
        
            
                
            
        

    
	￼

	 

	Marija Jurić Zagorka

	CISÁROVA ŠPIÓNKA

	2

	Juga

	 

	 

	 

	 

	 

	 

	 

	© Marinka Car, Željko Car, Marino Smičiklas

	Translation © Emil Hantel, 1996

	 

	ISBN 80-85506-42-4- súbor

	ISBN 80-85506-44-0- 2. zväzok

	 

	PRED KOMISIOU

	Vo veľkej dvorane ministerstva polície sa znova zišla vyšetrovacia komisia. V celej budove vládol zhon. Z chodieb poslali preč úradníkov a postavili stráže. Bol vydaný prísny rozkaz, že nik nesmie vidieť zatknutých.

	V dvorane vládlo ticho. Členovia komisie mali na tvárach veľmi vážny výraz, ale aj utajený strach. Spod parochní sa im lial pot. V dvorane bolo sparno, lebo všetky okná boli pozatvárané a stáli pri nich ozbrojení policajti. Predseda komisie gróf Sarau prikázal, aby sa stráže znásobili. Pred vchod postavili celý oddiel ozbrojených strážcov. Keď bolo všetko pripravené, gróf Sarau dal znamenie, aby predviedli zatknutého.

	Dvere sa otvorili a do dvorany vstúpil Martinovič. Jeho tvár prezrádzala pokoj a oči sebavedomie. Väzenie nezanechalo na ňom nijaké stopy. Ruky mal sputnané v reťaziach, ktoré zarinčali, keď sa poklonil predsedovi komisie. Chvíľu bolo ticho. Predseda hľadel do spisov, ktoré mal pred sebou. Potom zdvihol hlavu, pozrel na Martinoviča a zvučným hlasom vyhlásil:

	– Dúfam, že po tieto dni ste mali dosť času na premýšľanie, na to, aby ste sa rozhodli priznať pravdu.

	– Čudujem sa vašej jasnosti, že odo mňa žiada, aby som zopakoval, čo som už povedal. A ešte väčšmi sa čudujem, že som ešte nebol prepustený na slobodu.

	– Urobíte sám sebe službu, ak sa už nebudete tváriť ako priateľ tohto štátu a zved ministra polície.

	– Vaša jasnosť, musíte mi prepáčiť, ale neviem, o čom hovoríte.

	– Myslím, že vám je zbytočná vaša prefíkanosť. Vaše skutky už nie sú tajomstvom.

	– Samozrejme, že nie sú tajomstvom, lebo o všetkých svojich činoch som hovoril pred touto vyšetrujúcou komisiou a minister polície o všetkom veľmi dobre vie.

	– Minister vedel aj o vašich stykoch s grófom Szigrayom, Hajnócim, mladým Szentmarjayom a ostatnými?

	– Minister polície dáva svojim tajným agentom príkazy, aby sledovali istú vec. Keby ministrovi polície každý agent hovoril o svojich intrigách a trikoch, ktoré používa, minister by musel denne sedieť v úrade šesťdesiatosem hodín.

	– Znamená to, že ste sledovali Szigraya a Hajnóciho?

	– Nie, boli to moji pomocníci pri sledovaní demokratov.

	– Vy ste, – pokračoval gróf Sarau ostrým tónom, – v Uhorsku založili štyri krúžky demokratov, v ktorých boli menovaní páni členmi i organizátormi.

	Gróf čakal, že Martinovič sa strhne a zbledne, keď mu odhalí toto tajomstvo. No na jeho tvári sa nepohol jediný sval, ničím nedal najavo rozrušenie. Naopak, odvetil veľmi pokojným hlasom:

	– Pravdaže.

	No v duchu bol vydesený, čo všetko polícia vie.

	– Prečo ste tú spoločnosť založili?

	– Vaša jasnosť, prepáčte mi, prosím, ale musím vám podrobnejšie vysvetliť konanie zveda. Ak by sa, napríklad, niekde objavila zbojnícka družina, ktorú nik nevie odhaliť a keby mi minister polície naznačil, aby som ju odhalil, prvé, čo by som urobil, by bolo to, že zo svojich dôverníkov, alebo hoci aj z priateľov, by som zorganizoval vlastnú zbojnícku družinu, ktorá by sa pohybovala po rovnakých miestach ako ozajstná zbojnícka družina. Keby bolo treba, so svojou družinou by som spáchal aj zbojstvo. A všetko len preto, aby som mohol pochytať ozajstných zbojníkov.

	Členovia komisie mali vytreštené oči. Hľadeli na Martinoviča ako na zázrak. Gróf Sarau vzal zo stola katechizmus uhorských jakobínov, uprel na Martinoviča víťazoslávny pohľad a spýtal sa:

	– Viete, čo je toto?

	– Akoby nie, katechizmus reformátorov.

	– Za akým účelom ste ho napísali?

	– Kvôli svojmu vyšetrovaniu. To je predsa samozrejmé. Niečím som musel ľudí nalákať do pasce. Rozhodol som sa ho ponúknuť každému, kto mi bude podozrivý. Ten, kto si ho vezme a ponechá, je demokrat.

	– Vaši priatelia súhlasili, aby vám takýmto spôsobom slúžili?

	– Sústredil som ľudí, ktorí boli oddaní cisárovi a vláde a oni sa s radosťou podujali na túto činnosť. Musím priznať, že ma viedla nielen oddanosť štátu, ale aj túžba vyniknúť a byť lepší než celá polícia. A v tom je celý môj hriech.

	– Preto ste boli aj členom zahraničných demokratických spolkov?

	– Bol som v spojení s francúzskym Konventom, aby som sa niečo dozvedel o ich tajných plánoch, ktoré boli namierené proti nášmu štátu. A do styku s Konventom som sa mohol dostať len tak, že francúzskym pánom dám najavo, že som ich stúpencom. Vo Francúzsku som vystupoval ako republikán, aby sa mi zverili so svojimi úmyslami proti nášmu štátu. Francúzsko si želá všetky okolité štáty premeniť na republiky. Ostatné európske štáty môžu ostať monarchiami, ale na ich čele by myli byť nemeckí králi. Iba Rusko si môže ponechať cára. Francúzsko sa o tomto dohodlo s pruským kráľom a ruskou cárovnou a oni súhlasili s tajným spojenectvom. Po istom čase, keď by sa Rakúsko premenilo na republiku, Nemecko a Rusko by sa verejne priznali k spojenectvu.

	– A vy ste toto našej vláde neoznámili?

	– Čakal som na presvedčivejšie dôkazy, aby som mohol požiadať o audienciu u cisára a informovať o tajných plánoch Francúzska a súčasne predložiť svoj návrh.

	– Aký to mal byť návrh?

	– Aby Rakúsko uznalo Francúzsku republiku a zaručilo mu, že získa Flámsko, Savojsko a Nice. A na odplatu za Flámsko žiadať Bavorsko. Francúzsko by bolo zaskočené a muselo by prijať spojenectvo s Rakúskom. A ďalej Rakúsko by malo uzavrieť mier s Tureckom a zaručiť mu teritoriálnu celistvosť. Za to by Turecko zaručilo Rakúsku voľnú plavbu po Dunaji až do Čierneho mora. Som presvedčený, že takto by sa Rakúsko zachránilo, lebo by nehraničilo s nepriateľskými štátmi a pred vojnami by bolo uchránené dobrými spojenectvami. Keby cisár súhlasil s mojím návrhom, šiel by som do Francúzska a tam ako dôverník Konventu by som začal rokovania. Vaša jasnosť, aj z tohoto musíte vidieť, že som myslel len na to, aby sa Rakúsko zachránilo a žilo v pokoji, bez bojov a obetí.

	V dvorane sa rozhostilo ticho. Páni z vyšetrujúcej komisie boli úplne ubití. Iskrilo sa im v očiach, lebo vôkol nich poskakovali slová – republika, Flámsko, Bavorsko, Turecko, Dunaj, plavba! Čo má toto všetko znamenať? Aký je to človek, ktorý hovorí o spojenectvách a štátoch, ako keď oni miešajú karty?! Čo je to za človeka, ktorý preberá svetovú politiku tak ako oni preberajú prstmi po klávesniciach? Každé slovo ich udieralo do spánkov. Nič nechápali. Sedeli okolo stola ako žiaci v ľudovej škole, medzi ktorých akýmsi zázrakom zablúdil profesor z univerzity a vysvetľuje im vysokú vedu, hoci oni ešte nevedia ani poriadne písať. Martinovič hľadel na nich so súcitom, vedel, že ničomu nerozumejú, a to ho veľmi zabávalo.

	– Povedali ste o tom svojim priateľom?

	– Keď niekto chce vykonať nejakú veľkú vec, ktorá poslúži nielen štátu, ale prinesie mu aj osobné šťastie, nebude to roztrubovať, aby ho náhodou niekto nepripravil o plody jeho umu a práce. Čakal som len na to, aby mi Robespierre podpísal jeden list, ktorý by aspoň čiastočne odhalil francúzske tajné plány. Listom som chcel cisárovi dokázať nielen to, čo zamýšľa Francúzsko, ale si zaslúžiť plnú dôveru a súhlas s mojím plánom. Nuž toto sú moje tajomstvá a prosím vašu jasnosť, aby ich tlmočila jeho veličenstvu. Ešte aj dnes som ochotný zabudnúť na to, že ste ma nespravodlivo vrhli do okov a som ochotný vykonať svoju úlohu. Ak ešte dnes odídem do Francúzska, aby som upresnil podmienky tajného spojenectva, náš štát si ušetrí vojnu, oslobodí ľudí pred útrapami bojov a najmä sa zbaví sprisahania, ktoré pripravuje Francúzsko spolu s Ruskom a Pruskom proti Rakúsku.

	– Ale my dobre vieme, že Prusko je úprimným priateľom nášho štátu, – ozval sa gróf Sarau.

	– Len pro forma, vaša jasnosť. No v prvej chvíli, keď im to bude vyhovovať, Prusko pomôže Francúzsku, aby spoločne zničili Rakúsko…

	Členovia vyšetrujúcej komisie bezmocne sedeli na svojich miestach. To, čo počuli od Martinoviča ich pálilo väčšmi ako horúčava, čo vládla v dvorane. Hľadeli na predsedajúceho Saraua a čakali, čo na to povie. Gróf však prerušil výsluch a dal Martinoviča odviesť. Potom zašiel za kancelárom Colloredom, aby hneď informovali cisára o tom, čo povedal Martinovič.

	Cisár povolal na poradu všetkých ministrov. V jeho kabinete sa dôverne pozhovárali o Martinovičových vyhláseniach. Gróf Pergen začal dokazovať, že Martinovič je veľký prefíkanec, ktorý si to všetko vymyslel len preto, aby sa dostal z väzenia a zbavil obvinenia. Povedal, že keby to bola pravda, určite by sa so svojimi plánmi pochválil ministrovi polície.

	Cisár si osvojil ministrov názor a rozhodli sa, aby Martinovičove vyhlásenia vôbec nebrali do úvahy a pokračovali vo výsluchu.

	Na druhý deň si vyšetrujúca komisia dala predviesť Ivana Lackoviča. Mladý muž vstúpil do dvorany odetý do uhladeného a parádneho šľachtického obleku. Jeho vysoká a pekná postava, rumenná tvár pekná, ako tvár dievčaťa, zasnene múdre oči – to všetko pôsobilo mimoriadne sympaticky.

	– Vy ste boli v kráľovskej garde, – oslovil ho predseda komisie, – teda povolaním ste vojak. Znamená to, že budete odvážny a smelo priznáte pravdu, ako to urobili všetci vaši druhovia a nebudete sa báť niesť zodpovednosť za svoje činy.

	– Dal som najavo, že sa niečoho bojím? – hrdo odvetil Lackovič, z očí mu zmizol zasnený výraz, a zreničky sa mu rozšírili.

	– Len som vás upozornil, že vaši druhovia sa priznali k tomu, že pripravovali prevrat podľa plánu, ktorý obsahuje tento katechizmus.

	Keď zazrel Katechizmus Spoločnosti slobody a rovnosti, strhol sa a pomyslel si: „Nie je dobré, ak to majú v rukách. Mám ďalej zapisovať? Napokon, uvidím. Ale ako sa im dostal do rúk?“

	– Viete o tom, že demokrati majú svoj katechizmus? – spýtal sa gróf Sarau.

	– Každá idea má svoju vedu a svoje dokumenty.

	– Patríte k tým, ktorí sa chceli sprisahať proti svojmu panovníkovi a štátu?

	– Nepoznám nijaké také združenie.

	– Ste spokojný so štátnym poriadkom?

	– Ani králi s ním neboli spokojní, lebo menili ústavy a vlády.

	– Máte na mysli cisára Jozefa?

	– Áno, jeho, ale aj cisára Leopolda.

	– Súhlasíte s úmyslami cisára Jozefa?

	– Súhlasili s nimi aj ministri.

	– Nepochybne aj vy ste sprisahanec.

	– Ak bol cisár Jozef sprisahancom, potom som ním aj ja.

	– Priznávate sa teda, že ste boli členom sprisahaneckého spolku?

	– Nie, pane. Nepovažujem sa za sprisahanca, ale za mešťana, ktorému je dané o niečo viac rozumu než ho majú tí, ktorí si prikryli hlavy erbmi, aby skryli prázdno, v ktorom sa im stratil mozog.

	Lackovičove pohŕdavé slová sa ozývali dvoranou. Ironicky hľadel ponad ich hlavy a gróf Sarau sa nechtiac dotkol rukou prameňov svojich bielych vlasov. Ostatní páni sedeli strnulo ako štatisti na scéne, ktorých povinnosťou je vyplniť priestor a sledovať režiséra.

	– Martinovič je vaším priateľom? – spýtal sa predseda vyšetrovacej komisie, akoby nepočul predchádzajúce Lackovičove slová.

	– Mám to šťastie, že je mojím priateľom.

	– Čo si o ňom myslíte?

	– Príroda ho obdarovala geniálnym umom a keby sa bol náhodou narodil v kráľovskej rodine, história by ho nazvala veľkým.

	– Na základe čoho máte naňho taký dobrý názor?

	– Preto, lebo nie som hlúpy.

	– Vaše odpovede sú bezočivé. Upozorňujem vás, že stojíte pred sudcami.

	– Poznám iba jedného sudcu: svoje svedomie!

	Všetci sa preľaknute strhli a pozreli do sympatickej Lackovičovej tváre. Tento muž ich neuznáva. Ich, poslaných cisárom, považuje za menej ako akési svoje svedomie.

	– Znamená to, že neuznávate nijakú vyššiu moc?

	– Poznám moc v práve a slobode.

	– Bolo by rozumné, keby ste nám povedali, akým spôsobom vaši spoločníci chceli pripraviť sprisahanie.

	– To by som aj ja rád vedel!

	– Vaši druhovia sa už priznali.

	– V tom prípade sa obráťte na nich.

	– Naposledy vás upozorňujem, že svojou bezočivosťou privolávate nemilosť, ale skrúšeným priznaním by ste dosiahli zhovievavosť a miernosť súdu.

	– Ďakujem za milé upozornenie. Na duši nemám hriech, ktorý by som musel skrúšene priznávať a zhovievavosť nepotrebujem.

	Takéto odpovede vonkoncom neboli v súlade s jeho tvárou, ktorá prezrádzala skôr clivú a mäkkú dušu, než nebojácneho junáka. Predseda zistil, že sa od neho nič nedozvie. Preto si prizval podpredsedu a prikázal mu, aby Lackovičovi sprísnili väzenie a dávali mu jesť iba raz denne. On sa iba usmial:

	– Keď som bol mladší, v kasárňach ma neraz trestali pôstom.

	S ironickým úsmevom vyšiel z dvorany. Členovia vyšetrovacej komisie znova ostali sami. To, čo počuli od Lackoviča, videlo sa im ešte strašnejšie než ako by im bol vyrozprával nejaký sprisahanecký plán. Boli vyľakaní ani kurence, keď vysoko nad nimi zakrúži jastrab…

	– Tento človek je pripravený spáchať akýkoľvek zločin, – povedal gróf Sarau.

	Popoludní predvolali grófa Szigrayho. Bol bledý, veľmi rozrušený a nepokojný.

	– Vás zadržali na hranici, všakže? – začal výsluch predseda komisie. – Chceli ste ujsť, lebo ste sa cítili vinným. Boli ste druhom a priateľom s ľuďmi, ktorí chceli povstať proti štátu?

	– Nie, vaša jasnosť, ale chceli reformy v správe nášho štátu: rozšírenie niektorých práv pre inteligenciu.

	– Lenže katechizmus reformátorov hovorí inak.

	– Katechizmus reformátorov?! – vydesil sa gróf Szigray. – Nikdy som nepočul, že jestvuje niečo také.

	– Pán gróf, zrejme ste boli zbraňou v rukách toho Martinoviča. Dostanete od cisára milosť, ak poviete všetko, čo viete.

	Gróf vyrozprával vyšetrovacej komisii všetko, čo vedel, povedal mená všetkých, ktorí sa s Martinovičom dôverne priatelili. Členovia vyšetrujúcej komisie všetko starostlivo zapisovali a potom narátali štyridsať osôb. Gróf povedal aj to, ako Martinovič s jeho pomocou vplýval na vysokú šľachtu, aby na uhorskom sneme v Prešporku predložili návrh reformy a tak rakúsku vládu postavili pred hotovú vec.

	Predseda veľmi milostivo prepustil grófa Szigraya a sľúbil mu, že jeho úprimnosť bude mať ohlas u cisára a kráľa.

	Po ňom bol predvolaný mladý Szentmarjay. Ten stál pred pánmi odvážne, so vztýčenou hlavou. Svoje ohnivé čierne oči upieral na predsedu tak, ako keby bol sudcom, a nie obvineným.

	– Mladý muž, – povedal Sarau, – nedávno ste mali dvadsať. Pred vami je celý život. Bola proti vám vznesená obžaloba, že ste šírili nebezpečné názory. Ak skrúšene priznáte svoj hriech, súd k vám bude milostivý, rovnako ako k vášmu priateľovi hercovi Sehymu, ktorý vás predišiel, lebo sám prišiel na políciu a so všetkým sa priznal.

	Keď počul meno Sehy, mladíkove husté obrvy sa zvraštili, ale ostal pokojný. Predseda pokračoval:

	– Taký odvážny mladý muž ako vy iste ani v nebezpečenstve nebude tajiť svoje názory.

	– Nikdy som sa nebál, ani sa nebojím a nikdy v živote sa nezrieknem svojich názorov.

	Predseda mu ukázal katechizmus a oboznámil ho so Sehyho a Szigrayho výpoveďami. Mladík videl, že vyšetrujúca komisia vie všetko a preto sa s pýchou priznal, že si osvojil myšlienky z katechizmu a chcel, aby sa štát prebudoval podľa demokratických zásad.

	– Za akým účelom ste šírili svoje názory? – spýtal sa predseda.

	– Aby sme ľud oslobodili od nespravodlivej vlády.

	Vyšetrujúca komisia potom dala Szentmarjaya odviesť späť do väzenia a tým sa v ten deň vyšetrovanie skončilo.

	NA KAPTOLE V ZÁHREBE

	Kanonik Ferko stojí pri okne vo svojej kúrii. Na mäsitej tvári malé očká a tie škúlia na ulicu. Tučným telom lomcuje vzrušenie. Rukami netrpezlivo bubnuje po doske okna a hľadí dolu ulicou.

	– Sám diabol drží za krk toho Nabijača! Kde toľko trčí?! – hnevá sa.

	– Príde, – ozve sa pani Barica. – Krútiš sa, ako keby si čakal milenku.

	– Daj mi pokoj. Nevieš, akú to má cenu, ak to bude pravda.

	– Ak to bude pravda, sami sa budú triasť, neboj sa.

	– Nože sa pozri dole, či niekto nejde.

	Pani Barica oprie rozložité telo o dosku okna a zíza von.

	– Aha, Vrhovac sa kamsi vezie. A s ním Bedekovič, Marič a Špišič.

	– Veď ich prestane baviť to rozvážanie sa.

	– Z ulice doľahol škripot Vrhovcovho koča. Pani Barica odstúpila od okna a skryla sa za záclonkou. Ferko sa prechádzal po izbe a čosi hundral.

	O chvíľu do miestnosti vstúpila malá spoločnosť – Fabijanič, advokát Brigljevič a Nabijač. Miestnosť sa naplnila vôňou pomády na ich hlavách. Ferko sa usmieval ako stará dievka, keď prídu pytači.

	– Teda je to pravda? – netrpezlivo sa pýtal Ferko.

	– Pravda! Pravda!

	– Neklamete ma, darebáci?!

	– Keď vravím, že je to pravda, tak je to pravda, – povedal Fabijanič. – Lackovič a Delivuk sú pod zámkou a spolu s nimi aj ten zbojník Martinovič.

	– A teraz budú nasledovať ďalší, – povedal Brigljevič spokojne.

	Ešte poriadne nedokončil, keď do miestnosti vbehol tlačiar Kotsche so svojou ženou. Obaja boli zadýchaní, akoby pred niekým utekali.

	– Počuli ste? – lapajúc po dychu sa spytovala pani Kotscheová. – Vtáčiky sú v klietke, čert im dolámal kosti! Už vie o tom celé mesto. Hneď som si myslela, že to sa čert dostal do biskupských tlačiarenských strojov. Raz celé noci v tlačiarni tma, inokedy stroje hrmotali do rána. Čakávala som do svitania, ale nikdy som nikoho nevidela odchádzať.

	– Čo robia v biskupskej kúrii? – spýtal sa Ferko.

	– Videla som pani Novoselovú, ako ide so slečnou Ivkou a grófkou Sermage, – zlomyseľne začala hovoriť pani Kotscheová. Neboli veru veselé. Postavila som sa im do cesty, zdvihla som hlavu a hľadela na ne takto, presne takto a smiala som sa im do tváre, akoby ma niekto šteklil. Nech teraz nosia hore nosy.

	– Netešte sa predčasne! Vrhovac sa z toho môže ľahko dostať. Je to stará líška. Aj čertovi dokáže, že nikdy nevypil ani pohárik vína s tými, čo sedia pod zámkou.

	– A načo sme my na svete? – ozval sa Brigljevič. – Ani pán Boh mu nepomôže. Celý svet vie, že Delivuk a Lackovič boli u Vrhovca pečení-varení. A keby sa tí z Viedne opýtali mňa… a iste sa ma opýtajú, prisahám na svoju fiškálsku česť. A potom sa prihlásim za svedka. Napíšem priamo do Viedne, ako to všetko bolo. Vrhovac je vodca sprisahancov. Odprisahám to. Vždy si dopisoval s Martinovičom. O tom dobre viem. Neraz som mu otvoril listy.

	– Och, keby ste tak boli ten správny otvorili! – vzdychla pani Barica.

	– Čert mi sedel na mozgu, že som tak neurobil. Ktože to mohol vedieť? A čo v dome biskupovej sestry hovoril Imbro Tkalec? Ako sa posmieval z Nabijačovej básne, ktorú venoval kráľovi?!

	– To dobre viem! – zvolal Nabijač. – Nech ma len zavolajú za svedka!

	– A čo urobil Tkalec, keď prišli vyberať kontribúcie? Povedal: „Ak cisár chce viesť vojakov na Francúzsko, nech si ho zaplatí. Mne Francúzi nič neurobili.“ Drží s Francúzmi! A kto ho to naučil? Vrhovac!

	– Vrhovcovi odzvonilo. Punktum! – podotkol Brigljevič. – Suspendovanie je hotová vec.

	– Suspendovanie, naozaj? – veselo sa spýtal Fabijanič.

	– Načo som sa učil za fiškála, keby som to nevedel zariadiť?

	– Zatvoria ho do kláštora, – povedal Ferko.

	– Kdeže do kláštora! Keď zatvorili do väzenia toho chýrneho Martinoviča, neušetria ani jeho spojenca Vrhovca.

	– A potom môže cez dierku vo väzenskej cele kázať o morálke, usmiala sa pani Barica a pozrela na kanonika Ferka.

	– Deti, veľké šťastie navštívilo náš dom! – zvolal Ferko a objal Brigljeviča. Fabijanič začal tlieskať, Nabijač tancoval mazúrku a pani Barica stisla kostnatú pani Kotsche a zakrútila ju po izbe. Zmocnila sa ich bláznivá radosť.

	– Barica, priprav večeru, ako keby sme mali v dome svadbu! A dones najlepšieho vína. Nech si dobre zapamätáme tento deň.

	– Neboj sa! Dnes mám takú náladu, že by som vedela pripraviť večeru pre všetkých svätých na nebi.

	– Ja vám pomôžem, – ponúkla sa pani Kotscheová. – Srdce mi skáče, ako keby som mala dvadsať rokov.

	Ženy vyšli a muži sa utiahli do pracovne.

	– Tak teda, pán Brigljevič, pred večerou by sme mali trocha popracovať a poslať list do Viedne.

	Brigljevič si sadol k stolu a ostatní ho obkolesili.

	– Nezabudnite, – podotkol tlačiar Kotsche, – že biskup po nociach tlačí zakázané knihy a že si sám otvoril tlačiareň, hoci v Záhrebe som tlačiarom ja. No Vrhovac nechce uňho tlačiť knihy, lebo Kotsche je lojálny a určite by ho vyzradil.

	– Aj to napíšeme, – podotkol mestský fyzikus Nabijač, – že som chcel u Vrhovca tlačiť svoje básne na počesť a slávu cisára Františka, ale on nechcel. Prečo?

	– Kanonika Ferka a Fabijaniča prenasleduje, lebo oni sú verní cisárovi. Ohovára ich, že vedú nemorálny život.

	– A musíte napísať aj toto: keď do Záhrebu prišla správa, že rakúske vojsko bolo vo Flámsku porazené, vo Vrhovcovej kúrii pripravili slávnostnú večeru, na ktorej sa kanonik Žalec ožral ako sviňa len preto, lebo Francúzi zvíťazili.

	– Nik z vás nemá taký závažný dôkaz ako ja, – povedal tlačiar Kotsche. – A to čierne na bielom. Spomínate si na slávnostné otvorenie Maksimirského parku? Vtedy pán Lackovič a Delivuk s Tauferom zasadili uprostred parku agát. A viete, čo to znamená? Keď som nedávno bol vo Viedni, počul som od istého Nemca, že agát je francúzsky strom, ktorý tam vysádzajú jakobíni. A viete, že tí začali revolúciu. Už vtedy som tušil, že s tým agátom čosi nie je v poriadku. Určite oslavovali nejaký francúzsky sviatok a pozvali našich poctivých ľudí, aby tancovali okolo toho stromu.

	– Neznamená to, že viedli revolúciu?

	– Ešte som neskončil, – upozornil Kotsche. – Na vrchovec agáta pripli papierovú čiapku a bola to jakobínska čiapka. Navlas takú som videl vo Viedni. Jedného pekného dňa som si všimol, že môj učeň, namiesto toho aby robil, učí sa naspamäť akúsi báseň. Vyfliaskal som ho a básničku som mu vzal. Potom ma prosil, aby som mu ju vrátil a povedal, že ju našiel pripnutú na agáte v Maksimirskom parku. Tá báseň bola vytlačená, páni moji! A prisahám, že nie v mojej tlačiarni. Pozrite, prečítajte si ju!

	Nabijač ako odborník siahol po básni a začal ju nahlas čítať. Keď skončil, zvolal:

	– Toto je oveľa viac, než čokoľvek iné! Dočerta, prečo ste ju dodnes opatrovali a nič nám nepovedali?!

	– Vtedy som tú báseň poriadne neprečítal a dobre som ju nepochopil. Až teraz, keď som sa dozvedel, čo sa stalo vo Viedni, spomenul som si na ňu a pomyslel som si, že by nám mohla pomôcť. Poprevracal som všetky zásuvky, našiel som ju a znova som si ju prečítal. Potom som od radosti vyobjímal moju starú.

	– Táto báseň Vrhovcovi poriadne prisolí.

	– Nie je najlepšie napísaná, – povedal Nabijač, – vidieť, že ju nenapísal ozajstný básnik. Jej obsahom je však sprisahanie, a to je hlavné.

	– Páni, teraz ma nechajte písať, – upozornil ich Brigljevič. Vzal do rúk pero a začal písať. Každú napísanú vetu nahlas prečítal a oni nadšene súhlasili. O dve hodiny bol list dopísaný. List dali do obálky, priložili vytlačenú báseň a poslali na adresu bývalého bána Balaša do Viedne.

	Spokojní a veselí začali spievať posmešnú pesničku o biskupovi „Našli Maksimírka zvrhlíka…“

	Vo Vrhovcovej kúrii pri otvorenom okne stojí Ivka a sleduje, ako na nebi hasne posledný lúč slnka. V duchu vidí zelené hory pri Viedni, rumenné slnko a v jeho žiare Lackoviča, ako kľačí pred ňou a podáva jej kvety, aby si uvila venček. Pred jej zaľúbenou dušou sa vznášal obraz toho predvečera, keď ich zalievalo to isté slnko rovnakým jasom a oni boli šťastní ani vtáky v lesnom tichu. Každý deň, pri západe slnka, prebúdzali sa v nej spomienky na to stretnutie. Bola ponorená do spomienok, ktoré stavali jej nové šťastie, takže nepočula rozhovor grófky Sofie Sermage s jej matkou v hĺbke salónu. Strhla sa až keď grófka tlmene skríkla. Ivka sa obzrela a všimla si, že obe ženy majú na tvári veľmi ustaraný výraz.

	– Som presvedčená, že Bedekovič oznámil môjmu bratovi niečo veľmi nepríjemné, lebo bol strašne zachmúrený, keď vyšli z jeho pracovne.

	„Aké zlé správy mohol priniesť pán Bedekovič?“, pomyslela si Ivka. Jej Bedekovič priniesol od Lackoviča list, v ktorom sľubuje, že na jeseň príde do Záhrebu. Tak ako mohol priniesť zlé správy? O kom?

	Padol súmrak, keď sa na dvore ozval škripot koča. Onedlho s Vrhovcom do salónu vstúpili Šipič, Bedekovič a profesor Marič a hneď za nimi Josip Kralj a jeho žena Jelena. Ivka si všimla, že spoločnosť je tichá.

	– Všetci ste akísi iní než zvyčajne. Stalo sa niečo zlé? – spýtala sa Ivka svojho uja.

	– Myslím, že bude lepšie, ak to panie budú počuť z našich úst, než by sa to mali dozvedieť od iných.

	Ženy mlčali a s utajovaným rozrušením čakali, o čom bude reč.

	– Niektorí naši priatelia, – začal Špišič, – boli obvinení, že zastávajú demokratické názory a kvôli tomu ich zatkli.

	– Koho zatvorili? – spýtala sa Ivka chrabro.

	– Okrem niektorých mojich priateľov, ktorých nepoznáte, zatvorili aj Delivuka a Lackoviča.

	Celá spoločnosť so strachom čakala, že Ivka sa neovládne a rozplače sa. No ona ani nezbledla, ani neskríkla, iba udivene hľadela pred seba. Napokon mykla hlavou a prehovorila:

	– Zatvorili ich, a čo? Veď ich zachránia!

	– Kto ich zachráni?

	– Nevieš, ako to bolo v Paríži? Tých, čo chceli ľudu dobre, uvrhli do temnice, ale potom sa ľud vzbúril, zaútočil na Bastilu a všetkých junákov zachránil z väzenia. A to sa stane aj s nimi.

	„Pomiatlo sa toto dieťa? Alebo hovorí proroctvo?“ pomyslel si Vrhovac. Ivka podišla bližšie k Bedekovičovi a spýtala sa ho:

	– Lackovič mi ten list napísal skôr než bol zatknutý, všakže?

	– Áno. Až v Ljubljane som sa dozvedel, že ich zatkli krátko po mojom odchode z Viedne.

	– Nuž čo, zatvorili ich, ale to nebude nadlho, – znova prehovorila Ivka.

	Pani Novoselová potom hostí pozvala k večeri a zaviedla spoločnosť do jedálne. Ivka ostala s Maričom a začala mu rozprávať: – Nebojím sa. Veď vy viete, ako to bolo v Paríži. Jakobíni trčali vo väzení, lebo sa postavili proti vláde Ľudovíta, ale ľud povstal, svojich dobrodincov vyviedol z temnice a potom zvíťazili. Aj náš národ povstane a pôjde si po uväznených. A iba potom uvidíte, čo sa stane. Lackovič bude s mečom v ruke stáť na čele ľudu, šľachta a vláda sa pokoria. On je junák, narodil sa na to, aby sa stal junákom. Uvidíte!

	Keď mu Ivka pri iných príležitostiach hovorila o Lackovičovi, bolestne žiarlil. Ešte stále miloval toto pôvabné dievča a bolelo ho, keď musel počúvať, s akým nadšením hovorila o inom. Ale teraz, keď jej slová zneli tak presvedčivo ako zákon a boli ožiarené fantáziou, necítil ani žiarlivosť a nevidel v nej ani pôvabné dievča, ale dušu, ktorá volá po slobode.

	Neskoro v noci sa vrátil domov. Nemohol sa zbaviť skľúčenosti, ktorú prebudili Ivkine slová.

	„Och, ona verí v silu a vedomie nášho národa!“ – vzdychal a hľadel von oknom na tiché gričské ulice. „Ona verí, lebo hľadí naňho svojím srdcom. Ale či má ľud toľko síl, aby strhol putá?…“

	Na druhý deň na príkaz Vrhovca a Špišiča prišiel Bedekovič za Josipom Kraljom, aby mu pomohol pripraviť debny s demokratickými knihami, ktoré mladý básnik mal odviesť na svoje majetky v Slavónsku a ukryť ich pred prípadnou prehliadkou. Keď prácu skončili, Kralj poslal svojho hosťa za Jelenou, aby sa rozlúčili. Jelena sa spýtala:

	– Po meste sa povráva, že ste mávali tajné schôdzky v Galjufovom jarku. Celé mesto o tom hovorí. Gazdiná kanonika Ferka na plné ústa hovorí o tom, že ste sa po nociach schádzali v Galjufovom jarku a že ste v akomsi tajnom spolku.

	– O tom nič neviem.

	– Cítim, že viete. No s tými schôdzami je zviazaný môj osud. Spomínate si na bál u hlavného župana Škrleca? Prišli ste veľmi neskoro a ja som chcela vedieť, kde ste boli. Vzdorovito som sa pýtala a vy ste vzdorovito odpovedali, že vás na mlčanie zaväzuje prísaha a česť. Opustila som vás vo chvíli, keď som vám mala veriť.

	– Prečo to spomínate?

	– Preto, lebo v tú noc ste boli na tajnej schôdzke s vašimi druhmi a vy ste radšej prišli o mňa, ako by ste mali vyzradiť tajomstvo, na ktoré ste prisahali. Ja som vás opustila len preto, lebo vás viazalo tajomstvo. Opustila som vás vo chvíli, keď som vám mala veriť.

	Zabudla na seba, na manžela, na celý svet, oprela si hlavu na jeho hruď a rozplakala sa.

	Vtom sa otvorili dvere. Na prahu sa objavil Josip Kralj. Jelena sa strhla, zdvihla hlavu z Bedekovičovej hrude a utrela si slzy. Jej muž podišiel pevným krokom k nim, postavil sa vedľa Jeleny a povedal svojmu priateľovi:

	– Odkedy počula povedačky mestských báb, je celá bez seba. Jelena, neboj sa, nikomu sa nič nestane.

	Bedekovič si uvedomil, že hlas mladého muža sa chveje.

	– Chceš mi niečo povedať? – spýtal sa Kralja významne. Všetci traja chápali, čo táto otázka znamená. Kralj odvetil:

	– Nemám. Veľa šťastia!

	Bedekovič sa pozdravil a upustil dom.

	– Priprav sa, milá, – ticho povedal Kralj svojej žene, keď ostali sami. – O hodinu odchádzame. Nie je ti dobre? Možno cesta do Slavónska bude pre teba namáhavá. Nechceš ostať v Záhrebe?

	Jelena pozrela naňho a jej duša sa zahanbila pred toľkou dobrotou.

	– Čo by som tu robila? Neviem sa dočkať, kedy budeme na dedine.

	Kralj zašiel do svojej izby. Ostala sama a bola skľúčená. Žialila za stratenou láskou, že oklamala poctivého mladého muža a vydala sa z trucu za iného. Teraz vie, kvôli čomu vrátila prsteň a oddala sa Kraljovi. Ťažký smútok ju tisol k zemi. Bála sa ostať sama s mužom, ktorý pred malou chvíľou musel vidieť, aké city ju spájajú s bývalým snúbencom. Bála sa, lebo Kralj mlčal a jeho mlčanie považovala za väčšiu hrozbu, ako keby jej bol do tváre vmietol najväčšie urážky.

	Keď bola pripravená, poslala sluhu po manžela. Keď sedela v koči štvorzáprahu, ukradomky sledovala manžela, ktorý sedel vedľa nej. „Na čo myslí? Čo mi povie?“ – premýšľala a videla, že muž má bledú tvár a skalený pohľad. Koč sa pohol. Jelena pocítila úzkosť a strach, akoby ju odvážali na cintorín.

	Martinovič po tretí raz stojí pred vyšetrovateľmi. Na chodbe stretol Lackoviča, ktorý mu pošepol, že boli zradení. Stojac pred členmi komisie premýšľal len o tom, ako zachrániť svojich druhov a všetku vinu vziať na svoje plecia. Videl, že nevyšiel jeho plán vystupovať ako zved. Ako bude teraz hovoriť pred komisiou, koľko prizná a koľko zatají? „Čo mi môžu dokázať?“, premýšľal a hľadel na pánov, ktorí sedeli pred ním a na tvárach mali vážny a slávnostný výraz, „Za myšlienky a názory ma nemôžu pripraviť o hlavu!“ Sústredene čakal a držal pred sebou ruky v okovách. Pokojne počúval a sledoval každé slovo.

	– Zo všetkého teda vidieť, – povedal predseda, – že ste iba predstierali sledovanie v prospech vlády, no v skutočnosti ste pracovali proti nej.

	– Spáchal by som zločin na národe a zradu, keby som pracoval pre vládu.

	– Priznávate teda, že ste chceli, aby ľud bol nespokojný, aby ste mohli vyvolať revolúciu?

	– O nespokojnosť ľudu sa stará vláda. Vašej jasnosti sa priveľmi páči slovo „revolúcia“. Revolúcia, krv, prevrat, to sú príšery, ktoré prenasledujú vinníkov. Nikdy by som neprelial ani kvapku krvi.

	– Správate sa tak, ako keby ste nestáli pred sudcami. Bude vo váš prospech, ak budete o niečo skromnejší.

	– Môže byť človek, ktorý má na rukách okovy, ešte skromnejší než som ja?

	Predseda ho karhavým hlasom prerušil otázkou:

	– Priatelili ste sa s biskupom Vrhovcom?

	– Ak si myslíte, že všetci, ktorí sa so mnou stýkali, sú podozriví, potom vaša jasnosť musí pred súd pozvať aj grófa Károliho, u ktorého som sa zoznámil a často sa zhováral s grófom Festetichom, Mikulášom Forgáchom, grófom Illesházym, Ľudovítom Törökom, barónom Orozym, grófom Podmanickým a veľa som sa stýkal a priatelil aj generálmi Beňovským, Feketem, Splényim, s biskupom Bubanovičom, grófom Zinzendorfom, grófom Pergenom a celým radom veľmožov na čele s biskupom Okoličánim.

	Gróf Sarau bol v nepríjemnej situácii a pomykove kvôli menám, ktoré Martinovič uviedol. Preto bez úvodu začal nahlas čítať Brigljevičov list.

	– Všetko bolo tak, ako sa tu uvádza? – spýtal sa gróf Sarau.

	– Vaša jasnosť, kvôli tomu sa obráťte na toho krásneho človeka, ktorý tak šľachetne opísal svojho biskupa. Ja o ničom neviem.

	– Odpovedzte na otázku: je biskup demokrat? Pri rozhovore s ním ste si to museli všimnúť.

	– Vrhovac je osvietený človek, to je všetko, čo viem. Nezodpovedám za jeho myšlienky. Viem, že ja zmýšľam pokrokovo. A myslenie nemôžete zastaviť, rovnako ako nemôžete zastaviť slnko, aby ráno vyšlo. Slnko môžu zastrieť mraky, ale ono vždy vyjde, lebo tak stojí písané v zákonoch prírody, nad ktorými nemá moc nijaká vláda, nijaká korunovaná hlava.

	Gróf si zaznamenal: „Martinovič priznáva, že chcel pripraviť revolúciu a ukladal o korunovanú hlavu cisára a kráľa. Priznáva, že Vrhovac patrí k sprisahancom.“ Potom predložil Martinovičovu demokratickú báseň napísanú v kajkavskom nárečí.

	Martinovič vzal papier a začal čítať:

	„Dňom i nocou bojuj
demokracia káže
kvôli ľuďom počestným
postav zlobe hrádze.

	Vykoreň šľachticov
od rodu

	a nastoľ pre dobrých
slobodu.“

	– Ako vidíte, – povedal predseda, – táto báseň je najjasnejším dôkazom toho, že v Chorvátsku sú sprisahanci. Určite budete vedieť, či túto báseň zložil Vrhovac.

	– Nikdy som nepočul o tom, že by bol básnikom.

	– Neprikázal ju napísať Delivukovi?

	– Nech sa vaša milosť ráči opýtať Delivuka.

	– Nepotrebujem vaše rady, – ostro odvetil predseda, – v tejto chvíli vypočúvam vás. Ihneď predveďte Lackoviča, – obrátil sa predseda na stráž, čo stála pri dverách.

	Chvíľu vládlo úplné ticho. Nikto sa ani nepohol. Potom sa zvonku ozvali rázne kroky. Stráž otvorila dvere a do dvorany vstúpil Lackovič. Vystretý, pokojný, sústredený, no v jeho očiach už dávno pohaslo svetlo rojka. Zreničky mu horia a na súd uprel svoj pohŕdavý pohľad.

	– Dodatočne sme našli isté básne, o ktorých nám musíte dať vysvetlenie.

	Predseda začal z akejsi malej knižky čítať:

	„SVOJMU VOJAKOVI

	Rakúsku odovzdáš víťazstvo
si lev, no iba pre cisárstvo
lebo len jemu tvoja zbraň slúži
úbožiak si, s tebou národ, muži.

	Ako by si mohol však tyrana milovať?“

	– Táto kniha básní nesie vaše meno, – podotkol predseda.

	– Prirodzene.

	– Znamená to, že ste ospevovali demokratov.

	– Pozrite sa na rok, pán predseda. Báseň som zložil ako dôstojník svojim vojakom, ktorých som viedol do bojov proti Turkom v Belehrade. Keď som videl svojich ubiedených, hladných, dotrhaných a ranených vojakov, o ktorých sa nik nestaral…

	– Vy ste bojovali pri Belehrade?

	– Pán predseda, ráčte sa pozrieť do mojich spisov, za svoje činy som bol dva krát vyznamenaný.

	– Medzi obžalovanými máme aj básnikov. Už nám chýba iba učenec, – ironicky sa zasmial predseda.

	– Čudujem sa, pán predseda, – odvetil Lackovič, – že o tom neviete. Pred vami stojí Ignác Martinovič, profesor, ktorý perfektne ovláda desať jazykov, a je členom akadémie vo Ľvove.

	– Na základe čoho sa stal členom akadémie?

	– Vaša jasnosť málo čítala svetovú tlač, lebo noviny v Prusku, Poľsku i škandinávskych krajinách publikovali rozličné Martinovičove vedecké diela o otázkach filozofie. A na základe týchto článkov bol zvolený za člena akadémie. Všetci sme boli šťastní, že sme mali možnosť počúvať jeho prednášky.

	– Veľmi pochvalne sa o ňom vyjadrujete, – dôrazne povedal predseda.

	– Pripomínam len to, čo sa písalo vo svetovej tlači, ktorú pán predseda zrejme nepozná.

	Členovia komisie pozreli na predsedu, lebo mu chceli naznačiť, aby prepustil tohto hrdého a rozumného muža. Ich nevyslovené želanie sa splnilo.

	Gróf Sarau pozrel na dvere a prikázal:

	– Predveďte Delivuka!

	Delivuk vstúpil do dvorany s rukami v okovách, ale pokojný a sústredený. Ako vždy mal bledú tvár, ale pohľad mal čistý a jasný. Vysoká, štíhla postava, vznešené držanie tela a celé správanie vzbudzovalo rešpekt u členov vyšetrujúcej komisie. Predseda sa ho spýtal:

	– Vy ste chorvátsky šľachtic menom Gorislav Delivuk?

	– Áno.

	– Často ste chodievali do kurie biskupa Vrhovca?

	– Áno.

	– Je vám známe, že bol nespokojný s vládou a štátnym poriadkom?

	– Nie.

	– Poznáte báseň Demokracia, ktorá v záhrebskom nárečí znie:

	„Dňom i nocou bojuj, demokracia káže: kvôli ľuďom počestným postav zlobe hrádze.“ Napísali ste túto báseň vy?

	– Nie.

	– No určite viete, kto ju zložil.

	– Neviem.

	– Pane, zrejme pohŕdate touto vyšetrujúcou komisiou. Vaše odpovede sú také stručné, že nás takmer urážajú.

	Na toto Delivuk nič neodvetil, jeho tvár naďalej ostala mramorovo chladná.

	– Prečo ste pred tromi rokmi šli do Francúzska?

	– Aby som ho videl.

	Gróf Sarau vzplanul:

	– Budete hovoriť, alebo nie?

	– Nie.

	Všetko bolo márne. Delivuk mlčal. Tvár mal bledú, chladnú, nehybnú. 

	Predseda vstal a vyhlásil, že výsluch sa skončil.

	ŠPICLI V DILEME

	Malá izba na prízemí domu na viedenskom predmestí. Prostý obstarožný nábytok dokazuje, že medzi týmito múrmi žijú generácie chudobných ľudí, čo sa živia prácou vlastných rúk. Biely obrus, ktorým je pokrytý stôl, bol zrejme nespočetnekrát praný, lebo nitky ledva držia spolu a celý obrus sa rozpadáva. V prastarom ošúchanom svietniku horia dve sviečky. Vôkol stola sedí rodina. Prešedivený otec so ženou pohľadom hladí plavovlasého syna, ktorý práve vyzliekol vojenskú uniformu po trojročnej službe. Mladý vojak ticho rozpráva o svojom radostnom cestovaní domov, kde už ostane, aby si našiel prácu a pomohol otcovi a bratovi Karlovi živiť rodinu. Hodiny odbili šesť úderov a Karlo poprosil rodičov:

	– Mohol by som sa osamote porozprávať s Eduardom o niečom dôležitom?

	– Choďte teda do mojej obuvníckej dielne, tam vám nik nebude prekážať.

	Dvaja mladí ľudia vstúpili do malej izbietky, v ktorej otec opravoval mešťanom topánky. Karlo vytiahol z vrecka lojovú sviečku, oprel sa o stolík a šepol mladšiemu bratovi:

	– Písal som ti, aká náhoda ma priviedla k tomu, že som sa z obyčajného policajta stal cisárovým osobným špicľom.

	– Zabránil si, aby cisár nespadol z mosta do rieky, keď nepozorný pohonič obrátil jeho koč.

	– Bolo to pred tromi rokmi. Premiestnili ma slúžiť na dvor a preto nikdy neviem, kedy opäť uvidím rodičov. Zo všetkých strán na mňa útočia a nemám pokoja ani pred mužmi ani pred ženami. No to nie je všetko. Jestvuje uhorský biskup Okoličáni, pôvodnom aristokrat, chce mať väčšiu moc než má sám cisár. Včera si ma dal predvolať a prikázal mi, aby som preňho niečo urobil. A teraz okrem toho, čo robím pre cisára, mám robiť aj preňho. Len si predstav, keď som to povedal cisárovi, sám cisár sa preľakol a povedal: „Áno, Karlo, buď mu k službám. Je to môj priateľ.“ Dočerta, ale sú priatelia ako pes a mačka. No a teraz nasleduje to dôležité. Cisár mi povedal: „Karlo, vezmi si na pomoc dôveryhodného človeka a ten nech namiesto teba urobí, o čo ťa požiadal Okoličáni, a ty ho iba informuj. Biskup chce kontrolovať Xéniu, a to zaujíma aj mňa.“ Aby si vedel, na tú baronesu padlo cisárovo oko.

	– Karlo, budeš slúžiť dvom pánom?

	– Niektorí slúžia aj viacerým a špiceľ musí slúžiť všetkým veľmožom, ktorý ho požiadajú, aby ich chránil pred zločincami, ktorých prenasledujeme.

	– Niekoho zabili?

	– Ani reči.

	– Kradnú a lúpia?

	– Človeče, ty si vo svojich kasárňach nikdy nepočul o demokratoch?

	– Brat môj, o tom sa nesmelo ani snívať, lebo by ťa hneď obvinili z velezrady.

	– Pochopiteľne. Veľmoži a cisár chcú mať všetku moc vo svojich rukách. No našlo sa niekoľko mladých, učených ľudí, ktorí neprijímajú idey Františka Prvého, ale Jozefa Druhého a Leopolda Druhého.

	– Počkaj, počkaj, krúti sa mi od toho hlava. Nemôžem robiť niečo, čomu vôbec nerozumiem. Nie som hlupák, ale tento cisár a henten cisár…

	– Hneď ti všetko vysvetlím. Jozef a Leopold boli synovia Márie Terézie, ktorá umrela roku 1780. Potom začal vládnuť Jozef Druhý. Mnoho cestoval po Francúzsku a tam nasiakol demokratickými ideami, ktoré chcel realizovať aj v Rakúsku. Nenávidel moc veľmožov a zrušil ich privilégiá. V roku 1790 umrel a pred smrťou odvolal všetky svoje reformy – určite to spískali jeho ministri.

	Po ňom začal vládnuť Leopold, jeho mladší brat. Aj on mal blízko k demokratickým ideám, chcel pomaly a nenápadne zaviesť reformy v tom duchu, no znenazdania za podozrivých okolností umrel.

	– Čo bolo podozrivé na jeho smrti?

	– Všetci hovoria o tom, že ho odstránili akýmsi neznámym jedom. Keď ešte panoval v Taliansku, zaviedol tam reformy v prospech ľudu a niektorí sa rozhodli zbaviť sa jeho cisárovania a dosadiť na trón niekoho pre nich výhodnejšieho. Leopold vládol iba jeden rok a jeden mesiac. Jeho najstarší syn František, skrz-naskrz ultramontánny, si myslí, že má právo na pruskú korunu a preto prijal meno František Druhý. No Prusi ho neuznali, takže teraz sa nazýva František Prvý. Obklopil sa veľmožmi a prijal úlohu vzkriesiť prastaré formy vlády a úplne sa oddal krieseniu starého života. Začali sa objavovať mladí, študovaní ľudia, ktorí tvrdia, že starinársky spôsob vlády je otrokársky a dožadujú sa svojich práv. Nechcú, aby to bolo ako vo Francúzsku, dožadujú sa však aspoň nejakých slobôd. A teraz spisujú knihy, rečnia na tajných schôdzach a premýšľajú.

	– To nič nie je.

	– No objavilo sa aj niekoľko kníh a pamfletov. Cisár prikázal sledovať, špicľovať, hľadať miesta ich tajných schôdzí. Nazývajú ich demokratmi. Už bolo zatknutých dosť demokratov a v zatýkaní sa pokračuje…

	– A ty si si mňa vybral…

	– Počúvaj, Edo, biskupovi som o tebe povedal, že si majster v špicľovaní. V chytaní demokratov sa pretekajú všetci veľmoži, počnúc biskupom Okoličánim. Hoci je Uhor, u cisára si získal veľké zásluhy.

	– Čo také veľké urobil?

	– Ohovára každého, kto nie je veľmož. Rád by ovládol celé cisárstvo. Cisára veľmi často získa pre svoje návrhy. Som cisárov špiceľ a mám veľké možnosti obrany, ale keby som nevyhovel biskupovmu želaniu, mohol by som aj odvisnúť. No a preto ťa potrebujem za pomocníka.

	– Ja nemôžem udávať a obviňovať ľudí.

	– O to sa postarajú biskup Okoličáni, prvá dvorná dáma Dora a minister polície. Tvojou prácou bude iba to, aby si obchádzal dom ministra polície a sledoval Xéniu. Baronesa je teraz nemocná, nechodí von, ale musíš vedieť, kto za ňou chodí domov. Musíš sa pokúsiť niečo sa dozvedieť od služobníctva. Všetko, čo sa dozvieš, mi povieš.

	– Čo to má spoločné s demokratmi?

	– Prvá dvorná dáma Dora prahne po tom, aby mohla Xéniu obžalovať z toho, že je zaľúbená do jedného z demokratov, a preto v Záhrebe nenachytala demokratov na nijakej tajnej schôdzke. Musíš vedieť aj to, že Okoličáni by chcel Xéniu pre seba, ale chce ju aj cisár. Preto mi obaja dali príkaz, aby som ju sledoval. Chápeš, že takúto úlohu nemôžem zveriť nikomu, iba vlastnému bratovi. Tebe nemôže byť jedno, či ma cisár alebo Okoličáni zničia.

	– Dusím sa od smradu, do ktorého ťa zatiahli, brat môj úbohý, – poľutoval ho Edo.

	– Neustále sa trasiem pred Dorou Höllenbachovou, ktorá sa zo všetkých síl usiluje, aby cisár Xéniu znenávidel. Preto som tak netrpezlivo čakal na tvoj návrat, aby som sa ti zveril so svojím trápením. Môžeš ma zachrániť, ak budeš neustále sledovať ministrovu chovanku. O všetkom ma budeš informovať a ja najdôležitejšie veci oznámim cisárovi a menej dôležité Okoličánimu, aby som uspokojil jedného i druhého. Nezabúdaj, že od toho závisí môj život.

	– Súhlasím, brat môj, keď ti hrozí také nebezpečenstvo.

	– Teraz idem za Okoličánim, ktorý zvolal všetkých svojich špicľov, aby im dal úlohy.

	KABINET VRAHOV

	Priestranná dvorana. Staré mramorové steny sú zdobené sochami a stĺpmi. Vysoké úzke okná skrývajú tmavé zamatové záclony. V šere sa blyští okrúhly tmavý stôl bez obrusu. Nad ním luster s osemsto sviečkami. Vôkol neho staré vyrezávané kreslá. V každom z nich sedí muž a ich krásne odevy prezrádzajú, že ide o veľmožov. Na priečelí sedí muž, štyridsiatnik, v obleku kňazského strihu z hodvábu a kadifu, starostlivo učesaný a upravený. Má výraznú tvár. Chladné ostré črty, veľké stisnuté pery, do vysokého čela padajú čierne vlasy. V jeho osobe sa skrýva sila, odvaha a utajovaná nekonečná zloba. To je spoločenský vládca uhorskej aristokracie – Okoličáni.

	Pri bohato vyrezávaných dverách so striebornými ozdobami stoja ozbrojené vojaci.

	– Všetky dvere sú zamknuté? – spýtal sa predsedajúci a domáci pán.

	– Všetky, – odvetil službukonajúci dôstojník.

	– Všetky vchody do môjho paláca sú zatvorené a strážené?

	– K vašim službám, excelencia.

	– Mohli by sem preniknúť demokrati? – pýtajú sa veľmoži.

	– Urodzení páni, nedajte sa mýliť. Ukladajú o naše životy. Okrem toho rátajte s tým, že Rakúšania sú presvedčení, že právo je na ich strane a mohli by demokratov nahuckať na nás. Preto z Uhorska pozval vysokourodzených pánov, ktorí reprezentujú našu vznešenú aristokraciu. Hoci je viedenská aristokracia s nami solidárna pri prenasledovaní nových ľudí, vo svojom vnútri nás ponižujú, považujú nás za mongolskú aristokraciu a keby sme im prepustili časť našich práv, využili by to v budúcnosti ako vážny precedens. Preto sa musíme postarať o odhalenie šíriteľov demokratických ideí, musíme v tom zaujať prvé miesto. Nesmieme dovoliť, aby sprisahanci boli postavení pred viedenský súd, lebo to by znamenalo zasahovanie Rakúska do uhorských vecí.

	– Ako? Prečo? – šeptali udivení veľmoži.

	– Vidím, že nik z vás si neuvedomuje hanbu, do ktorej by sme upadli. Nuž teda počúvajte. Uhorskí veľmoži sa búrili a robili tajné sprisahania proti cisárovi Jozefovi Druhému, ktorý chcel všetkých poddaných oslobodiť, aby bol jediným majiteľom celej krajiny. Rakúska demokracia nezaznamenáva jednu-jedinú revolúciu v týchto časoch, teda pokojne čakala, aby z nás Jozef Druhý urobil zdaňovaných mešťanov. Dnes sa deje niečo podobné s demokratmi…

	Na začiatku Okoličániho výkladu sa prítomní ešte ovládali a mlčali, napnute čakali niečo, o čom nič nevedia.

	– Vaše jasnosti, – pokračoval, – vo Viedni bolo zatknutých veľa demokratov a keď som si prečítal ich mená, videl som, že z dvoch tretín sú to Uhri…

	– Prepáčte, excelencia, väčšina, súdiac podľa mien, od Martinoviča a Lackoviča sú Chorváti, – nahol sa dopredu jeden z veľmožov.

	– Taký národ neexistuje. Jestvuje len jeden – uhorský.

	– Prečo potom existuje chorvátsky bán, snem a fary… – dodal druhý.

	– To je len dočasne, teda dovtedy, kým takzvaní Chorváti nezabudnú svoj jazyk a na svoju národnosť…

	– A zákon? A národ?

	– Zákon je uhorský a národ sa skladá len z veľmožov a šľachticov. Národ je vysoká šľachta a nik iný. Napokon, vy ste kto?

	– Gróf Zvonimir Keglevič zo Zagoria. Ak vaša excelencia so mnou nesúhlasí…

	– Ja nemám čo súhlasiť, ja prikazujem. No poďme ďalej. Uhorským veľmožom hrozí veľká urážka ich veľmožských tisícročných privilégií. Viedenská vláda, ako som povedal, chytila demokratov a zatvorila ich do svojich viedenských väzení, strážia ich platení strážcovia, bola už menovaná vyšetrujúca komisia, pripravujú zloženie súdu, začali s vypočúvaním. Bola spáchaná strašná urážka uhorského zákona, uhorského stavu. Našich budú súdiť Nemci. A to je hanba. Zákon a my sme postavení pod nemecké šibenice.

	V dvorane zavládlo ticho. Keď sa uhorskí veľmoži spamätali z tohto odhalenia, začali vyjadrovať svoj súhlas a postupne začali nadšene o tom hovoriť.

	– Vidíte, Rakúšan, hoci veľmož, chcel nás oklamať, vyniesť tu rozsudok, len aby dokázal svoje prvenstvo.

	– Aj cisára oklamali. No neostane pri tom, kým máme Okoličániho.

	Veľmožov sa zmocnilo rozrušenie, no často bolo sprevádzané záchvatmi zúrivosti. Začali hroziť a kliať.

	– Urodzení páni, – pokračoval Okoličáni, mám takýto návrh: všetci, alebo aspoň väčšina, nech idú za viedenskou vládou a nech požiadajú, aby zatknutí boli prevezení do Budína. Samozrejme, vláda s tým nebude súhlasiť a potom pôjdeme s problémom za naším kráľom, pre nás je kráľom, a nie cisárom. Budeme žiadať, aby prikázal vydať nám všetkých zatknutých okrem Rakúšanov. Doteraz bolo zatknutých päťdesiat ľudí a z toho je iba šesť Nemcov. Teda?

	Všetci začali tlieskať a jeden sa spýtal:

	– A čo ak kráľ odmietne našu prosbu, alebo ak sa vyhne urobiť rozhodnutie, lebo on všetko robí podľa rád ministra Pergena.

	– Potom dáme pokyn všetkým uhorským županom, aby urobili verejné zhromaždenia a žiadali prevoz zatknutých do Maďarska. Potom pred uhorský súd postavíme biskupa Vrhovca, u ktorého bolo záhrebské sídlo demokratov.

	– Ak bolo sídlo demokratov v Záhrebe, súd musí byť v ich sídle.

	– Kto to navrhol?

	– Gróf Jurica Oršič mladší. Prepáčte, excelencia, ak je sídlo demokratov v Záhrebe a hlavným vodcom je Vrhovac, potom aj súd musí byť v Záhrebe.

	– Dosť, pán gróf. Vy, Chorváti, na uhorskom sneme v Prešporku ste prijali maďarský jazyk.

	– Preto, lebo ste boli vo väčšine a Chorváti boli iba šiesti.

	– Znamená to, že ste v menšine.

	– Silou, ale nie právom.

	– Mienite teraz ísť za Rakúšanmi a vyzradiť im naše plány?

	– Ako čestný muž by som to neurobil a nebolo by to ani potrebné, lebo ak sa zídu župné zhromaždenia, zahrmí v celej krajine. Páni mi teda môžu veriť, že to nemienim urobiť.

	– Vy, Chorváti, budete o dvadsať rokov Maďari.

	– Ak sa toho dožijem, pozdravím vás po maďarsky, – ironicky odvetil Keglevič.

	Konferencia sa skončila. Dvormajster odviedol hostí do priestrannej jedálne. Okoličáni ostal sám. Po chvíli k nemu prišiel tajomník.

	– Excelencia, cisárovnej prvá dvorná dáma má pre vás krátku správu.

	Okoličáni prikázal, aby ju hneď priviedli.

	– Čo sa deje v Pergenovom paláci?

	– Xénia stále leží, doktor osobne informuje cisárovnú o jej zdravotnom stave. Minister denne prijíma správy o výsluchoch.

	– To viem. A kedy splníte sľub a Xéniu dovediete do môjho paláca?

	– Keď sa po prvý raz dá odviesť na prechádzku. Mám kľúč, uvidíte, ako hladko to všetko prebehne.

	– V tom som si viac ako istý. Vaše služby budú odmenené grófskym titulom. A to je ešte primálo, baronesa, lebo vy ste v intrigách cisárovnou! Cíti to aj cisár a ľutuje, že nie ste z urodzenejšej rodiny.

	Potom sa rozlúčili a Okoličáni šiel za svojimi hosťami.

	NA OKRAJI PRIEPASTI

	Na Xéniinej spálni sú spustené závesy. V šere leží nehybne na posteli. Myšlienky jej lietajú z kabinetu ministra polície do cisárovej kancelárie a potom sa zatúlajú do tmy väzenia, skúmajú tváre zatknutých, vypočúvaných, ohrozených. Srdce jej zviera bolesť a slzy jej vbiehajú do očí, zúfalo každý deň v duchu volá: Záchranu! Zachráň ich, Xénia!

	Do spálne vtrhne jej verná chyžná Anna a šepne:

	– Vonku je dáma zo Záhrebu a chce sa s vami zhovárať osamote. Vraví, že sa volá grófka Sermage.

	– Och, konečne. Rýchlo ju uveď. Zamknem sa a ty povieš každému, že spím.

	Rýchlo vstala, odela si župan a rozbehla sa do malého salónu. Obe ženy sa dojemne objali. Xénia potom barónke šepla:

	– Neodvážila som sa napísať iné, iba že ťa očakávam. Vieš o tom, že tu, vo Viedni, zatkli Lackoviča, Delivuka a ich druhov?

	– Dopočula som sa o tom na ceste. Nemohla si sa skôr dozvedieť, že ich chcú zatknúť, aby mohli ujsť?

	– Zbytočne by som ich varovala, oni by aj tak neboli ušli. Delivuk určite nie, odmietol cestovné doklady. A ostatní by urobili to isté. Milá Sofia, to sú noví ľudia, majú nové názory, jeden sa obetuje za druhého a všetci sú pripravené umrieť za demokratické ideály. Och, ako pôsobia na ľudské duše! Správne, že sa ich boja, lebo takéto myšlienky a ich nositelia svietia ako nové slnká. Ale teraz nemáme čas o tom hovoriť.

	– Po prvé, vidím, že si nemocná, Xénia.

	– Moje srdce je nemocné a telo iba počúva jeho príkazy. Počúvaj, dnes by som už bola bývala ženou Gorislava Delivuka, s ľahkým srdcom by som opustila tento palác i rodinu a odišla s ním na predmestie, kde by sme sa ukryli v nejakom malom, tichom domčeku, ale ktosi dal signál, že treba urobiť prehliadku u Martanoviča. A žiaľ, v tom čase sa tam nachádzali aj naši Záhrebčania.

	– Ten signál má zrejme na svedomí tvoj otčim.

	– Nie, ten o ničom nevedel. Všetko spáchal istý Bujanovič.

	– Chorvátske meno! Hanba!

	– Je to akýsi švihák, ktorý sa silou-mocou chce presláviť. Ešte neviem, ako sa to všetko dozvedel, ako sa dostal do tej bočnej uličky, v ktorej bývali. Ale noc predtým, než som mala opustiť svoju rodinu a vydať sa za Delivuka, za otcom prišiel ten prepustený špión a doniesol mu správy o demokratoch. Vraj na vlastné uši počul, ako sa v tom dome radili a túto správu otcovi predal za veľký mešec zlatiek. Na Delivukovu radu som ostala v paláci, predstierala som nemoc. Vždy, keď ma otčim navštívi, rozpráva o tom, čo sa mu stalo v úrade a čo mieni urobiť. Ja vždy pozorne počúvam a podľa možnosti otčima vždy odvediem na nesprávnu cestu. Neustále premýšľam len o tom, ako zachrániť jeho a ostatných. Hrám sa na nemocnú, ale prosím svoj zdravý rozum, aby mi zišla na um nejaká myšlienka, ktorou by som prekazila ministrovi polície a cisárovi, aby ich odsúdili. Sofia moja, nikdy som ani nesnívala o tom, že cisárova špiónka sa srdcom i citmi zmení na ochrancu demokratov.

	– Och, milá moja, ak si naozaj ich ochrankyňou, v tom prípade môžeš pomôcť aj mne.

	– Azda nezaplietli do svojich sietí aj teba, grófku zo slávneho rodu?

	– Raz večer som ti v Záhrebe vyrozprávala o svojej dievčenskej láske.

	– Azda aj on je do toho zapletený?

	– Áno, aj biskup Vrhovac. Čuduješ sa tomu?

	– Viem, že podporoval demokratov a mal zmysel pre ich ideály, lebo je to muž s veľkou kultúrou a inteligenciou.

	– Bol vicebánom v čase, keď Chorváti z postu bána vydurili maďaróna.

	– Viem, odvtedy sú všetci Maďari a maďaróni proti nemu.

	– A ich predstaviteľ, cisárov radca Okoličáni, priam horí nenávisťou voči Vrhovcovi.

	– To je zúfalé.

	– Okrem toho má aj nepriateľov v Záhrebe: mestský fyzikus, ktorý smolí básne na slávu cisára, dvaja kanonici, ktorých Vrhovac poriadne vykrstil za ich prehrešky. A k tým dvom sa teraz verejne pridal advokát Brigljevič, lebo Vrhovac už nepoužíva jeho služby.

	– Brigljevič bol zradca už dávno. Viem, že všetkému je na vine. Bol to on, kto cisára a môjho otčima upozornil na to, čo sa deje v Chorvátsku. Teraz Vrhovca pozvali na výsluch. Vieš o tom?

	– Viem toho ešte viac, dnes alebo zajtra má prísť do Viedne. Minister polície o tom ešte nevie, lebo inak by mi to už bol spomenul.

	– Musíme preňho niečo urobiť, – vzdychla Sofia.

	– Už som o tom premýšľala. Vrhovac má vo Viedni aj vážených priateľov.

	– Keď sa dozvedia, že je obvinený z demokratického zmýšľania, všetci od neho odvrátia hlavy.

	– Tak bude, ako vravíš. Preto som sa rozhodla niečo podniknúť, ale potrebujem dôveryhodný sprievod, aby som nevzbudila otčimovo podozrenie.

	– Xénia, urobím všetko, čo budeš chcieť.

	– Nežiadam toho veľa. Počúvaj: otčimovi oznámim, že už nemám horúčku a poviem mu, že lekár mi poradil, aby som sa dala vyviesť na prechádzku. Poviem, že si práve prišla a rozhodla si sa ma sprevádzať. Keď budeme my dve v koči, ani otčim ani matka nebudú skúmať, kde sme boli. A ja už mám svoj plán.

	– Mali by sme odísť čím skôr.

	– Môžeme ísť hneď. Deň je pekný, minister nie je doma, nechám mu iba list, ktorý ho iste poteší, lebo v ňom napíšem, že dnes mi je už dobre a že idem na prechádzku v dobrej spoločnosti. Poď, teraz ti ukážem dôležité dokumenty.

	Z tajného priečinku svojej skrine na šaty vytiahla zväzok spisov.

	– Pozri, Sofia, toto sú záznamy zo zasadnutia uhorského snemu v Prešporku a zo zasadnutia chorvátskeho saboru.

	– Načo to teraz potrebuješ?

	– Bude to nesmierne užitočné Vrhovcovi a všetkým Chorvátom. Papiere beriem so sebou v kufríku a cestou ti všetko vysvetlím.

	Pol hodiny po tomto rozhovore priateľky už sedeli v koči grófa Pergena a dôverne a potichu si vymieňali názory.

	Zastavili sa pred vchodom do cisárskeho dvora. Xénia vyšla z koča a dala kočišovi svojho otčima príkaz, aby grófku odviezol do paláca jej sestry grófky Rahmbergovej.

	– O hodinu sa vrátim po teba aj s kočom, Xénia.

	Xénia svojím kľúčom otvorila malé, mimoriadne pekne vyrezávané dvere a vstúpila na chodbu. Stráž ju veľmi dobre poznala, a preto ju pustila na prvé poschodie. Vstúpila do prvej predsiene. Dvoranky, čo mali službu, ju pozdravili a ona sa ohlásila na audienciu u cisárovnej. No súčasne zbadala, že jedna z nich vyšla do iných dverí a o veľmi krátku chvíľu sa jej už do cesty postavila prvá dvorná dáma Dora. Jej pohľad akoby Xéniu hrýzol, no nadmieru milé reči ju hladkali a lichotili jej:

	– Ó, ako sa teším, že vás konečne vidím, pekná baronesa. Čo sa tom len deje? Trápi vás niečo? Aká nemoc nás pripravila o vašu vzácnu prítomnosť?

	– Ďakujem, baronesa, za milé privítanie. Mala som horúčku, dnes som prvý raz vyšla z domu, chcem sa pokloniť jej výsosti a poprosiť, aby som ešte mohla ostať doma a zotavovať sa.

	– Je nám ľúto, ale budeme musieť súhlasiť. Vaše návštevy v Záhrebe neboli na prospech vášho zdravia ani vašej krásy.

	– No boli na prospech veľkej myšlienke, ktorou si ma poctilo jeho veličenstvo cisár.

	– Ták? Prispeli ste niečím k odhaleniu sprisahancov? Ach, prepáčte, to som ani netušila, všetci spomínajú Bujanoviča a vás obchádzajú. To nie je pekné, no cisár iste ocení vaše zásluhy. Avšak, milá moja, dvorný kuriér priniesol správu, že nejaké listy poslané do Záhrebu jeho dôverníkovi Karlovi neboli doručené. Do Záhrebu, do paláca grófky Sermage boli poslaní vyšetrovatelia.

	– Gróf niečo také iste nedovolí. Určite to nebolo také dôležité.

	– Akoby nie? Išlo o príkazy, ako sledovať demokratov, a keďže tie sa stratili, záhrebskí demokrati boli zatknutí až vo Viedni. V Záhrebe ich ochraňoval ten, kto odcudzil list s inštrukciami. Hlavná vec, že vtáčiky sú už v klietke. Myslím, baronesa, že teraz ste veľmi šťastná.

	– Všetci sme šťastní, lebo cítime spoločne, to je predsa prirodzené, – odvetila Xénia veľmi pokojne a presvedčivo, hoci vedela, že ide o list, ktorým Dora prikázala Karlovi, aby ohovoril Xéniu, lenže sa dostal do jej rúk.

	– Dlho ste neboli na dvore, takže o tom neviete. V Záhrebe nebola odhalená jediná stopa po sprisahaní. Prichádzali iba najlepšie správy, vraj v Chorvátsku o demokracii nikto ani nesníva. Ale pritom práve tam mali mimoriadne významného zástancu a dôverníka.

	– Oh, čo to vravíte, baronesa, – dievča predstieralo údiv. – Kto by to mohol byť? Povedzte, prosím vás, poznám polovicu Záhrebu, možno poznám aj toho zradcu. Ako sa volá?

	– Viem všetko: tá osoba v Záhrebe kryla sprisahancov, hoci tam bola poslaná na to, aby ich odhalila a odovzdala cisárskemu súdu. Meno tej osoby sa zatiaľ drží v tajnosti, takže nemôžem uspokojiť vašu zvedavosť. Časom však všetko vyjde najavo.

	– Naozaj som zvedavá, kto by sa odvážil spáchať takú zradu jeho veličenstva cisára.

	– Dotyčná osoba ešte nič netuší. Ešte sa proti nej iba začalo vyšetrovanie a potom sa celá vec predloží cisárovi.

	– Ak bude treba svedčiť, som k dispozícii. Ak poznám zradcu, môžem o jeho konaní poskytnúť informácie. Ráčte to oznámiť tým, čo vedú vyšetrovanie.

	– Ach, ja som to iba počula od významnej osobnosti, ktorá poslala sliedičov do Záhrebu. Možno sa meno zradcu dozviete skôr od ministra tajnej polície.

	– Máte pravdu, to je správna cesta. A teraz vás pekne prosím, ohláste ma u jej výsosti.

	– Idem zistiť, či vás môže prijať.

	Cisárovná nevedela zatajiť radosť, keď jej prvá dvorná dáma ohlásila chovanku grófa Pergena. Prikázala, aby ju hneď uviedli na audienciu,

	– Veličenstvo, – veľmi milo začala Dora, ale nasadila si masku súcitu. – Musíte však počkať. Cisárov poradca chce baronese čosi povedať a musím ešte dodať aj to, že je v záujme vašich veličenstiev a vašej bezpečnosti, aby ste sa držali čím ďalej od Xénie. Je podozrievaná z konšpirácie s demokratmi.

	– Baronesa, toto nemôžem pochopiť. Myslím, že to nie je možné. Cisár by jej predsa toľko nedôveroval.

	– Vaša výsosť, pozvite si ešte dnes na audienciu biskupa Okoličániho.

	– Biskup nenávidí baronesu, lebo odmieta jeho dvorenie, tak mi povedali.

	– Možno ona tak hovorí.

	– Nie, informoval ma o tom vysoký hodnostár na dvore, no v každom prípade budem opatrná.

	– Poviem jej, že spíte, výsosť.

	– Nie, naopak, ak je podozrivá, bude lepšie, aby som sa s ňou čím viac zhovárala.

	– Xénia je strašne prefíkaná.

	– Poradím sa s jeho veličenstvom cisárom, veď je to môj manžel, a on mi poradí a rozhodne, ako sa mám zachovať. A teraz baronesu prijmem, lebo nechcem uraziť ministra Pergena, o ktorom sa cisár včera veľmi pochvalne vyjadroval. Nech teda vstúpi a keď odíde, pozhováram sa s vami, milá baronesa.

	Cisárovná sa odvolala na manžela a povedala, že sa s ním poradí. Týmto vyhlásením sa Mária Terézia obránila pred zákernosťou svojej prvej dvornej dámy. Höllenbachovej neostalo iné, ako Xénii oznámiť, že jej výsosť cisárovná ju očakáva.

	Keď stála pred mladou cisárovnou, uklonila sa podľa etikety. Mária Terézia jej dala znamenie, aby mlčala. Potom náhlivo skontrolovala všetky dvere, aby sa presvedčila, či sú zatvorené a až potom podišla ku Xénii a šepla:

	– Veľmi som na vás čakala, ale teraz sa Dora usilovala prekaziť naše stretnutie. Chce vás dostať z dvora, a preto vás obviňuje, že ste v Záhrebe konšpirovali s demokratmi. Prečo vás tá ženská tak nenávidí?

	Xénia odvetila:

	– Baronesa Dora nenávidí každú ženu, ktorá by ju mohla niečím prekonať, no pre vašu výsosť to nie je podstatné. Pre vás je dôležitý iba fakt, že sa priatelí s Okoličánim. Títo dvaja sú nebezpečím aj pre samého cisára. Získajú si ho pre seba a vy ostanete úplne osamelá.

	– Poviete mi, Xénia, či odhalenie vzbury predstavuje veľké nebezpečenstvo?

	– Len pre zatknutých, v nijakom prípade nie pre vašu výsosť.

	– Pre mňa by bol najmilším riešením útek.

	– O tom by ste sa museli pozhovárať s princom Alfonzom.

	– Myslíš, že ešte neodišiel do Talianska?

	– Ostal verný danému slovu, že vás uchráni pred revolúciou. Určite ešte čaká vo svojej izbe na predmestí.

	– Milá Xénia, urobíte mi službu a pomôžete mi, aby som sa s ním stretla? Alebo aby som mu aspoň poslala odkaz, aby mi povedal, čo si myslí o mojom úteku.

	– Veľmi rada by som to pre vás urobila, ale aj mňa sledujú.

	– Ach ták. Dora mi pred chvíľou pošepla, aby som vás neprijala. Čo mienia s vami robiť?

	– Podozrievajú ma kvôli Vrhovcovi a jeho priateľom, a preto ma sleduje aj môj otčim.

	– Veď je to šialenstvo. Z čoho vás obviňujú?

	– Niekoľko osôb ma obviňuje, že som osobne pripravia schôdzku Maksimiliána Vrhovca a jeho priateľov s Martinovičom vo výletnom hostinci v Mödlingu. Len si predstavte: ja a pripravovať schôdzku demokratov?

	– Počkajte, v Mödlingu? Veď tam som bola na výlete. Pamätám, že tam bolo veľa chlapcov a dievčat.

	– Áno, bolo to v ten deň, keď sme sa náhodou stretli. No istá osoba, myslím, že je to Okoličáni, ma chce z toho obviniť.

	– Tak je to teda? Teraz mi je to jasné: neprijali ste dvorenie toho zlomyseľníka. Ak vyhlásim, že som bola s vami na výlete a že sme sa tam zastavili len preto, aby sme niečo zjedli, potom ten bezočivý nafúkanec iste nebude tvrdiť, že ste zvolávali demokratickú schôdzku.

	– Vaša výsosť by ma zachránila pred veľkými nepríjemnosťami, lebo môj otčim je schopný zavrieť ma do kláštora.

	– Xénia, prečo ste mi to už dávnejšie nepovedali?

	– Premohla ma choroba od tragédie, ktorú mi pripravujú, a neodvážila som sa písať kvôli prvej dvornej dáme Dore. Ona je totiž veľmi vynaliezavá pri otváraní zapečatených listov.

	– Teraz sme si načistom. Kde a komu by som mala povedať pravdu o tej vymyslenej schôdzke?

	– Vyhľadám grófa Zinzendorfa, ktorý mi je veľmi naklonený a diskrétne mu poviem, že vaša výsosť bola so mnou na tom výlete. Gróf sa potom s mojím otcom iste obrátia na vašu výsosť. A keď sa od vás dozvedia, že to bol iba výlet mešťanov za účasti žien, teda že nemohlo ísť o nijakú politickú schôdzu, lebo by si to všimli ženy, hostia a lokaji. A samozrejme, v prvom rade by ste to zistili vy, výsosť. V Taliansku ste iste videli množstvo takých schôdzok a nepochybne by vám neuniklo, že sa niečo deje.

	– Ak dokážem, že to tak bolo, budete zbavená všetkých podozrení?

	– Výsosť, len nespomeňte, že ma podozrievajú, lebo to som sa dozvedela od jedného otcovho tajomníka a v predsieni mi to nepriamo povedala aj Dora. Keď vaša výsosť vyhlási, že Vrhovac bol na výlete s rodinnými priateľmi, že vyšiel, aby vás pozdravil, musí padnúť akékoľvek podozrenie a prestanú ma sledovať a kontrolovať.

	– Potom si prekliesnime cestu k Alfonzovi. Najskôr ho musíte vyhľadať, aby ste dohodli nejaké miesto. Xénia, ak by ste sa chceli striasť toho sledovania, ktoré vás ohrozuje, pozývam vás, aby ste sa pripojili ku mne a ja vás odvediem do vlasti. Poskytli ste mi veľké služby a ja vám to nikdy nezabudnem.

	Dievča cítilo úprimnú lásku k cisárovnej a pobozkalo jej ruku.

	– Možno príde čas, keď budem veľmi šťastná, že mi vaša výsosť poskytuje pomoc. No skôr, ako pomoc prijmem, mienim vám vyspovedať, čo som doteraz zatajila. No už si tu pridlho šeptáme a nijaká stena nie je dosť hrubá, aby cez ňu nemohlo počúvať ucho tej strašnej ženy, ktorá odporným spôsobom ovláda jej veličenstvo cisárovnú, cisára a náš všetkých.

	– Keby som bola skutočnou cisárovnou, tá zmija by už dávno nebola pod týmto krovom. Ponáhľajte sa, Xénia, zbavte sa toho sledovania, neviem sa dočkať rozhodnutia, či pôjdem do svojej vlasti alebo nie. Ak sa aj Alfonzo rozhodne, že nie, ešte vždy môžem odísť sama.

	– Neunáhlite sa. Všetko, čo počujete o sprisahaní, je veľké prepínanie. Možno už zajtra sa všetko vyrieši.

	– Bolo by to pre mňa nesmierne šťastie.

	Opustila cisárovnú a vyšla do predsiene, kde našla barónku.

	– Dlho ste zdržali jej výsosť, – začala Höllenbachová a chcela pokračovať v rozhovore, no Xénia ju prerušila:

	– Prepáčte, baronesa, musím sa ponáhľať, čakajú na mňa grófky Sermage a Rahmberg. Dole som už videla koč.

	Milo sa uklonila a zišla dole schodmi.

	„Môžu na teba čakať všetky grófky sveta, aj tak mi neunikneš. Keď Dora niekomu pritisne ruky na hrdlo, tomu je amen!“

	Dole stál koč a pri ňom dve dámy. Xénia a obe dámy nastúpili. Koč sa pohol.

	– Dobre to vypálilo, – podotklo dievča priateľke Sofii. – Teraz ideme priamo za grófom.

	– Už som kočišovi prikázala. Počkáme ťa v koči.

	Xénia vykročila k palácu grófa Zinzendorfa. Sedel v kabinete a bol zahĺbený do akéhosi spisu. Keď mu ohlásili Xéniu, vyskočil od stola a ponáhľal sa jej v ústrety. Privítal ju veľmi milo a gavaliersky. Xénia ešte pred tým, ako prišli do salónu, v rozpore s etiketou začala hovoriť:

	– Vaša jasnosť, nebuďte zhrozený z toho, že prichádzam sama, ale musím sa s vami pozhovárať medzi štyrmi očami.

	– Och, prosím, ráčte, – povedal a keďže medzičasom prišli do salónu, ponúkol ju, aby si sadla do kresla.

	– Pán gróf, iste vám je známe, že na želanie ich veličenstiev som počas svojho pobytu v Záhrebe požívala ochranu biskupa Vrhovca.

	– Samozrejme. A viem aj iné veci. Biskup sa pred chvíľou ubytoval v hoteli, lebo, ako mi píše, za danej situácie si neželá byť mojím hosťom. My dvaja sme nielen príbuzní, ale aj priatelia. Zajtra bude vypočutý kvôli Martinovičovi. A ja budem prítomný spolu s grófom Pergenom.

	– Aj ja som sa to dozvedela, a preto som sa rozhodla vyhľadať vašu jasnosť. Aby ste vedeli, proti Vrhovcovi vystupujú dvaja kanonici, lebo im dal pokarhanie kvôli nedobrému správaniu. Nenávidia ho, a sú to jediní chorvátski kanonici. Ostatní sú rozličných národností a svojmu predstavenému sú veľmi oddaní. Tretí svedok je mestský fyzikus menom Nabijač. Ten biskupa nenávidí preto, lebo nechcel vydať jeho básne. Štvrtý je advokát Brigljevič. Toho si v Záhrebe nikto nectí a všetci vravia, že je veľký lump. Biskup Vrhovac sa mu nedávno poďakoval za jeho služby, a preto teraz vystupuje proti nemu.

	– V tom prípade sú všetci svedkovia nedôstojná banda. Ale proti Vrhovcovi uvádzajú závažné obvinenie: že je vodcom demokratov v Chorvátsku a po druhé, že mal schôdzku s vodcom uhorských jakobínov a rakúskych demokratov Martinovičom.

	– Vysvetlím vašej jasnosti, ako Vrhovac trávi svoj život vo svojej kúrii a poviem vám, akí ľudia sa uňho schádzajú. Rozpoviem vám aj o údajnej schôdzke v Mödlingu. Najskôr však musím poznamenať, že uhorský biskup a vysoký šľachtic Okoličáni, ako aj bývalý bán Balaša Vrhovca nenávidia a prenasledujú ho.

	– To je veľmi nebezpečné.

	– Nielen pre Vrhovca, ale aj pre cisárstvo. Prepáčte, že dievča hovorí takto. Ale vaša jasnosť už bude vedieť všetko správne posúdiť. Môžem vám predložiť aj písomné dôkazy.

	– O čom?

	– O tom, že Okoličáni a bývalý bán Balaša nenávidia Vrhovca už dávno a tento prípad s demokratmi iba využili na to, aby vysokováženého pána biskupa Vrhovca, ktorý má v Chorvátsku dobrú povesť a veľkú úctu, doviedli na popravisko. Pozrite, tú sú záznamy zo zasadnutí uhorského snemu v Prešporku a zo zasadnutí snemu v Chorvátsku. Zo zápisníc môžete vyčítať nenávisť, ktorá ohrozuje celé cisárstvo.

	Gróf von Zinzendorf vzal listiny, očividne prekvapený, že Xénia má také dôležité dokumenty. No súčasne bol veľmi spokojný, že bude môcť pomôcť svojmu obvinenému priateľovi.

	– Ach, – veď to je poklad.

	– Len čítajte, vaša jasnosť. Potom si dovolím vám povedať aj ďalšie dôležité i menej dôležité veci.

	Celú hodinu strávili v živom a dôvernom rozhovore. Gróf si často robil poznámky. Nakoniec rozrušene podotkol:

	– Baronesa, toto sú veľmi dôležité veci. Pravdaže, vašu návštevu u mňa ponecháme v úplnej diskrétnosti. Či sa nám celá vec podarí, to je ešte zahalené tajomstvom. No urobím všetko, čo mi ukladá povinnosť voči cisárovi a cisárstvu. Vášho otčima o všetkom budem informovať.

	Xénia sa rozlúčila a vrátila sa ku koču, v ktorom ju čakali grófka Sermage a jej sestra grófka Rahmbergová. Dali sa odviesť priamo do paláca grófa Pergena, kde ich prijala Xéniina matka.

	Sofia a Xénia boli veľmi ustarané, no pred ministrom a jeho ženou sa usilovali byť pokojné, čo sa väčšmi darilo Xénii, než jej priateľke.

	CISÁRSKA BÚRKA NAD ZÁHREBOM

	Na druhý deň predpoludním sa minister polície Pergen a šéf dvornej kancelárie Zinzendorf ohlásili na audienciu u cisára. Privítal ich s veľmi zachmúrenou tvárou a hneď sa spýtal:

	– Čo povedal biskup Vrhovac?

	– Pred výsluchom som poprosil ministra Pergena, aby ma sprevádzal na audienciu k vášmu veličenstvu, lebo viem o istých záležitostiach a obvineniach proti Vrhovcovi a kvôli lojálnosti som povinný ich najskôr predostrieť vášmu veličenstvu. Chcem, aby ich súčasne počul aj minister Pergen ako prvá a najdôležitejšia osoba v konaní s obvinenými a podozrivými.

	– Pokračujte, gróf, – povedal cisár blahosklonne a Zinzendorf začal referovať:

	– Vaše veličenstvo bolo veľmi prekvapené, keď prišli obvinenia, že v Chorvátsku jestvuje silný spolok demokratov zo všetkých stavov a že ho vedie bývalý vicebán biskup Vrhovac. Minister gróf Pergen a ja sme sa rýchlo ponáhľali preskúmať prvé obvinenia. Prvým udavačom a svedkom je advokát Brigljevič, ktorý mal od biskupa pravidelný príjem, no Vrhovac sa mu už poďakoval za služby, lebo jeho cesty stáli veľa peňazí, a preto vzal si advokáta zo svojho biskupstva. Brigljevič ho preto začal obviňovať. Druhí dvaja žalobcovia sú dvaja kanonici, ktorých biskup verejne „krstil“ za opilstvo, o čom hovorí celé mesto. Títo svedkovia sú teda nepoužiteľní. No sú tu ďalší dvaja svedkovia: uhorský biskup Okoličáni a bývalý bán Balaša.

	– Áno, títo svedkovia sú vierohodní, – vyhlásil cisár František.

	– Isteže, – povedal Zinzendorf. – A teraz vášmu veličenstvu predložím, ako títo dvaja svedkovia verejne vystupovali proti Vrhovcovi, čo mu vyčítali na sneme v Prešporku. Prosím, tu sú výpisy z protokolov:

	„Chorvát Vrhovac dňa 2. marca 1790 v Prešporku povedal: Balaša nikdy nemal právo na hodnosť bána, lebo podľa zákona bánom môže byť iba Chorvát. Okoličáni: Nijakých Chorvátov niet! Jestvujú len Maďari. Vrhovac: Dejiny Chorvátov písali panovníci z iných krajín. Okoličáni: Klamete! Chorvátov niet a ani nebude. Ten, kto ich chce silou-mocou mať, je zradcom štátu a kráľa! Vrhovac: Buď vás niekto oklamal, alebo chcete prekrúcať historické dokumenty, ktoré dokazujú, že Chorváti existovali a existujú. Okoličáni: vaše vyhlásenie vás usvedčuje ako zradcu vlasti. Vrhovac: bránim svoju domovinu. Aj zviera podľa zákonov prírody bráni svoje hniezdo, chcete teda aj prírodu obviniť z vlastizrady? Snem sa usiloval oboch upokojiť, no Okoličáni vyhlásil: kým tu sedí Vrhovac, nemám tu čo robiť! Balaša: ani ja! Bol som bánom a Vrhovac ma prenasledoval a pripravoval proti mne atentát. Vrhovac: prosím predsedu Szecsényiho, aby prečítal zápisnicu, ktorá dokazuje, že som prekazil atentát mládeže. Výkriky: Netreba, vieme o tom! Vrhovac: keby som bol mal na tom podiel, jeho veličenstvo by ma nebolo povolalo zastávať dočasne funkciu bána ako jeho zástupca, kým sa stavy neupokoja!

	Balaša a Okoličáni demonštratívne prechádzali popri Vrhovcovi a kričia naňho: raz vás dostaneme vyprevadíme na popravisko.

	Vrhovac: kým sú na svete zákony a spravodlivosť, dovtedy sa vaše želania nesplnia. Napokon, pred každým otváram svoje dvere a každý sa môže presvedčiť, čo robím. Kto pochybuje o mojej vernosti kráľovi a štátu? Práve preto, aby neboli nijaké pochybnosti, verejne žiadam, aby sa do mojej vlasti vrátili zákony a práva, ktoré jej boli odňaté!“

	Zinzendorf prestal čítať a povedal:

	– Keď sa túto zimu pracovalo na tom, aby Uhorsko zaviedlo v Chorvátsku maďarčinu, vaše veličenstvo si vypočulo Vrhovcov protest v Prešporku a zlostné urážky Okoličániho, Balašu a ich stúpencov. Potom znova hrozili Vrhovcovi, osočovali ho, že je zradca, lebo odmietol maďarčinu.

	– A prečo Maďari tak chcú Chorvátov premeniť na Maďarov? – spýtal sa cisár a šéf jeho kancelárie odvetil rýchlosťou rakúskeho vlastenca:

	– Maďari si oddávna želajú, aby Chorvátsko, Slavónsko a Dalmácia rozšírili plochu Maďarska, aby sa dnes alebo zajtra mohli postaviť proti Rakúsku, odtrhnúť a vyhlásiť za samostatné kráľovstvo. O tom snívajú všetky ich povesti, piesne, o tom učia žiakov v školách a keďže Vrhovac začal verejne poukazovať na tento ich cieľ a protestuje proti akémukoľvek úsiliu zneužiť jeho vlasť, nenávidia ho. A to nielen tí dvaja, ale všetci Maďari. Teraz, keď boli odhalení demokratickí sprisahanci, naskytla sa im možnosť zbaviť sa Vrhovca. Mne je veľmi čudné toto: vo Viedni bolo zatknutých len niekoľko demokratov, no v Maďarsku je to viac ako päťdesiat mien, ktoré spomína herec Sehy, v Chorvátsku iba niekoľko a viacej Maďarov z kruhov vysokej šľachty. Nespojili sa s demokratmi len preto, aby mohli pracovať v prospech svojich záujmov? Som pripravený niesť zodpovednosť za svoje vyhlásenie. Mne je Rakúsko milšie ako môj vlastný život, no Maďari Rakúsko nenávidia. O tom sme sa už neraz mohli presvedčiť a ktovie, ako to bude v budúcnosti.

	Až teraz si cisár František uvedomil, že hovorí jeho dôverník z radov vysokej rakúskej aristokracie, tej, ktorá považuje svoje cisárstvo za korunu Európy a preto ho František vždy prizýval na porady, najmä vtedy, keď ho svojou autoritou zastrašoval Okoličáni. Keďže minister polície prekvapivo mlčal, cisár vzdychol:

	– Keď som počúval protokol zo snemu, nadobudol som presvedčenie, že Vrhovca tí dvaja obviňujú z maďarských politických dôvodov.

	– Tak sa zdá, – vzal si slovo Zinzendorf, – lebo Vrhovcova kúria v Záhrebe je sídlom duchovného života šľachticov, veľmožov, civilov i vojakov, až po bána grófa Erdödyho. Vrhovac má riadne dvoranstvo, svoju národnú gardu a dovoľte, – obrátil sa na Pergena, – baronesa Xénia hovorila, že jeho um musia všetci obdivovať, lebo, ako výslovne povedala, „na Vrhovcovom dvore som sa cítila ako na dvore nejakého mladého cisára alebo kráľa. Keď sa príde do hociktorého domu, nepočujete nič iné, iba vzdychanie, alebo preklínanie Maďarov za to, že si chcú z Chorvátov urobiť kvitnúcu záhradu Maďarska.“ A to všetko dokazuje, že žalobcovia vznášajú krivé obvinenie, aby ho mohli zvrhnúť z jeho vysokého postu.

	– To je pravda, – súhlasil cisár. – Vrhovac nie je hocikto, je to najvyšší cirkevný hodnostár v Chorvátsku, pôvodom šľachtic.

	Zinzendorf očervenel od radosti a prehovoril slávnostným tónom:

	– Och, viem, čo chce vaše veličenstvo zdôrazniť. Každé vaše slovo prezrádza veľkú štátnickú múdrosť. Zahraniční nepriatelia budú kričať, že v Rakúsku, ktoré považovali za vzor všetkej štátnickej múdrosti, už aj najvyšší hodnostári paktujú s demokratmi. Z plných hrdiel budú prevolávať proti Rakúsku a tvrdiť, že najvyšší z cirkevných hodnostárov v Chorvátsku je vodca demokratov. Dohodnime sa a všetci zaútočme na Rakúsko, tak budú hovoriť.

	– Máte pravdu, úplnú pravdu, – súhlasil cisár. – Francúzsko sa hneď vrhne na Viedeň. Nie veru, nie. Aj keby bol Vrhovac vinný, zatvoril by som obe oči. Prosím vás, minister, – prikázal cisár, – Vrhovac nesmie byť vypočúvaný, alebo prinajhoršom, nesmie byť vypočúvaný pred vyšetrujúcou komisiou.

	– My dvaja ho vypočujeme sami, a to súkromne, – navrhol gróf von Zinzendorf. – Pripravíme otázky a predložíme ich jeho veličenstvu na odsúhlasenie.

	– Dobre, ale čo bude s tými Chorvátmi, ktorí boli denne v spoločnosti Vrhovca a ktorých obviňuje Okoličáni s Balašom? – spýtal sa minister polície a cisár sa obrátil na Zinzendorfa:

	– Kto sú demokrati, ktorým bol podľa Okoličániho Vrhovac vodcom?

	– Všetci sú to biskupovi priatelia, šľachtici a veľmoži, – odvetil Zinzendorf.

	– Ták? – vydesil sa cisár. – Kde sú teda demokrati, ktorých vedie Vrhovac? Lebo títo to zrejme nie sú.

	– Veličenstvo, možno by sme našli riešenie, keby sme sa unúvali k jej výsosti a spýtali sa na údajnú schôdzku Vrhovca s Martinovičom v Mödlingu. Totiž, Okoličáni a Balaša túto schôdzku považujú za najjasnejší dôkaz proti Vrhovcovi.

	Tento návrh vyzeral ako najvhodnejší.

	Hneď dal ohlásiť cisárovnej, že minister polície a gróf von Zinzendorf prosia o audienciu, ktorej sa on zúčastní ako poslucháč. Hlavný dvormajster o krátku chvíľu oznámil, že cisárovná je pripravená ich prijať. Prvá dvorná dáma Dora bola úplne zmätená a Xénia sa tvárila prekvapene.

	Obe s ostatnými dvorankami stáli v širokom polkruhu za kreslom cisárovnej. Keď vstúpil cisár s dvoma svojimi ľuďmi, jemná tvár cisárovnej prezradila veľký údiv a pozrela na cisára s detinsky zvedavým pohľadom. Cisár začal vysvetľovať:

	– Moji dôverníci by boli radi, keby im cisárovná mohla vysvetliť istú udalosť. Prosím, aby ste im odpovedali presne, lebo je to veľmi dôležité.

	Cisárovná pozrela trocha preľaknuto, no gróf Zinzendorf sa ju s usmiatou tvárou pokúšal upokojiť.

	– Vaša výsosť sa úplnou náhodou raz ocitla na mieste, ktoré minister polície považuje za veľmi dôležité.

	– Nemohli by sme sa o tom rozprávať v užšom kruhu? – ozvala sa cisárovná. – Prosím prvú dvornú dámu a ostatné dvoranky, aby prešli do susedného salónu.

	Jej želanie kráľ odsúhlasil. Posledná vyšla baronesa Dora Höllenbachová. Keďže na dverách bol záves z koberca, nechala dvere pootvorené. Potom všetky dvorné dámy poslala do veľkého salónu a ona tam zostala.

	– Vaša cisárska výsosť, – začal Zinzendorf, – minulý mesiac, počas neprítomnosti jeho veličenstva, išli ste na prechádzku, a keď ste prechádzali popri výletnom hostinci v Mödlingu, rozhodli ste sa prechádzku prerušiť.

	– Áno, pocítila som hlad, zazrela som akýsi hostinec, tvár som si zahalila závojom a spolu s Xéniou som v tom hostinci zotrvala celú hodinu. Nemala som to robiť? – opýtala sa a skúmavo pozrela na cisára.

	– Nie, nie, vaša výsosť, – prerušil ju Zinzdendorf, – nejde o to, že ste sa zastavili na olovrant, veď niečo také často robila i sama Mária Terézia.

	– Áno, tak je, – zamiešal sa do rozhovoru minister polície. – Niekto však obvinil istú osobnosť, že tam, v Mödlingu, mala tajnú schôdzku s Martinovičom. Presnejšie, ide o biskupa Vrhovca. Všimla si vaša výsosť spomínané osoby? Skrývali sa v niektorej z izieb?

	– Ach, vaša jasnosť. Hostinec v Mödlingu má len jedno poschodie, dom je drevený, všetky miestnosti sú vlastne jedálne so sklenými dverami. Videla som teda všetkých, čo tam boli. Chodili von a dnu, prechádzali sa. Bolo tam veľa žien, viac než mužov.

	– Výsosť, videli ste tam biskupa Vrhovca, s ktorým ste sa zoznámili v Prešporku?

	– Videla, samozrejme, že som ho videla. Bol tam so svojou sestrou a celou rodinou, boli tam aj ďalšie panie a on bol celý čas obklopený touto spoločnosťou. Xénia každého poznala, takže mi vymenovala všetky dámy, ktoré sa mi páčili.

	– Veličenstvo, neráčili ste si všimnúť nejakú skupinu mužov?

	– Bolo tam priveľa žien, tri ženy sprevádzal len jeden muž. Napokon, Xénii som ešte vtedy pripomenula, že tam nie je nijaký pár. Napokon, v tom hostinci by nemohli byť sami. Veľmi ľutujem, že nemôžem obviniť demokratov, ale klamať nemôžem.

	– Výsosť, nemohol Vrhovac uskutočniť schôdzu neskôr?

	– Vrhovac so svojou rodinou odišiel vo svojom koči do Viedne skôr, než ja. Výletný hostinec som opustila posledná. Napokon, pamätám si presne dátum i čas.

	Keďže cisárovná presne vypovedala o všetkých podrobnostiach, cisár si znova pozval ministrov do svojho kabinetu. Konštatovali, že tajná schôdzka, ktorú mal mať Vrhovac s Martinovičom a demokratmi, vnesená bola do obžaloby iba zo zlomyseľnosti. Cisár prijal Zinzendorfove návrhy na otázky, ktoré dostane Vrhovac, a potom dôverníci opustili cisárov kabinet.

	Na chodbe, pred komnatami cisárovnej sa objavila prvá dvorná dáma Dora. Poobhliadala sa vôkol seba, potom dala pokyn službukonajúcemu lokajovi, aby k nej podišiel. Lokaj sa pred ňou postavil v hlbokom úklone a ona mu šepla:

	– Johan, počúvaj, musíš zavolať druhého lokaja, aby ťa vystriedal, lebo ty hneď musíš ísť za biskupom Okoličánim.

	– Kedy mám ísť?

	– Ihneď. Okoličánimu musíš povedať: „Najvyššie osobnosti si želajú, aby Vrhovac a jeho stúpenci z Chorvátska boli oslobodení. Ešte dnes sa bude konať výsluch vo Viedni, ale súkromne.“ Aby sa o to postaral. Čakám na odpoveď. Okrem toho, Bujanovičovi povedz, že sa chcem s ním rozprávať.

	Lokaj odišiel vykonať baronesine príkazy a ona sa poponáhľala do salónu, kde na ňu čakali ostatné dvoranky. Xénia však medzi nimi nebola. Hneď jej bolo jasné, že sa práve dôverne zhovára s cisárovnou. Poponáhľala sa do druhého malého salónu, ale našla dvere zatvorené, takže nemohla počúvať rozhovor, ktorý sa odohrával u cisárovnej. Dorina tvár zrumenela od zlosti, tenké pery mala stisnuté, akoby sama sebe bránila nahlas povedať to, čo lomcovalo jej dušou. Prihlásila sa obrovská nenávisť voči Xénii, ktorá jej nedovolila mlčať o tom, čo si chcela nechať iba pre seba. Cisárov špión Karlo bol jediný človek na dvore, ktorý jej vmietol do tváre, za čo bojuje: stať sa cisárovou milenkou a tak riadiť osudy celého dvora. Zatiaľ čo sa ohliadala vôkol seba po dvorankách, vo svojej čiernej duši prahla, aby mohla osudy všetkých držať vo svojich rukách, aby mohla biť naľavo a napravo, všetkých mlátiť hlava-nehlava, aby sa všetci pred ňou triasli, aby sa jej klaňali, aby jej prejavovali oddanosť, aby sa pretekali v pokore a ponížení. A videla sa, ako ich všetkých prenasleduje, trápi, ako ich topí v močiari svojich intríg. Toto bola večná túžba jej ducha a tela, jediné šťastie, ktorým by ju mohol život obdariť.

	Lokaj sa medzičasom vrátil. Keď sa zjavil vo dverách, Dora netrpezlivo k nemu vykročila:

	– Čo povedal Okoličáni?

	– Vyskočil ani rys, syčal od zlosti, ale vám odkazuje, že on prenikne do paláca, kde sa bude konať výsluch. Privedie tam svedka, vďaka ktorému všetkých rozdrvím na prach. Povedal, že Vrhovac je už na popravisku, aby ste si to zapamätali.

	– Vedela som, že Okoličáni je moja záchrana, lebo ja chcem zachrániť cisára i cisárovnú, – zopakovala baronesa svoje vyhlásenie. – A kedy príde Bujanovič?

	– Povedal, že nemá čas.

	– Odvážil sa niečo také povedať?!

	– Je nafúkaný, lebo je pečený-varený u ministra Pergena.

	– Počkaj, ty hnusoba, to si zapamätáš!

	KORUNNÝ SVEDOK

	Popoludní sa stretli minister Pergen a gróf von Zinzendorf a čakali na biskupa Vrhovca, ktorý mal byť vypočutý v súkromnom kabinete šéfa dvornej kancelárie.

	Presne v stanovenom čase vstúpil Vrhovac. Usmiaty, v nezvyčajne elegantnom habite, akoby prišiel na slávnostnú recepciu a nie výsluch. Pergen a gróf Zinzendorf ho usadili do kresla a potom minister polície začal veľmi milým hlasom, akoby sa ospravedlňoval:

	– Vaša ctihodnosť, poprosili sme vás, aby ste sa namáhali do súkromného kabinetu vášho priateľa grófa Zinzendorfa. Neboli by sme radi, keby to, čo sa vás budeme pýtať, malo formu úradného výsluchu. Dvorná kancelária sa zaujíma iba o tri veci a preto si dovolíme dať vám iba tri otázky.

	Úsmev na mladistvej Vrhovcovej tvári bol ešte stále veľmi milý a takmer gavaliersky, salónny, a jeho hlas znel priateľsky:

	– Prosím, vaša jasnosť, ráčte sa pýtať, veľmi rád odpoviem na všetko, čo vás zaujíma.

	Pergen i Zinzendorf sa začali v tej chvíli cítiť nepríjemne. Akoby sa báli, že otázka, ktorú položia, bude možno priostrá. Minister tajnej polície sa napokon predsa len odhodlal:

	– Niečo sa hovorilo o tom, dokonca sa to často spomínalo i pri výsluchu Martinoviča. Ide o to, ctihodnosť, že vraj ste sa stretávali s Martinovičom. Prosím, aby ste boli taký láskavý a povedali nám, či sa takéto stretnutia naozaj uskutočnili.

	– Ale áno, s Martinovičom som sa niekoľkokrát stretol. A to najskôr v laboratóriách Jozefa Druhého, kde Martinovič bol v posledných rokoch niečo ako šéf a potom som ho stretol na audiencii u jeho veličenstva cisára Leopolda. Videl som ho tam v predsieni, pozdravili sme sa a prehodili niekoľko slov. A tento rok som Martinoviča stretol na istom výletnom mieste pri Viedni, v Mödlingu.

	– Áno, aj tam bolo veľa výletníkov, dokonca poznáte aj vysokopostavenú osobu, ktorá tam bola prítomná.

	– Mal som česť ju vidieť a pozdraviť ju.

	– Áno, bolo to presne tak, – ozval sa Zinzendorf a Pergen potom pokračoval:

	– Vaša ctihodnosť, máte v knižnici nejaké revolučné spisy?

	– Mám rozličné knihy: diela revolučných i konzervatívnych duchov, diela ľudí, ktorí všetko popierajú i ktorí všetko vidia v jase slnka. Mám aj také diela, čo idú strednou cestou. Musím povedať, že od mladosti som sa venoval osvete. Ako viete, dvakrát som bol vicebánom. Musel som sa zapodievať aj svetskými vecami. Nazdávam sa teda, že ako osvietený človek som povinný kontrolovať a sledovať všetko, čo sa v našom cisárstve tlačí, ale aj to, čo sa možno k nám prepašuje. V každom prípade ráčte menovať, ktoré knihy vás zaujímajú, aby som vám mohol tlmočiť svoj názor.

	Minister Pergen i gróf Zinzendorf sa poponáhľali rýchlo reagovať:

	– Ďakujeme, vysokoctihodný pane, nemusíte nám o tom ďalej rozprávať, veď to by bola hotová prednáška. To, čo ste vyhlásili, nám úplne stačí. A teraz posledná otázka: vie vaša ctihodnosť, kto zložil chorvátsku revolučnú báseň, ktorá znie takto, – a Pergen mu podal spis.

	Vrhovac pozrel na báseň a hneď odvetil:

	– Áno, spomínam si na túto báseň, po prvý raz mi ju ukázal bán Erdödy a vtedy sme o nej hovorili. Kto ju však mohol napísať, na to sme nevedeli prísť. A či bola zložená v Záhrebe, alebo niekde inde? Dodnes to neviem.

	– Ďakujem vašej ctihodnosti, – veľmi milo povedal minister polície. – To nám úplne stačilo. Bola to len formalita, aby sa vyšetrujúca komisia unúvala informovať, ak by o tom bola reč.

	Knieža práve chcel hostí ponúknuť olovrantom, keď znenazdania prišiel tajomník a dal mu znamenie. Gróf podišiel k dverám a tajomník mu šepol:

	– Znenazdania prišiel biskup Okoličáni a priviedol akéhosi človeka. Povedal, aby som vám oznámil, že toho človeka musíte vypočuť, lebo je to korunný svedok, ktorý potvrdí, že Vrhovac je vodca demokratov. Dovoľujem si vás upozorniť, vaša jasnosť, že Okoličáni je veľmi rozrušený a vyhráža sa, že bude veľmi zle, ak toho svedka nevypočujete.

	– Musím to povedať ministrovi polície. Alebo ešte lepšie, vrátim sa k Vrhovcovi a vy povedzte grófovi Pergenovi, aby otvoril svoju pracovňu na druhej strane paláca a tam nech prijme Okoličániho a toho jeho svedka.

	– Priviedol aj tlmočníka z chorvátčiny.

	– Znamená to, že sa na všetko pripravil, lebo sa rozhodol zničiť Vrhovca. Ten Okoličáni ma skutočne prenasleduje. Ako sa ho zbavím?

	– Vaša jasnosť, myslím, že by bolo najlepšie, keby ste mu umožnili ten výsluch. A potom sa rozhodnete. V každom prípade bude lepšie podrobiť toho svedka výsluchu, než aby ste Okoličániho neprijali.

	– To je pravda. Počkajte chvíľu.

	Gróf von Zinzendorf podišiel k Vrhovcovi a Pergenovi.

	– Nečakane prišli dvaja ministri a musím sa s nimi porozprávať v neodkladnej veci. Poprosím vašu ctihodnosť, – obrátil sa na Vrhovca, – aby dovtedy ostala s mojím tajomníkom. Dúfam, že o štvrť hodiny sa vrátim.

	Vrhovac všetko prijal so zvyčajným úsmevom a gavaliersky. Dobre však vedel, že vôkol neho sa niečo deje, no rytierskym správaním zahaľoval, čo si myslí. Ostal sám s tajomníkom, zatiaľ čo gróf a minister sa vzdialili.

	Na druhej strane chodby, dosť ďaleko od jeho kabinetu, boli otvorené dvere do komnát grófa. Cestou Zinzendorf ministrovi povedal, o čo ide a chvíľu sa šeptom dohovárali. Potom prešli cez ďalšie dvere a ocitli sa vo veľkej pracovni.

	Tu už sedel uhorský biskup Okoličáni. Od rozrušenia mu zrumenela tvár, no bolo vidieť, že každá žilka sa mu chveje od utajovanej radosti. Hneď vykročil k ministrovi polície:

	– Vznešený pane, vypočúvali ste biskupa Vrhovca, hoci tak mala urobiť vyšetrujúca komisia.

	– Vari ste ma len neobžalovali? – spýtal sa minister a uklonil sa.

	– Budete inak hovoriť, keď si vypočujete môjho svedka. Nič vám nepomôže, ani Xénia. Ak je tu minister polície na to, aby ochraňoval štát, potom vypočuje môjho svedka, alebo bude počúvať, keď ho budem vypočúvať ja.

	– Vaša ctihodnosť, súhlasím. Môžete ho vy vypočúvať. Vášho svedka však nevidím.

	– Hneď ho uvidíte a akýkoľvek váš pokus zachrániť Vrhovca zhorí na popol. Alebo sa zmení na väzenie, ktoré by si minister polície zaslúžil.

	– Vaša ctihodnosť, vyčkajte s rozsudkom, kým si svedka nevypočujeme.

	Okoličáni dal znamenie lokajovi, ktorý stál pri dverách. Onedlho do miestnosti vstúpil muž. Bol veľmi vysokej a mocnej postavy, mal široký chrbát a mohutnú hruď. Tvár mal okrúhlu a na nej hrubé fúziská, vyzeral ani kat. Gróf i minister polície začudovane otvorili ústa. Za ním do miestnosti vstúpil akýsi mľandravý chlapík, ktorého Okoličáni predstavil ako tlmočníka z chorvátčiny. Muž, čo vstúpil, pozrel k dverám, akoby niekoho hľadal. Tlmočník sa ho spýtal:

	– Na niečo ste zabudli?

	– To né, nie sem nezapomneu, enem kukám, dze sú tý dva kanonici, kerý mja privédli do Vídňa. Co je s nima?

	– Nemajú právo byť prítomní, oni vás iba odprevadili na ministerstvo, lebo vy sám by ste sem netrafili.

	Tlmočník vysvetlil Okoličánimu, o čom sa zhovárali, a potom Okoličáni prevzal úlohu vyšetrovateľa:

	– Ako sa voláte?

	– Volám sa Štefo Tkalec a prodávam žito. A prosím ich pekne, oni sú gdo?

	Tlmočník mu šepol, že pán nie je povinný sa mu predstaviť, ale že je to vysokopostavená osoba. Okoličáni potom pokračoval:

	– Všimli ste niekedy v Maksimirskom parku v Záhrebe, že by tam rástol agát?

	Tkalec otvoril ústa a odvetil:

	– Jagby né, ket sa čovjek oňho furtom potkýna?

	– A kto ho tam zasadil?

	– No, prosím ich piekne, pánko, ludé poviedajú, že tí, co chodzá do škól, či jak je to. Jak ja môžem vedet, jako lesy a agáty rostú, ket ja len žitko dorábam.

	– Ale v ten večer, keď ten agát zasadili, všetci vôkol neho tancovali a spievali, bola na vrchovci agátu červená čiapka.

	Tkalec vyprskol do hurónskeho smiechu. Začali ho tíšiť, no on sa rozhovoril:

	– Juj, pánko moj, a či ja môžem zato, že z agátu robeli jakéhosi šaša a dávali mu na hlavu čepicu, jakú ani čert nevidzel?

	– No vy ste ju museli vidieť! – nahlas zvolal Okoličáni.

	– Pánko moj, nigdaj sem to nemohel videt, lebo ten večer, jako ždycky, som ja furtom-furt Štefo Tkalec. A keď slnko zalezne, Štefo Tkalec do postele zalehne a keď slnko vykukne, Štefo Tkalec z poscele vyhúkne a pod ho žitko muácic a potom vreca rozvláčit.

	Tlmočník sa nemohol sústrediť, tak mu bolo do smiechu. Minister i gróf sa museli odvrátiť, aby nebolo vidieť ich rozosmiate tváre. Okoličáni zúril, lebo bolo jasné, že úplne skrachoval prvý bod obžaloby, ktorú mal naplánovanú, totiž, že biskup Vrhovac sa zúčastnil slávnostného sadenia agátu a pri otvorení Maksimirského parku spomínal „strom slobody“, agát s červenou čiapkou, ktorá mala označovať francúzskych revolucionárov – jakobínov. Potom však schmatol zo stola spis a znova sa obrátil na Tkalca:

	– Vy ste chodili k Vrhovcovi?

	– Hej, ždycky ket vysokoctihodný potrebovali žito. A oni ho potrebuju ždycky, či už pro sebja, čeladníctvo, poťažmo pro chudobárov.

	– Nechajme žito žitom. Keď ste chodievali k Vrhovcovi, zhovárali ste sa s ním?

	– Šak nejsme nemí, žeby sme slovka nepromluvili. Ledaže bysme byui nahluchlí.

	– Biskup vás iste nahováral, aby ste prijali demokratické zásady.

	– Boh zavaruj, také žitko ja veraj neodkupujem, any neprodávam.

	– Ja hovorím o demokratických ideách, chápete, o demokratických myšlienkach!

	– A na kieho oného by mi byui dáke dezorganické oné? Neborák budze furt neborákem. Z tých oných sa veru nenajje.

	Odpovede úplne zlomili Okoličániho, a preto začal syčať od zlosti. No ešte stále nevedel prestať s otázkami. Rozhodol sa však zmeniť taktiku. Začal Tkalcovi vysvetľovať demokratické myšlienky.

	– Počúvajte, človeče, nevidí sa vám, že je nespravodlivé, keď si páni gazdujú na svojom a vy musíte odvádzať dane štátu? Nebolo by treba zvrhnúť takú vládu, aby ste o sebe mohli rozhodovať sami?

	Tkalec sa tľapol po kolene a zvolal:

	– Očujú pánko, a vedzá, že môžu mjet pravdu?

	– Hovoril vám o niečom takom Vrhovac? – rafinovane pokračoval Okoličáni.

	– Hm… náš pán biskup sú jako velice múdry človjek, no nigdaj nevyprávjali tak učene jak ony.

	Odpoveď ešte väčšmi rozhnevala Okoličániho, a preto sa chytil toho, čím by mohol zmiasť Tkalca:

	– Na otvorení Maksimirského parku mestský fyzikus Nabijač čítal svoju báseň pri Vrhovcovom stole. Počuli ste ju?

	– Prosím pjekne, ja som tehdaj zadrichmau.

	– Ako ste mohli zaspať, keď Nabijač čítal báseň venovanú cisárovi?

	– Aleba! To že recituvau cisárovi? Juj, kebych bou cisár, pjekne bych mu zadakuvau, že jaký je trúfanlivý.

	– Chcem vedieť, či sa ostatní smiali, alebo tlieskali.

	– Akorát sa mi zamarilo, že niegdo muáci práznu slamu. A ket sa ten Nabyjač dal recituvac ty veršovačky, vypadalo to, že sa z té driemoty už vác neobudzím.

	Okoličáni povedal niekoľko slov tlmočníkovi a ten potom oslovil Tkalca:

	– Musíte sa slušne správať a vyjadrovať, keď stojíte pred takým urodzeným pánom.

	– Možná, že mne neny dané fajnové vystupnovanie jako ludom urodzeným a školovaným. Ja enem muvím, co si mysuím, jak mi huba narostla.

	Vtom Okoličáni vzal kúsok papiera a podal ho tlmočníkovi.

	– Počúvajte túto báseň, – povedal Tkalcovi. – „Dňom i nocou bojuj, demokracia káže: kvôli ľuďom počestným postav hrádze, vykoreň šľachticov od rodu a nastoľ pre dobrých slobodu.“ Tkalec sa začal prežehnávať.

	– Joj, to precca nemohli napísat pán dochtor Nabijač!

	– Nie, nie! Nenapísal to Vrhovac? Nevideli ste náhodou, keď to písal?

	– Volačo také sem si jakživ nevšimnul. Vysokoctihodného pána biskupa som nigdaj nevidzeu písat, enem som ho vizeu omšu slúžit a očul spjevat, aj to enem po latinsky a zhola nic jsem nerozumjel. Šak ten gdo túto veršovačku splodziv, mosí mjet velikého fifika. Očujú pánko, – obrátil sa na Okoličániho. – Ket prindem do Griča alebo Karlovca, sade budem vyprávjat, jaké múdre oné mja tam ve Vídni naučeli. Aby šak vedzeli, pánko, od nikeho nikdaj niec zdarma nescem, nikemu nescem byt nie dlužen. Lebo oné, za takovú viedu, kerú mne včul predvédli, dovezem im dve vrecá žitka.

	Minister polície a Zinzendorf sa odvrátili, aby nevybuchli od smiechu, Okoličáni sa triasol od zlosti. Skríkol na Tkalca:

	– Hrôza! Veď je to blázon! Zmiznite, človeče, vráťte sa domov!

	– Domú?! A co pár mojich volú? Skrzevá čeho ma semak páni kanonici Sebastiján a Ferko dotrepali? Dušovali sa, že po pokonávaní na súdze obdržím ty voly, co mi zali. A ja sa veraj otálto bez volú any nehnem. Šak ja nescem ich voly, pánko, ale moje!

	Okoličániho išlo rozhodiť od jedu, rozbehol sa k dverám a na nikoho ani nepozrel. Minister polície a gróf von Zinzendorf s pomocou tlmočníka Tkalca horko-ťažko presvedčili, že nie je na ministerstve polície, aby si šiel za svojimi kanonikmi, od ktorých má ostro žiadať, aby mu vrátili cestovné trovy, lebo ho podvodom prilákali do Viedne.

	– Ako vidíte, gróf, – podotkol minister Pergen, – tohto človeka sem doviedli, aby krivo svedčil. Chceli ho využiť proti Vrhovcovi, ale vypálilo to v jeho prospech. Presne som si zaznamenal jeho odpovede a odovzdám ich cisárovi.

	Gróf von Zinzendorf a minister polície sa rozišli. Gróf Pergen šiel za cisárom, aby ho informoval o výsluchu Vrhovca a gróf sa vrátil k biskupovi Vrhovcovi a vyrozprával mu príhodu so Štefom Tkalcom. Napokon mu priateľsky povedal o všetkých udaniach, ktoré naňho prišli, ale aj o výsledkoch, ktoré rozhodli o jeho osude.

	– Okoličánimu sa zachcelo vyrobiť z vás hlavného sprisahanca proti cisárstvu, ale dokázal iba nenávisť, ktorú voči vám prechováva. Napokon, konštatovalo sa, že keby aj Rakúsko malo vodcu demokratov v takom vysokom postavení ako je vaše, muselo by to pred celým svetom zatajiť, aby samo seba nekompromitovalo.

	Priatelia potom ešte dlho ostali spolu.

	Podvečer sa minister polície vrátil do svojho paláca a hneď si zavolal Xéniu, aby jej vyrozprával, čo sa stalo popoludní.

	– A čo bude s Vrhovcom? – spýtala sa Xénia otčima.

	– Musím dať príkaz, aby ho vylúčili z celého vyšetrovania a pojednávania.

	– A čo jeho záhrebskí priatelia?

	– Lackovič bol úzko spojený s Martinovičom, poznali sa veľmi dávno a spolupracovali v Uhorsku i vo Viedni. Poznali sa dávno predtým, ako prišiel do Záhrebu, kde pobudol iba sedem mesiacov. Preto patrí do Martinovičovej skupiny. Proti ostatným nebude zavedené trestné stíhanie.

	– A Delivuk?

	Otčim a Xénia sa na seba ostro pozreli a minister po chvíli povedal:

	– Na toho mladíka si sa už niekoľkokrát pýtala.

	– Musím ti priznať, že ho miluje grófka Sermage a ja by som si želala, aby si ho pustil na slobodu.

	Pergen pozrel na svoju chovanku a s milým úsmevom odvetil:

	– Delivuk bol zatknutý spolu s Lackovičom, a preto aj jeho zaradia do Martinovičovej skupiny.

	– To je absurdné. Veď v takom prípade Vrhovca znova zapletieš do vyšetrovania, lebo Delivuk bol jeho každodenným hosťom. Napokon, musíš mi to prepáčiť, ale ja by som si tiež zaslúžila, aby si mi splnil toto jediné želanie, lebo som ti pomohla prísť na stopu sprisahancom. Chcem grófke Sermage urobiť službu. A ty si to povinný urobiť, lebo Delivuk bez Vrhovca a Vrhovec bez Delivuka, to proste nie je možné.

	– Dobre, dieťa moje. Máš pravdu. Urobím, ako si želáš. No a teraz ti musím oznámiť dobrú správu: ako vieš, tvoj majetok som premrhal, preto dnes vezmi na vedomie, že ti ho vrátim aj s veľkými úrokmi. Dnes mám viac, než som mal kedykoľvek predtým. Cisár mi daroval dva majetky, so všetkým zlatom a striebrom, ktoré sa na tých majetkoch nachádza.

	– Vidíš sám, že som ti k tomu dopomohla.

	– To je pravda, a preto sa postarám o pekného a bohatého ženícha pre moju peknú Xéniu.

	– Súhlasím, – usmiala sa, – ale musíš ho hľadať.

	– No, ja si myslím, že si si ho našla medzi sprisahancami…

	– Ty si čudák! Ja a sprisahanca? Chcem ctihodného muža, vysokopostaveného, chápeš?!

	– Dobre, dieťa moje, ale prečo máš také studené ruky? – podotkol, keď sa dotkol jej ruky.

	– Preto, lebo vzduch je chladný. A teraz idem za cisárovnou a všetko jej vyrozprávam. Ona chce, aby Vrhovac a jeho druhovia boli vylúčení z pojednávania. Napokon, zlomyseľní Viedenčania by si mohli vymyslieť aj to, že ona sa v Mödlingu zúčastnila na schôdzke demokratov.

	– Povedz jej výsosti, že bude s nami úplne spokojná.

	Na druhý deň minister polície a gróf von Zinzendorf dostali vyznamenania.

	Xénia si všimla, že jej otčim je nesmierne šťastný a spokojný.

	BOJ O KATOVU SEKERU

	Tiché popoludnie. Xénia odpočíva v posteli. Ochorela v deň, keď boli zatknutí Delivuk a jeho priatelia. Bolesť duše spôsobila ozajstnú chorobu. Každý deň nachádza nové komplikácie vo svojej láske a vyčíta si, že hneď nespoznala hĺbku svojich citov a nepostavila jemu a jeho druhom most, po ktorom by prešli ponad priepasť, aby mohli pracovať pre nové, pokrokové ideály.

	Lekára klamala a on sa nebránil tomu, aby za jej nemoc nebral dobrý plat, ak sa už vysokopostavenej osobe zachcelo byť nemocnou. Xénia však nemusela veľa predstierať, lebo obavy a strach o Delivuka a jeho druhov spôsobili, že schudla a bola bledá. Vstávala až popoludní, ale iba nakrátko, a potom si znova ľahla. Bola o všetkom informovaná, vedela aj o tom, že vypočúvali Danušu. Jej otčim každý deň musel referovať cisárovi, no vždy najskôr navštívil Xéniu. Bystroumné dievča mu vedelo poradiť, čo má dodať alebo vypustiť pri referovaní o výsluchoch. Tieto jej pripomienky sa ministrovi videli geniálne, no neuvedomoval si, že Xénia všetko robila v prospech Martinoviča, Delivuka a ich priateľov. V myšlienkach sa demokrati a jej milý stotožnili, bola to jedna veľká láska jej života.

	Minister si zvykol na jej opravy tak, že svoju chovanicu považoval za svojho prvého poradcu. Už neveril Doriným správam, že Xénia je zaľúbená do jedného z demokratov, ktorý pod hrozbou zavraždenia od nej žiada, aby bránila jeho priateľov. Úplne sa oddal Xéniinmu vplyvu, lebo to bol vplyv pokojného a rozumného človeka, na um ktorého sa úplne spoliehal.

	Raz popoludní k nej minister náhlivo vstúpil a oznámil:

	– Musel som pribehnúť za tebou. Len si predstav, uhorskí veľmoži nás chcú pripraviť o zatknutých, aby oni mohli vyniesť rozsudky. Naša vláda vyhlásila, že predbežne nezaujme stanovisko, ale aby sa ani oni zatiaľ neobracali so svojou žiadosťou na cisára.

	– Čo to znamená? – spýtala sa Xénia.

	– Maďari tvrdia, že iba šiesti zatknutí sú Nemci, dvaja Česi a všetci ostatní sú Uhri a teda že by ich mali súdiť uhorskí sudcovia a veľmoži.

	– No mnohí zo zatknutých sú Chorváti a Chorvátsko je samostatnou súčasťou cisárstva. To si ľahko môžeš overiť aj v dokumentoch z čias panovania Márie Terézie.

	– Áno, to by mohla byť naša opora.

	– Dones mi mená všetkých odsúdených a ja ti podčiarknem chorvátske mená a cisár ľahko zistí, že väčšina sú Chorváti. Potom by bolo logickejšie, aby ich súdili v Chorvátsku. Kde je tá báseň, o ktorej si hovoril?

	– Tu ju mám.

	– Napísaná je chorvátskym, kajkavským nárečím a niekto ju preložil do maďarčiny! Teda ďalší falzifikát.

	– Len aby sa cisár nedal ovplyvniť.

	– V tom prípade súd by bol v kompetencii personála, a nie sedmipanskej tabule.

	– Pravdu vravíš: nebudeme ich súdiť ako zbojníkov, ale ako politických zločincov.

	– Papá, radšej vrav ako politických previnilcov, maniakov, akokoľvek chceš, ale nevrav zločincov. Cisár je vo vojne s Francúzskom a Pruskom a aj Rusko je proti nemu, to znamená, že toľkým protivníkom by nemal dať najavo, koľko má doma zradcov. A zapamätaj si, čím menej kriku a rozsudkov, tým menej odvahy budú mať nepriatelia, aby na nás zo všetkých strán zaútočili. Ak Uhri z toho narobia krik, doplatí na to celý štát a my všetci!

	„Ak toto poviem cisárovi, strašne to naňho zapôsobí,“ pomyslel si Pergen, potom pozrel na svoju chovanicu a nahlas povedal:

	– Škoda, že nie si muž, mal by som zverenca na vysokom poste.

	– Veď máš aj toho, ale ten, na môj veľký zármutok, navždy odišiel z našej rodiny.

	– Nepripomínaj mi ho. Tvojho brata budem do konca života nenávidieť, rovnako ako on mňa.

	– Neopustil matku a mňa kvôli tebe, lebo vtedy ste sa ešte ani poriadne nepoznali. Jeho srdce opantala neskrotná žiarlivosť, nevedel sa vyrovnať s tým, že matka by mohla zabudnúť na nebohého otca a vydať sa za iného, nech by to bol ktokoľvek. Až dnes chápem ten jeho list, v ktorom sa lúčil s matkou a so mnou. Keby som len tušila, kde žije, určite by som mu napísala. No nikdy sa na našich majetkoch ani len neukázal.

	– Iste sa dal do služieb niektorého z nepriateľských štátov, aby sa pomstil.

	– Smútim za ním, no mám veľmi malú nádej, že ho ešte niekedy uvidím.

	– Hovorí matka o ňom?

	– Niekedy, ale nie priveľa, jej srdce patrí tebe.

	– Tak je to lepšie, Xénia. Nevravme o tom, lebo keď sa spomenie tvoj brat, hneď mám zlú náladu. Radšej budem bojovať s Maďarmi, lebo máme právo súdiť obvinených. Rakúsko je suverénne, no oni si chcú prisvojiť akési osobitné práva.

	Na druhý deň pod vedením Okoličániho maďarskí veľmoži predstúpili pred cisára. Ten už bol informovaný o požiadavkách delegácie, Okoličáni vysvetľoval ich želanie:

	– Veličenstvo, Uhorsko má písané zákony, ktoré mu dávajú právo, aby obyvateľov Uhorska súdili uhorské súdy. Rakúski ministri urobili veľkú chybu, ale ja pevne verím, že vaše veličenstvo chybu napraví a všetkých obvinených, okrem rakúskych, dá odviesť do Uhorska. Cisár pokojne počúval jeho slová a vzápätí odvetil:

	– Zatknutí demokrati spolu s mojimi nepriateľmi Francúzmi ma chceli zvrhnúť z trónu, teda ich atentát bol namierený proti mne, a to znamená, že sú to moji väzni. Na svoj trón mám odveké právo, môj štát je mojím majetkom, v ktorom vydávam príkazy iba ja a iba ja môžem obrániť vašimi predkami získané posty, erby, renty a tituly. Preto som prikázal, aby sa vyšetrovanie mojich nepriateľov viedlo v mojej blízkosti, aby som každý deň mohol dostať do rúk ich výpovede a rozhodnúť sa, ako ďalej.

	– Vaše veličenstvo, – uklonil sa Okoličáni, – myslel som si, že zákon…

	– Zákon má v prvom rade chrániť mňa, pána trónu. A tým som povedal všetko.

	Povedal tieto slová, obrátil sa a opustil delegáciu bez toho, aby sa s nimi rozlúčil.

	Veľkomožný Okoličáni sa po prvý raz dožil úplného neúspechu.

	Všetka rakúska aristokracia vždy bola na strane cisára, keď bolo treba byť proti Maďarom, lebo Rakúšania ich vždy považovali za menej podľa pôvodu i príslušnosti k národu a málo si cenili aj ich rozumové schopnosti. Keby rakúski veľmoži neboli stáli po cisárovom boku, nebol by sa odvážil takto odpovedať Okoličánimu a odmietnuť požiadavku Uhrov.

	Desať dní vládla neistota, čo bude s uväznenými. Nik z príbuzných uväznených sa nedostal ani k budove väzenia. Ľudia si iba šeptali, hádali a čakali. Táto neistota najväčšmi doliehala na Xéniu, ktorá z toho naozaj ochorela.

	Na desiaty deň, keď bol Okoličáni u cisára odmietnutý, prišla do Viedne správa, že v Prešporku bolo búrlivé župné zhromaždenie. Šľachtici sa zišli pred župným domom a tu rečnili o právach Uhrov. Všetci šľachtici sa postavili proti rakúskej vláde a používali pri tom veľmi ostré slová. Po mesiaci noviny oznámili, že ešte hlučnejšie schôdze sa konali aj v iných župách. Viedli k tomu, že gróf Teleki vo Vespréme vyhlásil, že po takýchto protestoch Uhorsko sa má prvé odtrhnúť a osamostatniť, nájsť si verných spojencov. To bol prvý výstrel. Zhromaždenia sa konali aj v niekoľkých ďalších župách. A hrozilo, že aj veľmoži zvolajú svoje zhromaždenie.

	Situáciu využili cisárovi nepriatelia Francúzsko a Prusko. Onedlho sa objavili letáky a brožúry, v ktorých demokrati zo zahraničia upozorňovali, že v Rakúsku je množstvo demokratických duchov a že uhorskí a rakúski veľmoži medzi sebou zápasia o katovu sekeru, ktorá má postínať hlavy pokrokovej mládeži.

	História ešte nikdy nemala príležitosť zaznamenať, aby sa dvaja kati pretekali o sekeru. Teraz tak robí Rakúsko a Uhorsko, ktorých národy žijú v tme prastarého zriadenia.

	Správy zo zahraničia nezastavili pokrik, ktorý spustili uhorskí veľmoži, ale strašne vyľakali cisára Františka. Jeho radcovia už videli vstupovať francúzske a iné oddiely do Rakúska. Cisár preto prikázal vláde, aby uhorských obvinených potajomky a v noci posadili do krytých vozov a odviezli do Pešti. Odovzdanie zatknutých mal zabezpečiť minister polície Pergen. Prevoz zatknutých bol stanovený na začiatok decembra.

	Xéniino zdravie sa viditeľne zlepšilo a lekári jej odporučili zmenu vzduchu. Minister to privítal a súhlasil, aby ho sprevádzala na ceste do Budína. Ubytovali sa vo veľkom paláci, ktorý si minister prenajal, aby uhorským veľmožom dal najavo bohatstvo rakúskych veľmožov.

	Na druhý deň po príchode do Budína minister polície sa odel do nádherného obleku a šiel za Xéniou.

	– Idem na uhorské ministerstvo, kde budem mať úradné rokovanie.

	– Patrilo by sa, aby ťa oni prišli pozdraviť a privítať!

	– Nezáleží mi na tom! Ministri vo Viedni ma dokonca upozornili, aby som nepoškuľoval po pekných Maďarkách…

	– To isté ti radím kvôli matke.

	– Vo Viedni som občas vyhľadával zábavu, ale tu môžeš byť pokojná. Neželám si nijaké priateľské styky s uhorskými veľmožmi. A ty? Čo budeš ty robiť?

	– Pôjdem na prechádzku po okolitých vŕškoch a potom sa vrátim domov. Nechcem byť nápadná.

	– Obávam sa, že Okoličáni ti toto želanie nesplní. V Uhorsku chce všetko dirigovať a samozrejme chce riadiť celý súd.

	– Ako to, veď on je biskup a nie sudca.

	– V procese chce zohrať úlohu Pána Boha. Povedal som ti, ako si znova získal cisárovu milosť.

	– Cisár na vojnu potrebuje bohatstvo uhorských veľmožov. Úbohé veličenstvo, ktoré sa musí takto ponížiť, aby získalo peniaze. To je hanba.

	– Rovnaký názor má aj rakúska aristokracia, ale my naozaj nemáme toľké bohatstvo ako uhorskí veľmoži.

	– Aký rozsudok chce Okoličáni vyniesť?

	– Chce, aby sťali všetky hlavy, bez ohľadu na to, či sú v nich staré, alebo nové idey. No uvidíme. Za prokurátora ustanovil svojho príbuzného doktora Németha. Dnes sa s ním zoznámim.

	Rozlúčil sa s chovankou a vydal sa na ministerstvo.

	Správa o menovaní Jánoša Németha za kráľovského prokurátora sa Xénie veľmi dotkla. Ešte vo Viedni počula, čo znamená takýto návrh. Správa vydesila aj zatknutých, lebo Némethovo meno bolo zapísané čiernymi písmenami pri prenasledovaní istej skupiny učiteľov, ktorí navrhli nový spôsob pravopisu a Németh to využil na to, aby ich obvinil z vlastizrady a zrady materinského jazyka a všetkých odsúdil na dvanásť rokov väzenia. Tento fakt ťažko doľahol na Xéniinu dušu a nevedela sa ubrániť hrôze, ktorá sa jej zmocnila.

	Keď Pergen prišiel na ministerstvo, správal sa veľmi oficiálne, chladne, akoby všetko vôkol neho boli iba paragrafy. Prvému sudcovi v dvorane prikázal:

	– Chcem sa rozprávať s právnikom Jánošom Némethom.

	Dal sa zaviesť do sály, v ktorej sa bude konať súd.

	– Na príkaz jeho veličenstva sa musím zoznámiť so všetkým, aby som cisárovi mohol poskytnúť podrobnú správu.

	Gróf Pergen podišiel ku kreslu, ktoré stálo uprostred dlhého stola. Vzápätí už vstúpil muž a predstavil sa ako štátny žalobca Németh. Minister polície, vysoký, pekný, mužný, s výraznými črtami tváre pozorne hľadel na svojho rivala a premeriaval si jeho okrúhlu oholenú počernú tvár, dve zachmúrené hnedé oči, nad ktorými sa klenuli zježené husté obrvy, vykrivený nos, pootvorené mäsité pery a pod mohutnou bradou veľký podbradok. Čierne kučeravé vlasy trčali dohora. Veľká hlava bola nasadená na trupe so širokými ramenami. Németh sa pohyboval ani rabiát.

	„Toto je teda muž, ktorý má zastupovať česť monarchie,“ pomyslel si Pergen a nahlas povedal:

	– Vy ste Jánoš Németh?

	– Áno, pokorný sluha vašej jasnosti, som ten, ktorému vaša jasnosť prejavila veľkú česť, aby v spore proti demokratom zastupoval štát ako jeho žalobca a ochranca. Lenže spor proti takýmto vlastizradcom nie je ľahká záležitosť. Niet dôkazov, je to ťažká situácia, no musia byť potrestaní. Naše uhorské zákony stanovujú riadny postup, ale ja viem, že tento prípad je výnimočný, preto sa musí postupovať výnimočne. Cisár si želá, aby do senátu boli vybraní iba sudcovia s plnou dôverou, a preto sa nazdávam, že predsedom senátu musí byť kráľovský personál József Ürményi, lebo je predsedom Kráľovskej súdnej tabule.

	– Aký je to človek? – spýtal sa minister.

	– Bol stúpencom cisára Jozefa Druhého, ujca dnešného veličenstva.

	– To je zlé, no keďže štátny žalobca, – minister Pergen významne pozrel na Németha, – je dôveryhodný a úplne spoľahlivý, v tom prípade bude mať prevahu nad predsedajúcim súdu. No upozorňujem vás, že do sprisahania je zapletený aj biskup Vrhovac, ktorý už bol vypočutý vo Viedni. Ohľadom neho prijmete osobitné pokyny.

	Mäsitá tvár štátneho žalobcu akoby vyjadrovala to, čo cítil: strašnú nenávisť voči demokratom a túžbu po nemilosrdnej pomste. Neustále sa ukláňal. Minister Pergen už mal toho dosť. Preto sa začal prechádzať po sále a požiadal, aby mu priviedli predsedu súdu.

	Onedlho prišiel sivolasý, ale ešte stále vzpriamene chodiaci pán, predseda Kráľovskej tabule, ktorá mala vyrieknuť prvostupňový rozsudok nad demokratmi.

	Uklonil sa ministrovi polície a ten sa k nemu správal s oveľa väčším taktom, lebo mal úctu pred jeho šedinami.

	– Pripadla vám ťažká úloha, budete predsedať súdu, ktorý sa začne vo februári a bude prejednávať prípad veľkých protištátnych zločinov.

	– Áno, excelencia, už som dosť starý, ale rozhodol som sa svoje posledné sily venovať tejto úlohe.

	– Určite ste počuli, ako dopadli rakúski obvinení. Môžete to využiť v tomto procese.

	– Nie som do detailov informovaný.

	– Barón Riedel a desať jeho druhov, mešťanov, boli už dávno odsúdení. Rozsudky dostanete úradnou cestou. Kapitán Bileck, nadporučík Riedel a Hebenstreit, spolu s profesorom Wollensteinom boli odsúdení na smrť. Rozsudok bol vykonaný, milosť nebola udelená.

	Minister sa potom ponáhľal do prenajatého paláca neďaleko budínskeho dvora. Xénia ho netrpezlivo očakávala a iba s námahou skrývala svoju zvedavosť. Pergen svojej chovanici povedal o rozhovoroch, ktoré mal so štátnym žalobcom a predsedom súdu. Xénia predstierala, že počúva pokojne a nakoniec podotkla:

	– Rozsudky v Rakúsku boli veľmi prísne. Desiati boli odsúdení na tvrdé tresty – štyria na smrť a ostatní na dlhoročné väzenie, na dvadsať i tridsať rokov. Németh takýto rozsudok veľmi privíta, aby ho mohol použiť ako vzor pre tunajší proces. A možno bude žiadať ešte prísnejšie tresty. No mne veľmi záleží na Vrhovcovi, lebo dobre vieš, ako sa milo ku mne správal.

	– Čo bude s ním, to je štátne tajomstvo.

	– Papá, dnes predpoludním som bola na prechádzke prezlečená za obyčajnú meštianku a vypočula som si rozhovor dvoch mužov, ktorí sa zhovárali po nemecky. Hovorili o rozsudku nad grófom Hohenwartom. Vraj má iba dvadsať rokov a muži, ktorých som počula, hovorili, že bol odsúdený na tridsať rokov. Ale vraj sa mu nič nestane, lebo je zo známeho veľmožského rodu a jeho príbuzní mu vyprosia milosť.

	– Niečo také by mohlo mať zlé následky, lebo by sa mohlo stať, že iní veľmoži by orodovali za grófa Szigraya, prípadne za iných mladých veľmožov, ktorí boli zatknutí kvôli demokratickým ideálom. Napokon, uvidíme, ako bude prebiehať tunajší proces.

	– V každom prípade ostanem v Budíne a pousilujem sa byť nenápadná. Tunajší vzduch mi ide k duhu a dobre sa zotavím. No v nijakom prípade sa nechcem stýkať s tunajšou spoločnosťou.

	POSOL SO ZLÝMI SPRÁVAMI

	Slnko sa pomaly chystalo na odpočinok. Nad ďalekou rovinou predvečerné ticho. Po nekonečnej slavónskej ceste sa ženie Bedekovič. Koňa ženie ani zmyslov zbavený. Spomedzi košatých slivák sa zabelie kúria. Bedekovič ženie koňa k plotu na dvore. Poschodová stará kúria akoby zamrela. Len psy brechajú po dvore a pletú sa koňovi popod nohy. Bedekovič zoskočí, náhli sa k dverám, vyjde po schodoch na prvé poschodie. No len čo vystúpil na posledný schodík, zazrie Jelenu. Bol zaprášený, takže v prvej chvíli ho ani nespoznala.

	– Čo vás k nám privádza? – spýtala sa prekvapená Jelena.

	– Dôležité veci. Kde je Josip?

	– Tu, v izbe.

	– Prosím vás, zaveďte ma k nemu. Musím sa s ním pozhovárať osamote. Jelena mu otvorila dvere a on vstúpil.

	– Čo sa stalo? – zvolal Kralj a ani nepozdravil hosťa. – Vidí sa mi, že neprinášaš dobré správy!

	– Naozaj sú zlé. Všetci zatknutí, Maďari i Chorváti, boli prevezení do Budína. Žiadali to uhorskí veľmoži, lebo väčšina obvinených je z Uhorska a Chorvátska. Vyšetrovanie sa vedie tajne a nikto nič nevie.

	– Ktorí sudcovia boli menovaní?

	– Od našich priateľov v Budíne som sa dopočul, že chcú vybrať sudcov, ktorí na želanie vrchnosti odsúdia na smrť aj vlastnú mater. Obžalobu bude zastupovať zlopovestný Okoličániho sluha – Németh. Vravia, že strihá zákony tak, ako krajčír látku. Už začal vyšetrovanie a nevie nič iné, iba každý deň zatvárať nových a nových ľudí. Bolo zatknutých už sedemdesiatpäť demokratov.

	– Ako je to možné? Odkiaľ Németh pozná ich mená?

	– Németh dáva nepohodlných ľudí na krvavé stredoveké mučidlá a obvineným kladie do úst mená tých ľudí, ktorých označili platení špicli.

	– Behá mi mráz po chrbte, – striasol sa Kralj, akoby ho zalial prúd studenej vody. – Niečo také by som nevydržal. Zahrdúsil by som toho Németha, alebo by som tresol vlastnou hlavou o múr, len aby ma nemučili. Ver mi, že by som dlho nenosil okovy, keby ma zatkli. A čo je s Vrhovcom?

	– Nedobre, priateľu. Aj jemu hrozí nebezpečenstvo. V Záhrebe vypočúvali Brigljeviča, kanonikov Ferka a Sebastijaniča, tlačiara Kotcheho a jeho ženu, do Viedne bol pozvaný Vrhovac. Aj Taufer je už zatvorený.

	– Znamená to, že onedlho aj na nás príde rad.

	– Preto som k tebe prišiel.

	Domáci pán sa strhol a skúmavo pozrel na priateľa.

	– Priprav sa. Spáľ všetky knihy a spisy, ktoré si odviezol zo Záhrebu. Odkazujú ti to priatelia. Vyslanci štátneho žalobcu cestujú po Chorvátsku a robia prehliadky v knižniciach.

	– Vidí sa mi, že vieš toho viac, než si mi povedal. Povedz mi všetko. Ak som aj povedal, že by som nevedel pretrpieť väzenie a mučidlá, predsa len nie som zbabelec.

	– Keď sme vtedy v Záhrebe nakladali na voz almary, popri dvore prechádzal Brigljevič. Pri výsluchu povedal, že si určite odviezol Vrhovcove knihy a spisy. Znamená to, že určite ich prídu hľadať. Musíme ich čím skôr spáliť. Biskup mi prikázal, aby som sa nevrátil skôr, kým na vlastné oči neuvidím popol našej knižnice. No tak, dajme sa do roboty, lebo sa hneď musím vrátiť do Záhrebu.

	– Oddýchni si od veľkej cesty. Alebo sa necítiš príjemne pod mojím krovom?

	Tieto slová Bedekoviča zmiatli. Na krátku chvíľu sklopil zrak, no po chvíli sa už naňho pozrel a povedal:

	– Povedal som ti, prečo nemôžem ostať.

	– Nepovedal si mi pravú príčinu. Vypočuj ma a odpovedz úprimne: ešte stále sa cítiš byť snúbencom mojej Jeleny?

	– Áno, – šepol Bedekovič a úzkosť naplnila jeho dušu.

	– Mali ste sa radi a nevydala sa za teba?

	– Vrátila mi slovo.

	– Tvojou povinnosťou je v tejto chvíli odpovedať úprimne. Prečo ťa opustila?

	– Raz som jej v Záhrebe sľúbil, že sa popoludní povozíme na saniach a že celý večer budem s ňou. No v ten večer som vstúpil do vášho krúžku v Galjufovom jarku. Jelena žiadala, aby som jej povedal, kde som bol. Nechcel som jej nahovoriť nejaké výmysly, nuž som jej odvetil, že jej to nemôžem povedať. Tvrdohlavo trvala na tom, aby som jej to povedal a keďže som si nechcel vymýšľať, vrátila mi prsteň.

	– To sa stalo na plese u Škrleca?

	– Áno, v ten večer.

	– A v ten večer sa zasnúbila so mnou. Jelena sa vydala za mňa zo vzdoru, z trucu a preto, aby sa ti pomstila za to, že si sa čestne zachoval.

	– Dnes ťa už iste má rada, zaslúžiš si to.

	Mladý muž sa trpko usmial a Bedekovič pocítil, ako mu ten smiech prechádza žilami. Bolo by mu milšie, keby sa bol priateľ rozplakal.

	– Keby si to nepovedal ty, bol by som presvedčený, že je to výsmech.

	– Josip, ako to hovoríš?

	Bedekovič zbledol, Kralj naňho smutne pozrel a pokračoval:

	
– Spomínaš si na ten večer, keď ťa prijímali do nášho kruhu? Aj ja som tam bol. Ja, ktorý som ju miloval, hoci som tušil, že ona miluje teba. Mohol som hlasovať proti tebe a oni by ťa neprijali. A keď ťa prijali, prisahal som, že budem slúžiť pravde, láske a bratstvu, že sa obetujem kvôli iným. Necítil si, že som mohol byť aj proti?!

	– Áno, ale až po mesiaci, keď som ťa videl medzi ostatnými.

	– Vykonaj ešte jeden junácky čin a úprimne povedz: miluješ ju ešte?

	– Áno.

	Ticho v izbe akoby sa rozochvelo od utajenej hrôzy, čo sa nakopila v jednom jedinom slove. Do izby sa zakrádal súmrak. Bedekovič sa cítil ani keby čakal, kedy sa naňho zvalí strop, kedy sa ruka jeho priateľa strhne, chytí ho pod krk a zahrdúsi. Cítil sa, ani keby sa toto šero pripravovalo na jeho smrť. A zatúžil po nej, len aby prišla čím skôr, aby mlčanie jeho priateľa nebolo také strašne skľučujúce.

	– Vy dvaja ste si veľa vytrpeli, – šepol Kralj.

	Bedekovič skamenel a uprel pohľad na priateľa. „Azda len to?“ kládol si zdesený otázku.

	„Myslí na moje a jej utrpenie? Hoci on bol oklamaný, tak strašne oklamaný?“ Bedekovič cíti, že musí odpovedať, a preto premýšľa, čím by ho mohol potešiť.

	– Čas všetko vylieči.

	– Niektoré nemoci čas znásobuje. Pozri na Jelenu! Trpí, mlčí a hynie. Oddávna som cítil, že ma nemiluje. Keď ma tak nečakane vyzvala, aby som požiadal o jej ruku, neváhal som ani chvíľu. Nebol som schopný triezveho uvažovania, toho, aby som sa jej spýtal, prečo ten náhly zvrat. Až keď sme boli blízko pri šťastí, som pocítil, že nie je mojou. Bolo to v ten večer v Záhrebe, keď som vás zastihol v izbe a videl, ako si oprela hlavu o tvoju hruď. V tom momente som vedel všetko. Prišli sme sem. Ja mlčím, ona mlčí. Utiahol som sa a ona sa mi poďakovala všetkou svojou dobrotou. Žena vie byť anjelsky dobrá na svojho muža, keď trpí kvôli inému.

	Kralj vstal a podal Bedekovičovi ruku.

	– Ty si poriadny človek!

	Bedekovič zbledol, keď pocítil stisk ruky svojho priateľa. Pichlo ho pri srdci, bolo mu na umretie, najradšej by bol zavzlykal.

	– No a teraz poďme! – vyzval ho Kralj zmeneným hlasom. – Akoby sa nič nestalo. Spálime to…

	Zazvonil na sluhu a keď prišiel, požiadal ho, aby zažal svetlo. Potom hosťa odviedol do ľavého krídla paláca, kde bola jedáleň. Tu našli Jelenu, ktorá hľadela von oknom.

	– Čo je to za svetlo? – spýtala sa muža. – Akoby nocou letela sviečka. Počujem škrípanie koča.

	Psy sa rozbrechali a z domu vyšiel sluha.

	– Wohnt hier Herr Joseph Kralj? – spýtal sa niekto z koča.

	– Páni sú z Viedne a hľadajú tvojho pána, – povedal kočiš.

	– Josip, – strhol sa Bedekovič a chytil priateľa za ruku, – to sú tí z Viedne. Vyslanci štátneho žalobcu Németha.

	– Pre živého boha, a čo knihy, čo spisy?

	Kralj odskočil od okna. Okamih stál nehybne.

	– Čo teraz, Josip?

	– Ty ich prijmeš a zadržíš. Povedz, že som šiel na majer a predstieraj, že pošleš po mňa sluhu.

	– Ak nestihneš spáliť všetko, spáľ aspoň zoznamy členov. Všetci by boli stratení, keby ich našli…

	Kralj vybehol z izby. Jelena sa spýtala Bedekoviča:

	– Čo je, kam Josip odbehol?

	Rýchlo jej niekoľkými slovami vysvetlil, kto a prečo prišiel do kúrie a požiadal ju, aby príchodiacim neodpovedala na otázky, aby všetko prenechala naňho.

	Onedlho už vstúpili dvaja muži. Jeden z nich bol vysoký, chudý, druhý mocný, no jeden i druhý mali rovnako vykrútené fúzy a zaprášené obleky. Jelena vstala, Bedekovič im vykročil v ústrety. Jeden z nich sa hneď spýtal:

	– Máme česť hovoriť s pánom tejto kurie Josipom Kraljom?

	– Nie, ja som jeho priateľ a hosť. Odišiel na majer skontrolovať prácu služobníctva. Ale ak si páni želajú zhovárať sa s ním, hneď poňho pošlem.

	– Áno, chceme sa s ním zhovárať, a to hneď.

	Bedekovič poslal sluhu s príkazom, potom príchodiacim predstavil Jelenu a milo ich vyzval, aby si sadli.

	– Vidím, že ste prišli zďaleka, – podotkol milo. – Neposilníte sa?

	– Ďakujeme, – odvetili. – Večerali sme v dedine.

	– No pohár dobrého vína nikdy zle nepadne.

	Začal rozhovor, do ktorého sa neskôr zapojila aj Jelena. Cudzincom zrejme lepšie padli reči peknej panej a tak čoraz častejšie pozreli do jej ohnivých čiernych očí a zhovárali sa čoraz živšie.

	Uplynula celá hodina, keď sa zrazu otvorili dvere a do izby vstúpil domáci pán s puškou na pleci a klobúkom na hlave. Veľmi milo sa uklonil hosťom:

	– Radi by sme sa s vami zhovárali osamote, – povedal vysoký cudzinec.

	– Ráčte sem, – zdvorilo povedal Kralj a odviedol pánov do vedľajšej izby. Na svojho priateľa významne pozrel a zatvoril za sebou dvere.

	– Ja som tajný policajt, – povedal vysoký, – a toto je môj spolupracovník, súdny zapisovateľ. Prichádzame na príkaz štátneho žalobcu Németha s príkazom vykonať prehliadku i na vašom majetku. Nie sme splnomocnení na to, aby sme vám niečo vysvetľovali. Poznáte dôsledky toho, ak by ste nám niečo zatajili, alebo nám prekážali vo vyšetrovaní.

	– Páni, čo sa mňa týka, môžem byť úplne pokojný. Nič neťaží moje svedomie. Nie som si vedomý nijakej viny, a preto vám pokojne môžem pootvárať všetky almary. Prosím, ráčte sa unúvať do mojej izby.

	Spolu s domácim pánom vyšli na chodbu a on ich viedol do miestnosti v ľavom krídle kurie. Zažal svetlá a pootváral všetky almary, skrine a písací stôl. Začal im predkladať svoje spisy, listy a knihy.

	Jelena a Bedekovič ostali v jedálni.

	– Buďte pripravená na všetko, žreb padol na nás, – vysvetľoval jej Bedekovič. – Počkáme a budeme sa tváriť, že o ničom nevieme. Hrajte ďalej, akoby sa nič nestalo.

	Jelena si sadla ku klavíru a v najväčšom rozrušení sa pokúšala hrať.

	Bedekovič stál pri okne a hľadel do temnej noci. Hlavou mu vírili kadejaké myšlienky. Čo bude? Čo Kralj urobil s knihami? V tom zbadal v ľavom krídle kaštieľa svetlo, ktoré bolo každou chvíľou väčšie a väčšie a vnikalo čoraz hlbšie na dvor. Jelena prestala hrať, podišla k oknu a zvolala:

	– Beda, oheň! My horíme! Zavolajte niekoho!

	Bedekovič ju chytil za obe ruky tak mocne, že sa nemohla ani pohnúť.

	– Počúvajte ma. Netušíte, že horí v knižnici? Tam sú almary s knihami. Josip bol dlho preč, on sám to podpálil…

	– Sám podpálil?

	Jelena si zakryla tvár rukami, aby nevidela plameň, ktorý bol čoraz väčší a zasahoval už aj kúriu. No obaja ostali nehybne stáť pri okne, s veľkými obavami v dušiach.

	Zrazu sa na dvore ozvali hlasy. Psy sa rozbrechali a na dvore sa ozývali hlasy – preľaknuté volanie, krik, hluk. Služobníctvo vybehlo na dvor a kričalo:

	– Horí! Horí!

	Výkrik sa niesol ponad dvor, vo svetle, ktoré dopadalo z tohto krídla kúrie, miešali sa postavy napoly odeté, kostnaté, preľaknuté tváre – to všetko sa mihotalo ani motýle, čo prileteli k plameňu.

	Dvorom sa ozýval krik. Ľudia behali ani bez hlavy. Jelena si uvedomovala, že teraz sa deje niečo veľké, čo ona nemôže úplne pochopiť, lebo na prvom mieste v jej ženskej mysli boli obavy o dom. No tušila, že sa musí tomu všetkému podrobiť.

	– Počkajte tu na Josipa a ja idem pozrieť, čo sa deje, – šepol Bedekovič.

	Vybehol na chodbu.

	„Zhoreli knihy?“ To bola jediná otázka, na ktorú sa sústredila jeho myseľ, keď bežal po chodbách horiacej kúrie. Neprekážalo mu, že na chodbách bolo ani v komíne. Hnal sa do knižnice. Dvere už dohoreli a on videl, ako plameň oblizuje knihy, ako sa chytá almár a skríň, ako ich mení na horiace ostrovčeky. Podlaha, nábytok, všetko už horelo a z plameňa mu do nosa doľahla vôňa petroleja… Bolo mu jasné, ako vznikol oheň. Stojac na chodbe s pôžitkom hľadel na plameň, ktorý tak odporne hltal papier a písmená, ich osudy, rozsudok nad množstvom priateľov a druhov.

	Krik na chodbe doľahol napokon aj do poslednej izby, v ktorej peštianski vyslanci s domácim pánom robili domovú prehliadku. Aj oni vybehli z miestnosti, aby sa čím skôr dostali na dvor, z dosahu plameňov.

	Kralj sa rozbehol do jedálne. Tu našiel Jelenu. Tvár mala bledú a hlboko vsadené oči horeli akýmsi tajomným plameňom.

	– Josip, – zvolala, keď ho zazrela. – Čo sa stalo?

	– Zachránime, čo sa dá. Pober všetky cennosti, šperky, peniaze, všetko čo vládzeš.

	Poslúchla ho a odbehla do svojej izby. Kralj potom ráznym a zvučným hlasom začal vydávať rozkazy sluhom.

	Uplynula hodina. Pod čiernym nebom horí kúria. Vežičky trčia do oblohy ani horiace ihly. Vietor máva plameňom ako ohnivými zástavami. Ľudia stoja vôkol horiacej kurie, nie sú schopní zastaviť vyčíňanie plameňov. Jelena chytila za ruku muža, ktorý mlčky hľadel, ako pred jeho očami mizne jeho stará kúria, v ktorej sa narodil, on, jeho otec, dedo i pradedo. Obhliadol sa vôkol seba.

	– Kde je Bedekovič?

	Jelena sa strhla, akoby sa jej dotkol blesk. Kralj na ňu ani nepozrel, no jeho ruka pocítila jej záchvev, keď spomenul meno – toho druhého. V tej chvíli jeho hruď zaplavila obrovská bolesť. Oprel sa o lipu, pri ktorej stál, a na kôru starého stromu dopadli slzy ani nočná rosa… Nemohol ich zastaviť a ešte mocnejšie oprel svoju tvár do starootcovskej lipy.

	Jelena sa chvela od jedinej otázky: „Kde je? Nestalo sa mu niečo?“ Keď sa chcela rozbehnúť, že ho vyhľadá, objavil sa v prudkom svetle plameňov. Kráčal priamo k nim. Jelena vybuchla do plaču. Jej muž sa k nej naklonil a povedal jej chvejúcim sa významným hlasom:

	– Neplač. Na tomto spálenisku vyrastie nová kúria, nový život, nové šťastie!

	Bedekovič rýchlymi krokmi pristúpil k Josipovi. Objali sa ako priatelia, ktorí sa dlho nevideli. Zachránení druhovia! Spasení! Jelena na nich zdesene hľadela. V duchu zvolala:

	„Aká je veľká idea, ktorá ich v takejto chvíli priviedla do objatia, a to ponad mňa? Azda sú na svete také city, ktoré spôsobia taký zázrak, že sa aj rivali objímajú? Ó, prečo o tom nič neviem?! Prečo stojím ako zbytočný strom bez úžitku?“

	Priatelia hľadeli na horiacu kúriu, akoby tu Jeleny nebolo. Vtom sa k nim priblížili cudzinci z Viedne.

	– Ľutujeme, že vás postihlo toľké nešťastie a je nám ľúto, že aj v takejto chvíli vás musíme vyzvať, aby ste sa pripravili na cestu. Pôjdete s nami. Tu je predvolanie štátneho žalobcu Németha, aby ste sa hneď vydali na cestu do Pešti, kde budete vypočutý.

	– Predvolanie samozrejme uposlúchnem, – ozval sa Kralj. – Vydáme sa na cestu spoločne.

	Cudzinci odišli do dediny a Kralj zavolal ženu a priateľa na majer, kde boli tiež pohodlne zariadené izby, takže sa tam mohli uchýliť.

	Josip poprosil ženu, aby si šla ľahnúť. Jelena sa pár slovami rozlúčila s Bedekovičom, ktorý mal skoro ráno odcestovať a odišla do vedľajšej izby. Muž šiel za ňou, aby sa rozlúčili.

	– Ničoho sa neboj. Zrejme ma budú vypočúvať iba kvôli Vrhovcovi a moja výpoveď mu pomôže.

	Podala mu ruku a placho naňho pozrela. Muž jej pobozkal ruku a pozrel jej do očí, potom ju nežne chytil oboma rukami za hlavu a bozkal na čelo. Jelena pocítila akúsi strašnú bolesť, akoby ju hrýzlo svedomie, materinsky pohladila muža po vlasoch a povedala ticho:

	– Do videnia, Josip, do skorého videnia.

	Pozrel na ňu takým bolestínskym pohľadom, až sa jej srdce zachvelo. V momente sa za ním zatvorili dvere. Jelena sa vrhla na starý kožený diván a zaplakala. Nevedela prečo, ale plakala a plakala.

	A tam, v tretej izbe sa zhovárali jej manžel a muž, ktorý jej nebol nesúdený.

	Noc bola tichá. Do otvorených okien zďaleka doliehali hlasy zo spáleniska. Podchvíľou ešte vzbĺkol nejaký plameň a vietor rozfúkal do temnej noci pár iskier. Bedekovič napokon vstal, aby sa rozlúčil so svojím druhom. Kralj k nemu pristúpil a smutne mu povedal:

	– Zajtra odchádzam s nimi do Pešti. Budú ma vypočúvať. Ak ma zavrú, napíšem ti list a pošlem ho po svojom vernom sluhovi. Zaprisahaj sa, že vykonáš to, o čo ťa v liste požiadam.

	Bedekovičovu dušu čosi zmrazilo, no napriek tomu odvážne povedal:

	– Ak sa ešte dostane do mojich rúk. Je nás veľa, ktorých nezatvorili, lebo špióni ich nestihli udať všetkých.

	– Splníš moje posledné želanie, ak môj list dostaneš do rúk na slobode?

	– Prisahám…

	V malej budínskej uličke stojí jednoposchodový dom. Nad vchodom začadená lampa, ktorá sliepňavým svetlom osvetľuje tabuľku s nápisom: Hostinec u siedmich poslancov. Pred vchodom stojí koč. Vo dverách sa objaví hostinský a víta pána, ktorý zostúpil z koča. V šere sa dá rozoznať tvár Josipa Kralja. Privíta ho zdvorilo a milo ako starého známeho. Mladý veľmož mu podá ruku a potom vydá príkazy svojim sluhom a vyjde s hostinským na prvé poschodie.

	– Vaša izba je našťastie prázdna, pane, – prehovoril hostinský, nesúc sviecu, aby hosťa uviedol do veľkej priestrannej izby.

	Sluhovia prinášali batožinu a hostinský sa postaral o večeru.

	Kralj ostal sám. Otvoril okno a pozrel na pustú ulicu. Dom vedľa domu, ale iba kde-tu bolo vidieť svetlo v okne. Po zachmúrenom nebi sa plavili husté oblaky, padal drobný, hustý dážď. Kralj sluhovi prikázal, aby ho počkal dole v hostinci a on si zatiaľ sadol k písaciemu stolu.

	Do okien ticho a monotónne bubnoval dážď. V celom dome vládol pokoj. Kralj vzal pero, zamyslel sa a začal písať:

	 

	„Milý priateľu,

	zajtra ráno musím ísť do súdneho paláca, kde ma vypočuje štátny žalobca. Viem, že z paláca sa už nikdy nevrátim. Dajú mi okovy a uvrhnú do temnice. A potom? Čo už potom môže nasledovať? Iba utrpenie a mučenie na mučidlách. Budú odo mňa žiadať, aby som vyzradil svojich priateľov. Povedal som ti, keď si vtedy bol u mňa, že sa nebojím smrti, ale mučenia. Za naše pekné nádeje a za naše veľké ideály som ochotný kedykoľvek umrieť. Ale nosiť okovy, ja, ktorý som sa narodil na slobode a slobodu miloval ako svoj život, to naozaj nemôžem. A nevydržím ani mučenie, ktoré ma čaká. Moja vôľa bola pevná, ale moje telo je krehké a slabé. Nie som zo železa! Ktovie, akým spôsobom Németh otvára ústa našich poriadnych druhov? Ktovie, či by môj život vo väzení nebol nebezpečný pre slobodu a životy iných? Chcem to nebezpečenstvo odvrátiť. A preto, lebo nemôžem trpieť, dávam jej svoj život. To nie je veľa. Radšej dám život, než by som mal nosiť okovy. Teba prosím, aby si sa staral o Jelenu. Vezmi si ju za ženu. Zanechávam ju tebe a preto sa môžem pokojne rozlúčiť sám so sebou. Lebo ty dodržíš svoju prísahu.

	Josip Kralj“

	 

	Odložil pero, osušil list, zvinul ho a zavolal do izby sluhu.

	– Vymeníš kone, sadneš si do môjho koča a hneď sa dáš odviesť do Záhrebu. Tam počkaj na pána Bedekoviča a odovzdaj mu tento list. Ak sa dopočuješ, že je vo Viedni, cestuj za ním tam. Ale môj rozkaz musíš vykonať v každom prípade. Nik okrem neho nesmie ten list dostať do rúk. Podaj mi ruku! Sluha bol zmätený a ponížene sklonil hlavu. Kralj mu povedal:

	– Povedal som ti, aby si mi podal ruku. Ostanem tu dlhšie. Odcestuj hneď zajtra, pozajtra by mohlo byť neskoro.

	Sluha s akýmsi podvedomým strachom pozrel na smutnú tvár svojho pána a potom vyšiel.

	Keď sa za ním zatvorili dvere, Kralj ich zamkol a znova si sadol k písaciemu stolu, vzal papier a napísal závet, ktorým celý svoj majetok odkazuje Jelene, svojej žene a posiela jej svoj pozdrav. Potom ešte chvíľu premýšľal a znova vzal papier do rúk a napísal naň tieto slová:

	 

	„Štátnemu žalobcovi Jánošovi Némethovi.

	Slobodne som žil, slobodne umriem. Radšej smrť, ako čo len hodinu nosiť okovy.

	Josip Kralj“

	 

	List nechal nezvinutý na stole a potom vstal. Z malého kufríka vytiahol pištoľ a sadol si do kresla. Tvár mal bledú, smutnú, akoby sa v tejto chvíli v nej nahromadil všetok smútok sveta. Vôkol neho starý nábytok, ako staré vyblednuté spomienky. Koľkokrát býval v tejto izbe! Bývalo mu tu príjemne. No teraz akoby mu ten nábytok bol cudzí, neznámy, akoby všetko bolo v údive a pýtalo sa ho: „Čo teraz mieniš robiť, človeče? Prečo máš takú smutnú tvár?“

	Noc onemela. V hlbokom spánku odpočíva celý svet, len drobný dážď bubnuje do okien. Hodiny plynú potichu, pomaly, placho, akoby sa niečoho báli. A on sedí nehybne, len jeho myšlienky plachtia rýchlo. Putujú po ďalekých slavónskych krajoch, okolo starej kúrie, prebúdzajú sa spomienky starodávne, ktoré ostali tam na spálenisku, kde chladný vietor roznáša po svete popol jeho šťastia. Pred očami má všetky tie spomienky, kope im hroby a kladie k nim vence. Na posledný hrob hodil poslednú hrudu zeme a položil svoj posledný veniec: poslednú slzu na rozlúčku. Zhlboka vzdychol a tvár mu zahalil smútok ako smrteľný závoj. Jeho ruka sa zdvihne, pištoľ sa blyskne v mihotavom svetle sviečky, oprie si ju o spánok. Hlavu zakloní dozadu a izbou sa ozve výstrel.

	Ticho sa zachveje, tma sa zatrasie. Starý vyblednutý nábytok vydesene hľadí na mramorové strnulé telo a bledú tvár, na ktorej zo života ostal iba smútok.

	A znova je všetko tiché a pusté. Noc ďalej sníva svoj hlboký sen. Len jesenný dážď šustí po oknách monotónne a smutne.

	Na druhý deň našli Josipa Kralja mŕtveho.

	Jelena hľadí von oknom z izby na majeri. Ďalekú rovinu pokryla hmla. Zdá sa jej, že celý svet je trúchlivý a mútny ako hmla.

	Všetko služobníctvo je vonku, pracuje a vôkol nej je pusto a smutno. Kdesi pri studni zabrechali psy. Strhla sa na klopanie na dvere.

	„Kto to môže byť?“ pomyslela si obzrela sa a povedala:

	– Voľno!

	Obrátila sa. Na prahu stál Bedekovič.

	– Zaiste som sa veľmi zmenil, keď na mňa hľadíte tak čudne. No neuplynul ani mesiac, čo sme sa videli naposledy.

	– Päť týždňov, a vy ste sa veľmi zmenili. Akýsi ste bledý a tvár máte prepadnutú ani keby ste žili vo väzení.

	– Žil som vo veľkej neistote, a to je oveľa horšie.

	– Znamená to, že ešte stále neviete, čo bude s vami? Nedostala som nijaké správy od Josipa. Čo ak ho zatvorili?

	– Vyhol sa väzeniu.

	– Vyhol? Ušiel? Prosím vás, netrápte ma! Povedzte mi, ako sa vyhol väzeniu?!

	– Onemocnel. Neviem, či to prežije.

	– Chcem sa oňho starať, aby mi prepáčil, že som mu otrávila život.

	– Už vám odpustil. Prinášam jeho list na rozlúčku.

	– Jelena zalomila rukami a stislo jej hrdlo.

	– Josip je mŕtvy.

	Mladá žena si zakryla tvár rukami a spustila sa na diván.

	– Krátko pred smrťou mi napísal list a poslal ho po sluhovi. Zastihol ma v Záhrebe, – povedal a prečítal jej list. No neprečítal to, čo Kralj písal o Jelene.

	– Zabil sa, zabil! – skríkla, a v tom výkriku bolo cítiť sebaobvinenie.

	– Zabil sa preto, lebo nechcel mať na rukách okovy, preto, lebo, – ale slová sa mu zasekli v hrdle a do očí mu vystúpili slzy. Jelena sa strhla: „Prečo plače?“

	„Ó, aká je to veľká idea, kvôli ktorej sa nechajú zatvárať, kvôli ktorej sa objímajú a plačú?“ A znova sa cíti zanedbateľne drobnou, bezvýznamnou, ako v tej chvíli, keď ich videla objímať sa pod starou lipou – v tej chvíli akoby neexistovala ona, ktorá ich odlúčila a spravila z nich nepriateľov. A teraz, keď videla, ako úprimne plače za jej mužom, pochopila, že na svete jestvuje aj niečo ušľachtilejšie, čo je viac než túžba po vlastnom šťastí.

	Bedekovič sa usiloval skryť svoju bolesť, zakryl si tvár rukami, jej tiekli husté slzy. Mlčky sa posunula do kúta divánu, cítila sa úplne zbytočnou. Vonku bolo počuť hlasy služobníctva, ktoré sa vracalo z práce. Bedekovič pozrel na Jelenu.

	– Pochovali ho ako sa patrí. Postarali sa o to naši priatelia, ktorí ho našli v Pešti mŕtveho. A teraz mi dovoľte, aby som vám poradil, čo by ste mali robiť. Na tomto majeri nemôžete ostať. Kúria vyhorela, príde zima, mali by ste sa presťahovať do Záhrebu.

	– Budem žiť tu. Zaslúžim si, aby som žila sama a opustená.

	Nastalo mlčanie, ktoré prerušovalo len jej vzlykanie. Jej slzy akoby boli zadosťučinením nebožtíkovi, ktorý si to zaslúžil a ktorý by ňou v tejto chvíli mohol pohŕdať, keby neplakala. Po hodnej chvíli znova prehovoril pokojným, ale vážnym hlasom:

	– Musíte ísť do Záhrebu.

	– Nemám tam nikoho.

	Jelena sa rozplakala. Bedekovič zvinul list svojho priateľa, ktorý obsahoval jeho poslednú vôľu. Vzal klobúk a podišiel k Jelene.

	– Je čas, aby som šiel. Cestujem do Viedne na výsluch. Možno ma zatvoria, a preto chcem vedieť, čo bude s vami. Neuchýlite sa k mojej matke, ktorá by vás utešila?

	– Ak ma chuderu prijme, pôjdem…

	– Teraz môžem s pokojným svedomím odísť. Úprimne oplačte smrť svojho šľachetného muža. Obaja sme ho hodni. Musíme pokľaknúť pred jeho pamiatkou a musíme ozdobiť jeho hrob večnou úctou.

	Po Jeleninej tvári ticho padali slzy.

	– Odchádzam, – povedal.

	Zdvorilo jej bozkal ruku a vyšiel z izby.

	Cez malé okienko videla, ako sadá na koňa. Na dom sa ani neobzrel. Jeho duša bola posadnutá úctou k človeku, ktorý umrel za svoje ideály a svojich priateľov.

	OTVÁRA SA SÚDNA DVORANA

	Ťažké a smutné dni prežívali zatknutí. Každý deň prinášal nové a nové údery, nové zatknutia, ale aj nové nebezpečenstvá pre tých, ktorí ešte slobodne chodili po uliciach. Najsmutnejší boli pravdaže tí, čo trčali za múrmi temnice. No mnohí ešte boli na slobode, chodili po Pešti a Budíne a čakali, čo sa stane. Chodili po uliciach mesta, skrývali sa pod rozličnými menami u svojich priateľov a stúpencov, čakali, či nezačujú nejaký chýr, ktorý prenikne spoza dverí súdneho paláca alebo cez hrubé múry temnice. Lenže brána súdneho paláca bola dobre zatvorená. Nik v Uhorsku ani Chorvátsku nevedel, čo sa tam deje. Vedelo sa len toľko, že niektorí páni boli zatvorení, ale prečo – to sa verejnosť nedozvedela. Demokrati zas mlčali, aby nevzbudili pozornosť. Štátny žalobca Németh dal zatvoriť sedemdesiatpäť osôb z radov inteligencie, boli medzi nimi právnici, profesori, drobní šľachtici, lekári, tajomníci a veľký počet študentov.

	Konečne svitol horúčkovito očakávaný tretí február, keď sa malo začať súdne konanie proti demokratom. Po uliciach starého Budína sa preháňal vietor a padal ťažký sneh. Pred budovou, v ktorej zasadal súdny tribunál, nebolo nikoho, iba stráže stáli v snehovej búrke, aby zabránili mešťanom dostať sa dnu, alebo do blízkosti budovy. No nik sa neukázal. V dvorane sa zišli sudcovia a so vzrušením čakali, kedy sa začne pojednávanie.

	Predseda Ürményi dal znamenie, aby priviedli obžalovaných. Hlavné dvere sa dokorán otvorili. Celé vojsko obkolesilo demokratov, ktorí do dvorany vstupovali po dvoch, s obnaženými hlavami, vo svojich oblekov, každý s okovami na na rukách. Doširoka otvorenými očami sudcovia hľadeli na ľudí, čo teraz prichádzali: vstupovali mlčky, iba okovy, ktoré mali na rukách, rinčali dvoranou.

	– Veď je to samá mládež, – šepol Fay predsedovi Ürményimu. – Najmladší ešte nemá dvadsaťjeden rokov a jeden jediný má štyridsať. Všetci ostatní majú medzi dvadsiatkou a tridsiatkou.

	Martinovič pozorne hľadel na sudcov, akoby sa usiloval preniknúť do ich duší, aby zistil, aké myšlienky im chodia po rozume. Lackovič naopak, svojím správaním dával najavo pohŕdanie tými, čo sedeli za stolom, na ktorom bola ich obžaloba. Tvár mladého Szentmarjaya prezrádzala hrdosť junáka, ktorý veselo ide do boja. Hajnóci vyzeral ani mudrc, ktorý vopred vie, čo sa stane. Len na tvári grófa Szigraya sa odrážalo to, že je zlomený, má strach a činí pokánie. Jedine on dával najavo, že ľutuje svoje činy. Sedemdesiatpäť ľudí, ktorých výzor prezrádzal um, vzdor, na ktorých bolo na prvý pohľad vidieť, že sú vzdelaní, že majú svoje svoje presvedčenie, sa zoradilo pred sudcami. Obžalovaní hľadia sebavedome, spoliehajú sa na seba. Nik z nich netuší, že týchto sudcov vybral dvor a že pred nimi na stole, na hrubých knihách zákonov, ležia tajné pokyny kráľovskej kancelárie. Ich oči boli upreté iba na tie hrubé knihy, na väzbách ktorých bolo zlatom napísané Zákonník.

	Vietor zlostne trasie oknami, akoby hrozil. Štátny žalobca Németh oboznámi súd so svojou žalobou. Prešedivený, pomenší chlap, referujúci sudca začal čítať. Jeho ostrý hlas sa niesol dvoranou.

	„Ignác Martinovič šíril po krajine demokratické názory, ktoré povalili kvitnúci francúzsky štát. Martinovič pripravoval plány, ktoré mali viesť k revolúcii. Bol v úzkom spojení s: Jozefom Hajnócim, tajomníkom kráľovskej komory, Ivom Lackovičom, cisárskym dôstojníkom, grófom Ferencom Szentmarjayom, grófom Jakobom Szigrayom, veľmožom Alexandrom Solarčikom, Jánošom Batthyányim, básnikom profesorom Černovičom, študetmi Tančičom, Hrgešičom, Senečičom, Erdélym a inými. Zabudol na povinnosť vernosti voči cisárovi a vlasti, zabudol na pocty a výhody, ktorých sa mu dostalo od jeho cisárskeho veličenstva, opovrhoval zákonom, menovaní sa spojili do tajných spolkov s cieľom pripraviť revolúciu. Aby svoje spolky upevnili, medzi členmi rozširovali dva druhy svojho katechizmu. Jeden bol určený pre Spoločnosť Slobody a rovnosti radikálnych demokratov, druhý tajným organizáciám Spoločnosti reformátorov pre strednú šľachtu. Medzi svojimi členmi ďalej rozširovali spisy a práce, ktoré urážali osobu a dôstojnosť cisára. Rovnakým spôsobom sa búrili proti právam a pocte kráľovského veličenstva, zákonného a premilostivého nášho panovníka, vystupovali proti našej krajine a jej právam…“

	Čítajúci sa vymenili a ďalší pokračoval v čítaní obžaloby:

	„Sprisahali sa proti trónu a vláde, usilovali sa povaliť štátny poriadok, jestvujúcu ústavu a zákony, chceli narušiť pokoj a poriadok v krajine. Tým sa dopustili trestného činu urážky veličenstva a zrady. Zákon svätej uhorskej koruny pre tých, ktorí sa sprisahajú proti právu a cisárskej dôstojnosti, proti krajine, ako aj pre tých, ktorí sa pokúšajú o sprisahanie, alebo o takom sprisahaní vedia a neoznámia ho, v zmysle zákona z roku 1691 a v zmysle zákonného článku LI a LV z roku 1715 sa odsudzujú na najťažší trest, ďalej, zabavuje sa im všetok majetok. Preto prosím cisársky senát, aby spomenutým obžalovaným v zmysle spomenutých zákonov vyniesol taký rozsudok, aký predpokladá právo a zákon, a zlomil tak odvahu vlastizradcov a vyhubil ich zločin od koreňa.“

	Štátny žalobca triumfálne pozrel na obžalovaných. Tí stáli s usmiatymi tvárami, akoby sa všetkému vysmievali.

	Začal sa výsluch v prítomnosti sudcov a štátneho prokurátora. Obhajcom neumožnili vystupovať v rozprave, a tak sa mohli dozvedieť iba to, čo im povedali sudcovia s povolením štátneho žalobcu, ktorý s vedomím ministra polície vlastne viedol celý proces. Nik nevedel, čo sa deje za dverami súdnej siene. No obžalovaní priznali len toľko, koľko priznali pri policajnom vyšetrovaní – priznali, že vyznávali ducha nových čias, ale vraj sa ničím neprevinili proti zákonu.

	Pojednávanie sa takto vlieklo za zatvorenými dverami celé úmorné dni a týždne.

	Neďaleko ulice, na ktorej bol súdny palác, býval profesor Marič a s ním tajomník Bedekovič. Prišli do Budína, hoci ešte nevedeli, aký osud čaká biskupa Vrhovca a netušili, čo čaká ich samotných. Vyhľadali priateľov, aby sa dozvedeli niečo o zatknutých. Navštívili aj dom Hajnóciho snúbenky a našli tu mladého advokáta Horvata.

	– Németh si ma vybral, aby som obhajoval obžalovaných, – povedal svojim záhrebským stúpencom. – Nemyslite si však, že v niečom im môžem pomôcť. Dostal som sa do strašnej situácie. Ich ruky sú sputnané okovami a naše samovôľou štátneho prokurátora. Poprosil som Németha, aby som si s obvinenými mohol aspoň dopisovať. Súhlasil. Jeden z mojich klientov mi poslal list, ktorým sa bráni proti obvineniam. Píše: „Názormi som demokrat. No nikdy som nebol sprisahancom, ani som nechcel robiť revolúciu.“ Takto list znel pôvodne. No pozrite sa, ako štátny prokurátor zoškrtal niektoré slová, a preto vyhlásenie teraz znie takto: „Názormi som demokrat. Som sprisahanec a chcel som robiť revolúciu.“ Prečiarknuté slová jasne vidieť. A že ich nepreškrtol môj mandant, to je viac ako jasné.

	– Čo je s Lackovičom a Delivukom? – spýtal sa Bedekovič.

	– Lackovič je medzi obžalovanými. O Delivukovi som sa nič nedozvedel. Viem len toľko, že Vrhovca vypočuli vo Viedni. Podľa všetkého deje sa niečo čudné, keď Vrhovca pozvali do Viedne a nie do Budína.

	– A čo je s Martinovičom? – spýtal sa Marič.

	– Ktohovie! Zrejme čaká na to, aby „nešťastné ľudstvo sa striaslo svojich okov“, ako často hovorieval.

	– Ľudstvo, – s trpkosťou v hlase prehovoril Marič. – Ľudstvo nikdy nerobilo nič iné, iba nosilo okovy, ako ženy nosia šperky, aby sa páčilo tým, ktorí ho prznia…

	Jarné slnko začalo plávať po modrej oblohe a zalialo svojím teplom zachmúrené a chladné múry budínskej temnice. No ony naďalej boli chladné, zachmúrené a mŕtve. Za múrmi rinčia reťaze na rukách tých, ktorí jeden za druhým kráčajú po pustom dvore a smerujú do súdnej siene. Tváre majú bledé, pery stisnuté. Mlčky hľadia pred seba. Len z času na čas sa ich pohľady stretnú. Povedali im, že dnes je posledný deň súdneho pojednávania. V sále znova tie isté tváre sudcov, tá istá stará šedivá hlava predsedu, jeho bledá tvár, na ktorej sa chveje akýsi utajovaný strach. A znova zachmúrené čierne oči štátneho žalobcu Németha, hrubé pootvorené pery a veľký podbradok.

	Ürményi oznamuje, že súdne pojednávanie sa skončilo a vyzval štátneho prokurátora, aby doložil svoju obžalobu. Németh si vykrútil fúzy, prihladil si kučeravé vlasy, nahliadol do spisov a začal hovoriť:

	– Páni sudcovia! Pred vami stoja ľudia, ktorým vlasť milostivo prejavila veľké pocty, lebo ich prijala na svoje vysoké školy a poskytla im vedu, aby ich urobila šťastnými, mohli slúžiť štátu. Oni však pri plnom vedomí a pri zdravom rozume nevďačným a vzdorovitým srdcom odmietli poctivú vedu verných poddaných a siahli po knihách skazy a príkladoch zločinov, čo sa udiali vo Francúzsku. Toto učenie od základov zborilo kvitnúce francúzske kráľovstvo a zničilo najšľachetnejších synov, ktorí kráľovstvom tak múdro vládli. Zorganizovali si tajné spolky, v ktorých šírili revolučné myšlienky podľa demokratického „katechizmu“. Páni sudcovia, aby ste sa mohli presvedčiť o tom, aké strašné názory šírili, prečítam vám niekoľko myšlienok, ktoré najvýrečnejšie dosvedčia, ako mozgy týchto ľudí zdiveli: „Šťastie človeka zabezpečuje sloboda! Buď slobodný a tvoju slobodu nech vedie múdrosť!“ Páni sudcovia, nezaslúžia si smrť už len za tieto zásady?! Počúvajte však ďalej: „Vysoké tituly a erby sú nespravodlivosťou. Zákon je najvyššou vôľou národa. Základy zákonov musí vytvárať celý národ, respektíve za týmto účelom v slobodných voľbách zvolená národná rada.“ To je najbláznivejšie a najbrutálnejšie sprisahanie proti štátu a cisárovi, – zvolal Németh a po chvíli znova citoval jednotlivé výroky z katechizmu demokratov. – „Monarchistická a aristokratická vláda robí z ľudu otrokov, preto ľud treba vzdelávať, poučiť ho o jeho právach, aby si ich vedel získať, a vzdelaný ľud by to mal urobiť tak, aby sa nepreliala ani kvapka krvi. Nech naším jediným princípom a ideálom bude: ľud, ktorý chce slobodu získať, ten ju aj získa.“

	– Nuž teda, páni sudcovia, toto je vyzývanie ľudu, aby sa búril proti vznešenému cisárovi a štátu. Toto odporné učenie poukazuje na hlbokú skazenosť ľudí, ktorých rozhárané duše sa zmietajú v bahne, lebo si zaumienili takéto učenie nanútiť nešťastnému ľudu, chceli ho otráviť a uvrhnúť do záhuby. Toto učenie je odporným útokom aj na uhorskú ústavu, na uhorské kráľovstvo. Preto obvinený spáchali aj veľké sprisahanie proti kráľovi a nášmu štátu a osobne urazili jeho veličenstvo. Za toto všetko si zaslúžia smrť na popravisku.

	Ironický úsmev sa rozhostil na perách obvinených demokratov, ktorí stáli pred sudcami s okovami na rukách, ale so vztýčenými hlavami. Len profesor Szigray spustil svoju hlavu na hruď a úpenlivo sa domáhal milosti.

	Németh sa potom obrátil na skupinu obhajcov a dôrazne im povedal:

	– Vám, obhajcom, ktorým bolo dovolené vypočuť si moju obžalobu, sa teraz povoľuje v krátkosti predniesť tie veci, ktoré by mohli zmierniť vinu obžalovaných.

	Všetky oči sa upreli na obhajcov a štátny prokurátor preletel ponad ich hlavy výhražným pohľadom. Obhajcovia zaradom vstávali a dokazovali, že obžalovaní nespáchali nijaký trestný čin a predovšetkým, že medzi ľudom nešírili nijaké zakázané myšlienky. Od roku 1790 do roku 1791 za cisára Jozefa II. vládla úplná sloboda tlače a všetky tieto zásady a idey boli vtedy publikované. Za knihy publikované vtedy sa majú oni dnes zodpovedať? V zákonoch takého paragrafu niet.

	Nakoniec si slovo vzal advokát Jakob Horvat. Obžalovaní upreli svoje pohľady na jeho bledú tvár, ktorá prezrádzala veľké rozrušenie. Horvat zdvihol hlavu, obrátil sa na sudcov a začal pokojným hlasom:

	– Moji kolegovia obhajcovia podrobne poukázali na to, že žaloba pána štátneho prokurátora nespočíva na faktoch, ale iba na domnienkach, že obžalovaní mohli na základe svojich ideí urobiť revolúciu. Páni sudcovia! Označil pán štátny prokurátor, o aké sprisahanie šlo? Kde a kedy bolo? Na čom sa sprisahanci dohodli? Vie sa, kedy a ako chceli vyvolať revolúciu? Vie sa, kto sa mal podieľať na tej revolúcii, kto je ich vodca a akú mal úlohu? Vie sa, kde a kedy mali koho zabiť, aká mala byť nová vláda, aké malo byť štátne zriadenie? Aký čin vlastne spáchali obžalovaní? Na všetky tieto otázky štátny žalobca nemohol dať odpovede, lebo nemá na ne nijaké dôkazy. Ani jeden svedok nemohol povedať nič iné, iba to, že obžalovaní zostavili „katechizmus“. No nik nemohol dokázať, že tento „katechizmus“ rozširovali medzi ľud, lebo ten o ich „katechizme“ nič nevie. Ako potom mohli vyvolať revolúciu bez ľudu? Ako ho chceli poburovať? Čím? Tým, že mysleli inak ako iní ľudia, ako myslí vláda? Oni sa domnievali, že treba zmeniť zákony. Azda majú byť trestaní väzením alebo smrťou za svoje myšlienky? Kto by sa odvážil povedať do tváre takú urážku našim zákonom a nášmu štátu, kto by sa odvážil tvrdiť, že v našom štáte občianstvo nesmie myslieť a že za myslenie môže byť trest smrti?!

	– Aj myšlienkou možno zhrešiť! – skríkol štátny žalobca.

	– Áno, vierouka katolíckej cirkvi tak vraví – hrešiť možno aj myšlienkami. Ale zákon a ústava to nevravia, lebo vraždu nemožno spáchať myšlienkou. Zákon vyžaduje čin, len čin. Aký čin spáchali obžalovaní, že ich možno obviniť z urážky jeho veličenstva?

	Štátny prokurátor vzplanul:

	– Pane, zahrávate sa so svojou hlavou, keď takto obhajujete obžalovaných.

	– Teda tak? Azda boli zákony obhajoby postavené pod gilotínu?

	Sudcovia sa strhli, ozvala sa rozrušená vrava. Predseda Ürményi očerveňal v tvári a ostro povedal:

	– Pán obhajca, urazili ste tento spravodlivý súd.

	– Pán predseda, to som nespáchal, ani som to nemal v úmysle. Štátny prokurátor na mňa kričí, že sa zahrávam so svojou hlavou, keď takto bránim obvinených. Pozrite, v ruke držím zákon, – klepkal po hrubej knihe a zvolal: – Naozaj sa zahrávam so svojou hlavou, ak sa opieram o zákon? Áno, alebo nie?!

	Táto otázka otriasla všetkými v sále. Tváre sudcov sčervenali, Ürményiho tvár zbledla a štátny prokurátor mu niečo šeptal. Ten však počkal, kým neopadne vzrušenie a potom takto oslovil advokáta Horvata:

	– Česť tohto súdu vyžaduje, aby som vám ďalej nedovolil hovoriť.

	Mladý advokát šibol po štátnom prokurátorovi pohŕdavým pohľadom a utiahol sa medzi svojich kolegov. Chvíľu vládlo napäté mlčanie. Obžalovaní upreli svoje pohľady na mladého obhajcu.

	Predseda sa obrátil na Martinoviča:

	– Chcete niečo povedať na svoju obhajobu?

	Martinovičova tvár a vysoké čelo prezrádzalo nezlomnú duševnú silu a nebeský pokoj. Hlas mu znel chladnokrvne a pokojne:

	– Čo som spáchal? To, že tvrdím, že všetci ľudia majú rovnaké právo pracovať a užívať svoje práva? Že tvrdím, že poddaný má rovnaké práva ako každý šľachtic?! Alebo je trestný čin to, ak som chcel zmenu vlády a zmenu ústavy? Ak je zločinom žiadať zmenu vlády a zákona, potom sú zločincami všetci králi a vlády, ktorí menili vlády a zákony. Ak je zločinom milovať slobodu, potom ma súďte! Ak šľachetné úmysly môžu byť zločinom, potom štátni žalobcovia budú mať veľa práce, aby vyhubili všetkých tých „zločincov“. Mojím pevným presvedčením je, že naše zákony sú zastarané, že naša ústava sa prežila a že ich treba zmeniť. Ak to neurobí vláda, urobí to národ? My, ktorí sme tu, sme to neurobili. Možno sme na to neboli dosť pripravení, no predsa len sme prvými lúčmi veľkej a ďalekej budúcnosti. Duch čias sa nezastaví. Čo sme teda spáchali? Nuž toto: stretávali sme sa, zhovárali sme sa, dumali a nekonečne dlho hovorili o všetkom možnom, no ničoho sme sa nedopustili! Len sme cítili, že čosi sa musí zmeniť a urobiť, že by sa niekto mal chytiť práce. No príde čas, keď iní vykonajú to, o čom sme my hovorili, o čom sme premýšľali. Myšlienky demokracie nevykorenia nijakí štátni prokurátori a nijaké súdy. Nebudeme my, nebudete ani vy, páni sudcovia. Ale naše prejavy ostanú. Nedovoľte, aby sa nasledujúce pokolenia museli s údesom pýtať: naozaj boli v tejto krajine sudcovia, ktorí osvietenosť umu nazývali urážkou veličenstva, volanie po slobode a práve zločinom? Páni sudcovia! Vezmite do rúk zákon, pokojne sa pozrite do očí svojmu svedomiu a potom súďte!

	Martinovičov hlas znel vážne a pokojne, akoby prednášal svojim stúpencom. Sudcovia sedeli, akoby sa ich to netýkalo. Všetky pohľady boli uprené na Lackoviča, ktorý sa vystrel, lebo vedel, že predseda súdu vyzve aj jeho. Zdalo sa, akoby sa neprišiel brániť, ale rozdrviť protivníka. Jeho mladá, okrúhla a pekná tvár, oči rojka sa však v momente premenili na horiaci pohľad bojovníka.

	– Rozhodol som sa, že nepoviem nič na svoju obranu, – povedal s úsmevom. – Lebo, ako mám dokázať sudcom, že nie som vinný? Štátny prokurátor tvrdí, že tu bolo sprisahanie. A na tvárach sudcov čítam, že aj oni sa domnievajú, že sme chceli zabiť cisára a vyvolať krvavú revolúciu. Všetci teda tvrdia, že bolo sprisahanie, všetci tak tvrdia len preto, lebo cítia, že vláda tak došliapala občianske práva, že by nebol div, keby národ povstal. Štátny prokurátor má pravdu. Už dávno tu malo byť sprisahanie a on sa v duchu čuduje, že ešte nebolo a že ešte nevypukla revolúcia. Nepovstal národ a nepovstali sme ani my, ani ja. Štátny prokurátor nás chce azda potrestať za to, že sme nezorganizovali revolúciu? Ako sa mám v takomto prípade brániť? Moja celá vina spočíva v tomto: ja chcem vzdelanie a osvetu, vláda chce nevedomosť, ja chcem, aby národ bol národom, vláda chce otrokov. Ako teda môžem byť nevinný vo vašich očiach? Mohol by som sa brániť iba tak, keby som bol podľa vôle vlády ťažným zvieraťom. Súdite prenasledovaného človeka…

	Na chvíľu všetci onemeli. Lackovičove modré oči na nich hľadeli pohŕdavo, bolo to pohŕdanie kráľa, ktorý hľadí na svojich poddaných. Akoby nik správne neporozumel jeho slovám. Len štátny prokurátor vyskočil zo svojho kresla, uprel prst na Lackoviča a povedal:

	– Prosím, páni sudcovia! Jeho slová najlepšie dokazujú, ako hlboko môže klesnúť človek, ktorý sa nadýchal rozvratného demokratického učenia.

	Štátny prokurátor pokračoval v dokazovaní toho, aké nešťastie hrozí ľudstvu od demokratického učenia a vyzval sudcov, aby vyniesli čo najprísnejšie tresty. Keď dvoranou zazneli jeho posledné slová, vstal predseda Ürményi, aby ukončil pojednávanie. Obvinených znova zaviedli do väzenia, kde mali počkať na vynesenie rozsudku.

	Keď sudcovia ostali sami, štátny prokurátor podišiel k predsedovi Ürményimu a významným hlasom mu povedal:

	– Určite poznáte svoju povinnosť a myslím, že na ňu nezabudnete ani vtedy, keď budete rozhodovať o trestoch. Minister polície mi jasne povedal, že podľa rozsudku budú hodnotiť vašu oddanosť trónu a štátu. Vo Viedni si želajú najprísnejší trest, no dobre si zapamätajte, čo vám poviem: cisár si želá rozsudkom zastrašiť tisíce demokratov, ktorých je plná krajina, no my nie sme schopní ich nájsť. Dodnes som existenciu monarchie zastupoval ja a teraz je všetko vo vašich rukách.

	Znova boli všetci pohromade. Sudcovia, obhajcovia i obžalovaní. Atmosféra v súdnej sieni veštila osudnú chvíľu. Sudcovia v slávnostných odevoch akoby ani nedýchali, necítili a nehovorili. Stoja nehybne, lebo Ürményi drží v ruke spis. Všetky oči sú upreté na papier, ktorý má rozhodnúť o životoch a osudoch mladých ľudí slobodomyseľných názorov. Tí stoja jeden vedľa druhého a ich srdcia bijú v napätej neistote. Ürményi je bledý ani Pilát pred národom izraelským a z Némethových očí srší sto výkrikov: „Na čo ešte čakáš?!“

	Niečo sa zachvelo v tom tichu. Šedivé hlavy sudcov sa nahli nad papiere. Ticho ani v hrobke, v ktorej mŕtvi hľadia doširoka otvorenými očami. Chrapľavý hlas zaznie dvoranou a pripomína rozladené husle.

	– V mene jeho veličenstva!

	Obžalovaní počúvajú, no v prvej chvíli nič nepočujú, slová im miznú zo sluchu i mozgu, vôkol nich sa rozhostilo akési čudné prázdno. Ale zrazu sa im vráti sluch i vedomie. Znenazdania počujú a rozumejú:

	–… na trest smrti sa odsudzujú: Ignác Martinovič, Ivan Lackovič, gróf Szigray, profesor Szentmarjay. Potom sa vymenúvajú mená a počty rokov – 10, 12, 30, 60… Uprostred ticha niečo narazilo na sklo okna, akoby doň narazila smrť svojimi ľadovými krídlami.

	Sudcovia stoja ani kamenné sochy. Németh ako kat nad obeťami, odsúdení ako nezlomené bralá a ticho zamiera vydesené smrťou.

	– Zákon umrel!

	– Stavajú popraviská!

	– Zabíjajú svedomie, rozum, česť a ľudské poznanie!

	– Aby mohol žiť cisár a veľmoži, – ozývajú sa dvoranou jeden po druhom hlasy zvučné ani hromy. Všetci vydesene hľadia na odsúdených. Ürményi chce niečo povedať, ale Martinovič ho prekričí:

	– Ak som ja vlastizradca, potom ste aj vy, pán predseda, lebo pred pár rokmi ste na uhorskom sneme v Prešporku zastávali rovnaké názory, za aké mňa a mojich druhov dnes odsudzujete na smrť. Pozrite sa do protokolov!

	Predsedova starecká tvár zostarla ešte väčšmi, šedivé vlasy akoby mu celkom zbledli, starecké pery sa pootvorili a chvejú sa – ale v tej chvíli mu už do uší doľahol hlas mladého Szentmarjaya:

	– Bratia, umrime! Vari má cenu žiť v takomto bahne?

	Len čo dohovoril, ozval sa mocný Lackovičov hlas:

	– Naše hlavy padnú na duše tohto štátu a dynastie, ale stará hriešnica sa raz dostane pred svojho sudcu…

	Kazinczyho hlas znel, akoby do výšky vyšľahol oheň:

	– Lebo napísané je, že každému raz svitne súdny deň…

	– Páni sudcovia, vy ste ako prví zaspievali pohrebnú pieseň, – dodal Martinovič.

	Ürményi mlčí. Zdá sa mu, že pred ním nie sú odsúdení, ale čierne mraky, z ktorých sa sypú hromy a blesky. Stojí mlčky, iba Németh márne zúri a vyzýva predsedu, aby zasiahol, no Ürményi akoby stratil dar reči.

	Zrazu sa ozval nárek. Mladý gróf Szigray si zakryl tvár rukami a rozplakal sa. Odsúdení naňho hľadia s pohŕdaním a súcitom.

	– Pozrite! – zvolal Németh. – Jediný človek medzi nimi!

	– Hodný toho, aby mu cisár dal milosť, – dodal Martinovič.

	– Môžeme už ísť? – nedbalo sa spýtal Hajnóci.

	– Áno.

	To bolo všetko, na čo sa Ürményi zmohol.

	Odchádzali ticho, bez slov, iba ich reťaze rinčali na dlhých chodbách. V budove súdu i temnici sa znova všetko ponorilo do ticha. Hrubé múry hľadia na jarné slnko a na pustom dvore sa blyštia bodáky strážcov.

	V meste nikto nič netuší. Mešťania sa ponáhľajú za svojou prácou. Panie v nádherných plášťoch chodia po uliciach. Koče sa preháňajú. Pri okne stojí Ivka, Bedekovič a Marič. Ivka počas celého procesu bola v Budíne, bývala u istej Vrhovcovej príbuznej. Tu sledovala, ako dopadne proces, aký rozsudok vynesú nad jej snúbencom.

	– Prichádza Horvat! Strašne je bledý! – šepla a ďalej hľadela von oknom.

	Marič podišiel k dverám a otvoril ich. Po schodoch ťažkými krokmi vystupoval obhajca Horvat. Tvár mal bledú, pery zomknuté. Všetci upreli naňho pohľady, v ktorých boli stovky preľaknutých otázok. Advokát mlčal. Ivka ho chytila za ruku a spýtala sa ticho, no rázne:

	– Väzenie?

	Horváth neodvetil. Bedekovič zbledol a Ivka zopakovala otázku hlasom, v ktorom sa už ozývala zlovestná predtucha:

	– Väzenie… naozaj väzenie?

	– Smrť…!

	Akoby sa na nich zrútil celý dom. Po hodnej chvíli sa Bedekovič obrátil k oknu. Marič si zakryl tvár rukami, Ivka hľadela pred seba ani dieťa, ktoré v nočnej tme zazrelo príšeru.

	– Smrť, – zopakovali jej pery. – Naozaj smrť? A ľud to dovolí? – zvolala Ivka. – Nie, nie, nemôžete mať pravdu.

	Tvár jej sčervenala, v očiach sa jej rozhorel akýsi čudný plameň. No všetci dlho, predlho mlčali. Potom sa znova ozvala Ivka. Obhajcu sa spýtala:

	– A čo povedali oni, keď vyhlásili rozsudok?

	– Správali sa ako junáci.

	– Ako junáci! – zopakovala. – Čo povedal Lackovič?

	Horváth vyrozprával, ako bolo na súde. Ivka pozorne načúvala každé slovo. Keď hovoril o tom, ako sa zachoval Lackovič, prerušila ho otázkou:

	– Nezbledol?

	– Nie.

	– Nechvel sa mu hlas?

	– Nie.

	– Naozaj nebolo vidieť, že by bol preľaknutý, alebo smutný?

	– Nie, slečna.

	– Zdvihol hlavu a hľadel sudcom priamo do očí? Bolo to tak?

	– Áno, slečna, presne tak to bolo, – odvetil Horváth a zamarilo sa mu, že má pred sebou nadzemskú bytosť a nie dievča, ktoré miluje odsúdeného na smrť. A hoci vedeli o veľkej sile toho dievčaťa, predsa len nemohli pochopiť, ako je možné, že v takejto chvíli sa môže to mladé dievča správať takto, hoci oni všetci sú zlomení…

	– Vedela som, že je junák! Ó, ja som to vedela, – zvolala a hľadela pred seba. Oči jej horeli, no tvár bola chvíľu bledá, chvíľu rumenná. Triasla sa na celom tele, no oči mala suché a jej hlas prezrádzal hrdosť a pýchu.

	– A teraz čo? – spýtali sa Bedekovič a Marič.

	– Teraz o všetkom musí rozhodnúť cisár František Prvý.

	– Dá im milosť?

	ZABUDNUTÝ VÄZEŇ

	V malej cele je tma a ticho. Podchvíľou zašuchoce slama a ticho zarinčia reťaze. Hore, cez mreže, nedolieha ani lúč svetla. Po Delivukovej tvári prechádza umierajúci tieň. Leží naznak a hľadí do vlhkého stropu. Akoby však nič nevidel, nepočul a na nič nemyslel. Len dýcha. Tam dole trčia jeho druhovia. Nevie, že ich predviedli pred súd, že proces sa už skončil a oni boli odsúdení. Nevie, čo sa s nimi deje. Počul len to, že niekoho vodili popred jeho dvere. Žije vo svojej cele ako na ďalekom ostrove a vie len toľko, že keď ho zatvorili, bolo vonku ešte teplé, letné slnko a zem voňala zeleňou a že odvtedy plynuli dlhé dni, keď do okien temnice padal dážď a potom v cele nastala zima, krutá, nekonečná. Pomaly začalo byť teplejšie.

	Tie mreže, vysoko nad stropom, sú na malom okienku, cez ktoré hľadí do vesmíru, na nekonečne šíru hladinu. Hory, poľany jeho oči už dávno nevideli. Už si ani nespomína, ako vyzerajú stromy, lúky a lesy, ako voňajú kvety. Pozná len túto malú celu, v ktorej trčí celé dni a noci. Často si kladie otázku, či už možno neumrel a nežije po svojej smrti. Mnohokrát už nič necítil a na nič nemyslel, necítil krv vo svojom tele a kládol si otázku: je toto smrť? Iba keď sa pohne na svojej prični, zarinčia okovy na jeho rukách a vtedy pochopí, že žije životom človeka, ktorý chcel byť slobodný, ktorý chcel odstrániť otroctvo… Nič sa v ňom ani nepohne. Jeho duša je ani zamrznuté jazero, on stojí na jeho brehu a hľadí na hladinu. Potom sa mu zamarí, že hľadia naňho veľké modré oči… Tie oči sú jediné, na čo si v tejto pustatine spomína živo a jasne.

	V zámke cely zaškrípe kľúč a škripot naplní celé väzenie. No on sa ani nepohne. Vie, že prichádza dozorca, aby ho skontroloval, že prejde po cele, zasvieti do všetkých kútov a nakoniec povie: „Tu je všetko v poriadku.“

	Pokaždé hľadí na tvár toho istého dozorcu tvár, sleduje jeho neustále rovnaké pohyby, počúva ten istý hlas, tie isté slová. Zvykol si na to a preto ani nevstal z prične. No tentoraz, len čo sa otvorili dvere, dozorca zvolal:

	– Vstávajte!

	Keďže sa ani nepohol, po chvíli sa hlas znova ozval rozkazovačným tónom:

	– Vsávajte! Prichádza jeho milosť prokurátor!

	Už dávno si neuvedomil, že okrem neho a dozorcu sú na svete ešte aj iní ľudia. Pomaly vstal, slama zašuchotala a reťaze zarinčali. Keď sa narovnal, zazrel pred sebou veľkú kučeravú hlavu, dve zachmúrené oči, hrubé pery, z ktorých sa ozvali ostré slová:

	– Vy ste Gorislav Delivuk?

	Mladík naňho uprel svoje kremenné oči a odvetil:

	– Možno. Už som zabudol.

	– Zrejme neviete, kto som.

	– Neviem, či ste z ľudského rodu, alebo nie. Ja som už zabudol, ako vyzerajú ľudia a ako zvieratá.

	Spod hustých obŕv sa mračili Némethove oči, ktorý stál tesne vedľa Delivuka.

	– Mali by ste byť milší, keď vás osobne navštívi taká vysoko postavená osobnosť.

	– Dlho vám trvalo, kým ste si na mňa spomenuli.

	– Azda len neľutujete, že sme vás nesúdili?

	– Odsúdili ste ma za živa byť v hrobe. Jestvuje ťažší trest?

	– Vaším druhom je o hodne ťažšie ako vám.

	– Čo je s nimi? Boli odsúdení? A čo ja?

	– Ech, vy máte protekciu.

	– Pane, – Delivukov hlas akoby odrazu nadobudol ľudskú podobu, – nič mi nezatajujte!

	– Viem, kto vás ochránil.

	Mladík pristúpil tesne k prokurátorovi, zabodol do neho svoj pohľad, jeho oči horeli, akoby sa práve prebudili do života.

	– Nik ma neochránil a ani nepotrebujem, aby ma niekto chránil!

	– V tom prípade by ste nezískali srdce vysoko postavenej dámy. No uznávam, že ste veľmi šikovný, statný a pekný chlap.

	Németh pri tom poklopal Delivuka po pleci.

	– Od zajtra ste slobodný!

	– Slo – bod – ný? JA slobodný? A tí druhí?

	– Tí pôjdu na popravisko.

	Chladný prúd preletel väzňovým telom.

	– Vidíte, to sa mohlo stať aj vám, keby ste neboli taký statný a pekný chlap. Krásavica vás oslobodila.

	– Pane! – zvolal Delivuk a zaťal päsť. – Ona ma neoslobodila!

	– Zrejme si nemyslíte, že som sa ja do vás zaľúbil, obvinil sedemdesiat vašich druhov a vás vynechal.

	– Odsúdení, oni sú odsúdení, – zopakoval Delivuk a oprel sa o múr, – a ja slobodný? Xénia vyprosila pre mňa milosť, tá, ktorej som povedal, že radšej umriem, než by som mal opustiť druhov? Nie, to nie je možné!

	– Prečo by to nemalo byť možné, ak žena, ktorej sa páčite a ktorej opätujete city, vám vyprosí slobodu?

	– Preto, lebo tým by pošpinila moju česť.

	– Smiešne! Človek nežije preto, aby bol cnostný, ale by užíval všetky slasti života.

	Delivuka sa zmocnila strašná zlosť. S odporom hľadel na Németha, ktorého tvár prezrádzala, že je náchylný užívať si.

	– Pane, hneď ma postavte pred súd, hneď! Niečo také ona nemohla a ani nesmela vykonať. Nie som slobodný a nechcem byť slobodný, – hovoril a ťažko pri tom dýchal.

	– Keď mi neveríte, tu mám dôkaz, – a ukázal mu list. Mútny mladíkov pohľad padol na list a strhol sa už pri prvých slovách.

	 

	„Istá vysokopostavená dáma vyprosila odo mňa milosť pre svojho snúbenca Delivuka. Preto ho neobžalujte, ale mu dovoľte odísť do Viedne, kde ona naňho netrpezlivo čaká. Sľúbil som jej snúbenca zachrániť a som povinný svoj sľub splniť.

	Gróf Pergen.“

	 

	List vypadol Delivukovi z rúk. Štátny žalobca s úsmevom povedal:

	– Vidíte, že nič nie je nemožné, keď sa to dostane do rúk ženy.

	– Pošliapala moju česť, – zvolal mladík.

	– Nechajte bokom tie frázy. Nimi sa zvyčajne utešujú bedári, ktorí nič nedosiahli. Zajtra vás prepustíme na slobodu:

	– Nie! – zvolal Delivuk. – Ostanem tu, ja jediný z nich som skutočný zradca. Ja som chcel zničiť štát i cisára… všetko…

	– Klamete. Nemôžem vás tu zadržiavať. Musím vykonať príkaz ministra polície. Zajtra odídete do Viedne v sprievode dvoch strážnych. Želáte si ešte niečo?

	– Vzduch!

	– Vzduch. Áno, je tu veľmi dusno. Z chodby neprúdi veľmi svieži vzduch. No musíte prepáčiť, nemohli sme vám otvárať okno, lebo ste si mohli vypočuť nejaké rozhovory, a to by mi nevyhovovalo. Teda čo sa tohto týka, boli ste rovnoprávni so svojimi druhmi. A to vás môže tešiť. Prikážem, aby vám otvorili okná.

	Chladný jarný vzduch onedlho zavial Delivukovi do tváre a úplne ho omámil. Mocne sa chytil za mreže, akoby mal padnúť. Németh i strážny naňho mlčky hľadia.

	– Ani toho vzduchu by nebolo, nebyť jej, – povedal Németh. – Dobrú noc!

	Dvere cely sa znova zatvorili. Delivuk sa zlomený spustí na pričňu postlanú slamou. Cez otvorené okno prúdi vzduch. Krv sa mu rozprúdila. Hruď sa mu dvíha, duša poskočí, sily sa mu vracajú. Prebúdza sa k životu ani divý vír, ktorý sa zmocňuje všetkého, čo je navôkol, aby to stiahol pod hladinu. „Vzduch, vzduch,“ šepne. „Silu, aby som vydržal… Xénia!“ Zhrozil sa pred tým menom. „Oni všetci sú odsúdení a ja slobodný!“

	Pred očami sa mu zjaví Martinovič, vidí jeho čudný pohľad a počúva jeho podozrievavý hlas, keď mu vtedy vo Viedni, v Bedekovičovom byte, hovoril o nej. Vtedy sa domnieval, že Xénia ich vyzradí a Delivuka zachráni. Čo by si Martinovič o ňom pomyslel, keby sa dozvedel, že jeho neobžalovali? A čo by si pomysleli iní? To, že prijal milosť, aby nemusel zdieľať ich osud? Čo si pomyslia, keď sa dozvedia, že sa dostal na slobodu? Pomyslia si, že je zbabelec! Čo iné by si mohli pomyslieť? „Lackovič, Bedekovič a všetci ostatní sú potrestaní a iba ja nie?!“ Zmocnil sa ho strašný hnev a začal túžiť po tom, aby sa stalo niečo strašné, aby sa zem otvorila a všetko sa do nej prepadlo. V hlave mu hučalo, v hrudi besnel víchor a dušu mu nahlodávala riava bôľu. Začal preklínať jej meno…

	„Vzduch! Vzduch!“ šeptal a vyskočil zo slamníka, postavil sa k stene tak, aby bol čím bližšie k oknu, svetlu, vzduchu, mesiacu, ktorý s usmiatou tvárou hľadel z oblohy.

	Opretý o vlhký múr steny, vdychoval vzduch, čo prinášal vôňu zeme, šepot mladého lístia a vôňu fialiek.

	„Vzduch, vzduch!“ úpenlivo volala jeho duša. „Len aby som vydržal tie strašné muky, aby som sa dostal do Viedne, nech ma neopustí sila tela, len aby som to počul z jej úst a potom vynesiem rozsudok nad ňou.“

	„Zradca umrie a spolu s ňou aj ten, ktorý ju miloval. Prisahám, obaja umrú!“

	CISÁROVO SLOVO

	Spúšťa sa tma. Cestou po pobreží Dunaja sa ťahá neprehľadný sprievod. Vojak vedľa vojaka. Ozbrojení sú ani do vojny. Za opaskom meč, na pleci puška, v pravici pištoľ. Uprostred bojových oddielov sa pohybujú tri koče. Sprievod odbočuje doľava, na Budínsky vrch, prechádza popri starých palácoch, dvoroch, oplotených šľachtických domoch. Nakoniec prídu na kráľovský dvor. Tu nie je nik okrem stráže, ktorá otvára bránu. Vojaci sa zoradia na nádvorí, na ktoré vzápätí prichádzajú koče. Nádvorie je tak dobre chránené múrmi a vojakmi, že sa zdá, akoby vôbec nemalo východ. Z prvého koča vystupujú ozbrojení generáli, z druhého cisár František a cisárovná Mária Terézia a z tretej dvormajster, prvá dvorná dáma a dvoranky. A s nimi aj Xénia.

	Vystupujú po tmavých, úzkych schodoch a onedlho sa ocitnú v úzkej, nízkej chodbe. Stráže otvárajú železné dvere. Vstupujú do podlhovastej komôrky. Znova dvojité železné dvere. Keď sa dvere otvoria, vidieť miestnosť so starodávnymi stropmi a zariadením, ktoré osvetľujú svietniky. Dvormajster budínskeho dvora vedie cisársky pár a ich sprievod do komnát, v ktorých strávia niekoľko dní.

	Keď sa Mária Terézia ocitla s Xéniou osamote, sadla si do kresla a so zachmúrenou tvárou ju zavolala bližšie k sebe a šepla:

	– Cítim sa veľmi nepríjemne. V mojom Neapole takto odporne nevyzerá ani väznica.

	– Výsosť, toto je prastarý dvor a opustený od čias, keď tu kraľovali Arpádovci.

	– Mali aspoň dnes odstrániť ten staroveký prach a sivotu. Naozaj je tu oveľa škaredšie ako vo viedenskom Burgu. No cisára nahovorili, aby prišiel, vraj si ho uhorskí veľmoži veľmi obľúbia, ak príde do ich mesta vysloviť neodvolateľný rozsudok nad odsúdenými. Cisár videl, že im musí vyhovieť. Ale aby ste vedeli, nešiel s radosťou, rovnako ako ja. Potrebuje veľa peňazí na vojnu a uhorskí veľmoži odrátajú milióny, ktoré potrebuje. Preto sa takto rozhodol.

	– Cisárovi je iste veľmi nepohodlné a nepríjemné cestovať.

	– Na samotnej ceste nehrozí nebezpečenstvo od demokratov. Aspoň mne tak povedali. Demokrati sú vraj v mestách a nie v dedinách, čo ležia pri ceste. Ale aj pre vynesenie rozsudku je to takto lepšie.

	– Rozsudok ešte nebol vynesený?

	– Bol, ale teraz ide o to, aký rozsudok vynesie cisár. Viete, má právo posledného slova. Nečudujte sa, že všetko tak dobre viem. Nechala som sa veľmi dobre poučiť o všetkom, čo sa týka demokratov.

	– Vaša výsosť, nepodučil vás môj otčim?

	– Mýlite sa. Sám cisár. Áno. Odkedy boli demokrati odhalení a obvinení, úplne sa zmenil. Dokonca už vôbec nespomína princa Alfonza, akoby ani nejestvoval. Každý deň pri raňajkách a pri obede hovorí o všetkom a počas procesu mi dokonca ukazoval aj spisy. Preložili mu ich do latinčiny, lebo nevie po maďarsky. Čítal mi z tých spisov a hovoril o tom, takže som sa dozvedela o tom, čo chceli demokrati i o tom, aké tresty ich čakajú.

	– A zaujímalo vás to, všakver?

	– Veľmi. Len si predstavte, demokrati nie sú nejakí negramotní zbojníci. Dokonca sú to veľmi rozumní ľudia. Sú medzi nimi aj vedci. A človeku až nabehnú zimomriavky, keď počúva, akí sú presvedčení, že v budúcnosti nebude cisárstiev ani kráľovstiev, že vládnuť bude prostý ľud a mešťania.

	– Ktorí z nich takto hovorili?

	– Spomínam si iba na akéhosi Martinoviča a potom muža, ktorý, predstavte si, bol v cisárskej garde – Lackoviča. Zišlo mi na um, že by som ich chcela vidieť, ale lepšie bude, ak ich neuvidím. Veru tak. Nechcela by som sa dožiť budúcnosti, v ktorej budú vládnuť oni, lebo najskôr by museli popraviť nás.

	– Azda takto hovorili pred súdom?

	– Naopak. Tvrdili, že taká revolúcia sa dá vykonať bez kvapky krvi a že tak to mali v úmysle. Xénia, ale o tomto nesmiete nikde povedať ani slova. Pred celým svetom musí ostať tajomstvom, kto stál pred súdom a čo tam hovorili.

	– A to už ako? Naozaj sa nesmie o tom hovoriť? – čudovala sa Xénia. – Tajné bolo pojednávanie i rozsudok?

	– Prísne tajné. Nik z našich ľudí sa o tom nesmie dozvedieť, najmä nie mešťania a ľud, ktorý chceli priviesť k moci. Mohlo by ich to rozrušiť v ich každodennom živote, narušiť poriadok ich myslenia. Tak aspoň vravia ministri a cisár. A to by uškodilo nám tu i na bojisku. Napokon, ako by na to hľadeli všetci tí drobní bedári, keby počuli, že pred súdom sa ocitli akísi demokrati, ktorí chcú, aby im bolo dobre, aby im oslobodili ruky, aby už neboli otrokmi? Ak je to už tak, každý sa narodil tam, kde mu bolo súdené. No napriek tomu mám z nich ešte veľký strach. – Výsosť, veď už pominulo všetko nebezpečenstvo.

	– Cisár vraví, že nebezpečenstvo sa vždy potuluje po cisárstve, že treba, ako on vraví, vládnuť prísnejšie.

	Otvorili sa dvere a do miestnosti vstúpila prvá dvorná dáma baronesa Dora Höllenbachová.

	– Možno to bude vašu výsosť zaujímať, prišla som vám oznámiť, že porada, ktorej bude predsedať jeho veličenstvo, sa začne o hodinu. Všetci ministri a pozvané osobnosti sa už zišli.

	– Áno, to ma veľmi zaujíma. S veľkým napätím čakám na cisárove rozhodné slová.

	V prastarej dvorane budínskeho kráľovského dvora sa zišla korunná rada. Všetci ministri a všetci členovia kamarily. Na priečelí veľkého stola sedí vo vysokom kresle cisár František I. Na tvári má výraz chladnej rozhodnosti, ktorá by sa dala nazvať aj ukrutnosťou. Jeho cisársky odev zdobí množstvo vyznamenaní, s ktorými zvyčajne chodieva na slávnosti. Dnešnú poradu chápe ako istý druh najväčšej slávnosti, na ktorej vykonáva svoju povinnosť nad svojím majetkom, ako nazýva štát. Pozrel na svojich ministrov a pánov, ktorí ešte stále stáli a rukou im dal znamenie, aby si sadli. Potom sa obrátil na ministra Pergena a povedal:

	– Minister polície gróf Pergen vás najskôr oboznámi so všetkými dôležitými spismi a rozsudkom.

	Gróf Pergen vstal a rozložil si pred seba pergameny, ktoré pripravili osobitne vybraní a mimoriadnej dôvery hodní sudcovia. Pokojne a takmer víťazoslávne minister čítal jednotlivé vyhlásenia obvinených, cisár mlčky počúval a upieral na ministra svoje vodové oči. Na cisárovej tvári bolo badať nenávisť. Minister Colloredo sa obrátil na cisára so slovami:

	– Vaše veličenstvo, očakávame vaše rozhodnutie: rozsudok treba zmierniť, alebo zrušiť, najmä pre tých, ktorí boli odsúdení na smrť.

	Cisár František uprel na starého ministra pohľad plný nenávisti:

	– Môže sa môj minister takto pýtať?

	– Veličenstvo, v zákone stojí, že mám položiť takúto otázku.

	– Niet zákona pre vrahov, ktorí ma chceli pripraviť o môj majetok, o môj trón o moju moc. Pýtam sa vás, či jestvujú zákony, ktoré bránia zbojníkov?

	– Ani jeden zákon nechráni zbojníkov, ale predpis znie takto: „Ak niekto poruší zákony a nespáchal nijaké násilie, ak to ani nepomýšľal urobiť, ale všetko riešil iba slovami a myslením, môže byť omilostený.“

	– Zákon mojej dynastie bezpodmienečne stanovuje, aby sa moji nepriatelia trestali smrťou, – ostro povedal cisár.

	– Vaše veličenstvo, pridŕžajúc sa zákona pýtam sa iba toto: môže sa prijať taký rozsudok, aby odsúdení na smrť dostali milosť?

	Cisár vstal a hlasom plným nenávisti skríkol:

	– Nie! Nijaké omilostenie…

	Všetci dlho mlčali, akoby nejaká tajomná hrôza preletela dvoranou.

	– Tým sa všetko skončilo.

	Všetci vstali. Minister polície si zberal pergameny a cisár opustil dvoranu. Dve hodiny neskôr cisárovná Mária Terézia pozvala k sebe Xéniu.

	– Chcem, aby ste dnes ostali u mňa na večeru. Počuli ste o tom, že porada sa už skončila?

	– Áno, výsosť, povedala mi to prvá dvorná dáma.

	– Váš hlas znie akosi čudne. Veľmi ste bledá.

	– Vaša výsosť, viete o tom, aké je smutné, aká je to tragédia, keď sa dohodnú o takom manželstve, ktoré dievčaťu vonkoncom nie je milé?

	– Ktoré manželstvo máte na mysli?

	– Keď môj otčim odchádzal z dvora, povedal mi, že do mesiaca budem manželkou grófa Ruspolliho. A to veru nie je milý manžel.

	– Ach, teraz rozumiem. To vás tak veľmi rozrušilo? Veď pochádza zo slávneho talianskeho rodu. A v Taliansku má veľké majetky. Sľubujem vám, že grófovi prikážem, aby vás ponechal na mojom dvore.

	– Výsosť, to nemôže byť pre mňa útecha.

	– Ach ták. Zrejme milujete niekoho iného.

	– Áno, milujem istého mladého dôstojníka.

	– Už dávno ste sa mi mohli s tým zveriť. Môžem pre vás niečo urobiť?

	– Keby mi vaša výsosť dovolila vysloviť jednu prosbu…

	– Povedzte ju otvorene.

	– Môj vyvolený má ušľachtilý pôvod, no nemá veľké bohatstvo, prahne však po vysokých vyznamenaniach a poctách.

	– Ako to dosiahne?

	– O pár dní povedú odsúdených na popravisko pod velením dôstojníka, ktorý za to dostane vysoké vyznamenanie a okrem toho vyšší post. Keby mi vaša výsosť pomohla v tom, aby on bol tým dôstojníkom, potom by ho povýšenie a odmena neminuli.

	– Kto o tom rozhoduje? – spýtala sa cisárovná.

	– V prvom rade štátny prokurátor Németh a dôstojníka stanovuje vrchný generál. Jeden z tých, čo vás doprevádzali na dvor.

	– V tom prípade to bude ľahké.

	– Keby mu vaša výsosť napísala list. A nemusíte o tom hovoriť ani cisárovi ani ministrovi polície, aby vec bola jednoduchšia.

	– Samozrejme. Veď som cisárovná. Ako sa volá ten mladý dôstojník?

	– Barón Adalbert Olendorf.

	Kráľovná hneď podišla k stolu a požiadala Xéniu, aby jej podala papier a atrament. Potom napísala list, podpísala sa, pripojila pečať a list podala Xénii so slovami:

	– Milá Xénia, teším sa, že vám znova môžem prejaviť svoju vďaku za vaše zásluhy. Váš vyvolený dostane vyznamenanie a postúpi v službe, neskôr môže dosiahnuť aj významné miesto pri dvore. Povedie odsúdencov na popravisko.

	– Do smrti vám budem vďačná, vaša výsosť, – Xénia sa hlboko uklonila.

	– Keď sa vrátim do Viedne, bola by som rada, keby ste znova zorganizovali schôdzu s Alfonzom. Neustále čakal na revolúciu, no teraz sme zachránení. Ľudia, ktorí boli odsúdení, by nás iste hnali na popravisko.

	– Bolo to dokázané?

	– Už som vám hovorila o tom, čo oni tvrdia, ale nik im nemôže veriť. Či by to bola revolúcia bez krvi, alebo s krvou, bol by to rovnaký zločin. Tak tvrdia všetci, aj štátny žalobca. Práve prichádza cisár. Určite mi prináša správu, ktorú som sa už dozvedela. No je čudné, že nevyzerá veselo.

	– Veličenstvu nebolo ľahké rozhodnúť o živote a smrti iných ľudí.

	Xénia vstala, poklonila sa a vyšla zo salónu.

	BARÓN OLENDORF

	Je hlboká noc, nebo zahaľujú oblaky. Na vŕšku spí Budín. Prastaré veže kráľovského dvora trčia do tmy ani príšery. Spiacimi ulicami sa preháňa južný vietor. Ľahký dáždik orosil rozkvitnuté stromy. Alejou sa rýchlymi krokmi náhli dôstojník v dlhej kabanici. Za ním kráča vojak a nesie veľký balík. Dôstojník zabočí k tmavej budove ohradenej vysokými hrubými múrmi.

	Uprostred cesty dôstojník zrazu zastane a začne sa obhliadať po temnej noci.

	– Dole na prízemí, – šepol vojak dôstojníkovi.

	– Pre každý prípad dávajte pozor na výstrel z pušky.

	– Vykonám…

	Onedlho sa zastavili pred vysokou železom okutou bránou. Dôstojník krátku chvíľu počkal a potom mocne potiahol zvonec. Na chodbe sa ozval ostrý zvuk. Dôstojník a jeho vojak zmĺkli a načúvali. Spod brány bolo počuť ťažké, pomalé kroky. Na okovanej bráne sa otvorilo okienko. Nakukla mužská hlava a chrapľavý hlas sa spýtal:

	– Kto je to?

	– Posol štátneho žalobcu. Prinášame list.

	– Prosím, ráčte mi ho odovzdať.

	Dôstojník držal list pri okienku a väzenský strážca nadvihol lampáš.

	– Ráčte si ho prečítať, – dôrazne povedal dôstojník.

	Ten začal polohlasne čítať list:

	„Na vyšší rozkaz poručík barón Olendorf prevezme velenie nad strážou odsúdených a zajtra ich povedie na vykonanie rozsudku.“

	A pod listom podpisy žalobcu a veliaceho generála.

	Kľúč zaškrípal v zámke brány do väzenia. Dvere sa otvárajú. Mladý dôstojník vstupuje náhlivým krokom. Za ním vojak, ktorý nesie balík. Dôstojník mu prikázal:

	– Balík nechaj tu, u veliteľa stráže. Nik sa nesmie dostať ďalej ako do vchodu pod bránou. Rozumieš?

	Mládenec zasalutoval a dvere sa za ním zatvorili. Strážca väzenia stojí pred dôstojníkom v pozore.

	– Prosím, ráčte vydať ďalšie príkazy.

	– Vezmi tento balík a odnes mi ho. Musím sa najskôr ohlásiť u službukonajúceho dôstojníka.

	– Pozrite, práve prichádza nádvorím.

	Barón Olendorf k nemu vykročil, zasalutoval a podával mu list:

	– Ráčte si prečítať rozkaz.

	Službukonajúci dôstojník si prečítal list, zasalutoval novému dôstojníkovi a vrátil mu list.

	– Službu prevezmem hneď, – vyhlásil nový dôstojník. – Ak ste unavený, ráčte si ľahnúť.

	Službukonajúci dôstojník privítal návrh, aby sa zbavil služby po celú noc, a preto povedal:

	– Rád by som šiel domov, ak ma nepotrebujete.

	– Nepotrebujem vás. Ráčte odísť.

	Obrátil sa na strážcu väznice a prikázal, aby pustil dôstojníka von.

	Strážca väznice položil balík na zem a odprevadil dôstojníka k bráne, ktorú mu otvoril. Keď sa vrátil k Olendorfovi, ten mu povedal:

	– Zajtra o štvrtej ráno máme odtiaľto odviesť piatich odsúdených na popravisko.

	– Viem o tom, pane.

	– Hovorím vám o tom preto, lebo som dostal rozkaz, aby sme ich na popravisko neviedli v ich šľachtických odevoch, aby nebudili pozornosť. Prokurátor rozhodol, aby sa obliekli do meštianskych šiat.

	– Kde ich vezmeme?

	– Tu sú, v tomto balíku. Vezmi teda balík a poď za mnou. Otvor mi každú celu.

	Strážca väzenia sa zohol, zdvihol balík, vykročil popredu, aby dôstojníkovi osvetľoval cestu po temnej chodbe. Na chodbe stáli dvaja strážni. Keď zazreli väzenského dozorcu s dôstojníkom, pozdravili ich podľa predpisov. No barón Olendorf si ich ani nevšíma. Nič nevraví, kráča tmou, chodbou plnou plesnivého pachu. Zrazu sa strážca zastavil:

	– Tu sú ich cely, pane.

	– Kto je v ktorej cele, poznáš mená?

	Väzenský dozorca vymenoval päticu.

	– Je tu však ešte jeden, – povedal dôstojník a vytiahol z vrecka kúsok papiera. – Tento, volá sa Delivuk. Kde je?

	– Do včera bol na druhej strane, ale tajní policajti ho odviedli do Viedne.

	– Ach, ták. Znamená to, že s ním nemám nijaké starosti. Ostávajú mi iba títo piati. Rozviaž balík.

	Dozorca položil lampáš na zem a s pomocou dôstojníka začal rozväzovať balík, ktorý pripomínal veľké vrece. Vypadlo z neho päť menších balíkov.

	– Teda tak, – zachmúrene povedal dôstojník. – Každému z nich hoď do cely po jednom balíku. A povedz im, že službukonajúci dôstojník prikázal, aby hneď otvorili balíky a obliekli sa do šiat, ktoré sú v balíku.

	Dôstojník potom pozrel na dozorcu:

	– Myslíš, že spia?

	– Nepovedal by som, že majú chuť spať. No pre každý prípad zaklopeme na dvere všetkým piatim, aby sa prebudili a čím skôr sa dali do práce. Takí ľudia vedia byť vzdorovití.

	– Ale to nedovolím, rozumieš? Každému to treba povedať osobitne.

	Dôstojník šiel od dverí k dverám a na každé zaklopal akýmsi nezvyčajným spôsobom, ale dozorca si to nevšimol. Bral balík po balíku, odomykal cely, do každej hodil balík so slovami:

	– Službukonajúci dôstojník prikazuje, aby ste sa hneď prezliekli. Hneď, rozumiete?!

	– Dobre zamkni každú celu, – šepol dôstojník dozorcovi. – Čo ak niektorému z nich zíde na um niečo vyvádzať?

	– Už sú skrotení. Takí sú pokojní, že chvíľami nevedno, či sú vôbec pri sebe.

	Dôstojník sa neustále držal v tme chodby a pozorne sledoval, ako dozorca plní jeho príkazy. Keď zamkol piatu celu, pristúpil k dôstojníkovi so slovami:

	– Poslušne hlásim, rozkaz som splnil.

	– A teraz poď so mnou, musíme ešte niečo urobiť.

	Dozorca vzal lampáš a vyšiel. Vonku stála stráž a pozdravila dôstojníka. Tentoraz i odzdravil a prikázal dozorcovi:

	– Zaveď ma do svojej miestnosti.

	Dozorca sa skrútol a vykročil doprava a poponáhľal sa, lebo chcel rýchlo splniť rozkaz dôstojníka, ktorého hlas znel naozaj prísne. Takmer vbehol do svojej izby, v ktorej bola tma. Dozorca nadvihol svoj lampáš, osvietil miestnosť: v kúte na stolíku bola malá sliepňajúca lampka.

	– Je tu veľká tma. Nemáš nejaké sviečky?

	– Mám, pane, hneď vám ich dám.

	Dozorca postavil kľúče a lampáš na stôl, vytiahol zásuvku a z nej sviečku, ktorú sa pokúsil zapáliť.

	– Počkaj, ja to urobím, – povedal dôstojník a postavil sa za jeho chrbát. – Sadni si a seď. Vyzeráš unavene.

	Dozorca bol veľmi prekvapený, no vyhovel dôstojníkovmu želaniu. V tej istej chvíli pocítil na svojej tvári mokrú handru. Cítil sa nepríjemne, ale handra sa znenazdania stiahla, akoby ju niekto odzadu uväzoval. Stratil vedomie. Ostrý pach sa rozniesol izbou a muž klesol na stoličku. Dôstojník ho rýchlo prichytil. Vytiahol z vrecka svojho kabátca putá a nasadil ich dozorcovi na ruky. Potom sa rýchlo zohol k jeho nohám a aj tie sputnal. Potom vzal zo stola kľúče. Chvíľu načúval pri dverách. Nikde nijaký pohyb. Ešte raz pozrel na uspaného dozorcu a presvedčil sa, že je úplne neškodný. Otvoril dvere, zamkol ich a kľúč si strčil do vrecka.

	Na nádvorí, úplne otvorenom, bubnoval dážď na striešku nad veľkou studňou. Po dvore chodili strážni. Mladý dôstojník k nim podišiel ráznym krokom a prikázal:

	– Choďte sa skryť do budovy!

	Strážni ho hneď poslúchli, lebo sa báli, aby si to dôstojník nerozmyslel a neposlal ich znova na jednotvárnu a nekonečne nudnú prechádzku po dvore s celami.

	Dôstojník strážnych sprevádzal, až kým neprišli na chodbu. Potom pozrel na dvor. Rýchlo vošiel do ďalšej chodby, čo viedla k celám. Pri prvej chvíľu počúval a potom trikrát zaklopal. Pri každej cele mu na tieto tri údery odpovedali troma údermi, akoby boli dohodnutí. Pri trojnásobnom zabúchaní pri poslednej cele si oddýchol. Vytiahol kľúče z vrecka a začal otvárať cely – pomaly a opatrne. Kľúče štrkotali v zámke: otvoril prvú celu, potom druhú a tak zaradom všetky. Dôstojník stojí a počúva, chvíľu vľavo a chvíľu vpravo. Chodba pripomínajúca hrobku je tichá, ale je to ticho plné nebezpečenstva. Dôstojník čaká. Potom udrie šabľou do kamennej podlahy. V tej chvíli sa všetky cely otvoria a objavia sa v nich muži v odevoch strážnych. Stoja, mlčia a čakajú. Dôstojník teraz bleskurýchle pozamyká všetkých päť ciel. Potom sa obrátil, obhliadne si strážnych, pri každom zdvihne lampáš a posvieti mu do tváre, ktorú si dobre prezrie. Potom sa spýtal:

	– Našli ste, prečítali a porozumeli?

	Odvetili prikývnutím a čakajú na ďalšie príkazy. Odsúdení akoby snívali. V balíkoch našli listy, v ktorých im bolo všetko vysvetlené. Teraz stoja odetí do uniforiem strážnych a počúvajú hlučné, prísne povely dôstojníka a vykročili za ním po chodbe. Tlmene sa ozývajú ich kroky, zachmúrene za nimi hľadia čierne múry. No oni nevidia a nepočujú nič, iba dôstojníka, ktorý kráča popredu, hrmotne otvára a zatvára dvere. Stráž kráča za ním. V prednej miestnosti im dôstojník porozdával zbrane a všetkých piatich strážnych vyviedol na temné nádvorie. Ich pohľady sledujú dôstojníka. Všetku svoju pozornosť sústreďujú na to, aby kráčali rázne, odmerane a aby sa správali podľa predpisov. Dôstojník už kráča k bráne. Všetci piati za ním. Stojí pri dverách. Kľúče v jeho rukách zacinkajú. Už iba krátky okamih a oni budú na druhej strane múra, ocitnú sa vo svete bez mreží, reťazí, budú v lese, ktorý zahaľuje hustá tma.

	Pod bránou je úplná tma. Nik neprehovoril ani slova. Počuť len, ako v rukách dôstojníka štrngajú kľúče väzenského dozorcu. Vkladá ich do zámky. Je nekonečne rozrušený, ruka sa mu chveje, no napokon sa mu podarí kľúč strčiť do dierky. No zvonka čosi udiera do zámky, rázne a hrubo. V mysli každého z nich sa vynorí zdesená otázka: azda dvere na väzení možno otvoriť zvonka? Kto ešte môže mať kľúč od hlavného vchodu do väzenia, okrem hlavného dozorcu?

	Tma zahaľuje tváre odsúdených. Nad tmou sa vznáša zdesenie a hrôza. No dôstojník nestratil duchaprítomnosť a pošepol im:

	– Nech je to hocikto, správajte sa podľa predpisov a choďte von.

	Potom sa postavil pred vchod a spýtal sa hlbokým, úradne znejúcim hlasom:

	– Kto to chce vstúpiť bez povolenia?!

	– To som ja, pán dôstojník, – odvetil muž a dôstojník podľa hlasu spoznal, že je to štátny žalobca.

	– Je mojou povinnosťou spýtať sa. A nevedel som, že máte kľúč.

	Potom sa obrátil k piatim strážnym a zavelil:

	– Stráž, pozor! Pochodom vchod!

	– Azda mi nemienite zabrániť vo vstupe? – ozval sa štátny prokurátor.

	– Vaša milosť, prebieha výmena stráže.

	– Najskôr dovoľte vstúpiť môjmu sprievodcovi.

	V tej chvíli dôstojník zazrie vysokú postavu, ktorá stála za Némethom. Golier na dlhom kabáte bol vyhrnutý a tvár ešte skrývala aj čiapka posotená dopredu.

	Mladý dôstojník drží ruky dohora a dáva stráži znamenie na odchod, no vzápätí strnie. Zbadá, že spoza vysokého muža, z tmy, prichádza k dverám ozbrojený oddiel vojakov. Prvý vysoko nesie zapálený lampáš. Svetlo osvetľuje celý výjav. Štátny prokurátor pozrie ironicky na dôstojníka:

	– Mladý pán barón, nenazdal som sa, že vás tu zastihnem pri takomto čine.

	– A ja budem preklínať hodinu, keď som po prvý raz videl vašu tvár.

	– Ľutujem, ale ráčte ísť so mnou. Kde je väzenská stráž?

	– Poslal som ju domov.

	– Máte veľmi dôvtipné nápady.

	– Pán štátny prokurátor, rád by som vedel, kto vás informoval o mojich úmysloch, keď ste prišli s ozbrojeným sprievodom?

	– Z mojich úst sa to nedopočujete. Poďte!

	– Nepohnem sa odtiaľto, kým sa to nedozviem.

	Németh sa obrátil s svojmu sprievodcovi, ktorý stál zakuklený v tme, ale neodvetil.

	– Zbabelec, – skríkol mladý dôstojník. – Vrav, zbabelec, kto si?!

	Namieril pištoľ na neznámu osobu. Németh priskočil a chcel mu ju vytrhnúť z rúk. No v tej chvíli sa už ozval výstrel. Na okamih zavládlo ticho a potom sa ozval drsný rozkazovačný Némethov hlas:

	– Vojaci, tu pri múre stoja piati muži v strážnických odevoch. Zviažte ich a odveďte do ciel. Dozorca vám ukáže kde.

	Németh však márne volal na väzenského dozorcu. Ten sa neozval.

	– Poďte so mnou do dozorcovej miestnosti, mladý pán barón, – volal Németh na dôstojníka. Vojaci medzičasom poviazali piatich mužov a viedli ich nádvorím.

	Németh ich sprevádzal a ukazoval na chodbu, kde sú ich cely. Pritom však oko nespustil z mladého dôstojníka. Vrátil sa k nemu a vykročil k dverám, čo viedli do izby veliteľa väzenskej stráže. No tá bola zamknutá.

	– Vidí sa mi, že mladý pán barón aj tu preukázal svoju šikovnosť. Oslovený siahol do vrecka a podával Némethovi kľúč. Ten odomkol dvere.

	Osvietil miestnosť a zazrel dozorcu poviazaného a v bezvedomí. Zložil mu z tváre handru s omamnou látkou a pokýval hlavou:

	– Pán dôstojník, aj toto ste urobili veľmi dobre, ale ten výstrel pri vchode sa mi nepozdáva. Predstierali ste, že chcete strieľať na môjho sprievodcu, ale výstrel vletel cez priestor vchodu až na ulicu. Čo to malo znamenať?

	– Urobil som to preto, aby ma pominula chuť oslobodiť zákon od vašej osoby.

	– Napriek tomu vás prosím, aby ste mi povedali, komu bol určený ten výstrel? Zdá sa mi, že to bolo znamenie. Nečakali vás nejakí spojenci?

	– Nie, lebo nijakých žiaľ nemám. Keby som ich mal, všetko by sa bolo podarilo pred vaším príchodom.

	– Azda ste nemienili zachránených viesť peši cez mesto?

	– Pravdaže som to mienil. Skrývať sa alebo utekať by bolo oveľa neopatrnejšie ako pokojne kráčať po uliciach v odevoch dozorcov.

	Németh zavolal dvoch vojakov a prikázal im, aby prehľadali celý priestor okolo väzenia. Vojaci odišli a štátny prokurátor sa obrátil na dôstojníka:

	– Prosím vás, aby ste mi podrobne vysvetlili, ako ste chceli zabrániť, aby som mohol začať vyšetrovanie.

	– Chcete viesť vyšetrovanie proti mne? Opýtaný sa ironicky naklonil.

	– Vravme teda otvorene. Baronesa, žarty bokom! Chceli ste týmto zločincom pomôcť preto, aby ste zakryli vlastné zločiny.

	– Aké zločiny?

	– Po prvé, zradu.

	– Koho som zradila?

	– Jeho veličenstvo cisára. Ako jeho špiónka ste odišli do Záhrebu, ale demokratov ste zatajili a dnes ste chceli zachraňovať cisárových vrahov.

	– Chcela som zachrániť jeho jediných priateľov v štáte. A teraz prijmite moje vyhlásenie pod prísahou: v tomto väzení nik ani netušil, kto som, ani čo mienim, nemám tu nijakého spoluvinníka. Všetko je to môj výmysel a môj čin. Oni iba poslúchali moje príkazy.

	– Kto by neposlúchol dôstojníka, aj keď zle vydáva rozkazy? Baronesa, odpovedzte na otázku, aký je hlbší zmysel toho, že ste chceli zachrániť týchto ľudí?

	– Dôvodom bolo, aby som zachránila cisára a štát, aby ste nespáchali päťnásobnú vraždu.

	– Poznáte následky?

	– Poznám vaše zákony a nezákonnosti!

	– Baronesa, od tejto chvíle ste nútená považovať sa za môjho väzňa. Pravdaže, nezavriem vás do väznice, ale pošlem po ministra Pergena a odovzdám vás jemu.

	– Pane, váš väzeň chce počuť len to, kam ste odviedli Delivuka.

	– Na základe vášho príkazu je slobodný.

	– Všetkých ostatných mienite pripraviť o životy? Mienite ich zabiť? Necítite, aký rozsudok nad vami vynesie ľudstvo?

	– Baronesa, ľudstvo je fráza pre mladé zapálené hlavy, ktoré sa nudia, lebo spočívajú na mladých krkoch, a preto ich nosia pod gilotínu. Ja som sa narodil pre seba, a nie pre ľudstvo. Keby som takto neuvažoval, musel by som sa zriecť výnosného remesla, pri ktorom radím sudcom, ako postínať ľudské hlavy. No jestvuje aj mnoho oveľa horších remesiel.

	– Pán štátny prokurátor, vaše slová sa mi bridia. Ste zločinec, ak o všetkom takto uvažujete.

	– Váš otec si ma cení oveľa viac. Považuje ma, aspoň nateraz, za pýchu štátu…

	– A teraz chcem vedieť, kto vás informoval o mojom úmysle. Pane, vidím, že tu, v temnom kúte izby, sa nachádza istá osoba, ktorá ešte neprehovorila ani slova, lebo je to zrejme zbabelec.

	– Neurážajte.

	– Niet takého slova, ktoré by vyjadrilo všetku nízkosť osoby, ktorá ma vyzradila, lebo ma musela špehovať a tak náhodou odhaliť môj plán.

	– Nebolo to náhodou, – dôrazne povedal štátny prokurátor.

	– Nebolo to náhodou? V tom prípade mi ostáva rozum stáť: kde, kedy, ako? Ako sa mohol niekto niečo dozvedieť? Načo sa však trápim? Ty darebák, čo tu stojíš, ak si to urobil, tak sa aspoň priznaj, ako si sa to dozvedel!

	Z tmy v kúte sa ozvali kroky a smerovali k stolu, na ktorom horela jedna jediná sviečka. Pristúpila osoba zahalená do mužského kabáta. Golier vytiahnutý až po uši, spod klobúka vidieť malú čiernu masku. Ruky v rukaviciach sa zdvihnú, zhrnú golier, odložia klobúk i škrabošku.

	– Baronesa! Nech je prekliata! – zvolala Xénia.

	– Prvá dvorná dáma, – napravil Xéniu Németh. Dora Höllenbachová stojí v mužskom kabáte, hrdo vystretá, šťastná, s triumfálnym pohľadom. Na jej tvári vidieť pocit radostného víťazstva, ktorý vyžaruje z celého jej správania.

	– Cisárova milenka, špiónka! Teraz je odhalená, – prehovorila vážnym hlasom baronesa Dóra a pozrela na štátneho prokurátora.

	– No odhalená je aj cisárova dvorná zmija, – zvolala Xénia.

	– Obviňujem baronesu Xéniu za urážku prvej dvornej dámy jej veličenstva, – ozval sa štátny prokurátor, no Xénia zdvihla ruky.

	– Počkajte, pane! Ešte som neskončila s urážkami. Táto žena sa zakráda po dvore ani šakal, načúva za všetkými dverami, podlo udáva každého, v hlave nemá nijaký mozog, niet v nej ničoho ľudského, nemá na svete nič, čomu by venovala svoje sily. No aby nejako vybila svoju silu, aby nejako využila svojho ľudského ducha, svoju prehnitú morálku, aby svoj ohavný mozog zapojila do činnosti, utieka sa k podlému intrigánstvu a hádže špinu po všetkých. Aby sa zmocnila vlády a mala úžitok, používa zločiny, nepoctivosť a všetky ohavnosti.

	– Všetci, ktorí ma poznajú, ma zbožňujú! – zvolala baronesa Dora.

	– Diabli v pekle!

	– Všetci, celý dvor, celá Viedeň ma má rada, váži si ma a oslavuje môj charakter, moje cnosti…

	– Ak vy máte štipku cti, potom by svet musel stáť na hlave. Moje poctivé meno sa vám nikdy nepodarí pošpiniť, vy kráľovná zločinu a intríg!

	– Vy, zradkyňa cisára, vy ma nemôžete uraziť.

	– Vy ohava…

	– Baronesa Xénia, prosím, aby ste už boli ticho, – ozval sa prokurátor.

	– Pán štátny prokurátor, naozaj ste dôstojný toho, aby ste bránili takúto hnilobu.

	Németh ďalej bránil baronesu Doru, ale Xénia sa k nemu obrátila chrbtom a povedala baronese Höllenbachovej do očí:

	– Naposledy sa vás pýtam: počúvali ste za dverami môj rozhovor s cisárovnou?

	– Nepočúvala som za dverami. Budínsky dvor má prastaré kozuby. Jeden kozub vyhrieva dve miestnosti, takže nerobí nijaké problémy počuť, čo sa hovorí vo vedľajšej miestnosti. Všimla som si to hneď, ako sme prišli do Budína. Nemusela som počúvať za dverami! Stačilo, že som si sadla ku kozubu vo vedľajšej miestnosti, keď ste vy šli za cisárovnou. Počula som aj to, ako vás cisárovná odmeňovala za to, že ste jej umožnili schôdzku s princom Alfonzom. Potom už stačilo, aby som vás chvíľu sledovala osobne a potom som za vami poslala svojho zveda, ktorý vás sledoval až na generálny štáb, kde vám generál podpísal list. List ste zaniesli štátnemu prokurátorovi a dnes v noci som vás dala sledovať až do temnice a potom som sa odviezla za pánom Némethom, prebudila som ho a priviedla som ho sem. Ja slúžim cisárovi.

	– Vrah nevinných, toto zaplatíš svojou hlavou, to ti prisahám! Ja však neviem nájsť tú silu, no spravodlivosť ti, ty zmija, stúpi na krk. Dnes, alebo zajtra!

	– Čo mienite urobiť? – zvolal Németh a chytil Xéniu za obe ruky.

	– Nechajte moje ruky. Nič neurobia. Povedala som, že to urobí niekto iný, kto má moc nad vami, korunami a trónmi. Spravodlivosť pomstí všetkých nevinne prenasledovaných. Osud! Niekto, hocikto, ak na tejto zemi ešte existuje odrobinka cti. Dora Höllenbachová, ty budeš stokrát prekliata a potrestaná! Aj tvoje meno znamená „pekelný potok“. Buď prekliata do posledného dychu. Nech je každý lúč slnka pre teba ako blesk, ktorý môže zabiť teba a všetkých, ktorí ti pomáhali šliapať po ľudských citoch, životoch, po pravde a slobode!

	Xénia sa v tej chvíli náhlivo rozbehla k dverám, akoby chcela siahnuť na svoj život. No v tej chvíli sa dvere otvorili a ona narazila do ministra polície…

	Temnú izbu osvecuje iba jedna sviečka. V prvej chvíli otčima ani nespoznala.

	Minister polície podišiel k prokurátorovi, pozrel na Xéniu, na okamih sa zamyslel a potom sa znova obrátil na štátneho prokurátora:

	– Čo tu robí barón Magdalenič? Spáchal nejaký trestný čin, alebo ho iba pripravoval?

	– Koho máte na mysli, excelencia? Aký barón Magdalenič?

	– Pán štátny prokurátor, toto je barón Magdalenič, jediný syn mojej ženy. Svoju matku, za to, že sa vydala za mňa, znenávidel, urazil a ušiel do sveta. Ak spáchal niečo zlé, neprihovorím sa zaňho ani slovom.

	– To nie je barón, – prerušil ho Németh, – to je baronesa Xénia.

	Minister ostal zdesený. Nezmohol sa na slovo. Čo to má znamenať? Xénia? Čo Németh zošalel? Prečo je v dôstojníckej uniforme? Ako sa sem dostala? Nie, to nie je možné!

	– Mýlite sa, milý Németh, – povedal minister, – mladý barón sa tak podobá na moju chovanicu, že ste si ich poplietli.

	– Nie, – odvetila Xénia a vstala zo stoličky. Zložila si čiapku, ktorú mala na hlave.

	– Papá, to som ja, Xénia.

	Minister sa uklonil prvej dvornej dáme Dore i štátnemu prokurátorovi a poprosil ich, aby ho nechali osamote s chovanicou.

	– Teda aj teba pozvala odporná Dora, zločinec v sukniach, – prehovorila Xénia na ministra.

	Minister klesol na stoličku, uprel oči na Xéniu a spýtal sa chraptivým hlasom:

	– Čo je? Vrav! Čo to má znamenať? Som zúfalý!

	– Papá, som ti dlžná vysvetlenie, – postavila sa proti svojmu otčimovi. – Chcela som odsúdených na smrť zachrániť pred večnou hanbou, ktorú história uvrhne na kráľa a veľmožov. Chcela som ich zbaviť prekliatia, ktorú prináša katova sekera, čo im má odrúbať hlavy kvôli ich myšlienkam.

	Minister vyskočil zo stoličky:

	– Ty blúzniš!

	– Som pri plnom vedomí. Keď môj brat opustil matku a teba, bola som ešte dievčatko a netušila som, prečo som stratila brata. Nenávidel teba, nenávidel cisára i vládu, rovnako ako jeho otec, ktorý bol aj mojím otcom. Ty si ma vychoval, ty si do mojej duše nasilu zasial cudzie myšlienky a názory. No prišiel deň, keď pred tebou nestojí Xénia, ktorú si ty vychoval, ale dcéra baróna Magdaleniča z Karlovca.

	– Ktorá sledovala a vyzradila sprisahancov.

	– Áno, sledovala, ale nevyzradila.

	– Sama si súhlasila, že napíšeš všetky mená.

	– No neurobila som to. Moja duša sa začala budiť zo strašného sna, krok za krokom som sa vracala k svojmu otcovi a bratovi, k svojej krvi. A od tej chvíle som ťa klamala pri každej príležitosti. Klamala som ťa, aby som získala tvoju dôveru, aby som lepšie mohla pomáhať nevinne obvineným. Všetko, čo som robila, bolo len naoko. Zasnúbila som sa s grófom Ruspollim len preto, aby som vás znova oklamala. Teraz sa všetko skončilo: Mala som myšlienku ich zachrániť, ale sa mi to nepodarilo.

	– Ty si sa od nás odtrhla, – zvolal minister bledý ani keby umieral.

	– Oddelila som sa od vás ako zelený konár od zhnitého dreva.

	– Xénia, – minister zalomil rukami, – vieš, čo si urobila? Chcela si zachrániť zbojníkov!

	– V tomto štáte sú zbojníci na čele štátu a poctivých vodia na popravisko…

	– Poctivcami nazývaš tých, čo zradili našu vlasť?

	– Vašu vlasť? Kde je vaša vlasť? Vaša moc je vašou vlasťou. A keby vám moc dali v pekle, aj to by ste nazývali svojou vlasťou?

	Ministrova tvár sa zachmúrila. Podišiel ku Xénii:

	– Si v mojich rukách! Nik ťa nemôže zachrániť, ja som tvojím tútorom, nik ma nemôže obrať o moc nad tebou. Pôjdeš so mnou, vydáš sa za grófa a budeš robiť, čo si želám.

	– Myslela som si, že najväčším zbojníkom v štáte je cisár František Prvý. Prepáčte, že som vás urazila, vy, gróf Pergen, ste najväčším zbojníkom v tomto štáte!

	Minister sa celý triasol od zlosti. Zavolal štátneho prokurátora a požiadal ho, aby Xénii zviazali ruky.

	– Ďakujem vám, páni, že ste ma povýšili na takého hrdinu, ako sú hrdinovia nášho národa.

	– Blúzni, – povedal minister polície.

	– Och, vy úbožiaci! – skríkla Xénia, hľadiac na otčima a štátneho prokurátora. – Naďalej kľačíte pred starinárstvami cisárstva a ducha, kľačíte a prosíte, aby sa vás život vrátil späť do nevedomosti, otroctva, do hlúposti. Urazila by som zvieratá, keby som ich porovnala s vami. No budúcnosť ma pomstí. Cesta, ktorá vedie do budúcnosti, má len jeden smer – vpred, neustále vpred. Vy sa pokúšate smer skrútnuť späť, lenže dolámete si svoje biedne kosti.

	– Do kláštora s ňou! – skríkol minister. – A o osem dní budeš ženou grófa Ruspolliho!

	– Áno, keby osudy života poslúchali políciu, pán žandár!

	Zviazali jej aj nohy a odniesli ju do koča. Minister prikázal, aby ju odviezli do kláštora.

	Široká aleja je pustá. Nad ňou tichá a temná noc. Pod hustými korunami je ešte temnejšie a tichšie. Nijaký zvuk ani hlas. Len podchvíľou sa kdesi na predmestí ozvú psy. Nijaké svetlo. Kone zvesili hlavy, akoby driemali, ale kočiši bdia. Zízajú do noci. Načúvajú každé šuchnutie, ktoré prichádza odhora, od Budína.

	Čas plynie pomaly, akoby ho niekto nasilu zastavoval. Drobný dážď padá na konáre. Noc zamrela, akási je dlhšia a dlhšia…

	Zhora, od väzenia, sa ozve výstrel.

	– Počul si? – šepol Marič, ktorý držal uzdy v rukách.

	– Ach, – ozval sa druhý kočiš, – naozaj výstrel?

	– Obávam sa, že to bol naozaj výstrel.

	– Počkáme…

	Dve-tri minúty trvali dlho, veľmi dlho. Povetrím sa ozvalo tenké pískanie.

	– Všetko je stratené!

	– A čo ak nie…

	– Počúvaj, jedno zapísknutie… – Jeden, dva, tri… štyri…!

	– Je po nich!…

	Dolu kopcom sa čosi gúľalo, konáre praskali, z tmy vyskočil vojak, dobehol ku koču a zadychčane šepol:

	– Vpred, ozval sa výstrel. Všetko je stratené… Niečo sa stalo…

	Koče sa pohli a kočiši skryli svoje bledé tváre za goliere. Všetko sa v okamihu skrylo v tme.

	Ako vyľakaný vtáčik v hniezde, keď nablízku cíti jastraba, chvela sa Ivka schúlená v tme okna. Jej myšlienky blúdili ponad čierne múriská temnice. Vidí mladého dôstojníka vstupovať do temnice, prechádzať tmavými chodbami, ticho sa zakrádať a odvádzať odsúdených. Pred nimi sa otvárajú dvere, už sú vonku pod krídlami noci, ponáhľajú sa temnou alejou, sadajú do kočov a ženu sa ako čierne mraky. A ona ide s nimi, ženie kone a kričí na kočišov: „Žeňte, žeňte!“ Podarilo sa im ujsť.

	No hodiny plynuli, boli dlhé ani stáročia a ona sa nič nedozvedela. V dome všetci spali. Srdce jej prudko bilo, keď začula mužské kroky a potom tiché klopanie. Neodvážila sa ani pohnúť, len hľadí pred seba… Do miestnosti vstúpili traja muži: Bedekovič, Horvat a Marič. Vstúpili ťažkým krokom. Nič nepovedali. Mlčia. Ona na nich hľadí s očami dokorán, no vidí len tri bledé tváre.

	– Znamená to, že ho chytili pri čine?

	– Nevieme, ale treskol výstrel, čo znamenalo, aby sme utekali.

	– A čo ak to nebol výstrel?

	– Bol, určite to bol výstrel. Horvat ho dobre počul.

	– No moje srdce mi vraví, – ozvala sa Ivka, – že ešte nie je koniec všetkých nádejí.

	Noc pomaly odchádzala. Z vedľajšej izby podchvíľou počula nejaké pohyby, tichý rozhovor mladého advokáta Horvata a Bedekoviča. Ivka sedela v kresle, oči mala zatvorené, no nespala. Zelená lampka čmárala po jej tvári zelenkavé tiene. Marič na ňu hľadí so slzou v oku, prikovaný je k jej bôľu. Bedekovič potichu otvorí dvere, nazrie do izby a potom dvere znova zatvorí.

	– Plače? – spýtal sa Horvat.

	– Ona? Nie, sedí a mlčí. Marič je pri nej.

	– Úbohý mladík, on ju miluje.

	– Ach, to je starý príbeh. Miluje ju tak ako pes miluje svojho pána a to odvtedy, keď ešte nepoznala Lackoviča.

	Zrazu treskli dvere. Do ticha sa ozval krik a plač ženy.

	– To je zasa kontesa Danuša. Prebudila sa. Určite znova bude volať o pomoc. Poďme ju upokojiť.

	Odišli do vedľajšej izby. Danuša sťa blázon si šklbala vlasy a nariekala:

	– Ja som všetkému na vine, ja, ja, ja!… Ja som vrah!

	Beznádejné zúfalstvo ju pripravilo o všetku silu. Pekné črty jej tváre boli úplne vykrivené, inokedy žiariace oči hľadeli, akoby v nich už smrť oznamovala svoj príchod.

	– Moja žiarlivosť ho zabila a jeho osud zabíja mňa.

	Všetci sa usilovali ju upokojiť, no ona bez prestania nariekala a potom náhlivo odišla do svojej izby. V celom dome znova nastal pokoj. Ivka niekoľkokrát počúvala za dverami jej izby. Spočiatku počula tlmený plač, ale potom nastal pokoj.

	– Zrejme zaspala, – oznamovala Ivka svojim priateľom, bdela a spolu s ostatnými čakala na Xéniu.

	No Danuša nezaspala. Zbehla dole schodmi a jednou zlatkou podplatila vrátneho, aby ju pustil z domu. Vybehla na temnú ulicu. Triasla ju horúčka, cítila, ako ju páli všetka krv v žilách. V hlave jej šumelo, pred očami jej skáču iskry. Ulice sú pusté. Nemú noc kropí drobný dážď.

	Danuša sa ženie dolu kopcom, akoby ju niekto prenasledoval, neobzerá sa ani naľavo ani napravo, strnulými očami hľadí len vpred. Do uší jej doľahne šum rieky. Tam dole, pod Budínom, v temnej noci, sa rozlieva Dunaj, šum vĺn je čoraz bližšie. Na nič nemyslí, nič nevidí, kráča len vpred za šumom rieky. A ten ju priťahuje bližšie a bližšie. Náhlivo prebehla cestou, akoby sa bála, že sa jej nejaká obluda postaví do cesty a nedovolí jej vstúpiť na most. Pod ňou sa vlnia vlny a narážajú na stĺpy. Dolu rýchlo tečie rieka, sála z nej chlad a desivé šumenie sa nesie temnou pustou nocou. Danuša beží po moste. Už je uprostred mosta. Tu zastane, ale už o krátku chvíľu vykročí k zábradliu, prešvihne sa na okraj mosta. Dole pod ňou sa blyštia čierne vlny. Zdvihne oči hore, k Budínu zahalenému tmou. Len špice veží párajú oblačné nebo.

	„Ignác, dávam ti svoju dušu.“

	Danuša sa nahla a vrhla sa do rieky. Voda vyšplechla. Vlny sa zmocnili jej tela, objali ho do svojho studeného objatia. Ľadová smrť ju z hladiny prudko stiahla k sebe. A znova sa vlnia vlny, černejšie než noc, šumiaca rieka rýchlo tečie do nenávratna.

	Noc je znova tichá. Hore na kopčeku spí Budín. Desivo trčia jeho veže a začudovane hľadia dole k Dunaju, akoby sa čudovali, že ľudia tak dlho trpia a umierajú tak rýchlo…

	Dni plynuli. Odsúdení trčali v budínskom väzení a tí, čo ich mali radi, trpeli na slobode. Jedni i druhí sa topili v neistom strachu a čakali na neznámy osud.

	V malej izbičke hostinca U jeleňa sa skrývala Ivka s grófkou Sermage, ktorá na prosbu pani Novoselovej prišla k nej, lebo tá sa nechcela vrátiť domov, kým sa nevyriešil Lackovičov osud. Grófka Sermage sa usilovala utešovať mladé dievča, ale onedlho zistila, že ona tešiteľku nepotrebovala, že sama bola schopná utešovať iných. Všetci ostatní boli smutnejší a ustaranejší než Ivka. Svojím milým hlasom toľkokrát vyjasnila čelá jej priateľov, ktoré boli neustále zachmúrené. Bola najsilnejšia zo všetkých, hoci nad hlavou jej snúbenca a jej šťastia sa vznášala smrť.

	Jedného dňa, keď všetci boli pohromade, chyžná oznámila, že pred hostincom sa práve zastavil koč, v ktorom sa doviezol biskup Vrhovac. Všetci sa prekvapení nahrnuli do dverí a hnali sa dole schodmi.

	Srdečne sa s ním pozdravili a onedlho sa všetci ocitli v malom salóniku. Tu biskupa usadili k stolu a obslúžili ho a súčasne ho zahrnuli otázkami, kde bol a odkiaľ prichádza. Vrhovac im odvetil, že prichádza z Viedne.

	– A čo je nové vo Viedni? Aký osud postihol našich viedenských priateľov? – spytovali sa páni.

	– Smutný, ale nie až taký strašný ako Martinoviča a jeho priateľov. Baróna Riedla odsúdili na šesťdesiat rokov väzenia, Jelínka na dvadsať a ostatných tiež. Nášho priateľa Taufera, ktorého rovnako ako mňa obvinil náš milý Brigljevič, pustili na slobodu.

	– A my sme boli na najlepšej ceste, aby sme oslobodili odsúdených, – ozval sa Marič. – Už sme boli na úteku, ale sa to nepodarilo…

	– Určite by boli vyvolali revolúciu, – prerušila Ivka. – No Xénii sa nepodarilo vo väzení urobiť to, na čo sa podujala.

	– Xénia? – zvolal biskup a vstal. – Xénia ich chcela zachrániť? Naozaj je to pravda?

	– Áno, bola to ona. No bez stopy zmizla v ten večer, keď mali ujsť.

	Bedekovič biskupovi rýchlo vyrozprával, ako sa to všetko udialo.

	– Svoju odvahu draho zaplatila. Jedného dňa som vo Viedni dostal od Delivuka list…

	A začali sa zlietať otázky.

	– Počkajte, radšej vám jeho list prečítam a budete vedieť všetko:

	„Pane, z budínskej temnice ma odviedli dvaja policajti do Viedne. Keby ste vedeli, s akým ľahkým srdcom som šiel s nimi! Nevedel som sa dočkať chvíle, kedy prídem do mesta, v ktorom sa mal vyriešiť jej i môj osud.“

	Všetci sa chveli, tváre im horeli zvedavosťou a Vrhovac pokračoval v čítaní listu:

	„Keď sme prišli do mesta, policajti ma odviedli priamo k ministrovi polície. Stáli sme proti sebe a ja som čakal, čo mi povie. Nemusel som dlho čakať. Povedal mi: Pán Delivuk, už v Budíne ste mohli byť slobodný a sem som vás dal odviesť len preto, aby som od vás odvrátil nepríjemné podozrenia vašich druhov. Ako viete, boli odsúdení a keby ste vy boli na slobode, iste by to nevedeli pochopiť.

	Pán minister, povedal som mu, prosím, nemiešajte sa do pocitov mojich druhov, ktorým by ste beztak nerozumeli. Prosím vás, ráčte mi však povedať, čomu môžem ďakovať za svoju slobodu?

	Určite viete, odvetil minister. No keď to chcete počuť, tak vám to poviem. Vypočul som uslzené prosby baronesy Xénie, mojej chovanice, ktorá sa mi vrhla k nohám a prosila ma, aby som vás zachránil. Vyslyšal som jej prosbu, napokon, musel som dodržať slovo. Sľúbil som jej, že vás oslobodím, ako ona tých druhých…

	Vo mne sa prebudila strašná zlosť. Odveďte ma späť do temnice, skríkol som, chcem späť do temnice.

	Vec je vyriešená. Ak sa chcete znova dostať do väzenia, musíte sa pokúsiť o spojenie s tými, ktorých ešte nepoznáme a pripraviť druhé sprisahanie a potom vám veľmi rád urobím službu a umožním vám, aby ste ešte raz boli obžalovaní z demokracie.

	Zdvihol som ruky, že ho zdrapím a tresnem ním o zem. Ale azda on je na vine za to, že šliape po mne svojimi slovami? Ona je na vine! Ona! Srdce mi vzplanulo a spýtal som sa:

	Pán minister, prosím vás, môžete mi potvrdiť čestným slovom, že baronesa Xénia naozaj zradila tých ostatných?

	Nemám príčinu hovoriť nepravdu. Dávam vám slovo a vy si môžete ísť, kam chcete.

	Nepýtal som sa na ňu, lebo som nechcel vzbudiť jeho podozrenie. Povedal som iba dovidenia. Náhle som otvoril ministrovu miestnosť a vyšiel som na ulicu. Slnko zašlo za oblak. Nechcelo ma vidieť. Aj ulice boli pusté. Ľudia predo mnou utekali. Cítil som sa pošpinený, zneuctený. A to všetko urobila ona. Blúdil som po uliciach, na ktorých som sa s ňou stretával, ponavštevoval som miesta, na ktorých som ju vídal a všetko som preklínal. Potom som si zadovážil pištoľ a vydal som sa k nej. Prechádzal som popri jej paláci a hľadel hore do okien. Kedysi, nebolo to tak dávno, iba pred pár mesiacmi, moja láska tam hore spievala najveľkolepejšiu pieseň mojej mladosti. A teraz tu stojím dobitý, zničený. Raz som povedal: keby bola zradcom, bolo by aj po nej aj po mne. No a teraz udrela tá hodina. Táto pištoľ vykoná môj rozsudok. Zradca umrie a spolu s ním aj zradený.“

	– Beda, – zvolala grófka Sermage a pekná plavá hlava sa sklonila od strachu. Ivkine oči iba zachmúrene hľadeli a páni mali pohľady prikuté na Vrhovca, ktorý na okamih prestal čítať. Po chvíli však čítal ďalej:

	„Zastavil som sa pred palácom. Nik nevstupoval ani neodchádzal. Okná boli zastreté. V duši som mal iba pomstu. Padla tma a vstúpil som do paláca. Vrátnik sa ma spýtal, čo si želám. Povedal som mu, aby ma ohlásil u baronesy Xénie.

	No vrátnik na mňa pozrel ako na nejaké čudo a odvetil mi:

	Baronesa nie je vo Viedni.

	Nie, a kde je?

	V Taliansku.

	Kedy odcestovala? – spýtal som sa vrátnika.

	Hneď po svadbe.

	Celý palác sa so mnou zatriasol. Zradkyňa sa vydala.

	Vaša milosť je zrejme cudzincom, keď o ničom nevie, – počul som za sebou akýsi iný, neznámy hlas. Pán sa predstavil ako dvormajster grófa Pergena.

	Baronesa Xénia Magdaleničová sa vydala za grófa Ruspolliho a hneď odcestovala do Talianska.

	Kedy to bolo?

	Pred dvoma týždňami v Budíne.

	Ďakujem, – povedal som a odišiel.

	Vyšiel som z paláca ako z pekla. Pieklo ma, cítil som chuť niekoho zaškrtiť. Blúdil som po meste ani blázon. Svit mesiaca dopadal na domy a aleje, bol to ten istý prekliaty mesiac, ktorý ma toľkokrát sprevádzal, keď som chodil popod jej okná. A teraz sa mi vysmieva. Napokon, má sa prečo: som sám, kruto ma zradili a zahanbili. No zradca musí dostať svoju odmenu!

	Idem do Talianska. Keď dostanete môj list, už budem ďaleko od vlasti. Počul som, že ste vo Viedni, no nie som schopný prísť za vami. Utekám pred známymi a skrývam sa pred nimi. Želám si len jedno, aby som ju čím skôr našiel v Taliansku a možno neuplynie veľa času a dopočujete sa o mne. Na rozlúčku vás prosím, choďte na hrob mojich druhov, ktorí umreli hrdinskou smrťou s čistým štítom, povedzte hrobom, že Delivuk ostal nažive len preto, aby aj on umrel smrťou hrdinu s čistým štítom.“

	Vrhovac skončil. Všetci boli hlboko otrasení.

	– Tuším, že Xénia, – upozornila grófka Sermage, – sa za Raspolliho vydala len preto, aby sa obetovala.

	– Chápem Delivukovu náladu, – podotkol Bedekovič. – V takej situácii nemohol inak premýšľať. No predsa len sa unáhlil, keď sa do ďalekého sveta vydal bez toho, aby sa s niekým poradil a pozhováral.

	– Xénia predsa nie je zradca.

	– Nie je. Veľmi riskovala, aby sa pokúsila všetkých zachrániť.

	– Čo ak práve tým chcela napraviť svoju zradu?

	– Xénia a zradca? – pýtali sa všetci vydesene.

	– Neverím, – ozvala sa Ivka. – Nie, nie, nikdy!

	– Delivuk má výbušnú náturu a svoju povesť si váži nadovšetko. Plne ho chápem, – podotkol Vrhovac, – no nemal by zabiť skôr, kým sa nepresvedčí.

	– Otčim sa zaručil svojím slovom.

	– Tí hore nemajú česť, aby mohli dávať čestné slovo. Preto Delivuk neustúpi. Ušiel do sveta a tam ho čaká boj. Budeme o ňom počuť ešte veľa nezvyčajných a čudných správ. Ale čo Xénia? Kto vie, čo sa stalo s ňou? Žena miluje zmeny, pestrosť, všetko, čo je blízke jej duši.

	– Ujko, naozaj si to myslíš o ženách? – bôľne sa spýtala Ivka.

	– Nepovedal som to tebe, ty si ešte dieťa…

	– No predsa, to dieťa je junákom medzi nami, – šepol Marič.

	Clivota dopadla na ich duše po tejto prehranej bitke.

	Slnko sa lúči s modrým nebom a kvitnúcimi lúkami. Rumenný odraz padá na železné mreže temnice. Dole, pod múriskami, stojí Ivka. V bielych šatách na zelenej lúke, pod zelenými korunami, pripomína biely májový kvet. Biely klobúk zatieňuje jej trúchlivú tvár. Čierne oči, veľké a žiariace, nostalgicky hľadia na májové slnko, ktoré zapadá za ďaleké hory a zanecháva bôľnu spomienku na ten podvečer, keď rovnako zapadalo za Viedňou. Vtedy naposledy videla Lackoviča. Boli šťastní, trhali kvety, počúvali zurčanie potôčika a predvečerný šepot voňavého lesa. A teraz, hľa, stojí pod múriskami, za ktorými trčí on, a vznáša sa nad ním smrť. Vidí aj on zapadať slnko a spomína si? Cítil, že ho vidí naposledy? Naozaj naposledy. Naozaj ho už nikdy neuvidí? Je možné, že ľudia sú takí krutí a nedovolia, aby ho ešte raz videla? Prečo ho nesmie vidieť? Čoho sa boja? Azda jej, bezmocného dievčaťa?

	„Zbabelci, boja sa, že by ich začalo hrýzť svedomie, keby uvideli, kde sa lúčia dva mladé životy, ktoré začali na jar užívať jeho krásu.“

	Hľadela dolu na šumiaci Dunaj, na rozkvitnuté aleje, na mesto, ktoré žiarilo. Hľadela ponad mesto na vzdialené lúky a lesy.

	„Taká krásna je táto krajina, prebudená objatím mladého mája, krásna ako mladá nevesta. Aké by bolo krásne žiť na tejto prekrásnej zemi, keby ľudia neboli takí zlí! Prečo sú takí? Prečo sú len zlí?“

	Vôkol nej cvrlikajú vtáčiky a poletujú po konároch. Smutne na ne hľadí a jej detinská duša sa smutne s nimi zhovára:

	„Aké ste šťastné, žijete na slobode, podľa svojej vôle a vaším najvyšším pánom je príroda. My žijeme podľa vôle jedného človeka, ktorý sa volá cisár – a jeho hlavným pomocníkom je gilotína. Azda sme my ľudia nižšie tvory ako ste vy, drobné vtáčiky, ktoré ste také slobodné a šťastné? Lietate hore, pod modré nebo, a tu, za týmito múrmi, trčí muž v okovách len preto, lebo chcel, aby sme boli všetci rovní. Delí nás len jeden múr, mohla by som naň dočiahnuť rukou, no predsa: na tejto strane je rozkvitnutá lúka zaliata slnkom a modré nebo a na ňom čierna hustá tma, ktorá prebúdza úzkosť. Tu, v prírode, zvieratám kraľuje sloboda a o krok ďalej hrobka, do ktorej zaživa pochovávajú poriadnych, pochovávajú najkrajšie tvoje dary, príroda! Prečo si ich stvorila, keď dovolíš, aby hynuli? Prečo si im dala um, aby spoznali svoje práva a prečo dovolíš, aby ich za to zabili? Prečo si im dala pánov?“

	Ivkinu hlávku gniavia ťažké myšlienky. Nevie nájsť odpovede na svoje ťažké otázky. Túžby sa zakrádajú po jej srdci, ktoré prahne po láske a šťastí.

	„Cíti, že som nablízku? Vie, že naňho myslím? Čo teraz robí vo svojej pustej temnici?“ spytovala sa stojac v svetle májového slnka, ktoré tak veľkolepo zapadá. Ani netuší, že stojí práve pod jeho oknom, za ktorým on leží na tvrdej slame a myslí na ňu, privoláva ju celou svojou bytosťou, celou svojou dušou a lúči sa s ňou. Ona to netuší, len stojí na tomto mieste, nevládze urobiť krok. Akoby ju čosi prikulo na toto miesto.

	Slnko už zapadlo a prvé tiene súmraku padajú na zem, Ivke je smutno, tak strašne smutno. Celú ju už zahalila tma a jej bôľ je čoraz ťažší, utrpenie jej duše čoraz bolestivejšie. Vracia sa domov a odnáša si svoj smútok, v jej nevinnej duši ešte horí plamienok nádeje.

	Prišla domov. Keď vošla do svojej izby, doľahlo jej do uší vzdychanie mužov.

	– Teda zajtra, na popravisko, – hovoril Marič.

	Oči má suché, na tvári sa odráža bôľ, ťažký a hlboký ani oceán, keď naň doľahne hrozivý pokoj. Ani okom nemihne, aby nevedeli, že niekto je v predsieni a hľadí na nich. Tma je čoraz hustejšia. Z ulice dolieha vrava, Škripot, hluk a vrava. Ivka nič nepočuje. Očami sleduje čosi veľmi vzdialené. Nakoniec zbadá Mariča.

	– Slečna Ivka, – zvolal.

	Ona však neodpovedá. Ešte stále je ďaleko, veľmi ďaleko. Potom akoby sa vrátila, pozrie na mladíka a prehovorí čudným, suchým hlasom:

	– Zajtra na svitaní ma počkajte na ulici.

	– Vy o tom viete? Vy tam chcete ísť?

	– Chcem.

	– Nie, to nesmiete.

	– Chcem, a tak aj bude.

	Zopäl ruky a začal ju prosiť:

	– Slečna Ivka, to sa nemôže a nesmie stať.

	– Dobre, pôjdem sama.

	Marič vzdychol, sklonil hlavu a pokorne povedal:

	– Počkám na vás.

	Ivka nič neodvetila a vstúpila do svojej izby. Nik ju nezavolal na večeru. Všetci sa báli stretnutia s ňou. Nik nevečeral. Všetko v dome zrazu stíchlo, akoby všetci kamsi zmizli.

	Ivka sa utiahla do kúta pri okne a hľadela, ako sa na hladkom nebi chvejú hviezdy. Aj ona sa chveje, lebo nastane deň, na nebi pohasnú hviezdy, na zemi životy. Noc plynie rýchlo, strašne rýchlo, tak ako nikdy doteraz. Prečo sa tak náhli v ústrety smutnému dňu, ktorý jej vezme jeho?

	Vôkol nej je strašné ticho, ona je sama, úplne sama. Zmocňuje sa jej bolesť, ona sa bráni, pregĺga slzy a šeptá:

	„Neplač, srdce moje. Chcelo si, aby môj snúbenec bol junákom. Azda by si ho milovala, keby meč nosil na parádu? Ty si chcela, aby bol vodcom ľudu. Buď pokojná, veď ešte žije. Žije a bude žiť. Ako dlho? Koľko hodín? Koľko minút? Koľkokrát ešte udrie jeho verné junácke srdce? Koľkokrát ešte šepne moje meno? Koľko myšlienok ešte preletí jeho hlavou, múdrou a hrdou, skôr než ju odrúbu? Naozaj? Alebo iba spím a diabli ma mučia strašnou morou.

	Hviezdy, drahé hviezdy, neblednite. Neumierajte. Nechajte ho ešte trocha žiť… Och, zmilujte sa, prosím vás, nech ešte nesvitá, ešte dlho – nikdy…“

	CISÁR KATOM

	Svitol deň 20. máj 1795.

	Je skoré ráno. Slnko sa plaví po modrom nebi a rozosieva pozlátené lúče po čistej bielobe dňa. Vonia máj a zem sa chveje pod dotykmi jeho perí.

	Ivka sa náhli na ulicu odetá do sivých veľmi prostých šiat. Na hlave má čipkovanú šatku, ktorá zahaľuje jej prepadnutú trpiteľskú tvár. Kráča s ňou Marič. Ulice lemujú vojaci s bodákmi na puškách. Ľudia postávajú od strachu, lebo každá puška skrýva smrť. Ľudia mlčky idú za svojou prácou. Malé uličky sa zužujú a spúšťajú sa z Budína. Vysoko sa dvíhajú kamenné veže budínskych hradieb. Všetci sa ponáhľajú, aby sa čím skôr dostali spod kamenných oblúkov.

	A tam, na pustom nádvorí, dvojstup ozbrojeného vojska.

	Vojaci mieria zbrane na tých, ktorí vychádzajú z temnice. Sprievod odsúdených, ktorý so vztýčenými hlavami kráčajú na svoj pohreb. Vojsko pred nimi i za nimi.

	Ivka ako vo sne spolu s Bedekovičom kráčajú popod Viedenskú bránu. Pred nimi poľana ako nedohľadný koberec zo zeleného zamatu, vyzdobený májovými kvetmi. Tam ďaleko, na okraji poľany, hrdo sa týčia mladou zeleňou posiate briežky a milo sa usmievajú v objatí májového slnka.

	– To je tá poľana? Ako sa volá? – spýtalo sa dievča Mariča.

	– Volajú ju „Generálska poľana“, lebo na nej vysokí dôstojníci cvičia jazdu na koni.

	– Rozsudok sa vykoná tajne, – šepol. – Musíme sa poponáhľať a skryť, aby nás nik nezbadal. Tam, za ten vysoký krík, – ukázal.

	Ivka sa mlčky náhli, hoci sa jej žiada pokľaknúť, aby privolala vtáčikov, čo tak voľne lietajú vysoko nad nimi, aby privolala mladé kvety, ktoré nasávajú bozky nočnej rosy, aby zavolala na slnko, ktoré žije od hladenia zeme. Azda umrú práve vtedy, keď príroda oslavuje vzkriesenie?

	Vedľajšími cestičkami sa dostali ku kríkom. Ďalej ju nevedie, aby uprostred poľany nevidela postavené popravisko a strážcov. Nik živý nesmie vidieť, čo sa stane. Cisár a vláda sa nazdávali, že nenávidené nové ideály zničia naveky, ak ich prvých nositeľov popravia a zataja proces, ich mená, vykonanie rozsudku a ak ich v najväčšej tajnosti pochovajú. Všetky cestičky, čo viedli ku Generálskej poľane, boli strážené. Len niekoľko stúpencov poznalo cestičku cez les ku kríkom, aby z diaľky mohli niečo počuť a vidieť.

	Marič a Bedekovič našli túto skrýšu, aby vyhoveli Ivkinej prosbe. Stadeto nemohla vidieť na popravisko, ale cítila, kde sa nachádza a obrátila hlavu tým smerom. Neželala si vidieť tú hrôzu, neželala si vidieť jeho ani nikoho iného. No jej duša ju ťahala na poľanu, akoby prahla po tom nadýchať sa vzduchu, ktorý bude on dýchať naposledy.

	Marič a Bedekovič vedeli, že pohrebný sprievod už prichádza. Postavili sa k Ivke tak, aby jej mohli pomôcť, keby upadla do bezvedomia.

	Po ceste vedú vojaci piatich demokratov, akoby mohli ujsť pod zem, alebo do vesmíru. Každý z odsúdených je vo vlastnom drevenom vozíku. Ak by ich viedli spolu, mohli by sa ešte zhovárať o demokracii. A niečo také sa nesmie dopustiť. Preto každého vedú jednotlivo.

	V prvom voze je Martinovič. Pokojne hľadí pred seba. V rysoch jeho bledej chudej tváre sa odráža pokoj človeka, ktorý už zúčtoval so životom a všetkým, čo je na svete. Za ním vezú mladíka. Na jeho perách hrdý úsmev. To je Szentmarjay.

	– Usmieva sa, – šepol Marič Bedekovičovi, – usmieva sa ani víťaz.

	– A bude víťazom, – prekvapila ich Ivkina odpoveď.

	V treťom voze rozoznali akési pokrútené telo, čo sa trhalo od náreku.

	– Gróf Szigray plače ani dieťa.

	Obaja druhovia sa od neho odvrátili, aby sa naňho nemuseli dívať.

	Vtom sa z diaľky ozvalo pískanie pesničky. Bedekovič a Marič sa obrátili. Zazreli voz, na ktorom sedel Ivo Lackovič. Je úplne pokojný, takmer bezstarostný. Drží hlavu dovysoka a píska marseillaisu.

	Obaja preľaknuto pozrú na Ivku, ktorá sa ani nepohne. Zrejme nepočuje a akoby ani nič nevidela, dúfajú obaja. Lackovič neustále píska, hoci naňho mieria pušky, meče a sekery.

	Jeho voz práve prechádza popod košatý strom. Akýsi chlapec sa na strom ukradomky vyšplhal, aby videl sprievod. Lackovič ho zazrel, usmial sa naňho a zvolal:

	– Hej, chlapče, daj pozor, aby si na mňa nepadol. Mohol by si ma zabiť a tak cisára pripraviť o pôžitok z toho, že ma popraví.

	Na poľane niet ničoho, iba akési drevené zariadenie.

	Teda tu, uprostred svätej bujnej poľany, stvorenej na to, aby na nej kvitli kvety, aby ich zalievala rosa, teda túto poľanu napojí ich krv.

	Odsúdení stoja pod popraviskom. Počuť, ako akýsi ostrý hlas číta. Vetrík podchvíľou priveje nejaké slovo ponad vojakov a kríky.

	–… Odsudzujú sa na smrť…

	Zavlnil sa vzduch, akoby v diaľke udrel hrom.

	– Och, – vzdychne Ivka a chytí Bedekoviča za ruku.

	Na popravisko vyšiel starec so šedivými vlasmi a slabým telom. V ruke má sekeru.

	Strašný vresk, plač a volanie o pomoc. Vojaci nadvihli grófa Szigrya. Ten plače, bedáka, bráni sa. Vykrivená tvár hľadí na poľanu…

	– Pozor! Pripraviť sa! – zahrmí hlas veliaceho kapitána.

	Vírenie bubnov preruší všetko, starý kat nadvihne sekeru, zachveje sa vo vzduchu, dopadne a zatne sa do ramena odsúdeného. Krv vytryskne, z hrude nešťastníka sa vyvalí zvuk podobný ryčaniu divej zvere. Kapitán zahreší, starý kat sa chveje, znova sa zaženie sekerou, ktorá dopadne na hlavu odsúdeného. A pred ním klbko ľudského tela sa zvíja v mukách, tvár stráca ľudské tvary. Kat pozbiera zvyšky svojich stareckých síl a po tretí raz nadvihne sekeru. Sekera dopadla, zaťala sa do krku a hlava odskočila, trup sa chveje.

	Všetci onemejú. Odsúdení stoja obďaleč od popraviska. Nič nevidia, len Martinovič je odsúdený na to, aby videl, ako umierajú jeho druhovia. Mlčí, je bledý, v očiach má kliatbu a kolená sa mu podlamujú.

	Všetci majú ešte hrôzu v očiach z toho, čo videli, keď sa na popravisku zjaví druhý kat. Je mladý, hrdý, mocne lapí sekeru a čaká.

	Na lavici sedí mladý Szentmarjay. Usmieva sa. Ešte stále sa usmieva. A nemohli sa mu ani pozrieť do tváre, keď zasvišťala sekera v rukách mladého kata. Vystrekla krv a hlava s usmiatymi perami sa odgúľala po piesku.

	– Bravó! – ozvalo sa prevolávanie a potlesk.

	– Čo je to? – udivene sa spýtala Ivka a chytila Mariča za ruku.

	– Odsúhlasujú katovi, že šikovne vykonal svoju robotu.

	– Čo tak šikovne…

	– Upokojte sa, Ivka, čo oni zmôžu.

	– Vravíte, čo zmôžu? Môžu sa vrhnúť na kata a vytrhnúť mu sekeru z rúk.

	– To sú vojaci.

	– A vojaci nie sú ľudia?

	– Ivka, – ticho prehovoril Bedekovič, – veď každému z nich záleží len na vlastnom živote.

	– A toto je nejaký život?

	Stisla zuby, aby zadusila krik, ktorý sa jej dral z hrude, v ktorej sa rozbila aj posledná nádej. Zatvorila oči, aby nič nevidela, zapchala si uši, aby nič nepočula.

	Znova padla jedna hlava. Bola to Hajnócziho hlava.

	– Teraz je na mne rad, – pokojne upozornil Lackovič a podal ruku Martinovičovi. – Zbohom! Keby sme boli mali čas demokratické myšlienky dostať medzi ľudí, smrť by ma tešila.

	Keď sa Martinovič pozrel na popravisko, videl, ako mu niekto máva na rozlúčku.

	A znova bolo počuť hlas sudcu, ktorý čítal rozsudok Lackovičovi.

	– Načo si ničíte pľúca, pane? Načo čítate rozsudok? Veď ja viem, ako znie!

	No sudca číta ďalej a Lackovič pokrčí plecami, obráti sa ku katovi a spýta sa ho:

	– Človeče, povedz mi, či máš milú?

	Kat sa strhol. Prikývol.

	– Potom vieš, čo je láska. Na tomto pleci spočívala hlava mojej snúbenky. To je sväté miesto. Daj pozor, aby si sa ho nedotkol sekerou!

	Kat hľadí a sudca ešte stále číta.

	– Čo? Vraj som chcel vyvolať revolúciu? – zopakoval Lackovič sudcove slová. Obrátil sa na sudcov a prehodil:

	– Škoda, že sme to neurobili, páni moji. Teraz by som tu nestál ja, ale vy. Dávajte si však pozor na svoje hlavy! Čo sme zasiali, to vyrastie. Spravodlivosť je na prahu, prináša pomstu. Povedzte svojmu cisárovi: „Keď treskne moja hlava o zem, zatrasie sa jeho trón.“

	Všetko to počujú len kapitán, kat, kňaz a ľudia zo súdu.

	Ivka zatvára oči, zimomriavky jej behajú po tele a stisne pery:

	– On, on na popravisku?

	Potom padla na kolená a Marič sa k nej zohol.

	– Povedzte, aký je? Bledý? – pýtala sa a hľadela do zeme, akoby sa bála zdvihnúť zrak.

	– Nie! – odvetil mladík rozochveným hlasom.

	– Drží sa smelo?

	– Hrdo drží hlavu.

	– Pozrite, čo teraz robí?

	Znova pozrie na popravisko.

	– Vyzlieka si kabátec a – pomáha katovi…

	– Pomáha katovi?… A teraz? Čo robí teraz?

	– Sadá si na lavicu…

	– Nie je bledý? Všakže nie je?

	– Nie, nie je.

	– A netrasie sa, všakže sa netrasie.

	– Je pokojný a odvážny. Junák nad junákmi.

	– Junák nad junákmi! Áno! A čo teraz robí?

	–… Prikazuje katovým paholkom, ako majú umiestniť… jeho hlavu…

	Zopne ruky, pozrie k slnku, ktoré zosielalo teplé lúče na mladú zakvitnutú zem.

	„Ó, slnko! Ty prameň života, ako môžeš svietiť, keď on umiera? Ó, slnko, jarné slnko, keď budíš zem, vtákov v háji, kvety na poli, prečo dovolíš, aby umrel on, osloboditeľ ľudu?

	– Ľudia! Umieram za vašu slobodu!

	Ozval sa hromový Lackovičov hlas a vzápätí zmĺkol. Na okamih sa v nej zastavil život. Cítila, že v tejto chvíli prestal žiť… No bude ho mať neustále pred očami a videlo sa jej, že celý svet naposledy vydýchol, že pohaslo slnko, že nastala tma, že sa stratil všetok život. Zem je cintorín a všetci navôkol sú kamenné pomníky. Nič už nevidí…

	Na popravisku stojí Martinovič. Oči mu horia, jeho hlas kľaje, preklína, ale vyslovuje aj posledné želanie:

	– Nešťastné ľudstvo! Prečo nosíš reťaze, keď je len na tebe, aby si ich zložilo?!

	Sekera zasvišťala a dopadla mu na krk, horúca rumenná krv vytreskla a hlava sa zgúľala do piesku.

	Marič šepol Bedekovičovi:

	– My plačeme, ale Ivkine oči sú suché. Odovzdám jej list.

	Marič vytiahol z vrecka biely list, na obálke ktorého je jej meno. Ona ho schmatla a pritisla si ho na hruď.

	„To je jeho písmo, takto píše len on. Naozaj jej poslal list, alebo je to iba sen? Nie, nie, to sú naozaj jeho ťahy!“ Otvorila ho a začala čítať:

	„Milá, drahá moja!

	
Bola si ovenčená ružami a zaliata lúčmi zapadajúceho slnka, keď som do stromu v Maksimire vryl dve mená Ivka – Ivo. Zajtra kat jediným pohyb oddelí od tvojho mena to moje.

	Keď zajtra vyjde slnko, moje navždy zapadne. Teraz ho vidím naposledy, ako žiari hore na nebi. Lúčim sa. Lúčim sa so slnkom, ktorého lúče hrejú aj teba, lúčim sa s modrým nebom, ktoré hľadí na tvoju milú tvár, s rozkvitnutými lúkami, po ktorých kráča tvoja noha. Lúčim sa so svojou láskou, ktorá naposledy spomína na šťastie. Lúčim sa s tebou, túžba mojej mladosti. Lúčim sa a cítim tvoju hlavu na svojom ramene rovnako, ako som ju cítil, keď sme sa videli naposledy… Och, keby som tak bol mohol spolu s priateľmi ujsť z temnice, tvoj veľký sen by sa stal pravdou. Vtedy by si ma videla, ako napredujem po ulici s mečom v ruke a vediem ľud k tomu, aby sme ho oslobodili… Kedysi sa mi tvoj sen videl snom dieťaťa. Och, Ivka, ten sen ti pošepol osud. Prečo, prečo až dnes zisťujem, že sloboda k nám zostupuje iba po schodoch z mečov, zahalená purpurom krvi?

	Zajtra za myšlienku slobody a oslobodenia padnú naše hlavy. Nech padajú. Kto nevie umrieť za to, za čo chcel žiť, nebol hoden dosiahnuť svoj cieľ. Nech tečie naša krv, aby sme vyznačili cestu k slobode.

	A ty, drahá, uvi jej veniec z ruží, bráň ju nezlomnou nádejou. Ty, zlato moje, ktorá si bola túžbou mojej mladosti, inšpiráciou mojich ideálov…

	Zajtra, keď zapadne slnko, príď na môj hrob, drahé moje zapadnuté slniečko. A ak ti oči zvlhnú slzami, tvoja junácka duša pošepne srdcu: »Len plač, srdce moje, lepšie plakať na hrobe junáka ako byť ženou otroka…«

	Obetovaná moja láska, navždy sa s tebou lúčim. Lúčim sa s mocnou dušou, lebo ty ostaneš verná myšlienke, za ktorú umiera tvoj snúbenec Ivo.“

	Tma a úzkosť jej doľahli na dušu. Drobnučká, malá, stisla sa a zavrela, ako sa zatvára kvet, keď zapadá slnko. A rozplakala sa…

	Nebo žiari, zem sa rumenie, akoby sa hanbila.

	Tam dole, ďaleko pod Budínom, kdesi v tajných neznámych hroboch, odpočívajú prvé obete za právo ľudu. Ich skryté hroby ľudia nazvali Krvavá poľana.

	CINTORÍN ŽIVÝCH

	Na vŕšku prastará budova Kuffsteina. Na stenách rad železných mreží. A za nimi úzke cely. Na slamníkoch odpočívajú mladíci. Na nohách reťaze. Na bledých a požltnutých tvárach sa odrážajú ich mŕtve duše.

	Odkedy je to tak? A dokedy tak ešte bude? Nevedia. Stratili pojem o čase. Nikdy nevidia deň, len raz týždenne večer do ich ciel pustia trocha vzduchu. V temnej hnilobe cely prúdi každý dúšok skôr, než ho vdýchnu, kým sa dostane do ich pľúc. Malými okienkami v železných dverách im na poludnie podávajú trocha biednej stravy. Nikdy im nik nesmie poslať chlieb. Nik z ich blízkych nesmie prísť na návštevu, alebo im napísať list.

	Čas plynie. Ročné obdobia sú pre nich jednou veľkou nocou. Už nevedia, odkedy trčia v tejto špine. Strašný smrad napĺňa ich cely od podlahy až po strop. Už nevedia, že sú v nejakom svete, kde žijú ľudia. Odobrali im všetko, čo príroda poskytuje dokonca aj divým zvieratám. Ostáva im iba pocit, že v nich a vôkol nich je všetko mŕtve, že všetko je pustatina, neprehľadná a ďaleká. Ticho ich podchvíľou presvedčí o tom, že sú pochovaní v hrobe. Iba kroky stráží im pripomínajú, že títo mŕtvi ešte žijú…

	Nad väznicou Kuffstein hlboká noc. Mladíkov okovaných v reťaziach sa zmocňuje spánok. To je ich najväčšie šťastie, lebo vtedy nevedia, že žijú. Sen je milostivý, privádza ich do blízkosti tých, ktorí sú ich krvi a srdcu najbližší.

	Do tohto mŕtvolného ticha sa ozve starý zvonec. Spiaci väzni sa strhnú a sú presvedčení, že ten zvonec im môže priniesť len väčšie zlo. Stráže sú zmätené. Službukonajúci dôstojník je nemocný a leží na schátralom diváne, zvonku sa ozýva hlboký, nemilosrdný veliteľský hlas:

	– Otvorte! Tu kontrola cisárskeho generálneho adjutanta z Viedne.

	Strážnikovi vo vojenskej uniforme sa chveli ruky. Otvára bránu. Na dvor pricválali traja dôstojníci. Všetci traja zoskočili z koní. Vystupujú po schodoch a mieria priamo do izby službukonajúceho dôstojníka. Najskôr vstupuje vysoký muž so širokými ramenami, ktorý má na tvári hustú bradu a dlhé fúzy. Tvár má bledú. Pozerá pohľadom vysokého dôstojníka, ktorému sa presné vykonávanie predpisov dostalo pod kožu.

	– Službu konáte ležiac na diváne? – osopil sa naňho generál.

	– Excelencia, prosím o odpustenie, ale choroba je mocnejšia ako moje sily. Nevládzem vykonávať povinnosť.

	Generál sa obrátil na jedného z dvoch sprievodcov:

	– Vy ste lekár, prehliadnite ho.

	Potom ostro vydal príkazy:

	– Major, vy prehľadáte cely po jednej strane a na druhej ich prezriem ja osobne. No najskôr sa pozrieme na mená tých zbojníkov.

	Službukonajúci dôstojník mu podá knihu s menami väzňov.

	– Pozrimeže, dočerta, – zvolal generál. – Aké sú to mená: „ič“ a „čič“, nerozumiem ani jednému.

	– Excelencia, vravia, že sú to Slovania z Chorvátska.

	– Ach, ták. To je teda to revolučné hniezdo, kde revolúcie robia sedliaci i grófovia. Dobre prezrite tú zlodejskú revolučnú spoločnosť, – prikázal druhému dôstojníkovi z Viedne. – A ja naženiem trocha strachu tým ostatným. Hneď im revolúcia prestane vŕtať v hlave. A toto je čo? Nikde nevidím zaznamenaný nijaký trest?! – skríkol generál hrdelným hlasom.

	Nemocný dôstojník potichu odvetil:

	– Všetci sú pokorní. Dostávajú rany palicou každý rok v deň výročia vynesenia rozsudku, ale ani jeden nezaplače.

	– Zradcovia! Dobre vedia, aký trest si zaslúžili. Tridsať, tridsať päť rokov, šesťdesiat rokov, ech, toho sa ani jeden z nich nedožije. Ešte ich budeme musieť pochovávať. No, ponáhľajme sa, ešte musíme prezrieť štyri väznice, v ktorých sedia tí prekliati darebáci.

	Ráznym krokom vyšiel generál na chodbu, sprevádzali ho dvaja strážni a dvaja jeho dôstojníci.

	Kľučiar odomkol celu. Generálny adjutant vstúpil dnu, ale hneď cúvol, lebo do nosa mu udrel neznesiteľný zápach. Akoby bola v cele všetka hniloba sveta. Vydal dozorcom rozkaz:

	– Musím počkať, kým vyjde ten zápach. Hneď otvorte dvere väzňom, ktorých som tu označil. Nech sa cely trocha prevetrajú. Ostaňte strážiť na chodbe.

	Dozorní sa rozbehli splniť príkaz. Generál podišiel k dverám prvej cely a vstúpil dnu. Na väzňovi bolo vidieť, že roky žil v jaskyni bez ľudských potrieb. Tvár veľmi zarastená prezrádzala mladíka. Ležal a hľadel na príchodiaceho. Ten sa náhle k nemu naklonil a znenazdania mu žďuchol do hrude. Jeho prsty neodpočívali. Mladík sa chveje od tých dotykov, zreničky sa mu rozširujú. Zíza na človeka ako na nejaký prízrak. Mladík sa takmer vyšinul. Bol strašne vydesený, no súčasne sa ho zmocnila nádej mŕtveho, že vstáva z hrobu. Generál ho ďalej poklopkával po hrudi a dával mu znamenia. Mladíkov mozog onedlho pochopil slová:

	– Spamätajte sa, som váš, zachránime vás. – Och, ako, kto?

	– Smetanovič, my sa poznáme. Každá sekunda je vzácna.

	– Ach, čo… počúvam.

	Znova pohyby prstov, ktoré znamenajú:

	„Francúzi sú na rakúskom území. Cisár dáva amnestie všetkým, ktorí o to požiadajú. Hneď podajte žiadosť.“

	– Och, osud,– šepol mladík, – kam sa podejem, ak dostaneme milosť?

	– Už som vám povedal, že na vás počkáme. Ak by sme sa nestretli, ujdite na francúzsku stranu. Tí vás ochránia. Sú to naši bratia.

	– Kto? Nejaké mená. Kam?

	– Do Dalmácie, tá je už pod Francúzmi. Bonaparte dobyl Dalmáciu, ale nie zbraňami. Keď budete slobodní, vaše prvé kroky nech mieria za hranice.

	– Kam?

	– Do Splitu. Zverím vám veľké tajomstvo. Pýtajte sa na Vuka.

	– Delivuka?

	– Toho, Trumbiča, alebo Vodníka. Delivuk je blízko pri vás.

	– Hľadím do jeho očí?

	– Áno, on stojí pred vami prezlečený za rakúskeho generála. Ostaňte ticho a všetko povedzte svojim druhom, ale nie slovami v nejakom jazyku, všetko iba znakmi…

	– Aj doteraz sme sa iba tak dorozumievali.

	– Viem. No za každú cenu musíte ostať pokojní.

	– Poslúchneme vás. Ako sa vám podarilo dostať sa sem?

	– Ochranca ľudu môže všetko, ak má dosť odvahy.

	– Ale váš život…

	– Patrí vám a nikomu inému. Zapamätajte si, odvedieme vás odtiaľto. Naši ľudia sú všade. A teraz musím byť hrubý, lebo tak to musí byť. Dovidenia, Smetanovič.

	Dozorcovia vonku počuli, ako generál strašne nadáva, keď vyšiel z cely, sťažoval sa:

	– Čo je to za blázna?! Nič nehovorí, vyzerá ani choré šteňa.

	Dozorcovia sa zbehli a začali generálovi vysvetľovať, že všetci väzni sú už poloblázni. Generál sa vrátil do miestnosti službukonajúceho dôstojníka a dôrazne povedal:

	– Nech všetko ostane tak ako je. Najvyšším miestam navrhnem, ako by sa malo postupovať s tými bláznami. Dovtedy, ako som povedal, nech všetko ostane tak ako je.

	Lekár oznámil generálovi, že službukonajúci dôstojník je skutočne nemocný a treba ho vystriedať.

	– Áno, ale my musíme ísť ďalej. Ešte máme Špilberg, Munkács a Graz. Príde ešte jedna kontrola z Grazu. Zbytočné je pýtať sa prečo. Vojaka sa to netýka. Ten má plniť rozkazy.

	Rýchlymi krokmi všetci traja dôstojníci vyšli, sadli na svoje kone a opustili väznicu. Popchli kone do cvalu bez toho aby prehovorili jedno jediné slovo. Hlboká noc. Všade hustá tma. Jeden z troch jazdcov zastavil koňa a šepol:

	– Neodišli sme priďaleko?

	– Tamto je dedina. Chcel som, aby nikomu nebolo podozrivé, že nemáme vojenský sprievod.

	– Vykonal si to neuveriteľným spôsobom. Ešte sa mi chvejú všetky nervy.

	– Teraz aspoň vedia, čo sa deje vo svete a že budú zachránení.

	– To sú ale väznice! Ako močariny. Nech je prekliaty ten väzenský dozorca na tróne!

	– Neboj sa, zaplatí to aj s úrokmi. Myslím, že nepotrebuje väčšiu tragédiu než je Napoleon Bonaparte.

	– Ani nepomyslel, že by mu mohol sadnúť na krk nejaký generál. A čo mu ešte prinesie nasledujúci rok?!

	– Neviem, čo tým myslíš, Delivuk.

	– Nevolaj ma týmto menom ani vtedy, keď sme na otvorenom priestranstve. A teraz, priatelia, mali by sme sa dostať za hranice, lebo prvá generálska kontrola z Grazu príde zajtra. Pravdaže, povezú sa kočom. To je tá druhá kontrola, ktorú som oznámil, aby naozaj o ničom nepochybovali. Teraz, bratia, je všetko v poriadku. Keď príde druhá kontrola, priatelia budú na slobode.

	Na východe sa začal ohlasovať deň.

	Generál dal znamenie a potom vyrazil vpred. Ďalší dvaja si šeptali:

	– Nedovolí, aby sme ho volali Delivuk.

	– Všetci máme prezývky a jeho musíme volať Vuk.

	– Milý Slavič, chcel by som sa ťa na niečo opýtať. Delivuk sa veľmi zmenil, odkedy sme sa nevideli. Pravda, uplynuli roky, ale on je ako skala. Keď sme boli v Splite, nikdy sa ani slovkom nezmienil o svojej strašnej minulosti. Mám na mysli najmä Xéniu. Bola to cisárova špiónka a potom, vravia, sa priklonila k nám a nadchla sa za demokratické ideály.

	– Áno, to je pravda. Urobila veľké veci. Ver mi, drahý Jašič.

	– A potom znova zradila?

	– Nie, to je úplne mylná správa.

	– No niečo sa muselo stať, keď Delivuk ani raz nespomenul nič, čo by pripomínalo tie roky.

	– Viem, že je to čudné, ale nik z nás, ktorí sme ušli do Dalmácie, sa ani narážkou neodvážil pripomenúť tie roky.

	– Keď sme nedávno prekročili rakúsku hranicu a priblížili sa k hrobom našich vodcov odsúdených na smrť. Delivuk jediným gestom ani pohľadom nedal najavo, čo cíti. A s týmito udalosťami má súvislosť aj jeho láska.

	– Milý môj, očakával som, že blízkosť hrobov sa ho predsa len dotkne, ale on bol pokojný ani skala. Tak sa aspoň správal.

	– Po poprave napísal Vrhovcovi ten osudný list.

	– Samozrejme, že ho napísal, lebo vo Viedni mu povedali, že sa vydala za grófa Ruspolliho a odcestovala do Talianska.

	– Myslíš si, že tá správa bola pravdivá? Možno ju na to prinútil jej otčim.

	– Nič o tom neviem. Nemal som príležitosť zhovárať sa o tom s Delivukom, keď sa vrátil z Talianska a pochybujem o tom, že sa vydala.

	– V tom liste sa vyhrážal, že zradcu potrestá smrťou. Potom sme o Delivukovi dlho nič nepočuli. Až keď sme ušli do Dalmácie, Delivuk sa zrazu objavil. Prišiel s Francúzmi. Boli sme spolu každý deň, ale nepadlo jediné slovo o minulosti. Vedel nám to dať na vedomie, povedal: „Minulosť je pre nás mŕtva. Pred nami stojí budúcnosť našej idey.“ Bolo to povedané jasne.

	– Áno, a odvtedy všetci mlčíme…

	– Poponáhľajme sa, lebo už je ďaleko.

	Dvaja muži popchli kone.

	Svitalo. Traja muži v rakúskych vojenských uniformách vošli do lesa. Spod hustých stromov vyšli dvaja muži, po vojensky ich pozdravili a podali im poľovnícke odevy.

	Onedlho piati poľovníci prekročili hranicu.

	Po hodine sa na juhu ozvalo dunenie. Zastavili sa a načúvali. Dorozumievali sa iba pohľadmi. Delivuk podotkol:

	– Teraz vo väznici Kuffstein počujú toto dunenie. Je to posol, ktorý im oznamuje: „Nezhnijete tu. Onedlho sa brány otvoria.“

	Delivuk pozrel na svojich druhov. Na čele sa mu objavili vrásky a potom povedal akýmsi čudným hlasom:

	– Och, budúcnosť, aký osud čaká ideu demokracie, keď jej posielam prvého posla – delá?

	CISÁRSKY VÄZENSKÝ DOZORCA

	Múriská cisárskeho dvora ešte väčšmi osiveli. Slnečné svetlo neprenikne cez temné sklá okna. Veľké salóny, dvorany, kabinety, sú v šere a akési chladné. Všetko je strnulé, len veľmoži odetí do prastarých slávnostných odevov poskytujú ilúziu pohybu. No nie sú to sebavedomé pohyby, akými sa pohybovali pred pár rokmi. Z tvárí im zmizlo presvedčenie, že vládnu svetom.

	Neistotu badať na chôdzi i správaní, radia sa šeptom. Na čele stola sedí cisár. Dnes jeho pohľad nehľadá portréty pradedov, ani neskúma výraz ich tvárí. Sklonil hlavu a jeho vrásky naznačujú, že si nie je taký istý vo svoje panovnícke schopnosti. Na tvári vrásky, v očiach chlad. Vôkol neho zahmlené tváre obrátené smerom k rečníkovi v šate veľmoža.

	– Musel som si vyzliecť generálsku uniformu, aby som neponížil rakúske cisárstvo, keď budem hovoriť o tej strašnej hanbe, o tom neslýchanom ponížení Rakúska. Poníženie nám spôsobila akýsi odkundes, vnuk rybára z Korziky, ktorý si vo francúzskej armáde vyslúžil nielen hodnosť generála, ale dočkal sa aj titulu akéhosi konzula. Ten Bonaparte musí byť veľký macher, keď celý svet prevrátil naruby. Hanbím sa, že musím o ňom hovoriť.

	Veď ten chlapík, ktorého otec to dotiahol na advokáta, zaútočil na nás v Uhorsku a už sníva aj o Viedni. Žiaľ, prímerie je nateraz jedinou možnou obranou proti tomuto šialenstvu. Isteže, prímerie dodržíme len dovtedy, kým nezistíme jeho úmysly a kým si nepripravíme pozície.

	– Vaše veličenstvo, – vstal cisárov obľúbenec Metternich, – mám konkrétny návrh, ako prijať ponúknuté prímerie. Napoleon Bonaparte by ako náhradu namiesto dobytých rakúskych krajín prijal Dalmáciu a Benátky. Okrem toho by chcel Istriu a Chorvátsko…

	– Našu krásnu Dalmáciu a Istriu? Máme sa ich vzdať? – ozval sa ktosi.

	Všetky hlavy sa obrátili na muža, ktorý to povedal. Bol to muž v odeve veľmoža, ale bez akýchkoľvek ozdôb. Tento muž pokračoval:

	– Dovoľte, vaše veličenstvo, poprosiť, aby sa mu tieto krajiny neodovzdávali ako výmena za dobyté provincie.

	– Ale ja si želám, aby sa mu Dalmácia a Istria odovzdali ako výmena za moju rakúsku časť.

	– To ťažko doľahne na Dalmatíncov a nás Slovincov.

	– Ale ja tak chcem. A vy ste kto? – spýtal sa cisár.

	– Ivan Vanek.

	– Prečo žialite za Istriou a Dalmáciou?

	– Istria je mojou vlasťou a my všetci sme bratia.

	– V tom prípade budete odteraz ako bratia patriť Francúzom.

	Dvormajster oznámil:

	– Vaše veličenstvo, prichádza delegácia z juhu.

	– Uveďte ich.

	Do prostriedku kabinetu sa postavila skupina mužov v odevoch veľmožov.

	– Odkiaľ prichádzate? – spýtal sa cisár.

	– Vaše veličenstvo, prichádzame z Chorvátska pod vedením bána Erdödyho.

	– Zasa Chorvátsko? Čo si želáte?

	Bán vystúpil vpred:

	– Veličenstvo, už nie je tajomstvom, že francúzske vojsko prekročilo hranice vášho cisárstva a že ponúka prímerie. Hovorí sa o tom už aj v Chorvátsku. Nijakovsky nemôžem uveriť tomu, čo sa hovorí: vraj vaše veličenstvo sa ľahostajne správa k návrhu rozdeliť chorvátske krajiny…

	– Poddaný sa musí podrobiť mojim príkazom.

	– Ak veličenstvo tak rozhodne, nebudem vykonávať bánske právomoci, budem rezignovať. – Bán nemá nijakú moc, to sú len tituly, – rozzúril sa cisár, vstal, obrátil sa všetkým chrbtom a opustil kabinet.

	– Znamená to, že Monarchia je Moloch, ktorý požiera chorvátske deti, – zašomral bán a spolu s ostatnými členmi delegácie opustil kabinet.

	Cisár rýchlymi krokmi vstúpil do svojho súkromného salónu, kde prijímal len blízke osoby. Hneď si dal zavolať svojho špicľa Karla. Keď vstúpil, dal mu znamenie, aby dobre zatvoril dvere. Cisár sa zlomený zvalil do kresla.

	– Vaše veličenstvo vyzerá unavene, – podotkol Karlo.

	– Trápi ma ten korzický vagabund. Kto by si bol kedy pomyslel, že sa budem musieť radiť s nejakým mešťanom.

	Karlo pokojne stojí a čaká. Cisár František sa strhol ako zo sna a spýtal sa:

	– Čo si dosiahol? Odpovedaj ticho, šeptom. Chápeš…

	– Áno, veličenstvo. Nuž teda, bolo to takto: pripojil som sa ako sprievodca a neďaleko vily Wiener Neustadt som vyprovokoval malú nepríjemnosť. Z parku hneď pribehli vojvodovia a keď videli, že koč má poruchu, a že v ňom sedí dcéra cisárskeho veličenstva, otvorili dvere a princeznú a jej Aju odviedli do parku.

	– Dozvedel si sa niečo?

	– Bol som samé ucho, keď sa jej výsosť vaša dcéra Mária Lujza zhovárala s princeznou Lodovikou.

	– Zopakuj mi každé slovo, ktoré povedala Lodovika.

	– Najskôr sa sťažovala na biedu a cisárskej výsosti povedala: „Môj otec, vnuk Márie Terézie, vlastnil v Lombardii vily a majetky, žili sme ani cisári a potom vtrhlo francúzske vojsko a môj otec musel velenie zložiť pred akýmsi krpatým generálom Bonapartom. Museli sme ujsť do Rakúska. Prišli sme o všetko. Teraz tu trčím ako nejaká sirota, úbohá meštianka.“ A vaša dcéra, jej výsosť princezná, ju utešovala.

	– Hlupaňa, – rozhneval sa cisár. – Prečo ju nepozvala na dvor na raňajky, alebo do Schönbrunnu?

	– Nič o tom nehovorila, ale Lodovika si prezerala jej šaty a neustále vzdychala, že sa z nej stala sirota a vraj nemá ani dôstojné šaty.

	– Nespomenula moje meno?

	– Márii Lujze povedala: „Aká si šťastná! Každý deň môžeš vidieť cisára a on je taký skvelý.“ A pritom jej oči zažiarili.

	– Karlo, si veľmi rozumný. Povedz, čo ešte hovorila pekná Lodovika.

	– Strašne preklínala Napoleona, vzdychala za svojím majetkom a keď sa lúčila, povedala: „Kedy by som aspoň zďaleka mohla vidieť tvojho cisára?“

	– Toto povedala? – cisár náhle vstal. – Karlo, mám nápad. Už si prenikol do parku princeznej. Mal by sa prezliecť za vysokého dôstojníka a zariadiť, aby sa medzi mojou dcérou a Lodovikou rozvinulo priateľstvo…

	– To by lepšie mohla zariadiť prvá dvorná dáma Dora.

	– Nie! Jej to nemôžem zveriť. Mala by ma v hrsti a mohla by to povedať cisárovnej. To vykonáš ty, len ty.

	– V tom prípade ma prvá dvorná dáma obviní pred cisárovnou a napokon aj pred vami, keď zistí, že tam chodievam.

	– Neboj sa! Doteraz sa jej nepodarilo intrigami dosiahnuť, aby som ťa znenávidel, dokonca ani vtedy nie, keď som ťa poslal do Záhrebu, aby si dohliadal na Xéniu. Pravdaže, prvá dvorná dáma sa pokúšala spochybniť tvoje konanie, dokonca povedala, že si zaľúbený do Xénie. No ja som ťa obránil.

	– Veličenstvo konalo správne, lebo ja som vám bol vždy verný a Xéniina zrada je ešte aj dnes pre mňa záhadou.

	– Zradkyňa milovala demokrata a nebyť Dory, ktorá sa o všetkom dozvedela, bola by raz v noci z väzenia zachránila piatich na smrť odsúdených. Boli by nám ušli a postavili sa na čelo revolúcie.

	– Xénia bola kruto potrestaná, aspoň som tak počul…

	– Bola by obišla oveľa horšie, keby Pergen nebol všetko šikovne ututlal. Dorútil sa do Viedne, vzal ženu i grófa Ruspolliho a všetci sa stratili kdesi v Taliansku, na majetkoch grófa. Aká by to bola hanba, keby sa to bolo rozchýrilo! No nerád o tom hovorím. Povedzme si radšej, ako dosiahnuť priateľstvo peknej Lodoviky s mojou dcérou. To je teraz dôležitejšie než čokoľvek iné. Vravíš, že Lodovike sa páčili šaty mojej dcéry. Určite by sa potešila, keby jej niekto poslal krásne čipkové šaty, náhrdelník a povedzme aj náramok.

	– Vaše veličenstvo by malo právo ísť sa poďakovať princeznej za to, že po nešťastí s kočom pekne prijala vašu dcéru. Všetci by to považovali za gesto vďaky zo strany otca.

	– Nechaj stranou otca, radšej som, keď hovoríš o cisárovi. To šestnásťročné dievča ma pekelne priťahuje. Hm, vravíš, že ten dar by bol úplne v súlade s bontónom? Počúvaj, postaraj sa o všetko. No dávaj pozor, aby nikto nič ani netušil. Oblečieš sa za vysokého dôstojníka a odnesieš jej dar.

	– Kedy to mám urobiť?

	– Hneď. Hoci by bolo lepšie, keby sme počkali do zajtra. Vlastným životom mi ručíš za toto tajomstvo.

	Karlo sa obhliadne po izbe a so strachom šepne:

	– Úplne trpím, keď hľadím na tieto múry. Keby jestvoval nejaký úkryt pre špiónov všetkých kňažien a dvorných dám, potom…

	– Pribil by som na múr každého, bez zaváhania. Napokon, šeptáme si tak potichu, že nás nik nemôže počuť.

	– Veličenstvo, zásielka nemusí byť tajná, keď je v súlade s bontónom, keď ide o vyjadrenie vďaky.

	– Chcem, aby to ostalo tajomstvom pre cisárovnú.

	– A čo ak sa princezná Lodovika príde poďakovať?

	– Potom sa z toho stane rodinná záležitosť. Moja dcéra ju pozve, aby sa spolu zabávali a cisárovná nemôže mať nič proti tomu.

	– Veličenstvo, dovoľte, ale nepatrí sa, aby mladá princezná Lodovika hľadela na pekného cisára po boku cisárovnej, ktorá očakáva pôrod.

	– Na toto som pozabudol. Naozaj by to nebolo vhodné. No princezné sa môžu stretnúť v komnatách mojej dcéry.

	– A vy, veličenstvo, ich prekvapíte svojím príchodom, ktorý bude patriť následníkovi trónu a jeho súrodencom.

	– Veľmi dobré! Zajtra zanes dar. Tu máš peniaze. Dávaj pozor na každý Lodovikin pohyb a hneď ma o všetkom informuj. Hneď popoludní. A teraz už choď a všetko zariaď.

	Karlo nečujne odsunul dvere, vyšiel po dlhej temnej chodbe a namieril k schodom. Tu ho zastavila stráž cisárovnej časti dvora:

	– Jej milosť prvá dvorná dáma vás prosí, aby ste sa unúvali k nej. Nevľúdny pohľad vyjadroval Karlovu mrzutú náladu, no pokojne kráčal do druhej časti paláca, spojeného s krytou terasou a vstúpil do služobnej izby prvej dvornej dámy.

	– Prosím, sadnite si, – povedala milo. – Musím vám oznámiť niečo dôležité, no najskôr musíme zabudnúť na naše zvady kvôli zradkyni Xénii. Cisársky pár mi dal poverenie, lebo videl, že ja, Dora Höllenbachová, som mala najprenikavejší pohľad, čo sa týka Xénie. No teraz sa ponad to prenesme, lebo mňa aj vás viažu nové, ťažké a nepredvídateľne nebezpečné služby v záujme šťastia a prospechu ich veličenstiev.

	– Čo im hrozí? – spýtal sa Karlo úplne pokojne.

	– Odkedy sa v Európe objavilo meno Bonaparte, každý deň im hrozí nové a nové nebezpečenstvo. Nik nemá toľko špicľov ako ten Korzičan. A má aj dosť peňazí, aby mohol na tomto dvore podplatiť tých, ktorí sú cisárovi verní iba naoko.

	– To mi vôbec nie je známe a veličenstvo mi o tomto nedalo nijaký príkaz. Ak niekoho podozrievate a poznáte nejakých vinníkov, mali by ste ich cisárovi oznámiť.

	– Ja prizývam vás, aby sme spoločne hľadali podozrivých…

	– Nateraz mám pridelenú úlohu mimo dvora…

	– V tom prípade si môžeme prácu podeliť…

	– O svojej úlohe nemôžem povedať nikomu ani slova.

	– Ani mne? Mne môžete povedať všetko. Veď ja cisárovi všetko odporúčam, odobrujem každý jeho krok. Napokon, aj vás som odporučila do služby.

	– Prepáčte, ale nie je to celkom tak. Dnes už s istotou viem, kto ma odporučil.

	– Zradkyňa Xénia?

	– Bude zle, ak neprestanete spomínať jej meno…

	– Dokázali ste, aký ste neschopný, keď ste nevedeli odhaliť ani Xéniu. A ja som ju pristihla pri čine a zabránila nešťastiu. Dokázala som cisárovi a všetkým na dvore, že mám viac talentu ako vy. Rada by som sa s vami podelila o svoje skúsenosti a schopnosti, a preto vás prizývam k spolupráci. Očakávajú nás kruté časy, tak na fronte ako aj tu.

	– Povedal som vám predsa, že idem splniť cisárov príkaz.

	– Ták? V tom prípade mi pošlite toho muža, s ktorým som vás pred pár dňami videla v dôstojníckych uniformách.

	– To nesmiem urobiť.

	– Ste nevedomec. Veď vy vodíte so sebou Napoleonovho zveda.

	– Ten muž nie je zved. Ručím zaňho svojím životom!

	– Potom sme všetci v nebezpečenstve, lebo vás podviedol a vy…

	– Prosím, poďme za jeho veličenstvom, – rozhodol sa Karlo.

	– Teraz? Nechcem vás hneď zničiť. Rozmyslite si to do večera, o desiatej vás čakám.

	– Nemôžem prísť, mám úlohu, ktorú musím splniť.

	– Poviete mi, aká je to úloha.

	– Už neviem vydržať váš teror. Poviem cisárovi, aby sa rozhodol: buď vy, alebo ja!

	– Potom nech rozhodne hneď!

	– Prosím, – zvolal Karlo a po chvíli už obaja kráčali po úzkej chodbe. Takmer vtrhli do cisárovho súkromného salónu, pred ktorým stála stráž. Dali sa ohlásiť spolu. Cisár ležal na diváni a začudovane hľadel na Karla a na prvú dvornú dámu.

	– Čo sa vám stalo?

	– Veličenstvo, ja som cisárstvo zbavila Xénie, ktorej som zabránila oslobodiť vašich úhlavných nepriateľov. Dnes cisárovi hrozia francúzski demokrati a ich špióni a Karlo mi nechce odhaliť, kto je ten muž, s ktorým som ho videla prichádzať na dvor.

	– Chceš ho mať za milenca? – ironicky sa spýtal cisár.

	– Chcem naňho dohliadať, lebo francúzski emigranti ho označili za Korzičanovho zveda.

	– Nie je možné, aby to bol zved, – prerušil ju cisár. – Poznám ho.

	– Vaše veličenstvo takto hovorilo aj o Xénii.

	Odpoveď sa dotkla cisára a zlostne skríkol:

	– Zakázal som spomínať jej meno pod týmto krovom.

	– Veličenstvo, musím vedieť, kto je Karlov spojenec, alebo ma hneď ráčte prepustiť.

	– Zahrávaš sa so mnou, ja to viem…

	– Zachránila som cisárstvo…

	– A za odmenu chceš vládnuť nad cisárom.

	– Hneď navždy odídem.

	– Dám ťa priviazať reťazami k stolu v tvojej pracovni.

	– Veličenstvo, – povedal Karlo, – prvá dvorná dáma sa chce bezpodmienečne dozvedieť, čo mám pre vás zajtra vykonať.

	– Zajtra, Karlo, máš voľno!

	– V tom prípade aj ja prosím o voľno, – ozvala sa dvorná dáma.

	– Nesmieš sa pohnúť z paláca, aj keby si mala umrieť…

	– Veličenstvo, kráčate v ústrety novej zrade, keď sa zverujete do Karlových rúk.

	Na tieto slová Karlo pokľakol, vytiahol pištoľ a podával ju cisárovi:

	– Zabite ma, veličenstvo, ale ja už neviem strpieť tento teror prvej dvornej dámy.

	– Karlo, a čo ak ťa potajomky miluje?

	– Nenávidí ma a prenasleduje, odkedy som sa vrátil zo Záhrebu.

	– Milujem iba jedného muža, – povedala a hľadela cisárovi priamo do očí.

	– No ani tak sa nestaneš rakúskou Pompadúrkou. Toto miesto však neopustíš dovtedy, kým nepoviem: dosť!

	– Veličenstvo, mám dovoliť, aby Napoleonovi špióni ohrozili váš život?

	– Zakazujem vám spomínať to hnusné meno. Mám toho dosť, keď ho musím počúvať medzi ministrami.

	Cisár zazvonil. Vstúpil lokaj a cisár mu prikázal, aby priviedli veliteľa stráže. Ten o krátku chvíľu už prišiel, postavil sa do pozoru, a cisár mu dôrazne a pomaly povedal:

	– Zapamätajte si, zajtra, po celý deň, prvá dvorná dáma a všetky dvoranky jej výsosti i moje dvoranky, skrátka ani jedna osoba, ktorá slúži našim veličenstvám, nesmie vyjsť z paláca. Ani sluhovia. Skrátka, ani myš. A hotovo.

	Dôstojník zasalutoval a odišiel. Cisár dal prvej dvornej dáme znamenie, aby opustila kabinet a Karlovi prikázal, aby bol opatrný a presne vykonal, čo mu bolo prikázané.

	Cisár ostal sám. Je rozrušený. Nikdy ani netušil, že by mohol mať také obavy a taký strach, aké má, odkedy sa objavil Korzičan Napoleon Bonaparte, generál francúzskej armády, ktorý dobyl talianske kraje a prekročil rakúsku hranicu. Kedysi ho demokrati trápili v spánku i v skutočnosti a teraz zas nemá chvíľku voľného času, aby sa mohol tešiť zo svojej novej vášne, ktorú cítil k mladučkej princeznej Lodovike. Premýšľal, chodil hore-dole po svojich salónoch, občas si sadol alebo na chvíľku ľahol, no pokaždé vzápätí vstal a začal chodiť, lebo nikde nevedel nájsť pokoj…

	V malom služobnom salóne prvá dvorná dáma prežíva rovnaké chvíle. Nevie si nájsť chvíľu oddychu, nevie ani sedieť, ani ležať, celá je nesvoja. Premýšľa, čo zapríčinilo jej dnešnú strašnú porážku v cisárovom kabinete. Ona musí ostať pod touto strechou a Karlo si môže ísť, kam sa mu zachce. Nie, tomu naozaj nemôže len tak uveriť. Za tým sa musí skrývať niečo nové. Znova za tým musí byť nejaká cisárova vášeň. Obzerá sa vôkol seba, akoby hľadala odpoveď, ktorá by jej povedala meno ženy za ktorou začal cisár šalieť a kvôli ktorej je znova zvrhnutá zo svojho piedestálu. Je zlomená a v tajných priečinkoch svojho podozrievavého ducha pátra, kto môže byť tá nová, ktorá ovládla cisára. Znova sa hlási všetka jej zloba. Nechodí jej po mysli nič iné, len to, ako sa znova dostať na najvyššie miesto na dvore. Neustále si kladie otázku: kto je nová cisárova vášeň? Doteraz si nič nevšimla, znamená to, že jej niet pod týmto krovom. Karlovi dal voľno, aby sa k nej dostal, znamená to, že musí byť mimo paláca. Jej špicľovský duch pracoval dokonale: je spútaná reťazami. Márne sa obzerala vôkol seba a hľadela na okná i na dvere, ktorými by mohla ujsť, aby sledovala Karla, alebo toho druhého muža, ktorého najnovšie často vídala po jeho boku. Možno je to jeho vodca. Rozochvela sa túžbou chytiť ho pod krk a dostať z neho tajomstvo.

	Vo veľkom kabinete sa cisár zhovára o prímerí s Napoleonom. Pohľad mu krúži dvoranou, ktorá je plná mladých, nádherne odetých veľmožov. Na um mu zíde myšlienka: „Nemohli by ísť títo páni na bojové pole, namiesto toho, aby sa tu prechádzali po kobercoch? Keby nemali tie erby, všetkých by som ich vyhnal, ako tých dole, mešťanov a sedliakov. No spoza každého muža vykúka erb, ako hrot noža. Môj ujco Jozef chcel tie erby odstrániť a ja som sa proti tomu búril. No počkajte, hneď vám všetkým ukážem!“

	Obrátil sa na sekretára a prikázal mu, aby priniesli všetky žiadosti, ktoré prišli na omilostenie odsúdených demokratov.

	– Veličenstvo, sú odložené v trezoroch.

	– Hneď ich doneste!

	Plná dvorana mladých veľmožov i zrelých mužov takmer strnula, keď začuli cisárove neuveriteľné slová. Ale on sa tvári, akoby si nič nevšimol. Vzal pero a písal. Onedlho sekretár priniesol spisy a začal nahlas čítať: „…Odsúdený na dvanásť, dvadsať, tridsať a šesťdesiat rokov…“ Sekretár sa obrátil na cisára:

	– A teraz nasledujú mená…

	– Mená nepotrebujem. Podajte mi žiadosti, – začal podpisovať a pri tom hovoril: – Udelím milosť všetkým, do jedného!

	Vydesení veľmoži hľadia na cisára. Myslia si, že sa pomiatol. Boja sa, aby ich nezabil. No on ostro a chladne pokračoval:

	– Načo by ľudia mali sedieť vo väzení, keď potrebujem vojakov na obranu proti Korzičanovi?

	– Veličenstvo, ale to sú demokrati! – zvolal jeden veľmož.

	– Malo by ich byť viac! Zatiaľ čo sa vy tu radíte, niekto musí bojovať.

	Náročky povedal tieto slová. Veľmoži mlčia, akoby nepochopili urážku, ktorú im cisár uštedril. Uklonili sa a jeden z nich podotkol:

	– Ako prikáže vaše veličenstvo.

	Chcel im dlho rečniť, no tento ho tak rozzúril, že im ukázal chrbát a vyšiel z dvorany.

	– Musíme brať do úvahy veľké cisárove starosti, – začali ho poniektorí ospravedlňovať.

	– Hlavná vec, že Uhorsko je pred Bonapartom uchránené.

	– Znova sme zachránili obsadené rakúske krajiny výmenou za tie slovanské na juhu. Len aby sa čím skôr začala porada o mieri, – vzdychali veľmoži. Ponáhľali sa totiž na lov zajacov.

	Karlo vstupuje do malého obuvníkovho domčeka na viedenskom predmestí.

	– Prinášaš zlé správy? – spytuje sa ho brat.

	– Nie sú zlé, zlá je tá prekliata Dora.

	– Prvá dvorná dáma ťa znova podozrieva?

	– Nemá nijaké argumenty.

	Karlo bratovi vyrozprával o tom, čo sa udialo pred cisárom. Edo zalomil rukami od údivu a nakoniec pokrútil hlavou:

	– Karlo, Karlo, toto sa zle skončí. Za týmto sa čosi skrýva.

	– Aj to viem. Neviem, prečo si ma cisár berie za sprostredkovateľa. S inými ženami to bolo ľahké, ale…

	– Prvá dvorná dáma mu občas poslúži ako milenka. Prečo si ju nenechá natrvalo?

	– To cisár nemôže. Napokon, jeho manželka je v siedmom mesiaci tehotenstva…

	– Mám obavy, že sa môže zle skončiť to, keď cisár odrazu vzplanul po princeznej habsburského pôvodu. Ak Dora tomu príde na stopu, obviní ma ako zvodcu a za to by som mohol kruto zaplatiť.

	– Ako len mohlo zísť cisárovi na um, že si urobí milenku zo šestnásťročnej? Veď je od nej starší viac ako dvadsať rokov.

	– Mám z toho všetkého strach!

	– Vieš, hneď som vedel, že sa deje čosi nedôstojné, keď sme zahrali to nešťastie s kočom a keď mladá princezná tak nápadne oslavovala cisára. Akoby to všetko bolo dohovorené.

	– Edo, ona sama najmenej desaťkrát dala najavo, ako sa nadchýna cisárom. Ja som mu dokonca ani všetko nepovedal. Hanbil som sa, že taká mladá princezná je už taká prefíkaná a nehanebne velebí cisárovu krásu. Edo, zajtra zas pôjdeš so mnou. Oblečieš sa do dôstojníckej uniformy a uvidíme, ako sa skončí tá komédia.

	Na druhý deň na cisárovej vždy chladnej tvári sa zračila netrpezlivosť. Kroky i pohyby mal zrýchlené, bolo jasné, že nikde nemá pokoja, že na niečo čaká. Lokaj mu ohlásil majora Herbersteina. Strhol sa a vo chvíli bol vo svojej súkromnej komnate. Tam naňho v uniforme majora čakal Karlo. Cisár ho bez slova chytil za lakeť a bez slova, pohľadom sa ho spýtal.

	– Áno, veličenstvo, bola nadšená, zrumenela.

	– Naozaj?

	– Len od radosti možno tak zrumenieť. Oči jej horeli ani fakle, jej mladé pery šeptali: „Milý, pekný, drahý cisár.“ Boli to jej slová. Hľadela na dary a stokrát na ne siahla. Všimol som si, že princezná sa začala učiť po nemecky.

	– Povedz mojej dcére Márii Lujze, aby svoju príbuznú pozvala na olovrant na dvor. Choď a hneď jej to povedz.

	– Zbadal som, že si to želá aj princezná Lodovika. Pozrite, čo píše, – povedal a podal list cisárovi.

	Cisár sa obrátil, aby si v pokoji prečítal list. Potom sa znova skrútol a povedal Karlovi:

	– Popoludní nech pripravia olovrant v dievčenských komnatách. Neohlásený prídem na návštevu.

	– Veličenstvo, pozor na oheň!

	– Budeš pri mne, aby si ma skrotil, keby bolo treba. Cisárovná sa nesmie o ničom dozvedieť.

	Popoludní cisárove deti sedeli vo svojej jedálni a ich vychovávateľka grófka Thökölyová im dávala sladkosti a všakovaké ovocie. Pri hornom stole, vedľa cisárovej dcéry Márie Lujzy sedela devätnásťročná princezná Lodovika. Bolo to nádherné dievča. Takmer priehľadná pleť mala ružovkastý nádych, čierne kučeravé vlasy padali do vysokého čela. Oči veľké a čierne. A v očiach čosi čarovné, možno prirodzené a možno i duchovné. Nik nevie, ale všetkých tie oči vždy vyzývajú. Rovný nos dodáva očiam silu, akoby na jej čele bol nápis: „Ja to chcem a tak to musí byť.“ Keď sa usmeje, malé pery prezrádzajú pôvab a milosť. Príroda dala do jej tváre a do jej očí niečo mocné, čo víťazí nad všetkým a každým, kto sa ocitne v jej blízkosti.

	Dvere sa otvorili, vstupuje cisár a za ním Karlo v obleku adjutanta. Cisár pristúpi k dcére Márii Lujze, pri ktorej sedí mladá krásavica Lodovika. Otec pravicou chytí dcéru za ramená, aby sa ľavou rukou mohol dotknúť pliec návštevníčky. Vtom sa jeho dcéra i návštevníčka uklonia a Lodovika nadvihne hlavu. Hľadí na cisára s rumennou tvárou a horúcim pohľadom svojich vyzývavých očí. Marí sa mu, že z tých očí sa vylieva rieka a celého ho zaplavuje. Všetci, čo boli vôkol stola, sa postavili a klaňajú sa mu. Cisár úplne prirodzeným hlasom povie vychovávateľke:

	– Veľmi ma teší, že vďaka nečakanej udalosti sa moja dcéra mohla bližšie zoznámiť s princeznou. Milé deti, dni vám budú veselšie a rýchlejšie plynúť s vašou milou priateľkou Lodovikou. V Schönbrunne, v nádhernom parku, si všetci budete užívať. Prídete? – spýtal sa Lodoviky.

	– Veľmi rada prijímam túto veľkú poctu, veličenstvo.

	– Tým iba poskytujem svojim deťom potešenia. Dovidenia teda zajtra v Schönbrunne, kde sa všetci uvidíme.

	Udivený Karlo sledoval, ako Lodovika zrumenela až po korienky vlasov a ako smiech jej plných perí a pohľad čiernych očí žiarili sťa slnko.

	– Ach, aká som šťastná! – šepla.

	Cisár a mladé dievča okamih na seba hľadeli. Karlo cisárovi hneď pripomenul, že ho čaká recepcia. Oslovil vychovávateľku, grófku Thökölyovú:

	– Nuž čo, volajú ma štátnické povinnosti. Chcel som len vidieť, ako sa deti zabávajú. Teda zajtra v Schönbrunne, povedal dôrazne a nahlas a hľadel pri tom na Lodoviku. Potom v Karlovom sprievode šiel priamo do svojho súkromného salónu. Tu sa hodil na diván a šepol:

	– Karlo, zazrel si si niekde nos prvej dvornej dámy?!

	– Dal som strážiť všetky dvere a chodby. Nemohla nič vidieť a nemohla sa nič dozvedieť.

	– Karlo, cítim sa ako by mi bolo o dvadsať rokov menej.

	– Veličenstvo, nebezpečenstvo je priveľké.

	– A nenapraviteľné. Nech je ako chce, som cisár a túžim po mladom tele Lodoviky.

	– Čakajú vás na poradu, – rýchlo dodal Karlo.

	– Oni nech sa radia, rozhodujem iba ja!

	DESIVÝ ÚNOS

	Temná noc zahaľuje záhrebské ulice a kaptolské veže. Čierna, oblačná, hlboká noc, no ešte nik si neľahol spať. Cez všetky závesy na oknách preráža svetlo a upozorňuje, že celý Záhreb je na nohách. Bdie, strachuje sa, akoby všetci hľadeli smerom na kúriu Maksimiliána Vrhovca. Na kúrii sú osvetlené okná. Všetci predstavitelia ľudu sa zišli v dvorane určenej na porady. Veľmoži, drobní šľachtici, mešťania, všetci prišli povedať svoje slovo o vážnej zmene vo vlasti. Porada je chvíľu búrlivá, chvíľu prebieha potichu a všetko sa akosi odďaľuje. Pani Novoselová márne čaká, aby pohostila návštevníkov u jej brata. Veľké nešťastie, ktoré hrozí vlasti, priveľmi vzrušuje, takže nikomu ani na um nezíde prísť do jedálne.

	Porada trvá nekonečne dlho. Pani Novoselová hľadí na gričské ulice, na ktorých ľudia ustarane čakajú.

	Aj v Šoštarskej vsi sú okná vysvietené. Pri stole sedia dve dievčiny. Inokedy veselá a milá tvár dcéry pani Novoselovej a netere biskupa Vrhovca je dnes veľmi smutná a ustaraná. V očiach druhého dievčaťa kvitne mladosť a je zvedavé, či sa Ivka rozhodne znova rozkvitnúť, alebo uvädnúť osamote. Druhé dievča, živé a mladé, s čiernymi očami a vlasmi, je dcérou karlovského sudcu Zdenčaja a neterou náčelníka Šporera.

	– Katka, taká som rada, že si ma konečne prišla aj s otcom navštíviť.

	– Keby nebolo tej porady, ani dnes by som nemohla prísť. Veď vieš, že matku už nemám a otec je neustále viazaný na Karlovac. Už dlho sa hovorí o tom, že cisár nás vymení za svojich rakúskych krajanov, ktorých územia dobyl Napoleon, preto mi otec dovolil ísť do Záhrebu.

	– Ach, v akých časoch sme sa to zišli! – vzdychla Ivka.

	Katka sa zrejme chcela spýtať niečo intímnejšie, ale sa preľakla jej strašne vážnej tváre. Akoby neustále hľadela na pomník Iva Lackoviča, a toho sa toto veselé dievča z Karlovca bojí.

	– Som rada, že si tu, aj preto, – povedala Ivka, – lebo by som musela byť v kúrii, pri matke, kde je veľa priateľov môjho Lackoviča. Svojou prítomnosťou by mi ho neustále pripomínali, hľadala by som ho medzi prítomnými, lebo on medzi nich patrí. Nebyť demokratickej idey, nebolo by ani tejto porady. Vidí sa mi, Katka, že by si si mala odpočinúť. Poď, odvediem ťa do tvojej izby, pridlho som ťa unúvala svojím rozprávaním.

	– Mýliš sa, Ivka, nechce sa mi spať. Po všetkom, čo som počula, sa mi krúti hlava i duša, a okrem toho, otec mi povedal, že porada môže trvať aj do rána. Chcela som sa ťa opýtať na ten list, v ktorom sa spomína osud chovanice ministra polície Xénie. Čo je s ňou?

	– Po prvé, uplynulo veľa času a o Xénii sa nič nehovorilo ani nevedelo, iba to, že Delivuk môjmu ujcovi poslal list ešte v tom strašnom roku, keď mnohí naši junáci položili životy za demokratické ideály. Delivuk v tom liste, ako mi povedal otec, obvinil Xéniu zo zrady a povedal, že ju vyhľadá a potresce.

	– Áno, tak písal. Ale my vieme, že to bolo naopak. Xénia riskovala svoj vlastný život, aby zachránila odsúdených.

	– A nepodarilo sa jej to.

	– Bolo by sa jej to podarilo, keby ju nebola sledovala prvá dvorná dáma Dora Höllenbachová. Tá fúria v poslednej chvíli všetko zmarila.

	– Nežiarlila na Xéniu kvôli Delivukovi? – podotkla Katka.

	– V nijakom prípade. Delivuka ani nepoznala, ani ho v živote nevidela. Chcela však dominovať, stať sa Pompadúrkou na rakúskom dvore, a preto sledovala Xéniu, do ktorej bol zaľúbený sám cisár. Nuž a takto stroskotal posledný Xéniin pokus zachrániť našich junákov. Už len pár krokov ich delilo od slobody…

	– Aj tak je čudné, čo sa neskôr stalo s ministrom polície, jej otčimom. Žiadal milosť u cisára?

	– V skutočnosti nikto nič nevie, vie sa iba to, že minister Pergen bol prefíkanejší ako prvá dvorná dáma. Odviedol Xéniu so sebou z väzenia a dal ju do kláštora.

	– Doteraz je v kláštore?

	– Povrávalo sa, že gróf Pergen sa poponáhľal do Viedne, vzal so sebou manželku i grófa Ruspolliho, ohromného boháča, ktorý ho už dávnejšie bol požiadal o Xéniinu ruku. Potom vraj vybral Xéniu z kláštora a všetci zmizli.

	– Xéniu vydal zaňho?

	– Keď Delivuk prišiel do Viedne, do ministrovho paláca, povedali mu, že Xénia sa vydala za grófa a odišla do Talianska aj s rodičmi. No Delivukovi nepovedali, že minister ušiel so svojou rodinou zo strachu pred cisárom. A to, či sa svadba konala alebo nie, nik to nevie.

	– Čo potom robil Delivuk?

	Ivka vstala, podišla k svojmu písaciemu stolu a vytiahla nejaké listy.

	– Prečítaj si, čo písal ujcovi Vrhovcovi, ako vraj bude prenasledovať zradcu, ako ju potrestá smrťou a poslednú guľku strelí do svojho srdca, ktoré bilo iba pre ňu.

	– Nedozvedel sa, že Xénia sa pokúšala zachrániť odsúdených?

	– Delivuk zmizol. Zrejme hneď z Viedne šiel hľadať Xéniu. Potom sa už nikdy neozval ani ujcovi, ani nikomu zo Záhrebu.

	– Znamená to, že je znova niekde v cisárstve.

	– Podľa všetkého bude v cisárstve, ale nikomu sa neozval.

	– Ivka, nevieš, či sa v Taliansku stretol so Xéniou?

	– O tom nemám nijaké správy.

	– V Karlovci o ňom hovoria, ale len o minulosti. O prítomnosti nikto nič nevie.

	– Myslím, že prebehol k Francúzom.

	– Niečo by som ti povedala, ale ma nesmieš vyzradiť. Raz som počula, – začala Katka šeptať Ivke, – ako k môjmu otcovi prišli dvaja mladí muži. Hovorili veľmi potichu, no predsa len som niečo začula. Hovorili, že Delivukovou zásluhou demokrati zo štyroch cisárskych väzníc dostali milosť.

	– Ako niečo také mohol Delivuk dosiahnuť? – začudovala sa Ivka.

	– Viem len to, že jeden z tých mladíkov naozaj bol v tom väzení a povedal: „Za to musíme vďačiť Delivukovi.“ Tvárila som sa, že nič nepočujem, lebo viem, že takéto veci otec drží vo veľkej tajnosti. Raz som sa ho opýtala iba na Xéniu, keď sa o nej hovorilo v spoločnosti, ale otec mi povedal, že o nej nič nevie.

	– Pred mesiacom som dostala od jej brata list, ktorý ma strašne prekvapil.

	– Ona má brata?!

	– Áno, mladšieho brata. Keď sa jej matka rozhodla vydať za ministra polície, mladý barón Magdalenič sa postavil proti tomu a medzi ním a matkou vznikol rozkol. Navždy sa rozišiel s rodinou a naozaj sa už nikdy k nim nevrátil. Nik nevedel, kde je. Ani Xénia. Ona sama mi hovorila o výstupe, ktorý sa odohral medzi matkou a synom.

	– A teraz sa on tebe prihlásil? Prečo práve tebe?

	– Pozri, v liste píše, vraj sa od Xénie dozvedel, že sme sa priatelili, a preto sa mi odvážil napísať.

	– Odkiaľ list prišiel?

	– List do kúrie môjho strýka doniesol akýsi jazdec, dal ho vrátnikovi a hneď cválal ďalej. Nik sa oňho veľmi nezaujímal a na nič sa nepýtal, lebo všetci boli veľmi rozrušení chýrmi, že cisár Chorvátsko rozdelí. Až na druhý deň mi list priniesol ujkov sluha.

	– Rada by som vedela, čo sa v liste píše.

	Ivka sa už pripravila, že bude čítať, keď zrazu zdvihla hlavu a nastražila sluch.

	– Čo je to?

	– Tvoji rodičia sa už iste vracajú domov.

	– Prečítame si to neskôr, – povedala a schovala list. Podišli k dverám, aby pozdravili manželov Novoselovcov. No len čo sa dvere otvorili, obe dievčatá zvrieskli.

	Vo dverách stáli dvaja muži s pištoľami v rukách, obaja odetí do starých vojenských uniforiem. Na tvárach brady a hrozivý výraz.

	Ivka sa prvá zmohla na otázku:

	– Potrebujete peniaze? Počkajte, onedlho prídu moji rodičia.

	– Dobre o všetkom vieme a vieme aj to, kto kedy príde.

	– Tak čo si želáte? – spýtala sa Ivka, ale už nemala v hlase takú istotu.

	– Oblečte si kabáty, dajte si šatky na hlavy a nasledujte nás.

	– Nie ste hajduci?

	– Nie, sme utečenci, ktorí už nemienia dopustiť, aby ich ďalej stavali pred delá. Chceme pôdu, chlieb a mier. Váš ujko a karlovecký sudca Zdenčaj, otec tohto dievčaťa, odsúdili našich druhov na smrť.

	– Poprosím otca, aby rozsudok stiahol, – zvolala Katka presvedčivo. – Prisahám vám.

	– A môj ujko urobí to isté, – dôrazne povedala Ivka, – dávam vám svoje slovo.

	– Ďakujeme vám, pekné slečinky, ale my sme už stratili veľa času, aby sme si vás našli a mohli uniesť. Dnes ste spolu, ako na objednávku!

	– Ľudia, ak sa vám stala krivda, neprávosť, – znova začala Ivka, – obe prisaháme, že…

	– Ďakujeme! Vy ste pre nás väčšou zárukou ako prísaha.

	– Čo od nás chcete?

	– Už bolo dosť rečí, – skríkol druhý a spoza dverí sa ukázali ďalší dvaja.

	– Rada by som vedela, čo od nás chcete? – smelo sa spýtala Ivka.

	– Aby ste sa hneď pripravili na cestu.

	– Kam? – skríkli obe.

	– Urobte, čo som povedal, lebo sa už nikdy na nič nebudete pýtať.

	Pochopili všetku hrôzu, v ktorej sa ocitli, ponechané samy na seba, v pustom dome, zoči-voči chlapom v čiernych plášťoch s baranicami na hlavách, spod ktorých trčia bradami porastené tváre a temné oči a z hlavní pištolí hrozí smrť. Vzali svoje kabáty. V duši sa nádejali, že rodičia prídu v pravú chvíľu.

	– Služobníctvo spí dole v malom domčeku, – povedal jeden z chlapov, – choďte pokojne dopredu a otvorte bránu. Ak sa niektorá pokúsi kričať, alebo ujsť, obe zahyniete, – povedal a zdvihol zbraň.

	Dievčatá vyšli a s nimi štyria ozbrojení chlapi.

	Ivka dúfala, že sa vráti otec s matkou, alebo že sa prebudí niekto zo služobníctva. Takmer skríkla od radosti, keď vonku zazrela známeho koniara. No ten sa ani nepohol. Bezcitne hľadel a držal dvoch osedlaných vraníkov zo stajne jej otca.

	„Beda, čo má toto znamenať? Prečo nám nejde na pomoc?“ Zúfalý Ivkin pohľad márne hľadal pomoc. Koniar mlčal a vyzeral, akoby sa bol na všetkom dohodol. Vôkol nich pusto. V malom domčeku na dvore spí čeľaď. Vietor osudovo zavýja do temnej noci. Akoby diabli zahalili svet strašnou tmou a nahuckali vietor, aby prehlušil všetko, aby nik nepočul, čo sa deje.

	– A teraz kuš, ak vám je život milý! – zopakoval jeden z nich hrozbu.

	Dve mocné ruky vyzdvihli Ivku do sedla. Zazrela, že Katka už sedí opretá o handžár jedného únoscu. A druhý podával koniarovi priehršť peňazí.

	V okamihu sa už kone hnali ulicou pustou ako step. Ivka sedí na koni strnulo. Jej únosca jednou rukou drží opraty a v druhej má handžár. Únoscovia ženú kone.

	Pred Ivkinými očami sa mihajú gričské veže, staré hradby, malé domčeky a tiché ulice. Nechali za sebou vonkajšie hradby. Cíti sa, ako keby boli kdesi strašne ďaleko a v úplnej tme. Myšlienky jej začínajú blednúť a vedomie ju pomaly opúšťa. Vtom pocíti dve mocné ruky a bolesť v pleciach. Prebrala sa. Zložili ju z koňa. Stojí na blatistej zemi. Pri jej nohách šumí rozvodnená Sáva. Tichý hvizd sa nesie ponad vlny rozvodnenej rieky. Ivka sa zachveje. Z druhej strany brehu sa tiež ozve hvizd. Doširoka vytreští oči a zistí, že sa k nim približuje plť. Ktosi na nej nehybne a smelo stojí, vietor povieva jeho čierny plášť. Plť zastane. Tí, čo boli na brehu, ju pridržali.

	– Máte obidve? – spýtal sa ten z plte.

	– Obe, pane, – odvetili únoscovia.

	– Nuž teda, vpred!

	Únoscovia prenesú dievčatá na plť.

	– Únos si nik nevšimol?

	– Nik, pane.

	– Čo urobíme s koňmi?

	– Pustite ich a odtisnite plť.

	Poslúchli, akoby to boli cisárove rozkazy, a onedlho sa už plť rútila po rieke.

	– Kam nás vediete? Čo sme vám urobili? – kričala Ivka.

	– Nebuďte taká zvedavá, urodzená slečinka, a mlčte, – odvetil vodca únoscov.

	Dievča sa zahľadelo na temnú rieku, ktorá desivým šumom znásobovala jej obavy. Minúty sa videli dlhé ako hodiny. Katka ležala pri Ivke. Zrazu sa celé jej telo nahlo, akoby malo spadnúť do rieky. No ten vysoký ju stiahol späť:

	– Ak chcete umrieť, slečinka, ešte budete mať na to príležitosť!

	Rieka šumí, hučí a nesie plť do strašnej neistoty. Strach a zima spôsobili, že Ivka a Katka sa cítili úplne bezmocné.

	Po chvíli akýsi čudný pohyb prebudí ich pozornosť. Únoscovia si políhali na plť a šeptali:

	– Pozrite, svetlo na druhej strane brehu! Vidíte?

	– Áno, pane.

	Únoscovia s obrovskou námahou zatisli plť do kríkov.

	– Akoby sám diabol nosil to svetlo.

	– Ticho! Tamto sa plaví čln.

	– A vy, slečinky, sa ani nepohnite, ani nemuknite, lebo inak sa vaše telo rozlúči s vašimi duchom.

	– Pozrite, čln prichádza z tamtej strany.

	Pri brehu zazreli temné obrysy člna. Nevideli, kto je v ňom, bolo jasné iba to, že sa plaví smerom k plti. Svetlo z brehu sa k nim približovalo. Únoscovia na plti ležali na bruchu nehybne, strnulo, s namierenými pištoľami. V zamretých srdciach dievčat sa prebudila nádej. Čln už-už narazí na plť a potom – ktovie… No čln sa preplavil popri nich, o krátku chvíľu sa prirazil k brehu, svetlo pohaslo a hlboký hlas zadunel do temnej noci smerom k druhému brehu.

	– To si ty, Janko?

	– Ja som, vaša milosť, ponáhľajte sa, čakajú vás u Vrhovca!

	„Vrhovac“ – vzdychla Ivka v duchu a začala načúvať. V jej srdci sa napli všetky zmysly. Čosi sa musí stať.

	– Och, Vrhovac, – šepla Katka.

	Mocná ruka jej však zapchala ústa. Z člna sa ozval hlas:

	– Janko, nepočul si niečo?

	– Počul, pán poručík, akoby to bol ženský hlas.

	– Nikde som nič nevidel.

	– Nechajte tak, pán poručík. Ľudia vravia, že v takom nečase sa v Sáve kúpu víly. Ženy sú nebezpečné, aj keď sú to nie víly. Ale tamto akoby boli nejakí ľudia.

	Katka sa tisne k Ivke, mocne sa chytia za ruky. Svitne im nádej. Únoscovia ležia na plti pri nich ako bez života, no sluch majú nastražený, mieria na ne pištoľami. Do burácajúceho vetra sa znova ozve hromový hlas z člna:

	– Kto je tam?

	Nik však neodpovedá. Únoscovia mlčia, dievčatá sa trasú. Z jednej strany im hrozí smrť, z druhej sa prihlasuje nádej. – Kto je tam? – zopakuje sa otázka.

	Ivka nadvihne hlavu, na perách už má výkrik, ale predbehne ju výstrel. Dva výstrely z únoscovej pištole zahvízdajú vo vzduchu. Ešte nedoznela ozvena výstrelov a už ktosi z člna páli do plte. Únoscovia vyskočia na nohy, dvaja strieľajú a traja odtískajú plť od brehu. Znova treskne výstrel z člna. Ozve sa ženský krik, ale vzápätí je udusený. Plť sa odrazí od brehu, začne letieť dolu riekou a zmizne v tme.

	Čln iba s námahou vzdoruje mocným vlnám rozvodnenej Sávy. Napokon sa čln dostane k brehu, kde čaká vojak. Poručík vystúpi z lode.

	– Poranil ma ten darebák z plte, – povedal dôstojník, vyzliekol si kabát, roztrhol rukáv na košeli a začal si obväzovať ranu. Druhý zatiaľ sedlal kone.

	– Pane, pozrite, akýsi kôň bez jazdca.

	– Naozaj, ženie sa ako divý, zrejme niekomu ušiel. Dlho sme sa zdržali, Vrhovac ma bezpodmienečne čaká ešte dnes v noci. Ten kôň blúdi. Úbohé zviera, vezmem ho s nami, – povedal a chytil koňa za uzdy.

	– Tu sú naše kone, – povedal vojak.

	Onedlho sa vydali smerom ku Griču. O pol hodiny už prišli do kúrie na Kaptole.

	Dôstojník zoskočil z koňa, po schodoch rýchlo vybehol na prvé poschodie biskupskej kúrie. Tu už okolo stola sedeli muži a ustarane študovali vojenské mapy. Keď zazreli príchodiaceho, všetci znepokojneli.

	– Konečne! – zvolal Vrhovac, chytil mladíka pod pazuchy a predstavil ho spoločnosti:

	– Páni, posol ministra vojny poručík Krmpotič. Toto je generál Kneževič, veliteľ chorvátskych plukov a naša nádej a toto je moja sestra a jej muž Novosel.

	Poručík sa so všetkými pozdravil.

	– Vy ste ranený do ľavej ruky! – zvolala pani Novoselová.

	– No nie na bojovom poli, lež tu, na Sáve.

	– Na Sáve? – začudovali sa prítomní.

	Dôstojník im porozprával o konflikte s neznámymi ľuďmi.

	– Zdá sa, pán poručík, že ste naďabili na dezertérov, ktorí nám spôsobujú veľké starosti, – podotkol Vrhovac.

	– Neverím. Počul som ženský výkrik, no rýchlo bol umlčaný.

	– Výkrik ženy? – čudovala sa pani Novoselová. – Potom to neboli nijakí zbojníci, ale cudzinci.

	– Tuším, že to boli zlí ľudia. Keď som sa pýtal, kto sú, odpovedali mi zbraňou.

	Zatiaľ čo sa páni ešte zhovárali, pani Novoselová odrazu vstala:

	– Už je neskoro. Ideme domov. Ivka a Katka sú samy doma.

	– Ostaň ešte chvíľu, – vyzýval Vrhovac sestru. – Dievčatá už iste sladko spia.

	– Nie, nie, poďme domov.

	– Prečo si sa odrazu tak znepokojila?

	– Ani sama neviem. No chcem, aby sme už šli…

	Ešte neskončila, keď vstúpil sluha a Novoselovi oznamoval:

	– Vaša milosť, Ján pri Sáve našiel koňa bez jazdca. Chytil ho a doviedol so sebou. Spoznali sme v ňom nášho vraníka.

	Novosel prekvapene vstal a vyšiel. Manželka ho nasledovala.

	Keď sa za nimi zatvorili dvere, Vrhovac sa spýtal mladého dôstojníka:

	– Nuž teda, aké správy nám prinášate od pána ministra vojny?

	Poručík mu veľmi ustarane podal list.

	– Zdá sa, že správy nie sú najlepšie, – podotkol generál Kneževič.

	– Nie veru, nie sú dobré, – odvetil Vrhovac. – Napoleon postupuje. Rakúska armáda mala opäť veľké straty. Počúvajte: „Potrebujeme pomoc smelých, verných Chorvátov. Vašu excelenciu chorvátsky národ zahŕňa láskou a dôverou. Poslali ste nám na bojové pole už nejeden chrabrý chorvátsky oddiel, a preto dúfame, že aj teraz, v hodine najväčšieho nebezpečenstva nám pošlete najlepších chorvátskych junákov. Chorváti idú do bojov ako hrdinovia, v srdciach nesú vernosť kráľovi a štátu.“ Ďalej mi minister píše, že francúzsky generál Marmont sa pripravuje urobiť z Dalmácie bohatú krajinu, aby si získal ľudí.

	– Kto Marmontovi radí?

	– Delivuk. On a jeho priatelia.

	– Ktorí?

	– Tí, čo boli našimi priateľmi, no neboli odsúdení. Niektorých omilostili v rozličných väzeniach a ušli do Splitu, kde nevinné obete prijali dalmatínski vlastenci na čele s Trumbičom.

	– O tom majú vo Viedni správy rakúskych špiónov, – povedal mladý poručík.

	– O tom by sme sa mali porozprávať, keď si vyzlečieme uniformy.

	– Naopak, – zvolal Vrhovac, – zanesieme do Viedne svoje návrhy.

	– Kto to tam vonku plače?

	Všetci vstali.

	Dvere sa náhle otvorili. Pani Novoselová vbehla dnu so zúfalým krikom:

	– Och, nešťastie, brat môj, veľké nešťastie.

	– Nešťastie? Aké, čo sa stalo?

	– Zmizla Ivka a Katka. Odviedli ich.

	– Vrav, čo sa stalo.

	– Keď sme sa vrátili domov, brána bola otvorená, všetky dvere pootvárané, sviečky horia, dvere a balkón otvorené. Na bielom kameni otlačky zablatených mužských čižiem. Dievčatá zmizli.

	– A služobníctvo?

	– Tí spali dole, ale – pochybujem…

	– Peniaze, zlato, všetko je nedotknuté, iba po dievčatách niet ani stopy.

	Dohady prerušil príchod manžela pani Novoselovej.

	– Toto si prečítajte. List som našiel na Ivkinom nočnom stolíku. Adresovaný je na Vrhovca, písaný je ťažkou rukou, veľmi neúhľadne. „Pán vicebán! Keby nám bolo tak dobre, ako pánovi župnému sudcovi Zdenčajovi a vám, vyli by sme s vlkmi. Vy nás prenasledujete, chytáte po horách a vešiate, lebo nechceme bojovať. Aby sme si zabezpečili ochranu, vzali sme ako rukojemníkov vašu neter a dcéru sudcu Zdenčaja. Ak za nami vyšlete prenasledovateľov, alebo ak postavíte ešte nejaké šibenice našim biednym utečencom, vaše urodzené slečinky zaženieme medzi vlkov, aby si pošmakovali na urodzenom masku. Tak si vyberte: Milosť a sloboda dievčatám, alebo smrť nám i dievčatám! – Náčelník dezertérov.“

	Pani Novoselovej sa zmocnila zúfalá hrôza. Jej muž klesol na stoličku.

	Poručík Krmpotič zvolal:

	– Tá plť, z ktorej po mne strieľali, boli určite únoscovia.

	– Áno, to je isté, – potvrdili ostatní.

	– Zo stajne mi zmizli dva kone, jedného doviedol Ján od Sávy, čo znamená, že dievčatá zavliekli k Sáve a môj koniar musel byť s nimi v spojení.

	– Keby som to bol tušil! – zvolal dôstojník. – No teraz aspoň vieme, ktorým smerom tí zbojníci ušli a kde ich máme hľadať.

	– Ak za nimi pošleme ozbrojených prenasledovateľov, dievčatá umrú, – upozornil ich generál.

	– Čo budeme robiť? – pýtali sa.

	– Nemôžeme im nechať dievčatá napospas a nemôžeme dovoliť ani to, aby dezertovali z bojového poľa.

	– Prosím o váš súhlas, excelencia, – povedal poručík. – S odpoveďou pošlite do Viedne iného dôstojníka a mne dovoľte oslobodiť dievčatá.

	– Oslobodiť? Neverím, že sa vám podarí doviesť ich živé a nezneuctené.

	– Oslobodím ich. Prisahám na svoje meno a vojenskú česť!

	Všetky oči sa upreli na dôstojníka. Tvár mladícka, oči žiaria, statná postava a odvážne vystupovanie svedčili, že by mohol sľub splniť.

	– Nepochybujem o vašej šikovnosti a odvahe, ale nepoznáte týchto ľudí. Opúšťajú svoje domovy, utekajú z bojiska, skrývajú sa po horách a do dedín zostupujú len vtedy, keď potrebujú odev a jedlo. Sú prefíkaní a bezcitní.

	– Nedbám. Prosím pána vicebána, aby proti nim aspoň mesiac nikto nič nepodnikol, aby sa nevykonal ani jeden rozsudok. A ostatné prenechajte na mňa.

	– Nech ide, – povedal generál Kneževič. – Pustite ho. Krmpotič je smelý a veľmi dôvtipný.

	– Dobre, súhlasím.

	– Prosím excelenciu, aby mi hneď osedlali koňa.

	– Ako to? Chcete ísť so zranenou rukou?

	– Ľavú ruku nepotrebujem a pravá je zdravá.

	Dôstojník si potiahol obväz na ruke a opásal si šabľu.

	– Kto pôjde s vami? Koľko vojakov potrebujete?

	– Ďakujem, ani živej duše.

	– Vaše hrdinstvo je chvályhodné, ale…

	– Hrdinstvo mi nie je potrebné. Len prefíkanosť. Vďaka Francúzom som sa naučil ich diplomacii.

	Potom dôstojník pristúpil k pani Novoselovej:

	– Neplačte, privediem mladé rukojemníčky.

	Onedlho už mladý poručík pred biskupovou kúriou nasadol na koňa a hnal sa do temnej noci.

	MLADÉ RUKOJEMNÍČKY

	Ivka sa preberie z bezvedomia. Plť stojí. Alebo sa jej to len marí? Áno, plť stojí priviazaná o breh. Čo to má znamenať?

	– Vstávajte! – počuje hromový príkaz.

	Katka potiahla Ivku, ktorá ležala naznak a mala oči upreté do vesmíru posiateho hviezdami.

	– Hlavná vec, že prestal ten strašný vietor, – vzdychala Ivka.

	Katka pomaly vstala a porozhliadala sa: Sáva hučí a šumí pod hviezdnym nebom, v diaľke obrysy kopcov a lesov, všade pusto, nikde nijaká dedina, ani domček. Katka sa nahne k Ivke a šepne:

	– Pozri, tamto na brehu je oddiel na koňoch. Ten mladý je ich veliteľ.

	– Katka, ty nechápeš, čo nám hrozí?

	– Cítim, ale sa správam, akoby som to nevidela.

	Dievčatá vykročili na breh. Dvaja únoscovia ich vyzdvihnú do sediel a oddiel sa pohne. Rýchle kone ich nesú cez polia zaplavené vodou, cez potoky a kopce.

	V ďalekom lese oddiel zastal. Dievčatá zložili z koňa a už im nevenovali pozornosť. Ponechané iba na seba sledujú všetky pohyby únoscov. Vidia, že sú to bledí chlapi v dotrhaných odevoch, jedni odvádzajú kone do jaskyne, iní sa chystajú čosi variť a piecť. Náčelník chodí popri malej kolibe a vydáva príkazy. Katka ho so záujmom sleduje. Takto, bez kabanice, v svetle slnka, vidieť, že je to mladý rozhodný muž, ktorý je nebojácny a má veľkú duchovnú moc. Ibaže v osmahlej mladej tvári sa odráža smútok, čo vidieť najmä na očiach.

	– To je čudný človek, – šepla Katka. – Mladý a už je náčelníkom, všetci ho počúvajú, starí i mladí.

	Mladý náčelník podišiel k dievčatám a oznámil im:

	– Vy dve si môžete odpočinúť. Budete tu žiť s nami ako rukojemníci.

	– Rukojemníci? Čí rukojemníci? – zvolala Ivka.

	– Pre dezertérov z bojového poľa. Ak vicebán alebo sudca Zdečaj pošlú za nami prenasledovateľov, alebo ak niekoho z našich odsúdia na smrť, my odsúdime na smrť vás dve.

	– Neverím. Vy nevyzeráte ako zbojník, – vynašla sa Katka.

	– To je naša spravodlivosť, a nie… – náčelník uprel svoje čierne oči na Katku.

	– Neurobila som vám nič zlé.

	– Medzi nami je mnoho nevinných, ktorí trpeli, – povedal s rozhorčením, – ale na to sa nik nepýta. Vinný či nevinný, beztak na šibenicu.

	– Aj to sa, žiaľ, stáva, ale to by nebolo dôstojné vášho junáctva, aby ste sa pomstili na úbohých dievčatách. Vy nie ste krutý. Vyzeráte ani chrabrý muž, ktorému sa kedysi musela stať nejaká krivda, ale ju nepomstíte na nás.

	– Ako to viete?

	– Čítam to vo vašich dobrých, smutných očiach.

	Jeho tvár sa čudne zmenila. Zrejme ho tieto slová zmiatli. Jeho hrdosť premohla nerozhodnosť, ukradomky sledoval mladé dievča, ktorej oči naňho tak milo hľadeli. Na jej slová neodvetil, ale ju vyzval:

	– Poďte so mnou, slečna!

	Katka s akousi dôverou ťahala so sebou bledú a preľaknutú Ivku. Náčelník šiel popredu a viedol ich cez úzky vchod do malej koliby. Na zemi slama a vedľa nej lavica z dubového dreva.

	– Toto bude vaše bývanie.

	– Veľmi chudobne zariadené, – podotkla Katka. – Ale vonku pripravujú jedlo. Ak nevaríte a nepečiete ľudí, tak by ste nám mohli niečo ponúknuť, lebo som veľmi hladná.

	Mladík sa usmial a odvetil:

	– Nebudete hladovať. Ak nás vaši páni nechajú na pokoji, bude i dobrého jedla, lebo na svete sú ešte dobrí ľudia, ktorým sa však nechce umierať za nejakých generálov, cisárov a a arcivojvodov.

	Tieto slová sa veľmi dotkli Ivky.

	– Ako dlho budeme užívať vašu pohostinnosť? – spýtala sa Katka.

	– Tým sa netrápte, slečna. Bude vám dobre, očakávame však, že páni zbavia obvinenia mojich druhov a potom vás vrátime.

	A nechal dievčatá osamote.

	– Nevšimla si si, ako čudne sa usmial? – šepla Ivka.

	– Nie, nič som si nevšimla. Napokon, prečo by sa nesmial, keď tak prefíkane dobehol môjho otca i tvojho ujka?!

	– Čo s nami bude, ak ujko pošle prenasledovateľov? Och, radšej ma mala trafiť guľka toho človeka, ktorý z člna strieľal na plť!

	– Nespoznala si ho podľa hlasu?

	– Nie, zrejme je to neznámy. Čo si počne moja úbohá matka?

	– A čo môj otec? Ako je tu dusno! Poď, vyjdime trocha na slnko, tam si lepšie oddýchneme. Popremýšľame a možno nám zíde na um nejaká rozumná myšlienka.

	– Ujsť? Ale ako a kam v tomto hustom lese? Únoscovia iste na nás dávajú dobrý pozor.

	Dievčatá vyšli pred kolibu. Slnko posielalo svoje lúče pomedzi konáre a tie dopadali na mužov, čo sa zišli okolo ohniska. Varili, piekli, zohrievali sa. Ich tváre v jase slnka sú obrazom biedy, hladu a utrpenia. Katka zazrela náčelníka: ľahol si na peň a hľadel na slnkom zaliatu oblohu. Katka šepne Ivke:

	– Zapamätaj si, čo ti poviem, ten náčelník nie je obyčajný vojenský zbeh. Ak budeme s ním šikovne zaobchádzať, nakoniec nás ešte môže aj ochrániť.

	– To je výplod tvojej fantázie. Nevieš, čo si ľudia rozprávajú o zločinoch takýchto oddielov. Konajú takmer ako hajduci. V nič dobré nedúfam. Sme stratené…

	Katka neodvetila. Pochopila celú ťažobu ich osudu, ale strach čudne dráždil jej romantickú a vášnivú náturu. Súčasne cítila strach i pôžitok z tohto smrteľného nebezpečenstva.

	Muži pripravovali jedlo. Akýsi vysoký, chudý muž zvolal na dievčatá:

	– Hej, frajle, ak ste hladné, poďte sem!

	Ivka a Katka pozreli do kotla, v ktorom ufúľané ruky čosi miešali. No hlad premohol odpor k nečisto pripravovanému jedlu a ony si sadli bližšie ku kotlu. Vysoký ufúľaný chlap dal každej po kuse mäsa vareného v slanej vode.

	– Toto máme jesť? – šepla Ivka, ale Katka sa už zahryzla do mäsa.

	– Hej, Rajko, čo si zabodol svoj pohľad do neba? Poď, – zvolal chlap od kotla na náčelníka, ktorý ešte stále ležal.

	– Pozrimeže, volá sa Rajko, – šepla Katka Ivke.

	Po jedle asi desiati chlapi vzali kabanice, handžáre, pištole a odišli. Piati si ľahli spať. Náčelník podišiel k dievčatám a pozrel na Katku:

	– Ako vám chutil obed?

	– Verte mi, že obed u môjho otca by aj vám chutil lepšie.

	– Lenže on by mi na obed ponúkol šibenicu.

	– Obránila by som vás.

	– Hahaha, – zasmial sa Rajko. – Namojhriešnu, vy ste dáka odvážna. Akoby ste ani neboli panskou slečinkou.

	– A vy akoby ste neboli hajdukom!

	Zatiahol si baranicu do očí a nechal dievčatá osamote. Teraz vyšiel z jaskyne ten chudý, čo varil obed, a skríkol:

	– Hej, dievky, sem sa s vašimi šperkami. Načo vám budú náušnice a prstene? Všetko, čo máte, dajte sem!

	Dievčatá zložili všetky šperky a mlčky mu ich podali.

	– Keď páni splnia naše želanie, vrátime vám všetky šperky, – vážne povedal náčelník. – No teraz by nebolo rozumné, aby ste to nosili pred nimi.

	– Vyprázdnite vrecká! Máte peniaze? – pýtal sa chudý rapavý chlap. – A toto je čo?

	– List, – odvetila Ivka. – Chcela som ho čítať a dala som si ho do vrecka, lebo som si myslela, že prichádza matka, ale to ste nás vy prekvapili…

	– Sem s ním! Ktovie, aké ťažkosti by nám mohol ten list narobiť?

	Ivka vytiahla z vrecka list Xéniinho brata Magdaleniča a podala ho zbehovi.

	– Na, čítaj, Rajko, – povedal rapavý a odovzdával náčelníkovi list, – aby si vedel, čo je v ňom. Čo ak je tam nejaký rozsudok proti nám?!

	Rajko vzal papier. Prečítal list, potom so záujmom pozrel na rapavého a povedal:

	– Akýsi mladík píše slečne z bojiska, že Francúz je k nám čoraz bližšie.

	– Pozrimeže, pozrime. Sto hrmených. Znamená to, že Francúz sa môže dostať až k nám?

	– Pravdaže sa to môže stať, a práve to sa nášmu cisárovi nepáči.

	– Čo myslíš, keď sa sem dostanú, bude to pre nás horšie, alebo lepšie?

	– Francúzi uznávajú sedliaka i chudobného mešťana za človeka. U nich niet otroctva.

	– Musíme niekoho poslať do Karlovca, aby sa povypytoval.

	– Aby ho Karlovčania obesili na prvý dub?

	– Nemaj obavy. Kým sú tieto dve s nami, netreba sa báť. Počúvaj ma: uvidíš, že pred polnocou sa naši vrátia s takými plnými čutorami ako nikdy. A Zdenčaj sa ich ani prstom nedotkne.

	Na les padla hlboká noc. Zbehovia sa vrátili z dediny s množstvom jedla a vína. Náčelník najskôr doniesol jedlo rukojemníkom a potom sa vrátil medzi svojich.

	Dievčatá si vzali mäsa a chleba, jedli a počúvali, o čom sa zhovárajú ich únoscovia. Katku zrazu opustila veselá nálada, stratila sebaistotu a odvahu. Cítila, že sa jej zmocňuje úzkosť. Akoby od ohniska číhal na dievča strach, ktorý so sebou prináša noc a víno.

	Noc je čoraz hlbšia a tí pri ohni čoraz viac pijú. Podchvíľou polohlasne zaspievajú nejakú pesničku, potom pokračujú v bezuzdných vtipoch.

	– Počuj, Rajko, – spýtal sa rapavý náčelníka a od vína sa mu jazyk zavracal, – čo si myslíš o tých našich pekných rukojemníčkach?

	– Čo si mám o nich myslieť? To čo aj ty!

	Všetci sa rozrehocú.

	– Tak na čo čakáš?

	– Uhni, – nahnevane sa ozval chudý zbeh, o niečo starší od ostatných. – Vravím vám, aby ste rukojemníkov nechali na pokoji. Nebolo by čestné siahať na nich.

	– Tomo, hovoria z teba tvoje roky. Choď sa pomodliť očenášik.

	– To hovorí otec dcéry: Aj vy máte sestry, príbuzné a ženy, a keby vám na ne niekto siahol… Poriadny človek sa rukojemníka ani nedotkne.

	Náčelník a niektorí ďalší potom vykročili do jaskyne.

	– Bratia, – ticho spustil rapavý, – náčelník si ide vybrať dievča pre seba.

	Rajko sa usmial. Úplne opitý ledva odvetil:

	– Aby som pravdu povedal, páči sa mi tá s guľatou tváričkou a čiernymi očami, pekelné dievča, akoby bol v nej diabol. Tak hovorí a tak na teba hľadí, že sa ti zatmelo pred očami uprostred bieleho dňa.

	– Pozrimeho! Tú druhú, čo sa vlečie ako hmla, čo je bledá ani jeseň, tu prenecháš nám, všakže, ty chytrák?

	– Dobre teda, tu v hore si nemožno preberať, – prikývli ostatní a súhlasili.

	– Všetci sa bratsky vystriedame, – povedal rapavý.

	– Hej, chlapci, vyveďte tú bledú, – povedal rapavý. – Povedzte jej, že ju odvedieme do druhej koliby, lebo nechceme, aby boli spolu.

	– Ale tej s okrúhlou tvárou sa ani nedotknite, – hrozil náčelník, ktorému víno úplne vykrivilo tvár.

	NOC HRÔZY

	Je polnoc. Katka a Ivka sedia v kolibe. Nad nimi a vôkol nich hlina, vlhko a tma ani v hrobe. Strnuli ako lane, čo cítia nebezpečenstvo. Nič nevidia, len chápu, že sú obkľúčené oddielom opitých únoscov a doďaleka sa rozprestiera nekonečný les… V ich dušiach sa vynárajú obrazy plné hrôzy, osudných tušení a neistých obáv.

	– Vieš, – šepla Ivka, – keby sa pokúsili prísť, ujdeme do hustého lesa. Radšej nech nás roztrhá divá zver, ako… – a zmĺkla.

	Vonku bolo úplne ticho, akoby šli spať.

	Pred otvorom do koliby čosi šuchlo. Zapraskali suché konáre pod nohami. Chceli vybehnúť von, no padli do rúk dvoch mužov. Bezmocne zvrieskli ako ovce v tlamách vlkov.

	– Táto je naša, skríkli opití chlapi a postrčili Ivku doprostred koliby. Katka sa vyrútila k nej, ale ju zadržali.

	– Kde je náčelník, chcem sa s ním zhovárať, – zvolala.

	– Budeš ho mať. Noc je dlhá, – zasmial sa ten, ktorý držal Ivku a vyšiel s ňou z koliby. Katka chcela ujsť z koliby, ale zbeh ju posotil späť.

	Vonku jeho druhovia dovliekli Ivku k ohnisku. Desivé svetlo dopadá na jej bledú, od strachu zamretú tvár.

	– Neboj sa, holubička, – zvolal rapavý, – chlapci nie sú na zahodenie.

	– Kde je tá druhá? – spýtal sa náčelník.

	– Tam, v klietke. Čaká na teba. Choď ju vyhľadať.

	Veľký hluk prebudil niektorých chlapov, ktorí doteraz spali. Tomo vstal a zakričal na ostatných:

	– Pusťte ju, zvery!

	Odpovedali mu výsmešným rehotom. Tomo znova zvolal:

	Smiali by ste sa takto, keby niekto obťažoval vaše sestry, snúbenky, alebo ženy?!

	– Nevzpieraj sa! – prikázal rapavý.

	Na krik a zvadu sa prebudili všetci a tak sa okolo dievčaťa zišiel celý tábor.

	Jeden z nich ju schmatol okolo pása a spýtal sa rozpustilým hlasom:

	– Dievča, a máš snúbenca? Alebo nie?

	Otázka vzbudila v Ivke čudný zvrat. Akoby jej to dodalo síl. Zdvihla hlavu, bledá tvár zažiari hrdosťou, strach pominie a ona zvučným hlasom zvolá:

	– Áno, mala som snúbenca.

	– Opustil ťa, všakže? – kričali a smiali sa.

	– Môj snúbenec prišiel o hlavu na popravisku.

	Na okamih sa všetci prestali smiať.

	– Prišiel o hlavu? A prečo?

	– Kvôli vám, len kvôli vám!

	– A to už ako?

	– Položil svoj život za vás!

	– Za nás?

	– Áno, mal rád ľud a chcel bojovať za oslobodenie poddaných.

	– Za oslobodenie poddaných? – šepli. – Kedy?

	Dievča pocítilo, že svojimi slovami začína premáhať krutosť zdivených únoscov, a preto zvýšila hlas:

	– Stalo sa to pred ôsmimi rokmi. Zišli sa mladí, smelí muži, ktorých duše videli biedu poddanského otročenia a povedali si: „Nie je spravodlivé, aby sedliak robil na pána. Aj on je človek. Všetci sme si rovní. Všetci sme si bratia. Nech je poddaný oslobodený, nech žije slobodným životom, nech už niet pánov ani sluhov, nech sú iba ľudia. Nech je každý slobodný a robí pre seba a nech nehrdlačí pre pána s erbom.“ A oni písali knihy, schádzali sa na tajných schôdzkach. Všetci mladí a rozumní ľudia vyznávali tieto myšlienky. No sledovali ich, zatvárali do temnice, hrozili im smrťou – všetko márne. Smelo a neochvejne šírili svoje myšlienky. Vodcom tých mužov bol môj snúbenec Ivo Lackovič.

	– A potom? – ledva čujne sa spýtal jeden, ktorého tvár bola ožiarená od vína.

	– Dohodli sa, že oslobodia celý národ. V Prešporku sa mal zísť uhorský snem. Chceli priamo na sneme vyhlásiť, že už niet panských privilégií, že už nebudú pánmi tí, ktorí sa narodili v šľachtických dvoroch, ani tí, čo sa narodili v zlatej kolíske. Národ bude patriť sám sebe! Všetci musia byť slobodní a žiť ako sa im chce, pracovať pre seba a pre svoju rodinu, a nie na panskom.

	– A prečo taký poriadok nezaviedli?

	– Polícia sa dozvedela o ich úmysloch. Raz v noci niektorých pochytali, zatvorili do temnice a jedného dňa ich odsúdili na smrť. Môj snúbenec vtedy prišiel o svoj mladý život. Na popravisko šiel smelý a hrdý, a skôr, než na jeho krk dopadla katova sekera, zvolal: „Umieram za slobodu zotročeného ľudu!“

	Tváre únoscov sa úplne zmenili. Srdcia biednych zbehov sa sklonili pred akousi veľkoleposťou. Akoby sa všetko zlo a všetka krutosť zlomili pred tvárou tohto slabého, bledého dievčaťa, ktoré s hrdosťou a obdivom hovorilo o krutom osude svojho snúbenca.

	Ruky únoscov klesli, opité hlavy vytriezveli. Sklopili sa oči, v ktorých pred chvíľou ešte horela zverská rozpustilosť.

	– Áno, umrel za poddaných, za nás, – šepol Tomo. – Teraz vieme všetko.

	– Umrel junáckou smrťou, – povedala Ivka, zopäla ruky a zvolala: – Nepoškvrňte moju nevinnosť, ale ma zabite! Zabite ma, on vám za to z popraviska požehná!

	Trpký Ivkin osud ju oslobodil. Spočiatku zavládlo hlboké mlčanie. Odlesky pahreby padali po krutých tvárach a Ivke sa zdalo, že záchrana prichádza z hrobu, od neho, ktorý umrel za ľud. Nik sa nehýbe, akoby nik nevedel, čo povedať a urobiť. Rapavý sa kamsi vytratil a všetkým odľahlo, keď nevideli túto obludu.

	– Už je neskoro, – podotkol jeden z mladých, akoby sa nič nebolo stalo. – Mali by ste si ľahnúť spať, slečna.

	– Odveďte ju k jej priateľke, – navrhol Tomo.

	– Kto by sa odvážil protiviť sa náčelníkovi? Vieš, aký je, keď si vypije, – podotkol druhý. – Nech prespí v našej kolibe, dáme na ňu pozor.

	– Nebojte sa. Nik sa k vám ani nepriblíži. Aj chudáci majú srdce.

	Ivka sa od vyčerpania zvalila na slamu. Najskôr strach a teraz pocit záchrany úplne pohltili jej sily. Ležala utýraná, zlomená a šeptala si meno na popravisku obetovaného Lackoviča. „Tvoje obetovanie sa za národ ma zachránilo pred najhroznejšou smrťou.“

	Zbehovia, ešte pred krátkou chvíľou opití a rozhodnutí ukojiť svoje pudy, teraz sedia a ticho sa zhovárajú:

	– Ona je svätica! Nie sme zvery!

	– Musíme si ctiť toho, ktorý umrel za poddaných, – povedal ten, ktorý objal Ivku okolo pása, aby bol prvý.

	Začali sa zhovárať ticho, úplne ticho, akoby sa báli, že ju prebudia.

	Tomo vyšiel z jaskyne. V temnej chladnej noci žiari pahreba. Vietor zavýja po nekonečnom lese. Zrazu sa pred ním objavil rapavý a Tomo sa ho spýtal:

	– Kde je Rajko?

	– Tam, v kolibe sa zabáva s krásavicou.

	– Choď za ním. Teba má najradšej, tak mu povedz…

	– Zastrelil by ma. Každého by zastrelil, aj teba.

	Tomo chvíľu váhal a potom sa vrátil do jaskyne. Rapavý si sadol vedľa pahreby, hodil na zhasínajúci oheň pár konárov. Oheň vyšľahne dohora a on sa zahľadí smerom ku kolibe. A práve v tej chvíli sa odtiaľ ozve vydesený výkrik dievčaťa a stíchne, zamrie v temnej, hrozivej noci. Rapavý vyskočí, rozbehne sa ku kolibe, postaví sa ku kríku a hľadí na vchod. Mladícka vášeň ho tak premohla, že chytil Katku za ruky a ťahá ju k sebe. Rajko sa rehoce, ale dievča volá o pomoc.

	– Ak prestaneš kričať, pustím ti ruky, – sľúbil náčelník.

	Katka prestane kričať a on naozaj pustí jej ruky.

	– Buď ku mne milostivý.

	– Milostivý? A prečo? Čo si ty mne, aby som bol milostivý? Nie si ani moja sestra, ani príbuzná ani sesternica.

	V hlave dievčaťa tieto slová prebudili spásonosný nápad. – Uprela naňho svoje malé oči a skríkla:

	– Buď mojím bratom na zemi i na nebi!

	Mladého človeka akoby zasiahol blesk. Ešte drží dievča, ale zrazu sa ani nepohne. A ona sa už nebráni. Všimla si, že zreničky sa mu rozšírili a hľadí pred seba, akoby tam videl nejaký strašný výjav. Pery sa mu kŕčovito stisli, tvár zbledla. V tejto chvíli sa riešil osud jej panenskej mladosti. Aby tento osud spečatila, ešte raz povedala miernym a prosebným hlasom:

	– Buď mojím bratom na zemi i na nebi!

	A v tej chvíli jeho ruky nehybne ovisli, hlava mu padla na hruď. V tichu počuť len jeho dýchanie. Dievča cíti, čo sa deje. Premkol ho strach, akoby ho zalial prúd hladnej vody. Veľkolepý zázrak mení mladíka. Vášeň umiera, pokorená niečím, čo je silnejšie než pudy, niečo neznáme prikazuje jeho telu, berie ho do svojej moci. Obrátil sa k nej a povedal:

	– Pokojne sa vyspi!

	A vyšiel z koliby.

	Vonku husto sneží. Celý les sa zaodieva do bieleho a na pahrebe ešte žiari uhlík, ktorý sa mu v tme vidí ako obrovská červená guľa, ktorá noc ožaruje červeným svetlom. Zastal, zložil baranicu a obrátil tvár k nebu, sneh mu padá na čelo a oči. Stál takto tak dlho, kým sa celkom neprebral. Potom znova pozrel na pahrebu, podišiel k nej, sadol si na peň, spustil hlavu a zamyslel sa.

	Dievčatám prenechaným opitej mladej mužnosti prišlo na pomoc dobro, ktoré nenápadne a neviditeľne žije aj v dušiach bedárov.

	Ťažké kroky prebudili Rajka z myšlienok. Nadvihol hlavu a zbadal rapavého, ktorý mal na tvári úškrn:

	– Ochladzuješ sa na snehu? – spýtal sa a sadol si. – Ako bolo?

	– Zbratali sme sa! – šepol.

	Odpovedal mu výsmešný rehot. Náčelníkova tvár sa zvraštila:

	– Nesmej sa! Nevysmievaj sa, lebo… – a zaťal päste.

	– Veď ja sa nevysmievam, – odvetil rapavec, ktorému smiech zamrzol na perách. – Len som si myslel, že si nemal poslúchnuť. Viem ja, čo to znamená zbratať sa, dedo mi to povedal. Vieš, čo sa stalo s tým nešťastníkom, s ktorým sa dievča zbratalo a on ju napriek tomu chcel pomilovať? Trafil ho ohnivý šíp!

	– To je rozprávka starých guslarov.

	– Myslíš, že tí si svoje piesne vycmúľali z prsta? Nevieš, ako sa dcéra nášho suseda zo strachu zbratala s horárom a on ju napriek tomu nenechal na pokoji? A vieš, čo sa stalo? Keď šiel na poľovačku, zabila ho guľka určená jeleňovi. Prečo guľka trafila horára, a nie jeleňa? Ha? Tvoja vec, tvoja vôľa, čo robíš, – povedal rapavec a na jeho zachmúrenej tvári sa objavil zlomyseľný úškrnok.

	– Keď sa so mnou zbratala, akoby ma niekto kladivom ovalil po hlave. Zadunelo mi v lebeni, pred očami sa mi krútilo a v sluchoch mi bilo. Úplne ma to ovládlo, niečo ma od nej v okamihu odtrhlo. A nečudo. Veď sa so mnou zbratala panna.

	– No, teraz keď je ti ako sestra, nesmieš sa jej ani dotknúť.

	Náčelník vstal a prikázal:

	– Ostaň na stráži, idem si odpočinúť. Ani sa nehni.

	Rajko vošiel do jaskyne. Plamienok olejovej lampy osvetľoval jaskyňu len máličko. V polotme videl chlapov, čo spali tvrdým spánkom. Pohľad mu blúdil od jedného k druhému, akoby niekoho hľadal. V hĺbke jaskyne zazrel Ivku, pomaly k nej podišiel. Dievča spalo. Sledoval ju chvíľu a potom znova hľadel na spiacich chlapov, akoby sa chcel dozvedieť, čo sa tu stalo. Odišiel do kúta, prestrel svoju kabanicu a ľahol si. Spánok však neprichádzal. Len čo privrel oči, videl bledú peknučkú Katinu tvár a jej ruky, ktoré dvíha dohora a volá „Buď mojím bratom na nebi i na zemi!“ – „Aká je pekná,“ premýšľa. „No a čo, keď je pekná, je to moja sestra! A ako na mňa celý deň hľadela. Ako mi hovorila, že nie som zbojník, že nie som zlý. Skade mohla vedieť, aký som? Aké jamôčky má na lícach, keď sa smeje. No a čo?! Je to moja sestra, musím sa o ňu starať a brániť ju ako sestru.“ Znova privrel oči a pokúšal sa zaspať.

	„Sestra! Čo teraz robí moja sestra? Určite zaspala, chudiatko. A čo ten rapavec? Stráži ju? Idem sa pozrieť.“ A náhle vstal, akoby ho niekto volal. Rýchlo vyšiel z jaskyne. Sneh sa už nakopil na mieste, kde predtým bola pahreba. Všade pusto a prázdno. Po rapavom ani stopy.

	„Kam ho čerti odniesli?“ pomyslel si Rajko a poobhliadal sa navôkol. Potom vykročil smerom ku kolibe. Zastal a načúval.

	Čo je to? Dievča stená! Vošiel do koliby. Na zemi leží Katka. Ústa ma zaviazané šatkou a rapavec jej zväzuje ruky tak zúrivo, že jej z nich strieka krv. Sťahuje povraz na rukách a hovorí:

	– So mnou sa zbratáš. Teraz sa bráň pred objatím, ak môžeš. Zo mňa si neurobíš bračeka ani bratanca, ale ja ťa…

	– Pusť ju, lebo ti narovnám hnáty! – zvolal Rajko.

	Rapavec sa obrátil a vyskočil na nohy:

	– Mne chceš narovnať hnáty?! Myslíš si, že sa ťa bojím?

	– Necháš dievča na pokoji? – výhražne sa ho spýtal Rajko.

	– Nenechám, – zlostne odvetil rapavec a vytrhol pištoľ spoza opasku. No ešte ani nenamieril, keď z Rajkovej zbrane padol výstrel. Rapavec padol na koleno, pridržal sa lavičky a zavzlykal. Guľka ho trafila do pravej ruky. Ľavou vytasil nôž, ale Rajko ho schmatol za ruku.

	– Za toto mi zaplatíš, darebák prekliaty, – zvolal ranený a náčelník ho vysotil z koliby. Potom podišiel k dievčaťu, rozviazal jej ústa i ruky a nadvihol ju.

	– Ďakujem vám, – šepla vyčerpaná Katka. – Keby vás nebolo…

	– Ukáž mi ruky.

	Vystrela k nemu svoje ruky krvavé od povrazu. Pozrel na ne a potom ich priložil k perám a srkol si z jej krvi. Dievča si v tej chvíli spomenulo na pradávne obrady, nič nepovedalo a nechalo svoju ruku v jeho dlaniach. Mladík potom vytiahol nôž, zarezal do ruky a podal ju Katke:

	– Srkni si kvapku. Naša krv sa zmieša na večné veky, sestra.

	Bez slov si srkla z krvi, čo tiekla z jeho ruky. Teraz vedela, že je zachránená. Získala ochrancu na večné veky.

	– Ľahni si a spi, – povedal. – Budem ťa ochraňovať, kým budem žiť.

	– Ďakujem vám.

	– Bratovi sa tyká. Choď sa vyspať.

	– Nemôžem, – vzdychla. – Čo je s mojou priateľkou?

	– Spí v jaskyni. Neviem, čo sa tam dialo, ale spí pokojne.

	– Pustíš nás domov? – odvážila sa Katka položiť otázku.

	– To nemôžem. Musíš ostať. Nič sa neboj! Ani vlások na hlave sa ti neskriví. Kým žijem, nik sa ťa ani nedotkne.

	– A čo ak môj otec dá povesiť tých, čo pochytal?

	– Potom ťa moji druhovia odsúdia na smrť.

	– Nebudeš už chrániť svoju sestru?

	– Ak ťa odsúdia na smrť, nemôžem nič robiť, – povedal a tvár sa mu zachmúrila.

	– Prečo si prišiel medzi nich?

	– Tak. Prenasledujú ma.

	– Prečo ťa prenasledujú?

	– Zabil som človeka.

	– Zabil? Ako, prečo?

	– Kvôli svojej matke.

	Sadol si na lavicu, podoprel si hlavu a bez váhania jej začal hovoriť ani sestre:

	– Moja matka bola mladá a pekná. V Karlovci ju istý šľachtic zviedol a narodil sa jej syn. No pán šľachtic o dieťati nechcel ani počuť. A ten syn – to som ja. Všetci na dedine vedeli, že matka bola zvedená, no toho darebáka nik nepoznal. Matka hladovala, trápila sa, ale mlčala a tajila jeho meno. Prečo, neviem. Jedného dňa sa na mňa dedinské deti vrhli a vysmievali sa mi, že som panský pankhart. V ten deň som sa zaprisahal, že toho darebáka zabijem. Pred pol rokom som raz nečakane prišiel domov. A u matky som našiel akéhosi pána. Matka ho skryla do komory. Matka bola ešte ženská pri sebe. No nedalo mi pokoja, prečo ho skryla. Vtom mi zišlo na um, že to je ten zvodca. Vtrhol som do komory, na nič som sa nepýtal a v zlosti som mu prebodol srdce. Keď matka doniesla sviečku, povedala mi, že tento muž prišiel s odkazom od toho druhého, môjho panského otca. Napokon, sám som videl, že zabitý je mladík v mojich rokoch. Matka teda hovorila pravdu, no zvodcu nechcela vyzradiť. Keď som si uvedomil, že som zabil nevinného človeka, ušiel som do hory. No kým žije ten druhý, dovtedy sa nesmiem dostať ani do väzenia ani na šibenicu: Nájdem si ho! Vymámim od matky jeho meno, nech by som to mal urobiť akokoľvek.

	– Čo ak mu ona odpustila? Prečo by si ho mal zabiť?

	– Môže mu odpustiť, že celý život ňou pohŕdali, že mne sa celý život posmievali, že som panský pankhart?

	Tvár mu horela hnevom, oči mu podbehli krvou. Strašný hnev a strašná nenávisť triasli celou jeho bytosťou.

	– Nájdem ho. Zajtra zájdem do dediny za materou a dozviem sa jeho meno.

	– A čo ak ťa chytia?

	– Tvoj otec ma neodsúdi na šibenicu!

	– Neodsúdi, – povedala.

	– Ty si rukojemník. No mne nezáleží na živote, ale na tom, aby som vyhľadal a potrestal svojho bezcharakterného urodzeného otca.

	– Máš atrament? – spýtala sa. – Dám ti list, ak by ťa náhodu chytili. Keď budeš mať ten list pri sebe, určite ťa nezabijú.

	Tieto slová mladíka strašne prekvapili. Chvíľu rozmýšľal a hľadel na dievča. Potom vstal a povedal:

	– Dobre, donesiem atrament. Vyrobili sme ho, keď som posielal list vicebánovi.

	Vyšiel, ale už o krátku chvíľu sa vrátil s fľaštičkou atramentu a zaprášeným husím brkom.

	– Papier som nikde nenašiel. A tam všetci spia. Pozriem sa, či náhodou niečo nenájdem.

	Prehľadal vrecká, no nenašiel ani kúsok čistého papiera. Nakoniec vytiahol list, ktorý rapavý vzal Ivke a pozrel sa naň.

	– Toto je list tvojej priateľky. Povedz mi, kto je ten Magdalenič. Píše, že jeho sestra Xénia milovala Delivuka a chcela zachrániť jeho druhov. Tá Xénia ho musela strašne milovať. Aké je to krásne, keď niekto niekoho miluje z celého srdca. A čo ty? Už si niekoho milovala?

	– Nie.

	– Ani ja.

	– Napíšem list na štvrtej stránke, kde je čisté miesto, – podotklo dievča,

	– Nebude tvoja priateľka pýtať list späť?

	– Načo by jej bol? Veď vie, čo je tam napísané.

	Katka vzala list a napísala na zadnú, čistú stranu listu: „Ak niekto chytí náčelníka zbehov Rajka, nesmie mu ani vlas na hlave skriviť, ale musí ho odviesť župnému sudcovi do Karlovca. A Tebe, milý otec, oznamujem, že s týmto mladíkom sme sa zbratali, a on tvojej jedinej dcére zachránil česť a život. Preto, ak ma máš rád, pusť ho, kam chce ísť.

	Katka Zdenčajová“

	 

	Dievča mu podalo list. Rajko si ho prečítal.

	– Aká si dobrá! – povedal, zložil list a strčil si ho do vrecka. Zrazu jej podával ruku so slovami: – A to, čo sa stalo, nech je navždy zabudnuté.

	Hlas mu znel mierne, nežne a ticho. Taký hlas z úst človeka, ktorý ešte pred polnocou divo hrozil, že ju zneuctí, veľmi prekvapil Katku. Pozrela naňho, chytila ho za ruku a s úprimnou dôverou povedala:

	– Vedela som, že nie si ako mnohí iní.

	– Spi pokojne, ako keby si bola doma.

	Katka sa spustila na slamu a on si vyzliekol kabanicu, prikryl ňou dievča, zhasil svetlo a ticho vyšiel z koliby.

	Do jaskyne sa však nevrátil. Ostal pred kolibou, neodohnali ho ani vietor ani sneh. Strážil Katku ako pes, čo chráni svojho pána.

	Deň zostúpil na zem a našiel ju zahalenú nekonečnou bielobou snehu. Rajko ani oko nezažmúril. Pred kolibou privítal deň. Ani sám nevedel, ako dlho trvala noc. Jeho mladá tvár pobledla, oči mal vpadnuté, ale telesná sila ho neopustila. Ani zima, ani vietor mu neprenikli do kostí. Chodil hore-dole. Podchvíľou sa zamyslel a tuho premýšľal, alebo hľadel do lesa, alebo postával pred kolibou so sklonenou hlavou. Myšlienky ho tak zaujali, že sa ani nevšimol, ako sa zbehovia začali schádzať pred kolibou. Nakladali na oheň a hľadeli naňho akosi nevľúdne. No jeho oči sa neustále strácali v nekonečnom zasneženom lese. Kam pohľad dosiahol, všade všetko biele. Aj zem, aj stromy. Len hore nad nimi sa plavili po oblohe malé obláčky.

	Všetci utečenci sa zišli pri ohnisku. Plameň sa dvíha dovysoka a z kotla sa valí para. Všetci mlčia. Oni sa na nič nepýtajú, ani Rajko sa ich nič nepýta. Akoby všetkých čosi gniavilo. Vo vchode do jaskyne sa zjavila Ivka. Je bledá. Pozrú na ňu iba letmo a ďalej sa krútia okolo dreva a kotlov. Rajko na ňu pozrie skúmavým pohľadom, no nič nepovie a vstúpi do koliby. Konečne z jaskyne vyšiel rapavec. Zachmúrený, z očí mu sála zlosť a pomsta. Pravú ruku má oviazanú a visí mu pri tele. Zrejme ho bolí, ale mlčí a chodí okolo ani ranená zver a škrípe zubami. Nik z nich nevie, čo sa stalo medzi ním a náčelníkom.

	Raňajky sú hotové. Kotol odnesú do jaskyne a posadajú si vôkol neho. Jeden z nich vezme hlinenú misku, naloží a odnesie do koliby dievčatám. Nikto nič nepovie, akoby nik nemal odvahu vysloviť slovo rukojemník. Vstúpil aj rapavec a naložil si jedla. Jeho oči prezrádzajú tajné myšlienky, čo sa rodia v jeho duši. Rajko naňho ani nepozrie a mlčí. Keď sa rapavec najedol, vzal pušku a vyšiel do lesa bez toho, aby niekomu povedal pol slova. Onedlho aj Rajko opustil jaskyňu. Vyšiel a sadol si k ohnisku. Podchvíľou jeho zrak zablúdil ku kolibe. „Už sa prebudila? Čo robí?“ Kládol si v duchu otázky a čakal, kedy Katka vyjde. Lenže ona sa neukázala. Napokon mladík vstal a podišiel ku kolibe. Chcel vstúpiť, no ešte nenazbieral odvahu. „Čo ak ešte spí? Načo by som ju budil.“ Z jaskyne vyšiel Tomo. Rajko ho zavolal k sebe:

	– Dávaj pozor na dievčatá, ja idem na poľovačku.

	Bolo už popoludnie. Zimné slnko sa skláňalo k západu. Utečenci sedeli a zhovárali sa. Odrazu sa vo vchode zjavil rapavec. Na fúzoch a brade mal inovať. Zuby mu drkotali od zimy.

	– Kde je náčelník? – zrúkol.

	– Odišiel na poľovačku. Čo sa deje?

	– Bratia, zle je. Stalo sa čosi strašné.

	– Čo?!– skríkli a zhrčili sa okolo neho.

	– Ráno som zašiel do hory a potom do dediny, aby som počul, čo je nové. Stretol som tam chlapa, čo bol v oddiele kdesi pri Záhrebe, ale ušiel odtiaľ. Pýtam sa ho, čo sa tam deje a on mi všetko vyrozprával. Z toho, čo som počul, mi vlasy dupkom vstávajú. Naša krv potečie potokom!

	– Čože? Čo nám hrozí?

	– Keď sme uniesli dievčatá, mysleli sme si, že cez zimu nás nechajú na pokoji. Mysleli sme si, že budú chcieť zachovať životy rukojemníkov. Veď Vrhovcovi a Zdenčajovi sme pekne napísali: ak siahnu na naše životy, dievčatá umrú. No sudca Zdenčaj si myslí iné.

	– Čo urobil?

	– Nuž čo. Povedal: „Zbojníci ma neprinútia, aby som uchoval ich hlavy. Sem s nimi! Doveďte tie hajducké psiská. Na šibenice s nimi!“ A všetkých našich, čo pochytali, dali obesiť.

	Všetci boli strašne rozhorčení.

	– Je to možné?

	– Všetci ľudia vedia, čo sa stalo. Zdenčaj dal uprostred Karlovca postaviť šibenice a povesil na ne deväť zbehov. Ľudia prichádzajú, smejú sa a robia si posmešky. Potom prišli ich ženy a deti, vzlykajú a plačú pri šibeniciach, no pán sudca Zdenčaj nahnal svojich pandúrov, aby ženy a deti pochytali a vrhli do temnice.

	– Prekliate zviera!

	V okamihu sa v ich očiach rozhorel oheň pomsty, Začali padať nadávky a kliatby.

	– Pomstite ich, – zvolal rapavec. – Máme tu rukojemníka, vlastnú dcéru pána Zdenčaja. Nech zaplatí za preliate slzy úbohých detí hajdukov.

	– Tak je! Pomstu treba vykonať!

	– Vpred, – zavelil rapavý. – Vytiahnite ich z koliby. Nech Zdenčaj vie, ako bude vešať utečencov.

	A vybehli z jaskyne smerom ku kolibe. Vrhli sa na kolibu, v ktorej sedeli dievčatá a hovorili si o zážitkoch z uplynulej noci. Katku hneď vytiahli z koliby. Ivka plakala a prosila, ale ani ju nepočúvali.

	– Poďakuj sa Pánu Bohu, že teba sa nik nedotkol, že biskup a vicebán je poctivejší ako pán Zdenčaj!

	Katky sa zmocnil smrteľný strach. Zrakom hľadá Rajka, no nikde ho nevidí. Ivka sa vrhne na kolená a zopne ruky:

	– Zmilujte sa, ona nie je vinná!

	– Prac sa stadeto, – zrúkol rapavý. – Bratia, vpred, nech padne jeden život za deväť našich životov. Keď otec nemal zmilovanie ochrániť svoju dcéru, prečo by sme ju mali my chrániť?!

	– Zavolajte náčelníka, – prosí Katka.

	– Hahaha, – smeje sa rapavý. – Od neho čakáš záchranu? Ani on ti nepomôže! Prisahal, že rukojemníkov zabije, ak umrie čo len jeden z našich!

	Nič už nemohlo zastaviť rozvášnených chlapov. Ani Katkino vydesené zaprisahávanie, ani Ivkine prosby, ktoré sa niesli ďaleko do zasneženého hluchého lesa. Dievča bolo poviazané, bledé a nehybné. Ako bez duše bola opretá o kmeň stromu. Nevládala vysloviť ani slovo, cítila, že chvíle jej života sú zrátané. No zrazu sa ozvali výstrely. Klesla a ostala visieť na povrazoch. Zbehovia zrúkli. V tej chvíli už pri Katke stál Rajko a puškou mieril na pištole zbehov. V prvej chvíli neboli od prekvapenia schopní slova, no rapavec rýchlo pochopil, čo sa stalo. Vbehol medzi utečencov a začal kričať:

	– Náčelník prisahal, že bude brániť naše práva, ale zachraňuje svoju milenku. Poviažte ho, zradcu! Tento zradca zachraňuje rukojemníka, zatiaľ čo ženy a deti obesených nariekajú v Karlovci.

	– Chcem vedieť, čo sa stalo! – skríkol Rajko.

	– Chyťte ho, – ziapal rapavec zúrivo. – Zradil vás kvôli ženskej sukni.

	– Kto chce umrieť, nech ide, – skríkol Rajko a namieril pušku na svojich druhov.

	– Strieľajte, – kričal rapavý, – zachraňuje rukojemníka.

	Rajko priskočil k stromu, zakryl Katku svojím telom a kričal:

	– Strieľajte na svojho náčelníka!

	Rozdrapil si košeľu na hrudi a stál pred nimi pripravený umrieť. Zrazu akoby nejaká tajomná moc zastavila chlapov. Nemo hľadeli na človeka, ktorý sa premenil na zázrak.

	– Nechajte ho hovoriť. Prečo ju brániš?

	– Preto, lebo sme sa zbratali.

	Všetci ostali ako prikovaní.

	– Ale jej otec obesil našich druhov, – zvolal rapavec.

	– Tak ju zabite, a mňa tiež. Tu som!

	Na okamih zastali. Váhajú.

	– Na čo čakáte? – rozzúrene kričí rapavý.

	Treskol výstrel, potom druhý, i tretí. Zdesene sa obzreli. Akýsi chlap beží po lese, strieľa do vzduchu a kričí:

	– Stojte, počkajte!

	– Kto je to? – šeptom sa spytujú zbehovia. Onedlho pred utečencami už stojí chlap v dotrhaných šatách s osmahlou, neoholenou tvárou. Na hlave má baranicu, tvár spotenú. Za opaskom pištole a v ruke kus papiera biely ako sneh.

	– Kto si? – spytujú sa ho chlapi, no on neodpovedá, ale hľadí na dievča, čo visí na povraze ako bez života.

	– Je mŕtva?

	– Ty si kto? – kričia a schmatnú neznámeho za ramená.

	– Som vaším druhom, – povedal príchodiaci. – Chytili ma a zatvorili, lebo som ušiel z armády.

	– Ušiel si spod šibenice?

	– Nie. Z väzenia ma za vami poslali ako posla.

	– Teraz, keď našich druhov povešali?

	– Kto niečo také hovorí, strašne klame!

	Všetci sa obzreli na miesto, kde ešte pred chvíľou stál rapavec, no ten zrazu zmizol. Príchodiaci pokračoval:

	– Poslali ma za vami s odkazom.

	– Kto ho posiela?

	– Sudca Zdenčaj. Tu je list. Oznamuje, že vám všetko odpustí, ak sa vrátite do svojich domov a dievčatá prepustíte na slobodu.

	– Ale deviatich už obesil.

	– Vravím vám, že nikoho neobesil. Ak mi neveríte, zájdite do najbližších dedín a opýtajte sa. Počúvajte, čo píše. A začal čítať sudcovo posolstvo.

	– Tak čo nám to potom hovoril rapavec?

	– Rapavec? – prekvapene sa spýtal ten, čo doniesol list. – Veď toho som dnes predpoludním stretol v lese a povedal som mu presne to, čo teraz hovorím vám a ešte som ho poprosil, aby mi ukázal cestu do vášho tábora. Nechcel ma vziať so sebou, a poslal ma iným smerom. Iba náhodou som naďabil na jeho stopy a potom som počul streľbu… no a tak som tu.

	– Prečo by rapavec klamal? Prečo by nás huckal popraviť dievča? – pýtali sa utečenci.

	– Prečo? – zvolal Rajko. – Preto, lebo som ho vyhodil z koliby, keď sa pokúšal znásilniť nevinné dievča. Ranil som ho pri tom do ruky a on mi prisahal pomstu. No tak, bratia, dajte mi pálenky alebo vína, aby sme dievča priviedli k vedomiu.

	Jedni sa zbehli okolo príchodiaceho, iní bežali do jaskyne, aby poslúchli príkaz náčelníka. O krátku chvíľu boli všetci ani vymenení. Klamstvo a pomsta rapavca im boli jasné, a to aj preto, lebo ušiel. Uverili, že z urazenej pýchy a márnomyseľnosti sa chcel pomstiť náčelníkovi. Hnev, ktorý ešte pred chvíľou horel ani fakľa, opadol a oni v nemom údive si uvedomovali, že rapavec ich takmer nahovoril na zločin. Rajko medzičasom oslobodil Katku od povrazov a odniesol ju na pričňu. Tu jej začali trieť žily a sluchy. Onedlho otvorila oči a vrátilo sa jej vedomie.

	– Ako sa cítiš? – spýtal sa mladík.

	Neodvetila, iba naňho hľadela a zľahka ho chytila za ruku. Ivka stála pri nich a v Rajkových očiach zazrela nekonečnú oddanosť.

	– Ostaň ležať, – prehovoril Rajko. – Hneď prídem. A vy, – obrátil sa k Ivke, – ostaňte pri nej. Vedľa si vytrpela.

	Katka sa pokúšala spomenúť si, čo všetko sa s ňou stalo.

	– Ó, keby si vedela, ako ťa bránil, – vzdychla Ivka, keď ostali samy – Sťa pravý rytier. A povedal, že umrie za teba a s tebou. Chápeš to? Prečo je odrazu taký dobrý, taký nežný?

	– Zbratala som sa s ním, nuž mám brata ochrancu. V poslednej chvíli mi to zišlo na um, – šepla Katka. – Vedela som, že ľud si ctí národné zvyky, ale že sú až také sväté, to som naozaj netušila.

	– Rajko má šľachetnosť v krvi a vie dodržať dané slovo, – šepla Ivka.

	
– Keby ho včera neomámilo víno, ani na okamih by nebol taký.

	– Chcel sa dať zastreliť spolu s tebou, – významne povedala Ivka.

	Rozhovor dievčat prerušil Rajko, ktorý vstúpil do koliby. Prinášal víno a jedlo.

	– Nie je ti zima? – pýtal sa Katky a naprával na nej svoju kabanicu.

	– Už mi nie je zima.

	– Posilni sa jedlom a ničoho sa neboj. Všetko sa dobre skončilo, – povedal a znova vyšiel.

	Dievčatá nevedeli, čo sa dialo ďalej. Keď sa zotmelo, Rajko sa znova objavil a ľahol si k vchodu do koliby.

	– Rapavec zmizol. Ostanem tu, keby ho náhodou čerti doniesli späť, aby zas nevykonal nejaké darebáctvo.

	KEĎ NARIEKA LOTRŠČAK

	Nad Záhreb vyšlo slnko, zalialo staré veže, zvonice, domy a ľudí, čo sa poschádzali okolo domu pani Novoselovej a hovorili o strašnom osude unesených dievčat, vydaných na milosť a nemilosť únoscom.

	Vtom sa ukázal koč. „Prichádza vicebán,“ šeptali ľudia a ustupovali bokom.

	Vrhovac vystúpil, opätoval súcitné pozdravenia a sprevádzaný zvedavými pohľadmi davu vošiel do domu, aby utešil svoju sestru. Našiel ju s vyplakanými očami, zúfalú. Oproti nej sedel mladý muž.

	– Vy ste tu, pán Marič? – prehovoril Vrhovac. – Chudera Ivka, prenasleduje ju naozaj ťažký osud.

	– Čo mám robiť? – spýtal sa profesor.

	– Nič, milý priateľu. Musíme čakať. Žijeme v strašných časoch. Dievčatá možno zachráni Krmpotič.

	– Len aby nebolo neskoro, – zavzlykala pani Novoselová a podišla k oknu, aby nebolo vidieť do jej bledej tváre a uslzených očí.

	Onedlho sa otvorili dvere. Sluha ohlásil generála Kneževiča – Ten pozdravil domácu pani niekoľkými utešujúcimi slovami, ktoré ešte ťažšie pôsobili na matku, takže pani Novoselová aj s profesorom Maričom prešli do vedľajšej miestnosti.

	– Profesor Marič miluje slečnu Ivku? – spýtal sa generál Vrhovca, keď ostali sami.

	– Viaže ho k nej dvojitá náklonnosť. Ešte z čias, keď Ivka bola zasnúbená s nešťastným Lackovičom. No Marič je ohromne vytrvalý, znáša svoj osud a uspokojuje sa s úprimným priateľstvom dievčaťa. Nechajme to tak. Prišli ste mi niečo oznámiť?

	– Prišiel za mnou kuriér z Viedne a priniesol mi list od vášho priateľa Delivuka. Hovorím v zmysle správy, ktorú som dostal, a tá správa znie, že Delivuk je v nepriateľskom vojsku.

	– Kto to dokazuje?

	– Fantázia špiónov, – povedal generál. – Bude najlepšie, keď si všetko sám prečítate, vaša ctihodnosť. Tu sa výslovne píše, že Delivuk sa nachádza na území nepriateľa, s ktorým sa už aj dávnejšie stretával a cítil sa s ním dobre.

	– Pán generál, s Francúzmi sa cítili dobre aj naši cisári.

	– To ho však neochráni. Čítajte toto: „Bolo zistené, že Delivuk už pred ôsmimi rokmi šíril po Chorvátsku demokratické idey a tým prebúdzal medzi ľudom náklonnosť k francúzskemu ľudu a demokracii, čím poškodil cisárstvo.“

	– Pán generál, demokracia je výdobytkom nielen francúzskeho národa, lež celého sveta.

	– Pán vicebán, nemienim vás pripravovať o čas, musíme vyriešiť Delivukovu záležitosť.

	– Treba vôbec niečo riešiť? Vidí sa mi, pán generál, že váš výklad sleduje nejaký cieľ. Čo predo mnou skrývate?

	– Viem, že toho mladého muža máte nesmierne rád, a preto mi je ťažko o tom hovoriť.

	– Nešetrite ma. Povedzte mi úprimne všetko.

	– Delivuk bol vyhlásený sa zradcu cisára.

	– Za zradcu? To nie je možné.

	– Čítajte, – a podal mu spis.

	Biskup Vrhovac začal čítať a po chvíli vyhlásil:

	– Delivuk je možno emigrantom proti svojej vôli, možno aj nie, ale zradca nebude v nijakom prípade.

	– Ako vidíte, to tvrdí ministerstvo. Viedeň tvrdí, že Delivuk je v Dalmácii.

	– V tom prípade je doma, v zemi našich bratov. A kto Dalmáciu prepustil Napoleonovi? Cisár, a nie Delivuk. Napokon, naše poslanie je preveliké, takže nemali by sme strácať čas pátraním po Delivukovi.

	Generál prikývol a pokračoval:

	– Vaša ctihodnosť, miluje vás celý národ a od vás očakávame, že zorganizujete dobrovoľnícke vojenské oddiely a pošlete ich na bojové pole. Ak vyzvete národ vy, Napoleon nezíska ani piaď Chorvátska.

	– Poďte a pozrite sa oknom tam dole. Vidíte mravenisko našich mocných junákov? Ak ich oslovíte, všetci sa dajú k vojakom a z ich svalov postavíme železný múr, o ktorý sa rozbije Napoleonov úmysel oddeliť nás. My chceme byť pod jednou zástavou. Prebuďte v národe starú rytiersku chrabrosť.

	Po chvíli sa obaja vydali na Kaptol.

	Otvorila sa veľká brána pod Bakačovou vežou. Ľudia sa uhýbali ako pestrofarebné pole v jarnom víchri. Vrava sa niesla námestím. Všetci hľadia na bránu. Vrhovac, generál a plukovníci zišli dole. Ľudia v okamihu zmeraveli a onemeli, upreli svoje pozorné pohľady na vicebána a vpíjali každé jeho slovo:

	– Národ náš! Prežívame trpké a ťažké časy. Velikášstvo, nenásytnosť a nadutosť rozbili mier Európe taký milý. Krutá nenásytnosť a pažravosť, ktorá sa doteraz usilovala prefíkanosťou dostať pod svoju nadvládu všetky národy, vytasila teraz meč, a to, čo sa jej nepodarilo dosiahnuť podvodom, chce dosiahnuť krvavou zbraňou. Nenásytnosť preniká do miest a všetkých krajín, hubí celé národy a kamkoľvek príde jej vojsko, všade rabuje, borí, národom spôsobuje strašné utrpenie, plieni ich majetky, oberá o staré poklady a odnáša sa ich do svojej krajiny. Nič nie je dosť sväté, lebo siahajú po všetkom, ničoho sa neštítia. A my Chorváti máme na toto hľadieť so založenými rukami? Máme sa tak správať my, ktorí sme sa po celom svete preslávili obranou svojej vlasti? Obráňme chorvátsku česť pred touto hanbou, za ktorú by sa museli hanbiť babky svojich vnukov a matky svojich synov. Čo by povedali naši vnuci, keby sme sedeli so založenými rukami? Radšej umrieť, ako sa dívať na utrpenie a nešťastie nášho ľudu. Bratia, hor sa! Chorvátska vlasť si bude istá iba pod krídlami našich práv. Hor sa, bratia, vysoko zdvihnite zástavu v boji za slobodu. Smrť nenásytnosti! Nech padne každý, kto by si chcel osvojiť našu krajinu, svoju zástavu vyvesiť na našu pevnosť. Hrdo vztýčte hlavy, junáci, poďte, aby sme strhli z krku samovôľu, čo nás chce zakuť do okov. Do boja za domovinu a práva!

	Muži dvíhajú ruky a vyhadzujú do vzduchu klobúky. Stovky hrdiel nadšene prevolávajú:

	– Prisahajme, že nikdy nedáme ani kúsok našej zeme.

	– Prisaháme! – hrmia hlasy a tisíce rúk sa dvíha hore.

	– Hneď začnite so zapisovaním dobrovoľníkov, – prikázal generál dôstojníkovi. A ten skríkol z tribúny:

	– Kto chce a môže naplniť bojovú prísahu, nech vstúpi do dobrovoľníckeho oddielu.

	Dav sa rozhýbal. Muži sa nahrnuli k dôstojníkovi. Mladí v mužnom veku i šediví, všetci zaradom kričia svoje mená. Na druhej strane Harmice, za chrbtom davu, sa zjavili jazdci a kričia:

	– Uhnite z cesty!

	Dav sa zvlní sťa obrovská vlna a všetci zvedavo hladia na cudzieho jazdca, ktorý sa usiluje dostať cez dav sledovaný svojimi vojakmi. Hlúčik sa vydal priamo k tribúne, z ktorej generál a vicebán počúvali mená, ktoré dôstojník zapisoval do zoznamu dobrovoľníkov. Napokon sa cudzí jazdec prepchal k tribúne. Zastavil koňa, pozdravil generála Kneževiča a zahlásil sa:

	– Kapitán Slivarič!

	– Odkiaľ taký spotený? Z ďaleka? – pýtal sa generál.

	– Priamo z Viedne. Prinášam dôležité príkazy pánovi vicebánovi.

	– Povedzte hneď, kým sú ľudia pohromade. Možno bude treba, aby dobrovoľníci hneď vyrukovali do boja.

	Dôstojník sa usmial a odvetil:

	– Napoleon Bonaparte už prešiel po hodnom kúsku rakúskej krajiny. Uzatvára sa prímerie. Kým tu teraz stojíme, možno sa už všetko skončilo.

	Vrhovac i generál naňho udivene hladia a je zrejmé, že neveria tomu, čo počuli.

	– Prosím, ráčte si pozrieť písomnú správu, – kapitán Slivarič podával vicebánovi veľkú obálku zapečatenú cisárskou pečaťou.

	– Okrem veľkých reparácii v peniazoch, odovzdáme Napoleonovi aj časť krajov, ktoré nedobyl. Bude to výmena za rakúske okupované krajiny.

	– Prosím vás, čo je to za blúznenie? Veď to nie je možné.

	– Žiaľ, je to tak, – odvetil kapitán. – Istria, celá Dalmácia, Chorvátske prímorie a celé Chorvátsko na pravom brehu Sávy sa odovzdá Napoleonovi za tie časti Rakúska, ktoré dobyl.

	– Vy ste nemocný! – skríkol Vrhovac.

	– Vaša ctihodnosť drží v rukách cisárove príkazy, ráčte si ich prečítať.

	Vrhovac s chvejúcou sa rukou prelomil pečať. Z tváre mu vymizla všetka krv. Generál podišiel k nemu a čítal. A dole pod tribúnou sa tlačili dobrovoľníci, diktovali svoje mená a vykrikovali, že idú na bojové pole brániť svoju krajinu a cisárstvo. A pri tom sa ozývajú výkriky:

	– Ani piaď chorvátskej zeme nedáme cudzincovi!

	– Kto vydá svoju krajinu cudzincovi bez obrany, je zradca! – skríkol ktosi medzi mešťanmi a všetci nadšene súhlasili.

	– Generál, teraz by sme my dvaja, vy a ja, mali byť zatknutí ako zradcovia, – šepol Vrhovac Kneževičovi. – Počujete, čo národ prevoláva? Počujete, že zradcom je každý, kto naše zeme vydá cudzincovi?

	– Čo bude teraz robiť vicebán, – šeptom sa spýtal generál Vrhovca.

	– Vidí sa mi, že toto všetko je blázninec, – šepol Vrhovac.

	– Blázninec, ktorý má sídlo vo Viedni, – dodal kapitán a vyšiel na tribúnu. Neskôr pomaly s Vrhovcom a generálom šli do biskupskej kúrie. Medzičasom ktosi rečnil davu:

	– Nech je prekliaty a umrie v strašných mukách ten, kto vydá našu zem cudzincom!

	– Na šibenicu so zradcom! – kričali jednohlasne ľudia v dave. Vicebán, generál a kapitán počúvali.

	– Taký vzbúrenecký prejav by sme mali potrestať, – ironicky prehovoril kapitán Slivarič.

	No nik mu neodvetil. Vrhovac si konečne sadol k písaciemu stolu, aby si v pokoji prečítal list, čo práve dostal z Viedne.

	– Znamená to, že nepriateľ nedobyl ani piaď našej zeme, náš národ umieral za cisárstvo a teraz tí, čo ostali nažive, budú obetovaní namiesto tých, ktorí dovolili, aby ich nepriateľ dobyl.

	– Môžem o tom povedať svoj názor? – spýtal sa kapitán.

	– Vy ste vojak a bude lepšie, ak budete pred nami mlčať.

	– Prepáčte, excelencia, vy mi nemôžete prikazovať, lebo odteraz som Napoleonov poddaný spolu s celým hraničiarskym vojenským oddielom. Dostal som príkaz, aby som prisahal Napoleonovi.

	– A vy to pokojne urobíte?!

	– Keďže som chrabro bojoval za cisára a vlasť, naozaj som si zaslúžil takúto krvavú odmenu. Len neviem, či aj vás, vicebána a generála spolu so Záhrebom darujú Napoleonovi.

	Nevedeli vydržať jeho iróniu. Preto Vrhovec pozval svojho tajomníka a úradníka a prikázal im, aby hneď zvolali bánsku radu.

	Keď odišli, kapitán Slivarič sa uklonil:

	– Teraz sa musím zmeniť na Napoleonovho kapitána. Ak budem môcť prekročiť hranicu, navštívim vašu ctihodnosť s Napoleonovým znakom na hrudi. A čo mám odkázať Delivukovi?

	Toto meno oboch zdvihlo na nohy. Rozrušene sa začali pýtať:

	– Vy teda viete, kde je?

	– V každom prípade je na strane Napoleonovho Chorvátska, – s ostrou iróniou prehovoril kapitán. – Znamená pre nás silu a on nám udá smer, jeho demokratická idea bude našou zástavou.

	– Povedzte nám, v ktorom meste sa nachádza?

	– To nikto nikdy nevie. Podľa všetkého je zrejme v Dalmácii, ale určite čo nevidieť príde do Karlovca, ktorý sa má stať centrom Napoleonovho Ilýrska na tamtej strane Sávy.

	– Hrôza počuť „na tamtej strane Sávy“, – povedal Vrhovac. Celá moja duša protestuje.

	– V tých rokoch, keď našim popredným ľuďom stínali hlavy za demokratické idey, ani sme netušili, že Chorvátsku možno uťať hlavu bez kata.

	Keď počuli tieto slová, významne na seba pozreli, no ani jeden slova neprehovoril.

	– Veľmi mi záleží na tom, – povedal Vrhovac, – aby som sa dozvedel, kde je Delivuk. Neviem, čo sa s ním stalo po tom, ako odcestoval do Talianska a neviem ani, čo sa stalo so Xéniou.

	– To som sa nemohol dozvedieť ani ja, – odvetil kapitán, – lebo v Delivukovej prítomnosti sa nesmie vysloviť jej meno.

	– Som však presvedčený, že ja jediný mám právo povedať mu, kto bola Xénia. Lenže teraz sú všetci omámení a takmer chorí z tohto šialenstva. Veď len počujte, čo zas kričia.

	– Idem si to vypočuť zblízka, – povedal kapitán a rozlúčil sa. Potom chodil po námestí, uliciach i uličkách, po takmer zabudnutých cestách a ľudia sa všade správali rovnako: hnali sa kamsi, hlasne hovorili a ich prudké pohyby prezrádzali nenávisť a pomstu. Všetci hovorili odrazu, prekrikovali sa, oháňali sa rukami a jeden druhému neverili.

	– Chorvátsko dali Francúzovi?

	– Kto tak urobil, ten odvisne na šibenici.

	– Môže taká sviňa chodiť po tejto zemi?

	– To si musel iba dnes niekto vymyslieť, aby nám spôsobil bolesť. Aby nás uvrhol do biedy.

	– Udriem po papuli každého, kto čo len spomenie, že nás vydali nepriateľovi.

	Vtom sa objavil kapitán Slivarič, pozval zopár mládencov vo vojenskej uniforme a prikázal im:

	– Mládenci, odovzdajte zbrane. Ideme na druhú stranu, lebo patríte Parížu!

	– Pán kapitán, ako môžete čosi také povedať? – odvážil sa prehovoriť jeho verný starý vojak.

	– Lebo mám taký rozkaz z Viedne.

	Vojaci poskočili. Dohora zdvihli zbrane, ktoré sa zablyšťali na slnku.

	– Pozrite, na tieto zbrane sme pred pol hodinou prisahali, že radšej umrieme, ako by sme ich mali odovzdať nepriateľovi.

	– A teraz sme dostali rozkaz, aby sme opľuli túto prísahu.

	– A máme prisahať nepriateľovi za to, že obsadil cudzie kraje?

	Všetky krky sú natiahnuté, ruky sa mihajú vzduchom, kliatby a nadávky padajú husto ani krúpy.

	– Ľudia, veď my sme pri zdravom rozume. Môžete niečo také pochopiť zdravým rozumom?

	– Zdravý rozum nemôže pochopiť, čo vymyslel bláznivý viedenský…

	– Zblazneli. Páni vo Viedni zblazneli!

	– Cisár zblaznel!

	Vrhovac sa neodváži vyjsť na ulicu, aby svojou prítomnosťou nevyvolal ešte väčšiu vzburu.

	Na nádvorí si sadol do cudzieho zatvoreného koča a dal sa ukradomky odviesť do paláca bánovskej rady.

	Dole, na uliciach starého mesta, pred vežami a zvonicami niekdajšej starej záhrebskej pevnosti, všetci ľudia vybehli z domov na ulicu. Ženy, starci, muži, mládenci, deti. Všetci čakajú, všetci sa nazdávajú, že príde niekto a poprie tú hrôzu, ktorú práve počuli. Čakali, že niekto túto správu vyhlási za zlomyseľnú lož.

	V dvorane bánskej rady, za zatvorenými dverami, v hrobovom tichu, tajomník vicebána číta cisársku správu z Viedne. Všetci poslucháči naťahujú krky, všetky tváre sú smrteľne bledé. Sekretár stišuje hlas a oznamuje:

	– Za územia dobyté v Rakúsku jeho veličenstvo František Prvý navrhol Napoleonovi odovzdať Dalmáciu, Istriu, Slovinsko, Slavónsko, pričom Chorvátsko sa rozdelí na dve časti: brehy Sávy smerom na juhozápad odovzdá cisár Francúzsku namiesto území dobytých Napoleonom v Rakúsku…

	Sekretár zmĺkne. Celá dvorana začne kričať:

	– Protestujeme, protestujeme!

	– Čo keby rada bola tajná? – navrhol župan Špišič.

	Tma začala zahaľovať rozpálené tváre členov bánskej rady.

	O necelú hodinu bola už okolo Vrhovca zoradená deputácia. Špišič hovoril:

	– Zajtra na svitaní odchádza za cisárom deputácia. Vybraní do nej boli: Nikola a Adam Škrlecovci, Daniel Peharnik, Antun Pejačevič, Tadija Bedekovič, Matija Bornemisa, Ivan Adamovič, Fraňo Dolovac, Ivan Jankovič, Josip Petrovič a Ivan Čačkovič.

	Vzápätí námestník bána oznámil:

	– Ak nič nedosiahnete, potom odovzdajte jeho veličenstvu moju abdikáciu z postu vicebána.

	– Tak je, všetci sme jednomyseľní!

	Odbila polnoc. Ulice sú prázdne a pusté. Všetky okná vysvietené. Rovnako okná veľmožov, šľachticov a mešťanov. A za oknami hrmia nadávky a kliatby.

	Nad Záhrebom sa vznáša rozhorčenie a nenávisť. Šeptom sa nesú nadávky a prastarý zvon gričskej pevnosti, Lotrščak, zvoní tak bôľne, ako keby nariekal…

	NEBEZPEČNÍ SOKOVIA

	Zima pritisla zem, po horách sa preháňa vietor, hlboký sneh robí hory nepriechodnými. Je poludnie. Utečenci zavolali dievčatá do jaskyne, aby sa zohriali pri ohnisku a aby s nimi obedovali. Už niekoľko dní sú k nim mierni a dobrí. Rapavec sa nevrátil. Jeho neprítomnosť akoby spôsobila obrodenie. Dievčatá stoja pri ohni a zahrievajú sa, mlčia a iba počúvajú, čo hovoria iní. Katka zrazu zbadá, že na ňu neustále hladia dve čierne oči.

	– Čo je to za nová tvár? – spýtala sa potichu Ivky.

	– To je Veljko, ten, čo priniesol list tvojho otca, – povedala Ivka.

	– Neustále na mňa hľadí, akoby mi chcel niečo povedať.

	– Včera sa ponúkol náčelníkovi, že bude strážiť pred kolibou.

	– Stavila by som sa, že Veljka som už niekde videla. Tichšie, teraz na teba hľadí náčelník.

	– Aké strašne smutné sú jeho oči.

	– Nemiluješ ty náhodou Rajka?

	– Nik ma ešte tak verne nebránil, ako on. Azda len preto, že som sa s ním zbratala?

	– Ani hajduci nie sú takí zlí, ako sa o nich hovorí. Veď títo sú iba vojenskí zbehovia.

	Dievčatá sa do svojej koliby vrátili až večer. Pred vchodom utečenci postavili druhú kolibu, v ktorej každý večer spal Rajko, aby chránil svoje mladé rukojemníčky.

	Druhé ráno sa z Karlovca vrátila dvojica, ktorú tam poslal Rajko, aby sa dozvedeli, čo je nové. Všetci sa zbehli vôkol nich a tí im povedali, že všetko, čo im oznámil Veljko, je pravda. Všetci pocítili vážnosť chvíle a začali sa radiť o svojom ďalšom osude.

	– A čo je s Vrhovcom? – spýtal sa Veljko tých, čo sa vrátili z Karlovca.

	– Vraví sa, že pustil na slobodu našich bratov, ktorí boli polapaní a že im dal milosť s podmienkou, že sa vrátia do svojich domovov. Ba všetko bolo aj úradne oznámené, – a odovzdal Veljkovi veľký tlačený leták.

	– Ak je to tak,– povedal Veljko, – potom už niet dôvodu, aby sme dievčatá držali ako rukojemníkov.

	– Keď Vrhovac oznámil omilostenie, potom môžeme pustiť jeho neter domov, – povedal náčelník.

	– A čo tú druhú? – spýtal sa Veljko.

	– Tú si podržíme. Zdenčaj ešte nič nepodnikol. Náš osud je ešte stále v jeho rukách, – povie náčelník. – Musíme počkať, kým prídu Francúzi. Ktovie, či ich Zdenčaj na nás nenahucká. Vrhovcova nech ide domov, ale tá druhá nech ostane.

	Všetci súhlasili a rozhodli sa Ivku pustiť domov, lebo ich druhovia v druhej polovici Chorvátska boli omilostení.

	Chvíľu po tom Rajko vstúpil do koliby, v ktorej sedeli Ivka a Katka a oznámil im, k čomu dospeli. Ivka sa potešila, ale vzápätí zosmutnela a spýtala sa:

	– A Katka?

	– Tá ostane, – odvetil náčelník. – Nik nevie, čo s nami bude, a preto ešte stále potrebujeme rukojemníka.

	– Ak si môj brat, tak ma pusť domov, – poprosila Katka.

	– Nemôžem. Vieš, že som druhom prisahal. Oni majú svoje ženy a deti, sestry a bratov, no nad ich hlavami sa ešte vznáša trest smrti.

	Onedlho nastala chvíľa rozlúčenia. Katka sa musela uspokojiť s tým, že pred náčelníkom napíše list otcovi, v ktorom ho prosila, aby im vybavil omilostenie. Potom sa dievčatá objali a rozlúčili.

	Ivke zaviazali oči, aby nevidela, ktorou cestou ju povedú. A potom ju vysadili na koňa a vydali sa hustým lesom. Katka ostala pred kolibou, hľadela za Ivkou. Rajko k nej podišiel:

	– Ľutujem, že si taká smutná. Azda ti je u mňa tak zle?

	– Nie, no predsa…

	– Bojíš sa?

	– Keď som pri tebe, tak sa nebojím.

	– Nikdy neodídem, ale nesmiem zradiť svojich ľudí. Ich životy sú v rukách tvojho otca. Maj trpezlivosť, tvoj list možno obmäkčí jeho srdce a potom…

	– Potom ma pustíš domov?

	Neodpovedal.

	– Prečo mi neodpovedáš?

	– Pustím ťa, hoci mi bude smutno.

	Z hrude sa mu vydral ston, hoci sa ho usiloval potlačiť. Potom pomaly odchádzal od dievčaťa a mieril do jaskyne. Hľadela za ním. Len čo zmizol v jaskyni, priblížil sa k nej Veljko a šepol:

	– Slečna!

	– Čo si želáte?

	– Zajtra pred úsvitom buďte pripravená. Pozrite sa tamto, na ten briežok. Keď budú všetci spať, vykradnite sa z koliby. Za briežkom vás počkám na koni a odvediem domov.

	– Vy? Mňa? – čudovala sa Katka.

	– Ak mi dôverujete.

	– Kto ste?

	– Dôstojník, ktorý sem prišiel len preto, aby vás uniesol.

	– To som tušila. Vy nie ste vojenský zbeh.

	– Vezmite si tento list, – poobzeral sa navôkol, či ich nesledujú a do ruky jej strčil pokrčenú ceduľku. Katka ju rozmotala a hneď spoznala rukopis svojho otca:

	„Milé moje dieťa, junák a rytier dôstojník Krmpotič sa rozhodol, že obe vás zachráni. Urob všetko, čo Ti povie. Tvoj zúfalý otec.“

	Teraz Katka pochopila čudné pohľady toho mladíka. Rýchlo mu vrátila list a on ho roztrhal a zahrabal pod sneh.

	Dievča sa chvelo od rozrušenia.

	– Vy ste ich nahovorili, aby Ivku odviedli domov? – spýtala sa.

	– Áno. Vás nechcú pustiť, nuž budem musieť vás uniesť. Nebojte sa, o všetko som sa postaral. Budú spať ani zarezaní.

	– Ticho, náčelník sa vracia.

	Rajko vyšiel z jaskyne.

	– Nezabudnite, pred svitaním za tamtým briežkom, – šepol Krmpotič.

	– Prídem.

	Rajko zazrel nového utečenca zhovárať sa s Katkou a zrýchlil svoje kroky. Veljko sa vzdialil. Náčelník podišiel k dievčaťu:

	– Čo ti hovoril?

	– Nič. Pýtal sa ma, či mi nie je smutno, keď som ostala sama.

	– Poď k nám do jaskyne, je tam teplo, – povedal mladík a zaviedol ju medzi hajdukov. Poslúchla ho, vstúpil do jaskyne a sadla si k ohnisku, Veljko si sadol k svojim chlapom, začali o kadečom rozprávať.

	Katka mlčala, počúvala a sledovala náčelníka. Jeho pohľad sa podchvíľou zastavil na zbehovi, ktorý prišiel do ich tábora posledný. Cítila, že si ho premeriava veľmi podozrievavo. Ale prečo? Kedykoľvek Veljko pozrel na ňu, ona rýchlo odvrátila pohľad od neho a pozrela na Rajka, aby poručíka upozornila na nebezpečenstvo, ak by ho náčelník začal vážne podozrievať.

	V kotli sa už parilo z večere a náčelník sa ani nepohol zo svojho miesta. Neustále sledoval nového zbeha. Nakoniec podišiel k ohnisku. Akoby nemohol jesť. Niečo ho strašne znepokojovalo.

	„Prečo je taký nepokojný? Čo mu je?“ pýtalo sa dievča v duchu.

	Náčelník napokon vstal, utiahol sa do hĺbky jaskyne a ľahol si naznak. Veljko tiež vstal a prešiel popri Katke. Ona mu šepla:

	– Rajko vás neustále sleduje! Dávajte si pozor!

	– Všimol som si to, nebojte sa. Nasypal som do čutory prášok na spanie, bude spať ani zbitý.

	Keď to povedal, vzal čutoru, podišiel k ostatným a začal ich veselo núkať:

	– No tak, pripime na zdravie Napoleona. Ten nemá nijaké šibenice.

	– Vravia však, že má sekeru, ktorá sama od seba stína hlavy. Pime radšej na zdravie, – odvetil Tomo. Čutora začala obiehať dokola. No Rajko sa jej ani nedotkol.

	Z hĺbky jaskyne sa odrazu ozval spev, mocný a smutný. Zbehovia si začali šeptať:

	– Rajko spieva. Čo mu dnes je?

	– Iste je veľmi smutný, keď spieva.

	– Iný nespievajú zo smútku. Ale on je taký.

	Katka sa obhliadla smerom k nemu. Ležal naznak, zízal do kamenného stropu a spieval bôľnym a smutným hlasom, ktorý napĺňal celú jaskyňu:

	„Orgován ti natrhám jedného dňa krásneho, na večnú pamiatku od brata vlastného.“ Slová piesne i trúchlivý hlas speváka dievča veľmi dojali. Sklonila hlavu a bolo jej smutno a clivo ako nikdy v živote.

	„To spieva mne? Ale prečo tak žalostne? A práve dnes, v predvečer úteku. Nie je to tušenie? Povedal mi, že keď raz odídem, bude mu smutno.“

	V tej chvíli sa jej pohľad stretol s Krmpotičovým. Dievča sa strhlo. Na duši jej bolo, ako keby spáchala zločin, keď sa s týmto mužom dohodla na úteku.

	Spev stíchol. Rajko sa onedlho vrátil a sadol si k ohnisku oproti Krmpotičovi.

	„Čudné,“ pomyslela si, „aký je Rajko poriadny a čistotný. Aký je mladý, štíhly a pekný.“

	A zatiaľ čo naňho hľadí, marí sa jej, že v jeho čiernych očiach spočíva nevysloviteľný smútok.

	Krmpotič ponúkne Rajkovi čutoru a pritom významne pozrie na Katku. Rajko len mávne rukou:

	– Nebudem piť!

	– Čo si to za mládenca, keď nepiješ?

	– Vravím ti, že nebudem.

	– Ako to? Hádam si ešte neokúsil víno? – znova začal Veljko.

	Okúsil, a práve preto mi je odporné, – odvetil náčelník a pozrel na Katku.

	Dievča si spomenulo na ten večer, keď omámený vínom prišiel k nej do koliby a súčasne si uvedomila, že od toho večera ho už nevidela piť víno. Azda to bolo kvôli tomu? Kvôli nej? Čím dlhšie premýšľala, tým bola nepokojnejšia a rozrušenejšia. Nakoniec vstala. Krmpotič na ňu významne pozrel, no ona sklopila oči a nemala síl odpovedať na jeho pohľad. Rýchlo vyšla z jaskyne. Rajko šiel za ňou a odprevadil ju po kolibu.

	– Dobrú noc.

	– Dobrú noc, – odvetila, vstúpila do koliby, ľahla si a prikryla sa. No nemohla zaspať. Trápil ju nepokoj a clivota. Neustále premýšľala o svojom pobratimovi, o jeho piesni a jeho smútku.

	Spustila sa hlboká noc. Vonku hvízda vietor a vôkol dievčaťa hlinené steny, tma a ticho. Hodiny plynú, ale ona nespí. Vonku duje čoraz silnejší vietor a prináša desivé zvuky. Zvuky sa približujú a napĺňajú jej dušu obavami.

	„Beda, veď to zavíjajú vlci!“

	Strhla sa, nadvihla hlavu a počúvala.

	„Áno, sú to vlci. A približujú sa.“ Prebehli jej zimomriavky po chrbte. Vydesená vstala a ostala stáť uprostred koliby. Vo vchode sa zjavilo čosi čierne. Katka zvrieskla.

	– To som ja, – ozval sa Rajko. – Počul som, že si vstala.

	– Bojím sa.

	– Vlci zaňuchali mäso. Ale tebe sa nič nestane. Buď pokojná!

	Rajko si sadol na lavicu a podoprel si hlavu.

	– Ešte si nespal? – spýtala sa.

	– Nie.

	– A prečo?

	– Tak, nechce sa mi spať. Cítim sa tak, ako keby ma malo postihnúť niečo veľmi smutné. A ty? Prečo si bola včera večer taká zamyslená?

	– Ja? Mýliš sa.

	– Nemýlim. Videl som. Možno sa bojíš toho Veljka, ktorý neustále hľadí na teba. Ak bude na teba tak hľadieť, vrazím mu jednu medzi oči.

	Dievča sa preľaklo, no nič nepovedalo. V kolibe ticho. Vonku fičí vietor a zavíjajú vlci. Ich zavíjanie je čoraz bližšie.

	– Neboj sa, ľahni si a spi.

	Rajko vstal, podišiel k východu a ostal tam stáť, hľadel do nočnej snehovej búrky, v ktorej blúdia vlci. Mladík stál na stráži, v každej ruke držal jednu pištoľ.

	Katka predstierala, že spí. Mala veľmi znepokojenú myseľ. Už začalo svitať. Vlci dávno onemeli, zmizli. Rajko odišiel do svojej koliby.

	„Zrejme už nastal čas,“ pomyslela si, zahalila sa plášťom a vyšla z koliby. Nechtiac vykročila smerom ku kolibe náčelníka. Na slame ležal mladík a spal. V spánku hlboko vzdychol, akoby sa mu sníval škaredý sen. Dievča už chcelo odísť, ale znova znova sa zastavilo. Rajko sa opäť prehodil na ležisku, ešte ťažšie vzdychol a akoby zavzlykal. Dievča hľadí na Rajka, chce odísť, no nevládze sa pohnúť. Zmocní sa jej neznáma bolesť. Zore už blednú a ona ešte stále váha, opiera sa o stenu a oddáva sa neznámemu citu. Napokon sa v nej prebudili takéto myšlienky:

	„Môžem veriť tomu cudziemu človeku? Nepoznám ho a Rajko už za mňa svoj život vystavil. Ak odídem, oklamem ho. Ivka predsa zaniesla môjmu otcovi list. Otec mu dá milosť a potom ma Rajko sám pustí domov.“

	Obrátila sa a vykročila von z jeho koliby.

	Vtom sa Rajko strhol a vyskočil na nohy.

	– Čo tu robíš?

	Preľakla sa, no hneď si našla výhovorku:

	– Počula som, ako si kričal, nuž som mala strach, že…

	– Ach, – pretrel si oči, – snívalo sa mi niečo také strašné, čo ma zabolelo tak, ako keby ma niekto bodol priamo do srdca.

	– Čo sa ti snívalo?

	– Že si ušla.

	– A ako?

	– S tým zbojníkom Veljkom…

	Dievča sa vydesilo.

	„Naozaj sa mu to snívalo, alebo je to iba tušenie a teraz mi o tom hovorí?“

	– Sen je mam a klam, vravia ľudia…

	– Áno, sám diabol mi priniesol taký hriešny sen, že si zradila pobratima. Všetci by povedali, že som ti pomáhal a ich zradil, napľuli by na mňa. Nič nie je odpornejšie, než pošliapať dané slovo.

	Katka sa začala tešiť, že neodišla. Vrátila sa do svojej koliby, ľahla si na slamu a spokojne zaspala.

	Už bolo poludnie, keď ju Rajko prebudil a pozval na obed. V jaskyni všetci sedeli okolo ohňa. Veljko sa prikradol a úkosom významne pozrel na dievča. Pohľadom sa jej pýtal, prečo neprišla. Katka mu pohľad neopätovala. Potom Veljko začal nahlas, pre všetkých, hovoriť:

	– Bratia, mali by sme župnému sudcovi niečo odpovedať. Už dlho tu márne trčím. Čo mu odkážete?

	– Ak sa ti chce a ak sa nebojíš, – odvetil Rajko, – choď a povedz mu, že sme ochotní vrátiť mu dcéru, ak nám verejne všetkým dá milosť, ako to urobil vicebán Vrhovac.

	– Dobre, idem ešte dnes. Keď si ma vybral, aby som s vami rokoval, azda mi len hlavu neodtrhne.

	Skôr než odišiel, Veljko sa priblížil ku Katke:

	– Prečo ste neprišli?

	– Náčelník nespal. Vlci ho držali na nohách. Poproste otca, aby pre všetkých vybavil omilostenie.

	– Zajtra sa vrátim a donesiem odpoveď.

	Krmpotič sa vydal na cestu do Karlovca. Rajko sa očividne potešil, že odišiel a hneď siahol po puške, že pôjde na poľovačku, aby doniesol nejakú divinu svojej pokrvnej príbuznej.

	Na druhý deň sa vrátil Krmpotič. Zbehovia ho obstali a zasypali otázkami.

	– Karlovac onedlho pripadne pod francúzsku vládu a Zdenčaj sám nič nemôže urobiť, kým nedostane príkazy. No sľúbil, že sa za vás prihovorí a navrhne omilostenie.

	– Dokedy to bude trvať? – spýtal sa Rajko.

	– To sa nevie. Ešte nič nie je isté a preto musíme čakať.

	Krmpotič ostal s nimi. Katka netušila, čo chce a chápala iba toľko, že nemieni odísť.

	Na druhý deň Rajkovi oznámili, že rapavec sa vrátil a chcel, aby ho znova prijali do družiny. Náčelník vyšiel z jaskyne, aby sa s ním pozhováral. Krmpotič využil príležitosť a hneď sa priblížil ku Katke:

	– Akoby sa vám tu páčilo.

	– Čo mám robiť, keď otec neposiela pomoc?

	– Otec vám odkázal, aby ste ušli, ale vy ste zostali. Zrejme chcete, aby aj on ušiel s vami…

	– Kto?

	– Váš pobratim Rajko.

	– Vy ste ale bezočivý!

	– Každému musí byť jasné, že sa vám nechce domov.

	– Kto vám dal právo, aby ste sa o mňa starali?

	– Sám som si dal to právo. Kvôli vám tu strácam čas.

	– Kvôli mne? Tak potom sa vráťte domov.

	– Vášmu otcovi oznámim, že jeho dcéra sa zahľadela do náčelníka zbehov.

	– Taká bezočivosť!

	– Možno bezočivosť, ale je to pravda.

	– Aj keby to bola pravda, vás sa to netýka.

	– Chcem ochrániť vašu česť v spoločnosti.

	– To je moja starosť, a nie vaša. Nechajte ma.

	Vyskočil, tvár mu zrumenela a rozrušene šepol:

	– V Záhrebe som všetkým dal slovo, že vás unesiem. Núkam vám, aby ste ušli, ale vy naďalej ostávate pod jedným krovom s mladým náčelníkom a žijete s ním v podozrivom priateľstve.

	Katke udrela krv do hlavy:

	– Šľachetný rytier, ak je vám nepochopiteľné, že niekto môže v hore považovať dievča za sestru, potom je jasné, že nie ste schopný sa k dievčaťu správať tak rytiersky ako Rajko.

	– Môžete ma urážať koľko chcete, dané slovo dodržím.

	– Zbavujem vás tejto povinnosti. Vráťte sa domov.

	– Nemôžem,– odvetil, a bolo na ňom vidieť akúsi čudnú premenu.

	– Tak veľmi vám záleží na sláve, že to budete práve vy, kto unesie dcéru karlovackého hodnostára?

	– Nezáleží mi na sláve, ale na vás.

	– Ale mne na tom nezáleží.

	Zvonku k nim doľahla zvada. Katka sa poponáhľala k východu z jaskyne.

	– A čo som povedal? – bránil sa rapavý. – Nič. Ký čert uverí, že v pustom lese bývaš pod jedným krovom s ňou a nič nie je medzi vami?!

	– Buď prekliaty, ako môžeš pochybovať o čistote pobratimstva?!

	– Počujete? – obrátila sa Katka na Krmpotiča. – Prostí ľudia si vedia vážiť a veriť, no urodzený pán sa uráža.

	Ešte neskončila, keď počula, ako Rajko zvolal na rapavého:

	– Ak sa čo len raz svojím jedovatým jazykom dotkneš toho dievčaťa, zastrelím ťa ako psa.

	Krmpotič vyšiel z jaskyne. Premýšľal a rozhodol sa takto: „Ona sama neopustí mladého náčelníka. Unesiem ju proti jej vôli, unesiem ju jemu, tomu odpornému chlapovi! A potom ho dám obesiť. Netušia, ani on, ani ona, že sú v mojej moci.“

	A s takýmito myšlienkami odišiel do lesa.

	„BIELA ŽENA“

	V cisárskom kabinete hlboká nočná tma. Kancelár Zinzendorf vychádza. Cisár sa obzrie. Za paravanom zazrie hlavu policajta Karla. Rukou dal znamenie a Karlo ho nasleduje. Na hrubom koberci nepočuť kroky. Cisár František sa obhliadne po osvetlenom salóne a zašomre:

	– Nenávidím noci, ale ani dni nie sú o nič príjemnejšie. Trasie ma.

	– Veličenstvo, smiem vás poprosiť, aby ste si zachovali pokoj?

	– Pokoj v takýchto pekelných mukách?! Milý môj, to naozaj nejde. Pod krovy mojich pradedov prichádzajú odporní, usmiati Francúzi. Tí, ktorí odťali hlavu mojej tetke Márii Antoinette a ktorých teraz k moci priviedol vnuk rybára, obyčajný vagabund Bonaparte. Takéto poníženie ma ubíja.

	– Aj po uzavretí mieru, veličenstvo?

	– Ja, cisár s nekonečným radom panovníckych predkov, uzatváram zmluvu s nejakým odkundesom, ktorého mestská zberba urobila generálom a konzulom! Veď to je hanba! Musím na to celý deň myslieť? Keby som sa aspoň na noc mohol upokojiť a potešiť s mladou Lodovikou.

	Karlo mlčí a na znak súhlasu prikyvuje. Cisár sa ho šeptom spýta:

	– Myslíš, že všetci vidia, po čom túžim?

	– Vo Viedni sa o tom šeptá.

	– A prečo si tomu, kto to rozširuje, nezakrútil krkom?

	– Mám zahrdúsiť celé mesto?

	– Ako sa to ľudia dozvedeli?

	– Akoby sa tá správa šírila vzduchom.

	– V takom prípade si samozrejme musím myslieť, že za mojím chrbtom neustále niekto číha. Teraz určite spoza nejakého múra vyjde demokrat. Och, mal som všetkým darebákom uťať hlavy! A čo si o mne myslia moji ministri?

	– Všetci sú hlboko oddaní vášmu veličenstvu.

	– Neklameš mi?

	– Kedykoľvek ich špehujem pri poradách, alebo keď sa zhovárajú súkromne, vždy iba šeptajú svoje obavy o veličenstvo a váš trón. Dám na to svoju hlavu, že tak hovoria a cítia. Vravia, že Korzičan je diabol z pekla.

	– A tá Lodovika?

	– Kedykoľvek a kdekoľvek ju stretnem, jednostaj šeptá iba o cisárovi, ba čo viac, hovorí o „peknom cisárovi“.

	– Dám ti titul baróna.

	– S takým titulom sa nedá chodiť pomedzi masy ľudí a načúvať. Titul odhaľuje osobu. Obyčajnému mešťanovi je prístupné všetko.

	– Nie si demokrat, keď odmietaš titul?

	– Ja som len pokorný a verný sluha jeho veličenstva. Mohli by ste o mne zapochybovať, veličenstvo, iba vtedy, keby ste dali na reči prvej dvornej dámy. Každý môj krok sledujú jej špicli.

	– Potrebujem ju, ale teba ešte väčšmi. Zajtra mojej krásavici zanesieš briliantový náhrdelník. Hneď ráno, – a podal mu škatuľku potiahnutú hodvábom. – Teraz sa pokúsim zabudnúť na Korzičana a budem myslieť iba na dievčatko. Choď už!

	Karlo nečujne vyšiel z cisárovho súkromného salónu a kráča chodbou, ktorú stráži plno vojakov. Všetci sú po zuby ozbrojení, takže to vyzerá, ako keby bola vojna. Cisárovho zveda všetci poznajú, no aj tak každej stráži ukazuje svoj odznak. Prišiel k poslednej miestnosti, v ktorej sedí službukonajúci dôstojník. Ten Karla skontroloval a potom zavolal dvoch vojakov, aby ho vyprevadili z paláca. Vtom sa dvere dôstojníkovej izby náhle rozleteli a dnu vošiel bledý, preľaknutý vojak.

	– Čo sa to opovažuješ? – zvolal dôstojník.

	– Infanterista Wenzel Braun, poslušne hlásim. Pán dôstojník, poslušne hlásim, že chodbou prešla „biela žena“. Žena v bielom, zahalená bielym závojom. Skríkol som „Stoj! Stoj, lebo strelím!“, no ona preletela z jednej strany chodby na druhú, odomkla si dvere a zmizla.

	– Zaspal si a snívalo sa ti, – povedal dôstojník. Karlo podišiel bližšie a zasvietil vojakovi do tváre. Bola smrteľne bledá. Zuby mu drkotali a chrapľavý hlas hovoril:

	– Poslušne hlásim, „biela žena“ sa nezastavila. Mala kľúč a otvorila si dvere. Keď som sa rozbehol za ňou, dvere boli znova zamknuté.

	Na jeho hlasné slová sa do miestnosti zbehlo niekoľko dôstojníkov i vojakov.

	– Je to blázon, odveďte ho, – povedal dôstojník.

	– Mňa viete zadržať, ale nepriateľa nie! Mňa, ktorý stráži palác a dvor, posielate do väzenia, ale neposielate tam tých, čo preniknú na cisársky dvor!

	Vojak kričal čoraz hlasnejšie. Dôstojník prikázal, aby mu zviazali ruky i ústa a odobrali zbraň. Vojak sa bránil, vzpieral, no niekoľkí ho schmatli a odvliekli.

	– Do väzenia s ním! Alebo, ešte lepšie, do blázninca!

	– Napriek tomu by som si prezrel dvere, pán veliteľ, – povedal Karlo, – aby som mohol informovať cisára.

	Dôstojník s ním vyšiel na chodbu. Karlo prezrel dvere, čo viedli do paláca, no všetky boli zamknuté.

	– Videli ste niekoho? – spýtal sa Karlo prvej stáže.

	– Akúsi ženu v bielom. Prebehla po chodbe a neuposlúchla strážneho, keď ju vyzval, aby stála. Strážny sa však zbrane ani nechytil.

	Dôstojník sa hneval:

	– Alebo ste všetci zblazneli, alebo ste zaspali v službe.

	Karlo zišiel na nádvorie cisárskeho Burgu a vyhľadal službukonajúceho dôstojníka. Ten práve vydával príkazy o tom, kde majú zatvoriť strážneho Wenzela Brauna. Karlo požiadal o dovolenie vypočuť ho medzi štyrmi očami. Napokon ostali v malej pisárni sami:

	– Človeče, povedzte, ako to, že nejaká dvoranka nezastaví, keď ste ju vyzvali? Čo vás tak rozrušilo, že sa ešte aj teraz chvejete?

	– Neviete nič o „bielej žene“? Pane, veď o tom vie nielen celý dvor, ale všetci Viedenčania už sto rokov. Ak sa v noci na kráľovskom dvore objaví „biela žena“, potom na dvore niekto zomrie.

	– Ach ták? A odkiaľ prichádza ten biely kuriér?

	– Neposmievajte sa. To nie je kuriér, ale duch „bielej ženy“. Môžete sa opýtať, objavila sa pred smrťou Márie Terézie i cisára Jozefa Druhého, pred smrťou prvej ženy nášho cisára, aj pred smrťou cisára Leopolda.

	– Nesnívalo sa vám, že prišla dnes?

	– Videl som ju, ako sa zjavila za rohom chodby, poobhliadala sa navôkol a potom pomaly vykročila. Vojaci sa obrátili na mňa, lebo ja zastavujem každého, kto ide po chodbe, a preto musím konať svoju povinnosť, aj keby to bol duch. Preto som zvolal: „Stoj! Stoj, lebo strelím!“ Na tieto slová uskočila bokom, odomkla dvere a zmizla.

	– Odomkla?

	– Na vlastné uši som počul a vlastnými očami som videl. No teraz ma chcú sputnať a vyhlásiť za blázna. Celá Viedeň vie o tej žene, a ja musím trpieť za to, že som ju videl? Budem kričať.

	– Upokojte sa! Pomôžem vám, ale musíte vydržať do zajtra. Dôstojník nedovolí, aby sa o tom hovorilo. Nepôjdete do nijakého blázninca, ale dajte mi slovo, že nikomu nič nepoviete.

	Karlo náhlivo kráčal po uliciach mesta. Vstúpil do domčeka svojho otca. Jedno okno, čo viedlo na dvor, bolo zakryté hustým závesom, ktorý prepúšťal len málo svetla. Preto zastal a zaklopal na dvere. Počul známy hlas a odpovedal. Pri stole sedel muž stredného veku a na stole mal písanky a knihy.

	– Pán profesor, videl som, že ešte pracujete, nuž som sa vás prišiel na niečo opýtať. Určite ste čítali viac kníh ako ja. Rád by som vedel, či sa v dejinách našich cisárov píše o nejakej „bielej žene“.

	Opýtaný muž bol v pomykove. Sklonil hlavu, chvíľu premýšľal a potom odvetil:

	– Vy najlepšie viete, že my, učitelia, sme pod neustálym dohľadom. Nebúrim sa proti tomu, ale lepšie bude, keď budem mlčať. Vezmite si túto knihu. Sám minister ju dovolil tlačiť. Ak v nej niečo nájdete, ja som nič nehovoril.

	Vzal podávanú knihu a odišiel na prvé poschodie do svojej izby. Boli to poznámky historikov o poverách pod krovom Habsburgovcov, ktoré sa ústnym podaním prenášajú z pokolenia na pokolenie. V knihe našiel aj poveru o duchu „bielej ženy“. Karlo však usúdil:

	– Dnešná „biela žena“ sa iba zahrala na ducha. Prečo? Chystá sa zločin… 

	Na druhý deň o ôsmej v cisárovom oficiálnom kabinete stáli delegáti, ktorých poslala záhrebská mestská rada.

	Na tvárach mali veľmi vážny, takmer strnulý výraz. Cisár František vstupuje so svojimi ministrami a kancelárom kniežaťom Metternichom, ktorý má bielu parochňu a pohŕdavo si premeriava deputáciu.

	– Môžete hovoriť. Čo si želáte?

	– Vaše veličenstvo, prichádzame pred vás, aby sme vás oboznámili s veľkým smútkom chorvátskeho národa, lebo Dalmácia, Istria a Slovinsko a vraj aj polovica Chorvátska budú rozdelené, rodiny budú roztrhané a súrodenci nebudú pod jedným krovom. Nás sa nik na nič nepýtal, ministri dali naše krajiny na výmenu…

	– To je moja vôľa, a nie vec ministrov! Tí len vykonávajú moju vôľu!

	– Veličenstvo, naozaj si tak málo ceníte chorvátsky národ, ktorý na bojisko poslal stotisíc vojakov, z ktorých tridsať tisíc padlo?

	– To bola ich povinnosť!

	– V tom prípade tí, čo ostali, majú nárok na zhovievavosť…

	– Tí, čo ostali, majú povinnosť umrieť za cisára.

	– Ak ich cisár odovzdal nepriateľovi, majú mu prisahať?

	– Áno, prisahajte, a mne zachovajte vernosť.

	– Veličenstvo, také prísahy nejestvujú.

	– Vy ste hlavný župan Škrlec? Z vašich odpovedí zaznieva duch zradcu Delivuka, ktorý bol u vás denným hosťom.

	– Veličenstvo, nikdy nikto nepotvrdil, že by bol zradcom. Súd zastavil konanie.

	– Preto, lebo si vedel šikovne získať moju špiónku, aby zachránila odsúdených.

	– Urobila to zo svojej vôle.

	– Všetci demokratickí zradcovia a vodcovia mali chorvátske a slovanské mená. Vy, ktorí ste ostali v rámci Rakúska, máte povinnosť Delivuka nájsť.

	– Osem rokov sme o ňom nepočuli.

	– Chcem toho zradcu dostať na popravisko. Ak nevynaložíte všetky sily, aby ste ho našli, za zradcov vyhlásim vás. Vašou povinnosťou je poslúchať moje príkazy.

	– Hoci zajtra mnohí z nás pripadnú nepriateľovi?

	– V každom prípade prikazujem: doveďte Delivuka, silou alebo prefíkanosťou.

	– Veličenstvo, naša zem je rozkúskovaná…

	– Ja som vlastníkom tej zeme a robím si čo chcem. A poddaní ma musia počúvať…

	Ako to mal vo zvyku, predviedol svoj starý trik. Vo chvíli, keď sa chystali mu odpovedať, obrátil sa k nim chrbtom a odišiel. Bledí, strnulí členovia deputácie vychádzali z kráľovského paláca. Škrlec šepol:

	– Cisár žiada zradcu Delivuka, no skutočným zradcom je František Prvý…

	– História nezaznamenala takúto audienciu.

	– Bratia, Vrhovac mi povedal, že mám predniesť jeho abdikáciu, ak sa to dobre neskončí.

	– Ak by to urobil, rozkazovali by nám cisárovi špicli a žandári. Nesmie abdikovať. Veľké šťastie, že kráľ mu neodobral hodnosť…

	Zničení vychádzajú palácovou bránou na ulicu a strácajú sa medzi davom, akoby sa hanbili sadnúť do nádherných kočov, ktorými sa doviezli na slávnostnú audienciu.

	V rodinnej cisárskej jedálni je pripravený každodenný obed. Zišli sa cisárovi bratia so ženami, štrnásťročný následník trónu a o rok mladšia Mária Lujza. Cisárovná prichádza v sprievode svojich dvoraniek. Roky, udalosti a ani jej nové tehotenstvo nezmenili postavu cisárovnej. Pekné vlasy, na perách milý úsmev, to všetko ešte aj dnes má svoj pôvab. Ako kedysi, aj teraz má „krok gazely“, široká sukňa úplne zakrýva jej tehotenstvo. Veselo oslovuje celú rodinu a sadá si k stolu.

	Vzápätí sa objaví cisár, milo odzdraví a sadá si vedľa nej.

	– Ako sa cítiš, drahá?

	– Celkom dobre. Nijaké ťažkosti z môjho stavu, som čulá ako vždy.

	– Čo si robila predpoludním?

	– Spievala a hrala na harfu. Naučila som sa celú malú operu. Keď budem mať po pôrode, pripravím koncert. Určite budeš spokojný.

	– Len buď opatrná a veľmi sa neunavuj.

	– Pieseň a hudba sú ako vzduch a slnko.

	Cisár už dávno zanechal kruté správanie voči žene. Už pred pár rokmi uznal, že jeho podozrievanie cisárovnej s princom Alfonzom nebolo odôvodnené. Neapolčan sa k svojej príbuznej správal iba ako gavalier, a ona, cisárom zanedbávaná a opustená, potrebovala jeho pomoc, lebo sa veľmi bála revolúcie. Cisársky pár si každý deň hrkúta pri stole, zhovárajú sa o tom, čo sa stalo i o tom, čo sa má stať. Dnes sa cisár ponáhľa s jedlom:

	– Už som prijal nejaké deputácie a ešte nejaké musím prijať. Všetko zapríčinil ten Korzičan.

	– Spomínaš si, – povedala cisárovná, – ako sme trpeli neistotou, keď hrozila demokratická revolúcia? Dnes je situácia svojím spôsobom jasná a istá. Korzičan sa pominie tak ako všetko ostatné.

	– Idem si vypočuť jeho tajné odkazy. Neskôr sa znova uvidíme, – milo sa usmial na cisárovnú.

	– Aj ja idem. Chcem sa nechať vyviesť na prechádzku, cítim, že mi to robí dobre. Baronesa Höllenbachová, poďte so mnou, grófka Thökölyová ostane s deťmi.

	Prvá dvorná dáma Dora Höllenbachová hneď vstala. Hoci aj nad ňou sa prehnalo niekoľko rokov, ani ona sa vôbec nezmenila. Tvár, úsmev, svižnosť tela si zachovali svoju mladosť. Úsmev Márie Terézie posmelil prvú dvornú dámu k poznámke:

	– Vaša výsosť, keď hrozila revolúcia demokratov, bolo to oveľa nebezpečnejšie než Korzičan. Keby herec Sehy nebol odhalil strašné úmysly demokratov, najmä tých zo Záhrebu, sprisahanie by nebolo odhalené a boli by padali hlavy členov cisárskej rodiny. A všetkému na vine bola Xénia.

	– Ona ešte žije?

	– Moji ľudia mi oznámili, že sa skrýva v Taliansku. Zrejme teraz prebehla k Francúzom. To sú jej demokratickí spojenci.

	– Len láska ju mohla naviesť na tú strašnú cestu s demokratmi.

	– Prikázala som, aby povedali Delivukovi, že sa vydala za grófa Ruspolliho. Rozhorel sa ani fakľa, zatúžil po pomste. Ak pomstu vykonal, je to víťazstvo nad oboma.

	– Nikdy ste sa nedozvedeli nijaké podrobnosti?

	– Pátrali sme po Delivukovi i po nej, ale do Talianska sa teraz nijaký náš človek nedostane, lebo cisárove územia si prisvojil Korzičan Napoleon. No dúfam, že aj medzi Francúzmi sa nájdu takí, ktorým sa bude páčiť lesk rakúskych dukátov.

	– Teraz už idem. Túžim po vzduchu a slnci.

	Cisárovná mávla rukou, pozdravila sa v rodnom neapolskom nárečí a vykročila k salónu. Prvá dvorná dáma jej otvorila dvere. Potom sa dvere zatvorili a po chvíli sa zo salónu ozval krik. Ktosi volal: „Pomoc, pomoc!“

	Cisárovi bratia sa rozbehli do salónu. Na koberci leží cisárovná a pri nej kľačí Dora a volá o pomoc.

	– Lekára, lekára!

	Pokúšali sa cisárovnú nadvihnúť, ale každý pohyb jej spôsoboval strašnú bolesť. Nakoniec ju veľmi opatrne na rukách odniesli do spálne. Jej vykrivená tvár prezrádzala strašnú bolesť.

	Vo chvíli začali behať dvoranky, dvorania, domáci lekár, všetko, čo malo nohy.

	V cisárovom nádhernom kabinete vyslanci Francúzska sa radia o podmienkach prímeria s cisárom Františkom a jeho poradcami. No zrazu vonku ktosi skríkne strážnemu, ktorý sa ho pokúsil zastaviť:

	– V mene života cisárovnej!

	Do kabinetu pribehol dvorný lekár. Bledý zvolá:

	– Prepáčte, ale ide o život cisárovnej.

	Všetci rozrušene vyskočili.

	– Stalo sa nešťastie.

	Cisár František bez slov vybehol z kabinetu, dvorný lekár odpovedá na otázky ministra grófa Zinzendorfa. Minister hneď informuje francúzskych vyslancov:

	– V salóne sa stalo nešťastie. Cisárovná sa potkla o koberec. Lekár má obavy.

	– Aké?

	– Môže nastať predčasný pôrod.

	– To je vážne. V takom prípade prerušme poradu, na správy počkáme v našom hoteli.

	– Po správe lekárskeho konzília kráľ iste bude hneď pokračovať v porade. Prídem vás informovať, – dokončil vysvetľovanie minister Zinzendorf a odprevadil francúzskych vyslancov k východu.

	V spálni cisárovnej panuje veľké rozrušenie. Cisárovná stená, narieka, domáha sa pomoci. Rýchle zvolaní dvorní lekári ju prehliadajú. Podchvíľou povedia nejaké latinské slovo. Ich pohľady prezrádzajú ustaranosť. Vznáša sa nad nimi veľká zodpovednosť.

	– Ako sa to mohlo stať?

	– Neviem, – odvetili dvoranky. – Prvá dvorná dáma sprevádzala cisárovnú.

	– Zavolajte prvú dvornú dámu.

	Bežia, otvárajú dvere a volajú prvú dvornú dámu. Prichádza Dora Höllenbachová. Tvár má mokrú od sĺz.

	– Ako sa cisárovná potkla?

	– Rýchlo vykročila a zrazu spadla, priskočila som, chcela som ju zdvihnúť, ale márne. Zavolala som cisárových bratov, oni ju potom nadvihli a… – s plačom vysvetľovala prvá dvorná dáma.

	– Výsosť sa o niečo udrela?

	– Neviem, na koberci som nič nevidela.

	Lekári strácajú vynachádzavosť. Cisár stojí pri okne. Oboma rukami si pritíska hlavu o sklo a šeptá:

	– Toto je ako hrom z jasného neba…

	– Možno sa všetko dobre skončí, – utešujú ho bratia.

	Prichádzajú lekári.

	– Veličenstvo, dovoľte, aby sme vás informovali.

	V mene piatich dvorných lekárov cisára informuje Weinberg:

	– V malom salóne, následkom pádu jej výsosť sa ranila…

	– Nie je to nebezpečné?

	– Naopak, situácia je veľmi vážna.

	– Prečo?

	– Hrozí predčasný pôrod.

	– Kedy môže nastať?

	– To ešte nie je isté, ale môže sa to stať do dvadsaťštyri hodín.

	– Ako je to možné?

	– Cisárovná sa pri páde poranila. Prosíme o dovolenie prezrieť si miesto nešťastia. Prosíme, aby s nami šla aj dáma, ktorá cisárovnú sprevádzala.

	Onedlho už doktori s baronesou Höllenbachovou vstupovali do salónu.

	– Toto je ten salón?

	– Áno.

	– Jej výsosť teda bola v tomto salóne. Nezohýbala sa cisárovná, nehľadala niečo v skrini? Nie je tu nič, o čo by sa mohla potknúť.

	– Jej výsosť vyšla predo mnou cez tieto dvere. Dvere sa potom zatvorili a ja som odchádzala. Zrazu som začula krik. Vbehla som dnu a cisárovná už ležala na koberci. Myslela som si, že sa pomätiem. Veď pred krátkou chvíľou kráčala normálne a odrazu ju vidím ležať…

	– Na takomto mäkkom koberci nie je smrteľne nebezpečné potknúť sa, – tvrdil cudzí lekár.

	– Cisárovná padla na niečo, čo spôsobilo poranenie brucha, – dodal druhý lekár, mešťan.

	– No v tomto salóne je všetok nábytok opretý o steny, ešte aj stoličky a kreslá, – konštatovali lekári.

	– Kade podľa vás kráčala? – spýtal sa Weinberg.

	– Zrejme tade, priamo, – ukazovala prvá dvorná dáma.

	– Nebolo niečo na zemi? Nejaký stratený predmet, šperk, alebo niečo podobné?

	– Na koberci nič nebolo. Vlastne, nedívala som sa, lebo som hľadela len na cisárovnú.

	Lekári odchádzali a pri rozlúčke vyslovili nádej, že sa všetko dobre skončí. Cisár im povedal:

	– Odmením vás pokladmi a vysokými titulmi. Dvaja z vás nech sa pri nej dňom i nocou striedajú. Cisárovnú nenechajte samotnú ani na okamih a každú zmenu mi hláste…

	No nielen lekári, ale celý dvor bol na nohách dňom i nocou.

	Lekári boli neustále prítomní, aby mohli pomáhať pri predčasnom pôrode. Veľké hodiny smutne odbíjali čas v temných komnatách. Konečne pribehol dvorný lekár a cisárovi oznámil:

	– Pôrod šťastlivo prebehol. Lekári prikázali úplný pokoj, nijaké rozrušovanie. Nik sa nesmie dostať do jej blízkosti. Cisárovná ostane štyridsaťosem hodín sama, v našej opatere.

	– Prikážem, aby nik nechodil nablízku, aby nik neprehovoril nahlas.

	– Iba úplný pokoj môže priniesť záchranu, lebo má ťažko porušené nervy.

	– Hneď vydám príkazy. Pomôžte mi, aby som niečo nezabudol. Dvormajster a prvá dvorná dáma dostávali od kráľa prísne príkazy a lekár doplňuje podrobnosti.

	– Nik nesmie prehovoriť ani slovo, aby cisárovná mohla spať vo dne i v noci. Nesmie byť počuť najmenšie škrípanie.

	Štyria lekári neustále bdejú pri cisárovnej. Príkazy lekári dávajú iba pohľadom a gestami. Je hlboká noc. Cisárovná Mária Terézia leží v hodvábnej posteli. Opatrujú ju lekári, na ktorých dnes so záujmom pozrie, usmeje sa a prehovorí:

	– To je čudné, páni doktori. Prečo som spadla?

	– O tom sa pozhovárame, keď vstanete a budete chodiť.

	– Už sa cítim veľmi dobre. No vždy, keď sa prebudím, ma prenasleduje otázka: o čo som sa to potkla?

	– Výsosť, nechajte túto otázku na potom. Vrátite sa k nej o pár dní. Teraz musíte spať.

	– Áno, budem, už sa mi zatvárajú oči.

	Mária Terézia zavrie oči a o chvíľu ju už premôže hlboký spánok. Lekári sa konečne šťastne usmievajú. Vedia, že spánok nemocnú posilní. Nehlučne prejdú do malého salónu vedľa spálne. Tu si sadnú, no dvaja ju spoza závesu neustále sledujú a šeptajú:

	– Celá je v náručí sna.

	– Najbezpečnejšia cesta k vyzdraveniu.

	– Vždy sme v to dúfali. Telo je zdravé, ale nervy má podráždené.

	– Tvrdý spánok zvíťazí. Pozrite. Nakukli dnu a spokojne prikývli.

	Cisárovná spala spánkom, ktorý znamenal vzkriesenie. Nemé ticho. Len pravidelné dýchanie, ktoré tešilo lekárov. No odrazu zdvihli hlavy. Začuli ľahké klopanie. Strážcovia cisárovnej sa preľaknuto začali obhliadať. Vstali, podišli k dverám, ale nikde nikoho. Vrátia sa na svoje miesta a klopanie sa ozve znova. A ešte silnejšie.

	– Och, čo je to, kto ma budí?! – počuť jej otázky zo sna.

	Lekári pribehnú k nemocnej, ktorá z polospánku znova hovorí:

	– Niekto klope… prečo zas…

	– Nič, to nič, možno je to hore nad nami. Len pokojne spite.

	Ospanlivé oči sa zatvárajú, doktori šeptom vravia:

	– Čo to má znamenať?

	– Veď cisár zakázal akýkoľvek hluk!

	Jeden z lekárov znova pozrie na dvere, druhý ostane pri nemocnej, lebo tá sa znova prebudila a ukazuje na tapety pri posteli:

	– Tu, tu niekto búchal. Ale tu niet dverí, iba doskami zakryté okno a tam je chodba. Počúvajte, zhovárajú sa…

	Jeden z lekárov rýchlo vyšiel, aby zistil, kto to robí hluk. Ostatní lekári ju upokojovali, ale slová, čo doliehali do spálne, boli čoraz hlasnejšie.

	– Hovorí tam nejaká žena po taliansky, – konštatovala cisárovná a počula, ako ženský hlas hovorí:

	– Vravím vám, krátko po polnoci pribehol k službukonajúcemu dôstojníkovi infanterista, drkotali mu zuby, bol bledý a oznamoval, že po chodbe prešla „biela žena“. A keď na ňu skríkol, aby stála, stratila sa za dverami. Vždy, keď sa objaví „biela žena“, umrie niekto z cisárskej rodiny. Tak to bolo za cisára Jozefa Druhého, za Leopolda, i prvej ženy cisára Františka…

	– Naozaj musí niekto umrieť? – spýtal sa druhý ženský hlas.

	– Musí. Tu niet pomoci! Smrť si ju už vybrala. „Biela žena“ sa totiž objavila noc predtým, ako cisárovná spadla v salóne. Môžeš si myslieť, čo to znamená…

	Lekári pri posteli vidia, že nemocná bledne a padá do bezvedomia. Zazvonia. No dvoranka, čo mala službu, neprichádza. Lekári poskytujú cisárovnej v bezvedomí pomoc, ale neprichádza k sebe. Dvaja lekári sa usilujú priviesť cisárovnú k vedomiu, jeden behá a zisťuje, odkiaľ prichádza hluk. Všetci sú však bezmocní.

	– Pozrite, znova sa prebúdza…

	Mária Terézia vystiera ruky, akoby niekoho hľadala. Otvára oči a hovorí:

	– Priveďte tú ženu, ktorá povedala, že…

	– Výsosť, to sa vám iba snívalo.

	– Prebudili ma zo spánku klopaním na tamto tapetami zakryté okno. Robievali to aj predtým…

	– Kto by sa opovážil? – spýtal sa lekár.

	– Tí, ktorí ma nenávidia, ktorí mnou pohŕdajú a nazývajú ma „neapolskou kvetinárkou.“ Pohŕdajú mnou, lebo sa vraj správam ako meštianka, lebo nie je na mne nič veľkolepé, preto, lebo mám rada umenie, knihy i ľudí, preto, lebo obdarúvam chudobných.

	– Výsosť, prosíme vás, nenapínajte svoje nervy.

	– Klopali, aby ma prebudili, aby som počula. Ešte nikdy sa so mnou nezhovárali po taliansky, ale o „bielej žene“ hovorili po taliansky, aby som lepšie rozumela.

	– Veľmi pekne vás prosíme, upokojte sa!

	– Oni si želajú, aby som nebola pokojná! Prečo by mi oznamovali príchod „bielej ženy“?

	– Náhodou niečo tárali.

	– Nie, nie, nebolo to náhodou. Po taliansky povedali, že „biela žena“ sa objavila pred vojakom na stráži, že vie o tom aj službukonajúci dôstojník…

	– Och, odpočívajte, spite.

	– Oni mi nedajú pokoja, lebo tí vonku vravia: „biela žena“ sa objavila na chodbe noc predtým, ako cisárovná padla v salóne. Vieš si predstaviť, čo to znamená…

	– Snívalo sa vám, prosíme vás, neopakujte to, čo sa vám snívalo.

	– To teda nie! Nespala som! Noc pred tým, ako „neapolská kvetinárka“ spadla na koberci, ktorý je pripevnený po novom tak, že sa ním nedá ani pohnúť, teda noc pred tým sa zjavila „biela žena“. Cisárovná sa potkla o niečo, čo vyčnievalo. Hneď som mala podozrenie, ale nevládala som zistiť, čo to bolo. Ako je možné spadnúť na mäkkom koberci, keď človek nemá závrat…

	Cisárovná blúznila. Lekári ju držali za ruky a cítili, že je celá rozpálená, že sa trasie.

	– Výsosť, prosíme vás, užite tieto kvapky.

	– „Biela žena“ je všemocná. Koho ona chce odstrániť, tomu niet pomoci.

	– To sú len povery!

	– Tamtá povedala, že „biela žena“ ohlásila smrť Jozefa Druhého, Leopolda a predtým aj smrť Alžbety Wüttembergerovej, prvej ženy cisára Františka. Prečo prichádza, aby predčasne otvorila hrob živému človeku? Prečo?

	Lekári jej podali utišujúci prostriedok a ona hľadí na tapetu.

	– Klopali, aby prebudili „neapolskú kvetinárku“! Vedeli, že posteľ je opretá o zakryté okno na chodbu. A to na chodbu, po ktorej chodia stráže. Toto okno zakryli pred dvoma rokmi. Nech ho otvoria! Dobre viem, že tu bolo okno! Museli však rozšíriť cisárske kabinety a chceli úplne oddeliť úradné miestnosti od súkromných. Spomínam si…

	Vtom sa cisárovná obrátila na posteli a spýtala sa:

	– Kde sú moje deti? Chcem vidieť následníka trónu Ferdinanda, nie je síce mimoriadne rozumný, ale na trón rozum netreba. Cisárovi som dala štyri deti. Nikdy som nebola v bezvedomí. A keď sa všetci triasli strachom pred demokratmi, ani vtedy som sa nezachvela. Doveďte moju dcéru Máriu Lujzu! Štyri deti som dala cisárovi… dvoch synov a teraz… vykonala povinnosť… teraz ma dajú „bielej žene“…

	– Chytá sa jej horúčka, blúzni, – šeptal hlavný lekár.

	Znepokojení lekári čakajú, kedy začne liek pôsobiť, no ona zatiaľ s plačom hovorí:

	– Vidím „bielu ženu“. Mám ju v mozgu, v duchu, v sebe, je tam v salóne, kde som sa potkla. Prišla si ma vziať. Povedzte jej, aby ma preniesla späť do Neapolu, k azúrovému moru, tam je môj domov, tam chcem odpočívať.

	– Výsosť vyzdravie.

	– Nemôžem, oni to nechcú.

	Nik sa neodváži spýtať, kto sú tí „oni“, a preto iba opakujú prosbu:

	– Veličenstvo, prestaňte myslieť na „bielu ženu“.

	– Ale ona ma nechce pustiť z rúk. Poslali ju. Och, naozaj som odsúdená umrieť vo veku tridsaťštyri rokov? Už sa niekomu z dvora stalo, že spadol na koberci?!

	Po pol hodine lekári konštatovali, že Mária Terézia má vysokú teplotu.

	Ten, ktorý šiel zistiť dôvod klopania, svojim kolegom teraz hovoril:

	– Dlho som chodil po chodbách, potom som sa ocitol pred jedným čudným oknom, z chodby normálne okno, ale z vnútornej strany tapety. Niečo také si viem predstaviť na predmestí, a nie v Burgu.

	– Naozaj, na dvore je dosť takých vecí, ktoré by nestrpel ani najchudobnejší, na čistotu zvyknutý mešťan.

	– No navonok je všetko prepychové. Počúvajte však ďalej. Pred tým oknom som našiel dve dvoranky, jedna naozaj hovorila po taliansky, a to dosť hlasno. Hneď som ich pokarhal, že by nemali hovoriť nahlas, lebo je tu spálňa cisárovnej. Ale ona sa zarehotala a odvetila: „Mne prikazuje prvá dvorná dáma, a nie vy!“ a pokračovala v rozhovore bez toho aby stíchla alebo odišla. Rozbehol som sa za službukonajúcim dôstojníkom a až on tie dve babiská odohnal. Prosil som ho, aby ich vypočul, prečo klopali na tapety, ale on povedal, že nemá moc nad personálom prvej dvornej dámy, že by tak mohol urobiť iba vtedy, keby spáchali nejaký zločin.

	– Musíme to oznámiť cisárovi, – rozhodol sa Weinberg.

	No nepodarilo sa mu to. Horúčka úplne opanovala cisárovnú. Jej pekné oči úplne horeli a ona strácala vedomie.

	Dva dni mala cisárovná vysoké horúčky. Lekári mali konzílium a cisárovi oznámili, že ich vedomosti už nestačia na záchranu jej výsosti.

	Nad dvorom zúril aprílový vietor, keď dvormajster oznámil Viedni smrť Márie Terézie.

	„Biela žena“, smrť cisárovnej a princezná Lodovika zaujímali Viedenčanov i svetové noviny väčšmi než Napoleon. Správa, že cisár si vezme o dvadsať rokov mladšiu Máriu Lodoviku, rozrušila celú Viedeň. Hoci cisár pohŕdal svojimi poddanými, predsa len sa triasol pred hlasmi a hnevom ľudí.

	Z kočov veľmožov cisára pozdravovali chladné, zamračené tváre. Manželky veľmožov, ktoré si predtým veľmi nevážili nebohú cisárovnú, sa teraz odvrátili od štyridsaťročného cisárskeho vdovca a prejavovali veľkú nespokojnosť s jeho správaním. A na tvárach mužov, príslušníkov vysokej šľachty, bolo vidieť, že cisár svojím správaním uráža dvornú etiketu.

	Veľmoži vo svojich palácoch a na svojich majetkoch vyjadrovali protesty proti možnosti, že by sa museli klaňať pred nejakou princeznou, ktorej otec ušiel pred nejakým mešťanom. Ženy zo stavu veľmožov rázne odmietali, že by mali robiť ceremoniálne úklony pred neznámou mladou princeznou z Lombardie. A všetci starší zalamovali rukami nad hanebným tajomstvom cisárovej lásky, o ktorej písala svetová tlač súčasne so správami o pohrebných obradoch.

	Na samotnom cisárskom dvore cisárovi súrodenci i deti boli rozhorčení macochou, ktorá bola mladšia než najstarší cisárov syn. Viedenskí mešťania poslednú udalosť považovali za najväčší škandál, aký zažili oni a ich otcovia.

	Nebolo nijakého verejného zhromaždenia, na ktorom by sa o tomto všetkom nedebatovalo, nenadávalo na dvor a dvoranov. Nebolo domu, ani domčeka, kde by sa celé rodiny o tom nezhovárali. Vojna, ťažký život, celá bieda i Bonaparte, to všetko stratilo vážnosť kvôli udalosti na cisárskom dvore. Najčernejšie myšlienky sa vkrádali do myslí ľudí a veľmi poškodzovali cisársky dvor.

	Bola sobota. Neskoro v noci sa cisárov policajt vrátil domov. Bol na smrť unavený. V izbe ho čakal jeho brat Edo.

	– No tak, – spýtal sa Karlo, – čo je nového?

	– Milý Karlo, bolo by bývalo najlepšie, keby som nikdy nebol prijal službu ako tvoj pomocník. Zmocňuje sa ma strach.

	– Čo sa stalo, človeče?

	– Spočiatku sa nedialo nič mimoriadne. Chodil som po hostincoch a kaviarňach, po pivovaroch a výčapoch, po výletných miestach. Nakukol som všade, ale nikde som nepočul nič iné, iba reči o cisárovom milkovaní sa s mladou princeznou Lodovikou, čo vraj sprostredkuje jeho rovnako stará dcéra. Vraj sa dievčatká hrali a tak sa cisárovej dcére stalo macochou „bábätko z Lombardie“. Iní zas šeptom hovoria o tom, vraj jestvuje cisársky príkaz, že cisárovná ani nijaké cisárske deti sa nesmú nič dozvedieť o habsburskom duchu „bielej ženy“, lebo ak sa to dozvedia, umrú od strachu. Tretí zas špekulujú o tom, že tentoraz to nebol nijaký duch „bielej ženy“, ale že ktosi toho ducha šikovne zahral. A tak ďalej a tak ďalej… od toho, čo som počul, som takmer omdlel.

	– Niečo sa ti stalo?

	– Stalo sa mne, aj ostatným. Zašiel som do divadla, nech vidím a počujem niečo iné. Myslel som si, že aspoň tam nebudem počúvať povedačky o cisárskom dvore. Ale potom sa zdvihla opona. Scéna znázorňovala salón s kobercami. Spoza kulís sa objavila ruka, ktorá držala kus dlhého železa. A potom tá ruka, ako v cirkuse, strčila železo s klincami pod koberec. A ruka zmizla.

	– Aká to bola ruka, mužská, alebo ženská?

	– To sa nedalo vidieť. A vzápätí sa už otvorili dvere salónu. Vstúpila akási dáma, kráča po koberci… a z publika sa ozve výkrik: „Dávajte si pozor, pani, aby ste sa nepotkli, strčili vám železo pod koberec!“ Celé divadlo, okrem mňa, začne tlieskať. Oponu rýchlo spustili, samozrejme neodhalili človeka, ktorému tá ruka patrila. Ďalšie predstavenie už nikoho nezaujímalo, všetci mlčali. Na každej tvári sa dalo prečítať, čo si myslia: cisárovná nespadla náhodou, ale preto, lebo jej nastražili pascu.

	– Keď sa o tom dozvie cisár…

	– Oznámiš mu to?

	– Musel som ho doprevádzať na ľúbostné stretnutie s Lodovikou. A ty ostaň v posteli. Ak sa dozvie o tej udalosti v divadle, poviem mu, že ja som bol s ním a ty si bol nemocný a nemohol si vykonávať povinnosti môjho pomocníka.

	– Ale aj ty si mal isté pochybnosti o tom, ako sa cisárovná potkla?

	– Potknúť sa na koberci a poraniť sa pri tom, to je naozaj čudné. Vypočul som Wenzela Brauna na druhý deň, keď sa vyspal. Priznal sa mi, že „bielej ženy“ sa dotkol a cítil jej telo. Kráčala hrmotne, odomykala a zamykala dvere. Jeden lekár zas povedal, že počul klopanie na zatapetované okno cisárovnej, tvrdil, že ju naschvál prebudili a hovoril aj o tom, že akási žena nahlas hovorila po taliansky, dokonca neapolským nárečím. – Dovtedy sa nik s cisárovnou nezhováral po taliansky, nieto ešte neapolským nárečím. Dvoranka vraj pri okne povedala: „Biela žena sa objavila o polnoci predtým, než cisárovná spadla. Môžeš si predstaviť, čo to znamená…“. Keďže povera o „bielej žene“ na cisársku rodinu vždy pôsobí osudovo, je zakázané o nej hovoriť. Službukonajúci dôstojník mi povedal, že Wenzela dal zatvoriť práve preto. Ak si toto všetko pospájaš, potom je logické niekoho podozrievať. Niekto poslal dvoranku, aby prebudila cisárovnú a po taliansky povedala poveru o „bielej žene“. Kým sa lekárovi podarilo zistiť, odkiaľ tie hlasy prichádzajú, cisárovná už všetko vedela.

	– A následky?

	– Lekári konštatovali, že cisárovnú zabila horúčka, ktorá nastúpila, keď sa dozvedela o „bielej žene“…

	– Nepýtal si sa na tie talianske dvoranky?

	– Na celom dvore niet dvoranky, ktorá by vedela čo len slovo po taliansky. A keď ich chcel lekár odohnať, bezočivo naňho zaútočili. Keď si zavolal na pomoc službukonajúceho dôstojníka, ten mu povedal, že nemá právo miešať sa medzi dvoranky prvej dvornej dámy.

	– Ako sa drží baronesa Dora Höllenbachová?

	– Nielen ceremoniálne, ale aj ľudsky hlboko smúti, chodí celá uplakaná…

	– Dvor je plný hadov a nikdy nevieš, ktorý ťa uštipne. – Edo, to je ozajstný zločinecký pelech.

	– Karlo, zrejme podozrievaš niekoho, kto mohol zariadiť nehodu s kobercom a potom poslať dvoranky, aby tárali o „bielej žene“…

	– Na nič sa ma nepýtaj. Veľa podozrení mi zišlo na um. Na dvore ja každý podozrivý, no pred každým sa musím mať na pozore aj ja.

	MEDZI VLKMI

	Utečenci v lese čakajú, kedy im Veljko, ktorého považujú za svojho druha, donesie správy o príchode Francúzov do Karlovca. Katka premýšľa: „Dnes som už mohla byť doma, ale nechcela som ujsť. Prečo som odmietla Krmpotičovu pomoc? Prečo ma tak dojímajú smutné Rajkove oči? Azda len nemilujem toho biedneho človeka?!“ Rajko jej často hovoril o svojom živote, o smutnom detstve, o chudobnej matke, ktorú už dávno nevidel, lebo sa neodvážil nechať Katku samu. Jeho smutný hlas a ešte smutnejšie oči naplnili jej dušu vrúcnym citom, aký dovtedy nepoznala, ale dobre si uvedomovala, že niečo podobné ešte voči nikomu necítila.

	Zotmelo sa. Uprostred jaskyne horí oheň. Zrazu sa ozvalo niekoľko výstrelov. Zbehovia vyskočili na nohy a vybehli z jaskyne. Našli Veljka. Zoskočil z koňa a zadýchaný oznamoval:

	– Keby som nemal fakľu, vlci by ma roztrhali.

	– Aký diabol ti pošepol, aby si chodil nocou?! – karhali ho zbehovia.

	– Prinášam dôležité správy o našom osude.

	Všetci sa vrátili do jaskyne a čakali. Katka stála pri ohni a preľakaná čakala na Krmpotičove správy.

	– Počúvajte, – pokračoval, – Francúzi už prišli do Karlovca a teraz budú vládnuť oni.

	Potom hovoril o príchode francúzskeho vojska do Karlovca, ale utečenci ho prerušovali otázkami, aby im povedal o tom najdôležitejšom.

	– Povedz, čo si tí noví o nás myslia? My nie sme ani hajdúsi, ani zbojníci. My sme len ušli z bojového poľa, kde sme umierali od hladu. Čo povedal Zdenčaj? – spýtal sa vždy pokojný a vážny Tomo.

	Krmpotič sa spamätal a uvedomil si, že musí vystupovať vážne, a preto odvetil:

	– O všetkom som sa zhováral. Po prvé musíme prisahať novému panovníkovi poslušnosť…

	– Dobre, dobre, ale čo bude s nami? Veď takých ako sme my je veľa aj v iných lesoch a krajoch!

	– Bol som za župným sudcom Zdenčajom a opýtal som sa ho, čo sa o nás hovorí. A on mi povedal: „Odkáž všetkým, aby v pokoji deň-dva vyčkali, kým si s Francúzmi ujasníme, či ste zbehovia.“

	– Nedal ťa zatvoriť? – začudoval sa Tomo.

	– Prečo? Keď je jeho dcéra naším rukojemníkom, – prerušil ho Veljko a hovoril s dôrazom na každé slovo, ako keby chcel Katke naznačiť, že má pre ňu dôležitú správu od otca.

	Ešte dlho sa zhovárali a dohadovali o tom, ako Francúzi budú voči nim postupovať. Krmpotič po celý čas významne pokukával po Katke, ktorá všetko sledovala s veľkým rozrušením.

	Katka opustila jaskyňu a šla do svojej koliby. Vstup Francúzov do Karlovca, čudné, ostré Veljkove pohľady, to všetko v jej duši spôsobilo obrovský nepokoj. Vtom sa jej zamarilo, že počuje kroky, tiché a opatrné, akoby sa niekto zakrádal. Slama na podlahe koliby zašuchotala, ona nadvihla hlavu. Olejová lampka len slabo osvetľovala postavu, ktorá stála vo vchode. Bol to Krmpotič.

	– Čo sa stane, ak vás tu nájde Rajko? – spýtala sa Katka.

	– Naozaj máte veľký strach o svojho „pobratima“.

	– Prečo to slovo vždy vyslovujte s toľkou iróniou?

	– Nemám veľa času o všetkom vás informovať. Chlapi sa radia v jaskyni a ja som vám pribehol povedať najdôležitejšie správy. Váš otec ma posiela, aby som vás hneď odviedol domov.

	– Ale ako?

	– Ráčte si prečítať list.

	Dievča sa rozbehlo k olejovej lampke, prečítalo otcov list, ale nepovedalo nič.

	– Teda, – spýtal sa, – čo je?

	– Čo mienia urobiť so zbehmi? To je dôležité.

	– To je vec Francúzov.

	– Nie, to je aj moja vec. Viete, že Rajkovi som dlžná vďaku.

	– Vlastným životom chcete zachraňovať zbojníka?

	– Rajko nie je zbojník a zbojníci nie sú ani tí ostatní. Bolo by nepoctivé, keby som sa Rajkovi neoplatila rovnakou mierou. Chcem vedieť, čo sa stane s ním a s ostatnými?!

	– Ak ich váš otec ochráni, dostanú milosť. Poslúchnite ma a zajtra sa vráťte domov. Budete mať možnosť nakriatnuť svojho otca, aby Rajka ušetril pred trestom.

	– Áno, urobím to. Pôjdem aj za predstaviteľmi novej moci.

	– Teda zajtra na svitaní sa dobre oblečte a vykradnite sa z koliby. Čakám vás za jaskyňou s osedlaným koňom.

	– Vravíte, že im udelí milosť?

	– To závisí od vášho rozhovoru s otcom.

	– Dobre. Zajtra na svitaní budem na stanovenom mieste.

	Veljko sa obrátil a rýchlo vyšiel z koliby.

	Dievča si oblečené ľahlo na svoju pričňu a prikrylo sa huňou. No zaspať nemohlo. Znova mala pred očami Rajka a jeho čierne oči. „Znova tie oči, pekná bledá tvár, jeho štíhla postava a tá pieseň o orgováne, to všetko ma pripútalo k nemu. Ale prečo?“ Od chvíle, keď Krmpotičovi sľúbila, že ujde, celé telo triasla horúčka. „Pôjdem za otcom,“ hovorila si v duchu, „nebudem predsa do smrti žiť v tejto pustatine. Bude lepšie, keď pôjdem a otcovi všetko vysvetlím. Zachránim tak svojho pobratima. Ja ho zachránim…“

	Zvonku k nej doľahol smutný hlas piesne: „Orgován ti natrhám jedného dňa krásneho…“

	Katka sa strhla a začala načúvať. Zdvihla hlavu a začala počúvať.

	„Spieva každý večer, no dnes večer predsa len priveľmi smutne.“ Počúvala, kým pieseň nezmĺkla úplne. Potom zašuchotala slama. Rýchlo sa spustila na pričňu a predstierala, že spí. Rajko prišiel každý večer, aby sa s ňou pozhováral a aby jej zaželal dobrú noc. Tentoraz predstierala spánok, aby nemusela hľadieť do jeho smutných očí. Dievča vedelo, že stojí a hľadí na ňu, no ostala pevne rozhodnutá neotvoriť oči. Počula, že zhasil olejovú lampku a vyšiel von pomaly a potichu, aby ju nezobudil.

	Čas plynul. Katka opatrne a potichu vstala. Dobre sa obliekla, prešla popri Rajkovej kolibe, ale sa nezastavila. Naopak. Zrýchlila kroky. Hustý les odpočíva v hlbokom spánku. Ktosi ju schmatol za ruku. Takmer zvrieskla.

	– Poďte, – počula šepot.

	– Len rýchlo, rýchlo, – šepla a zatvorila oči, aby nevidela kolibu, v ktorej spí Rajko.

	Kôň sa hnal hustým lesom a ona cítila pevnú poručíkovu ruku, ktorá si ju pritískala k sebe. Zavrela oči a odovzdala sa snu na poručíkových rukách. No zrazu ju prebudil hromový mužský hlas:

	– Stoj! Zastav!

	Precitne a otvorí oči.

	– Kto je to?

	– Mlčte a neobzerajte sa. Musel zbadať, že sme odišli a vydal sa nás prenasledovať.

	– Kto, azda Rajko?

	– Je niekoľko sto krokov za nami.

	Dievča sa obzrie, aby videlo Rajka, ktorý ich prenasleduje, no začína čoraz väčšmi zaostávať za rýchlym poručíkovým koňom.

	– Stoj, sestra moja!

	– Stoj, vysvetlím mu, že idem za otcom, aby som ho zachránila…

	– Ani za svet, – odvetil poručík a popchol vraníka. – Neobracajte sa, lebo spadnete z koňa! – skríkol takmer hrubo. Katka sa hnevala, najradšej by sa vzoprela, aby mohla vidieť Rajka.

	– Bude po nás strieľať, – povedala, aby zastavila poručíka.

	– V tom prípade by trafil aj vás.

	„Áno, mohol by ma zabiť,“ pomyslela si. „Nebude strieľať. Ale prečo by sme nemohli zastať, aby som mu všetko vysvetlila?“

	A jej duša sa začala búriť. Zmocnila sa jej túžba vzoprieť sa poručíkovi.

	– Stoj, darebák, stoj! – počuť hromový hlas, ale Krmpotič sa ženie ďalej.

	Zrazu pred poručíkovho vraníka vyskočili akési čierne zvieratá. So strašným zavýjaním sa vrhli na nohy koňa.

	– Čo je to? – prestrašme zvolala Katka.

	– Pevne sa držte, prenasledujú nás vlci. Ovládajte sa, odoženiem ich, – napomína Krmpotič dievča, ale jeho vraník ho neposlúcha tak ako by bolo treba. Nie div, vlci mu skáču po nohách. Mladý poručík šklbne uzdami z celej sily, popchne koňa ostrohami a ten sa ženie ani strela.

	Vlci zaostávajú, ale ich zavýjanie prenasleduje utečencov. Katka takmer upadla do bezvedomia. Od hrôzy zatvorila oči. Smrteľný strach jej prenikol do kostí. Hladné zavýjanie vlkov počuje úplne blízko. A ich biele tesáky cíti na svojom tele. Celá strnie od strachu. Na krátku chvíľu vlci onemeli, no potom znova začali vrčať od radosti, že našli novú obeť. Dievča sa obzrelo a uvidelo, že vlci sa rozbehli v ústrety druhému jazdcovi.

	– Teraz sa vrhli naňho, – upozornil Krmpotič. – To by nás mohlo zachrániť.

	– Na Rajka? – skríkla Katka a znova sa obzrela.

	– Neobzerajte sa, prikazoval poručík rázne. – Vidíte, že musím držať vás aj uzdy.

	– Beda, vrhli sa naňho:

	– Nehýbte sa, nebláznite, – a popchol koňa, ktorý lesom letel tak rýchlo ani kôň z rozprávky.

	Rajko prenasledoval únoscu. Bol by ho aj dostihol, ale zbadal, že okolo Krmpotičovho koňa sa zhŕkli vlci.

	„Vlci by mohli dosiahnuť na Katku!“ uvedomil si náčelník vojenských zbehov a začal strieľať, aby svorku upozornil na seba. Výstrely na okamih zmiatli hladné zvery, ktoré sa už dobiedzali na Krmpotičovho koňa. Stačila však chvíľa a poručíkov kôň sa dostal z najhoršieho. Vlci potom upriamili pozornosť na druhého jazdca, znova sa sformovali a zaútočili. Rajkovi sa podarilo prilákať pozornosť svorky na seba a na svojho koňa. Vlci sa v okamihu k nemu priblížili, začali sa vrhať koňovi na nohy a vyskakovali aj na jeho čižmy. Zrazu tesne pred sebou zazrel mohutné konáre starého stromu. Zaprel sa dosiahol na konár starého dubu. V tej chvíli sa kôň pod ním zrútil, lebo ho strhli vlci. Rajko ostal visieť a začal sa ťahať hore. Videl však, že z tohto konára sa nedostane vyššie. Preto sa chytil vedľajšieho konára. Ten však začal praskať. Neostalo mu iné, ako sa znova chytiť konára, na ktorom visel prvý raz. Dole pod ním vlci pažravo trhali koňa.

	„Teraz by som mohol skočiť dole,“ pomyslel si, „a dostať sa na druhý strom. Hladné beštie si ma ani nevšimnú. No keď zožerú koňa, mohli by sa znova rozbehnúť za Veljkom. Určite by ho dostihli a Katku by roztrhali ich tesáky. Nie, radšej ostanem visieť na konári. Nedosiahnu na mňa a zadržím ich, kým Veljko a Katka nebudú ďaleko.“

	Kôň zmizol, iba krv na snehu prezrádzala miesto, kde ho vlci roztrhali. Zvery znova začali ňuchať, čosi im voňalo a začali to hľadať. Rajko sa jednou rukou mocne držal konára, druhou vytiahol pištoľ a vystrelil na vlkov. Jeden či dvaja padli, no celá svorka pribehla pod konár, na ktorom bol Rajko.

	Vlci pod jeho nohami začali tancovať svoj diabolský tanec: vyskakovali hore a cerili zuby. Všimol si, že ich zúrivosť rastie, lebo vôňa jeho tela ich začala dráždiť, zo všetkých síl sa usilovali stiahnuť ho zo stromu.

	Tento výjav trval dlho. Rajko sa držal konára a čakal, kedy a ako sa to všetko skončí. Lenže vlci akoby sa rozhodli, že na raňajky budú mať telo nešťastníka.

	Plynuli hodiny, dlhé a nebezpečné, no vlci neodchádzali. Rajko si uvedomil, že to už dlho nevydrží, lebo ruky mu začali trnúť od zimy a námahy. Začalo mu byť jasné, že sa blíži koniec. Vznášal sa medzi životom a smrťou. Vedel, že jeho svaly sú mocné, ale cítil, že mu začínajú drevenieť od zimy. Dolu pod ním vlci skáču, aby dosiahli na jeho nohy a on si ruky už necíti, zdá sa mu, že už zmrzli načisto. Už si ich necíti, vie, že každú chvíľu padne medzi vlky, ktoré sú šialené od radosti, že čo nevidieť budú mať novú korisť. Rajko cíti, že ruky sa už zmenili na cencúle ľadu. Prsty sa začali roztvárať. Najskôr povolila ľavá ruka. Rajko sa drží iba pravicou, ľavú ruku priložil k ústam a pokúšal sa ju zahriať. No nedarí sa mu to a začnú sa otvárať i prsty na pravej ruke. Z posledných síl sa usiluje vytiahnuť hore oboma rukami, ale obe ho prestali poslúchať. Telo padá… Počuje strašný rev vlkov. Cíti ich dych, ich tesáky na svojom tele – a potom celý svet zamrel…

	BOLESTIVÉ PRECITNUTIE

	Otvoril oči. Začudoval sa. Hore zlatá slnečná guľa a vôkol neho ničoho, iba obzor, po ktorom sa plaví slnko. Mohol by ho chytiť, ale nemá čím.

	„Kde mám telo? Mám len oči, duch vyšiel z tela a teraz pláve popod blankytné nebo ako horúci oblak, lebo sa čoraz väčšmi približuje slnku.“

	Pocíti akési teplo.

	– Tak čo, už si sa prebudil, ty zbeh?

	To je nejaký hlas? Odkiaľ sa tu nabrala tá tvár? Áno, niekto sa nad neho nahol.

	– Veď ty žiješ. Aj vedomie sa ti vrátilo.

	– Žijem? A to už ako? Prečo necítim telo? – pokúša sa pohnúť a ktosi ním mocne zatriasol.

	– Áno, ja žijem.

	– Pravdaže žiješ, – odvetil mu mužský hlas. – Ledva sme ťa uchmatli vlkom. V poslednej chvíli. Máš šťastie.

	Ktosi ho nadvihol. Teraz sedí na plášti, má obviazanú ruku a nohu. Poobhliadne sa vôkol seba a odrazu vidí na bielom snehu škvrny. Sneh pokryli postrieľaní vlci. Potom pozrel okolo seba a zazrel celý oddiel chlapov, čo mali na hlavách čákovy, vysokého, štíhleho muža v čiernej uniforme. Tvár mal bledú, chladnú, oči pokojné, nehybné.

	– Už si pri vedomí? – spýtal sa chlap a Rajko mu odpovedal otázkou, ukazujúc na vojakov:

	– Kto sú títo?

	– Čo nevidíš? Oddiel vojakov.

	– Naši vojaci majú červené uniformy.

	– Ale toto sú Francúzi.

	Vtom sa mu úplne začalo vracať vedomie. Tak toto sú tí Francúzi. Zachránili ho. Čo tu robia? Nedostal sa do ich rúk? A spýtal sa svojho bradatého záchrancu:

	– Čo tu robia vojaci?

	– Hľadajú vojenských zbehov.

	Náčelník Rajko až teraz začína tušiť, čo sa stalo. Nemal čas premýšľať. Jeho záchranca sa začal vypytovať:

	– Aj ty si zbeh, všakže?

	– Kto to tvrdí?

	– Veď to je jasné. Teraz nás zavedieš do jaskyne.

	– Neviem, kde sa skrývajú.

	– Ak nevieš, tak ťa obesíme.

	– Obeste.

	– Aj tak nezachrániš svojich druhov. My vieme, kde sú. Musíš ísť s nami.

	– Kam?

	– Tam, kam aj ostatní.

	Rajko chvíľu premýšľal a potom sa spýtal:

	– Povedzte, kto zradil zbehov?

	– Kto ich zradil? Ak ťa to zaujíma, už ti to môžem povedať. Medzi vami bol niekto, kto nebol ozajstný vojenský zbeh.

	– Veljko, – zvolal Rajko.

	– Áno, poručík Veljko. Prišiel medzi vás v mene vašej peknej rukojemníčky.

	– A uniesol ju mne.

	– Všetko bolo dohodnuté. Musel ju uniesť, aby sme mohli na vás zaútočiť. Tak vidíš, že ti niet pomoci.

	– Vedela, že na nás zaútočíte?

	– Akoby nevedela?

	– Nevedela!

	– Podľa čoho tak usudzuješ?

	– Preto, lebo by nemohla zradiť mňa, svojho pobratima.

	– Ach ták. Znamená to, že ty si náčelník utečencov.

	– Kto vám to povedal?

	– Vieme, že slečna sa zbratala s náčelníkom. Spoznávam ťa podľa toho. Šťastie, že sme prišli práve vo chvíli, keď si padol medzi vlky a mohli sme ťa zachrániť.

	– Bolo by lepšie, keby ma boli roztrhali, ako keď ma teraz obesíte.

	– Akoby ti veľmi nezáležalo na živote, mladý muž.

	– Život nie je najväčší poklad, ktorý mám. Povedzte mi však, čo budú robiť Francúzi s utečencami?

	– Zatvoria ich a potrestajú.

	– Nestačilo by vám, keby ste obesili len mňa? Tí druhí majú ženy a deti.

	– Neviem, ako rozhodne súd. Môže im udeliť milosť.

	– Prečo by im neudelil milosť? Veď sú to zbehovia z armády bývalého cisára a novému cisárovi nič neurobili.

	– Kradli po dedinách.

	– Kradli, rabovali, lebo boli hladní, ale národ okrádajú aj takí, ktorí majú všetko.

	– Áno, máš pravdu.

	– Povedzte mi, – znova začal Rajko, – vy ste kto?

	– Poddaný nového cisára.

	– Vy ste sem priviedli oddiel francúzskych vojakov?

	– Áno, lebo oni nepoznajú našich ľudí, ani les, ani jazyk.

	– Znamená to, že velíte týmto vojakom?

	– Áno, som ich veliteľom.

	Vtom Rajko siahol do vrecka, vytiahol zafúľaný zložený papier, z ktorého kus chýbal, rozvinul ho a podal veliteľovi Francúzov. Ukázal mu ženským rukopisom napísané slová:

	„Kto chytí náčelníka Rajka, nech ho nechá na pokoji, alebo odvedie k môjmu otcovi župnému sudcovi v Karlovci. A ty, otče, vedz, že on mi zachránil život i česť, a preto, ak ma máš rád, pusť ho, nech si ide, kam sa mu chce.

	Katica Zdenčajová.“

	Veliteľ začudovane pozrel na list.

	– Toto napísala sama slečna Katka?

	Rajko uprel oči na veliteľa francúzskych vojakov, sledoval každý jeho pohyb. Pochopil, že obrátil list a začal čítať poslednú vetu na opačnej strane.

	„Prosím, aby ste verili tejto Xéniinej spovedi. Už ju nikdy neuvidíte, a mne preukážte dôveru, o to vás prosím ja, jej brat, poručík Magdalenič.

	P.S.: Budem pridelený ako veliteľ stráže na Sáve v Záhrebe.“

	– Odkiaľ máš tento list? – spýtal sa veliteľ Francúzov.

	– Tak, dostal som ho.

	– Od koho?

	– Prečo by som vám to mal povedať?

	– Preto, lebo chcem vedieť, kto ti dal ten list.

	– Nepoviem.

	– Ukradol si ho?

	– Povedal som vám, že nepoviem.

	Veliteľ pristúpil tesne k Rajkovi, chytil ho za ruku a šepol:

	– Povedz, od koho máš list a ja ťa pustím: choď si kam chceš. Nik z týchto vojakov nevie, kto si. A ja ťa pustím.

	– Neverím vám, pane.

	– Prisahám ti na svoju česť, že ťa pustím, ak mi povieš, kto ti dal tento list.

	– Dobre, keď ste sa zaprisahali, tak vám to poviem. Raz večer, pred mesiacom, zbehovia počas zasadania banskej rady vošli do domu švagra vicebána a tam vzali dve dievčatá, ktoré práve vtedy čítali tento list.

	Nadýchol sa a pokračoval:

	– Boli to Katka Zdenčajová a jej priateľka, neter biskupa Vrhovca. Keď dievčatá prišli k nám, vzali sme im všetko, čo mali vo vreckách. Tak sme sa dostali k listu. Potom ma moja zbrataná sestra chcela obrániť, keby ma žandári chytili. Na druhú stranu listu napísala slová, ktoré ste si prečítali ako prvé.

	– Kto odtrhol prvú časť listu?

	– Možno ja, nespomínam si.

	– Nevieš, na koho bol list adresovaný?

	– Myslím, že na slečnu Ivku.

	Veliteľ Francúzov odložil list a podišiel k vojakom. Rajko pochopil, že im hovorí čosi veľmi vážne po francúzsky.

	– Teraz pôjdeme priamo po stopách a tie nás zavedú do jaskyne. Tak nám povedal poručík Krmpotič.

	– A čo tento? – spýtal sa francúzsky desiatnik a ukázal na Rajka.

	– To nie je zbeh. Dokázal to písomne. Cestu do jaskyne nepozná, a preto si ju nájdeme sami.

	Vojaci nastúpili, veliteľ sa vrátil k Rajkovi:

	– Teraz choď a nikomu nepovedz, že ti niekto dal slobodu a za akú cenu. Rany, ktoré ti vlky spôsobili, nie sú ťažké, onedlho sa ti zacelia. No dávaj si pozor, hrozí ti hrdelný súd.

	– Nik na svete sa nedozvie, ako som utiekol spod šibenice. Ale nechce sa mi žiť. Radšej umriem, ako by som ešte raz mal vidieť svoju matku.

	Vojaci vyskočili do sediel. Napokon vyskočil na koňa aj veliteľ a viedol svoj francúzsky oddiel hlbšie do lesa.

	Rajko dlho hľadel za vojakmi, ktorí odchádzali, a potom sa pomaly vydal na nekonečnú cestu po lese. Kráčal niekoľko hodín a nakoniec klesol na akýsi peň. Ľahol si naznak. Nebo bolo jasné a slnko už bolo vysoko. Hľadel na tú krásu a premýšľal:

	„Ona je zachránená. Teraz je už určite doma. Na čo teraz myslí? Spomína si na svojho pobratima? Ako ďaleko sme jeden od druhého? Kto by to zmeral? Áno, ona je doma, vo svojom dome. A kde som ja? V pustom lese. Utečencov pochytajú, alebo sa vzoprú. Ktovie, ako to skončí. Možno sa ona prihovorí u svojho otca aj u Francúzov. Určite ich zachráni. Veľakrát mi to sľúbila. Ale čo bude so mnou? Nad mojou hlavou sa vznáša nejaký súd. Napokon, nezáleží na tom, čo bude so mnou. Hlavná vec, že som ju zachránil pred vlkmi.“

	Neležal a nepremýšľal dlho. Keď si trocha oddýchol, vykročil cestou, ktorú dobre poznal a po ktorej posledný rok už veľa ráz išiel. Slnko už bolo vysoko na obzore a on si vyrátal, že ešte pred zotmením sa dostane do svojho lesného príbytku. Keď slnko zapadalo, priblížil sa k svojmu táboru. Spoznal okolie a s čudným pocitom hľadel na stromy, ktoré mu boli milé, ale súčasne jeho duša trúchlila. Pridŕžal sa kmeňov, lebo už padal od únavy. Cez husté konáre zbadal svoju kolibu. Vypol posledné sily, pokúšal sa kráčať rýchlejšie. Konečne sa dostal do tábora. Ohnisko bolo rozmetané, sneh navôkol dodupaný a kde-tu skropený krvou. Bolo to neklamné znamenie, že vojenskí zbehovia s francúzskymi vojakmi bojovali. Pomaly sa utiahol do jaskyne. Bola prázdna a pustá, ostal len kotol a pár kúskov riadu. Zbrane zrejme odniesli Francúzi. V hĺbke jaskyne, na skrytom mieste, našiel trocha poživne, ktorú si tam utečenci skryli. Rajko potom vyšiel z jaskyne a namieril svoje kroky ku kolibe, v ktorej ešte minulú noc spala Katka. Hlboká bolesť zovrela jeho dušu. Akoby už nikoho nebolo na tomto svete. Pomalým krokom vstúpil do koliby. Jej lôžko bolo prázdne, koliba pustá. No on ju mal pred očami, ako sedí na prični a zhovára sa s ním. Videl ju na každom kroku, na každom mieste. Aj vonku, pri ohnisku, aj v jaskyni, ako sa hreje pri ohni a počúva rozprávanie a pesničky. Na každom mieste, kde ona stála, sedela, kde sa s ním zhovárala, on ju teraz vidí, počuje jej hlas, akoby sa s ňou práve zhováral. A čím dlhšie hľadí vôkol seba, tým väčšmi jeho srdce láme krutá bolesť. Hľadí na jej šaty, čo visia v kolibe, na malú olejovú lampku, pri ktorej zvykla sedávať a hovoriť mu o svojom dome.

	V každom kúte koliby videl to dievča, z každého kútika doliehal jej hlas a každé jej slovo sa ozývalo v pustej kolibe.

	„Ako to, že odišla? Veď ju vidím a počujem – no predsa tu nie je.“ Márne si kládol otázky, márne hľadal jej pohľad. Videl ju len v svojej duši, počul svojím srdcom. Dlho takto hľadel na miesto, kde sedávala. Potom ho prevládla únava a podišiel k jej lôžku. Neľahol si však na hune, ktoré jej pripravil, ale vedľa lôžka, na tvrdú zem. Ležala hľadel na jej lôžko ako človek, ktorému niekto umrel a teraz ostal sám, osamelý a smutný, hľadá útechu v samote a pustatine.

	Jeho čierne oči zvlhli. Tvár však ostala pokojná, ani jedna žilka sa nepohla, len z jeho očú padali slzy, tiché, nemé, smutné.

	LODOVICA – PÁN EURÓPY

	Pred očami Márie Lodoviky z Modeny sa skvie obrovský, neprehľadný obraz cisárskej dvorany. Zlatom a drahými kameňmi zdobené odevy magnátov predstavovali nesmierne bohatstvo. Široké sukne žien posiate perlami a zlatom všetkých tvarov. V tomto pralese pokladov a ozdôb, v strede pozornosti devätnásťročná cisárovná Mária Lodovika. Dokázala sa oslobodiť čipiek a hodvábu, aby svadobní hostia videli predovšetkým tvár, ktorú príroda obdarovala žiarivou, podmanivou silou. Aristokracia celý večer sleduje túto tvár, malé, plné vzdorovité ústočká a nad nimi, pod čiernymi obrvami, veľké čierne oči, ktoré akoby vyslovovali myšlienky, skryté túžby. No všetky rozkazy a príkazy sa zatiaľ skrývajú za milý úsmev. Niečo tajomné, hlboko skryté, ale súčasne nápadne vyzývavé je v tých očiach, ktoré sa zdajú prívetivé. Nad vysokým čelom kučery. Postava štíhla, dievčenská, stredného vzrastu, akoby skromnou výškou príroda chcela zakryť všetko to zázračne mocné v jej čele.

	Celý veľmožský svadobný sprievod sa ukláňa novej cisárovnej. Tváre mužov i žien najvyššieho stavu veľmožov vyjadrujú však priveľký chlad. Spôsob, akým oslavujú novú cisárovnú, vyzerá ani chladný vietor uprostred horúceho leta. Cisárska mladomanželka to však nechce vidieť. Čím sú sú pohľady svadobčanov chladnejšie, tým je pohľad jej jasných očí milší. Čím je menej citu v slovách ceremoniálnych pozdravov, tým sú jej poďakovania srdečnejšie. Cisárova rodina sa predbieha v chladnosti pozdravov, ktoré je povinná vysloviť mladej cisárovnej. Mladá cisárovná však milými odpoveďami a spôsobom, akým reaguje na demonštráciu cisárovej rodiny, jeho súrodencov, detí a celej spoločnosti udivuje celú dvoranu.

	V protiklade k chladným a zdržanlivým pozdravom a blahoželaniam najnadšenejšie pozdravila novú cisárovnú prvá dvorná dáma baronesa Dora Höllenbachová so svojimi dámami. Cisár je z tohto všetkého zdrvený, no proti tomuto chladnému správaniu svojich veľmožov a rodiny nemôže nič urobiť. Najväčšmi ho však trápi jej správanie.

	Keď po svadobnej slávnosti hostia odchádzali, minister Zinzendorf a oveľa mladší cisárov kancelár Metternich odchádzali spolu do svojho úradu, aby si vypočuli správy z bojiska.

	– Aký dojem na vás urobila cisárovná? – spýtal sa Zinzendorf kniežaťa.

	– Nuž, všeobecne povedané, vidí sa mi, že cisár bude mať s ňou veľké starosti.

	– Myslíte? Možno je priveľmi v moci jej mladosti. No, uvidíme. Uplynulo desať dní od svadby. V sobotu po raňajkách na cisárovo pozvanie sa zišli ministri pri stole na poradu. Vtom sa však otvorili dvere a vstúpila Mária Lodovica v sprievode prvej dvornej dámy.

	Ani si nevšimla nepríjemné prekvapenie ministrov a kráča priamo k cisárovi. Ten zrumenie. Cisárovná osloví ministrov:

	– Vaše excelencie, ostaňte pokojní. Chcem sa zúčastniť ministerskej rady, a môj milý a múdry cisár bude s tým súhlasiť.

	Všetky pohľady vravia cisárovi, aby to nedovolil. No on nič nepovie, stojí pred dvoma kameňmi a nevie sa z toho dostať, neodvažuje sa medzi ne vstúpiť.

	Gróf Zinzendorf vyhlasuje nahlas a rázne:

	– Vaša výsosť nie je informovaná o tom, že ministerskej rady sa nemôže zúčastňovať žena?

	– No tu nie som žena, ale cisárovná, pôvodom som dcéra vojvodu. V tejto dvorane viedla ministerské rady Mária Terézia. Budete sa radiť o Bonapartovi a o ňom môžem aj ja poskytnúť množstvo údajov.

	– Veličenstvo s tým súhlasí? – všetci sa obrátili na cisára.

	– Samozrejme, súhlasím, – odvetil.

	Všetci prítomní prijali tieto slová chladne, skrývajú vážny nesúhlas. Tvár cisárovnej sa zatiaľ milo usmieva a čierne vyzývavé oči prejavujú svoju silu.

	Minister Zinzendorf začne referovať o vojne s Napoleonom, no mladučká cisárovná ho preruší:

	– Prepáčte, excelencia, rada ministrov Rakúska môže rokovať o nejakom zločincovi, ktorý bol za vraždu odsúdený na smrť, no nemôže diskutovať o tom, či ušetrí hlavu rybárovho vnuka. Treba prijať jednoduché rozhodnutie: treba ho pripraviť o hlavu!

	– Vaša výsosť, – podotkol minister, – hovoríme o Napoleonovi.

	– Áno, aj ja hovorím o ňom.

	– Výsosť, stojí proti nám na bojovom poli. Je nebezpečný a my musíme nájsť podmienky na prímerie.

	– To však znamená koniec vášho veľmožského stavu, excelencia! Ak ste sa dostali až k tomu, že uzatvárate prímerie s nejakým otrhaným mešťanom, potom z vašich žíl vytiekla krv vašich šľachtických pradedov. Vnuci už nemajú krv svojich pradedov. Premenila sa na obyčajnú vodu. Niet už synov erbov, ale rybárskych sietí. Kedy sa ktorý cisár alebo kráľ zhováral s nejakým poskokom o mieri? Dal ho popraviť!

	– Ten poskok má za sebou obrovskú armádu a národ. Výsosť, my nemáme dosť vojakov.

	– Pozrite, tu je mapa Európy. Toto je čo?

	– Dalmácia, krajina, ktorú Napoleon dostal za dobyté rakúske krajiny.

	– A toto? To je Česko, Morava, Slovensko, Štajersko, Chorvátsko. Všetkých, čo nie sú z nášho národa, povolajte do armády, od pätnásťročných chlapcov po starcov, všetkých, aj šľachticov. Nepotrebujeme ich v krajinách, kde sa veľmož môže premeniť na demokrata. Nech idú na bojové pole, pred kanóny.

	– Áno, takto by sme sa zbavili tých Slovanov, – povedal knieža Metternich. – No problém je v tom, že to nie sú vycvičení vojaci a kým ich pripravíme, treba rokovať, aby sme získali čas…

	– Priveľmi sa bojíte toho hlupáčika.

	– Je to vojenský génius!

	– Kto sa odvážil povedať niečo také? Ako môže byť genialita v hlave obyčajného sedliaka? Tam niet miesta ani pre zdravý rozum!

	– Výsosť, my sme to zvážili, ale stalo sa, že génius usídlil v prostej hlave, – dôrazne povedal Zinzendorf, – a víťazí nad nami.

	– Excelencia, nie je vo vás ani kvapka veľmožskej krvi. Hanbím sa počúvať takéto odpovede.

	– Výsosť, čo radíte?

	– Odmietnuť všetky odkazy a podmienky mieru s korzickým rybárom. Rokovanie o tom zneucťuje veľmožský stav. Ďalej, celé to slovanské obyvateľstvo, všetkých mešťanov a sedliakov treba zmobilizovať a poslať na bojisko. Postaviť ich pred kanóny a našich vojakov ponechať pre posledný úder. Korzičan musí padnúť, musí dostať od Rakúska najstrašnejší úder. Keď tento príklad uvidí Európa, všetci sa naňho vrhnú. Musíme ho zašliapnuť, roztrhať ho a jeho telo rozniesť na všetky štyri svetové strany.

	– Ak neprijmeme prímerie, bude pokračovať vo svojich víťazstvách.

	– Jeho úspechy nazývate víťazstvami? To sú len husárske kúsky. Vie, že veľmoži sa ho boja, a to je hanebné poníženie.

	– Čo na to vraví jeho veličenstvo cisár?

	– Dokážte cisárovnej, že Napoleon je nám rovnoprávny a nás dôstojný.

	– Ideovo má vaša výsosť pravdu, ale fakty sú iné. Strategicky to vyzerá takto: prosím, toto je mapa… pozrite sa, vaša výsosť, tu všade je Napoleonovo vojsko.

	– Nechcem urážať svoj zrak. Nechcem vidieť nič iné, iba to, ako Rakúsko zašliapne toho červa a získa späť svoje územia. Chcem, aby môj otec bol pomstený. Som dcérou posledného rakúskeho vojvodu z rodu Este, ktorému patrila polovica Lombardie, a ten rybársky prostáčik dobyl všetko. Môj otec Herkules Tretí, a to vám je iste známe, bol veliteľom talianskeho vojska, ktoré sa vypravilo proti Korzičanovi. A ten drúk do dvadsaťštyri hodín prinútil vojvodu kapitulovať. Ešte nikdy sa nestalo, aby sa prostý vojak stal z večera do rána generálom. A všetci sa pred ním trasú, ani keby to bol Alexander, alebo Karol Veľký.

	– Výsosť, – odvetil Zinzendorf, – veľmi presne ste to povedali. Je to kameň, ktorý sa kdesi odtrhol a spadol na cestu veľmožov a teraz musí koč zastaviť, ak sa nechce prevaliť…

	– Nie! Treba zoskočiť zo sediel a kameň odvaliť do potoka.

	– Skvelá symbolika, ale znova pripomínam, že je tu francúzske vojsko, ktoré nás nenávidí a jeho zbožňuje a v potoku chce vidieť všetkých nás.

	– A je tu aj rakúske vojsko, ktoré nás musí zbožňovať…

	
Metternich vstal:

	– Prosím, aby vaša výsosť napriek tomu dovolila oboznámiť ministrov s Napoleonovým návrhom, ktorý bol predložený jeho veličenstvu rakúskemu cisárovi.

	– Prosím jej výsosť, – povedal cisár a vstal, – aby si vypočula list, v ktorom ma ten úbožiak prosí spôsobom, aký mu prislúcha.

	– V tom prípade si to rada vypočujem.

	Knieža rozvinul list a začal čítať:

	„Vaše veličenstvo! Anglická prefíkanosť neumožnila vyhnúť sa vojne, a preto sú na bojiskách tisícky mŕtvych Francúzov a Rakúšanov. Možnosť, že by toto zabíjanie malo pokračovať, ma viedla k tomu, aby som sa obrátil na vás. Som bližšie k bojisku ako Vaše veličenstvo, ktorého srdce sa nemôže tak rozrušiť, lebo je ďaleko od bojového poľa. Aj vaše zbrane si užili dosť bojovej slávy. Vyzývam vás, aby sme dali našim národom mier a bezpečie, lebo takto privedieme k rozumu aj budúce generácie, nech sa zrieknu vojen, ak chcú žiť v mieri.“

	– Nuž, takto skromne píše víťaz Napoleon. Nazdávam sa, že by bolo potrebné prijať tieto návrhy, – nadviazal knieža. No cisárovná sa celá chvela od rozrušenia, tvár jej zrumenela a prerušila knieža slovami:

	– Preto, lebo je slabý a nik ho už nepočúva.

	– Naopak, Francúzsko ho nadšene nasleduje. Francúzski vodcovia a ministri sú veľmi rozumní ľudia. Napokon, Francúzov je viac ako Rakúšanov.

	– Lenže veľmoži Francúzsko opustili. Ostal tam obyčajný ľud, a ten nepredstavuje Francúzsko.

	– Dnes oni predstavujú Francúzsko.

	– V tom prípade treba urobiť opak. Rakúsko musí zašliapnuť toho červa. O prímerí nemôže byť ani reči.

	– Výsosť, s nami je tajne alebo verejne spojená celá Európa, aj ona má nejaké slovo.

	– V tom prípade budem s Európu rokovať ja, – dôrazne povedala Lodovika.

	Koniec rozhovoru medzi cisárovnou a novým rakúskym štátnikom Metternichom prekvapil celú radu. Spočiatku si všelijako vysvetľovali jeho názory, no teraz sa obrátili na cisára:

	– Výsosť, strácame čas. Napoleonovi vyslanci onedlho prídu na dvor.

	– V tom prípade nie je pre mňa miesto pod týmto krovom, – rázne vyhlásila cisárovná.

	Cisár preľaknuto vstal.

	– Vaša výsosť, – povedal cisár a naklonil sa k nej, – milovaná moja…

	No ona sa od neho odtiahla a povedala:

	– Poprosím anglickú kráľovnú, aby poskytla azyl vyhnanej rakúskej cisárovnej.

	Otvorili sa jedny dvere. V salónku zazrela prvú dvornú dámu. Cisárovná jej kývla a ona podišla bližšie. Pocítila, že cisárovná sa opiera o jej ruku. Cisár František ich nasledoval do salónu. V kabinete ostali páni sami a Zinzendorf začal šeptať:

	– Prosím knieža Metternicha, aby prevzal vedenie a poslúžil cisárovi radou.

	– Takto to naozaj nejde. Veď tu nejde o nijaký boj, ale o čisté špekulácie, – odvetil knieža. – Keď nás cisár prepustí, prídete na ministerstvo.

	Cisár František sa vrátil a ticho prehovoril:

	– Úplne súhlasím s cisárovnou. Už dávno som povedal, ako trpím hanbou, že rakúsky cisár musí rokovať s človekom z ulice. Naozaj, záležitosť na bojovom poli je iba chvíľková hra. V nijakom prípade nemienime Korzičanovi dovoliť, aby pokračoval v tomto dobrodružstve. Zašliapneme ho, – zopakoval slová Márie Lodoviky.

	V najväčšom napätí počúvali cisára a uvedomovali si, že im rozkazuje cisárovná. Prenechali na prefíkané knieža, aby on viedol rokovanie. A ten podotkol:

	– Predovšetkým, musíme vyriešiť otázku zásobovania nášho vojska potravinami a zbraňami, lebo zásobovanie viazne. Hneď vám vysvetlím prečo.

	Mladá cisárovná sa oprela o prvú dvornú dámu a odišla do svojich komnát, kde sa takmer zrútila od rozrušenia. Dora Höllenbachová si kľakla vedľa jej postele a nadšene vyjadrovala svoj súhlas:

	– Vaša výsosť bola múdrejšia než všetci ministri dohromady. Jeho veličenstvo zachránilo svoje cisárstvo, keď vás priviedlo k oltáru. Taký mozog ešte Rakúsku nevládol.

	– Pohŕdajú mnou, ale ja im ukážem, lebo musím poraziť Korzičana…

	– Zvíťazíte, o tom ani na okamih nepochybujte. Ach, keby som sa tak odvážila niečo odhaliť vašej výsosti… ale nesmiete ma vyzradiť cisárovi.

	– Baronesa, ak jestvuje niečo, o čom neviem, smelo mi to povedzte. Dostanete dvojnásobnú odmenu.

	– Moja ruka by nikdy nevzala peniaze, prisahám. Poznám však tajomstvo, prečo Bonaparte tak útočí na Rakúsko.

	– Odhaľte mi ho, rýchlo, – rozochvená mladá cisárovná chytila Doru za ruku.

	– Vaša výsosť čítala, že noviny pruskej vlády vytýkali Rakúsku, že súhlasilo s odovzdaním svojich dalmatínskych krajov Francúzsku. A to preto, lebo v Dalmácii a na Istrii sú sústredení všetci, ktorí si želajú rozpad Rakúska.

	– Niečo mi o tom hovorili moji súrodenci, ale oni teraz musia ostať bokom, hoci ako synovia vojvodu by mali dostať do rúk vedenie vojny!

	– Ach, niečo také si šeptali aj vyslanci cudzích krajín.

	– Vravte, vravte ďalej!

	– Tieto kraje nielenže pomáhajú Napoleonovi, no nachádza sa tam aj hlavný štáb protirakúskych Chorvátov. Viem to bezpečne od istého zveda. Výsosť, je tomu viac než rok, čo v Chorvátsku bolo odhalené sprisahanie demokratov, ktorí robili v prospech Francúzska.

	– Och, o tom neviem. Boli všetci obesení?

	– Len piati. Ostatní sú vo väzeniach.

	– Treba hneď všetkých popraviť. A čo ten hlavný štáb v Dalmácii? Ako ho zboriť?

	– Výsosť, na čele sprisahancov bola pekná mladá baronesa Xénia Magdaleničová.

	– Bola popravená?

	– Chcela zachrániť piatich odsúdených na smrť. V poslednej chvíli som jej to prekazila.

	– Nedali ste ju zabiť?

	– Pred jeho veličenstvom sa tvárila ako najcennejšia špiónka. Nebolo to v mojej moci. Pred jeho veličenstvom vystupovala, ako keby za neho chcela položiť život, predstierala vernosť a lásku. Ako som mohla niečo také vyhovoriť svojmu cisárovi?

	– Možno bola jeho milenkou a on jej odpustil…

	– Výsosť, to som nemohla ani tušiť. Moje povinnosti pri bývalej cisárovnej ma celú pohlcovali, no teraz…

	– Čo teraz?

	– Po tieto dni, keď som mala voľno, vyviezla som sa na Práter. A tu ma zastavil istý jazdec v uniforme rakúskeho dôstojníka. Pomyslela som si, že mi chce oznámiť niečo úradné, no on mi povedal: „Povedzte jeho veličenstvu cisárovi, aby v každom prípade uzavrel prímerie s Napoleonom. Odkazuje mu to jeho verná špiónka Xénia, on vie, kto to je…“

	– Čože?! – vyskočila cisárovná. – Pletie sa do toho tá špiónka? Tá, ktorá chcela zachrániť demokratov?! Veď to je strašná pasca pre rakúskeho cisára. Neuvedomujete si to?

	– Výsosť, musíte mi prepáčiť, ale v politike nie som zbehlá, – pretvarovala sa prvá dvorná dáma, – no ak si to vy myslíte, určite to bude tak.

	– Ak tá Xénia bola váženou cisárovou špiónkou, potom sa dobre rozumela politike…

	– Áno, všetci hovorili, že je mimoriadne dôvtipná. Akým prefíkaným spôsobom chcela oslobodiť demokratov?! Nemienim o tom teraz vašu výsosť podrobne informovať…

	– Ani to nie je potrebné. No toho dôstojníka, čo vám správu odovzdal, ste mali dať zatknúť.

	– Bol v rakúskej uniforme.

	– Dôstojník vás musel poznať, – pokračovala cisárovná.

	– Možno ma dobre poznal a možno na mňa ukázali Viedenčania, lebo všetci hovoria o prímerí…

	– Všetci? Znamená to, že aj viedenskí mešťania si želajú prímerie? Ó, nie, nebudú sedieť doma, lež pôjdu na bojové pole. Vráťme sa však k tomu neznámemu dôstojníkovi, ktorý po vás chcel poslať cisárovi odkaz.

	– Áno, výsosť, niekoľkokrát zopakoval, aby som cisárovi povedala, že v každom prípade by mal uzavrieť prímerie.

	– A vy ste mu čo povedali?

	– Och, výsosť, akoby som sa mohla odvážiť hovoriť o štátnych záležitostiach. Spomenula som to len preto, lebo som počula, ako ministrom vysvetľujete svoje názory. Len preto som sa rozhodla so všetkým sa vám zveriť.

	– Prosím vás a prikazujem vám, aby ste cisárovi o tom nepovedali ani slovo, ale ani nikomu inému. Chcem však vedieť, aké vzťahy mala tá Xénia s cisárom, keď sa odváži poslať mu takýto odkaz.

	– Výsosť, bola čestnou dvornou dámou bývalej cisárovnej, potom mojou pobočníčkou. Videla som ju niekoľkokrát zhovárať sa s cisárom v kabinete. Ale to je pochopiteľné, veď bola jeho špiónkou.

	– Vravíte, že je veľmi pekná?

	– Všetci muži boli uveličení jej krásou, no vám sa krásou ani zďaleka nevyrovná.

	– Na tom nezáleží, cisár mohol mať s ňou ľúbostné styky.

	– Nič také som si nevšimla.

	– Nič mi nesmiete tajiť.

	– Výsosť, len sa pýtajte, budem šťastná, ak vám poslúžim.

	– Xénia mala v Rakúsku nejakého gavaliera?

	– Viem iba to, čo sa hovorilo: vraj vodca demokratov Delivuk bol do nej zaľúbený až po uši, ale či je to pravda, to sa nedalo spoľahlivo zistiť.

	– Kde je Delivuk teraz?

	– Všetci vedia, že je radcom Napoleonovho maršala Marmonta, a to znamená, že by mal byť niekde v Dalmácii.

	– Ach, skvelé! – zvolala mladá cisárovná. – Šikovný špión sa k nemu ľahko dostane.

	– Ak sa výsosť spoľahne na niekoho z dvora.

	– Áno, už mám plán. Len by som potrebovala vedieť, ako vyzerá.

	– Ak to zaujíma moju cisárovnú, potom môžem ukázať jeho portrét. Totiž, aj ja som mala do činenia s pátraním po demokratoch, a preto mi moji spojenci urobili perokresby vodcov, aby som na nich mohla dávať lepší pozor, keby sa náhodou niekto z nich objavil v blízkosti dvora.

	– Ukážte! – vyzvala ju rozrušená cisárovná.

	– Výsosť, jeho podobizeň je v mojom úrade. Musela by som ju doniesť.

	– Nevzbudí to pozornosť? Radšej idem s vami.

	Prvá dvorná dáma poslúchla. Cisárovná sa ponáhľala po chodbe až do jej úradu. Dora Höllenbachová odomkla skriňu a spomedzi niekoľkých obrazov vybrala jeden a ukázala ho cisárovnej.

	Ešte od zasadnutia ministerskej rady sa jej ruky chveli od rozrušenia, teraz rozrušenie pomaly odchádzalo a ona hľadela na portrét Delivuka. Jeho pekná, mimoriadne súmerná mužná tvár, husté čierne vlasy, veľké čierne oči sú neobyčajne chladné a prenikavé, zapôsobili na cisárovnú veľkým dojmom. Hľadela naňho dlho a potom pozrela na prvú dvornú dámu:

	– Nevyzerá ako nejaký demokrat. Veď to je krásny muž. Vždy som si myslela, že demokrati sú malí, nevzhľadní ako ten Korzičan. No tento je obdivuhodne krásny.

	– Keď si to výsosť bude želať, obraz môžeme odniesť, ale teraz by bolo dobré, keby sme ho skryli.

	– Dobre, skryte ho, ale budem ho potrebovať. A toto je čo? – cisárovná zazrela zarámovaný obraz ženy vo večerných šatách.

	– Veličenstvo, to je Xénia.

	– To je ona? Nepovedali ste mi, že je taká krásavica.

	– Odkedy poznám vašu výsosť, nepovažujem ju za mimoriadnu krásavicu.

	– Tak toto je cisárova špiónka? Chodievala do cisárovho kabinetu? Mávala s ním dlhé rozhovory? No to je veľmi podozrivé. Určite bol do nej zaľúbený. Počula som čosi o nejakej cisárovej vášnivej láske, bolo to pred pár rokmi a vtedy som to neskúmala, ale teraz, keď sa predo mnou odhalila toľká krása…

	– Všetko bolo a dávno už pominulo.

	Mladá cisárovná bez slov siahla do skrine a vytiahla Delivukov portrét.

	– Vy ste moja verná služobníčka a urobíte pre mňa všetko. Chcem si vziať tento obraz. Hneď.

	– Ak si to výsosť želá, má na to právo.

	– Lenže v rade ministrov ma cisár nechápal.

	– Výsosť, keď vás cisár zazrie vo vašej komnate, keď budete sami, všetko môžete dosiahnuť. Cisár odmietne prímerie.

	– Baronesa odporúča prímerie prijať?

	– Diaľka spaľuje všetky vášne. Len zblízka cítiš plameň a jeho teplo, pomúti sa ti rozum a zabudneš na všetko… Tak som to aspoň čítala.

	– Pokúsim sa uplatniť vaše knižné vedomosti.

	Keď sa vrátili do salónu cisárovnej, našli tam dvormajstra, ktorý cisárovnej oznamoval:

	– Jej výsosť vojvodkyňa Beatrica, vaša vznešená matka a vaši súrodenci čakajú vo veľkom salóne.

	– Uveďte ich do môjho apartmánu.

	Prišli štyria súrodenci a matka. Pozdravili sa rodinne a potom vojvodkyňa začala:

	– Dcéra moja, nepôsobíš dojmom šťastnej cisárovnej.

	– Preto, lebo ňou nie som.

	Ticho im vyrozprávala o udalosti v ministerskej rade, ktorá súvisela s prímerím a napokon im povedala aj to, čo počula od prvej dvornej dámy.

	– Vidí sa mi, že mi do lona padol kúsok šťastia, keď prvá dvorná dáma otvorila ústa a začala hovoriť o tom dôstojníkovi a dávnejších udalostiach.

	– Ah, na to som ani vo sne nepomyslela, – zachmúrila sa matka cisárovnej. – Štyridsaťročný cisár pojme za ženu devätnásťročnú a napokon sa postaví za radu ministrov! V takom prípade by bolo márne, že sme ťa zbytočne obetovali.

	– Naozaj sa zdá, že som svoju mladosť zbytočne obetovala tomuto cisárskemu ujčekovi, ako ho v duchu nazývam. Mám však nápad, ako by sme cisára mohli vyšachovať pomocou jeho bývalých špiónov.

	– Milá sestra, – ozval sa mladší brat, – som pripravený na všetko, aby sme zvíťazili my, pomstitelia, ktorí museli opustiť majetky v Lombardii, ktorej vojvodstvo sa teraz nachádza pod nadvládou napoleonskej republiky.

	– Polovica lombardských palácov, polovica najplodnejšej zeme, to všetko bolo naše a teraz sa tam na každom láne rozťahujú francúzski vojaci.

	– Často sním o tom, – začala cisárovná, – že sa vozím po Lombardii od paláca k palácu, od zámku k zámku, ale keď sa prebudím, všade je pusto, nič nejestvuje, ani naše paláce, ani naše majetky. Všetko zabral ten Korzičan.

	Mladá cisárovná vzala zo stola Delivukov portrét.

	– Pozrite sa na tohto muža. Bol to vodca demokratov. Jeho druhovia prišli o hlavy, no on si čírou náhodou zachoval život. K Francúzom prešiel určite preto, aby sa pomstil cisárovi. Niekto musí Delivuka vyhľadať, priviesť ho na rakúske územie – stačí prekročiť Sávu. Ja mu prisľúbim a zaručím najväčšie hodnosti. Určite to nadšene prijme a potom pod mojím vedením bude pôsobiť proti cisárovej politike. Vy dvaja ste mladí dôstojníci, na vás je, aby ste mi pomohli. Dôležité je, aby sa cisár ani jeho ministri o tom nič nedozvedeli. Budeme protivláda cisárovi Františkovi a ja budem na jej čele.

	– Lodovica, ty si génius. Taká mladá a toľké schopnosti si v sebe objavila.

	– Milá matka, keby som nebola taká, bola by som dnes rakúskou cisárovnou? Po večeri urobím svoj posledný pokus získať cisára na našu stranu. Ak sa mi to nepodarí, zajtra na svitaní začneme uskutočňovať náš plán.

	Večer mladá cisárovná pred celou rodinou zažiarila v nádhernej toalete. Jej oči vyzývali a ústa sa nevinne usmievali. Cisár nebol schopný odtrhnúť zrak od svojej mladej ženy. Lodovica sa tvárila, že si to nevšíma.

	Po večeri vstúpili do veľkého rodinného salónu. Vojvodkyňa Beatrica sa rýchlo rozlúčila, ale onedlho sa vrátila a priniesla niečo zabalené v papieri, čo vyzeralo ani zrkadlo alebo obraz. V príhodnej chvíli zavolala dcéru a niečo jej pošepla. Lodovika sa usilovala balíček skryť na príhodné miesto, ale práve toto jej konanie vzbudilo cisárovu pozornosť. Podišiel k nim:

	– Čo to máte?

	– Nič dôležité, – odvetila vojvodkyňa.

	– Keby to nebolo dôležité, neboli by ste odišli a potom sa tak rýchlo vrátili, – povedal a prestrašenej Lodovike vzal z rúk balíček. Rozmotal ho a pred očami sa mu zjavil portrét neznámeho muža.

	– Vojvodkyňa, kde ste to našli?

	– Našla som to v Lodovikinej spálni, no myslela som si, že to tam nepatrí.

	Cisár to považoval za dôležitý objav.

	– To je ten, ktorého si milovala predo mnou? Povedz mi pravdu.

	– Veličenstvo, pred vami som nikoho nemilovala. Obraz som našla v knižnici, keď som hľadala knihu o Francúzsku.

	– Kto je to? – cisárov hlas sa chvel žiarlivosťou.

	– Nikdy v živote som ho nevidela.

	– Tak prečo si obraz priniesla z knižnice do spálne?

	– Vaše veličenstvo by urobilo to isté. Preto, aby som zistila, ako sa tam obraz dostal.

	Cisár sa teraz obrátil k dvoranom a spýtal sa, či niekto z prítomných pozná osobu, ktorá je na obraze. No nik ho nepoznal, iba prvá dvorná dáma ľahostajne vyhlásila:

	– Je to portrét Delivuka, veľmi významného vodcu demokratov, ktorý nebol odsúdený.

	– Je teraz vo Viedni?

	– Neviem, veličenstvo.

	Temný tieň dopadol na cisárovu tvár, ktorá v parochni teraz vyzerá ani tvár starozákonného sudcu. Rozkazovačným tónom povedal:

	– Všetci, okrem cisárovnej, nech odídu zo salónu.

	Keď s cisárovnou ostal sám, spýtal sa jej:

	– Lodovika, miluješ Delivuka?

	– Preboha, veď ja ho vôbec nepoznám.

	– Miluješ jeho portrét. Celá žiariš…

	– Veličenstvo, mýlite sa.

	– Teraz ma nazývaš veličenstvom, ale kým si bola dievčaťom a kým som mal zákonnú manželku, nazývala si ma najmilšími menami. Miluješ obraz môjho najväčšieho nepriateľa. To je strašný objav, Lodovika. Aby si vedela, toho človeka si odsúdila na smrť. Nájdem ho a dám ho verejne obesiť uprostred Viedne.

	– Drahý, čo to hovoríš?

	– Nazývaš ma drahým, ale jeho nosíš v srdci.

	– Nepoznám ho, prisahám.

	– Tvoja mladosť prahne po jeho blízkosti, celá horíš, keď hľadíš na jeho obraz.

	– Krivo ma obviňuješ, – bránila sa nešikovne.

	– Dokáž to objatím. Takým objatím, ako vtedy, keď som ešte nesmel myslieť na sobáš. Spomínaš si? Lenže teraz je tvoja mladosť posadnutá týmto tu na obrázku. Postavil sa medzi nás.

	– Zamenil si si osoby. Medzi nami je Korzičan, ktorý ti posiela odkazy o uzavretí prímeria po tvojej bývalej milenke Xénii.

	Vydesený týmto vyhlásením cisár ostal na okamih zmätený. Odkiaľ sa Lodovika o tom dozvedela? Spamätal sa odvetil:

	– To dievča nikdy nebolo mojou milenkou, ale iba špiónkou.

	– Keby nebola tvojou milenkou, neprijímal by si ju neskoro v noci vo svojom kabinete.

	– Kto ti to povedal?

	– Celá Viedeň o tom hovorí.

	– To sú klebety, stará viedenská choroba. Nás tiež ohovárali, kým sme neboli zosobášení.

	– Mnoho uhádli, no zdá sa, že uhádli veľa aj o tvojej bývalej milenke, ktorá ti teraz posiela odkazy, aby si uzavrel prímerie s Napoleonom. Želáš si to prímerie preto, aby si sa s ňou znova stretol.

	– Lodovica, umieram túžbou po tebe, – pokúsil sa ju objať, no ona sa mu vytrhla z náruče a nahnevane povedala:

	– Nie, ty prahneš po prímerí, aby si sa znova zblížil s Xéniou.

	– Neblázni, prímerie bude trvať len dovtedy, kým nezmobilizujeme armádu.

	– Kým nezmobilizuješ armádu? Veď Viedeň je plná mužov.

	– Čo bolo vhodné do armády, už dávno narukovalo a tí čo ostali, sú alebo primladí, alebo pristarí či neschopní.

	– Tak? To hovoria tvoji radcovia. Všetkých by bolo treba poslať na bojové pole, namiesto toho, aby sa prechádzali alebo rozvážali po Viedni. Nič z nich nie je, pokiaľ nie sú na bojisku. Ty si podvodník. Prisľúbil si, že pomstíš môjho otca, ktorý musel ustúpiť pred tým Korzičanom, otrhaným generálom, ktorý ho obral o celý majetok. No teraz namiesto pomsty chceš prímerie. Môj otec umrel od hanby. Preto si želám, aby Napoleon umrel čo najhanebnejšie.

	– Želám si to isté, ale ako počúvam, sú aj vážne dôvody, takže nemôžem postupovať inak. Nemáme ani peniaze, ani vojakov.

	– Peniaze? Tak teda, – zvolala naozaj prekvapená. – Rakúsko nemá peniaze?! Teda prímerie sa bude musieť uzavrieť…

	– Musí, ale keď…

	Nepočúvala ho ďalej. Plná rozhorčenia podišla k dverám a zvolala:

	– Ak sa uzavrie prímerie, pre mňa tu už nebude miesta.

	– Ach, milá moja, – roztrasenými rukami siahol na jej driek. No ona sa vytrhla a spýtala sa:

	– Odovzdáš velenie mojim bratom? Áno, alebo nie?

	– Ak by boli schopní…

	– Vojvodovia a neschopní?! Vidí sa mi, že cisár je neschopný. Prevezmi velenie nad armádou, odvrhni prímerie a tiahni do vojny ty sám.

	– To od cisára nemôžeš žiadať.

	– Tak? Vtedy v Schönnbrune, keď sme sa museli skrývať pred tvojou ženou, kľačal si predo mnou a sľúbil si mi, že položíš aj svoju hlavu, aby si sa pomstil Napoleonovi – za mňa, za jediný môj bozk, za moje telo vraj dáš život…

	– Za teba, za tvoje bozky som poslal pol milióna vojakov, ktorí padli na bojisku.

	– A víťazstvo? Kde je víťazstvo?

	– Napoleon je dnes silnejší.

	– Ako môžeš niečo také povedať? Vezmi si do ruky korbáč a vyžeň na bojisko ministrov, veľmožov, mešťanov a sedliakov. Ani jeden muž nesmie ostať pod strechou svojho domu. Nech všetci idú ma bojisko. Nijaké prímerie nesmie byť. Počúvaj moje posledné slová: chcem vojnu, delá, boje dovtedy, kým Napoleon Bonaparte nezmizne.

	– To teraz nemôžem urobiť.

	– Ale to je podvod. Oklamali ste ma. Vaše veličenstvo, porušili ste prísahu len preto, aby som sa stala vašou, aby som privolala na seba pohŕdanie veľmožov a mešťanov za to, že už štyri mesiace po smútku som súhlasila s výdajom.

	Cisár ju počúval a nemohol veriť svojim ušiam. Počúval jej zúrivé útoky, o akých sa mu ani nesnilo, že by si ich mohol niekto voči nemu dovoliť, nieto ešte také mladučké, tak žiadostivé stvorenie. No jeho túžba po nej je taká mocná, že sa prenáša ponad všetky tie útoky, ktoré by za inej situácie považoval za neodpustiteľnú urážku. A keď mu do tváre chrstla slová, že si ho za muža vzala iba preto, lebo očakávala, že sa pomstí Napoleonovi, nenašiel v sebe ani trošku mužskej hrdosti, ani trošku rozumu, ani nič iné, iba túžbu objať jej mladé telo. Preto k nej podišiel, objal ju a šepol:

	– Dnes nemôžem nič proti Napoleonovi, ale po tebe túžim väčšmi než kedykoľvek doteraz.

	No ona z ničoho nič začala kričať:

	– Mamička, bratia moji, poďte rýchlo sem! Dostala som kŕče…

	Všetci nezvyčajne rýchlo pribehli do salónu. Pribehla aj prvá dvorná dáma.

	– Mamička, odveď ma rýchlo do tvojich komnát. Prosím ťa, chcem, aby si bola pri mne vo dne i v noci…

	Bratia a matka ju chytili popod pazuchy, ona začala stenať a bedákať, akoby mala strašné bolesti. Úplne zdrvený cisár sa pridal k sprievodu. Mierili do spálne matky, vojvodkyne Beatrice. Lodovica sa držala za brucho a vrhla sa na diván.

	– Lekár tu bude každú chvíľu, – oznámila prvá dvorná dáma.

	– Veličenstvo, o všetkom vás budeme informovať, – oznámila ustaraná testiná cisárovi a on odišiel do svojho kabinetu.

	Cisárovná lekárovi vyhlásila, že kŕče ju zastihli po veľkom rozrušení a ten prikázal, aby ostala v úplnom pokoji. Keď Lodovikina matka poslala preč z izby cudzích ľudí a zatiahla ťažký záves, Lodovica vyskočila z postele.

	– Tak teda Francesco, zajtra musíš odcestovať do Chorvátska. Všetko je márne, cisár chce prímerie. Všetko beriem do svojich rúk, prisahám vám, že neprekročí prah mojich súkromných komnát bez toho, aby pri mne nebola matka, alebo brat Ambróz. On ako kňaz bude ma chrániť pre manželom. Uvidíme, kto je silnejší – Napoleon, alebo Lodovika.

	Cisár František sedí vo svojej súkromnej komnate úplne zlomený. Je bledý a sklesnutý, tvár povädnutá, podobá sa na posledného bedára. Tajné dvere v stene sa pomaly otvoria a do izby vstúpi jeho dôverník Karlo, ktorého dal zavolať hneď ako odišiel z komnát vojvodkyne Beatrice.

	– Veličenstvo, prepáčte, ale na dnes večer ste ma uvoľnili zo služby…

	– Poslal som po teba preto, lebo mám veľké nepríjemnosti.

	– Zlé správy z bojiska?

	– Sú dve bojiská a na oboch som sa dožil porážky. Počúvaj: poznáš istého muža, vodcu demokratov, ktorí boli v deväťdesiatom piatom odsúdení. Volá sa Delivuk.

	– Denne som ho vídal v Záhrebe, keď som sledoval Xéniu.

	– Aký je to chlap?

	– Mimoriadne pekný mužný zjav. Ženy za ním šaleli, no on bol ku všetkým rovnako ľahostajný.

	– Zdá sa mi, že ten Delivuk žije utiahnuto vo Viedni a nik o tom ani netuší. Ak je to ten, o ktorom som počul, že je Napoleonovým poradcom, môže nenápadne chodiť aj do centra ríše.

	V Karlovej duši sa ozval strach, že cisár ho pošle do Chorvátska, a preto sa poponáhľal odvetiť:

	– Dvoranov, ministrov a radcov má vo Viedni, – a prefíkane dodal: – Pred dvoma týždňami som na rohu ulice Graben počul, ako istý chlap povedal druhému: „Delivuk mi včera v Johanovom pivovare povedal…“

	V tej chvíli sa celý cisárov zjav zmenil, tvár sa mu ožiarila, telo sa rozhýbalo. Vstal a zašomral:

	– A ty si po tých dvoch nepátral? Odvážil si sa ich nechať tak?

	– Veličenstvo, vedel som o cisárovom omilostení všetkých odsúdených, tak prečo by som mal na vlastnú päsť pátrať po neodsúdenom Delivukovi?

	– Počúvaj, Karlo, ručíš mi vlastnou hlavou. Delivuk je určite vo Viedni, pred chvíľou som ho videl. Viem to naisto…

	Zdesený Karlo hľadel a počúval, ako cisár ťažko dýcha a rozrušene hovorí:

	–… Áno, videl som ho. Istá vysokopostavená osoba mi ukázala jeho portrét.

	– Takže ľahko zistiť…

	– Naopak, nie je to možné. Tá osoba tvrdí, že ho nevidela, hoci má jeho obraz. Kto jej dal ten portrét, to nechce povedať. Vraj obraz našla v knižnici. No mám dôkaz, že na dvore si našiel spojenkyňu.

	– Nie je to baronesa Dora Höllenbachová, prvá dvorná dáma?

	– Nie, ale tvojou povinnosťou je nájsť ho a odovzdať mi ho.

	Tieto slová na Karla ťažko doľahli.

	– Akoby sa ti niečo nepáčilo.

	– Veličenstvo, roky som verne poslúchal vaše príkazy a neustále som bol mimo Viedne. Veľmi trpím, lebo ešte stále som si nenašiel čas na to, aby som splnil slovo svojej snúbenke, ktorú milujem. Ponížene prosím, ak vo Viedni hľadaného nenájdem, aby ste za ním poslali môjho brata a mne dali mesiac voľna na svadbu a zariadenie nášho budúceho domu.

	– Ako sa odvažuješ uprednostňovať predo mnou svoju svadbu?! To by sa neopovážil ani môj minister. Nikomu som neveril tak ako tebe a teraz mi to odplácaš zradou.

	Karlo padol na kolená:

	– Vášmu veličenstvu dám svoj život, ale dievča už pridlho čaká, opustí ma…

	– Bude to obeť pre tvojho cisára. No počuj, nepoverila ťa istá osoba z dvora, aby si bol dôverným prostredníkom medzi ňou a Delivukom?! Povedz, kto to je, nech by bol aj na najvyššom poste. Pochopil si, čo mám na mysli?!

	– Zdá sa, že baronesa Höllenbachová prišla na nové intrigy z pomsty, že som jej nevyzradil vaše cisárske príkazy, ktoré sa týkali bývalej princeznej Lodoviky. Veličenstvo si pamätá, akú scénu pripravila pred vašou osobou, keď som jej nechcel vyzradiť vaše príkazy.

	Cisár sa zamyslel a spýtal sa:

	– Čo si si všimol? Ako sa prvá dvorná dáma správa k mladej cisárovnej?

	– Na tomto svete niet nikoho, kto by mohol preniknúť do myslenia a cítenia prvej dvornej dámy!

	– Nie, nie, tentoraz ničomu nie je na vine, dnes pred všetkými ukázala portrét Delivuka. Zdá sa, akoby sám Napoleon poslal ten obraz, aby ma pripravil o krátke, šťastné chvíle. No dobre si zapamätaj, nikdy som ti nedal dôležitejšiu a nebezpečnejšiu úlohu. Ak za dva dni a dve noci nenájdeš Delivuka vo Viedni, potom sa vydáš pátrať po ňom do Chorvátska alebo do Francúzska. A kým ho nedovedieš, nesmieš sa vrátiť!

	Karlo opustil dvor zlomený, akoby ho cisár zbičoval.

	BEH V NOCI

	Zimná noc natiahla na Záhreb svoj tajomný plášť. Celé mesto leží v náručí tieňa ticha.

	Ulicou sa ponáhľa muž zahalený do plášťa. Cez Harmic zabočuje ku Kaptolu. Vo veži svietia dve okienka, ako dve rozžiarené oči prenikajú do tichej noci. Muž hľadí hore, zrýchli kroky, zastaví sa pri bráne paláca a zazvoní. Uplynie chvíľa. Okienko na bráne sa otvorí, nakukne hlava a ozve sa otázka:

	– Kto je?

	– Priateľ vicebána. Musím sa s ním hneď zhovárať, vidím, že ešte nespí.

	– Počkajte chvíľu.

	Sluha sa vzdialil. Muž pri bráne čaká. Onedlho sa sluha vrátil a kľúč zaštrkotal v zámke. Brána sa otvorila a neznámy muž v čiernom plášti vstúpil dnu. Vyšiel na prvé poschodie, akoby bol doma. Otvoril dvere a vstúpil.

	Vrhovac sedí pri písacom stole, nadvihne hlavu a pozrie na hosťa zakukleného do zimného plášťa.

	– Už ma nepoznáte?

	– Je to možné? Delivuk?!

	– Ja osobne, – a vykročil k domácemu pánovi. Chcel mu podať ruku, no on si ho privinul k sebe, objal ho a spýtal sa:

	– Odkiaľ si prišiel?

	– Už som dva týždne za Sávou, vo francúzskom Chorvátsku. Chcel som vás vidieť.

	Domáci pán rýchlo podišiel k dverám, zamkol ich, vrátil sa k svojmu hosťovi a polohlasne sa ho spýtal:

	– Ako si mohol prísť, keď vieš…

	– Chcel som ešte raz vidieť svoj drahý Záhreb, jeho milé ulice, staré veže a svojich priateľov. V cudzine som veľa myslel na vás.

	– Ako si prešiel? Na našej strane stojí stráž a cez Sávu už nikoho nepúšťa.

	– Doviezol som sa na člne, pristal som ďaleko a stráže som obišiel. Nik ma nevidel. Už by ma boli nasledovali. Viem, že na tejto strane stoja stráže cisára Františka, na druhej cisára Napoleona. Ešte niekoľko cisárov a už nás nebude.

	– Zahrávaš sa so životom. Ak ťa náhodou chytia, rozsudok znie: zastreliť na tvári miesta.

	– Pousilujem sa pripraviť ich o túto radosť. Iba… ak by ste ma vy odovzdali úradom.

	– Syn môj, neprišiel si na návštevu za vicebánom…

	– Nespoznajú ma. Takéhoto chudého, vyziabnutého…

	– Pravda je, že si sa veľmi zmenil, odkedy sme sa nevideli. Tvár máš mužnejšiu, črty ako zo železa, no predsa len si to ty. Nemal si odísť do cudziny, kým si sa mne neozval.

	– Nemohol som pozrieť do očí vám, ani iným…

	– A prečo?

	– Lebo bola poškvrnená moja česť. Neprišiel som však jatriť staré rany.

	– Naopak, musíme o tom hovoriť. Vravíš, že si sa cítil ako s poškvrnenou cťou. A prečo?

	– Nebol som azda pošpinený zradou, ktorú spáchala… ona…

	– Xénia?

	– Áno, ona, veď vy viete.

	– Kto sa odvážil povedať, že Xénia zradila demokratov?

	– Naši druhovia sedeli v temnici a prišli o hlavy, no mňa prepustili. Priamo z väzenia som odišiel do Viedne, ale – o tom nebudem o tom hovoriť.

	– Musíš, lebo vo Viedni ti dali falošné informácie.

	– Nie. Kto vedel o našich schôdzkach, kto poznal mená našich druhov, kto iný, iba ona! Chcela ma zachrániť pre seba. No ja som sa zaprisahal: ak ju nájdem, umrie, a potom aj ja sám… no dosť, dosť už o tom…

	– Zaprisahal si sa, že ju zabiješ?

	– Prosím vás, aby sme nestrácali vzácny čas na zlé spomienky.

	– Znamená to, že ani mne neveríš, keď hovorím, že ona nie je zradca?

	– Nikdy neuverím.

	– Znamená to, že si ju úplne vymazal zo srdca?

	– Áno. A keby ma srdce nebolo poslúchlo, prinútil by som ho guľkou.

	– Nie si zvedavý, čo sa s ňou stalo?

	– Nechcem to vedieť. Ona je pre mňa mŕtva.

	– A čo ak by som mal povinnosť niečo ti povedať?

	– V tom prípade by som vás musel prerušiť a hneď odísť. Prišiel som za vami kvôli práci pre vlasť. Ak môžem o tom hovoriť, dobre, ak nie, odchádzam.

	Delivuk podišiel tesne k Vrhovcovi a chytil ho za ruku.

	– Budem žiť len dovtedy, kým nášmu národu neprekliesnim cestičku k slobode, právu a rovnosti.

	– Pod Napoleonom, pod cudzincom?

	– A Habsburgovci nie sú cudzinci? Náš národ neumieral za nich, a oni sa mu odvďačili iba hladom a ponížením. Rozrezali Chorvátsko, Slavónsko a Dalmáciu, akoby to boli hnilé hrušky, ktoré sa náhodou dostali na ich tanier. Napoleon nie je potomok dynastie, je to mešťan, revolucionár, človek z ľudu. Velenie vojska mu nezverila nejaká cisárska alebo veľmožská rodina, ale jeho um a schopnosti. Keď do Karlovca príde maršal Marmont, potom sa dopočujete, čo Napoleon odkazuje ľudu.

	– Aby si získal city od nás oddeleného národa.

	– Ak má iba taký cieľ, potom sú jeho činy na druhom brehu Sávy potrebné a užitočné. Zdá sa, že sa zhovárame tak, akoby sme nemali rovnaké názory. Alebo ste sa tak zmenili?

	– Zabudni, že sa zhováraš s vicebánom a počúvaj, čo ti hovorí Vrhovac: hanebne nás ponížili a pripravili o naše práva, o životy a majetky. A čo teraz robiť? Povedz!

	– Doteraz sme my demokrati iba robili plány, ako sa zbaviť cisárskej tyranie. Čin, ktorý spáchal cisár tým, že rozpoltil našu vlasť, musí náš národ prebudiť. Treba však, aby národ niekto viedol, aby mu pripomenul: na ľavej strane Sávy sú Chorváti pod rakúskym cisárom a na pravej pod francúzskym. Dom je na jednej strane a pôda na druhej, alebo naopak. Tvoje vlastné ti nedovolia užívať… Národ sa prebudí, povstane a obe strany sa spoja.

	– Milý synu, tvoj plán by bol najprirodzenejšou vecou na svete. No nevidí sa ti, že žiadaš priveľkú silu od národa, ktorý bol utýraný vojnami a hladom?! A ešte niečo. Cisár by dal zastreliť každého, keby sa dozvedel, že takto premýšľa, nieto ešte koná. Celé noci neviem zaspať. Poznám históriu mnohých cisárov, ale ani jeden si ešte takto nepočínal. Už som chcel abdikovať, no tvoji bývalí priatelia ma poprosili, aby som ešte ostal.

	– Teší ma, že Vrhovac takto premýšľa a vicebán nech ďalej svojou múdrosťou zaštíti všetko, čo národ urobí.

	V tej chvíli sa otvorili malé tapetované dvere. Na prahu stála Ivka.

	– Och, – šepol Delivuk a rýchlo podišiel k dievčaťu.

	– Veď to je náš Delivuk, – šepla a začala si ho premeriavať.

	– Nebojte sa o mňa. Nik v dome mi nevidel do tváre. Veľmi ma teší, že som vás videl.

	– Ujko, prepáč, že som neohlásená nečakane vstúpila do izby, ale matka sa chce s tebou zhovárať.

	– Sestra je neustále chorá odvtedy, ako uniesli dievčatá. Vieš o tom…

	– Viem všetko, – prerušil ho Delivuk. – Katka sa dnes dostala domov.

	– Ivka, ostaň na chvíľu s mojím hosťom, kým navštívim tvoju matku.

	Len čo sa Vrhovac vzdialil z miestnosti, Ivka podišla k mladému mužovi a nežne ho pohladila:

	– Milý pán Delivuk, v prvom rade vás prosím za tých nešťastných zbehov a ich náčelníka. Viete, čo sme im dlžné?

	– Viac než svoje životy. Keďže sme ich pochytali, podrobne som ich vypočul a oni pekne vysvetlili, že ich kroky viedli pudy. No hovorili aj o tom, ako sa spamätali, keď počuli, že by mali poškvrniť vás, snúbenku muža, ktorý umrel za vec národa a práva ľudu. Už celý Karlovac vedel, že slečna Katica sa zbratala s Rajkom a že ju neustále strážil a chránil. Všetko to viem.

	– Všetkých musíte zachrániť.

	– Najskôr budú všetci vypočutí, či nespáchali nejaké zločiny alebo vraždy.

	– Rajko nám povedal o svojej vražde, ktorú spáchal preto, aby pomstil matku. Spáchal zločin, no ten zabitý bol možno sám zločincom…

	– Dávam vám slovo, že nič sa nestane, aj keby som nebol prítomný…

	– Potom je pravda, že na intendantúre sa nič nedeje bez vášho vedomia?

	– Tak o tom rozhodli sami Francúzi, takže môžete byť pokojná. Prevzal som dezertérov pod svoj osobitný dohľad, lebo som obdivoval aj náčelníkovo konanie po tom, ako sa zbratal s Katicou. Ten Rajko mi odovzdal aj list poručíka Magdaleniča.

	– Och, to písal mne.

	– To si myslel aj náčelník zbehov. List som nevzal so sebou, lebo keď človek musí chodiť načierno cez hranice, nesmie mať pri sebe nijaký papier, ktorý by ho mohol zradiť. No teraz dovoľte, aby som sa vás spýtal na niečo dôležité skôr, než sa vráti váš ujko. Všakže v Záhrebe nie je už veľa mojich demokratických druhov?

	– Ó, je ich veľa, ale museli po sebe zahladiť všetky stopy.

	– Slečna Ivka, kde by som sa mohol s nimi často a v úplnej tajnosti stretávať? Musíme si dávať pozor pred rakúskou políciou…

	– Ale aj pred francúzskou…

	– Nie, lebo Francúzi nemajú nič proti tomu, ak prichádzajú naši ľudia z tejto strany Sávy. Množstvo sedliakov tam má svoje domy a sem musia chodiť na poddanské práce, ktoré vykonávajú svojmu pánovi. Francúzi to berú do úvahy.

	– Lenže sem nepúšťajú nikoho, kto prichádza z druhej strany, lebo sa obávajú, že takí ľudia by mohli huckať proti rakúskemu cisárovi.

	– Nik nemieni huckať našich chorvátskych bratov, ale keď na tamtej strane uvidia blahobyt a slobodu, tak sami budú vedieť, že by im bolo lepšie s nami. A to je to, čoho sa Rakúsko bojí – preto na svojej strane vydržuje toľkých policajtov. O tom všetkom som chcel hovoriť so svojimi priateľmi.

	– Spoľahnite sa na mňa. Budem prostredníkom medzi vami a nimi.

	– Slečna Ivka, – šepol Delivuk a chytil ju za ruku, – teda vy ste ešte vždy naša?

	– Do konca života ostanem verná idei, za ktorú položil život môj snúbenec.

	– Och, ešte sú na svete dobré a verné duše! Pomôžte mi, musím sa stretnúť so svojimi starými priateľmi. A bolo by lepšie, keby sa váš ujko o tom nedozvedel.

	– Nebojte sa, nič sa nedozvie. Verte, aj on má rovnaké názory ako kedysi, ale je bánov podriadený. Musí byť ticho, lebo keby hovoril, čo si myslí, musel by sa zriecť postu a potom čo?! Prišiel by nám rozkazovať nejaký Okoličáni alebo Balaša. Len potom by sme trpeli! Ujko nech len hovorí tak ako musí, pod jeho mocou ľud ľahšie znesie svoje utrpenie. No povedzte mi, kedy sa chcete stretnúť so svojimi druhmi?

	– Čím skôr. Poviete mi, kde sa stretávajú?

	– Každú nedeľu prichádzajú do Popovej veže, tam, kde býva pán Marič. Zvyčajne sa zhovárajú do neskorej noci.

	– Kto tam všetko chodieva?

	– Zväčša starí demokrati, no medzi nimi je aj veľa dôstojníkov. Chodieval aj Krmpotič a Slivarič, ktorí sú príslušníkmi francúzskeho chorvátskeho vojska v Karlovci.

	– Mohli by ste oznámiť pánovi Maričovi, že som tu?

	– Ešte nie je tak neskoro. Pošlem mu odkaz, že ho ihneď očakávam. On je teraz tajomníkom vicebána.

	– On a tajomník? Veď to je úplný zázrak. Rakúsky cisár by sa mal triasť od hrôzy. Zdá sa mi, slečna Ivka, že aj v tomto vidieť váš vplyv.

	– Pomáham im koľko môžem, to jediné mi robí radosť. Na chvíľu odídem, musím poslať lokaja za Maričom.

	Ivka odišla do miestnosti, v ktorej sa zdržovala čeľaď, dala lokajovi príkaz a hneď sa vrátila. Delivuk bol ešte stále sám. A toto ju viedlo k tomu, že sa spýtala na jeho lásku:

	– Ako to, že sa nepýtate na Xéniu?

	– Milá Ivka, toto je dôležitejšie než naše súkromné veci. Pozrite, prichádza váš ujko.

	Vrhovac otvoril dvere, vstúpil dnu a začal hovoriť o svojej sestre. Delivuk zámerne pokračoval v rozhovore s domácim pánom, aby nenápadne mohol počkať na Mariča. Nečakane sa však otvorili dvere, ukázala sa Ivka a potichu oznamovala:

	– Ujko, pred hlavným vchodom zastal štvorzáprah s akýmisi cudzincami. Hľadajú vicebána, lebo vraj prinášajú dôležitý odkaz z Viedne.

	– Z Viedne? Čo ak to súvisí s Delivukom?

	– Ako to, ujko? Prečo práve s ním?

	– Musím vám odhaliť pravdu. Viedenská pošta ešte včera doručila na vojenské veliteľstvo úradný príkaz, aby hneď začali hľadať Delivuka, bývalého demokrata a aby ho odovzdali osobitnému policajtovi Karlovi, ktorý má svojich ľudí, čo zatknutého odvedú do Viedne.

	– Och, ujko, môže to byť tak ako hovoríš, z okna som počula, že príchodiaci hovoria po nemecky.

	– Prosím ťa, Ivka, povedz vrátnikovi, aby im oznámil, že nie som tu. Nech povie, že som šiel na cesty. A ak hľadajú môjho tajomníka, pošli ich k nemu do bytu.

	– Tajomník v tejto chvíli je už na ceste sem, lebo som ho pozvala.

	– Marič príde. Dobre, veľmi dobre. V takom prípade nech dolu úradne prijme návštevu. Marič o Delivukovi nič nevie, môže vyhlásiť aj pod prísahou, že ho nevidel. A ty, – obrátil sa na Delivuka, – môžeš sa ukryť do južnej veže, dúfajme, že neurobia prehliadku.

	– Delivuka radšej odvediem cez dvor a potom pôjde buď do veže, alebo k nám domov.

	– Počkám, a len čo cudzinci vstúpia dnu, pobežím temnou nocou a dostanem sa k svojmu člnu. Pokojne sa preplavím na druhý breh Sávy.

	Delivuk si vzal svoj dlhý plášť s vysokým golierom, ktorý mu zahaľoval tvár.

	– Počkaj, marí sa mi, že niekto prichádza.

	– Určite prichádza vrátnik, aby ohlásil cudzincov.

	– Delivuk nech ide do kabinetu.

	– Vrátnik mi nevidel do tváre, bude lepšie, ak sa tu pokojne budem zhovárať s Ivkou.

	Ktosi zaklopal. Vstúpil vrátnik:

	– Excelencia, akýsi cudzinci žiadajú, aby som im otvoril bránu, lebo sa vraj hneď musia zhovárať s vicebánom. Povedal som im, že sa idem spýtať, či je doma. Myslel som si, že o tomto čase je už neskoro na rozhovor.

	– Veľmi múdro, milý Jožko. Povedz im, že vicebán je na cestách, ale že páni sa môžu zhovárať s jeho tajomníkom.

	– A čo ak budú chcieť hovoriť s tajomníkom?

	– Odvedieš ich do mojej pracovne, lebo pán tajomník dnes prišiel k bráne Bakačovej veže. Jožko, choď, a neponáhľaj sa s otváraním.

	Vrátnik žmurkol a s prefíkaným výrazom na tvári vyšiel z izby. Domáci pán ticho prehovoril:

	– Aby ste vedeli, chcel som, aby tajomník prijal cudzincov v každom prípade, či už prídu dnes, alebo zajtra ráno. Chcem vedieť, čo odo mňa chcú, aby som mal čas vymyslieť si dômyselnú výhovorku. Tak to robievam vždy. Marič je mojou pravou rukou, lebo každú moju odpoveď rozoberajú vo Viedni, alebo v Pešti, a zisťujú, či som nepoužil nejaké demokratické ostne. Brigljevič a kanonik Ferko ma neustále strážia. Iba moc, ktorú mám, ich trocha drží v šachu. Ivka, teda ty Delivuka odvedieš dvorom a ja hneď idem poučiť Mariča. Delivuk, ty počúvaj: radím ti, aby si sa skryl u Ivky.

	– Naopak, musím sa čím skôr dostať na druhý breh Sávy.

	– V tom prípade sem nechoď, kým ťa neprestanú prenasledovať.

	Tieto slová povedal potichu a potom sa už ponáhľal chodbou. Delivuk a Ivka zišli na prízemie a nikým nevidení otvorili malé dvere, ktoré viedli na dvor. Obkolesila ich noc a ticho. Delivuk podal Ivke ruku a rýchlymi krokmi opustil palác. Vykročil smerom na pustý Harmic.

	Ivka hľadela za ním, spokojná, že v úplnej tme a tichu mizne smerom k údoliu Sávy. Keď už chcela zatvoriť malú bránu, prekvapil ju škripot voza. Hľadela smerom k Harmicu a zazrela veľký, krytý štvorzápražný koč. Nepríjemne ju to prekvapilo, pomyslela si, že tento koč prišiel za tým prvým len preto, aby pátrali po Delivukovi.

	Voz sa zastavil neďaleko nej a z tmy počula rozhovor niekoľkých mužov. Zhovárali sa po nemecky a z tých pár slov, ktoré začula, vyrozumela, že im otvárajú hlavnú bránu a že ľudia z druhého koča sprevádzajú prvý koč. Toto vzbudilo ešte väčšie podozrenie, a preto rýchlo zamkla bránu a vrátila sa po schodisku do domu.

	V pracovni vicebána už sedel tajomník Marič.

	Na prahu sa zjavili dvaja mladí muži v kožušinových plášťoch. Tajomník vstal prekvapený, že bohato odetí mladíci ho nepozdravili, ale bez slov si začali vyzliekli plášte, zložili klobúky a sadli na diván.

	– Dobrý večer, – pozdravil tajomník ironicky. No mladí muži ani teraz neodpovedali. Bystrý mladý muž, bývalý profesor, hneď videl, že mladý štíhly muž je veľmi bezočivý a namyslený, no aj ten starší bol nafúkaný ani páv.

	Mladší sa spýtal tajomníka:

	– Vy ste kto?

	– Vrátnik vás informoval, že vicebán nie je doma a ja som jeho prvý tajomník.

	– Dobre. Pozrite sa na naše dokumenty, aby ste vedeli, kto sme.

	Marič podišiel k mladíkovi, vzal od neho dokumenty, prečítal si ich a na okamih ostal udivene stáť. Mladík si to veľmi dobre všimol a zvysoka začal hovoriť:

	– Áno, sme najbližšia rodina ich veličenstiev. Sme vlastní bratia jej výsosti cisárovnej. Tu máte vlastnoručný podpis cisárovnej a cisárovu osobnú pečať.

	Tajomník sa pokorne poklonil:

	– Prosím, čo ráčia vaše výsosti?

	Mladý vojvoda Francesco začal hlasom, akoby dával príkazy:

	– Ich veličenstva uzavreli prímerie s Korzičanom Napoleonom len naoko, my dvaja sme prišli s úlohou pripraviť povstanie proti tomu šklbanovi. Zničíme ho.

	– Vaše jasnosti si želajú rozpútať povstanie tam, kde sa nachádzajú Francúzi?

	– Áno, medzi Chorvátmi na druhom brehu Sávy.

	– Dovoľte, vaše výsosti, aby som vás upozornil na nebezpečenstvo.

	– My dvaja nemienime chodiť po zemi, po ktorej chodí ten pastiersky cisár. Ich veličenstva žiadajú, aby im pri tom pomohol vicebán.

	Marič dobre utajil svoje obrovské prekvapenie nad týmto vyhlásením a pokojne sa opýtal:

	– Čo prikazujú vaše výsosti?

	– Najskôr vyhľadajte dvadsať a možno aj viac chorvátskych mužov, ktorí pôjdu s nami do Brodu. Neskôr sa stanú vodcami povstania.

	– Za aký dlhý čas majú vyvolať revolúciu?

	– Pocestujú pod naším dozorom do Brodu, a potom sa musia spolu s inými nenápadne dostať na územie, na ktorom teraz vládne Napoleon. Niektorí sa musia dostať až do Istrie a Dalmácie, aby tam zorganizovali povstanie proti Napoleonovi. To sú tajné príkazy cisára a cisárovnej.

	– Výsosť, túto úlohu treba zveriť cisárskej vojenskej osobnosti.

	– V nijakom prípade. Cisár zakazuje, aby sa o tom dozvedeli vojaci. Mám v sprievode istého vojaka, ktorý vašich vojakov prevedie na územie, ktoré je pod správou Francúzska. Povstanie musí vyzerať tak, že je vecou civilného obyvateľstva, a treba ho začať hneď.

	– Mal by som počkať na návrat vicebána.

	– Okamžite za ním pošlite kuriéra, aby sa hneď vrátil. Do dvadsaťštyri hodín musíte nájsť mužov, ktorí pôjdu s nami do Brodu.

	– Výsosť, neviem o tom, kde sa vicebán nachádza. Opýtam sa u jeho rodiny zajtra zavčasu ráno.

	– Max, v tom prípade musíme počkať do rána, – nahnevane sa ozval vojvoda Francesco. – Mimochodom, – pokračoval po krátkej chvíli Francesco, – mám pre vás ešte jednu úlohu. Moja sestra cisárovná žiada, aby sme jej ihneď oznámili, kde sa nachádza bývalý vodca demokratov, akýsi Delivuk. Máme pre neho list od cisárovnej.

	– Vaša výsosť, ten muž pred pár rokmi opustil vlasť a odvtedy nik nevie, kde sa nachádza.

	– Ručíte mi vlastnou hlavou za túto odpoveď? Cisár a cisárovná sa dozvedeli, že sa nachádza v tej časti Chorvátska, ktorú postúpil Francúzku. Vraj je niekde na druhej strane rieky pod vaším mestom. Vašou povinnosťou je lesťou prilákať Delivuka.

	– Výsosť, požiadam o tajné pátranie vojenské úrady.

	– To vám zakazujem, lebo cisár a cisárovná zverujú túto úlohu len vicebánovi. A teraz hneď vykonajte naše príkazy, dajte zobudiť ľudí, ktorých mieni odporučiť a my ich do všetkého zasvätíme.

	Marič na okamih zmĺkol, aby si pripravil prefíkanú odpoveď, keď sa v tom náhle otvorili dvere a vstúpila Ivka, ktorá na veľký Maričov údiv prehovorila po nemecky:

	– Páni mi zaiste prepáčia, že vyrušujem, ale mám pre vás, pán tajomník, dôležitú správu.

	– Od koho? – skočil jej do reči mladý vojvoda, presvedčený, že to bude niečo dôležité aj pre nich, no Ivka rozumne odvetila:

	– Prepáčte, ale to je služobná vec úradu vicebána.

	– Pozrimeže, – ozval sa mladší, – zaplietlo sa nám do toho dievča. A veľmi pekné. Na jednu noc by to bola veľmi príjemná zábava, – povedal bezočivo a obrátil sa na Ivku.

	Tá urobila krok späť a veľmi pohŕdavo sa naňho pozrela. Marič sa už postavil pred neho a hrozivým hlasom prehovoril:

	– Ráčte slečnu požiadať o prepáčenie, že ste sa tak pozabudli.

	– Vy sa odvažujete vystúpiť proti bratom cisárovnej?

	– Vystupujem proti mladíkovi, ktorý sa nepekne zachoval k slečne, pred ktorou by mal ako muž pokľaknúť. Za svoje neprístojne chovanie by ste si zaslúžili facku, a ja ako muž som presvedčený, že vám jednu vylepím, ak slečnu nepožiadate o prepáčenie.

	Starší brat ustarane pritiahol Francesca k sebe a povedal mu po taliansky:

	– Tvoja bláznivá hlava všetko domotá. Prirýchlo sa považuješ za kráľovho miestodržiteľa v Chorvátsku. Nechaj mňa, aby som prevzal vedenie.

	Zatiaľ čo si potichu vymenili týchto pár slov, Ivka podala Maričovi papier s niekoľkými narýchlo napísanými riadkami. Marič odkaz rýchlo prečítal a zazvonil. Bratia cisárovnej si ešte stále šeptali. Marič ich prerušil:

	– Tak teda, poprosíte slečnu o prepáčenie?

	V tej chvíli sa dvere otvorili a dnu vstúpilo desať mládencov v modrých uniformách chýrnej vicebánovej gardy. Vojvodovia sa strhli. Gardisti, ako na povel, sa postavili k dverám a správali sa veľmi rázne, po vojensky. Mladíci, vojvodovia, sa cítili ani v zajatí. Azda ich niekto vyzradil, že ich neposiela cisár, ale že je to iba vôľa ich sestry a teraz, namiesto toho, aby získali vicebánovu pomoc pri povstaní, majú byť oni sami zatknutí? Prečo pre iné by do miestnosti prišli desiati ozbrojenci, ktorí sa postavili k dverám, aby nemohli vyjsť?! Nemôžu sa zachrániť ani útekom. Vojvodu Francesca sa zmocnil strach. Desať uniforiem rozdrvilo na prach jeho bezočivosť a nadutosť. Ak je toto zrada, jeho sestra nikdy neovládne cisára Františka a oni dvaja budú zbytoční štatisti na cisárskom dvore. Tento výjav tak zlomil dvoch vojvodov, že starší predstúpil pred Ivku a Mariča. Veľmi slušne sa uklonil a polohlasne sa začal ospravedlňovať:

	– Môj brat si trocha vypil a poprosil ma, aby som to dal do poriadku a aby som v jeho mene slečnu poprosil o prepáčenie. Súčasne prosím pána tajomníka, aby nik, okrem vicebána, nevedel o našom pôvode. Sme tu ako viedenskí kupci, náš vodca sa volá Artur. Počkáme na vicebána, lebo on nás videl na dvore s cisárovnou a pozná služobné predpisy a pečate, takže určite vyjde v ústrety želaniu cisára a cisárovnej.

	Skončil, ale takmer sa triasol od strachu, čo bude nasledovať. Sledoval každý pohyb gardistov. Marič sa vyžíval v ich strachu a odvetil:

	– Slečna, vicebánova neter, mi práve priniesla správu, že biskup Vrhovac sa vráti zajtra ráno. Preto sa ráčte unúvať do jeho úradu.

	– Je veľmi dobré, že už zajtra sa s ním pozhovárame.

	Pomedzi špalier gardistov obaja prešli tak opatrne a preľaknuto, akoby mali bodáky pritisnuté k telám. Už schádzali dole schodmi, ale ešte stále mali strach z modrých uniforiem. Garda totiž vyprevádzala hostí a tí nevedeli, či je to na ich počesť, alebo či ich chcú zatknúť. Prišli ku koču a gardisti im stále boli v pätách. Až keď nastúpili a koč sa pohol, im odľahlo, lebo sa presvedčili, že ich nik nesleduje.

	Hore, v pracovni vicebána, Marič vydával príkazy dvom dôverníkom, aby sledovali cudzincov a nespustili z nich zrak ani vo dne ani v noci.

	Ivka a Marič vstúpili do kabinetu vedľa vicebánovej pracovne. Biskupa Vrhovca našli s veľmi ustaranou tvárou.

	– Vy dvaja ani netušíte, aká je to strašná pasca. Chcú vyvolať povstanie, zatiaľ čo sa cisár chystá podpísať mierovú zmluvu a ja im mám v tom pomáhať! Chorváti z tohto brehu Sávy majú vyvolať povstanie na druhom brehu, aby Chorvát prelieval krv svojho brata. To je najstrašnejší zločin. O takejto hrôze sa mi ani nesnívalo.

	– Ako sa zdá, chcú vyvolať povstanie od slovinskej Ljubljane po prímorský Kotor. Celé Slovinsko, celá Istria a Dalmácia by mali povstať. Veď je to šialený nápad, ktorý musíme prekaziť. Brod si vybrali preto, lebo tam majú bratanca, veľmi hlúpeho a surového, ktorý nedávno prišiel na čele akéhosi vojenského oddielu.

	– Prosím vás, dovoľte mi ísť s nimi do Brodu a prisahám, že ten zločin im prekazím.

	– Vyhovujem vašej prosbe, Marič. Dobre si však premyslite, koho so sebou vezmete a potom mi všetko oznámte. Pravda, budem sa pretvarovať, že o ničom neviem.

	– Musím vám povedať ešte niečo, skôr ako sa na všetko podujmem. Príkaz, ktorý vám zajtra predložia, nepodpísal cisár, ale iba cisárovná, hoci bol potvrdený cisárskou pečaťou.

	– To je veľmi čudné, ale môže to byť aj prefíkanosť. Ak sa vec nepodarí, cisár sa má za koho skryť.

	– Čo bude s Delivukom?

	– Celý večer som s ním v myšlienkach na druhom brehu Sávy. Ak je pravda, že vojvoda prináša list od cisárovnej…

	– Videl som list, ktorý mu bol adresovaný.

	– Delivuk je taký majster, že bude vedieť, čo má robiť. V každom prípade ho treba informovať.

	– Urobí to veliteľ stráže, s ktorým som dôverný priateľ, – ozval sa Marič.

	– Zajtra sa stretnem s priateľmi a vyberiem mužov, s ktorými mienim vojvodov sprevádzať do Brodu a zachrániť náš národ pred ich zbojníckymi kúskami.

	Rozlúčili sa. Marič odišiel do svojho bytu. Ivka sa tiež rozlúčila od ujka a šla do matkinej izby.

	Údolie Sávy je pokryté snehom. Noc nad ním rozprestrela svoju prikrývku. Všade ticho, len Sáva monotónne šumí vo svojom širokom koryte. Na brehu osamelá drevenica. Cez okno vidieť sliepňavé svetlo. Neďaleko drevenice sa pod Sávu klenie drevený most. Na tomto brehu sa po zamrznutom snehu pri moste hore-dole prechádzajú dvaja vojaci. Kráčajú pomaly, zastavia sa a zahľadia sa na druhú stranu rieky.

	– Čudné, na druhej strane nestrážia.

	– Počul som, že z druhej strany môžu ku nám chodiť, ale my na druhú stranu nesmieme pustiť nikoho.

	– Prosím ťa, prečo? Veď tam máme svoje role, príbuzných, bratov. Dočerta, prečo? Ešte pred mesiacom sme boli jedna krajina, jedno telo, ktoré teraz rozpárali na dvoje.

	– Človeku ostáva rozum stáť. Sme jedno územie a musíme sa strážiť, akoby sme boli nepriatelia. Musíš chytať poctivých ľudí, vlastných bratov, ktorí chcú iba navštíviť rodinu.

	– Prečo na to tak pokojne hľadíme?

	– Mlč, veď vieš, čo nám povedali rakúski dôstojníci: nesmieme ani myslieť na tých na druhej strane. Ale je to ako keby ti odrezali ruku a nohu a ty by si nesmel ani kričať ani na to myslieť.

	Začuli kroky popri brehu.

	– To je stráž z Trnja.

	Pristúpil k nim vojak a hlásil:

	– V Trnji sme našli pri brehu skrytý čln.

	– Znamená to, že niekto potajomky navštívil Trnje.

	– Alebo niekto z našich sa chystá na druhú stranu.

	– Máme prísny rozkaz, že na druhú stranu nesmie nik z našich ľudí. Každého, koho prichytíme, musíme predviesť veliteľovi.

	– Dlho sme stáli pri člne, no nik sa neukázal.

	– Idem sa pozrieť.

	Jeden z vojakov vykročil smerom na Trnje.

	Prišli k člnu, ktorý strážili ďalší dvaja vojaci. Čln bol malý, skrytý v kríkoch, čo rástli pri rieke.

	– Niet pochybností, že niekto sa preplavil na našu stranu.

	– Čo teraz?

	– Skryte sa do kríkov a čakajte. Keď príde, tak ho zlapajte!

	Vojaci sa skryli v hustom kroví. V rukách držali pušky namierené k člnu. Zavládlo ticho, bolo počuť len šumenie rieky. Uplynula celá hodina. Stráž však nepoľavila vo svojej pozornosti. Plynula už druhá hodina, keď sa v nočnom tichu ozvalo vŕzganie snehu. Kroky sa približovali pomaly a isto. Vojaci napnuto čakali. Po snehu kráčal muž v plášti a mieril k brehu. Kráčal popri kríkoch, v ktorých boli ukrytí vojaci. O krátku chvíľu sa ocitol pri člne, zohol sa, aby odviazal čln. No v tej chvíli ho schmatlo niekoľko železných rúk. Prudko sa bránil, no nič nezmohol proti presile. Vojaci mu zviazali ruky. Potom ho jeden z nich oslovil:

	– Kto ste?

	Muž však mlčal.

	– Čo ste tu robili?

	Otázka znova ostala bez odpovede.

	– Poďme! Odvedieme ho k veliteľovi.

	Vojaci obkolesili zatknutého a viedli ho k drevenici pri moste.

	Celou cestou nik neprehovoril ani slovo. Akoby každý z nich premýšľal, prečo zatkli tohto človeka. „Určite je to náš človek a bol v Záhrebe navštíviť rodinu,“ mysleli. No rázne kráčali, plnili si svoju povinnosť. Zatknutého zaviedli do poručíkovej miestnosti.

	Izbu osvetľovala sliepňajúce svetlo lampy. Službukonajúci dôstojník zahalený do plášťa pozrel na muža a chladnokrvne sa spýtal:

	– Odkiaľ prišiel?

	– Neviem, – odvetil vojak, – neodpovedá na otázky.

	– Nepovedal ani meno?

	– Nie, pán poručík.

	Mladý dôstojník sa priblížil k mužovi a zahľadel sa mu do tváre. Chvíľu nehybne pozoroval zatknutého. Potom sa obrátil a urobil pár krokov k oknu. Zvesil hlavu, potom sa znova obrátil, podišiel k zatknutému a chrapľavým hlasom prikázal:

	– Choďte von. Výsluch bude tajný!

	Vojaci vyšli. Poručík zatvoril dvere, obrátil sa k zatknutému a šepol:

	– Pán Delivuk?

	– Ako viem, veliteľ, vy ste barón Magdalenič. Naozaj ste to vy? – spýtal sa Delivuk.

	– Áno, som to ja…

	– Ako sa s nami zahral osud, že my dvaja sme sa stretli za takýchto okolností.

	Črty mladého poručíka ožili.

	– Neviete, aký rozsudok nad vami vyniesli?

	– Viem, ale chcel som ešte vidieť Záhreb.

	Mladík sa obrátil chrbtom k Delivukovi, podišiel k oknu a bolo jasné, že sa potrebuje sústrediť a rozhodnúť. Delivuk stál pokojne. Po chvíli sa poručík obrátil a spýtal sa neistým hlasom:

	– Myslíte, že vás predvediem vyššiemu veliteľovi?

	– To by bola vaša vojenská povinnosť.

	– Prečo by som ju mal vykonať?

	– Možno preto, aby ste niekoho pomstili…

	Mladík sa mu obrátil chrbtom.

	– Prepáčte, poručík, nemyslel som to tak zle, ako som to povedal. Musíte konať svoju povinnosť, aj keby vám do rúk padol najbližší príbuzný.

	Poručík nemal čas odvetiť. Dvere sa náhle a prudko otvorili.

	– Dozorný dôstojník Obradovič, – povedal príchodiaci. – Čo je nové?

	– Stráž chytila muža, ktorý sa chcel preplaviť na druhú stranu.

	Nadporučík pozrel na Delivuka, ale onemel od prekvapenia. Po chvíli sa spýtal poručíka:

	– Už ste ho vypočuli?

	– Práve som začal, keď ste vstúpili. Skontrolujte si stráže, vo výsluchu budem pokračovať neskôr.

	– Kontrolu som už vykonal. Stráže sú na svojom mieste. Zatknutého odvediem na veliteľstvo.

	– Prepáčte, ale podľa predpisov mám povinnosť zatknutého vypočuť a konfrontovať jeho výpoveď s výpoveďami vojakov, ktorí ho zatkli.

	– Nebojte sa. Ak je to nejaký nebezpečný špión, slávu za to, že ste ho zatkli, vám prenechám. Ba čo viac, vyznamenanie vás neminie, – dôrazne povedal nadporučík. – Nemienim vás pripraviť o pocty a slávu.

	– Nezáleží mi na vyznamenaní, konám iba svoju povinnosť. A kým som zatknutého nevypočul, nemôžem ho odovzdať. Musím spísať zápisnicu…

	No nadporučík ho prerušil:

	– Pane, som dozorný dôstojník.

	– A ja som veliteľ pohraničnej stráže!

	Delivuk prekvapene počúval, ako sa dvaja dôstojníci o neho hádajú.

	Nadporučík potom prikázal pokojným hlasom:

	– Priveďte prosím vojakov, ktorý ho chytili.

	Poručík otvoril okno.

	– Odtiaľto vás nebudú počuť.

	No poručík nevenoval pozornosť jeho slovám a zakričal na vojakov:

	– Hej, vy traja z Trnja, poďte hneď sem!

	Vstúpili vojaci, ktorí priviedli Delivuka.

	Nadporučík sa ich spýtal:

	– Poznáte tohto pána?

	– Nie, – odvetili všetci traja.

	– Kde ste ho zatkli?

	Desiatnik dopodrobna všetko vyrozprával a potom vojakov poslali preč.

	– Nemáte tu ani atrament, ani papier, – podotkol nadporučík.

	– Ráčte do vedľajšej miestnosti, – povedal poručík a otvoril dvere. Nadporučík vyzval poručíka:

	– Ráčte so mnou, urobíme zápisnicu.

	– Prepáčte, ale zatknutého nemôžem nechať samotného.

	Nadporučík zlostne pozrel na poručíka, prekročil prah a dvere nechal dokorán otvorené. Po chvíli sa vrátil a povedal:

	– Zavolajte vojakov, urobím prehliadku.

	Poručík podišiel k oknu.

	– Vždy dávate povely vojakom cez okno? – nahnevane sa ozval nadporučík. No poručík mu nevenoval pozornosť, zapískal na vojakov a potom povedal:

	– Ráčte, pán nadporučík, vojaci vás čakajú vonku.

	Nadporučík však ostal v miestnosti.

	Delivuk sledoval konanie dôstojníkov. Mal pocit, že sa pretekajú v tom, komu pripadne sláva za jeho zatknutie, za jeho hlavu. Delivuk si uvedomil, že nadporučík sa usiluje ostať s ním osamote. Delivuk ho však nepoznal. Nadporučík očividne chce poručíka pripraviť o slávu a odovzdať ho na veliteľstve, aby dostal odmenu. Prečo sa však nadporučík pýtal vojakov, či ho poznajú? Prečo sa neopýtal na meno priamo jeho? Delivuk cítil, že sa tu niečo deje. Dôstojníci jeden pred druhým niečo skrývali.

	– Ráčte, ideme von. Stráže sú nastúpené, – ohlási poručík a otvoril dvere.

	Nadporučík vykročil do temnej chodby.

	Poručík kráčal za ním a odrazu otvoril jedny dvere, na krátku chvíľu zmizol a potom sa znova náhlil za nadporučíkom.

	Pred domom stáli nastúpení vojaci. Nadporučík sa ich na kadečo povypytoval a potom ich rozpustil. Zrazu sa od mosta ozval krik:

	– Oheň! Horí! Strážnica horí!

	Poručík sa rozbehol k budove, otvoril dvere, ktoré otvoril už vtedy, keď odchádzal. Hustý dym a oheň sa vyvalili na chodbu.

	– Čo je v tej miestnosti? – zvolal nadporučík.

	– Naša pracháreň! Utekajte, všetko vyletí do vzduchu!

	Nadporučík vybehol z domu a zadržal vojakov, aby sa nehnali na miesto, kde hrozil výbuch. Nadporučík a vojaci z diaľky sledovali strážnicu, ktorá horela ani fakľa v temnej noci. Ozval sa výbuch. Ohnivý oblak vyletel k nebu. Nad strážnicou sa vznášali iskry.

	– Kde je náš poručík? – preľaknuto sa spýtal akýsi vojak hľadiac na horiacu strážnicu.

	– Tu som, – ozval sa hlas z tmy.

	Vojakom odľahlo.

	– Hlavná vec, že ste sa zachránili.

	– Ako sa to stalo? – pýtal sa nadporučík.

	– Ktovie, – odvetil poručík.

	– Och, a čo ten zatknutý? – zvolal nadporučík.

	– Nezostala po ňom ani škvarka. Vyletel do vzduchu.

	– Chudák, – šepli vojaci.

	– Veru chudák, – ozval sa poručík. – Idem ohlásiť udalosť na veliteľstvo.

	Noc sa blížila k ránu, keď sa poručík Obradovič náhlil po pustých uliciach mesta. Zastavil sa pred Popovou vežou a zaklopal na okno. Po chvíli sa otvorili dvere a vzápätí sa ocitol v miestnosti tajomníka Mariča. Domáci pán sedel v koženom kresle a pred sebou mal rozprestrené zemepisné mapy.

	– Prinášam ti strašnú správu, – ozval sa nadporučík, no zrazu sa vydesil, lebo v kúte zazrel poručíka Magdaleniča. Na okamih zmĺkol, no potom sa rozhovoril o tom, ako strážnica vyletela do vzduchu. – A v nej, – dodal, – zahynul nejaký zatknutý chlap.

	– Viem, náš priateľ Delivuk. Poručík mi už o tom hovoril.

	– Vy ste vedeli, že je to Delivuk?! – skríkol Obradovič.

	– Áno, pán nadporučík, spoznal som ho.

	– Nemaj obavy, Obradovič, poručík je náš človek, dávno sme priatelia a je naším stúpencom.

	Obradovič sa udrel po čele:

	– Keby som to bol vedel!

	– Teraz mi je jasné, prečo ste Delivuka chceli odviesť na veliteľstvo, – ticho sa ozval poručík. – Chceli ste, aby ušiel.

	– Potreboval som s ním ostať osamote, aby som mu to povedal.

	– A ja som sa zas nechcel vzdialiť, lebo som sa obával, že pri výsluchu by ste zistili, kto je to.

	– Jeden druhého sme sa báli a obaja sme si želali to isté.

	– Preto musel zahynúť takým strašným spôsobom. Keby sme vedeli, o čo nám, jednému i druhému ide, už dávno mohol byť na druhom brehu Sávy. Aká škoda pre našu ideu.

	Poručík vstal. Profesor Marič naňho významne pozrel, akoby pokračoval v nejakom rozhovore:

	– A tamto, prosím, nech ostane naše tajomstvo.

	– Spoľahnite sa na moju mlčanlivosť.

	Poručík sa rozlúčil a odišiel. Nadporučík potom podotkol:

	– Aké máš s ním tajomstvá?

	– Teraz nie je čas, aby som o tom hovoril. Dal som mu slovo. O všetkom sa včas dozvieš.

	MARKÍZ DE CONTADES

	Chýr o návrate Zdenčajovej dcéry sa rozniesol po meste. Všetci známi sa nahrnuli do domu.

	Hostia sedeli vo veľkej dvorane a zahŕňali dievča otázkami o únose a živote v jaskyni. Po celý čas všetci venovali pozornosť aj mladíkovi v dôstojníckej uniforme, ktorý tak šikovne všetko vykonal.

	„Krmpotič je hrdina dňa,“ konštatovala spoločnosť. Statný mladík osmahlej tváre a modrých očí pripomenul Katici Veljka.

	– Zdá sa, že si nepoznala svojho záchrancu, – ozval sa otec.

	– Nespoznala som ho, v jaskyni vyzeral ako hajduk.

	Celá spoločnosť vzdávala poctu mladému dôstojníkovi, no on nebol veľmi zhovorčivý a na otázky odpovedal veľmi stručne. Na Katicu hľadel rovnakým pohľadom ako vtedy v jaskyni.

	Keď sa spoločnosť lúčila, domáci pán vyprevádzal hostí a Katka s Krmpotičom ostali sami v salóne.

	Mladík náhlivo začal:

	– Slečna, už dávno ste mohli byť doma.

	– Nemohla som ujsť skôr.

	– Preto, lebo ste veľmi rada boli v tom lese.

	– Bola som unesená.

	– Uznávam, no dovoľte, aby som sa vás na niečo spýtal.

	– Prosím, pán poručík.

	– Smiem dúfať, že by som mohol uniesť aj vaše srdce?

	Nevedela, čo mu má odvetiť, preto iba pokrčila plecami.

	– Povedzte, smiem aspoň dúfať? – zopakoval.

	– Neviem.

	– Kedy mi môžete dať odpoveď?

	– Ani to neviem.

	– Počkám, – vyhlásil mladík.

	Do salónu vstúpil domáci pán.

	– Pán poručík, teraz mi o všetkom v pokoji ešte raz porozprávajte. Chcem vedieť všetko, každý detail.

	Poručík začal zoširoka hovoriť o tom, ako sledoval stopu únoscu Rajka, ako bol v tábore a hovoril aj o úteku, pri ktorom vlci zaútočili na náčelníka Rajka. Katka ho prerušila:

	– Keď sa vlci vrhli na jeho koňa, odvrátila som hlavu.

	– Hajduk vie bojovať s vlkmi, som si istý, že im ušiel.

	– Aj ja dúfam, – prehovorila Katka. – No bolo by bývalo lepšie, keby ma bol pán poručík poslúchol a zastavil koňa, aby sme Rajkovi mohli všetko vysvetliť. Nazdával sa, že poručík ma unáša so zlými úmyslami. Teraz si iste myslí, že som zle pochodila.

	– Všetko sa dozvie, keď ho chytia, – pokojne povedal Zdenčaj.

	– Keď ho chytia? – prekvapene sa spýtala Katka. – Kto ho chytí?

	– Francúzsky oddiel, ktorý sme tam poslali.

	Dievča vyskočilo:

	– Poslali ste vojakov? Kedy?

	– Pán poručík ti nepovedal, ako sme boli dohodnutí?

	– Nič mi nepovedal, – povedala vyčítavo.

	– Nestihol som, – vyhováral sa poručík.

	– Otče, povedz mi, ako to bolo dohovorené?

	– Poručík ťa mal uniesť a vojsko už bolo pripravené v lese. Len čo sa tvoj únos podarí, vojsko malo hneď zaútočiť na jaskyňu a všetkých odviesť do väzenia.

	– Oddiel, ktorý sme stretli v tiesňave, šiel proti zbehom?

	– Áno, poručík všetko premyslel a pripravil.

	Katka zlostne pozrela na mladíka.

	– Vy ste to vymysleli a pripravili?

	– Áno, ja, – odvetil.

	– Dieťa moje, čo je ti?

	– Otče, veď vy ste oklamali človeka, s ktorým som sa zbratala.

	– Neblázni! To platí pre dedinčanov, a nie pre nás.

	– Poctivosť platí len pre dedinčanov?

	– Hajduci oklamali nás, keď ťa uniesli, teraz sme my oklamali ich.

	– No ja musím byť do smrti povďačná náčelníkovi dezertérov, lebo mi zachránil život a česť.

	– Zachránil? Keby si nebola taká prefíkaná a nebola by si využila ľudový zvyk zbratania, nebol by ťa ušetril.

	– Tak je, – prikývol poručík s veľkým uspokojením.

	Katka sa obrátila k nemu a spýtala sa:

	– Prečo ste mi už včera nepovedali, že ma unesiete a že Francúzi prídu pochytať zbehov?

	– Obával som sa, že by ste nechceli ujsť.

	– Čože? – prekvapene sa spýtal otec.

	– Áno, nebola by som ušla, lebo nikdy by som neoklamala svojho záchrancu. Otče, môj život chránil, riskujúc svoj vlastný, bránil ma pred chlipnosťou ostatných a ty si na takéhoto človeka poslal vojakov!

	– Tak rozhodol veliteľ a intendant má vykonať rozsudok.

	– Rozsudok? Aký rozsudok?

	– Zbehovia budú potrestaní krátkym väzením a náčelník, na výstrahu a odstrašenie, bude obesený.

	Katka zbledla. Pozrela na Krmpotiča a chcela vybehnúť z izby, no v tej chvíli Zdenjčaja prišiel zavolať sluha. Katka ostala s Krmpotičom a spýtala sa ho:

	– Vy ste vedeli, že Rajka majú obesiť?

	– Áno, vedel som to.

	– Pred krátkou chvíľou ste ma žiadali o odpoveď na vašu otázku.

	– Áno, chcel som vedieť, či môžem dúfať, že sa mi podarí získať vaše srdce.

	– Počujte teda odpoveď: Nemôžete v nič dúfať!

	Dievča chcelo odísť, no on ju chytil za ruku a zadržal:

	– Prečo nemôžem dúfať?

	– Preto, lebo nemôžem a nebudem milovať človeka, ktorý tak konal.

	– Kvôli nejakému hajdukovi?

	– Aj keby to bol hajduk, aj tak by som povedala to isté.

	Krmpotič sa uklonil:

	– Blahoželám k vyvolenému.

	A odišiel.

	Katka začala chodiť po izbe. Zastavila sa pri okne a videla, ako Krmpotič ráznym krokom prechádza cez ulicu. Hľadela za ním, až kým sa jej nestratil z pohľadu.

	Vyrušilo ju rázne klopanie na dvere. Vstúpil pán s bledou, mramorovou tvárou a dlhou čiernou bradou. Príchodiaci bol v čiernom plášti. Zdvorilo sa ukláňal a Katka sa ho spýtala:

	– Vy ste kto? Čo si želáte?

	– Rád by som sa s vami zhováral osamote.

	– Vravte, otec sa tak skoro nevráti.

	Neznámy siahol do vrecka, vytiahol kus papiera a spýtal sa:

	– Toto písala vaša ruka?

	– Odkiaľ máte ten list?

	– Vzal som ho náčelníkovi vojenských zbehov.

	– Vzali? Kde ste mu vzali ten list? – pýtalo sa dievča rozochveným hlasom. – Vy ste ho chytili…

	– Áno, ale…

	– Ale? Vravte, prosím vás!

	– Keď som si prečítal tento list, v ktorom žiadate, aby sa mu nič nestalo, pustil som ho na slobodu.

	Priskočila k neznámemu mužovi a chytila ho za obe ruky.

	– Vaša milosť, – vydeseno sa ozval muž, – nemám právo na niečo sa vás pýtať… ale…

	– Dajte mi ten list. Písal ho brat nešťastnej Xénie jej priateľke Ivke a ja som na štvrtú stranu napísala prosbu, aby sa Rajkovi nestalo nič zlé. Nechajte mi ten list.

	– Nemôžem vám ho dať. Sľubujem však, že sa nikomu nedostane do rúk.

	– Povedzte mi, kde ste Rajka našli a kam odišiel.

	A muž jej vyrozprával, ako s oddielom francúzskych vojakov Rajka zachránil pred svorkou vlkov a ako ho potom pustil. Nakoniec však povedal, že všetko musí zahlásiť svojmu veliteľovi.

	Katka zopäla ruky a začala ho prosiť, aby nikomu nič nepovedal.

	– Nech to ostane tajomstvom, – prosila. – Splníte mi túto prosbu? Ak ste gavalier, budete o tom mlčať.

	– Ak si to naozaj želáte, potom je povinnosťou gavaliera, aby mlčal a sám znášal následky.

	– Tak je, pane, – potešilo sa dievča. – Rajko sa už niekde skryje a dovtedy mu vybavím omilostenie.

	– Neverím, že by mu francúzske úrady dali milosť. Francúzi chcú za každú cenu a navždy vykoreniť hajdukov, a preto Rajko bude odsúdený a verejne obesený.

	– To sa nesmie stať. Sama pôjdem a Francúzov poprosím o udelenie milosti.

	– Môžete sa pokúsiť, ale bude to márne.

	– Povedzte, kto by mi v tom mohol pomôcť?

	– Indendant markíz de Contades. To je najlepší priateľ veliteľa a teraz ho aj zastupuje, lebo veliteľ je nemocný.

	– Dobre, pôjdem za ním. No ešte ste mi nepovedali, ako sa voláte.

	– Je úplne jedno, ako sa volám. Beztak ma už nikde nestretnete, lebo odchádzam na bojisko.

	Uklonil sa a vyšiel.

	Neskoro večer, keď Katka otcovi porozprávala všetky podrobnosti o svojom živote v jaskyni, odišla do svojej izby.

	Ľahla si a hľadela na záves nad posteľou, v ktorej sa jej tak pohodlne odpočívalo. No jej myšlienky sa neustále vracali do lesa, do jaskyne, k ohnisku, vôkol ktorého sedia utečenci a v kúte spí náčelník Rajko.

	Pred očami sa jej vynorila jeho osmahlá tvár a smutné oči. „Ako sa dozvedel, že Krmpotič je dôstojník prezlečený za zbeha, ako vedel, že bolo dohodnuté prepadnutie tábora?“

	„Dostane milosť?“ zišlo jej na um po chvíli. „Musí ju dostať. Hneď zajtra pôjdem za intendantom. Určite dostane milosť.“

	Položila hlavu na podhlavník a zatvorila oči.

	Zo spánku ju však prebudila hudba a spev. Na ulici ktosi spieval ľúbostnú pieseň.

	„Serenáda? Kto by to pomohol byť?“ Zišla z postele, obliekla sa, zhasila lampu a podišla k oknu.

	Vonku sa na mesačnom svite blyšťal sneh. Zazrela niekoľko chlapských postáv a medzi nimi aj dôstojníka.

	– Slečna, – vstúpila chyžná. – Vonku čaká mladý dôstojník.

	– Nechcem ho vidieť, nechcem ani počuť o nejakom dôstojníkovi.

	– No on prišiel až z Rakúska a má pre vás list, veľmi súrny.

	– Dobre teda. Zaveď ho do salónu, ale potichu, aby sa otec nezobudil.

	Dievča odišlo, Katka sa narýchlo upravila a zvedavá vstúpila do salónu.

	Mladý poručík sa uklonil a predstavil:

	– Som barón Magdalenič a prosím vašu milosť, aby mi nezazlievala, že som vás dal prebudiť. Prichádzam zo Záhrebu, čo znamená, že som sa potajomky dostal cez Sávu a musím sa ešte túto noc vrátiť späť.

	– Nedá sa cestovať do Záhrebu?

	– Na našej strane bránia každému pri odchode a ani k nám nikoho nepúšťajú. V Záhrebe som veliteľom pohraničnej stráže, takže…

	– Ach ták. Váš štáb teda nemal veľké šťastie, keď si práve vás vybral za veliteľa pohraničnej stráže.

	– Aj ja to hovorím. Napokon, do armády som vstúpil dobrovoľne.

	– Aby ste mohli častejšie chodiť k nám? Vy ste zradca, pán poručík, – zasmiala sa Katka.

	– A to dvojnásobný, lebo sprostredkúvam písomný styk priateľov zo Záhrebu a z Karlovca, o čom vás môžem presvedčiť. Prosím, ráčte si prebrať list od vašej priateľky Ivky.

	– Už chápem. Prosím vás, sadnite si a počkajte, kým si list prečítam. Ako Ivka vedela, že dnes už budem doma?

	– Boli sme zasvätení do plánov poručíka Krmpotiča. Dal slovo…

	– Aké slovo?

	– V tú noc, keď vás zbehovia uniesli, dal slovo, že vás oslobodí. Nik mu neveril, že by sa to dalo uskutočniť, no Krmpotič je schopný všetkého, necúvne pred nijakým nebezpečenstvom.

	„Všetko robil len zo slávybažnosti,“ preletelo jej hlavou a tvár sa jej zachmúrila. No medzičasom už začala čítať list.

	– Čože, Delivukovi sa niečo prihodilo?

	– Áno, prekročil hranicu a my sme ho museli zadržať. Zatvorili sme ho do strážnice, v ktorej na nešťastie vypukol požiar a explodoval strelný prach. Delivuk tam zahynul…

	– A Xénia? Neviete nič o Xénii?

	– Ja som jej brat.

	– Och, potom mi je jasné, že vám Ivka zveruje svoje listy. Povedzte mi však, ako nastala explózia?

	– Neviem, náhodou…

	– Nespôsobil ju niekto zámerne?

	– Prečo by to robil?

	– Aby zničil Delivuka.

	– Z akých dôvodov?

	– Možno pomsta…

	– Slečna, niekoho podozrievate?

	– Nie, ale v každom prípade mi je to čudné. A to, čo mi Ivka píše, robí celú vec ešte čudnejšou.

	– Niektorí Delivukovi priatelia mnou pohŕdajú, myslia si, že ja som spôsobil explóziu, aby som sa mu pomstil za to, že odmietol moju sestru. Velitelia ma zas volajú na zodpovednosť preto, lebo sa domnievajú, že explóziu som spôsobil preto, aby som umožnil Delivukovi ujsť pred šibenicou.

	– A čo hovoríte na to vy?

	– To, že mám čisté svedomie. A teraz prosím vašu milosť, aby ráčila napísať odpoveď. Musím ísť ešte na jednu návštevu.

	– Vy teda nosíte listy medzi Záhrebom a Karlovcom. Veľa riskujete. A čo ak prídete o miesto veliteľa pohraničnej stráže?

	– Odídem so cťou.

	– Postarajte sa však, aby vám tú česť nepreukázali. Teraz sa už poponáhľam s listom.

	Náhlivo odišla do svojej izby, napísala list priateľke a odovzdala ho mladému barónovi. Ten sa rozlúčil a odišiel.

	Dievča podišlo k oknu a zazrelo na ceste dvoch mužov. Jeden bol Krmpotič a druhý ten vysoký s hustou bradou, ktorý jej večer hovoril o tom, ako zachránil Rajka.

	„Čo tu robia?“ pýtala sa v duchu.

	Vtom zo Zdenčajovho domu vyšiel mladý barón Magdalenič a na Katkino veľké prekvapenie kráčal priamo ku Krmpotičovi a jeho druhovi. Potom sa všetci traja vydali smerom k Bobincovmu domu. Katka neverila vlastným očiam.

	„Idú za mojím ujkom,“ čudovala sa skrytá za záclonou a čakala, čo bude ďalej. „O takomto čase sa nechodí na návštevy. Určite sa deje čosi nezvyčajné. Okná sú vysvietené, ale záclony zatiahnuté. Čo robia?“

	Netrpezlivo čakala, kedy noční návštevníci vyjdú z domu. Uplynula celá hodina, keď zazrela vychádzať z domu štyroch mužov: poručíka Krmpotiča, toho s bradou, mladého baróna a Zdenčaja.

	„Môj otec!“ zvolalo dievča v duchu. „On je tam a ja som si myslela, že spí.“

	Páni sa na ceste rozlúčili. Barón spolu s bradatým sa vydal napravo, Zdenčaj šiel domov a Krmpotič kráčal dolu ulicou.

	Nakoniec si Katka ľahla. No udalosti predchádzajúceho dňa a večera ju veľmi rozrušili. Hnev naplnil jej srdce, keď si pomyslela na to, ako Krmpotič zradil jej pobratima. Pocítila strašný odpor voči poručíkovi a pri myšlienke na Rajka ju hrialo pri srdci.

	„Neobesia ho! Nie! To je moja starosť.“

	Na druhý deň vstala neskoro. V jedálni ju veselo privítal otec. Keď si sadli k stolu, spýtala sa:

	– Otče, čo si neskoro večer robil u ujka Bobinca?

	– Kto ti povedal, že som tam bol?

	– Videla som ťa odtiaľ odchádzať.

	– Nespala si?

	– Kto by mohol spať, keď mi Krmpotič stojí pod oknami a robí hurhaj ako nejaký uličník!

	– Áno, spievali serenádu Vierke. A to ma udivilo, lebo som myslel, že dvorí tebe.

	– Za také gavalierstvo ďakujem. Nikdy mi nebol sympatický.

	– Včera som to nepostrehol.

	– Aby si vedel, dnes mi je odporný.

	– Za to, že spieval serenádu Vierke?

	– Otec, neurážaj ma, mám vážnejšie dôvody.

	– Moja malá si zo zajatia doniesla trocha hrubosti.

	– Hrdosti, – prerušila ho dcéra.

	Udivený Zdenčaj pozrel na dcéru, no nič nepovedal a skrútol rozhovor na svoju včerajšiu návštevu u Bobinca.

	– Mali sme poradu, ale to je politika, dieťa moje, to ťa nebude zaujímať.

	– Naopak, veľmi ma to zaujíma. Vidí sa mi, že tebe i ostatným je prítomnosť Francúzov po chuti.

	– Preto, lebo chcú u nás zaviesť slobodu a blahobyt. Intendant markíz de Contades má príkaz, aby vyhovel všetkým našim požiadavkám a aby spravoval krajinu tak, ako sa patrí v slobodnom kráľovstve.

	– To znamená, že nám bude lepšie ako Chorvátom na druhom brehu Sávy?

	– Oveľa lepšie. Všetko sa dozvieš.

	Po raňajkách šla do svojej izby, rýchlo sa prezliekla a vyšla z domu bez sprievodu. Kráčala po bočných uličkách a nenápadne vstúpila do župného domu.

	Dnu boli francúzski vojaci v modrých uniformách s trojrohými čákovmi na hlavách. Jedného sa opýtala na intendanta.

	Uviedli ju do priestrannej kancelárie. Pri písacom stole zazrela pána vo francúzskej uniforme. Muž vstal, podišiel k dievčaťu a predstavil sa:

	– Markíz de Contades, indendant Ilýrskej provincie.

	Malé oči dievčaťa sa upreli na Francúza s veľkým údivom.

	– Vaša milosť, čo si želáte. Vidím, že slečna sa rada čuduje, – povedal a prisunul jej kreslo.

	– Áno, čudujem sa, no prosím, aby ste mi to nevyčítali. Myslela som si, že intendantom Ilýrska bude nejaký starší pán s bradou, okuliarmi a zachmúrenou tvárou, ale ako vidím, je to mladý gavalier. Prepáčte, že som tak bezočivo úprimná, no nevedela som, že intendanti môžu byť milí a prívetiví.

	Markíz s rozpakmi hľadel na peknučkú tvár, ktorú potmehútsky úsmev robil veľmi pôvabnou. V prvej chvíli bol zmätený, hlboko sa skláňal pred takýmto priznaním a Katka so záujmom sledovala pekné črty jeho vyholenej mladej tváre. Akoby chcela pokračovať vo svojich komplimentoch:

	– Teší ma, že som sa takto sklamala. Teraz môžem bez strachu predniesť svoju prosbu a už teraz som si istá, že ma neodmietnete.

	– Budem šťastný, ak budem môcť svoje služby zložiť k vašim nohám, – povedal Francúz a čakal na jej prosbu ako na rozkaz predstaveného.

	– Viete, že som dcéra župného sudcu Zdenčaja.

	– Už som mal tú česť počuť o vás. Váš otec ma po tieto dni poctil svojou návštevou.

	– V tom prípade iste viete, že som bola v zajatí u zbehov.

	– Viem o všetkom dopodrobna. Všetkých sme pochytali, okrem toho náčelníka.

	– Prišla som poprosiť o milosť pre svojho ochrancu.

	Katka si nevšimla, že do miestnosti vstúpil Krmpotič a ostal stáť v kúte pri dverách.

	– Veľmi som nešťastný, že nemôžem vyhovieť vašej prosbe, lebo rozsudok smrti už potvrdil cisár.

	– Napoleon?

	– Áno, cisár chce hajductvo vykoreniť, lebo je to na prospech ľudu, a preto treba obetovať život toho náčelníka.

	– V tom prípade pôjdem za Napoleonom.

	– Vy, slečna?

	– Áno, ja osobne.

	V tej chvíli sa Krmpotič zasmial. Katka sa strhla a vstala. Francúz pozrel k dverám. Bolo mu čudné, že poručík sa tak smeje.

	– Prepáč, že ti prekážam pri úradovaní, – povedal poručík intendantovi.

	„Ach, veď títo dvaja sú dôverní priatelia,“ pomyslela si Katka. Mladý Francúz už podával poručíkovi ruku a pokúšal sa zahladiť dojem z jeho nevhodného smiechu.

	– Rozhodnutie slečny nie je vonkoncom smiešne, milý môj, mohlo by priniesť úspech.

	– Markíz, povedzte pravdu: keby ste mali priateľa, pobratima, ktorý vám zachránil život a česť, odplatili by ste sa mu za pomoc aj keby bol hajduk?

	– Aj keby ma to malo stáť život.

	– Markíz, vy ste ozajstný rytier. Napokon, náčelník vôbec nie je hajduk a tí ostatní neušli z francúzskeho bojiska. Nie sú to teda ani hajduci, ani zbojníci. Len opustili rakúsku bojovú zástavu. Markíz, nezaslúžia si trest, ale pochvalu od vašej vlády.

	– Musím uznať, slečna povedala múdre slová, ktorým by maršal Marmont zatlieskal.

	– Môžem sa spoľahnúť na vaše rytierstvo, že mi pomôžete získať milosť pre náčelníka zbehov, keď všetkých vypočujete a zistí sa pravda?

	– Máte moje slovo, slečna.

	– Prosím vás, navštívte ma dnes popoludní a ja vám vysvetlím, že ten náčelník nie je prostý vrah. Potom sa dohodneme, čo urobíme.

	– Vaše želanie je pre mňa rozkazom. A vaše pozvanie je pre mňa ozajstným šťastím.

	– Dovoľte, aby som vám povedala, že len čo som vás zazrela, vedela som, že ste rytier pôvodom i duchom.

	– Vaše slová ma blažia.

	Krmpotič zaťal zuby od zlosti, odvrátil sa k oknu a ledva sa uklonil, keď Francúz vyprevádzal Katku zo svojej kancelárie.

	DIVÁ MAČKA

	Viedenčania sú veľmi rozrušení. Poodchádzali zo svojich domov a natisli sa po hostincoch a výčapoch, aby sa čím skôr dozvedeli zlé správy z cisárskeho dvora. Veľké sprievody obchádzajú okolo všetkých budov cisárskeho dvora, aby im dvorania čo najrýchlejšie mohli oznámiť novinky. Pred veľkou bránou do cisárskeho paláca každú chvíľu sa zastavuje koč nejakého veľmoža, vyskakujú z neho páni a bežia hore po schodoch.

	V malom kabinete sa zišli cisárovi poradcovia: gróf von Zinzendorf, Lichtenstein, Mailand a Kinsky. Ich tváre prezrádzajú vzrušenie, počúvajú Zinzendorfa a každé jeho slovo otrasie poslucháčmi i ním samotným.

	–… Cisár dal vyrobiť dvetisíc miliónov bankoviek… Cena peňazí klesla na menej ako štvrtinu hodnoty. Cena všetkých tovarov, aj chleba, vzrástla o tri štvrtiny. Všetky štátne úrady dostali príkaz, na základe ktorého každý poddaný stratil štyri pätiny svojho majetku. Na dedinách zúri hlad, v mestách je nedostatok chleba… Všetky župné úrady majú vyberať dane a zabezpečiť regrútov.

	Slová padli ani výstrely.

	– Kto vrhol cisára do priepasti a s ním celé cisárstvo?

	– Spálňa mladej cisárovnej. Ona sa zaňho vydala len preto, lebo jej sľúbil, že bude bojovať proti Napoleonovi, kým ho neporazí. A tým zašliapol celé Rakúsko…

	– A keď podpísal prímerie, cisárovná okamžite opustila cisársky palác a odcestovala, aby cisára prinútila začať znova bojovať.

	Zinzdendorf začal hovoriť potichšie:

	– Chcela odcestovať so svojimi bratmi Francescom a Maxom na juh, do Chorvátska. Videlo sa mi to čudné. Poprosil som cisárovnú o audienciu a ona ma prijala. Prosil som ju, aby súhlasila s mierom, no ona ma odmietla a dôrazne povedala: „Nájdem také vojsko, ktoré vyženie Korzičana.“ A pritom neustále hľadela na svoj stolík, na ktorom bol akýsi obraz. Pri odchode som prešiel popri tom stolíku a zistil som, že na obraze je vodca demokratov Delivuk, ktorý spolu s biskupom Vrhovcom býval často mojím hosťom.

	– Čože? Cisárovná by sa mohla stýkať s demokratmi? – začudovali sa veľmoži.

	– Páni, je vám známe, že cisárovná veľmi nadáva na Napoleona a bráni majetky svojej rodiny v severnom Taliansku. Je však málo vzdelaná, a tak ľahko by sa mohla dostať do kontaktu s demokratmi, keby sa náhodou chceli postaviť proti Napoleonovi.

	– Kam vlastne odišli jej bratia?

	– Vyhlásili, že idú na juh a jednoducho odišli.

	– Tí dvaja sú málo obdarení umom, takže nám na dvore nebudú veľmi chýbať, – podotkol Kinsky. – Na čo sa zameriava cisárovná?

	– Chce nazad majetky svojej rodiny v Lombardii, a preto všemožne odhovára cisára od prímeria.

	– Dovolíme cisárovi, aby náš štát nechal krachnúť kvôli jednej žene?

	– Nikdy! Poďme do cisárskeho paláca!

	– Najnovšie je cisár nezvyčajne naklonený novému ministrovi Metternichovi.

	– Ani ten nie je blázon. Poďme.

	Všetci ministri boli v kabinete. Cisár náhlivo chodil okolo stola a zachmúrene hovoril:

	– Všetko získam späť, ak poruším prímerie.

	– Veličenstvo, to je zlovestná rozprávka.

	– Mám spoľahlivé správy, že naše národy sa chystajú povstať proti Napoleonovi.

	– Povstať? Urobiť revolúciu? – zvolalo niekoľko hlasov a Zinzendorf prehovoril:

	– Pýtam sa kniežaťa Metternicha, či možno veriť takým chýrom?

	– Správy majú svoje opodstatnenie, ale taká revolúcia by viedla k úplnej záhube.

	– Napoleona? – spýtal sa František.

	– Rakúska. Bonaparte by divo zaútočil a my už nemáme vojakov, aby pomohli revolúcii.

	Mlčanie ostatných potvrdilo jeho slová. Cisárovu tvár zalial príval zlosti a v takom stave, ako vždy, všetkým obrátil chrbát a opustil kabinet. No tentoraz za ním vybehol aj Metternich a dostihol ho vo vedľajšom salóne.

	– Veličenstvo, ponížene prosím len na okamih.

	Spupne sa obrátil ku kniežaťu, no nič nepovedal.

	– Veličenstvo, povráva sa, že jej výsosť cisárovná chce porušiť prímerie.

	– Aj ja to chcem.

	– Preto, lebo jej výsosť pred mesiacom oddelila svoje komnaty od cisárových?

	
– Netrápte ma. Chcem mať svoju mladú ženu.

	– A štát prenecháte Napoleonovi?

	– Nie, v nijakom prípade, no žena má právo žiadať, čo som jej sľúbil.

	– V mene ministrov a poradcov podávam demisiu a odchádzam z krajiny, ktorá podpísala mier a teraz ho porušuje.

	– Idem za cisárovnou a potom sa rozhodnem. Počkajte.

	– Musel by som dlho čakať.

	– Prečo dlho?

	– Jej výsosť nie je vo Viedni…

	– Schönbrunn nie je ďaleko.

	– Jej výsosť chcela pred mesiacom odcestovať na juh. Odhovoril som ju od takej streštenosti, lebo to by znamenalo, že vás opustila. Po dlhých rokovaniach jednej noci spolu s Pálffym odcestovala do Budína.

	– Teda už nie v Schönbrunne?!

	– Nie.

	Akoby ho niečo omráčilo, cisár si sadol a povedal:

	– Prerušujem poradu a hneď idem do Budína.

	– Veličenstvo, som nútený odhaliť vám celú pravdu. Mám tu vyhlásenie štyroch dvorných lekárov…

	– Čo sa stalo?

	– Cisárovná je nemocná. Odcestovali s ňou lekári a na peštianskom dvore by sa vraj cisárovná mala liečiť najmenej tri mesiace…

	– Odopiera mi, aby som bol s ňou?

	– Lekári vyhlásili, že práve vy ju nesmiete navštevovať, lebo by to znamenalo jej smrť. Jej choroba má takú povahu…

	– Pôjdem sa len pozrieť…

	– Váš príchod by otriasol jej nervami, takže by sa liečenie predĺžilo na ďalšie mesiace a možno by aj umrela. Veličenstvo, ráčte si prečítať, čo lekári napísali.

	Cisár hľadel na lekársku správu a nevedel sa upokojiť. V ten večer, keď Lodovika od neho odišla, všetky jeho myšlienky patrili iba túžbe po nej, dňom i nocou myslel iba na ňu a stratil všetku svoju cisársku rozhodnosť. Z jeho tela akoby vyprchal cisársky duch a ostal iba muž, ktorý prekročil štyridsiatku. Každý jej bozk, každé objatie spojila s cieľom, že ona, lombardská vojvodkyňa, zničí ten zázračný idol mnohých ľudí.

	Viedenskí ministri si to uvedomili a dohovorili sa na tajnom rozvode cisárskeho manželstva, aby cisára vrátili na trón, aby si zachovali svoje veľmožské stavovské výsady a česť štátu. Ak zvíťazí Lodovika a cisár bude pokračovať vo vojne, Napoleon ich pripraví o zvyšok ich majetkov, zotrie Rakúsko z povrchu zemského. Toto presvedčenie im dodalo odvahy, aby pobláznenému cisárovi postavili barikádu.

	– Hneď cestujem do Budína, – rozhodol sa František.

	– Nedovolia vám vstúpiť na dvor.

	– Čo ak vás za takéto slová strčím do väzenia?

	– Vaše veličenstvo príde o peknú cisárovnú.

	– Ona túži po mne…

	– Možno po tom, ktorého obraz u nej našli…

	– Cestujem!… Prikazujem to!

	– Aj my odcestujeme, aby sme si niekde našli strechu nad hlavou.

	– Čo to má znamenať? Takéto reči v mojom paláci, – zlostne vyštekol cisár.

	– Vášmu veličenstvu už prestalo záležať na tom, aby toto bol cisársky dvor. Tu sa usídli Korzičan, keď vstúpi do Viedne, vy aj my budeme iba ohlodané kosti uprostred krachu. Je po Rakúsku…

	– Nie ste pri sebe.

	– Veličenstvo, zapamätajte si, dnešný deň vám pripomeniem, keď kvôli porušeniu prímeria bude do tohto paláca vstupovať Napoleon. Každá chvíľa, ktorú strácate, veličenstvo, znamená, že sa sem o krok priblíži Napoleon ako jediný pán.

	– Chcem ísť za cisárovnou.

	– Oznámim vašim najvernejším túto smrtonosnú správu.

	Metternich sa náhlivo vracal späť do kabinetu a polohlasne oznamoval:

	– Náš cisár je stratený, no aj my všetci, ak ho tu nasilu nezadržíme. Chce cestovať za Lodovikou.

	– Budeme ho sledovať na každom kroku a neodíde k nej.

	– Nesmie opustiť tento dvor. Nech si lekár vymyslí nejakú chorobu aj pre neho. Prišla nejaká pošta od Lodoviky?

	– Nie. Gróf Pálffy dal slovo, že zadrží každý list aj kuriéra, ak by ho cisárovná poslala. Gróf bdie nad Lodovikou dňom i nocou.

	– Postavme stráže, aby dohliadali na poslov i koče.

	– Znamená to, že cisár bude v zajatí, – preľaknuto sa ozval jeden.

	– Alebo my budeme cisárovi sluhovia. Teraz máme ešte aspoň toľko nádeje, že sa zníži k tomu, aby sa s nami rozprával.

	– Chceme mier, a to aj za cenu, že by nás cisár strčil do väzenia.

	– Preto buďme na stráži!

	Všetci sa rozmiestnili po paláci tak, aby cisár nemal najmenšiu šancu ujsť.

	Na kopci nad širokým Dunajom, medzi palácmi veľmožov sa týči stará kráľovská budínska pevnosť. V obnovenej budove z pätnásteho storočia sa zišli nádherne vyobliekaní uhorskí veľmoži. Dvorany a salóny sú nádherne vyzdobené, ich ženy sú zahrnuté prepychom a pohodlím. Raz v noci, keď cisárovná chcela ujsť z domu, prefíkaní cisárovi poradcovia ju odviedli, aby im mladá nevýznamná žena nezborila štát. Dávali pozor na každý jej pohľad a pohyb, najmä keď sa pokúšala od kráľovského personála hrubými slovami vymáhať listy. Aj teraz stratila trpezlivosť a kričala na dvormajstra:

	– Naozaj mi chodia iba listy od mojej matky?

	– Veličenstvo, každý list, ktorý príde…

	– Vy ma klamete! Musím predsa dostávať aj listy od bratov a iných ľudí.

	– Kráľovský personál by kruto potrestal každého, kto by sa odvážil zadržať vaše listy.

	Tieto slová povedal zvučný mužský hlas. Mladá cisárovná sa obrátila. Zazrela vysokého, čiernovlasého muža osmahlej pleti, ktorý mal veľké fúzy. Statný muž, ozajstný uhorský krásavec. Galantne ponúkol Lodovike ruku. Ona sa jej chytila a hoci kypela zlosťou, kráčala po jeho boku tam, kde ju viedol, do jej súkromného salónu. Tu ju gróf posadil do kresla, kľakol si na jedno koleno a nežne jej šeptal:

	– Milá, najkrajšia cisárovná!

	– Zajatá ako zločinec, – prerušila ho nahnevane.

	– Mladučká cisárovná hovorí ako malé dieťa, – pokračoval. – Všetci, celé mesto, celá uhorská krajina sme otroci našej zbožňovanej krásavice. Oslavujeme jej krásu, milujeme ju ako najkrajší spomedzi všetkých kvetov.

	– Ach, gróf Pálffy, vy len tak hovoríte, ale nemyslíte si to a necítite tak.

	– To, čo cítim, musím každý deň pochovať hlboko v sebe.

	– Preto, lebo nemáte odvahu mi to povedať, vyjadriť sa, urobiť…

	– Najkrásnejšia cisárovná, som tu, – naklonil hlavu k jej ruke.

	– Tak prečo všetkým nahlas nepoviete, že stojíte pri svojej cisárovnej a nesúhlasíte s mierom?!

	– Už miliónkrát som povedal, že som proti mieru s Korzičanom, ale márne, – odvetil a vstal.

	– Nedohovorili sme sa, že dnes bude porada? A ešte nik neprišiel.

	– Idem sa pozrieť, možno už prišli.

	– Ach, vidím, že ma nik nepomstí. Nik. Už len naňho sa spolieham…

	– Na koho? – spýtal sa gróf a siahol po rukoväti svojho meča.

	– Ten, ktorého cisár vyhlásil za zradcu. On mal toľko odvahy, že sa postavil proti cisárovi Františkovi, takže prečo by sa nepostavil proti Bonapartovi – Napoleonovi, ako ho vy nazývate. Môj vyvolený ho zlomí.

	– Vaša výsosť často spomína akéhosi tajomného muža, no ešte ani raz som ho nevidel. Alebo vaše božské oči naozaj neustále hľadia iba na tamten obraz…

	– Márne čakám. Nezatajujete mi jeho listy? Ale on príde…

	– Kto je to?

	– Nádherný junák, Delivuk.

	– Výsosť, v tom prípade vezmite na vedomie, že len čo sa ukáže, skolím ho jediným výstrelom.

	– Sluhom prikážem, aby ste ho sem nepustili počas vašej prítomnosti! – vyskočila z kresla a hnala sa k dverám. No gróf ju chytil a pritiahol k sebe.

	– Čo sa to opovažujete?! – nahnevane skríkla.

	– Nemôžem dopustiť, aby cisárovná každému sluhovi dala najavo, že čaká milenca.

	– Vy ste zošaleli. Nikdy som ho nevidela.

	– No keď príde, otvoríte mu náruč.

	– Ak zorganizuje revolúciu proti Napoleonovi, objímem ho tak, ako som ešte nikdy nikoho neobjala.

	– Za revolúciu objatie? Desať revolúcií by som…

	– Vy? Kde?

	– Tam, kde aj ten zradca…

	– V Chorvátsku, Slovinsku, Dalmácii?

	– Dajte mi pokyny a hneď odcestujem… – Božské slová…

	– Bude to diabolský čin.

	– Naozaj mi chcete slúžiť?! Proti Napoleonovi?

	– Len vám. Hneď idem…

	– Musíte nájsť tých, ktorí už sú tam.

	– Kto je to?

	– Moji bratia.

	– Kde sú?

	– Neviem presne, a preto sa hnevám, že nedostávam listy. Neviem, čo doteraz urobili, ale naisto sú niekde v Chorvátsku. Naposledy sa mi ozvali z mesta, ktoré sa volá Brod.

	– Slávne mesto! Postavím sa tam na čelo tvojho povstania.

	Vybehol von a ponáhľal sa do druhého krídla paláca. Tam v kabinete už na neho čakalo osem mužov.

	– Tak ako, k čomu si sa dostal?

	– K Napoleonovi!

	– Nežartuj s nami v tejto osudnej chvíli.

	– Hovorím nepríjemnú pravdu. Cisárovná žije, spí a obeduje s Napoleonom. Pre ňu niet iného muža na svete. Ak ma nezbavíte tejto cisárovnej, znenávidím všetky ženy na svete.

	– Vybrali sme ťa, lebo si krásavec. Ale ani tebe sa to nepodarilo.

	– Úspech mi spred nosa vyfúkol akýsi chorvátsky demokrat menom Delivuk.

	– Čo? Ten zo skupiny zradcov? Ešte ho neobesili?

	– Nemám ani poňatia. Cisárovná zbožňuje jeho obraz a jeho revolúciu…

	– Čo si opitý?

	– To sú cisárovnej abnormálnosti! Chápem, že niekto môže nenávidieť Napoleona, lebo ho pripravil o majetok, ale nechápem, ako cisárovná len z pomsty za svoje poníženie chce, aby trpeli celé národy. Najradšej by som ju strčil do blázninca!

	Ozvali sa rozrušené hlasy:

	– Musíme niečo urobiť, – navrhol Pálffy. – Čím dlhšie čakáme, tým viac blaznie. Vyskakuje, cerí zuby ani divá mačka. Môžem dobýjať krásavice, ale nemôžem poľovať na divoké mačky. Celá je zbláznená do toho demokrata, lebo vraj urobí revolúciu…

	– Keby si tú bláznivú babu chytil do svojej náruče, mali by sme pokoj.

	– Naopak, keď som ju objal, ona začala s revolúciou…

	– Dočerta, o akej revolúcii to hovoríš? Kde je tá revolúcia?!

	– V Chorvátsku…

	Všetci vyskočili ani bleskom zasiahnutí.

	– Pálffy, čo to vravíš?!

	– Tak som jej kurizoval, až sa mi priznala a vytárala, že kdesi pri Brode sú jej bratia a chcú tam vyvolať revolúciu proti Napoleonovi.

	– Niečo také si nám chcel zamlčať?

	– Dozvedel som sa to iba pred chvíľou a hneď som sa jej ponúkol za vodcu revolúcie.

	– Revolúcia môže byť veľké nebezpečenstvo. Na juh treba rýchlo poslať vojakov, aby vyhľadali jej bratov.

	O krátku chvíľu sa k nim pripojili Metternich a Zinzendorf. Všetci prítomní mali veľké obavy. Po chvíli šedivý starší minister navrhol:

	– Prosím pána grófa Pálffyho, aby ešte niekoľko týždňov hral s cisárovnou svoju úlohu, kým sa nedozvieme, či sa jej bratom podarilo niečo zorganizovať. Potom jednoducho predstúpime pred cisárovnú s holou pravdou, aj keby ju mala raniť mŕtvica.

	– To nie je nijaká cisárovná, ale hlúpa soplaňa, a preto už s ňou nemienim ostať ani chvíľu. Keď sa dozvie, čo sme urobili, je v stave mi vyškriabať oči. Dúfam, že nechcete, aby som sa stal obeťou tej divokej mačky. No napriek všetkému idem k nej.

	– Choďte, gróf, a naďalej hrajte zapáleného revolucionára!

	– Takéto veci sa musia diať, keď si cisár vyberie za ženu bláznivé decko.

	– Postavil nás pred hotovú vec.

	– A ona nás postaví pred hotovú revolúciu! Napoleon sa nahnevá a bude po Rakúsku!

	Gróf Pálffy, chýrny svojou krásou a eleganciou, musel pokračovať vo svojej role revolucionára. Cisárovná naďalej nedostávala listy od svojich bratov, ani od nikoho a tak nevedela, čo sa deje s Delivukom. Nakoniec sa ministri rozhodli, že už nebudú márniť čas strážením cisárovnej. Plynul už tretí mesiac a boli presvedčení, že nič sa nestane, ak cisárovnej povedia pravdu. Poprosili ju o audienciu. Cisárovná ich hneď prijala, lebo bola presvedčená, že urobili nejaké dôležité rozhodnutie namierené proti Napoleonovi. Mladá žena na nich upierala svoj vyzývavý pohľad.

	– Vaša výsosť, – začal vyslanec z Viedne, – nastal čas, aby som cisárovnej vyhlásil…

	– Že pokračujete vo vojne proti Napoleonovi, – prerušila ho.

	– Vaša výsosť, rozhodli sme sa tak, aby to bola…

	– Vojna do posledného chlapa?

	– Vaša výsosť, Napoleon prekročil Dunaj…

	– Zajatý? Spútaný?

	– Ako víťaz!

	– Nežartujte so mnou! – skríkla hlasom, akoby sa pomiatla.

	– Pred šiestimi mesiacmi bol tajne podpísaný mier a teraz sa všetko zverejnilo.

	Pánom sa zazdalo, že sa úplne pomiatla. Nehybne stála uprostred miestnosti. Potom vybehla zo salónu. Nik z jej sprievodu nebol nablízku a páni nevedeli, či majú ďalej čakať, alebo sa vzdialiť. Skúmavo pozerali na grófa Pálffyho. No po chvíli sa mladá cisárovná vrátila. Od hlavy po päty bola zahalená čiernym závojom a zvolala:

	– V tomto cisárstve niet jediného junáka, niet tu odvahy ani mužnosti! Všetci ste strachopudi a cisár je zbabelec!

	– Rýchlo zatvorte dvere, aby tieto slová nepočuli kronikári, – skríkli páni.

	Cisárovná znova potom behala po chodbách a komnatách a vykrikovala:

	– Všetkých vás vyženiem! Demokrati, cisárovi nepriatelia, pripravia revolúciu…

	Páni sa porozchádzali. Cisárovná prikázala, aby sa pripravilo všetko na cestu do Viedne. No nemienila ísť na cisársky dvor, ale do vily svojej rodiny. Ani nepomyslela na to, že každý jej pohyb bude sledovaný a hlásený cisárovi a že sa dočká strašného sklamania.

	SPRISAHANCI V POPOVEJ VEŽI

	Nad Záhrebom hlboká, tichá noc. Okna sú tmavé. V Popovej veži staré múry osvetľuje blikotavé svetlo sviečky. Dvadsať mužov so zdvihnutými pravicami, rozpálenými tvárami jednohlasne šeptá prísahu:

	–… Prisaháme na svoje životy a svoju česť, že zabránime tomuto krvavému zločinu proti nášmu národu. Tak prisaháme!

	Tmavú miestnosť napĺňa rozrušený dych mladých ľudí. V ruke vysokého mladého muža šuští papier a on číta:

	– Prísahu zložili zástancovia demokratických názorov Barčič, Senečič, Marič, Černovič, Ružič, Mihaljevič, Benčič, Maričič, Tomek, Solarič, Slavič, Keglevič, Lukič, Halicki, Vukič a Grujič.

	– Milí bratia, vedenie nášho podujatia prevezme jeden z našich bratov z Francúzska na druhom brehu Sávy. Jeho meno sa dozviete ešte túto noc. Spolu s ním, samozrejme, nám prichádzajú na pomoc aj ďalší bratia…

	– Och, keby žil Delivuk, to by bol veliteľ! – šeptali si chlapi okolo stola. Rečník Marič pokračoval:

	– Po včerajšej búrlivej noci sa dnes udiali nové veci. Vicebán si vec znova premyslel a keď sa dnes s ním vojvodovia chceli zhovárať, oznámili im, že vicebán skoro ráno prijal súrneho posla s listom, aby sa hneď vydal na cestu do Viedne.

	– A čo urobili oni?

	– Prikázali mi, aby som v mene cisára a cisárovnej hneď dal dohromady skupinu oddaných ľudí a pripravil sa na odchod do Brodu. Vicebán ma ubezpečil, že do Brodu pred mesiacom prišiel brat týchto dvoch vojvodov a utáboril sa tam s oddielom chorvátskych vojakov. Znamená to, že Chorváti majú viesť revolúciu proti Napoleonovi, čo bude znamenať, že sa budú navzájom zabíjať kvôli dvom cisárom.

	– To si zapamätajú, – šeptali mladí muži a zatínali päste.

	– Tajomník je akýsi nervózny, – všimli si mladíci pri stole a pozerali na Mariča, ktorý niekoľkokrát vstal od stola a zašiel k oknu a pozrel von do noci.

	– Priateľu, – oslovil ho jeden z nich, – všetci vidíme, že si ustarostený. Vari sa obávaš, že nás tu nájdu? Povedz otvorene.

	– Nie, nejde o to. Pre niečo iné som nepokojný.

	Maričova tvár bola bledá, prezrádzala veľké napätie. Pohľad mu znova padol na hodinky.

	– Očakávam niekoho z druhého brehu Sávy, – pokračoval Marič. – Ohlásil presný čas príchodu a teraz už mešká dve hodiny. Zaiste sa stalo niečo vážne. Dobre viete, ako je náš breh strážený vojakmi a policajtmi…

	– Ide ma rozhodiť od zlosti, keď si uvedomím, že pravý breh našej Sávy je už cudzina, na ktorú nesmieš ani pozrieť.

	– Priateľu Jakšič, mám obavy, aby sa niečo nestalo…

	– Nezveril si príchod toho človeka veliteľovi stráže Magdaleničovi?

	– Samozrejme. Hádam len o ňom nepochybuješ? Vravím vám, bratia, všetko, čo sme dosiahli na druhom brehu Sávy, je Magdaleničova zásluha. Stokrát dokázal svoju vernosť. Vždy, keď nám urobí nejakú službu, riskuje svoj život. Naňho, ale aj na ostatných dávajú veľký pozor. Mesto je plné cisárových špiónov.

	– Vonkoncom nepochybujem o Magdaleničovi. Naozaj je to veľká osoba. No vždy je akýsi utiahnutý, akoby neprítomný duchom, odpovedá len slovami „áno“ alebo „nie“. Je v ňom čosi, čo ho od nás delí.

	– Nechodí na schôdzky, príkazy dostáva priamo odo mňa. Opýtajte sa Ivky Novoselovej, tá vám povie, za čo všetko mu musíme byť povďační.

	– A toto je čo?

	Ozval sa akýsi škripot. Všetci onemeli. Marič načúva – akoby ktosi vystupoval po schodisku.

	– Čo má znamenať takýto úvod? – spýtali sa odrazu niekoľkí.

	– Namiesto odpovede otvorím dvere!

	Jeden z mládencov ho chytil za ruku:

	– Marič, tvoje tajnostkárstvo nám ide na nervy!

	– Aj ja mám nervy napnuté. Otváram dvere, dávajte pozor, aby do vás neudrel hrom!

	Do miestnosti vstúpila postava zahalená do zimného plášťa. Všetci upreli pohľad na príchodiaceho. Dlhá brada a v sliepňavom svetle sviečky žiaria čierne oči. Muž zhrnie golier, rozopne kabát. Sledujú každý jeho pohyb, všetci majú na perách nevyslovenú otázku: kto je to?

	Hosť si zloží klobúk, dá dole hustú bradu i parochňu. Pred nimi stojí mladý muž.

	Zdesené výkriky otrasú strnulým tichom:

	– Delivuk!

	– Vstal z mŕtvych?

	– Nie, ďalej som mŕtvy. Žijem len pre národ pod novým menom Kamenski.

	Všetci ho začali objímať, podávať mu ruky, prezerať si ho zblízka, akoby sa chceli presvedčiť, že je to naozaj živý človek.

	– Viete o tom, že včera v noci ma chytili pri Sáve a predviedli pred baróna Magdaleniča. Ešte sa nezačal so mnou ani rozprávať, keď sa zjavila kontrola nočnej stráže na čele s Obradovičom. Videl som, že obaja dôstojníci sa pokúšajú ostať so mnou osamote. Magdalenič zariadil, aby Obradovič musel ísť pred dom na prehliadku stráže. Pri odchode zo strážnice Magdalenič hodil lampáš do miestnosti, v ktorej mali strážnici slamníky. Tie sa hneď zapálili a kým nadporučík robil prehliadku stráže, dom vzbĺkol. Mladý poručík baróna upozornil, že dom bude každú chvíľu explodovať, lebo dnu je pušný prach a barón sa spolu s vojakmi bežal skryť. Magdalenič vtrhol do domu, rozviazal mi ruky a povedal, aby som vyskočil na druhú stranu strážnice a šiel priamo k svojmu člnu. Urobil som ako povedal. Po chvíli som počul výbuch, strážnica naozaj vyletela do vzduchu. No v tej chvíli už Magdalenič bol medzi ostatnými a tvrdil, že explózia ma roztrhala na márne kúsky.

	– Bol to skvelý a dobre vykonaný nápad, je to dôkaz, že Magdalenič je náš.

	– Aj Obradovič ho chcel oslobodiť, no Magdalenič o tom ani netušil, – doplnil Marič. Nadporučík udržuje so mnou spojenie, a to je dosť nebezpečné. Síce je s nami dosť dôstojníkov, ale jeden nesmie vedieť o druhom.

	– Teraz ťa všetci pokladajú za mŕtveho?

	– A tak to musí aj ostať. Vojenské úrady ma už nebudú hľadať a ľahko sa mi bude chodiť cez hranice.

	– Len aby sa to nedozvedeli na druhej strane Sávy, v Karlovci.

	– Aj tam so dal rozhlásiť, že som umrel. Tam o mne vie iba francúzsky intendant a moji priatelia. Rozhodol som sa používať meno Kamenski. V Karlovci ma ešte nepoznajú, nosím hustú bradu a parochňu a z domu vychádzam iba potme.

	– Takže mŕtvy Delivuk…

	–… teraz zjednotí živých bratov z jedného i druhého brehu Sávy, – skočil Smetanovič do reči.

	– Bratia, nezabúdajte: Delivuk pre nás umrel. Jestvuje len Kamenski, ktorý bude pôsobiť s dvojnásobnou silou. A teraz do práce.

	Delivuk položil na stôl zemepisnú mapu. Všetci ho obstúpili a on začal vysvetľovať, prečo dnes prišiel:

	– Roztrhli nás napoly. Národ, ktorý prelial toľko krvi za cisára, bol odmenený tým, že jednu polovičku si Rakúšania vzali pre seba a druhú odovzdali Napoleonovi. Ako sa nášmu národu vodí pod Napoleonom, to najlepšie dokazuje Dalmácia. Ľudia v tomto nádhernom kúte našej krajiny, ktorých roky okrádali, konečne vedia, čo je to biely chlieb.

	– To je pravda, – potvrdili ostatní.

	– Z vlastných tiel postavíme most, aby sa brat s bratom spojil v slobode a rovnosti. Musíme sa o tom poradiť.

	– Sme šťastní, že ťa máme a spoliehame sa na tvoju silu a um.

	– Myslím, že najdôležitejšie je pripraviť národ na zjednotenie.

	– Máš nejaký plán?

	– Áno, neskôr vám predložím svoje návrhy. Teraz ma zaujíma, či je niečo nové. Čo robia cisárovi špióni a donášači?

	– Práve dnes som bratom hovoril o nekonečnom bláznovstve, ktoré začali vyvádzať tí dvaja z dvora, – Marič začal podrobne hovoriť, čo sa stalo v úrade vicebána a čo sa zamýšľali urobiť Lodovikini bratia.

	Keď to Delivuk počúval, jeho vždy pokojné oči vzplanuli smrteľnou nenávisťou k cisárskemu úmyslu a ticho pohrozil:

	– No počkajte, páni, toto draho zaplatíte! Prisahám! Ich želanie rozdúchať revolúciu v prvej chvíli vyzerá ako komédia dvoch hlupákov, ale v skutočnosti je to veľmi nebezpečná vec.

	– O to skôr, že v Brode majú bratanca veliteľa vojenského oddielu, – informoval Marič.

	– Prišli minulú noc. Kde sa ubytovali?

	– Bývajú v hostinci pod falošnými menami. Z Viedne si na pomoc a ako sprievod priviedli jedenásť svojich priateľov. Všetko dobrodruhovia. Teraz odo mňa čakajú, že dám dohromady oddiel dôveryhodných chorvátskych civilistov, ktorý si odvedú so sebou. Pozval som dvadsať našich bratov, toľko chlapov, koľko oni žiadali. Trpezlivo som však čakal na teba, lebo len ty to môžeš vykonať, všetko je spojené s tvojím menom.

	– Prečo s mojím menom?

	– Hneď po príchode žiadali, aby sme ťa našli a aby si prevzal organizovanie a vedenie revolúcie.

	– To je trocha nepochopiteľné. Veď ja mám biľag demokrata…

	– No vojvoda mi ukázal list cisárovnej, ktorý je adresovaný na teba a okrem toho ešte povedal, že ťa čaká odmena, alebo čosi také…

	– Cisárske hlavy sa úplne pomiatli, alebo je to pasca.

	– Veľmi sú hlúpi a toto je už naozaj vrchol.

	– Zorganizovať povstanie v tej časti Chorvátska, v ktorej vládne Napoleon, znamená krvipreliatie. Musíme tomu rázne zabrániť, – dôrazne prehovoril Delivuk. – Nájdete ma na francúzskom brehu Sávy. Budem tam s našimi stúpencami, ktorí nám pomôžu.

	– Už zajtra ráno máme cestovať do Brodu, – ozval sa Marič a spýtal sa Delivuka: – Nechceš, aby tvoj prechod cez Sávu zabezpečoval Magdalenič?

	– V nijakom prípade. Bolo by to preňho nebezpečné. Odteraz ho nik nesmie vidieť so mnou. Ak sa dozvedia, že žijem, poručíka hneď zastrelia.

	Ešte pol hodiny sa šeptom v najväčšej tajnosti radili.

	Šepot utíchol, sviečka pohasla. Mladí ľudia nehlučne zostupujú po schodoch. Potom sa brána otvorí a skupina mladých ľudí vyjde na ulicu. Ticho si pospevujú pijanskú pesničku, rozlúčia sa s domácim pánom Maričom a tíšili tých, ktorí priveľmi hlasne dávali najavo, že celú noc preflámovali pri víne. Pomaly sa porozchádzali do svojich domov.

	Delivuk kráčal Slimačou cestou krížom cez lúku. V kríkoch ho čakal dobre skrytý čln. Šťastne sa previezol na druhý breh Sávy, na francúzsku stranu Chorvátska.

	„ORGOVÁN TI NATRHÁM“

	Vesmír je tichý. Hviezdy sa spokojne usmievajú. Chladný zimný večer sa spustil na karloveckú pevnosť. Je osem hodín večer. Po hlavnom námestí podchvíľou prehrmí koč a zastaví sa pred domom šľachtica Zdenčaja. Na námestí mešťania. Muži i ženy zvedavo hľadia na Zdenčajove okná, ktoré sa blýskajú do temnej noci.

	Na chodbách a v predsieni stoja sluhovia v pestrofarebných livrejach, ukláňajú sa dámam a pánom, vyzliekajú im plášte a dámam prinášajú hodvábne prezuvky. Služobníctvo rozrušene pobehuje, počúvajú a medzi sebou sa zhovárajú šeptom, pánove príkazy letia z úst do úst.

	V salónoch s pozlátenými lustrami vrhajú bohaté svetlo po vzácnom nábytku. Na stenách sa blýskajú zrkadlá a zlaté rámy obrazov, na skriniach a almarách sošky a ozdoby. Pán Zdenčaj, starší, ale ešte stále pohľadný pán, vznešene bozkáva ruky ženám a milo pozdravuje pánov. Sviežosť mladých dievčat, podmanivosť dám a rezignovane tváre šedovlasých matrón vytvárajú zaujímavý, pestrofarebný obraz plný harmónie i kontrastov súčasne. V druhej časti salónu sa zišiel výkvet najkrajších chorvátskych kabátcov, medzi ktorými sú zamiešané aj salónne obleky.

	Na všetkých tvárach vidieť utajenú zvedavosť a množstvo nevyslovených otázok.

	Panie sa zhŕkli okolo manželiek generálov Mudroviča a Čuiča. Katku Zdenčajovú zas obkolesili mladučké dievčatá. Páni z druhého konca salónu so zaujatím hľadia na ten pestrofarebný veniec dám.

	Sluhovia vo francúzskych livrejach roztiahli zamatový záves na dverách. Vstupuje celý oddiel dôstojníkov. V tej chvíli akoby dámam niekto prestrihol niť rozhovoru. Zmĺkli a zvedavo upreli oči na tých, čo práve vstúpili do salónu. S najväčším záujmom si premeriavajú ich nezvyčajné uniformy – kabátce z modrého súkna, biele vesty. Na pleciach, na modrom súkne, biele výložky, na kabátcoch strieborné šnúrky. Na žltých čižmách štrngajú ostrohy.

	– Dnes sa chorvátski dôstojníci po prvý raz skvejú v uniformách cisára Napoleona, – povedal pán Zdenčaj. – Teší ma, že sa tak stalo práve na večeri v mojom dome.

	– Akí sú krásni, – šeptali slečny. – Tieto uniformy im svedčia oveľa väčšmi, než rakúske.

	Dievčatá poškuľujú po dôstojníkoch, ktorých dobre poznajú, ale v tejto uniforme sa im zdajú ako rytieri, čo prinesú nové víťazstvá. Len niekoľkí sú cudzí, a preto ich domáci pán hneď predstaví slečnám a dámam:

	– Milé dámy, slávny generál Rukavina, smelý veliteľ dalmatínskeho vojska, ktorého hruď dekoroval bielou hviezdou sám Napoleon. A toto sú naši novovymenovaní Napoleonovi generáli: Mudrovič a Čuič, o ktorých ste už iste veľa počuli. A toto je, – ukazuje ďalej domáci pán, – stotník Slivarič, kapitán Teodorovič, nadporučík Cvetkovič a Ostojič, hraničiarski dôstojníci, ktorí sú veliteľmi hraničiarskych oddielov.

	Potom sa zjavil markíz de Contades. Jeho štíhla postava, vznešené pohyby a gavalierske správanie sa tak páčilo dámam, že mladý intendant sa onedlho stal stredom pozornosti dievčat a dám.

	V parádnej francúzskej uniforme stál pri závese poručík Krmpotič, akoby chcel všetky pohľady pripútať na seba.

	– Čo je to za uniformu? – spytujú sa dievčatá zvedavo mladého intendanta a on im odvetil:

	– Uniforma dôstojníka Napoleonovho husárskeho vojska.

	– Aká krásna, aká šarmantná, – šeptali slečny a neodtŕhali pohľad od poručíka Krmpotiča. Len Katka odvrátila hlavu a živo sa zhovárala s mladým Francúzom. Krmpotič ju zachytil pohľadom, v očiach mu blysklo, obrátil sa k nej, uklonil sa a prehovoril:

	– Prepáčte, že vyrušujem, ale mám povinnosť pokloniť sa domácej panej.

	– Vy ste tu? Vitajte!

	Mladý markíz podal poručíkovi ruku a srdečne prehovoril:

	– Milý poručík, nepochybne ste senzáciou dnešného večera. Pozrite, slečna, je senzačný.

	– Áno, jeho uniforma je naozaj parádna.

	– Povedzte nám, – pokračoval markíz, – kvôli ktorej dáme ste sa takto parádne vyobliekali?

	– To treba uhádnuť! – odvetil poručík, odvrátil sa a podišiel ku Katkinej sesternici Vierke Bobincovej. Pozdravil ju a na jeho tvári sa objavil úsmev a maska šťastného muža.

	Katka chytila markíza za ruku a vykročila s ním do vedľajšieho salónu. Krmpotič si všimol, že Katka sa vzďaľuje. Vzápätí jeho slová adresované Vierke boli čoraz menej milé a napokon od nej odišiel medzi pánov.

	– Čo to má všetko znamenať? – spýtala sa žena generála Čuiča. – Prečo generál Rukavina prišiel z Dalmácie a rovnako aj veliteľ Novakovič z Istrie? Aj generál Tomek zo Slovinska je tu.

	– Nevšimli ste si, – odvetila pani Mudrovičová, – že páni z Karlovca sú od istého času veľmi aktívni? Neustále prichádzajú významní ľudia z Prímoria, Dalmácie, Istrie a Ljubljane a každý deň sa stretávajú u hodnostárov Šporera a Zdenčaja. Služobníctvo rozpráva, že páni ostávajú spolu do neskorej noci, nepijú, nekartujú, ale radia sa.

	– Na tie schôdzky prichádza aj akýsi bledý chlap vo francúzskom meštianskom obleku s dlhou hustou bradou.

	– Ach, viem, – povedala žena generála Mudroviča a usmiala sa. – To je „Netopier“. Tak ho nazvali mešťania v Dubovci, lebo vychádza z domu iba v noci. Volajú ho Kamenski, ale zrejme to nie je jeho pravé meno.

	– Čudné, akoby sa chystalo nejaké sprisahanie. Azda proti novému cisárovi?

	– Možno mladý markíz chystá sprisahanie proti Zdenčajovi. Neustále sa krúti okolo Katky.

	Len čo to panie dohovorili, objavila sa Katka s markízom a kráčala do prostriedku salónu. Vyzerala veľmi pôvabne v bielych čipkovaných šatách s ružovou stužkou okolo drieku. Páska, jediná ozdoba na jej šatách, bola uviazaná veľmi šarmantne. Zatiaľ čo si iní o nich šeptali, Katka milo pozrela na de Contadesa a ticho sa spýtala:

	– Pán markíz, nepočuli ste niečo o náčelníkovi zbehov?

	– Zatiaľ nič.

	– To znamená, že ešte nenarazili na jeho stopu. Aspoň získame čas, kým vaša prosbu doručia Napoleonovi.

	– V skutočnosti som rád, že ten hajduk je nažive.

	– A to už ako? – začudovala sa.

	– Preto, lebo mám možnosť každý deň vás vidieť. Nebyť jeho, nechodili by ste každý deň do môjho úradu a nepýtali sa ma na svojho pobratima. Verte mi, to sú najkrajšie chvíle môjho pobytu v tejto krajine.

	Dievča si všimlo, že z jeho tváre vyžaruje niečo viac ako číra galantnosť. A jej akoby to lichotilo, chytila ho pod pazuchu a viedla ku klavíru.

	Hostí pozvali na večeru. Vo veľkej dvorane sú prestreté stoly. Počas večere sa stupňovala dobrá nálada. Na stôl prinášali najlepšie jedlá pripravená na chorvátsky i francúzsky spôsob. Zdenčajovi sluhovia mali plné ruky práce, aby obslúžili všetkých hostí a Katka všetko dirigovala. Jeden sluha prišiel k mladému markízovi, aby mu vzal tanier. Indendant kývol hlavou a povedal:

	– Bien obligé.

	Sluha sa chcel vzdialiť bez toho aby vzal tanier, no Katka mu šepla:

	– Prečo si nevzal tanier?

	– Pán predsa povedal, že ho oblíže.

	Katka v prvej chvíli takmer vybuchla do smiechu, ale sa zdržala a obrátila sa na markíza. No nevedela skryť úsmev, napokon sa z chuti rozosmiala. Pri tom jej pohľad padol na Krmpotiča. Vstala a podišla k skrini s riadom, aby sa mohla dosýta zasmiať. Keď sa vrátila k stolu, zbadala, že Krmpotič bol strašne bledý, že nozdry sa mu chvejú od hnevu a nenecháva si už predkladať nijaké jedlá, ani sa nezhovára so svojím susedom, ale ako rozzúrený rys zíza pred seba a hryzie si pery.

	Nepochopila, čo to znamená, ale už sa o to ďalej nestarala, lebo hostia pomaly vstávali od stola a chystali sa na tanec. Dievčatá sa nevedeli dočkať, aby videli, s kým bude tancovať pekný husár Krmpotič. Katka prevzala vedenie tanca a podišla k mladému husárovi:

	– Budete spolu so mnou viesť gavotu.

	– Nie, slečna!

	– Čože?

	Hoci to nik nepočul, dievča sa vydesilo od údivu a zrumenelo. Dôstojník sa uklonil a ironicky povedal:

	– Vaša milosť si už nájde niekoho iného, aby sa mu mohla vysmievať.

	Krmpotič sa vzdialil a podišiel k Viere Bobincovej, Katkinej sesternici.

	Katka sa teraz rozhodla, že gavota sa vôbec nebude tancovať a dala klaviristovi pokyn, aby zahral menuet. Kým všetci čakali na začiatok, Katka začula, ako nejaký mladík šeptom hovorí:

	– A potom sa stalo čosi, čo nik z poľovníkov nemohol ani tušiť. Nebol to medveď, ale človek. Prosil ma, že ak mám chlieb, aby som mu kúsok dal. Dal som mu a on mi na znak vďaky povedal: „Keď sa vrátiš do Karlovca, povedz slečne, že som na slobode, ale že jedného dňa prídem, aby som si s istým človekom vyrovnal účty. Že jej to odkazuje náčelník Rajko.“ A stratil sa v lese.

	– Rajko, – vzdychla Katka.

	A rozprávač pokračoval:

	– Poslali sme do lesa vojakov, aby ho našli a doviedli. Hneď ho obesíme.

	– Povráva sa, že intendant poslal cisárovi akúsi mimoriadnu prosbu, aby odvolal svoj rozsudok smrti.

	– Napoleon nemá inej roboty! – nahlas povedal poručík Krmpotič. – Čo raz potvrdil, to nikdy neodvolá. Dokonca ani za najmilší dievčenský úsmev.

	Klavirista bol pripravený. Katka mala začať, ale zbledla a preľaknuto pozrela na okno. Zdola, zo záhrady sa ozvala smutná pieseň:

	„Orgován ti natrhám jedného dňa krásneho,

	na večnú pamiatku od brata vlastného…“

	V salóne nastalo ticho. Všetci načúvajú. Katka je strašne bledá. Nechtiac sa poobhliadla vôkol seba, jej pohľad sa stretol s Krmpotičovým pohľadom. Mladý poručík stál s podopretými rukami, pozeral na ňu a jeho oči akoby hovorili:

	„To je on. Už ho mám v hrsti!“

	Katka čítala každé jeho slovo, každú jeho myšlienku. Hostia načúvali a oni dvaja na seba mlčky hľadeli. Čo sa teraz stane? Katka sledovala každý poručíkov pohyb. Stál ešte strnulejšie, ako poľovník, ktorý číha na zver. Chápal, že Katka sa chveje strachom o Rajka.

	Zrazu Katka zatlieskala a zvolala:

	– Do tanca! Do tanca!

	Urobila to, aby obrátila pozornosť prítomných na iné.

	Akordy klavíra naladili mládež a všetci zabudli na nezvyčajnú serenádu. Onedlho sa už páry zoradili. Markíz podišiel ku Katke a ona súhlasila, aby bol jej partnerom.

	– Pán markíz, počkajte, prosím, iba na okamih, – poprosila ho, – mám povinnosti domácej panej. Hneď som späť, – povedala a rozbehla sa do vedľajšej miestnosti, z ktorej sa chcela dostať do záhrady.

	Spoza zamatového závesu, ako z územia nikoho, sa objavil poručík Krmpotič. Dievča sa strhlo, no predsa len kráčalo ďalej.

	– Kam ste sa vydali? – zastal jej cestu.

	– Pán poručík, vaše správanie naozaj nesvedčí rytierovi. Nechajte ma, aby som si vo vlastnom dome mohla plniť svoje povinnosti.

	– Z tejto izby nevyjdete.

	– To už presahuje všetko. Uhnite!

	– Neuhnem, viem, kam idete! Chcete ísť dole za ním, aby ste ho upozornili na nebezpečenstvo. A mojou povinnosťou je tomu zabrániť.

	– Ak sa pohnete, zavolám sluhov.

	– Dobre, môžte. Choďte si, ale ja idem dole. Teraz mi neujde.

	Katka ťažkými krokmi vyšla na chodbu. Za ňou poručík. Nešla k schodom, ale zamierila do svojej izby. Dokorán otvorila okno a pozrela dole. V záhrade tma. Pieseň medzičasom zmĺkla, konáre a stromy sú nehybné. Určite to spieval v tejto záhrade. Katka to vedela naisto. Hľadí do tmy, pozerá, srdce jej bije od strachu. No všetko je tiché a nehybné. A tam, pod veľkým orechom ktosi stojí. Áno, niekto je tam a približuje sa k oknu. Ona čaká, celá sa nahne do okna a šepne:

	– Rajko, to si ty?

	Ešte pár krokov a pod oknom stojí mladík.

	– Katka, to si ty?

	– Áno, vyštveraj sa hore.

	– Kam? Kade?

	– Tamto po terase na balkón. Ale ticho a rýchlo!

	Vybehla zo spálne a zamkla dvere. Rýchlo otvorila sklené dvere a vyšla na balkón. Pod balkónom boli železné stĺpy a pri nich stál Rajko. Ona sa chytila zábradlia na balkóne a šepla smerom dole:

	– Vyšplhaj sa hore a vojdi do izby.

	Rajko fascinovane hľadí na dievča v bielych šatách, ktoré sa zhovára s ním, hajdukom.

	– Aká si nádherná v tých bielych šatách! Ako anjel, – povedal a usmial sa.

	– Čo ťa sem privádza? Nevieš, čo si urobil?! Prečo si prišiel, keď ťa tu čaká šibenica?

	No on akoby nič nepočul. Spýtal sa:

	– Ty si nechcela ujsť odo mňa, všakže? Ten falošný zbeh, ten prekliaty poručík ťa k tomu prinútil. Uniesol ťa.

	– Nerobil to silou.

	– Znamená to, že si chcela dobrovoľne ujsť.

	– Áno.

	Katka si všimla, že v jeho očiach sa zachvelo bôľne zdesenie. Akoby mu v tej chvíli stemnel celý život.

	– No nerozhodovala som sa ľahko, – začala hovoriť, aby zmiernila dojem svojich slov. – Niekoľko dní ma nahováral, aby som ušla. Neskôr mi začal hovoriť o tom, že otec sa na mňa hnevá a ľudia v meste ma ohovárajú a čo vraj povedia potom, keď sa dozvedia, že som nechcela ujsť spolu s ním. A povedal mi aj to, že ak ujdem, budem môcť skôr niečo urobiť pre teba a tvojich druhov.

	– Znamená to, že ťa nahovoril. Tušil som to. On je na vine. A ty si nevedela, že on je dôstojník, a nie zbeh?

	– Raz sa mi vyzradil, potom som po ňom poslala otcovi list. Keby som vedela, že nás všetkých oklame, neušla by som s ním.

	– Viem a verím ti. On ťa nahovoril. Ty by si tak pokútne, ako zradca, nikdy neodišla. A teraz to je už ľahšie. Nebude mi tak smutno na duši ako v lese.

	– Prečo si prišiel? – spýtala sa ukrývajúc svoj strach. Vieš, že ťa hľadajú.

	– Nedbám…

	– Nemal si spievať.

	– Spieval som preto, aby som sa ti ozval. A ty si ma hneď spoznala.

	– Áno, hneď som vedela, že si to ty.

	– Viem, nezabudla si na moju pieseň. Vieš, keď som ju spieval v záhrade, hľadel som do okien a túžil som po tom, aby sa objavila tvoja hlava. A teraz sa cítim strašne blažený. Odchádzam veselý a šťastný.

	– Čo ti to chodí po rozume? – chytila ho za ruku. – Nemôžeš odísť.

	– Videl som ťa a už môžem ísť.

	– Aj poručík ťa spoznal podľa piesne…

	– Aj on je tu, v tomto dome?

	– Dnes máme hostí a keďže počul tvoju pieseň, vybehol von a niekde číha, aby ťa chytil.

	– Čaká na mňa? – spýtal sa a pohľad sa mu zachmúril. – To je dobré, že ma čaká, aspoň sa mu poďakujem za zradu.

	– Rajko, dúfam, že nemieniš spáchať niečo zlé!

	– Mám preňho dar.

	– Aký dar?

	– Guľku z pištole.

	– Rajko, nesmieš ho zabiť!

	– Zradil ma a za to musí zaplatiť!

	– Rajko, nesmieš si poškvrniť ruky krvou človeka!

	– V ňom koluje krv zvieraťa!

	– Chytia ťa a obesia, – šepla a mocne ho držala za ruky.

	– Na tom mi nezáleží, hlavná vec, že on nebude žiť!

	Ktosi zaklopal na dvere. Dievča sa strhlo. V prvej chvíli nestratila duchaprítomnosť a spýtala sa:

	– Kto je?

	– Slečna, otvorte, – bolo počuť Krmpotičov hlas. Rajkova tvár zažiarila pomstychtivosťou. Podal Katke ruku a šepol:

	– Bolo by to rúhanie, keby som ho zabil v tejto izbe. Umrie na ulici.

	– Rajko, to nesmieš urobiť, prosím ťa. Ostaň tu, chcem sa s tebou ešte porozprávať. Postav sa za dvere, dobre?

	– Dobre, ale mu nepovedz, čo ho čaká, to by bola zrada.

	– Nepoviem.

	Skryl sa za balkónové dvere.

	Dievča sa rozbehlo k dverám, odomklo ich a spýtala sa Krmpotiča, ktorý stál na chodbe:

	– Čo si želáte?

	– Rajko je vo vašej izbe?

	– Blúznite?

	– Videl som ho, ako sa štveral na balkón.

	– Ak ste ho videli, potom je na balkóne.

	– Musíte mi prepáčiť, ale je mojou povinnosťou ho chytiť.

	– Prah mojej izby prekročíte len tak, ak ma zvalíte na zem.

	Chvíľu nemo na seba pozerali. Potom poručík sklonil hlavu, akoby sa v tej chvíli v ňom zlomil všetok vzdor a pokorne šepol:

	– Katka, vy milujete toho hajduka?

	– Naozaj ste sa pomiatli.

	– Prosím vás so zopätými rukami, uchovajte si svoju česť a svoje dobré meno. Vy ochraňujete zločinca…

	– Ten zločinec zachránil moju česť a chcel za mňa položiť život.

	– Čo na to povedia ľudia?

	– Azda chcete rozchýriť, že je u mňa?

	– Celý dom je obkľúčený vojakmi.

	– Na váš príkaz?

	– Bolo mojou povinnosťou vydať taký príkaz.

	– Klamete, k tomu príkazu vás viedla pomsta, vzdor a nič iné. Chcete Rajka chytiť, no ja ho budem chrániť. Uvidíme, kto je silnejší!

	Oprela sa o dvere a povedala:

	– Teraz vtrhnite dnu!

	Mladý dôstojník sa poddal. Sila, ktorá v tejto chvíli vyžarovala z celej bytosti dievčaťa, v ňom zlomila všetok odpor. Pokorne sa uklonil a spýtal:

	– Čo mám robiť?

	– Odvolajte stráže.

	– Vojak nemôže niečo také urobiť.

	– Ja to chcem.

	Vtom zaduneli výstrely. Obaja sa strhli. Katka sa rozbehla do izby, poručík za ňou. Poobzerala sa po izbe, na balkóne ani stopy po Rajkovi.

	– Zostúpil z balkóna, – preľaknuto šepla Katka.

	– Stráž ho zbadala…

	Znova sa ozvalo niekoľko výstrelov.

	– Prikážte strážam, aby nestrieľali.

	– To nemôžem.

	Výstrely sa v temnej noci opakovali a čoraz väčšmi sa vzďaľovali.

	– Prenasledujú ho, – šepla Katka. – Zastavte prenasledovanie.

	Keď videl jej rozrušenie, znova sa v ňom prebudila zúrivá žiarlivosť:

	– Chcete, aby človek s čistým štítom prišiel o svoje dobré meno kvôli zbojníkovi?

	– Nie je to zbojník, ale nešťastník…

	– Povedal by som, že je to šťastný človek…

	No ona nepočula tieto slová ani vzdych, ktorý stlmil poručík vo svojej hrudi. Nahla sa cez zábradlie a hľadela smerom, odkiaľ sa ozývali výstrely.

	– Znova všetko stíchlo, – šepla. – Hádam ho nezabili?

	– Idem to zistiť, – odvetil poručík.

	Krmpotič vybehol z miestnosti. Ona sa postavila na zábradlie balkónu. Napäto počúvala. Počula, ako sa uprostred noci prebúdza mesto, ako ľudia vychádzajú z domov, počula výkriky mužov a žien. Napravo stáli akísi ľudia a dole po ulici znova zhon a krik, akoby veľa ľudí kohosi prenasledovalo. Vzďaľovali sa čoraz väčšmi a už bolo počuť iba ozveny ich krokov.

	A potom znova nastalo ticho. Nepočuť ani výstrely, ani beh. Ticho spôsobilo, že Katka pocítila strašnú úzkosť. Odišla vyhľadať Krmpotiča, aby sa dozvedela, čo sa stalo s Rajkom.

	Vonku pokračovala divoká poľovačka. Rajko utekal po uliciach. Smeroval von z mesta a usiloval sa zmiasť prenasledovateľov. Husté mraky zahaľovali hviezdy. Zmizol v tme. Hľadal úkryt. Vojaci odišli do pevnosti, zobudili svojich druhov, osedlali rýchle kone a vydali sa prenasledovať utečenca.

	Rajko sa skrýval. Šikovne sa striasol prenasledovateľov a pokračoval v úteku. Lenže kone boli rýchlejšie. Preskakovali jarky a kríky, takže utečenec čoskoro musel bežať smerom ku Korane. Ocitol sa na čistine, na ktorej sa nemal kde skryť. Prenasledovatelia ho zazreli a popchli kone do cvalu. Pozbieral sily a bežal, no onedlho už cítil, že kone sú tesne za ním. Rozbehol sa k brehom Korany. No aj vojaci hnali kone rovnakým smerom. Dobehli ho.

	Hajduk si uvedomil, že náskok sa zmenšuje, už sú mu v pätách. Vojaci zastavili kone, zoskočili a vrhli sa naňho.

	– Berte si ma. Proti štyrom nič nezmôžem. Keď ste zbabelci a siahate na brata, tak to urobte!

	Zdvihol sa zo zeme.

	– Len ma poviažte, – podotkol Rajko. – Nedbám.

	Spustil ruky, akoby mu naozaj nezáležalo na tom, čo sa s ním stane. Jeden začal hľadať remeň, aby zviazal Rajka a ostatní upokojení Rajkovou chladnokrvnosťou poľavili. Hajduk sa v tej chvíli zahnal celou silou a takmer dolámal ruky tým, čo ho držali. Bleskurýchle bežal smerom k rieke. Vojaci boli v prvom momente vydesení. Rajko sa vrhol do rieky…

	Dvaja vojaci skočili za ním, ďalší dvaja ostali na brehu.

	Chladné vlny Korany skryli Rajkovo telo. Vojaci zdesene hľadia na temnú rieku, počúvajú plieskanie vĺn. No po utečencovi ani stopy. Tí, čo za ním skočili do vody, márne skúmali hladinu rieky. Korana šumí a jej rýchly tok unáša kúsky ľadu. Rajko zmizol.

	Vojaci sa vrátili do mesta a hlásili poručíkovi Krmpotičovi, čo sa stalo. Poručíka našli ešte u Zdenčajovcov. Hostia sa živo zabávali. Krmpotič vypočul vojakov a o chvíľu sa vrátil do dvorany, kde všetci chceli počuť, čo sa stalo.

	– Hajduk sa vrhol do Korany, – oznámil im poručík.

	– Postavte na brehy Korany stráže a nech tam ostanú do rána, – prikázal stotník Slivarič.

	Hudba zahrala, páry začali tancovať, tváre planú, z očí sa iskrí. Ľahké hodvábne šaty vejú vo víre tanca, mladé svižné telá žien spočívajú v náručiach rozšantených mladých mužov.

	Krmpotič tancuje ako na vlastnej svadbe. Katka sa skvelo ovládla.

	Nadránom sluha vyvolal Krmpotiča zo salónu a oznámil mu, že ho hľadá veliteľ stráže. Katka sa znepokojila. Nazdala sa, že prinesú správy o Rajkovi. Práve sa zhovárala s markízom a neustále hľadela cez dvere, ktorými vyšiel Krmpotič. Onedlho sa poručík vrátil a podišiel k markízovi, ktorý vejárom ovieval Katku.

	– Oznamujú, že náčelníka hajdukov… – Krmpotič zastal a pozrel Katke do tváre, akoby ju chcel trápiť.

	– Našli jeho telo? – opýtal sa markíz poručíka.

	– Nie, doteraz ho nenašli.

	– Myslíte si, že sa utopil?

	– Určite. Korana ho vyplaví.

	Katka odišla k stolu, aby zakryla svoje rozrušenie a Krmpotič prešiel popri nej do tanečnej sály. Ona sa však náhle obrátila a oslovila ho:

	– Stojte, pán poručík!

	Mladík zastal a pozrel jej do očí.

	– Rajko našiel svoju smrť v Korane?

	– Áno, slečna, už som vám raz povedal, že sa vrhol do rieky.

	– Nehodil sa sám, vy ste ho k tomu dohnali, vy ste ho zabili.

	– Konal som svoju povinnosť.

	– Nebola to povinnosť, lež zločin.

	– Bol to zbojník.

	– Nie, bol to nešťastník prenasledovaný osudom.

	– Predsa len bol hajdukom…

	– Ktorý mal v sebe viac šľachetnosti a rytierstva než vy.

	Vidím, že si ho veľmi vážite.

	– Viem prečo. Dobre si zapamätajte, čo vám teraz poviem: keby som vás bola pustila do svojej izby, už by ste neboli nažive.

	– Chcel ma zabiť?

	– Áno, chcel vás zabiť, lebo ste sa votreli medzi hajdukov.

	– Urobil som to kvôli vám.

	– Nie, urobili ste to zo slávybažnosti. Chceli ste pred ľuďmi dokázať, že Ivku a mňa unesiete z tábora zbehov. Verejne ste to sľúbili skôr, než ma poznali. Neklamte, že ste kvôli mne šli do tábora zbehov.

	– Dobre. No vy ste mi nezabránili vstúpiť do izby preto, aby ste ma zachránili pred smrťou, lež preto, aby ste Rajkovi umožnili útek…

	– Nezáleží mi na tom, čo si myslíte, len vás prosím, aby ste sa mi v budúcnosti vyhýbali.

	– To znamená, že ho milujete?

	– Milujem ho ako pobratima a vami pohŕdam.

	– Vášmu želaniu vyhoviem.

	Mladý poručík sa uklonil, opustil sálu i dom pána Zdenčaja.

	Keď hostia odišli, Katka sa utiahla do svojej izby, vyzliekla sa a hodila na diván. No nemohla zaspať. Neustále mala pred očami Koranu, v ktorej sa topil Rajko. Cítila taký zármutok na duši, ako keby stratila otca, brata i matku. Slzy jej tiekli po tvári. Už dávno neplakala. Jej veselá povaha nepoznala smútok ani slzy. A pobratim jej spôsobil toľkú bolesť.

	Do rána nezaspala. Slnko zalialo jej balkón prvými lúčmi. Dievča vstalo, otvorilo dvere balkónu a pozrelo do záhrady, kde včera v noci stál Rajko a spieval svoju smutnú pieseň.

	„Nedočkal sa orgovánu,“ vzdychla. „Nikdy mi nebude môcť doniesť orgován. Nikdy.“ Marilo sa jej, že on sám a pre ňu zložil slová tejto piesne. Vždy podvedome cítila, že raz, keď zakvitne jar, jej naozaj donesie orgován. Táto myšlienka jej spôsobovala podvedomú radosť, ako keď sa dieťa teší, že dostane krásny dar.

	„A teraz je mŕtvy. Naozaj je mŕtvy?“ Chvíľami sa jej marilo, že nie je mŕtvy, že nemôže byť mŕtvy, hoci všetko svedčilo o tom, že naozaj našiel smrť vo vlnách Korany.

	Čosi ju nutkalo, aby sa rýchlo obliekla. Vzala si svoj kožušinový plášť a vykradla sa z domu. Nenápadne prešla cez námestie a mierila ku Korane.

	Rieka sa leskla v zimnom spánku, krivoľačila sa pomedzi zasnežené poľany a plavila sa ako nebo. Akoby maliar do prostriedku snežnej bieloby urobil štetcom modrú čiaru. Zahľadela sa na hladinu rieky, akoby čakala, že jej vyzradí tajomstvo, kde leží Rajko. No rieka mlčí, smeje sa jej, slnku i celému vesmíru.

	Dlho sa prechádzala po brehoch, hľadela na vody náhliacej sa rieky, keď zrazu začula vŕzganie snehu. Poručík cválal po brehu rieky. Katka sa začala cítiť strašne nepríjemne za to, že ju tu zastihol. Poručík ju pozdravil a pokračoval v ceste. Za ním cválali vojaci a sledovali rieku, či v nej nezbadajú mŕtve telo hajduka.

	Slnko už stálo vysoko, keď sa Katka vrátila domov. Unavená a smutná konečne zaspala.

	Prebudila sa neskoro popoludní, no nevyšla z izby. Okolo piatej, keď na zem padol skorý zimný večer, vošla do izby chyžná a ohlásila, že ju chce pozdraviť markíz de Contades. Katka vyšla do salónu a srdečne sa pozdravila s návštevníkom.

	– Váš otec ma pozval na malú konferenciu, – povedal markíz, – no najskôr som zatúžil vás pozdraviť. Včerajšia noc vás vyčerpala, tá bledosť však pristane vašej tvári.

	– Neverím, bielu farbu nemám veľmi rada. Ako sa máte vy, pán markíz?

	– Som smutný.

	– Prečo?

	– Dnes ste neboli u mňa v úrade a nepýtali ste sa na svojho pobratima. Nik nemá toľko dôvodov smútiť, že sa utopil, ako ja.

	– V tom prípade si môžeme vymeniť úlohy, – povedala Katka. – Ráčte chodiť ku mne a pýtať sa na moje zdravie.

	– Ani netušíte, akú radosť mi to spôsobuje, – odvetil markíz a vtisol na jej ruku horúci bozk.

	Vtom sa otvorili dvere a ukázala sa v nich hlava starého Zdenčaja. Prišiel zavolať markíza, lebo ostatní už naňho čakali.

	– Kto všetko je u otca? – spýtala sa Katka starej dojky, keď ostali samy.

	– Včerajší hostia, – odvetila dojka. – Väčšina sú generáli a dôstojníci, no je prítomných aj niekoľko mešťanov. Medzi nimi aj ten s dlhou bradou z Dubovca, ktorý z domu vychádza len v noci ako netopier.

	Katka odišla do jedálne, aby niečo zjedla. No len čo vypila trocha kávy, vstúpila dojka a oznámila jej:

	– Slečna, ten vysoký s bradou prosí, aby ste ho prijali.

	Onedlho už vstúpil Delivuk, pozdravil dievča a polohlasne sa jej spýtal:

	– Slečna, pamätáte sa na mňa?

	– Áno, veľmi dobre sa pamätám. Raz ste mi priniesli správu o pobratimovi Rajkovi. Ba čo viac, zachránili ste mu život.

	– Zachránil, slečna, a práve kvôli tomu vás musím znova obťažovať.

	Podozrievavo naňho pozrela a ponúkla mu stoličku.

	– Dúfam, že nás tu nik nepočuje, – povedal Delivuk.

	– Určite nás nik nepočúva, ráčte hovoriť, pane.

	– Včera na súmraku som šiel na vychádzku po bočných cestičkách, keď som zrazu zazrel človeka skrývajúceho sa v kríkoch. Prechádzal som popri ňom, on vystúpil z úkrytu a pozdravil ma „Dobrý večer, pane“. V tom mužovi som spoznal dezertéra Rajka.

	– Kedy to bolo?

	– Včera na súmraku.

	– Ach, teda skôr, než odišiel do mesta.

	– Čo si želáte, spýtal som sa ho, a on mi odvetil, že by chcel vedieť, kde býva pán Zdenčaj. Udivene som sa ho opýtal, či sa chce vzdať na úrade župného sudcu, no on mi odvetil, že chce navštíviť svoju sestru, s ktorou sa zbratal. Tieto slová ma tak dojali, že som mu presne označil váš dom. Potom som sa ho začal podrobne pýtať na jeho osudy a on sa mi priznal, že zabil akéhosi muža, lebo si myslel, že je to zvodca jeho matky. Rozlúčili sme sa. Dnes skoro ráno, okolo štvrtej, ma zobudilo klopanie na okno mojej izby. V svetle sviečky som zazrel človeka, z ktorého sa liala voda…

	– Voda? – skríkla Katka.

	– Áno, voda. Prizrel som sa mu lepšie do tváre a zistil som, že je to Rajko.

	Katka v rozrušení zopäla ruky a návštevník pokračoval:

	– Pustil som ho do izby. Bol do nitky mokrý. Vyrozprával mi, ako ho prenasledovali, ako sa vrhol do rieky a pod hladinou plával hodný kus dolu prúdom. Keď bol ďaleko, vyšiel na breh a skryl sa v kríkoch. Opýtal som sa ho, či vie, že ja by som ho mal odovzdať úradom. – No on mi odvetil, že si je istý, že to neurobím. Potom povedal, že za mnou prišiel aj preto, aby som vám oznámil, že sa šťastne zachránil a odišiel do hory. Návštevník, zamaskovaný Delivuk, po chvíli pokračoval:

	– Čo som mal robiť? Nemal som síl odovzdať toho muža úradom. Dal som mu suchý odev, nachoval som ho a napojil, do kapsy som mu dal chleba. Keď odchádzal, ticho povedal, že vás z celého srdca pozdravuje a odkazuje, že znova príde.

	– Hlavná vec, že je nažive! – skríkla Katka. – No nech už radšej nechodí. Ten mladík mi zachránil život, bola som v jeho rukách. Raz večer bol pripitý a ohrozoval ma, no keď sme sa zbratali, chránil ma pred všetkými ako rodnú sestru. Taký človek nemôže byť zlý.

	– Áno, aj ja si to myslím. Preto som ho pustil.

	– Teraz vás prosím, pane, aby ste nikomu nepovedali, že žije. Najmä sa s tým nezdôverte poručíkovi Krmpotičovi.

	– Viem, že musím mlčať. Napokon, aj kvôli sebe, lebo by ma museli potrestať.

	– Okrem nás dvoch nik nebude vedieť o tomto tajomstve.

	Katka mu podala ruku a on sa rozlúčil.

	„Žije, žije!“ prevolávala Katka v duchu. A táto myšlienka jej vrátila veselosť i vrtkosť.

	Večer ju pozvali k sesternici Vierke Bobincovej, u ktorej sa stretla spoločnosť. Našla tam aj Krmpotiča. Celý večer bola pokojná, aby si nevšimol, že má radosť. Poručík sa k nej nepriblížil, ale pozorne dievča sledoval.

	Keď sa vrátila domov, opýtala sa otca:

	– Otec, povieš mi, o čom sa neustále radíte? Prečo sa zatvárate na akési tajné schôdzky? Celé mesto o tom hovorí a všetci na niečo čakajú.

	– O mesiac sa ty aj ostatní všetko dozviete. Niečo sa stane, ale musíš mať trpezlivosť.

	REVOLÚCIA V TME

	Temná, oblačná zimná noc, tichá a pustá. Len Sáva hlučne šumí. Vlny zlostne plieskajú o breh. Mužský hlas akoby tíšil vlny, čo nadvihujú čln.

	– Tichšie, pomalšie. Čo sa tak dvíhaš!

	– Čo blúzniš? – napomenul ho hlboký hlas z tmy.

	– Utešujem chudiatko Sávu, bude sa hnevať na čln i na nás dvoch. Nikdy ešte takto strašne nešumela. A má pravdu. Vyspevovali sme jej pesničky, že je strieborným pásom vlasti a dovolili sme, aby habsburský zbojník ten pás strhol, zneuctil ju, urobil z nej obyčajný plot, múr, ohradu medzi rodnými bratmi. A ešte mu nestačí. Chce, aby po našej obľúbenej rieke tiekla bratská krv! Akoby som počul na dne rieky zavýjať vlny od zlosti…

	– Čo ak sme píšťalky nepočuli práve kvôli tomu šumu?

	– Neboj sa. Príde Delivuk a všetkých vyženie z nášho Brodu! Uprostred tmy zrazu čosi blyskne. Zazreli osvetlenú vežu.

	– Tam sú. Konečne sa môžeme ozvať tým vojvodským zbojníkom!

	Čln pristal. V hlbokej tme počuť kroky dvojice ľudí. Potom sa čosi pohlo a zjavilo sa svetlo, v ktorom sa črtali dvere domu. Dvaja ľudia vstúpili do izby s nízkym stropom a po vojensky sa zahlásili:

	– Vaša výsosť, pokorne hlásime, že veža je osvetlená.

	Traja mladí muži vstali. Zamotaní do hrubých kožuchov vykročili vľavo a vstúpili do miestnosti osvietenej lampášom, ktorý visel na strope. Bol tu Marič a jeho druhovia.

	– Môj cisársky dôverník s päťdesiatimi prezlečenými vojakmi prešiel na druhý breh, do Napoleonovho Chorvátska. Práve nás o tom informovali svetelnými signálmi. Všetko je v poriadku. Teraz prichádza rad na druhý oddiel päťdesiatich cisárových vojakov.

	– Všetci do jedného musia byť Chorváti! – upozornil Marič. Ak by niekto zle hovoril naším jazykom, ľudia by ho podozrievali.

	Prvý vykročil vojvoda Francesco, potom Max a nasledoval ich veliteľ oddielu v Brode, vojvoda Ambróz, tretí cisárovnej brat. Sám niesol lampáš a otvoril dvere veľkého baraku, kde na slame ležal oddiel chlapov v sedliackych hávoch. Všetci vyskočili a po vojensky pozdravili veliteľa. Svetlo lampy osvetľuje len prvé rady, ostatní sú v tme. Jeden od Maričových priateľov dostal od vojvodu tlačený leták a oslovuje oddiel chlapov v sedliackych šatách.

	– Leták obsahuje tieto slová: „O osem dní prichádza do Karlovca prvý Napoleonov maršal. Príde, aby ľuďom v Karlovci nasľuboval hory-doly, no všetci sa dožijú niečoho iného. Každý chlapec, ktorý dovŕši pätnásť rokov, bude musieť narukovať. Mesiac výcviku v kasárni a potom bude musieť odísť bojovať do ďalekých krajín, aby zapchal veľké diery v Napoleonovej armáde. Každý sedliak bude musieť dať na armádu polovicu úrody, jeho kone a voly budú Francúzi používať pre potreby armády…“

	Bolo počuť šušťanie slamy, lebo poslucháči boli nepokojní a ten, čo čítal, pokračoval:

	– Všetky pekné a mladé dievčatá budú poslané vojakom na zábavu… Kto sa postaví na odpor, ten bude zastrelený. Takéto predpisy platia pre všetkých. Tento rozkaz sa dostal do rúk ich milostí, a preto si želajú odvrátiť od našich bratov všetky tie hrôzy, ktoré na nich čakajú na druhom brehu Sávy. Preto vám vaše milosti dovolili vyzliecť uniformy, prezliecť sa do sedliackych šiat, aby ste mohli prejsť na druhú stranu a tam s pomocou týchto letákov upozorniť všetkých na hrôzy, ktoré ich čakajú. Oddiel päťdesiatich chlapov už prekročil hranicu o polnoci. A teraz ju prekročíte vy. Piati naši ľudia zo Záhrebu idú s vami, desiati ostanú v zálohe, keby prišiel Delivuk. Takto sa rozhodli ich milosti.

	– My vás budeme odtiaľto riadiť a rozhodneme, na koho treba spáchať atentát, – ozval sa veliteľským hlasom vojvoda Francesco a rečník to preložil do chorvátčiny.

	Oddiel počúval s vojenskou poslušnosťou. Potom ešte dostali nejaké pokyny a piati Maričovi priatelia odviedli oddiel.

	Vojvoda Francesco dal tajomníkovi Maričovi znamenie rukou, aby k nemu prišiel, hoci ten sa tváril, že toto veľkopanské gesto vôbec nevidel, predsa len podišiel k nemu.

	– Mali by sme sa dohovoriť s tým vodcom na druhej strane Sávy, ako začneme povstanie. Ďaleko je od hranice?

	– Veľmi blízko.

	– Dvoch ľudí z môjho sprievodu pošleme za ním.

	– Netreba, príde sám.

	– No my sme počuli, že ten vojvodca už nežije. Preto si dávajte dobrý pozor, – napomínal ich Francesco.

	– Výsosť, niet času, aby som vás presvedčil o tom, že je to omyl. Verte však, že žije a príde.

	– My ho poznáme, – odvetil vojvoda. – Videl som ho na obraze u cisárovnej. Skôr, než začne svitať, všetko musí byť v poriadku, aby tí v Brode nič nezbadali, – zdôraznil veliteľ.

	V tme, pod schodmi jednoposchodovej budovy, tam, na druhom brehu Sávy vzplanulo svetlo. Akýsi človek drží v ruke lampáš a osvetľuje vysoké múry ohrady na dvore, na ktorom sú práve dvaja jazdci. Keď jazdci zoskočili z koní, všetci traja vstúpili do domu.

	– Vitaj, milý Delivuk, veľmi som na teba čakal, – ozval sa domáci pán.

	– Vonku je tma ako v rohu, nevidno na krok. Prepáč, ty nepoznáš jedného môjho priateľa z Karlovca Juru Križaniča. Je to markízov tajomník a náš domáci pán Bedekovič, ako si už počul, – obrátil sa Delivuk na Križaniča.

	Srdečne si podali ruky a potom Bedekovič otvoril izbu. Z kozubu žiarilo teplo a zo stola vôňa chutného jedla.

	– Čo vraví markíz? – spýtal sa domáci pán.

	– Trocha je rozrušený, samozrejme, ale verí, že budeme mať úspech. Rozhodne je na všetko pripravený.

	– Mládenci, ktorí prišli, nemajú zbrane, majú len letáky. O to sa postarali Marič a jeho druhovia. Teraz sa vy dvaja najskôr posilnite, ja idem dole a počkám ďalšiu päťdesiatku a pošlem vám hore správu, že už prišli.

	Keď domáci pán vyšiel z izby. Križanič šeptom oslovil Delivuka:

	– Tak toto je ten Bedekovič, ktorý bol tak verný demokratickej idei.

	– A tá vernosť ho pripravila o šťastie v láske.

	– O tom nič neviem.

	– Miloval istú Jelenu Dragičovú. Aj ona ho milovala, ale keď sme raz v noci mali schôdzku v Galjufovom jarku v Záhrebe, snúbenica chcela, aby jej na čestné slovo povedal, kde bol v noci. Samozrejme, že jej to nechcel povedať a nechcel si vymýšľať. Preto mu vrátila prsteň a vydala sa za Josipa Kralja. A on, skvelý človek, ani netušil, o čo išlo. Vieš o tom, aký list nechal štátnemu prokurátorovi – a potom sa zmárnil. Jeho smrť Bedekovičom veľmi otriasla. Kralj ho v liste na rozlúčku poprosil, aby si vzal Jelenu. Plné tri roky sa ani nepriblížil k dievčaťu. Všetko ho od nej delilo, no srdce sa nedalo sputnať. Keď sa Jelena rozhodla, že pôjde do kláštora, priatelia mu pripomenuli želanie Josipa Kralja a…

	– Žijú šťastne?

	– Určite, a to aj preto, lebo ešte pred sobášom sa zaprisahala, že sa nikdy nebude pýtať, kam odchádza. Takže Bedekovič mohol celé dni a noci slúžiť našej veci.

	– Mnohí demokrati sa kvôli ideám a ideálom vzdali vlastného šťastia. Počul som veľa aj o tvojej láske.

	– Milý priateľu, rýchlo jedz, lebo máme dôležitú prácu. Oddiel už určite prišiel.

	– Vieš, že táto veľká budova s priestrannými miestnosťami bola majetkom baróna Magdaleniča? Bedekovič ju kúpil.

	Doľahlo k nim zapísknutie. Delivuk sa strhol a vyskočil. Do miestnosti pribehol Bedekovič.

	– Prišiel druhý oddiel.

	– Už aj ideme.

	Všetci traja zišli po schodoch. Domáci pán ich zaviedol na priestranné prízemie, ktoré bolo osvetlené sviečkami. Muži v sedliackych hávoch naplnili tri izby. Jedni sú zamyslení, iní sa ticho zhovárajú. Delivukov hlas pripútal ich pozornosť:

	– Drahí bratia, vy, ktorí ste prišli pred polnocou, si spomínate, čo som povedal: Napoleonovi ľudia sa pokúsili iba o jedno, čo sa píše v tom letáku – nemáme dovoliť, aby nad nami čo len chvíľu panoval zlý pán. Keby nový pán chcel vládnuť tak, ako sa píše v letáku, sami by sme bežali za vami, aby ste pomohli svojich bratov oslobodiť spod zbojníckej vlády a nečakali by sme, aby ste nás prišli búriť. Dvaja cisári podpísali mier. No v tú istú noc rakúsky cisár tajne posiela svojich príbuzných, aby sa búrili proti tomu, komu dal ruku a slovo!

	– To nie je poctivé, – kričia chlapi.

	– Milí bratia, keby nás tu nový cisár oklamal, nedovolili by sme, aby ostal pri moci čo len dvadsaťštyri hodín. Veríte tomu?

	– Veríme, – bolo počuť presvedčených ľudí.

	– Už len niečo by som chcel povedať, – ozval sa mladík, ktorý prišiel s druhým oddielom. – Som synom obecného úradníka. Pred mojím narukovaním prišiel od rakúskej vlády príkaz, že všetci, ktorí majú domy na záhrebskej strane a role na francúzskej, musia platiť clo z vlastnej úrody. Čo na to poviete?!

	– Darebáci, zbojníci! – kričali chlapi z plných pľúc.

	Ľudia počúvajú, čo hovoria neznámi, ich jazyk však rozumejú a cítia každé slovo. Nevidia už dve polovice vlasti, ale jednu strechu, jedno nebo a jeden kus zeme, dom, skromný, ale milý kútik, v ktorom mohli vzdychať, plakať, kričať a nadávať na nepriateľa svojich životov. Cítia ten tichý kútik ako miesto, na ktorom môžu skloniť hlavu. Srdcia im uteší, um osvieti. Už ani nevedia, ako prešli cez Sávu a prišli do tohto neznámeho domu, no napriek tomu sa cítia ako doma, počúvajú svojich ľudí, myslia svojím rozumom, a nie rozumom svojho komandanta ako pred chvíľou. Prebudili sa.

	– Prosíme toho, ktorý už hovoril, – a ukázali na Delivuka, – aby nám povedal, čo máme robiť.

	Delivuk sa pretisol do stredu oddielu, ktorý vojvodovia poslali, aby vyvolal povstanie, a začal:

	– Prikázali vám, aby ste celé tri dni chodili po našich dedinách, do ktorých by sme vás pokojne mali pustiť. Teraz sme vám chceli dokázať, aká je to odporná, zbojnícka myšlienka. Bude však lepšie, aby vás vôbec nevideli. Vlastník tohto majetku vás veľmi rád ponechá u seba, po tri dni vás bude zásobovať jedlom a potom sa vrátite na druhý breh Sávy a svojim veliteľom poviete, že úlohu ste splnili; teda že letáky ste rozdali. Ešte vás o všetkom poučíme, aby o ničom nepochybovali a nikomu náhodou neurobili niečo nedobré. Ja teraz odchádzam na druhú stranu, kde mám dôležitú schôdzku a je možné, že po nej sa zmení rozhodnutie. Vy tu zatiaľ počkajte a dobre sa najedzte.

	Chlapi sa upokojili a prijali jeho návrh. Bedekovičovi sluhovia doniesli teplé jedlo pre všetkých. Delivuk a Bedekovič vyšli z domu. Ticho kráčajú tmou.

	– Hneď budeme na mieste schôdzky, ale bolo by lepšie, keby som ja šiel pred tebou, – navrhol Bedekovič.

	– V nijakom prípade, idem sám, alebo s tebou. Niečo mi nedá pokoj, chcem ten list, ak naozaj jestvuje.

	Prešli cez most. Všetko je ponorené do tmy, len malé svetielko prezrádza, že nablízku je dom. Kráčajú smerom k osvietenému oknu a zaklopú. Dvere sa pomaly otvárajú. Delivuk a Bedekovič vstupujú. Hostinský ich privíta a požiada, aby čakali. Onedlho sa objavil vojak v cisárskej uniforme a obom ukázal, aby šli napravo. Vstúpili. Obyčajná dedinská olejová lampka sliepňavo osvetľuje dosť priestrannú izbu. Vo dverách sa zjavili dvaja vojaci s puškami v rukách. Delivuk im prikázal:

	– Oznámte vojvodom, že prišiel ten, s ktorým sa chceli rozprávať.

	– Ich výsosti zaspali a teraz ich nesmiem budiť.

	– Akí sú to vodcovia revolúcie, ktorí si dohovoria schôdzku a potom zaspia? – šepol Delivuk ticho priateľovi.

	Vojaci vystreli hrude a jeden z nich sa ozval:

	– Hovoriť môžete len po nemecky, lebo my nerozumieme váš jazyk.

	– Ohoho, zašli ste priďaleko! Ako nám vy môžete zakazovať hovoriť svojím jazykom?! – odvetil Delivuk po nemecky. – Napokon, ak nemôžete pánov prebudiť, my sa vraciame späť.

	Na tieto slová na nich vojaci upreli pušky:

	– Ani krok sa odtiaľto nepohnete. Vojvoda, náš veliteľ nám dal taký rozkaz. Priatelia pozreli jeden na druhého. Vrhnúť sa na nich by bolo šialenstvo.

	Guľky by ich určite trafili. Preto sa rozhodli mlčať a čakať.

	Ticho sa rozľahlo po celom dome. Priatelia stáli, opierali sa o stôl a nemohli sa pohnúť. Zrazu k nim doľahol tichý hlas:

	– Viem, baronesa, nielen vaše srdce ušlo za demokratom Delivukom, ale aj váš duch sa priklonil k demokratickému životu. Vedel to aj váš otčim a v liste to priznal týmito slovami: „Preto som Delivuka držal v budínskej temnici a potom dal previesť do Viedne, aby som mu urobil podraz. – Totiž, všetci mu mali povedať, že sa vydala za Ruspolliho a odcestovala do Talianska, že ona bola zradkyňa, a nie Bujanovič. Chcel som ich naveky odlúčiť. Dúfal som, že v kláštore sa spamätá a znova zatúži po prepychu a bezstarostnom živote. No Xénia zradila stav veľmožov. Niekto jej pomohol ujsť z kláštora. Pred cisárom som ostal v hanbe a napokon upadol do nemilosti. Neskôr som sa dozvedel, že je u ujka v Terste. Poslal som jej list, v ktorom som jej vytýkal, že je vinná za moje nešťastie a za smrť svojej matky, ktorá tomu nešťastiu podľahla…“

	– Nuž vidíte, priateľu, – ozval sa druhý tichý hlas, – to je dôvod, prečo ma neprávom odsúdili.

	Ďalej už slovám nerozumeli. Bolo počuť vzďaľujúce sa hlasy.

	Bedekovič ukradomky hľadel na svojho priateľa, či v jeho tvári nezazrie, aký dojem na ňom zanechali slová, čo práve počuli. Vojak ho prerušil:

	– Nedovolíme, aby ste sa dorozumievali pohľadmi. Ani sa nepohnite!

	Obaja priatelia odvetili vojakovi mlčaním, lebo odzadu sa znova ozvali hlasy:

	–… Aj tak by ste mali zanechať takýto život.

	– Uspokojenie nachádzam len v tom, že pomáham demokratickej idei, ktorou sa nadchýnam…

	– No pri tej pomoci každú chvíľu vystavujete svoj život nebezpečenstvu smrti.

	– Život mi je na ťarchu a odkedy som ho náhodou zazrela, chcem sa tejto ťarchy čím skôr zbaviť…

	– Chápem vás, ale nemal by som sa s ním pozhovárať…

	– Nie, nie! On ma nenávidí.

	– Ako to viete?

	– Nik z jeho priateľov nesmie pred ním spomenúť moje meno…

	– Priviedli ho do omylu.

	– Keby ma bol miloval, musel tušiť, že nie som vinná. Srdce mu to malo povedať. No jeho srdce ma nemá rado. Uplynuli roky, odniesli moju jarú mladosť, preto chcem skončiť tak, že budem užitočná demokratickej idei, ktorá oslobodzuje národ od strašnej nespravodlivosti a nerovnosti…

	Delivuk je bledý, Bedekovič rozrušený. Stoja pred vražednými hlavňami. Nesmú sa ani obzrieť, aby aspoň vytušili, odkiaľ prichádzajú tieto slová. Bedekovič cíti, že Delivukovo telo sa chveje. Cíti, že Delivuk sa usiluje ostať pokojný. Ako dlho to bude trvať? Nemôže ju spomenúť, lebo aj jemu zakázal vysloviť jej meno.

	Skončilo to škrípanie, čo zaznievalo od vchodu. Zrazu sa ozvali rázne, ostré kroky a dvere za vojakmi sa hlučne otvorili. Jeden za druhým vstúpili traja vojvodovia. Hľadia na Delivuka a na Bedekoviča. Jeden z nich sa predstaví:

	– Toto sú ich výsosti Francesco a Max Lombardský a ja som ich tretí brat Ambróz.

	Delivuk zachmúrene pozrie na všetkých troch pánov a ukáže na vojakov:

	– Boli sme sem pozvaní ako obvinení? Vojaci nám nedovolia ani si sadnúť ani sa zhovárať. Veľmi nevľúdne privítanie.

	Všetci traja sú v nemilej situácii, nevedia, čo odvetiť. Veliteľ Ambróz prikáže:

	– Skloňte pušky a odchod!

	Vojaci vykonali rozkaz a opustili miestnosť.

	– Podľa všetkého, teraz by sme sa mali z tejto strnulosti prebrať a sadnúť si, – povedal Bedekovič.

	Francesco bez slov vzal zo stola lampu, posvietil Delivukovi do tváre. Max naňho pozrel a obaja sa dohodli pohľadmi: „Áno, je to on!“

	Delivuk si tentoraz nevzal svoju dlhú bradu a parochňu.

	Vojvodovia si sadli k stolu. Bedekovič si sadol na lavicu, akoby ani nečakal, že páni ho pozvú k stolu. Delivuk ho nasledoval. Na okamih sa obzrel a zbadal akési malé dvere, spoza ktorých zrejme počuli ten tichý rozhovor.

	– Vy ste teda ten chýrny Delivuk? – spýtal sa vojvoda.

	– O svojej vychýrenosti nič neviem, no moje meno i moje hriechy sú vám známe.

	– Známe nám je, že ste boli vodcom demokratov a chceli ste urobiť sprisahanie. No to už pominulo, a keďže si vás druhovia vybrali za vodcu, je to znamenie, že ste vhodný uskutočniť prevrat. A to viedlo jeho veličenstvo k tomu, aby vám dalo ponuku: urobíte revolúciu v jeho mene, a to v Dalmácii, Istrii a Slovinsku, vo všetkých krajinách, ktoré obsadil Napoleon.

	– Ponuka jeho veličenstva ma veľmi udivuje, lebo viesť revolúciu, to nie je remeslo. Niečo také sa robí z presvedčenia. Po druhé, jeho veličenstvo uzavrelo mier s Napoleonom a dalo mu čestné slovo.

	– Dohody a čestné slová slúžia len na to, aby bol čas pripraviť sa na nový boj. Ich veličenstvá si želajú, aby sa urobila revolúcia aby sme Napoelona zahnali do jeho korzickej búdy.

	– Dosť veľká úloha! A za týmto účelom vaša výsosť poslala tých mládencov na druhú stranu rieky?

	– Áno, bolo to potrebné. Upozornili nás, že najľahšie je vyvolať vzburu v Chorvátsku, lebo krajina je rozdelená na dve časti tak, že niekto má dom v Rakúsku a role vo Francúzsku.

	– S tým predsa súhlasilo rakúske veličenstvo, – podotkol Delivuk.

	– Veličenstvo je veľmi rozumný diplomat a už vopred položil základy úspešnej revolúcie proti Napoleonovi.

	– Znamená to, že z cisárovej diplomacie je vylúčené čestné slovo, aké sa dáva pri uzatváraní mieru? Dám však pozor, aby sa toto všetko dobre skončilo, – povedal nakoniec sarkasticky Delivuk, čo Bedekoviča nesmierne potešilo.

	Po chvíli sa Delivuk spýtal:

	– A čo by si vlastne želali vaše milosti?

	– Mali by sme sa dohodnúť, – odvetil vojvoda, – kto z vás prijme velenie nad vojakmi.

	– Nuž, môj priateľ i ja sme si istí, že máme dostatok vojenských vedomostí. Všetko zorganizujeme. Ale máme podmienku, že ani jednému vojakovi sa nesmie nič stať, keď sa vráti späť.

	– Bolo to na môj rozkaz, – ozval sa cisárov príbuzný, – to znamená, že nikomu sa nemôže nič stať.

	– Vaše výsosti chcú ešte niečo povedať?

	Francesco sa skúmavo pozrel na svojich bratov. Tí mu dali pohľadom súhlas a on siahol do vrecka. Vytiahol list, ukázal Delivukovi cisársku pečať, vzápätí ju prelomil, rozvinul list a začal ho čítať:

	 

	„Urodzenému pánovi Delivukovi!

	Viem o vás všetko, a preto vkladám veľké nádeje vo vaše schopnosti. Moji bratia vám všetko vysvetlia a keď sa všetko dozviete, iste pripravíte revolúciu proti tomu šklbanovi z Korziky, ktorý sám seba prehlásil za cisára. Jeho veličenstvo a ja sme vám už dávno odpustili vinu za vaše demokratické pôsobenie v minulosti, lebo je nám známe, akej povesti sa tešíte u svojich krajanov. Sme presvedčení, že jedine vy môžete urobiť to, čo tak netrpezlivo očakávame. Je prirodzené, že vám za to bude patriť odmena. Preto keď revolúcia prebehne tak, ako očakávame, budeme vás menovať za ministra jeho veličenstva cisára Františka Prvého. Na to prisaháme!

	Lodovika – cisárovná Rakúska, vojvodkyňa z Lombardie.“

	 

	Priatelia nemo počúvali a hľadeli, ako vojvoda list odkladá do vrecka.

	– Počuli ste. To je odkaz jej veličenstva. Tým je nadnes všetko najdôležitejšie vybavené, – dôrazne povedal Francesco.

	– Ešte ani nezačalo, výsosť.

	– A to už ako? – vydesil sa vojvoda.

	– Prvé rokovania sa skončili, ale ešte nemám záruky…

	– My traja sme záruka.

	– V tom prípade by ste museli so mnou na francúzsku stranu, a to je nebezpečné.

	– Čo si teda želáte?

	– Chcem záruku, čierne na bielom. Chcem tento list. Nie je to nič isté, ale aspoň niečo…

	– Veď sme vám ho prečítali.

	– O revolúcii môže byť reč iba vtedy, ak mi ten list odovzdáte. Vojvodovia na seba udivene hľadeli. Vzdialili sa do kúta k druhým dverám a začali sa ticho dohovárať. Súdiac podľa gestikulácie Ambróz ich o niečom presviedčal. Potom sa vrátili späť a Francesco slávnostne podával Delivukovi list:

	– Prosím, tu je záruka.

	– Môžeme pokračovať v rokovaní o revolúcii.

	– O koľko dní by sa mohla začať?

	– Výsosť, onedlho bude Karlovac sláviť veľkú slávnosť. Prídu sem všetci Francúzi, ktorí zastávajú významné posty v Slovinsku, Istrii a Dalmácii. Bude to najpríhodnejšia chvíľa na začiatok povstania.

	– Bolo by to skvelé.

	– Želáme vám to z celého srdca.

	– Keď bude po všetkom, cisár a cisárovná sem prídu s veľkou slávou a vy ich privítate ako prvý minister nášho cisárstva…

	– Budem naozaj hrdý.

	Vzadu sa hlučne otvorili dvere. Rázne vstúpil poručík v rakúskej uniforme.

	– Ako ste sa odvážili vstúpiť do tejto miestnosti?! – hrubo sa ozval veliteľ.

	– Na rozkaz hlavného veliteľa generála Kneževiča.

	– Ako to, on vás sem poslal?

	– Áno, som veliteľom strážnych oddielov na Sáve, poručík Magdalenič. Poslali ma, aby som generála informoval o všetkom, čo sa tu deje a vy, ak vám niečo nie je jasné, ráčte sa obrátiť priamo na generála. Mám zakázané povedať čokoľvek viac. Mojou povinnosťou je informovať generála…

	– O čom?

	– O tom, kvôli čomu ste sem prišli z Viedne, – a poručík sa podľa predpisu uklonil veliteľovi. – Prepáčte, vaša excelencia, ctihodný pane, my sa poznáme z Prešporku. Teraz na sebe síce máte uniformu, ale nik na svete vás nemôže zbaviť vysokého cirkevného postu, ktorý zastávate v Prešporku.

	Komandant zbledol. Vojvodovi bratia nevľúdne naňho hľadia. Vystúpenie poručíka je podľa predpisov a oni strácajú svoju istotu v spoločnosti ozajstných vojakov, ku ktorým patria aj Delivuk a Bedekovič. Nevedia, odkiaľ sa tu zrazu nabral veliteľ stráže na Sáve. Odkiaľ sa generál o tom všetkom dozvedel? No mlčia a čakajú, čo bude ďalej. Komandant Ambróz po chvíli prehovoril:

	– Prišli sme v mene cisára a cisárovnej…

	– Netreba spomínať cisára ani cisárovnú, ak vaše výsosti šli na veselý výlet, – pokojne sa ozval poručík.

	– Ako sa opovažujete?

	– Ešte som neskončil. Nečakane som prišiel do miestnosti preto, lebo som zazrel čosi naozaj nevojenské. Počul som, ako ste sa tu, pred týmito dverami dohovárali, že pánom neskôr vezmete nejaký list, ktorý by mal slúžiť ako záruka…

	Vojvodovia sa ocitli v hanebnom postavení. Francesco a Max sú bledí. Odhalený komandant odvrátil svoju tvár k oknu. Vydesený Delivuk a Bedekovič nenachádzajú slov, zatiaľ čo Ambróz tichým hlasom hovorí svojim bratom:

	– Vy dvaja robte čo viete. Ja už do toho nevstupujem. Okamžite sa vraciam do Prešporku.

	– V tom prípade nám vráťte list, – obrátil sa Francesco na Delivuka.

	– List je adresovaný na mňa. Mám právo si ho ponechať.

	Znova sa ozval veliteľ pohraničnej stráže:

	– Bolo by najlepšie, keby vaše jasnosti ihneď odcestovali do Záhrebu za generálom Kneževičom.

	– Ako dlho ste tu? – prerušil ho Francesco.

	– Štyri dni.

	– Hostinský nám prenajal celý dom so sľubom, že nikoho iného už neprijme.

	– Ľutujem. Ale po tom, keď si prečítal príkaz hlavného generála, ktorý som mu ukázal, musel ma pustiť. No už je čas, aby ste poddaných Napoleonovho cisárstva prepustili, lebo v opačnom prípade by sa celá monarchia musela zodpovedať Bonapartovi.

	– Môžu odísť. Napokon, beztak sme sa už dohovorili, – významne povedal Francesco.

	– Tak je, odvetil Delivuk.

	Bedekovič pocítil zmenu v hlase i správaní svojho priateľa. Chcel si pozornejšie prezrieť baróna Magdaleniča, no slabé svetlo sviečky to neumožnilo. Videl len obrysy.

	– Vezmite na vedomie, že nie som tu sám, – oslovil veliteľ pohraničnej stráže vojvodov. – Je tu so mnou oddiel mojich vojakov…

	– Ako sa opovažuje niečo také povedať?

	– Mlč, Francesco, – upokojuje komandant svojho brata. – Má všetku moc a ak sa nebudeme rozumne správať, celá záležitosť našej sestry skrachuje.

	Potom oslovil Delivuka a Bedekoviča:

	– Pokojne prejdite na druhý breh Sávy. Bude vás sprevádzať veliteľ pohraničnej stráže.

	Bedekovič si všimol, že Delivuk poškuľuje na dvere, ktorými prišiel poručík a za ktorými pred pol hodinou počuli tie hlasy. Zdalo sa, že jeho priateľ by sa najradšej hneď dostal za tie dvere, aby zistil, kto sa to tam zhováral. No ustúpil od svojho nutkania… ovládol sám seba. Rýchlymi krokmi vyšli z miestnosti i domu a potom sa náhlili k mostu, čo viedol na druhý breh. Bedekovič sa ponáhľal za ním a keď boli v polovičke mosta, zastavil ho: – Počkaj na okamih. Pán poručík nám chce niečo oznámiť.

	Zastane. Tma. Duje ostrý vietor a dole, pod mostom, šumí Sáva. Podišiel k nim poručík, ktorého črty tváre sa nedajú v tme rozoznať.

	– Do Záhrebu prišiel osobitný cisárov policajt Karlo. U vicebána sa spytoval na Delivuka.

	– Aj on? – prerušil ho Bedekovič.

	– Vrhovcovi ukázal osobitný cisárov príkaz, aby Delivuka zatkli a odviedli…

	– Nie preto, aby ho zatkli, ale aby urobil revolúciu, – posmešne prehovoril Delivuk.

	– V liste vyslovene stojí, že Delivuka treba zatknúť a ihneď odviesť do Viedne, kde bude popravený.

	– A to už ako?

	– Cisár žiarli na jeho obraz, ktorý našiel u cisárovnej.

	– U cisárovnej? Aký obraz? Ničomu nerozumiem. Cisárovná po vojvodoch poslala list, aby Delivuk zorganizoval revolúciu proti cisárovi Napoleonovi a cisár, ako stojí v liste, mu sľúbil post prvého ministra. Lenže Delivuk to šialené povstanie prekazí.

	– Cisárovná prišla o všetky majetky v Lombardii a kvôli tomu zúrivo nenávidí Napoleona. Poslala svojich bratov, aby pripravili povstanie.

	– To jasne dokazuje, že cisárovná poslala list bez cisárovho vedomia. Teraz im bolo jasné, prečo bratia, ktorí vystupovali tak hrubo a násilne, zaspätkovali pred poručíkom.

	– Pomocou svojich bratov sa chcela nejako pomstiť Napoleonovi a na to potrebovali životy nás, Chorvátov. Našťastie vojvodovia si za dôverníka vybrali vicebána, ktorý všetko zveril do našich rúk.

	– Ako sa to dozvedel generál?

	– Len čo Karlo ukázal svoj príkaz, Vrhovac šiel za generálom, ktorý je ozajstný vlastenec. Slečna Ivka potom ujca nahovorila, aby sem poslal veliteľa pohraničnej stráže, ktorý všetko zachráni.

	– Keby to nebolo tak šikovne a rýchlo vykonané, prelialo by sa priveľa chorvátskej krvi, – šepol Bedekovič.

	– Hneď pošleme späť všetkých sto chlapov, ktorých poslali vojvodovia, – povedal Delivuk. – A vy, pán poručík…

	– Áno, ja na nich počkám a vrátim ich oddielom, akoby sa nič nebolo stalo. Vojvodov zatkne cisárov dôverník Karlo. Teda, sme dohodnutí… – dôrazne povedal Magdalenič.

	– Vojvodov Karlo zatkne? To by mohlo byť nebezpečené pre našich vojakov, – podotkol Bedekovič.

	– List cisárovnej je zárukou, že sa im nesmie nič stať. Preto som tak dôrazne ten list od nich pýtal. No napriek tomu treba na vojakov počkať a dostať ich do bezpečia.

	– Ja na nich počkám, – šepol poručík. – Sú ďaleko?

	– Pol hodiny. Na mojom majetku. Ďakujeme vám, pán poručík, za vašu pomoc.

	– To je moja povinnosť.

	– Vďaka v mene zachránených, – potichu povedal Delivuk a rýchlo vykročil.

	V hustej tme ho nasledoval Bedekovič.

	Dvaja priatelia rovnakých názorov odnášali si v dušiach nepokoj spôsobený zážitkami tejto noci. Boli šťastní, že dve časti ich krajiny nevstúpia do krvavých bojov spôsobených pomstou nerozumnej cisárovnej.

	Keď prišli domov, chlapom hneď povedali, aby sa pripravili na návrat. Všetci Delivukovi spolupracovníci ich odprevadili na hranicu a on ostal, kým hranicu neprekročil aj posledný. Odprevadil ich bez strachu o ich životy a vrátil sa do domu svojho priateľa Bedekoviča.

	A tam, na druhom brehu Sávy v svitaní zimného rána, sedeli traja vojvodovia – skľúčení, porazení, zahanbení. Karlo prišiel do Brodu a navrhol im, aby ho dobrovoľne nasledovali do Viedne, lebo v opačnom prípade ich musí odovzdať generálovi v Záhrebe. Súhlasili s návratom. Vo vedľajšej izbe sa radili Marič a poručík a vyčkávali rozhodnutie vojvodov.

	– Pán Karlo, urobili ste nám veľkú službu, – povedal Marič.

	– Zaslúžili ste si to. Spoznal som vaše verné duše v časoch, keď som bol vo vašom meste v sprievode baronesy Xénie.

	– Všetko je pripravené na cestu, poďme, – napomenul ich poručíkov hlas. Úplne sa zmenil. Znova má tichý hlas a jeho správanie je prosté. Zahalený od hlavy po päty do kožucha prvý vyšiel na dvor, kde ich už čakali osedlané kone.

	Prvé ranné zimné svetlo preniklo cez tmu a otvorilo pohľad na veľký dom obohnaný vysokým plotom. V budove ešte horia svetlá. V miestnosti sedia dvaja priatelia.

	– Delivuk, počúvaj, je najvyšší čas, aby si si odpočinul. Tvoje sily sú na konci.

	Delivuk si mlčky sadne oblečený na posteľ, akoby sa od únavy ani nezmohol na slovo.

	– Mal by si sa napiť niečoho teplého.

	– Nie, ďakujem.

	– Lomcuje tebou horúčka…

	Ale on iba urobil pohyb – ukazovákom sa dotkol svojej hrude:

	– Tu je horúčka, ktorá mnou lomcuje.

	Bedekovič stojí a hľadí mu priamo do očí, ktoré sú zahmlené únavou a čaká, cíti, že niečo povie.

	– Aká noc… Tie dve hlavne namierené jedna na teba, jedna ma mňa a odzadu, spoza chrbta šíp jej hlasu, jej spoveď! Aká hrôza! To sa nedá vydržať.

	– A predsa si vydržal!

	– Nebyť teba, bol by som sa vrhol na vojaka, ale jedna hlaveň by ťa bola trafila. A to ma viedlo k rozumu, zastavilo moje sily. Ako sa tam len dostala, s kým sa to zhovárala?

	– Možno s bratom Magdaleničom. Majú veľmi podobné hlasy. Alebo bol s nimi aj niekto tretí?

	– Nič neviem. Len habkám po tme, ktorá nás obkľučuje.

	– Delivuk, ty si velikán, ozajstný hrdina, keď si niečo také prežil. A čo tu v tme na moste? Neboli na nás namierené nijaké hlavne, ale oproti tebe stál jej brat Magdalenič…

	– Nie som nijaký velikán. Tam na moste som myslel na naše sedliacke povstanie a bratov, ktorých treba zachrániť. A to mi dalo silu.

	– Obdivoval som ťa.

	– Neobdivuj, ale už povedz…

	– Zdôver sa mi, povedz všetko, čo chceš.

	– Keď som raz v noci prešiel cez Sávu, aby som navštívil priateľov v Záhrebe, pri návrate ma zatkli. Keď som vstúpil do miestnosti strážnice, odrazu stál predo mnou jej brat, poručík Magdalenič. Črty tváre a oči úplne ako Xénia, lenže vyzeral veľmi chudý.

	– Bolo možné ho hneď spoznať.

	– Dovtedy som ho nikdy nevidel, ale jeho pohľad mi hneď prezradil, že ma pozná. Hrozila mi šibenica. Vymenili sme si niekoľko slov, spomenul som sestru… Niekoľkokrát sa obrátil, videlo sa mi, že sa obracia tak, aby zakryl výzor svojej tváre. Potom prišiel Obradovič. A čo nasledovalo, to už vieš. No je tu niečo…

	– Čo?

	– Ten rakúsky dôstojník spôsobil explóziu, aby mi zachránil život. Keď som sa v tej tme vracal po pravom brehu Sávy, nemohol som myslieť na nič iné, len na jeden fakt: nikdy v živote ma nevidel, no hneď ma spoznal. A namiesto toho, aby sa mi pomstil, urobil vec, ktorá ho mohla stáť hlavu.

	– Áno, to je veľmi čudné. Povedz, veľmi sa podobá na Xéniu?

	– Bola to krásavica v plnom kvete. Jej brata som nepoznal, ale črty tváre sú úplne rovnaké. Rozhodol som sa, priateľu, že ťa poprosím…

	– Povedz, urobím všetko. Len sa mi zdôver.

	– Máme ešte osem dní práce a nervozity do príchodu maršala Marmonta. Neustále budeme spolu. To je dobré, lebo pri práci nemôžem myslieť na svoju osobu. No keď sa skončí ten veľký deň, potom sa musíme pozhovárať s Magdaleničom. Ty zariadiš, aby prišiel sem, na tvoje majetky. Chcel by som sa s ním pozhovárať, dozvedieť sa o nej všetko… Nuž, tak je to…

	– Úplne ťa chápem. V každom prípade to urobím. Bude to deň, keď úplne upokojíš svoje svedomie, ujasníš si svoje city k nej.

	– Chcem, aby to bolo tu, ďaleko od ostatných druhov. Viem, že ten rozhovor mnou otrasie do hĺbky duše.

	– Sľubujem ti to, drahý priateľu. Na druhý deň po Marmontovom príchode zájdem za Magdaleničom a pozvem ho, aby prišiel sem.

	– Nechcem, aby sa to dozvedel niekto z priateľov, ktorým som zakazoval spomínať jej meno. To je najhlbšie tajomstvo môjho života a chcem byť sám. Nechcem, aby mi v ten deň pozerali do očí.

	– Chápem ťa.

	VEĽKÝ DEŇ

	Svitol veľký deň. Hlavné námestie v Karlovci zaplavilo more ľudí. Zo všetkých končín napoleonovského chorvátskeho kráľovstva sa zišiel chorvátsky ľud všetkých spoločenských vrstiev. Vôkol stola hraničiari uvili pestrofarebný veniec. Všetko je v slávnostnom rúchu. Okolo námestia sa zišli vodcovia a hodnostári. Zlaté šnúry na ich kabátcoch sa blyštia na rannom slnku. Mestský komisár Šporer sa obracia na všetky strany a vydáva príkazy. Ľudia s veľkým záujmom sledujú každý jeho pohyb. Na všetkých tvárach zvedavosť. Všetci čakajú na niečo doteraz nevídané. Dav sa zvlnil. Počuť pochod, slávnostné defilé. Prichádzajú hraničiarske pluky v nových uniformách cisára Napoleona.

	– Aké uniformy! – šeptajú si ľudia. Pekný a statný stotník Slivarič vedie pluk. Všetky oči sa upierajú na nádherné uniformy. Kabátce i nohavice modré, vesta biela, priliehavé žlté čižmy, na hlave francúzsky čákov. Šnúry a ozdoby strieborné, goliere červené. Hlučným krokom prešiel ličský pluk a ostal stáť na rovnej ceste, po pravej strane námestia. Potom prišiel otočský pluk so šnúrami purpurovej farby. Tretí je ogulinský pluk so žltými goliermi, nasleduje slunjský s rumennými goliermi. Po nich nastupujú kadeti, ktorí majú červené kabátce zdobené striebrom, červené vesty a modré nohavice. V slnku sa lesknú ich pušky a za opaskami majú handžáre a striebrom vybíjané pištole. A teraz už prichádzajú hraničiarski husári, ktorých vedie poručík Krmpotič na koni. Červená uniforma, biele šnúry pretkávané striebrom. Krmpotič je opásaný modrým pásom zdobeným striebrom a na páse mu visí zlatom zdobená šabľa. Na chrbáte červený kabátec, obšitý bielou kožušinkou. Na hlave čiapka s veľkým písmenom N. Vytasenú šabľu drží dohora a na koni sedí ani knieža, mladý, svieži, sebavedomý a pyšný. Na koňoch za ním jeho smelí a hrdí mládenci. Ich žiarivočervené uniformy zaplnili celé námestie červeňou. Husári sa umiestnili na ľavú stranu námestia.

	Ostalo ticho, len komisár Šporer chodí od skupinky ku skupinke. Každému pripomína jeho povinnosti. Nakoniec ide k oddielu domácich cechov. Aj ich do niečoho zasväcuje a oni sa tvária rozrušene, ich tváre sú nepokojné. Všetci čosi hovoria. Zhovárajú sa o neistom vyčkávaní. Tváre sedliakov sú veselé, akoby čakali na niečo dobré, mešťania sú pokojní ako ľudia, ktorí vedia, čo sa stane, len cechoví páni sú naozaj rozrušení. Dav na námestí sa zvlnil.

	Prichádza mladý indendant markíz de Contades, generáli Čuič, Mudrovič, dôstojníci Vukanovič, Oreškovič a Karakas. Sprevádzajú generála v nádhernej uniforme.

	– Rukavina, – začali šeptať ľudia v dave. – Slávny generál, ktorý viedol Dalmatíncov a vybojoval veľa víťazstiev.

	Na jeho hrudi sa skveje Napoleonova hviezda. Všetci hľadia na vyznamenanie nového cisára, aké ešte nevideli. Generáli i mestskí páni sa postavili doprostred námestia, pod obrovskú slávobránu ozdobenú zelenými vencami a zástavami. Prostriedkom námestia prichádza Zdenčaj v slávnostnom šľachtickom odeve, pri ňom kráča Katka. Biely kožuštek až po zem, na hlave biela kožušinová čiapka. V ruke kytička živých kvetov, ktorú priniesli z juhu. Všetky oči sa upreli na jej pôvabný zjav, ktorý v jase zimného slnka pripomína Snehulienku. Jej čierne veselé oči sa dotkli každého sedliaka, mešťana, pána, vojaka – ona vidí všetko. V dave ľudí zazrie Delivuka. Videla len jeho bielu, mramorovú tvár. Zatiaľ čo pozerala na neho, zacvendžali ostrohy. Obzrela sa a zazrela Krmpotiča. V pozore stál pred svojím generálom a hľadel mu priamo do očí. Rozhovor sa skončil, Krmpotič pozdravil a obrátil sa. V tej chvíli jeho pohľad dopadol na Katku. Na okamih ostal očarený jej pôvabným zjavom, obrazom Snehulienky, potom ju po vojensky pozdravil a vrátil sa k svojmu oddielu. Tam, medzi generálmi, sledoval ho ostrý pohľad markíza de Contadesa. Akoby mu závidel uniformu, ale výraz v očiach peknej Zdenčajovej dcéry mu nespôsoboval obavy.

	Vo vchode do pevnosti sa zjavili jazdci. Vysoko držia svoje zástavy. Ktosi zdvihol vyššie chorvátsku zástavu.

	– Prichádza, prichádza, – šeptali si ľudia. Celé námestie sa zvlnilo ako more. Jazdci sa približujú, je tam komisár Šporer, mestskí páni, na ich čele intendant de Contades. Zastavujú sa na opačnej strane slavobrány. Mešťania šeptom vyslovujú otázky:

	– Príde v zlatom koči?

	– Pricvála na koni podkovanom zlatými kopytami, ktorý bude mať hrivu vypletanú striebrom?

	– Určite je to vysoký a mocný chlap.

	Všetci čakajú, že uvidia niečo veľkolepé, nádherné, pyšné. Sú presvedčení, že všetko sa bude blýskať zlatom, purpurom a hodvábom.

	Ich predstavy však boli ošklivo sklamané. Pod slávobránu pricválal muž s meštianskym držaním tela, prešedivenými vlasmi a prostom obleku s trojrohým klobúkom na hlave. Nevedno, či je, alebo nie je generál. Nijaké zlato ani striebro, nijaká paráda. Malé hnedé očká hľadia na dav a vyzerajú ani očká dobrého starčeka. Azda je možné, že popri Napoleonovi taký slávny človek ako Marmont neprichádza v lesku, paráde a hrdosti? Celá jeho bytosť žiari akousi krotkosťou jahňaťa. Každý druhý človek na námestí v Karlovci sa zachvel v hĺbke duše. Nie je to výsmech? Nás biednikov, ktorých cisár ponúkol ním nenávidenému Napoleonovi. Nie je to výsmech, že nám teraz posiela karikatúru slávy veľkého hrdinu, generála kráľovského miestodržiteľa v Dalmácii? Sledovanie tohto muža trvalo veľmi dlho, takže mestský komisár Šporer už začal mať obavy a pochybnosti: „Čo ak ma mešťania oklamali a chcú nemilo prijať cisárovho vyslanca?“

	Znepokojený komisár sa obrátil na svojich priateľov a tí zdvihli ruky dohora a začali búrlivo prevolávať na slávu. Ich nadšenie preskočilo na ďalších a nakoniec všetci prevolávali na slávu.

	– Pozri, veď vyzerá ani nejaký prostý vojak, – šeptali dámy. Ani gombíky na kabáte nemá zo zlata.

	– Čo je to za rytiera?

	– Ach, dámy sú zvyknuté na parádnych rakúskych generálov, – podotkol mladík, ktorý stál za nimi. – Veľkí sa nikdy nemusia veľa čačkať!

	Panie zmĺkli. Národ pozdravuje chudého maršala v prostej uniforme, pozdravujú ho skôr zdvorilo ako nadšene. Len mestskí páni a dôstojníci zdvíhajú klobúky, šable a búrlivo prevolávajú na slávu. Maršal odzdravuje svojou milou a prívetivou tvárou, na ktorej ako vždy žiari úsmev. Dvíha ruku a máva im na pozdrav. Nastáva ticho. Komisár Šporer predstúpi pred maršala a pozdravuje ho hromovým hlasom a plamennými slovami. Potom pred neho predstúpi Zdenčajova dcéra a podáva mu kyticu kvetov. Maršal sa milo usmeje, pobozká kvety a s obdivom pozrie na dievča. Všetci sú udivení týmto výjavom. Potom znova pristupuje náčelník, berie od Marmonta kus papiera a hovorí:

	– Čujte, Chorváti, čo vám odkazuje nový cisár! Pokojným a mocným hlasom číta Šporer Napoleonov odkaz:

	„Chorváti, poznám nevôle, ktoré bič vojny spôsobil vašej krajine. Váš žalostný osud sa ma dotýka o to väčšmi, lebo viem, ako veľmi ste upriamení na svoju vlasť a svojho panovníka. Viem a uznávam, že váš zlom spôsobilo práve vaše nadšenie za dobro rakúskej monarchie, ktorá zneužila vašu slepú oddanosť. Bojovali ste za Rakúsko a mysleli ste, že bojujete za svoju vlasť. Prelievali ste svoju krv, ktorú Rakúsko prijalo a využilo vo svoj prospech. Stali ste sa obeťou rakúskej vlády. A ona spolu s vami stratila najmocnejšiu oporu, najpevnejšie základy, na ktorých stál ich panovnícky dom. Vy ste padli, no v tej chvíli vám spadol z očí závoj, ktorý rakúska vláda spustila pred vaše oči. Vy, ktorým takto skryla svoje ciele, ste pokojne nechali doma svoje ženy a deti a šli ste prelievať krv v nádeji, že získate ochranu a východy od svojej vlády. Preliali ste celé potoky svojej krvi a v cudzom svete ste pre prospech rakúskej vlády obetovali viac ako v prospech svoj. Aké strašné musí byť vaše sklamanie, aká neopísateľná musí byť vaša bolesť, keď ste sa vrátili domov s krvácajúcimi ranami, znavení ťažkými bojmi, a našli ste svoje nešťastné rodiny umierať od hladu, našli ste svoju vlasť stenať pod bičom násilia. Napriek tomu, že ste hrdinsky bojovali, že v tejto vojne Chorvát bol hlavnou oporou proti nepriateľovi, Rakúsko prehralo vojnu. Čo ste dostali za odmenu za svoje životy a svoju krv? Rakúsko predalo vašu domovinu protivníkovi, aby si mohlo ponechať svoje nemecké kraje.

	Prozreteľnosť však bdela nad vami. Chcela, aby som to bol ja, komu Rakúsko predalo vaše kraje. Mne, ktorý sa vám nemôže pomstiť za boj, čo ste viedli proti mne, ale ktorý vám musí dať zadosťučinenie. Chcem zotrieť toto úbohé dielo zlomyseľnej politiky, chcem, aby som čím skôr poskytol nekonečným bolestiam trvalú pomoc, chcem vás odtiahnuť od okraja priepasti, ku ktorej vás doviedli bez toho, aby ste si to uvedomili.

	Chorváti, nechcem byť vaším pánom, ale vaším záchrancom!

	Neprivádza ma k vám túžba po zlate a po vašej krajine. Chcem len vaše srdcia a len tie chcem dobyť ako šperk neoceniteľnej hodnoty. Chcem dosiahnuť lásku a oddanosť vašich hrdinských a statočných synov, ktorých som aj ako protivník obdivoval. Moje vojská neprichádzajú k vám ako nepriatelia, ale ako ochrancovia spustnutej, zhumpľovanej krajiny. Moja vláda chce s vami v bratskej spolupráci zveľaďovať blahobyt a upevniť vaše šťastie. Moja mocná vláda musí napraviť všetko, čo sa zanedbalo počas rakúskej vlády. Musíme vám zabezpečiť trvalý blahobyt a slobodu, ktorú ste si zaslúžili ako národ statočný, hrdinský a slávny.

	Spoľahnite sa na mňa, ktorý som sa stal vaším cisárom a ponechajte si svoje národné zvyky, svoju lásku k domovine, čím ste si získali úctu a obdiv celej Európy a ja vám budem venovať všetku svoju otcovskú starostlivosť a slobodu, ktorú ste si zaslúžili ako národ poctivý, hrdinský a slávny.

	Chorváti! Spoľahnite sa vo všetkom na mňa! Chcem vládnuť pod zástavou práva a rovnosti. Chorváti! Onedlho uvidíte, že ste nedostali len nového panovníka, ale aj starostlivého otca.

	Napoleon I.“

	 

	Šporer skončil.

	Maršal Marmont čakal. Jeho mierne oči sledovali dav. No ten mlčal. Tváre prezrádzali strnulý údiv. Neverili vlastným ušiam. Veď ten pán v jednoduchom, prostom kabáte, bez nádherných zlatých ozdôb, bez pozlátenej šable, doniesol list, ktorý má byť odkazom od samotného cisára, od toho, ktorý sedí na tróne, od cisára, v rukách ktorého je život a smrť národa. A ten cisár pán chce byť otcom? Chce sa starať o ich trápenia a bôle? Dav stojí a hľadí. Hlas, ktorý oznamoval slobodu, dobrotu, udiera rovnako ako spomienka na jarmo strachovlády. Ľudia sa cítia ani človek odsúdený na doživotné väzenie, ktorý sa rozhodol umrieť ako otrok a teraz zrazu sa pred ním otvára brána slobody. Dav strnul, nik nevládze urobiť ani krok, slnko mu oslepilo zrak, nemá silu, aby zdvihol hlavu a nastavil ju teplu.

	Prešedivený maršal sleduje dav. Mlčí a čaká, akoby zreničkami svojich očí sledoval poryvy v dušiach ľudí. Uplynula minúta a potom ešte chvíľa. Potom sa čosi pohlo, dav sa zvlní. Povolili putá, rabovia sa prebúdzajú zo spánku. Povetrím zaburáca prevolávanie na slávu oslobodených otrokov. Tváre sa rozžiaria, v očiach sa blysne, čapice a klobúky letia do vzduchu. Blyskli sa šable. Mohutné prevolávanie sa dvíha hore, k slnku, ktoré svoj veľkolepý plášť rozprestrelo po zemi, akoby sa polia i hore celý vesmír triasli, lebo otroci strhávajú putá. Tisícky výkrikov sa zliali do jedného, ktorý sa chveje vzduchom, hrmí v nekonečne.

	Pred dav predstúpil Delivuk. Tvár má bledú, pôsobí ako mramor, len tmavé oči horia ako dve fakle:

	„Bratia Chorváti! Nový cisár prišiel, aby vládol v znamení slobody a rovnosti a nepriniesol iba slová a sľuby. Prináša činy. Dáva nám práva, z ktorých vyplynie naše šťastie a blahobyt, rovnosť a sloboda. Našu novú vlasť, Ilýrsko, ktorá sa rozprestiera po Dubrovník, zriadil cisár podľa vôle národa, o tom všetkom sa podrobnejšie pozhovárame neskôr. Jedno zo stredísk našej Ilýrskej provincie je naše hrdé mesto, naša pýcha Karlovac. Mesto nevzniklo z panskej vôle a túžby po prepychu. Karlovac je slávne mesto od svojho vzniku. Zem, na ktorej teraz stojíme, patrí najslávnejším hrdinom nášho národa: Petrovi Zrínskemu a Krstovi Frankopanovi. Keď sa turecký nepriateľ usiloval preniknúť do našej vlasti tadeto, cez Karlovac, Peter Zrínsky a Frankopan dali toto územie, aby sa na ňom mohla postaviť pevnosť na obranu Chorvátska, našej vlasti. Pevnosť nazvali Karlovac. Postavili ju roku 1579 a odvtedy na túto pevnosť nepriateľ neustále útočil, pokúšal sa ju dobyť, no nikdy sa mu to nepodarilo. Karlovac, vojaci i mešťania vždy odrazili nepriateľa. Nech sa slávna minulosť Karlovca spojí s dnešnou slávou a túžbami národa. Nech nikdy neupadne do otroctva ani svojimi právami ani svojím duchom. Nech žije náš Karlovac!“

	Slová o Karlovci dav prijal ako milé slová od blízkeho človeka a Delivuka nadšene pozdravovali.

	Na tribúnu vystúpil komisár Šporer a vysvetlil:

	„Bratia mešťania! Nuž teda, prišiel k nám nový cisár. Neprišiel ozdobený drahými kameňmi, so šabľou zlatom vybíjanou, neprišiel v purpurovom plášti pošitom perlami, ale s rukami plnými chleba a spravodlivosti, rovnosti a slobody. Prijmite z jeho rúk to, čo vám odňali habsburskí cisári. Vybudujte si svoje domovy, obnovte svoje domy, obnovte svoj život, povzneste k blahobytu a sláve našu drahú domovinu i sami seba. Nech toto slnko, ktoré dnes zažiarilo nad nami, bude svedkom, že Chorvát prestal byť otrokom, že strhol reťaze a stal sa slobodným občanom!“

	Dav znova zajasal, akoby bol odrazu prekvapený i vydesený toľkým dobrom. Dav stojí ani sirota, ktorej odrazu dali priehršť zlata, a bedár, dovtedy poznajúci iba hlad a biedu, nemá odvahy zlato chytiť, ani sa dotknúť purpurového šatu, ani prijať podávanú pravicu. Z rozochvených hrudí sa po chvíli ozve výkrik uvoľnenia a radosti zo slobody. Zrazu akoby sa všetkých zmocnila horúčka, lebo pocítili šťastie, ktoré akoby spadlo z neba, šťastie, čo otvára dvere novému životu, rozbíja tmu a svieti slnkom nádeje. Obrovský dav si zrazu uvedomil, že všetkým sa rozbúchali srdcia, že všetci pocítili jednu túžbu. A samotná myšlienka, že by sa to všetko mohlo raz zmeniť, prebudila národ týraný celé stáročia.

	Delivuk ustúpil do úzadia, skryl sa v mase ľudí, ktorí ani netušia, že všetko toto je dielo cisárovho radcu Delivuka a jeho priateľov demokratických vlastencov.

	– Nech žije cisár Napoleon! – prevolávajú ľudia. Ozvena ich volania sa nesie vzduchom a zamiera kdesi ďaleko v striebornej pene vĺn Sávy, rieky, ktorá vlasť rozdelila na dve polovice.

	Keď povolilo prvé nadšenie, dav sa rozdelil do skupiniek. Sedliaci sa zhovárajú, kladú otázky. Mešťania sú v množstve skupiniek. Mládež živo gestikuluje, tváre im horia a oči žiaria novou, prebudenú vierou, že svitol deň slobody, bratstva a rovnosti.

	Všetci sledujú maršala, ktorý zoskočil z koňa a podáva ruky nielen vysokým hodnostárom, ale aj mestským pánom, nižším dôstojníkom, ba každému sedliakovi, ktorý sa k nemu priblíži. Všetci ľudia na námestí sú rozrušení, všetci gestikulujú a živo sa zhovárajú.

	Vo svetle jasného zimného slnka ľudia prežili nádherný sen. Maršala obklopili mešťania i sedliaci. Zavolali tlmočníka a maršal milým hlasom kládol otázky, aby sa dozvedel, ako žijú ľudia, komu sa stala neprávosť, kto trpí biedou. Okolo maršala Marmonta sa tisne čoraz viac ľudí, všetci naňho milo hľadia, srdcia im bijú nadšením. Delivuk a jeho priatelia, zástancovia demokratického pokroku, to sledujú s dojatím. Stoja na rohu námestia, spokojne hľadia na výjav, aký ešte nevideli. Delivukov pohľad objíma celé námestie, masu okolo maršala, a teší ho, že národ dostal nádej na lepší život. Obrátil sa k nemu vysoký, štíhly muž a podotkol:

	– Predsa sme sa len toho dožili. Dnes už môžeme povedať, že Lackovič, Martanovič a ostatní nezahynuli nadarmo, odsúdení zločinným súdom cisára Františka.

	– Áno, milý Bedekovič, cisár František Prvý sa môže pýšiť svojimi pradedmi a hanbiť pred stovkami budúcich generácií, že bol prvým katom demokratického ducha v Chorvátsku. Dnes sme na prvom schodíku. Teraz musíme začať pracovať, milý priateľu, veľa pracovať.

	– Dosiahli sme podmienky na šťastie. A naši bratia na druhom brehu Sávy sú ešte od toho ďaleko, – ukázal smerom k Záhrebu. – Len si predstav, jeden jediný zbojnícky cisár sa rozhodol vreckovým nožíkom rozrezať celú našu krajinu. Cisár národ rozrezal napoly ani hrušku na tanieri. V ďalekej budúcnosti naši pravnuci nebudú môcť pochopiť, akí sme to boli Chorváti, keď sme dovolili, aby pravý breh našej historickej rieky Sávy, ktorá spájala naše city a vznášala k oblakom piesne, sa teraz stala čierťaž medzi rodnými bratmi. Ak chceš prejsť na druhú stranu, hrozí ti smrť. Všade v nás vidia iba zvedov a špiónov…

	– Rozdelené Chorvátsko sa musí zjednotiť, – rázne povedal Delivuk. Okrádali nás, pripravovali nás o životy v mene svojich trónov, obrali o všetko, ale ani jeden z tých zločincov ešte neprišiel s rozhodnutím rozdeliť náš národ na dve nepriateľské polovice. Sáva skôr potopí všetky tróny, všetky vlády tohto sveta, než by dovolila, aby tu bolo popravisko pokrvných bratov.

	Kým toto hovoril, desiatky jeho priateľov upierali naňho oči. Až teraz si uvedomili, na tomto slnku, ktorému sa dnes všetci klaňajú, že Delivuk vyzerá veľmi pochudnutý a bledý. V jeho hlbokých očiach spočíva akési obrovské, utajované trápenie. Azda ešte pochybuje o ich víťazstve? No táto myšlienka sa všetkých nemilo dotkla. Jeden z jeho priateľov pristúpil k nemu bližšie a začal:

	– Milý priateľu, akoby si pred nami niečo skrýval. Zdá sa, že si všetko nepovedal. Teraz, na prvých schodíkoch nášho úspechu nám musíš odhaliť aj svoje najskrytejšie myšlienky či pochybnosti.

	– Počkaj, Smetenovič, ak vidíš niečo, čo je v protiklade s dnešným úspechom, potom vo chvíli nádeje na demokratickú budúcnosť sa vo mne prebudil ten dávno pochovaný Delivuk, ktorého ste v časoch boja nazvali Gorislavom. No ja nie som ani pahorok, nieto ešte hora. Aj bojovníka za idey často prepadnú nepotrebné city. Hoci sú pochované na dne duše, niekedy vstanú z mŕtvych. No musíš ich znova pochovať, a to vždy človeka na čas pripraví o sily, potom sa ho zmocní únava, akú ste na mne dnes pobadali.

	– Nuž vidíš, – prerušil ho Bedekovič, – markíz de Contades mi kývol rukou, a to je znamenie, aby som ťa doviedol medzi najvyšších hodnostárov. Má akési plány s tvojím osobným šťastím. Vraj sme sa mali o teba postarať, povedal nám markíz.

	– Plány s mojím šťastím?! To mi musíš hneď vysvetliť.

	– Nuž teda, maršal Marmont má peknú mladú príbuznú, ktorej ťa chce predstaviť dnes večer. Zasvätení tvrdia, že by ťa s ňou najradšej oženil.

	– Mňa?!

	– Len si predstav, bol by si v príbuzenstve s cisárovým miestodržiteľom v Ilýrskej provincii. Nás by to veľmi potešilo.

	– Zbytočne sa tešíte. Musím teda niečo povedať o svojom súkromnom živote, no veľmi ma to neteší. Aby ste vedeli, ja som ženatý…

	– To sme ani netušili.

	– Raz som vám povedal, že nemienim spomínať svoj vnútorný život, a pri tom sme ostali.

	– Nebol by som to porušil, keby mi markíz nebol vážne oznámil, že pomýšľa zosobášiť ťa so svojou príbuznou. Musím ísť za ním a keď čokoľvek o tom povie, alebo naznačí, ty sám budeš najlepšie vedieť, ako reagovať, ako stlmiť jeho starosti o tvoju ženbu.

	– Rozhodne to musím urobiť. Idem priamo k nemu, a ty, Bedekovič, nehovor o tom, kým on sám nezačne.

	Delivuk a Bedekovič sa pretisli cez dav, ostatní ich priatelia smerovali k bráne do Zdenčajovho paláca, kde sa postavili okolo plavovlasého priateľa, ktorý rozrušene hovoril:

	– Počuješ, Jakšič?! Spomínaš si na tú noc, keď Delivuk ako rakúsky generál vtrhol do väzenia v Kuffsteine a našim uväzneným bratom hovoril, čo majú robiť? Pri návrate sme spomenuli, že Delivuk nedovolí ani slovkom sa zmieniť o jeho minulosti.

	– Spomínam si. Ty si vtedy povedal, že v mlčaní o svojom súkromí je pevný ani skala.

	– Priatelia, veď on miloval Xéniu!

	– Áno, ale vtedy vo Viedni mu odkázali, že predsa len zradila demokratov.

	– Nie! Ona to neurobila! My, ktorí sme boli uväznení, to dobre vieme. Každý strážnik vo väznici dobre vedel o smelom a veľkolepom pokuse mladej baronesy zachrániť na smrť odsúdených. No dvorná dáma Höllenbachová sledovala Xéniu na každom kroku, aby mohla cisárovi dokázať, že Xénia nielenže má rada demokratov, ale je ochotná a schopná riskovať svoj život na ich záchranu, že je ochotná umrieť za demokratické ideály. Za tie ideály, ktoré majú cisára pripraviť o trón.

	– Delivuk zrazu priznáva, že je ženatý…

	– A kto je tá žena? To ostáva tajomstvo.

	– Neodvážil som sa ho spýtať, ktorá je to.

	– Ani jeden z nás sa to neodvážil.

	– Nie je to predsa len Xénia?

	– Vylúčené! Nemlčal by, ale so zápalom by hovoril o jej nevine, o jej veľkých činoch, o tom, ako sa pokúsila zachrániť našich druhov.

	– Z listu, ktorý Delivuk poslal Vrhovcovi, sme sa dozvedeli len to, že ju považuje za zradkyňu a že cestuje do Talianska, kde chce zabiť ju aj seba. Čo sa s ním dialo, nevie nik, stratili sa všetky jeho stopy do chvíle, kým sa nevynoril v Napoleonovom vojsku po boku maršala Marmonta. Raz v noci sa zjavil v Splite u vlastenca Trumbiča a potom zo Splitu prišiel k nám.

	– Odvtedy sme sa nemohli dozvedieť ani slovo o jeho manželstve a živote, až po dnes, keď sme sa stretli tu na námestí, kde nám oznámil, že si nemôže vziať maršalovu príbuznú, lebo už je ženatý.

	– Taký je, čo sa dá robiť. Čo je s vami, pane? – Smetenovič sa obrátil k schodisku, kde bol o zábradlie oprený muž v meštianskom obleku so širokým klobúkom. Klobúk mu zakrýval čelo i oči, ale bolo vidieť smrteľne bledé pery. Človek sa rukami pridŕžal zábradlia schodiska.

	Všetci sa naňho obrátili. Neznámy im kývol rukou na znamenie, že si neželá ich pomoc a vliekol sa smerom do domu. Tam naňho čakal Zdenčajov lokaj a zastavil ho.

	– Prosím, všetci sú na námestí.

	– Viem, ale chcem napísať odkaz pre slečnu.

	– Vy ste ten poručík Magdalenič, ktorý zachránil život našej…

	– Ticho! Rýchlo, potrebujem papier a atrament. Len rýchlo, priateľu…

	– Prišlo vám nevoľno, mali by ste si dať kalíštek…

	– Nechcem nič, iba ma na chvíľu zaveďte do pracovne pána Zdenčaja a dajte mi písacie potreby.

	
ŠPIÓN

	V pracovni sudcu Zdenčaja do meštianskych šiat odetý veliteľ stráže záhrebského brehu končí písanie listu, udrie pečať a so sklonenou hlavou vychádza na chodbu. Tu našiel lokaja v tichej zvade s mladou Katkinou chyžnou. Keď sa dvere otvorili, dievča sa s úľavou spýtalo:

	– To ste vy, pán poručík? Myslela som si, že lokaj si niekoho s vami pomýlil, lebo vy nezvyknete chodiť v meštianskom obleku.

	– O takomto dennom čase a na takúto slávnosť predsa nemôžem prísť v rakúskej uniforme.

	– Lokaj mal pravdu. Vyzeráte veľmi zle. Nie je vám dobre…

	– Keď vyjdem na vzduch, hneď mi bude lepšie. Prosím vás, odovzdajte tento list milostivej slečne.

	– List je adresovaný na jej priateľku Ivku Novoselovú v Záhrebe!

	– Prosím vašu pani, aby list poslala, len čo sa naskytne príležitosť.

	– Ostávate tu?

	– Ostávam v meste, ale teraz už musím odísť.

	A vykročil k východu. Chyžná zvedavo za ním hľadela a podotkla lokajovi:

	– Ktohovie, prečo tu chce ostať?

	– Mnohí z nich utekajú sem, poručík patrí medzi našich ľudí.

	– Áno, ale pre našich je užitočnejší na druhej strane.

	Chyžnú však naďalej zaujímalo, kam ide poručík, hoci je taký bledý a nemocný. Zišla po schodisku na ulicu a nenápadne sledovala mladíka, ktorý sa opieral o plot Zdenčajovho paláca a potom sa rýchlo stratil pri múre pevnosti. Dvaja strážni si pri pevnosti všimli, ako sa Zdenčajova chyžná zakráda za akýmsi cudzincom. Mali síce z toho zábavu, ale aj vážne ich to zaujalo. Stáli na stráži preto, aby chytili rakúskych špiónov, ak by sa náhodou odvážili cez Sávu. Sledovali každého neznámeho človeka, preto pozorne hľadeli aj na tohto bledého mladíka, ktorý sa zakrádal tak, ako by sa pred niekým chcel skryť. Videli, ako sa obhliadal vôkol seba. Zrejme zazrel stráže, lebo sa im vyhol. Spod murovaného portálu namieril priamo k vežičke na hradbách. Tu, pri múre, rástli vysoké kríky. Nikde nevidieť živého tvora. Všetci sú na námestí. Strážni sa obrátili a vykročili späť. No po chvíli sa rozhodli, že vyjdú hore na vežičku a odtiaľ budú sledovať podozrivého muža. Obávali sa, aby neurobili chybu, no správanie mladíka ich držalo ako na udici. Dávali dobrý pozor. Teraz sa zastavil. Hľadia… čakajú… Zrazu jeden druhého chytil za lakeť.

	– Vidíš? Čo je to?

	– Z vrecka vytiahol pištoľ. Obzerá sa. Prečo?

	– Nabíja ju…

	– Čo zamýšľa?

	– Čo ak mieni spáchať atentát na niektorého z našich?

	– Alebo dať niekomu znamenie?

	– Určite je to nejaké rakúske sprisahanie.

	– Poďme rýchlo za ním!

	Zbehli po schodíkoch z vežičky, bleskurýchle k nemu skočili, namierili naňho svoje pušky a zrúkli:

	– Odhoď zbraň!

	Zbraň v tej chvíli padla na zem.

	– Kto si? Čo si chcel urobiť?

	Strážni sa vrhli na zatknutého, pozreli mu zblízka do tváre, ktorá bola bledá ani tvár mŕtvoly.

	– Vrav! Si špión rakúskeho cisára?

	Nijaká odpoveď.

	– Musíme ho odviesť službukonajúcemu dôstojníkovi, ten ho vypočuje.

	– Vstaň a nasleduj nás na strážnicu.

	Zatknutý ťažko vstal a dovolil, aby ho hnali pred sebou. V hrubých múroch hradieb malá izbička. V nej sedí službukonajúci dôstojník. Stráž dovedie zatknutého a podá raport o tom, kde a prečo ho chytili. Službukonajúci dôstojník pozrel na zbraň, ktorú zatknutému odobrali strážni.

	– Kto ste?

	– Poručík barón Magdalenič, veliteľ stráže v rakúskej časti Chorvátska.

	– Ako ste sa sem dostali?

	– Priviezol som sa na člne.

	– Aby ste sledovali, čo sa deje na slávnosti?

	– Uhádli ste.

	– Pozrime, to je priznanie?!

	– Bolo by hlúpe tajiť to, čo je všetkým známe.

	Dôstojník sa zachvel, keď ako chorvátsky dôstojník počul takéto priznanie iného chorvátskeho dôstojníka. Zmocnil sa ho odpor:

	– Špehovali ste preto, lebo vo vašej veľmožskej krvi je nenávisť k demokracii. Viete, čo bude nasledovať?

	– Pán dôstojník, konajte svoju povinnosť.

	– O dve hodiny už budete v hrobe.

	– Som s tým uzmierený.

	Odpoveď znela, akoby ten človek bol blázon. Dôstojník ho vypočúval ďalej:

	– Čo ste chceli vykonať s touto zbraňou?

	– Odveďte ma na súd, tam budem hovoriť.

	– Dobre teda, ak sa tak ponáhľate. Táto skutočnosť na vás vrhá dvojnásobné podozrenie. Zdá sa, akoby ste dúfali, že sa stane niečo mimoriadne. Nazdávate sa, že páni veľmoži, ktorí nariekajú za svojimi privilégiami, už niečo vymyslia?

	Znova nijaká odpoveď.

	Dôstojník prikázal priviesť krytý koč, aby zatknutého nenápadne dopravil do kasárne, kde iste bude zvolaný náhly vojenský súd.

	Tak sa aj stalo. Súd sa za veľmi krátku chvíľu zišiel.

	Jeho správanie a najmä skutočnosť, že strážni ho zatkli vo chvíli, keď nabíjal pištoľ, vyvracalo všetky pochybnosti a potvrdzovalo podozrenia vojenského súdu. Keď znova povedal svoje meno, sudcovia sa rozrušene začali spytovať:

	– Poslali vás, aby ste sledovali priebeh osláv?

	– Áno, no musím povedať, že som sa sám prihlásil.

	– Ste rodený Chorvát?

	– Áno, som rodák z Karlovca. Môj otec tu vlastnil majetky na okolí Turnja.

	– Špicľovali ste za peniaze?

	– V nijakom prípade! Nenávidím Napoleona a jeho vládu. Som vášnivým zástancom Františka Prvého a prišiel som sem preto, aby som šíril nespokojnosť medzi tunajšími ľuďmi… chcel som vyvolať povstanie.

	– Koho ste chceli zabiť?

	– To vám nepoviem, napokon, bolo by vám to nanič. Hlavný cieľ som mal ten, aby sa veľa hovorilo o atentáte…

	– Viete, že vás čaká smrť?

	– Viem. Vždy som si želal umrieť za svoje ideály. Znamená to, že pôjdem na smrť čestne.

	– Považuje sa za Rakúšana, a nie za slobodného Chorváta, – podotkli sudcovia. – Samozrejme, že tak rozmýšľa a koná, keď je veľmož.

	Súd sa radil len desať minút. Priznanie špióna, že pracoval na základe svojho presvedčenia, že chcel streľbou vyvolať zmätok a navyše jeho slová o tom, že nenávidí Napoleona, boli dostatočným dôvodom na rozsudok: smrť zastrelením. Vykonanie popravy bolo stanovené na druhú hodinu popoludní.

	Po tom, ako Marmont prijal obyčajných ľudí a mešťanov, bol slávnostný obed u sudcu Zdenčaja. Zišli sa tu hostia z celého Ilýrska, predstavitelia civilných i vojenských úradov od Ljubljany po Split a Dubrovník. Prijímala ich Zdenčajova dcéra a na veľký údiv Francúzov dobre si počínala v úlohe domácej panej: akoby celý život nerobila nič iné.

	V Zdenčajovom krásne zariadenom salóne spoločnosť privítala starého Marmonta. Aj teraz bol v prostej uniforme, bez akýchkoľvek medailí a ozdôb. Predstavili mu manželky domácich úradníkov všetkých stavov, potom ho pod pazuchy chytili z jednej strany otec a z druhej Katka a odviedli ho k slávnostne prestrenému stolu v jedálni. Začali sa ozývať slávnostné prípitky, potom maršal Marmont pripil sedliakom, čo vytrvalo stáli na námestí a prítomným hovoril o nádherných zážitkoch s ľudom Dalmácie, ktorý sa ocitol na okraji biedy, lebo najskôr ho žmýkali Benátky a potom Viedeň. Na maršalov prípitok odvetil Delivuk, ktorý sa tešil veľkej priazni dalmatínskych bratov a pozdravil ich ako verných vlastencov, chrabrých synov vlasti.

	V závere pridal prípitok na osudy utečencov, ktorý v strachu o svoje dediny a rodiny vzali ako rukojemníkov dve dcéry popredných chorvátskych rodín. Jedna z nich je Zdenčajova dcéra, ktorá pobudla veľa dní a nocí s dezertérmi. Prítomní muži i ženy ledva utlmili výkriky pochybností, ale všetky pohľady prezrádzali, že obe dievčatá boli zneuctené. Delivuk chcel práve toto dosiahnuť, aby vzápätí mohol vyhlásiť:

	– Prosím pána maršala, aby som mohol vysvetliť, čo sa stalo dievčatám.

	– Urobte tak, ak to považujete za potrebné.

	– Veľmi je to potrebné, – povedal rečník a v krátkosti vyrozprával, ako sa dievčatá ocitli v jaskyni a ako sa jedného večera dezertéri opili. Mladí muži zabudli na svoju zodpovednosť voči rukojemníkom. Vrchovcovu neter zaviedli do jaskyne, kde sa mala stať obeťou všetkých, no chrabré dievča začalo kričať, že jej snúbenec položil život na popravisku za práva a šťastie prostého ľudu. V poslednej chvíli ešte zvolal, že umiera za šťastie slobodného ľudu. Jej volanie zapôsobilo ako mocný liek proti ich ošiaľu bujnej mladosti, muži od nej odstúpili, poklonili sa jej a nechali ju na pokoji až do konca.

	– A čo dcéra domáceho pána? – ozvali sa zvedavé otázky.

	– Ju si vybral mladý náčelník. Dal ju zaviesť do svojej koliby a podpitý ju začal oblápať okolo drieku.

	Hostia zbledli, no rečník pokračoval:

	– Dievča si vtedy spomenulo na ľudový zvyk: zdvihlo ruky dohora a zbratalo sa s ním.

	– Čo je to?

	– Hneď vám to vysvetlím, – odvetil Delivuk na maršalovu tichú otázku a pokračoval:

	– Keď slečna skríkla, že sa s ním zbratala, opitý rozpálený mladík najskôr z nej zložil svoje ruky a jeho vnútrom čosi otriaslo. Kľakol si, odprosil ju a vyšiel z koliby. Vonku dlho sedel, potom sa vrátil dnu a povedal jej, že ju má za svoju sestru a bude ju brániť pred všetkými. A keď sa raz v noci ktorýsi zbeh pokúsil dievča poškvrniť, vyhnal ho pištoľou a ako verný pes strážil pred kolibou až do dňa, keď boli rukojemníci zachránení.

	Všetci zmĺkli. Akoby nemohli veriť tomu, čo počuli. Maršal sa hlboko zamyslel. Zdalo mu to ako čarovná rozprávka, a nie ako skutočný príbeh. Maršal pozrel na Delivuka:

	– Prosím vás, povedzte mi niečo viac o vašich národných zvykoch.

	– Pán maršal, Chorváti majú pekné národné piesne…

	– Viem, čítal som ich vo francúzskom Telegraphe…

	– Náš národ vo svojich piesňach oslavuje svojich junákov, spieva o svojich citoch. A niektoré ľudové piesne sú o zbrataní sa dievčaťa a chlapca. V jednej z nich sa hovorí, že ak by zbrataný chlapec zneuctil zbratané dievča, stihol by ho strašný trest, nikde na svete by nemal miesto, bol by vyobcovaný z ľudského rodu.

	– To je nádherné.

	– A ešte niečo, pán maršal. Niektoré ľudové piesne sú aj o tom, ako sa zbratali celé dediny.

	– Prečo?

	– Z rozličných príčin, no najčastejšie preto, aby sa združili proti nepriateľovi. Takto zbratané dediny mali povinnosť biť sa na život a na smrť jedni za druhých a súčasne chrániť česť všetkých žien. Dievčatá a chlapci z tých dedín nesmeli uzatvárať sobáše ani v desiatom kolene, lebo takéto pobratimstvo je posvätnejšie ako rodinné putá.

	Hlboké mlčanie nasledovalo po Delivukovom výklade o brataní a pobratimstve. Zrazu dobromyseľná tvár maršala zvážnela. Významne pokyvoval hlavou. Črty jeho tváre prezrádzali, aký hlboký dojem naňho zanechalo všetko, čo počul. Pozrel na svojich mladých francúzskych dôstojníkov a vážnym hlasom prehovoril:

	– Mládenci, počuli ste niekedy niečo podobného? Nikdy ani v najhrdších krajinách by veľmoži, ani učení a zámožní ľudia, nepostupovali tak, ako v tejto krajine najbiednejší, prostý ľud. Páni Chorváti, závidím vám národ, ktorý má tak hlboko zakorenenú vrodenú morálku a mojim Francúzom hovorím: mám veľa dôvodov blahoželať slávnemu národu. Páni, len si predstavte, všetky ľudské vášne, najväčšie a najneskrotnejšie, môže zlomiť slovo pobratim, alebo brat. Zbratanie v mužovi prebúdza tie najušľachtilejšie city úcty. Koľko iných bojovníkov by v takejto situácii, v jaskyni, keď túžia po dotyku ženy, stiahlo svoju ruku z drieku mladého dievčaťa, aby sa poklonili hrobu mučeníka a bojovníka za demokraciu? Vy sami si neuvedomujete, že v zbrataní a pobratimstve sa skrýva niečo, čo by učení ľudia mali posúdiť ako dôkaz vyšších, dokonalejších a šľachetných síl prírody. A vidíme to na príklade prostého človeka, sedliaka, ktorý je najbližšie prírode. Preto sa znova klaniam tomuto človeku, ktorý má také vznešené city. Budem sa usilovať, aby sa o tom vedelo aj u nás. Nech sa sláva tunajšieho človeka roznesie do celého sveta!

	Náčelník Šporer vstal a nadšene ďakoval:

	– Sme dojatí vyhlásením pána maršala a najslávnejšieho vojvodcu. Boli sme svedkami nádherného vyznania najvernejšiemu ľudu. Vaše vyhlásenie budeme publikovať, nech ľudia vedia, že sa našla osobnosť, ktorá si váži veľkolepé hodnoty znevažovaného ľudu.

	Výjav silne zapôsobil na všetkých prítomných demokratov a k slzám dojal Zdenčajovu dcéru, živého svedka onej strašidelnej noci v lese medzi zbehmi. Markíz de Contades si prisadol k maršalovi, aby mu predniesol prosbu na omilostenie Rajka a ostatných zbehov.

	– Príďte zajtra do môjho úradu a vyriešime to tak, aby to bolo čo najvýhodnejšie pre všetkých. Zaslúžia si odmenu.

	Hostina sa skončila. Maršal spolu s ostatnými hodnostármi odišli na mestskú radnicu, kde mali vážne rokovania. Ostatní hostia sa rozlúčili s domácim pánom a jeho dcérou a opustili dom.

	– Nebudem doma do večere, – povedal Zdenčaj Katke. – Budeme sa dlho radiť.

	Všetko prijímala veselo a s úsmevom, lebo vedela, že Rajko i ostatní budú zachránení. Namierila do svojej izby. Tu jej chyžná pripravovala šaty na večernú zábavu u náčelníka Šporera. Len čo prekročila prah izby, dievča sa jej spýtalo:

	– Vaša milosť, viete, prečo sa poručík Krmpotič nezúčastnil pohostenia?

	– Prečo?

	– Lebo má v kasárni veliť poprave nejakého špióna z druhej strany Sávy.

	– Čože? Zo Záhrebu?

	– Áno, zo Záhrebu. Ide o toho poručíka, ktorý vám nosieva listy od slečny Ivky.

	– Nepomiatla si sa?

	– Pred chvíľou tu bol vojak, ktorý hľadal akéhosi dôstojníka. No hostia medzičasom už odišli. Vojak mi povedal, že pán Krmpotič nemôže prísť kvôli tej poprave.

	– Kohože to majú zastreliť?

	– Už som vám povedala, poručíka Magdaleniča za to, že je špión.

	– Tak toto je skutočné bláznovstvo! Kde je Magdalenič? Bol tu pred poludním?

	– Počas osláv bol na námestí. Potom sa pred našimi schodmi zapotácal a vyšiel hore.

	– Čo povedal?

	– Poprosil, aby si mohol niečo napísať v izbe vášho pána otca.

	– A potom?

	– Vyšiel s listom v ruke. Poprosil vás, aby ste ten list poslali do Záhrebu slečne Ivke.

	– A prečo by ho nemohol odniesť on sám?

	– Pýtala som sa, ale on odvetil, že tu ostane navždy.

	– Čože? Dievča, vrav vážne! Ako by tu mohol navždy ostať?! Ničomu nerozumiem. Kde je ten list?

	– Položila som ho do zásuvky, v ktorej sú všetky listy do Záhrebu. Katka sa rozbehla k písaciemu stolíku a prehľadala ho.

	– Áno, list je adresovaný na Ivku. To je ale čudné! Počúvaj ešte raz, čo ti povedal ten vojak?

	– Vraj pán Krmpotič nemohol prísť, lebo musí veliť vojakom pri poprave špióna zo Záhrebu.

	– Ktorého špióna?

	– Vojak povedal, vraj baróna Magdaleniča.

	– Si si istá, že je to ten, ktorý k nám chodieva?

	– Áno, slečna. A môžem dodať ešte to, že vojenský súd sa už konal.

	– To je strašné, – povedala Katka. Otvorila list a začala čítať. Chyžná sa preľakla, lebo Katka sa zrazu chytila za hlavu, začala behať po izbe ako zmyslov zbavená. Podchvíľou zastala a pozrela do listu. Potom skríkla:

	– Och, kde je otec? Hneď bež poňho!

	– Neviem, kde je. Nebude na porade s ostatnými pánmi?

	– Kedy má byť poprava?

	– Vojak povedal, že o druhej popoludní.

	– Rýchlo, kabát! Ponáhľaj sa!

	Chyžná Katke obliekala kabát a dávala kapucňu na hlavu, mladá slečna sa zatiaľ hnala dolu po schodoch. Všetko služobníctvo videlo, ako ich mladá pani beží smerom ku kasárňam.

	Tu ju pri bráne zastavila stráž. Ona však skríkla:

	– Potrebujem sa súrne zhovárať s poručíkom Krmpotičom!

	– Teraz sa s ním nemôžete zhovárať, práve sa pripravuje veliť poprave.

	– Musím sa s ním zhovárať, musím! – Katka sa prešmykla pomedzi strážnych a bežala po chodbe.

	Otvorili sa jedny dvere a vyšiel z nich poručík Krmpotič. Keď zazrel Katku, nemohol uveriť vlastným očiam. Ostal stáť, neodvážil sa dievča napomenúť, že sem ženy nemajú prístup. No ona si nič nevšímala, ale priskočila k nemu, chytila ho za ruku a kričala:

	– Nesmiete vykonať popravu, nesmiete!

	– Slečna, neviete, čo robíte?

	Chytila ho za klopne a celá zadychčaná prosila:

	– Zmilujte sa, pekne vás prosím…

	– Slečna, toto všetko robíte kvôli zvedovi?!

	Katka teraz zabudla, čo sa medzi nimi stalo a začala milým, prosebným hlasom:

	– Pán poručík, to nie je nijaký špión, to je…

	– Nový pobratim?

	Nepochopila iróniu slov, ktorými ju prerušil. V rozrušení ho držala za plecia. Jej tvár sa dotkla Krmpotičovej hrude:

	– Poručík, ide o strašný omyl. Ak nepomôžete, musím ísť za maršalom.

	– Orodovať za špióna, ktorý sa sám priznal, a to ešte veľmi hrdo, že nenávidí demokraciu?!

	Slová jej zamrzli na perách.

	– Pri – znal – sa? Ale to nie je možné!

	– Áno, slečna, priznal.

	– To nemôže tak byť. Buďte taký dobrý… veď vy nie ste taký zlý, ako vyzeráte. Vypočujte ma.

	Jej slová v ňom na okamih vzbudzovali žiarlivosť, na okamih ho zas blažili, a pod týmto tlakom sa usiloval pokojne vysvetľovať:

	– Slečna, naozaj som bezmocný.

	Vyrozprával jej, že špión sa bez násilia a dobrovoľne pred súdom priznal. Napokon dodal:

	– Špión vypovedal s takým fanatickým zanietením, že sudcovia naozaj nemohli urobiť nič iné, iba ho odsúdiť na trest smrti. Dostal som príkaz, že popravu treba vykonať presne podľa rozsudku. Mám už iba šesť minút a budem musieť odísť.

	– Pomôžte, pán poručík, – povedela a padla na kolená.

	– To, čo robíte, nie je vás dôstojné, a pomôcť sa nedá a nesmie.

	– Pochopte, ona nemôže byť špiónom. Ak sa sama obvinila, určite to urobila preto, lebo chcela umrieť, a umrieť chcela preto, lebo je nešťastná.

	– Aká ona? Čo za ona? O čom to tu hovoríte?

	– Áno, ona, ona! A vy ste odsúdili poručíka Magdaleniča!

	Katka do vysoka zdvihla list a ukázala na podpis. Lapajúc po dychu prosila:

	– Čítajte, čítajte!

	Od chvíle, keď si Katka prečítala list adresovaný na Ivku, zmocnil sa jej strašný pocit. Vedela, že musí protestovať, že nesmie dopustiť taký strašne nespravodlivý čin. Keď sa Krmpotič obrátil, že pôjde ďalej, skríkla, a poručík zastal, lebo si myslel, že sa jej niečo stalo.

	– Prosím vás, prečítajte si tento dôkaz…

	– Už nemám čas.

	– Musíte si to prečítať!

	Poručík sklonil hlavu, vzal papier, ktorý predpoludním napísal Magdalenič, a začal čítať:

	 

	„Vážená slečna Ivka,

	poručíka Magdaleniča ste poctili dôverou a povedali ste mu, že neveríte v Xéniinu zradu, že vraj máte dôkazy o jej hrdinstve pri pokuse o záchrane demokratov. Po udalostiach v Brode sa poručík Magdalenič rozhodol odhaliť vám svoje tajomstvo, lebo ho už nevládal sám uniesť. No smrteľná rana spôsobila, že vás už nikdy neuvidím. Vo chvíli, keď sa s vami navždy lúčim, musím sa vám priznať s týmto: Xéniin brat Magdalenič bol poručík, keď ho zastihla vojna. Jeho sestra Xénia, zatvorená v kláštore, kam ju umiestnil jej otčim, keďže bol odhalený jej pokus zachrániť na smrť odsúdených revolucionárov, ušla ako zdravotná sestra na bojisko. Jedného dňa priniesli jej brata smrteľne raneného. Keďže umrel, Xénia sa rozhodla skryť svoj život za život svojho brata. Vzala si jeho dokumenty, jeho uniformu a rozhodla sa vystupovať ako poručík Magdalenič. Preto odišla ako veliteľ pohraničnej stráže na Sávu k Záhrebu. Aj tu Xénia ďalej slúžila demokratickej idei, aby uniesla všetku ťarchu života. Nik netušil ani nevedel, že pod uniformou poručíka sa skrýva jeho sestra, niekdajšia krásavica, dnes iba ruina. Dvakrát som sa stretla s Delivukom. Pri Sáve a v Brode, od jeho priateľov som sa dopočula, že je ženatý. Dovtedy som verila, že jeho srdce mi kedysi patrilo. No keď som sa dozvedela, že je ženatý, všetko sa zrútilo. Bez neho nemôžem žiť. Na múroch starej pevnosti v mojom rodnom meste Karlovci sa jediným výstrelom zbavím svojho beznádejného života.

	Xénia.“

	 

	Na Krmpotičovo čelo vystúpili veľké kvapky potu a skríkol:

	– Strašné, veľmi strašné! Práve ja som musel dostať rozkaz, aby som ju zastrelil. A musím to hneď vykonať… v armáde neplatí nijaký odklad!

	– Počkajte, počkajte! A kde je on? Kde je? – skríkla Katka.

	– Kto?

	– Kde je Delivuk?! Zmilujte sa, poručík, kým nepríde Delivuk, on dosvedčí jej nevinu a vás nik nepotrestá…

	– Neviete, čo je to armáda. Súd rozhodol. Prečítajte si rozsudok. Neskoro, neskoro! – zvolal zlomený Krmpotič. Popravná čata už prichádzala.

	Dievča v nekonečnom zúfalstve nevidí nijakej pomoci. Nemôže sa už dostať ani k maršalovi… Odsúdená čo nevidieť umrie. V bezmocnom okamihu sa rozbehla za Krmpotičom.

	– Pán Krmpotič, ak ju zastrelíte, ako keby ste zastrelili Delivuka. Keď sa dozvie o jej smrti, zomrie – zabije sa!

	No poručík ju už nepočuje. Katka vybehla na ulicu. Vedela, že Delivuk a ostatní by mali byť v neďalekom mestskom dome na porade. Prebehla cez námestie, vbehla do dvorany mestského domu, otvorila dvere a z plných pľúc zvolala:

	– Xénia je na popravisku!

	Desiati, čo stáli vôkol Delivuka, vyskočili na nohy. Ozvali sa výkriky:

	– Xénia?! Ktorá Xénia?! Kde je Xénia? Prečo by ju mali popraviť?

	– Zastrelia ju! – skríkla Katka a vyčerpaná klesla na stoličku.

	Mladíci k nej pribehli. V prvej chvíli nevedeli, čo si o všetkom majú myslieť. Delivuk smrteľne zbledol a zvolal:

	– Vravte, kde je Xénia?!

	– Naše stráže chytili poručíka Magdaleniča, no bola to Xénia… Teraz je už iste mŕtva…

	Všetky zraky dopadli na Delivukovu bledú tvár. Vyčerpaná Katka mu podala list na rozlúčku. Všetci priatelia s úžasom hľadeli na to, ako sa Delivukovi pri čítaní triasli prsty. Odrazu zvolal:

	– Veď to je vražda! – pozrel na priateľov, akoby sa pomiatol a vybehol z miestnosti.

	Výjav obnovil Katkine sily. Bez slov vybehla k dverám na chodbe. Zazrela Delivuka, ktorý sa už blížil ku kasárni. Nasledovala ho a ani sama nevedela, ako sa ocitla na mieste, kde sa pred chvíľou zhovárala s Krmpotičom.

	No tu už nebolo nikoho. Zavzlykala:

	– Och, neskoro, neskoro, neskoro, poručík povedal…

	V tej chvíli počula hromový Delivukov hlas:

	– Desiatnik, zavolajte poručíka Krmpotiča.

	– Nemôžem, šiel vykonať trest smrti.

	– Nemôže, nesmie, – zvolal celý bez seba. Pokúsil sa preniknúť pomedzi stráže, no tí ho ako civila nechceli pustiť ani na dvor. On sa však rozbehol popred namierené hlavne. Ozvala sa streľba… Výstrely otriasli celou budovou a Katka skríkla.

	Hrôza sa zmocnila aj strážnych. Všetci skameneli. Cítili, že sa stalo čosi strašné. Katka už pomaly omdlieva, z Delivukovej hrude sa ozval výkrik:

	– Ak tieto guľky vnikli do jej hrude, budem ju nasledovať ešte pred západom slnka.

	– Hrôza, hrôza, – šeptala Katka a jeden strážnik musel k nej pristúpiť, aby nepadla na zem.

	Krátku chvíľu boli ticho, akoby čakali nejaké slová, ktoré by ich utešili. Vojaci zabudli, že sú v službe, podišli k Delivukovi. Ten sa chvel ako umierajúci človek. Vojaci ho chytili za plecia a odviedli do jednej izby, aby ho uložili. Delivuk bol na pokraji bezvedomia, telesné sily ho opustili a padol do mocných rúk vojakov, ktorí ho uložili do kresla. Katka už nerozoznávala jeho črty. Obaja strašne trpeli. V povetrí akoby ešte doznievali výstrely. Katka zavzlykala:

	– Je po všetkom!

	– Po všetkom! Po všetkom! – vydralo sa z Delivukovej hrude. – Čo môže byť skončené? Myslíte to vážne?

	– Krmpotič povedal, že sama sa obvinila zo špionáže, aj z toho, že huckala proti francúzskej vláde.

	– To sú bláznovstvá. Nič nemôžem pochopiť. Ona a špión? Ona?!

	Delivuk si zakryl tvár rukami. Sily ho opúšťali. Chcel by sa rozbehnúť k dverám, ale nevládze. Jeho tvár vyzerá ani tvár mŕtvoly. Zastenal ako človek, ktorému do hrude vpálili desať guliek. Stenal ako na smrteľnej posteli. Tvár má vykrivenú, oči sklenené, život v nich pohasína.

	Katka na neho hľadí. Zrazu vzplanula:

	– Teraz umierate od túžby po nej. No nemali ste pre ňu jediného priateľského slova útechy. Jej smrť padá na vašu dušu! V poslednej chvíli svojho života, – náhle sa v zúfalstvu obrátila k nemu, – prečo ste mlčali? Prečo ste nepovedali jedno jediné slovo?

	– Preto, lebo som sa nechal oklamať zákernosťou jej otčima…

	Jeho hlas znel tak chrapľavo, ako keby hovoril umierajúci.

	– Milovali ste ju, no napriek tomu ste z Viedne odišli s presvedčením, že Xénia je zradca?!

	– Podozrenie mi podstrčili ľudia a udalosti. V temnici trčali moji druhovia – demokrati odsúdení na smrť. Pozvali ma k ministrovi polície, Xéniinmu otčimovi, a on mi povedal, že Xénia zradila mojich druhov. Nik okrem nej nevedel, kde sa stretávali. Podľa čoho som mal vedieť, že to všetko bola podlá lož?!

	– Mali ste sa jej opýtať.

	– Áno, šiel som priamo do jej paláca, aby som sa s ňou porozprával. Povedali mi, že sa vydala za grófa Ruspolliho a odcestovala s ním do Talianska. Hovorili to všetci, služobníci aj jej známi. A ja, úbohý a zúfalý, lebo súd ma ušetril, rozhodol som sa odcestovať do Talianska. Keby som nebol odcestoval, bol by som sa od svojich priateľov dozvedel, že Xénia nie je zradca, ale naopak, že prenikla do pevnosti s úmyslom ich zachrániť. No keď bol jej čin odhalený, prišiel otčim a dal ju zatvoriť do kláštora. Až keď som sa vrátil do Chorvátska, dozvedel som sa všetko, aj to, že minister polície mi klamal, lebo vedel, že sa milujeme, a preto nás chcel oddeliť. Po Viedni dal rozšíriť správu, že Xénia sa vydala za Ruspolliho a odcestovala s ním do Talianska. Kým som si ja myslel, že je na svadobnej ceste, trčala v kláštore. Po celé tie roky, keď som žil vo Francúzsku, nosil som v srdci strašné presvedčenie, že milujem zradcu! Bolo to také kruté, že som nikomu nedovolil, aby predo mnou spomenul jej meno. Chcel som ju nenávidieť. Cítil som sa oklamaný, zradený. Prežil som strašné roky, veľmi som trpel. Každý deň som mal Xéniu pred očami. Nevedel som zabudnúť na jej tvár, na jej pohľady, v ktorých kedysi bolo toľko citu, toľko ducha, sily a odhodlania. Čím všetkým mi bola – kým som ju nezačal podozrievať. Bola slnkom pre moju prácu a moje nádeje, kým ma neotrávili falošné dôkazy o jej zrade. Všetko sa vo mne zrútilo. Stratil som vieru v ľudí, v priateľov, v česť. Ak ona sklamala ideu môjho života, azda môže na tomto svete existovať spravodlivosť?! Nie, všetko je lož, aj ja sám! Znenávidel som ľudí. Každé slovo, ktoré mi povedali, som považoval za faloš. Každý úsmev za márnomyseľnosť a pretvárku. Videlo sa mi, že všetci ľudia sú na svete len preto, aby jeden druhého klamali. Sklamanie rozbilo celý môj život a neostalo nič, iba ruiny, pustatina v duši, zatrpknutosť a zlosť. Strašná bolesť niekoľkokrát v mojej duši zdvihla taký víchor, až som zatúžil, aby sa zatriasla celá zem, aby sme všetci zmizli. Od toho dňa, keď ma otrávilo presvedčenie, že je zradcom mojich ideálov, v mojej duši nastalo peklo. Všetky moje city sa premenili na diabla. No aj vtedy som ju miloval! Nenávidel a miloval – súčasne! Tieto dva city vo večnom boji spôsobili, že som sa neustále cítil ani v mučiarni, ako na popravisku, na ktorom som zavíjal svoju mladosť nenávisťou z lásky…

	– Nakoniec ste na všetko zabudli?

	– Zabudol?! – skríkol. – Nie! Lásku možno zaživa pochovať, ale nemožno na ňu zabudnúť!

	– Vy ste jej vrahom!

	Znova si zakryl tvár rukami a znova zastenal, akoby ho preklali mečom. Mramorovo chladný muž pocítil potrebu vysloviť všetko svoje trápenie, odhaliť ich nejakej živej bytosti, aby sa mu dostalo trocha útechy. No Katka ho neutešovala. Jej prudká a horúca nátura mu nemohla odpustiť ani vo chvíli, keď čakal na útechu. Necítila k nemu ani štipku sympatie, ani zľutovania. Niekoľkokrát sa prešla hore-dole po izbe a napokon mu nahnevane povedala:

	– Prečo ste jej to nepovedali, keď bola nažive? Vašou povinnosťou bolo pozhovárať sa s ňou. Alebo ste naozaj nevedeli, že v uniforme baróna Magdaleniča sa skrýva jeho sestra?

	– Keď som sa po prvý raz dozvedel jeho meno a zoznámil som sa s ním na Sáve, videl som, že sa prebúdza moja minulosť, a preto som biskupa Vrhovca poprosil, aby mi o nej niečo povedal. Keď som sa dozvedel, že to všetko bola lož ministra polície, keď som zistil, že Xénia ostala verná demokratickým myšlienkam, mojim druhom a mne, nad hrobom pochovanej lásky sa strhla strašná búrka. Najmä po udalosti v Brode. Marilo sa mi, že mi je blízko, že počujem jej hlas… Zničil som svoj i jej život. Zničil som dve ľudské bytosti, ktoré boli stvorené na to, aby bojovali, pracovali a žili v kráse. Vedel som, že má brata, ktorý opustil jej matku pred druhým výdajom. Keď som vtedy na Sáve zazrel tvár toho mladíka, jeho podobnosť so sestrou bola strašne nápadná. Avšak Xéniina tvár bola biela, svieža ako jarná rosa a tvár toho mladíka bola akási vyschnutá, osmahlá, zrejme od vetra a slnka, oči unavené. No napriek všetkému tie oči mi prenikali až do špiku kostí. Keď sa na mňa pozrel, čosi sa zachvelo v hĺbke mojej duše. Keď som sa na neho díval vtedy v noci v Brode, teraz sa mi to ešte jasnejšie vynára v pamäti, v jeho pohľade bolo všetko jeho utrpenie a všetok môj omyl. Vtedy večer som hľadel na dno priepasti, do ktorej som zhodil našu lásku a naše životy. A keď som sa v tú noc vracal s priateľom domov, rozhodol som sa, že s tým mladíkom sa o všetkom pozhováram.

	– Prečo ste sa po tom stretnutí s ním neporozprávali, prečo ste sa ho nespýtali na sestru a nepovedali mu o všetkých svojich pochybnostiach?

	– Mal som, no vtedy som ešte cítil, že s nikým na svete nemôžem o nej hovoriť bez toho, aby som nekričal od bolesti. Tajil som svoju slabosť. Bol som ranený človek, ktorý sa chveje od strachu, že sa dotknú jeho rany. V skutočnosti som čakal dnešný slávnostný deň, aby som si dohovoril schôdzku s Magdaleničom…

	– Pekne ste oslávili dnešný deň!

	– Skončím ho ešte krajšie.

	– Ako?

	– Vykonám to, čo som už dávno povedal a na čo som prisahal, zabijem ju aj seba. Ona je mŕtva, zabil som ju a ja budem nasledovať…

	Vonku na chodbe sa ozvali kroky a hlasné povely poručíka Krmpotiča.

	– Čo to má znamenať? – šepla Katka a podišla k dverám.

	Do miestnosti vstúpili štyria vojaci s nosidlami prikrytými čiernym súknom. Postavili ich do kúta miestnosti a na znamenie poručíka sa vzdialili. Sprevádzal ich strnulý, sklenený Delivukov pohľad. Keď zazrel prikrývku, pod ktorou spočívalo ľudské telo, na tvár mu nabehla smrteľná bieloba. Jeho mocné telo, celá jeho bytosť, schopná odolávať bôľom a najstrašnejšiemu utrpeniu, teraz klesli. Znova ho opustili všetky sily. Spustil sa na lavicu. V tej chvíli sa z jeho duše vyplavila všetka bolesť a nemal už ani toľko síl, aby zadržal slzy, ktoré nikdy nepoznal. Delivuk, ktorý vždy vzdorovito dvíhal hlavu, ktorý s pohŕdaním hľadel na vlastné city, sa teraz topil v bolesti, strhol ho strašný vír bôľu. Krmpotič chvíľu nechápavo stál. Katka na neho pozrela so zúrivou nenávisťou a osopila sa naňho hlasom, v ktorom sa chvel plač:

	– Vy nie ste človek! Mali ste ju zachrániť, aj keby vás za to zatvorili! Kým hovorila tieto slová, Krmpotič pribehol k dverám a zamkol ich. A to vzbudilo jej pozornosť. Prečo zamyká dvere? Ani nestihla domyslieť, čo to môže znamenať, keď on k nej podišiel a ticho jej oznamoval:

	– Sudcovia prišli v stanovený čas. Všetko bolo pripravené. Sudcov som poprosil, aby som im mohol vyrozprávať, čo som sa od vás dozvedel. No oni ma odmietli, vraj špión sa už so všetkým priznal. Pokúsil som sa to vysvetliť predsedovi súdu, povedať mu o tom, že za poručíkom sa skrýva dievča, no aj on mi povedal, že už nič nemôže zmeniť, či je to muž alebo žena. No napriek tomu ešte raz zašiel za odsúdeným a spýtal sa ho, či naozaj je špión. Odpoveď bola kladná. Čo som mohol robiť? Mal som ešte jeden návrh, že streľbu budeme iba predstierať a ona po zaznení výstrelov sa zvalí ani podťatý. Odmietla aj tento návrh. Potom som sa jej spýtal, či si pred popravou nechce ešte niečo vypiť. Požiadala o pohár vína a ja som do vína potajomky nasypal uspávací prášok.

	– Naozaj ste to urobili? – zvolala Katka a chytila poručíka za ruku. Výkrik vytrhol Delivuka z mrákot a začal počúvať poručíka, ktorý pokračoval:

	– Vypila pohár do dna a ja som, ako mi to prikazuje povinnosť, šiel prezrieť pušky vojakov, ktoré boli v zbrojnici. Z každej som vybral ostré náboje a nabil som ich slepými. Potom som všetko zámerne preťahoval, aby prášok začal účinkovať. Vyviedli sme špióna na dvor, dal som nastúpiť vojakov a pozorne som sledoval, ako prášok účinkuje. Keď som videl, že sa jej začínajú podlamovať kolená, dal som povel k paľbe!…

	– A potom?

	– Pušky zahrmeli a ona spadla na kolená. Pribehol som, rýchlo som ju zakryl, aby nik nevidel, že na tele nemá jedinej rany a že nikde nie je ani kvapka krvi. Nikto si nič nevšimol. Potom som dal vojakom pokyn, aby ju naložili na nosidlá a doniesli sem. Preberám na seba všetku zodpovednosť…

	Katka od rozrušenia stískala poručíkou ruku a nemohla uveriť tomu, čo práve počula. Vtom výkrik otriasol celou miestnosťou a až teraz uverila poručíkovým slovám. Delivuk zdvihol ruky dohora:

	– Ona žije? Naozaj žije?

	– Áno, iba je omámená uspávacím práškom, – odvetil Krmpotič.

	Katka sa pozrela na Delivuka. Zazdalo sa jej, že ten človek vstal z mŕtvych a nemôže pochopiť, či stojí na zemi alebo v hrobe, či svieti slnko, alebo je úplná tma. Chvíľu stál úplne zmätený, potom strhol čierne súkno z nosidiel a zahľadel sa do bledej tváre. Zabudol na všetko vôkol seba, chytil jej hlavu a privinul si ju na hruď s nehou trpiacej matky, ktorá našla svoje dieťa. Jeho mramorová tvár sa roztopila a slzy mu zvlhli.

	– Xénia moja! – zašeptal, a v tom šepte sa chvelo všetko utrpenie mučeníka, všetky vyplakané slzy tohto sveta, celá duša bitá osudom. V tej chvíli sa otvoril hrob a z neho vstala láska, ktorú pochoval zaživa, vstala a s výkrikom sa vrhla do náručia vzduchu, slnka. Obrovskou silou sa vrhla po svetle a živote… Katka nemo hľadela na Delivuka a v duchu si kládla otázku:

	„Toto je ten, ktorého poznáme?“

	Dievča v mužskom odeve sa ani nepohlo. Viečka mala spustené, celé telo strnulé. Márne ju privolával k životu, márne si ju pritískal k srdcu… Nepočul jeho udieranie, necítil chvenie jej hrude.

	„Keby ho teraz mohla vidieť,“ zaželala si Katka. „Keby ho mohla vidieť vo chvíli bolesti a pokánia.“

	– Nedali ste jej veľkú dávku práškov? – so strachom šeptá Krmpotičovi.

	– Nebojte sa, mám lekárnické skúšky.

	Všetci traja sa strhli, lebo ktosi zaklopal na dvere. Krmpotič otvoril. Vstúpil stotník, predseda vojenského súdu.

	– Pán poručík, istý vojak mi oznámil, že pred streľbou ste vydávali akési čudné príkazy, že ste…

	– Preberám všetku zodpovednosť za svoj čin, – povedal Krmpotič. – Zneužil som svoje postavenie, aby som zachránil nášho stúpenca.

	V stručnosti povedal, čo urobil a potom vytiahol šabľu z pošvy a podával ju stotníkovi so slovami:

	– Konajte so mnou, čo vám prikazuje povinnosť.

	Francúzsky dôstojník bol v prvej chvíli prekvapený odvahou chorvátskeho dôstojníka. Jeho tvár prezrádzala, že táto odvaha ho nehnevá, ale udivuje, a preto sa spýtal:

	– Ste si vedomý, že ste zmenili rozhodnutie vojenského súdu?!

	– Som si vedomý aj toho, čo by pre maršala Marmonta znamenalo, keby dnes stratil Delivuka. Na všetko ma upozornila slečna Zdenčajová.

	– Dobre. Choďte do vedľajšej miestnosti, ale sa nevzďaľujte, kým vám neoznámime, ako sa rozhodol veliteľ. Dovolíme vám, aby ste po bránu vyprevadili slečnu Zdenčajovú a prikázali, aby ju odviedli domov.

	– Ďakujem vám, pane, lebo už nevládzem stáť na nohách.

	Katka a Krmpotič opustili miestnosť.

	Delivuk počas rozhovoru stál pri Xénii. Len čo stotník skončil rozhovor, postavil sa pred neho:

	– Pán stotník, ja som ten, ktorý je skutočným vinníkom trestného činu.

	– Ach, vy ste Delivuk? Prosím, buďte taký láskavý a vysvetlite mi ten prípad, aby som mohol informovať veliteľa.

	V tej chvíli na chodbe nastal zhon. Náhle, bez klopania, sa otvorili dvere. Dvaja vojaci v slávnostných uniformách oznamovali:

	– Prichádza maršal Marmont.

	– Poslal som maršalovi odkaz s prosbou, aby prišiel. – Čo budeme teraz robiť? – zvolal stotník a pozrel na nosidlá, na ktorých nehybne ležala Xénia.

	– To je moja starosť. Poprosil som maršala o súkromnú audienciu, no on sa unúval za mnou. Aspoň nebudete musieť podávať správu o udalosti.

	O krátku chvíľu už vstúpil Marmont v jednoduchej uniforme a rýchlymi krokmi pristúpil k Delivukovi. Pozrel mu do tváre a s napnutou pozornosťou šepol:

	– Dostal som od vás lístok, v ktorom mi píšete, že prosíte o prijatie, lebo budete žiť len do západu slnka. Čo sa vám stalo? Vyzeráte veľmi čudne, akoby ste to ani neboli vy.

	Maršal sa obrátil na sprievod a vyhlásil, že chce, aby ich nechali osamote. Ostatní sa rýchlo vzdialili.

	Keď ostali sami, Delivuk pristúpil k maršalovi a tichým hlasom prehovoril:

	– Mon général maréchal, vedel som, že ste jediný veliteľ v Európe, na ktorého sa človek v ťažkej chvíli môže obrátiť bez akýchkoľvek ceremónií…

	Maršal chytil za ruku svojho poradcu a mierne odvetil:

	– Vás mi nemôže nik nahradiť, potrebujem váš život. Je v mojom záujme, aby som si vypočul, ako vám môžem pomôcť. Človeče, veď vy vyzeráte ani smrť. Čo je? Všetko mi povedzte.

	Delivuk ukázal na nosidlá zahalené čiernym súknom, pod ktorým spočíva ľudské telo. Bez slov súkno strhol.

	– Kto je to? – udivene sa spýtal maršal.

	No mladému mužovi chýbal dych, hrdlo mu zvieralo, zúfalo bojoval, aby zvládol svoje city. Kľakol si na kolená, hlava mu padla na hruď nehybnej bytosti. Maršal podišiel bližšie a pozorne sa zahľadel na chudé telo odeté do mužského odevu.

	– Zabili ste ho?

	– Ja som hlavným vinníkom tohto nešťastia. Popravu nariadil vojenský súd. No poručík Krmpotič, proti všetkým predpisom, zmenil rozsudok…

	– Znamená to, že žije?

	Delivuk zdvihol hlavu a maršal sa preľakol Delivukovej tváre.

	– Len bolesť, ktorá sa nedá ovládnuť, mohla vaše oči naplniť slzami. Hlboko si to ctím. Odhaľte mi príčiny tejto tragédie, aby ste ma mohli požiadať o pomoc.

	Vždy mocný, nepremožiteľný muž ledva našiel slová, aby odpovedal na maršalovu otázku.

	– Toto je najväčší hrdina demokratických ideálov. Toto je moja obeť za to, že som uveril klebetám. Toto je človek, ktorému dôverovali a ku ktorému sa utiekali demokrati na druhom brehu Sávy.

	– Ako sa sem dostal? Čo sa s ním stalo? Prečo je v bezvedomí?

	– Od uspávacieho prášku.

	– V tom prípade nech rýchlo príde lekár.

	Maršal vykročil k dverám a vydal príkaz stráži, ktorá stála pred dverami:

	– Ihneď priveďte vojenského lekára!

	Onedlho prišiel lekár a Marmont prikázal:

	– Doneste liek, aby sa mohli neutralizovať účinky spacieho prášku.

	Lekár sa rýchlo pobral preč, maršal sa vrátil k Delivukovi, chytil ho pod pazuchy a odprevadil ho ku kreslu.

	– No tak, čo sa stalo? Vravte!

	– Maršal, toto je moja jediná láska, no ja som ju hlúpo odvrhol…

	– To je žena?

	– Áno, žena… všetko vám vysvetlím.

	– Človeče, najskôr by ste sa vy mali dať do poriadku, lebo…

	– Ďakujem, ďakujem, hneď sa spamätám…

	– Kto je tá žena?

	– Bohatier, ktorý chcel položiť život na ochranu demokratov. Teraz v prestrojení zastáva funkciu veliteľa pohraničnej stráže na Sáve.

	– To je tá osoba, ktorá vyhodila do povetria strážnicu, aby vás zachránila pred rakúskou šibenicou?

	– Áno. Už dávnejšie si prisvojila dokumenty a oblek svojho brata, ktorý padol na bojisku. Začala vystupovať ako barón Magdalenič.

	– V tom prípade musíme dať všetko rýchlo do poriadku. Ani nie tak kvôli nám, ako kvôli našim sympatizantom na druhom brehu Sávy. Všetci sa ocitnú v nebezpečenstve, ak celú situáciu rýchlo a šikovne nevyriešime.

	Vtom sa vrátil lekár. Maršal rýchlo podišiel k nosidlám.

	– Mal by som nemocného prezrieť, – podotkol lekár.

	– Netreba, – zastavil maršal lekára. – Len nám dajte liek, aby sme tohto muža v bezvedomí priviedli k životu.

	– Ak mal prázdny žalúdok, nebude to dlho trvať. No bolo by ho treba podrobnejšie prezrieť.

	– Neviem, kedy naposledy jedol, ale nemáme čas na prehliadky. Musí čím skôr nadobudnúť vedomie a zotaviť sa.

	Lekár nalial Xénii nejakú tekutinu do úst a oznámil:

	– Onedlho príde k vedomiu.

	– V poriadku, ostaňte nablízku, ak by sme niečo potrebovali.

	– Nedovolil som prehliadku, – hovoril maršal potichu Delivukovi, – lebo lekár by prišiel na to, že je to žena. Priateľu, musíme zabezpečiť, aby sa čím menej ľudí dozvedelo, že je to žena. Tak sa nám ľahšie podarí dosiahnuť to, čo chceme. Keby sa odhalilo, že demokrati musia byť povďační žene, pre našich stúpencov na druhom brehu Sávy by to znamenalo väzenie…

	– Prepáčte, maršal, ale celkom to nechápem.

	– V stave, v akom sa nachádzate, je to prirodzené. Musíte dovoliť, aby som sa predovšetkým staral o vašich priateľov v Rakúsku. No najdôležitejšie je, aby všetko ostalo tak, ako bolo. Ona musí ostať barónom Magdaleničom a vojenský súd sa znova zíde na moje požiadanie. Potom, och, pozrite, prichádza k vedomiu. To je skvelé…

	Delivuk sa odrazu zmenil. Akoby vstal z mŕtvych. Priskočil k nosidlám, kľakol si a hľadel do jej tváre. Rozrušene a s napätím čakal, kedy otvorí oči. Maršal stojí pri jej hlave a vzrušene sleduje výjav. Xénia otvára oči. Pohľad má mútny, upretý do stropu.

	Delivuk rozochveným hlasom prehovoril:

	– Xénia, drahá, naveky milovaná…

	Jej viečka sa znova spustili, počuť vzdych, šeptom blúzni: – Aké je krásne počuť jeho milý hlas…

	– Blúzni? – spytuje sa Delivuk a hladí jej tvár i vlasy. Obaja čakajú a mlčia. Zraky pozorne upierajú na jej viečka. Zrazu sa oči dokorán otvoria a Delivuk sa potichu spytuje:

	– Drahá, uvedomuješ si, kde si?

	– Kde? Áno, on je pri mne, prišiel si po mňa, ideme, pekne je…

	Tieto slová mu spôsobili triašku, spomenul si na niekoľko krátkych chvíľ, čo boli spolu, keď ich srdcia raz v noci splynuli, keď mu vyjavila, že prahne po obyčajnom meštianskom domčeku, v ktorom by mohli slúžiť svojim ideálom, venovať sa jeden druhému, svojmu šťastiu, láske, citom slobodného človeka. Bleskurýchle sa mu hlavou mihali tieto myšlienky a spomína si na jej sen o šťastí bez veľmožských dvorov, bez prepychu, v ktorom žijú skazení ľudia. Chveje sa od spomienok, ktoré ona v podvedomí znova prežíva a prebúdza dávno pohasnuté túžby, že tento sen sa premení na skutočnosť. Už na nej nevidí mužský odev, zabúda na jej kedysi peknú tvár kvitnúcej bujnej krásy, ale vidí ju ako vtedy, v plnom rozpuku nevšednej krásy.

	Trpezlivo čaká, kedy sa jej vráti vedomie. Napokon zvíťazili lekárove kvapky.

	– Rýchlo sem, – šepol Marmont Delivukovi. – Nesmie vás hneď zazrieť.

	Xénia otvára oči. Prezerá si izbu. Začína si spomínať na to, čo sa stalo. Pokúša sa sadnúť, cíti, že jej pomáhajú dve ruky. Zazrie staršieho pána, ktorý sa k nej nahol a milým hlasom sa jej spytuje po francúzsky:

	– Vy ste poručík Magdalenič, všakže?

	– Áno… ja som…

	– Nebojte sa, pán poručík. Stalo sa strašné nedorozumenie…

	– Nie, mňa odsúdili…

	Delivuk stojí tak, aby na neho nevidela a čaká, kedy bude môcť k nej pristúpiť. Maršal milo pokračuje:

	– Ja som Marmont. Dúfam, že ste o mne počuli. Povedzte mi, ako statočný demokrat, prečo ste sa priznali k tomu, čo ste nespáchali? Prečo ste chceli, aby vás odsúdili na smrť?

	Ona sklonila hlavu. Chcela tajiť, ale zlomené telesné sily odhalili jej dušu. Nárek sa vyvalil z jej hrude. Delivuk vykročil k nej, ale Marmont mu ráznym pohybom zakázal priblížiť sa. Pohladil jej hlavu a milo prehovoril:

	– Museli ste prežiť strašnú tragédiu, no vy ste hrdina, poznám vaše činy. Viem, že aj tentoraz ovládnete svoje city a ešte raz sa obetujte, aby ste pomohli zachrániť svojich priateľov…

	– Zachrániť? Pred čím?

	– Pred väzením, pred popravou.

	– Prečo?

	– O všetkom sa porozprávame, keď sa zotavíte z tohoto strašného úderu. Osobitne musíme poďakovať poručíkovi Krmpotičovi, ktorý nám zachránil váš život a život môjho najvernejšieho priateľa, vášho stúpenca. On totiž vyslovil sám nad sebou rozsudok, keď sa…

	– Kto? Kto prosím?

	– Delivuk.

	– Och, – zvolala Xénia a rozochvela sa na celom tele.

	– Odkázal mi, že sa poberie za vami skôr, než zapadne slnko.

	– To nie je možné, to nie je možné…

	Maršal dal Delivukovi znamenie. Ten podišiel pomaly, akoby nemal síl. Xénia hľadí na jeho bolesťou vykrivenú tvár.

	Nemá, strnulá, stratená. Jej myšlienky i sily úplne zamreli. Delivuk chytí jej ruky a priloží si ich k tvári. Rozochveným hlasom šeptal:

	– Xénia, jediná moja láska. Strašne si ma chcela potrestať. Keby som ťa bol našiel mŕtvu, bol by som odišiel za tebou. Sľúbil som to už dávno, s tebou na život i na smrť. Bez teba by som už nebol schopný splniť nijakú úlohu.

	– To je minulosť, pekná a milá minulosť…

	– Nikdy to nebola minulosť…

	– Čo sa so mnou stalo, keď som znova tu? – spýtala sa.

	– Poručík Krmpotič zmenil rozsudok a zachránil ťa pred večnou vinou. Och, drahá, prosím ťa, urob, čo si želá a potom pôjdeme ku Katke Zdenčajovej.

	Marmont sa znova priblížil a usmial sa:

	– Poručík, prepáčte, že vás nevolávam vaším pravým menom. Robím tak kvôli udržaniu vojenského tajomstva. Znova predstúpite pred súd a popriete svoju vinu.

	– Neuveria mi.

	– Tu je svedok, – ukázal na Delivuka, – a nájdu sa aj ďalší, ktorí vás dobre poznajú. Všetko sa to hneď zariadi. Mali by sme ešte raz zavolať lekára, aby vám dal niečo na posilnenie, lebo ste veľmi slabá.

	Marmont vydal nové príkazy a potom sa utiahol do kútika miestnosti. Na nosidlách ležala Xénia a bolo vidieť, že je veľmi vyčerpaná. Akoby iba s námahou znášala nový život, do ktorého sa zrodila pred chvíľou. Strašné, nečakané udalosti premohli jej sily. Cítila, že každú chvíľu môže upadnúť do bezvedomia. Ťažko sa ovládala. Všetko si to všimol dobrý starec a otcovsky k nej podišiel:

	– Musíte sa zotaviť, zosilnieť, to je teraz najdôležitejšie zo všetkého. Potom sa vrátim a dohovoríme sa, ako ďalej.

	Do miestnosti prišiel lekár. Jeden vojak doniesol podnos s čajom a niečo na zjedenie. Marmont pomáhal Delivukovi a usilovali sa, aby Xénia niečo zjedla.

	Ona však bola otrasená blízkosťou muža, kvôli ktorému chcela umrieť. No prítomnosť maršala jej pripomínala, že znova musí vystupovať ako poručík a chrabro prijať všetko, čo chce Marmont, oslavovaný a udatný vojak. Pevnou vôľou začala ovládať svoje fyzické sily. Po chvíli si už vzala liek a čaj, pomaly sa začínala zotavovať, najskôr jej duch a potom aj jej telo, zvyknuté na námahu. Vôkol nej rýchlo robili prípravy, aby mohol znova zasadnúť súd. Vtom vstúpil Bedekovič. Podišiel k nemu maršal i Delivuk a dali mu potrebné pokyny, ako má prebiehať súd.

	Členovia súdu boli zdesení, keď zazreli Marmonta pri poručíkovi, no nik nemal čas na to myslieť, lebo ich upozornili, že musia konať rýchle a dôverne. Stotník, ktorý predsedal súdu, vyzval členov, aby začali s novým procesom.

	Xénia už stála na nohách, bola smelá a pokojná. Maršal dal sudcom posledné dôverné pokyny a potom nasledoval proces, ktorý kvôli nebezpečenstvu zo strany Rakúska musel ostať najväčším tajomstvom.

	Slovo si vzdal predseda súdu:

	– Poručík Magdalenič sám seba falošne obvinil. Poručík Krmpotič v poslednej chvíli získal údaje o tom, že Magdalenič je nielen stúpencom, ale aj mnohoročným bojovníkom za demokraciu a preto nedovolil, aby umrel. Znova vyzývame poručíka Magdaleniča, aby odpovedal tomuto súdu na tri otázky. Prvá: čo cítite k novej vláde v Ilýrsku?

	– Považujem ju za osloboditeľov Chorvátov od Rakúska.

	– Ste pripravený pre ňu pracovať a pomáhať jej?

	– Aj život položím…

	– Vyzývame dvoch svedkov, aby dosvedčili pravdivosť vyhlásenia poručíka Magdaleniča.

	Pred súd predstúpili Bedekovič a Delivuk s vyhlásením, že ručia svojimi životmi za pravdivosť Magdaleničovho vyhlásenia.

	– Teraz vám dávam ďalšiu otázku: čo ste chceli robiť, keď vás stráž zatkla s pištoľkou v ruke?

	– Chcel som spáchať samovraždu, pištoľ som mal pri sluchách.

	Predseda súdu potom prikázal, aby priviedli strážnych, ktorí zatkli poručíka. Obaja vyhlásili, že v prvej chvíli si mysleli, že sa chce zabiť. No keďže mali príkaz byť ostražití, pomysleli si, že by to mohol byť aj nejaký špión, a preto sa naňho vrhli. Zatknutý im však odmietal čokoľvek povedať, a preto ho predviedli svojmu veliteľovi.

	– Prečo ste dovolili, aby vás obžalovali? – znova sa spýtal predseda súdu Magdaleniča.

	– Zišlo mi na um, že v tom rozrušení by som mohol zle streliť, a preto som sa rozhodol vyhlásiť sa za špióna, aby ma popravili. A to som aj urobil.

	– Dám poručíkovi jednu otázku, – ozval sa maršal Marmont. – Prečo sa chcel zastreliť?

	Na okamih sa rozhostilo ticho. Potom poručíkova hlava sa oprela úplne o hruď a on vyhlásil:

	– Znenazdania ma zastihol najťažší úder v celom mojom živote. Stojac na schodisku Zdenčajovho paláca vypočul som si rozhovor, ktorý mi poskytol dôkaz, že jediná láska môjho života zradila a uzatvorila manželstvo…

	Na tieto slová sa Delivuk strhol, no Bedekovič ešte väčšmi. Významne sa na seba pozreli a poručík pokračoval:

	– Všetko som počul jasne a nemohli byť o tom nijaké pochybnosti. To mi pomútilo rozum, a preto som sa cítil priam šťastne, keď ma strážni chytili a obvinili zo špionáže.

	Bledá tvár a trasľavý hlas otriasli prítomnými. Delivuk iba s námahou skrýval svoje rozrušenie. Po kratšej porade s porotcami predseda súdu vyhlásil:

	– Týmto konštatujem skutočnú, neodvolateľnú pravdu: poručík Magdalenič sám seba obvinil, lebo sa nachádzal v duševnom otrase. Preto sa jeho sebaobvinenie ruší a oslobodzuje sa. Na záver zdôrazňujem, že celý tento proces treba považovať za najprísnejšie služobné tajomstvo.

	Sudcovia vstali, zasalutovali maršalovi a vykročili k dverám. Keď sudcovia odchádzali, Bedekovič podišiel ku Xénii, milo ju pozdravil a spýtal sa:

	– Prosím vás, vysvetlite, o akom manželstve ste to počuli, keď ste sa rozhodli umrieť?

	Bledá a roztrasená sedela na stoličke a iba s námahou potlačila vzdych. Napokon zdvihla pohľad a šeptom sa priznala:

	– Stála som sama na schodisku Zdenčajovho domu a dole, podo mnou, vaši priatelia sa zhovárali o čudnej správe, ktorú počuli z Delivukových úst…

	– O akej správe?

	– Doslovne povedali: „Delivuk je ženatý!“, – na okamih zmĺkla, akoby zbierala sily a potom pokračovala: – Do tej chvíle som žila iba prácou za jeho ideu. No keď som počula, že je ženatý, zamrel vo mne život. Nuž a urobila som, čo som urobila…

	Udivený Marmont sa obrátil na Delivuka:

	– Priateľu, toľké roky sme boli spolu a vy ste mi niečo také zatajili?

	– Žil som odlúčený od jedinej, ktorú som miloval a našiel som ju tu, na okraji hrobu.

	– Teda to je ona?

	– Nikdy iná nejestvovala.

	– V tom prípade je jej moja pomoc dvojnásobne užitočná, lebo som pre demokraciu zachránil dvoch junákov – ju a vás.

	Delivuk zabudol na prítomnosť Marmonta a Bedekoviča a privinul si Xéniu na hruď.

	– Xénia moja! Láska moja, ty môj hrdina!

	Obaja sa ponorili do šťastia z prvej schôdzky po utrpeniach, ktoré, ako sa mi zdalo, trvalo celé veky.

	– Ó, to je zázrak, popravisko im vrátilo život a šťastie, – šepol Marmont a spolu s Bedekovičom opustili miestnosť.

	Po súde predseda vojenského súdu vojaka, ktorý mu povedal, že pri poprave sa nekonalo podľa predpisov, vyzval:

	– To, čo si videl, musí ostať najprísnejším tajomstvom. A všetci ostatní sa musia zachovať rovnako. Nik sa nesmie dozvedieť, čo sa tu odohralo. Musíte zložiť prísahu.

	Vojaci zdvihli pravice.

	Marmont odišiel na prehliadku kasární, potom dal zvolať dôstojníkov a oznámil im:

	– Pri príchode do Karlovca ste obyvateľom obsadili veľa miestností v ich domoch. Nazdávam sa, že ste si už dosť užili pohostinnosti, a preto je potrebné, aby ste sa presťahovali do budov patriacich štátu. Chceme si získať srdcia Chorvátov svojím konaním. Zapamätajte si: toto je historické posolstvo Napoleona a maršala Marmonta.

	Potom si zavolal Bedekoviča a niečo mu potichu povedal. Bedekovič zaklopal na dvere miestnosti, ktorú pred krátkou chvíľou opustil spolu s Marmontom. Hneď mu odpovedali. Zazrel, že Xénia už sedí na stoličke vzpriamene a jej tvár už má prirodzenú farbu. Delivuk sedel pri stole a bolo zrejmé, že už skončil svoju bôľnu spoveď.

	– Maršal si želá, aby sa poručík ukázal celému veliteľstvu a vojakom. Musí prejsť po chodbe, aby ho všetci videli, že z kasární odchádza slobodný. Neskôr sa Marmont s poručíkom pozhovára o tom, ako sa má správať k svojim predstaveným na druhom brehu Sávy. Môže pán poručík…

	Delivuk ju nežne chytil za ruky.

	– Nevidíš, o koľko je už jej lepšie? Nech sa maršal nebojí. Uvidí nebojácneho mladíka.

	A uvidel. Veselo a milo hľadel na Xéniu, ktorá k nemu kráčala ráznym krokom. Obdivoval jej vojenské vystupovanie, ktoré pôsobilo veľmi presvedčivo.

	– Keby Rakúšania na druhom brehu Sávy vedeli, kto sa skrýva pod touto uniformou a čo sa tu dnes odohralo, museli by ste ostať medzi nami. Ale v tom prípade všetci vaši priatelia, stúpenci demokratických názorov, by sa dostali do väzenia. Preto je potrebné, aby všetko ostalo tak ako bolo. Medzičasom pohľadáme vášho nástupcu, ktorý vás bude schopný nahradiť.

	– Ubezpečujem vás, že až teraz mi služba na hranici bude pôsobiť ozajstné potešenie. Do smrti vám budem povďačná, čo ste dnes pre mňa urobili.

	Neočakávane chytila Marmontovu ruku a pobozkala ju.

	– Pozrime, aká je mocná, ani tomuto som nevedel zabrániť, – dojato sa ozval maršal. – Musím vám povedať, – pokračoval vážnym hlasom, – že medzi Chorvátmi a Slovincami som našiel nemálo hrdinských žien. Avšak vy ste medzi na prvom mieste. Šťastné to krajiny, ktoré majú takýchto hrdinov! Nech Ilýrske provincie Chorvátov a Slovincov budú nedobytnými pevnosťami, ktoré neotvoria svoje brány ani Rakúšanom ani Talianom.

	– Pán maršal, môžem už dnes ísť do Záhrebu?

	– Myslím, že by ste si mali predĺžiť pobyt a odísť až zajtra ráno, keď budete odpočinutejšia. Kedykoľvek ma budete potrebovať, vždy som vám k službám.

	Rozlúčila sa a maršal ju pobozkal na čelo. Pri odchode však vojensky zasalutovala – znova to bol poručík Magdalenič. Všetci jej mlčky odzdravili a ona vyšla ráznym, vojenským krokom. Delivuk a Bedekovič vykročili za ňou a odprevádzali ju po bránu kasárne.

	– Čaká na nás slečna Katka, ktorá už pre vás pripravila izbu, – podotkol Bedekovič.

	– Ďakujem, – ticho odvetila a nepokračovala v rozhovore. Keď prišla k schodom, z ktorých sa predpoludním rozhodla ísť na popravisko, zastala. Zmocnila sa jej akási hrôza. Delivuk ju vzal za ruku. Xénia šepla:

	– Tu, na tomto mieste, som počula tie slová…

	– Ktoré postavili most ponad čiernu rieku minulosti, – Delivuk ju v tej chvíli chytil okolo drieku a nadvihol na schody. Bola už tma. Ohlásili ich Katke, ktorá sa vrhla Xénii okolo krku a začala ju bozkávať. Potom ju zaviedla do izby, ktorú pre ňu určila. Prikázala, aby poručíkovi doniesli večeru do jeho izby. Tu sa mohli pokojne a bez obáv pozhovárať. Delivuk ich onedlho opustil, lebo bol pozvaný na večeru k Marmontovi na Švarčove majetky. Bedekovič šiel k náčelníkovi Šporerovi. Onedlho odišla aj Katka a Xénia si mohla ľahnúť.

	Konečne ostala Xénia sama. Ľahla si do postele, ruky si priložila na hlavu a začala vzlykať. No teraz to už bol plač radosti, ktorý sa nečakane prihlásil v jej doteraz smutnom živote. Zmocnil sa jej príval šťastia. Nadišla chvíľa, keď si plne uvedomila obrovský zvrat vo svojom živote.

	O štvrtej hodine ráno stál pred Zdenčajovým domom koč, v ktorom boli dvaja muži. Pri dome sa zakrádal muž v dlhom kabáte a mieril k bráne, keď vyšiel von, mieril ku koču. Bedekovič vzal do rúk uzdy a Delivuk si sadol vedľa muža, čo prišiel. Koč sa pohol smerom na juhozápad.

	V Záhrebe generál Hellendorff, šéf pohraničnej tajnej polície, netrpezlivo chodil hore-dole po úrade. Podchvíľou pozrel na hodinky a znova sa nervózne prechádzal. Už svitalo a ten, ktorého očakával, ešte neprišiel.

	Konečne mu ohlásili poručíka Magdaleniča. Generál si oddýchol a mladého poručíka milo privítal:

	– Myslel som si, že tentoraz vás už odhalili.

	– Nechýbalo veľa a bol by som zle pochodil. Ktosi ma spoznal a oni ma zatkli.

	– Och, človeče! Ako sa vám podarilo ujsť?

	– Zachránili ma pekné očká mladučkého dievčaťa. Zoznámil som sa s ňou pri svojich predchádzajúcich tajných návštevách Karlovca. Je to dcéra šľachtica. Keď sa dozvedela, čo sa stalo, hneď pribehla a povedala, že sme snúbenci a že slávnosť som využil iba na to, aby som tajne za ňou prišiel.

	– Skvelé!

	– Teraz ma môžete na druhý breh posielať aj každý deň, dievča ma chráni.

	– Jej otec príjma vo svojom dome Francúzov?

	– Každý, ku komu prídu, ich musí prijať.

	– Iná vec je to, či ich prijíma milo, alebo nie. To je dôležité. Musíme sa presne dozvedieť o všetkých, ktorí s nadšením vítajú francúzsku vládu. Raz, keď Krajinu znova získame späť, všetkým stúpencom súčasnej vlády dáme vyznamenanie, aké im právom patrí, – povedal generál a urobil gesto, ktoré znamenalo: slučku na krk.

	– Keď jej otec prijíma v dome mňa, vášho špióna a jeho dcéra ma skrýva, musí vám byť jasné, ako sú naklonení francúzskej vláde.

	– Samozrejme. Ako národ prijal maršala Marmonta?

	– Privítanie bolo veľmi chladné, oficiálne…

	– Inteligencia ako privítala Napoelonovo prehlásenie?

	– Žiaľ, to som nevidel, lebo ma práve vtedy zatkli, ale počul som, že Francúzi sa sťažovali, lebo vraj prehlásenie sa nestretlo s nadšeným ohlasom.

	– Veľké šťastie, že emigrant Delivuk už nie je nažive. Inak by sa všetci nadchýnali novou francúzskou vládou, vychvaľovali by ju do neba a zatracovali Rakúsko. Bol naším veľkým nepriateľom, poburoval ľudí proti nám. Naozaj máme šťastie, že už ho niet medzi živými. Nevšimli ste si, – znova začal generál, – či ľudia zo Záhrebu udržujú nejaké spojenie s tými na druhom brehu Sávy, v Karlovci?

	– Nemôžem to s istotou tvrdiť. Aspoň nateraz neviem o tom, že by takéto spojenia jestvovali.

	– Napriek tomu sa tvrdí, že Francúzi majú v Záhrebe skupinu ľudí, ktorá s nimi sympatizuje.

	– Pán generál, o takej skupine nič neviem. Som šľachtic a vynakladám všetky sily, aby som odstránil každého stúpenca francúzskej demokracie, ktorá je namierená proti moci šľachty. Bol som medzi nimi veľakrát, no ani raz sa mi nestalo, že by som zistil čo len náznak sympatií alebo stykov. V tomto ohľade sa môžete spoľahnúť na môj dobrý nos.

	– Skvelé! Môžem pokojne odísť do Viedne. Tu, v Chorvátsku, už neviem vydržať. Okrem toho ma zaujíma, čo sa vo Viedni dozviem o tom šialenom povstaní, ktoré chceli pripraviť vojvodovia. Veď z toho mohla byť vojna! Počas mojej neprítomnosti pozorne sledujte každú maličkosť. Všetko, čo zistíte, oznámte môjmu námestníkovi.

	– Máte moje slovo. Svoje povinnosti budem vykonávať rovnako horlivo, ako doteraz.

	– To rád počujem. Nuž, do videnia!

	Generál sa rozlúčil s poručíkom a odišiel z kancelárie.

	TREST

	Viedenskí veľmoži Zinzendorf a Kinsky sedeli vo veľkom salóne plnom krásnych a pohodlie zvyšujúcich vecí. No podobajú sa na dvoch bedárov, ktorí nemajú ani strechu nad hlavou, ani poriadnej lavice, aby si sadli a oddýchli. Zinzendorf sa pohráva s prstami, akoby sledoval myšlienky, ktoré mu víria hlavou. Kinsky, akoby dobitý, sedí pokojne. Na stole svietnik a v ňom horí iba päť sviečok. Zdá sa, že im prekáža aj toto svetlo, lebo odhaľuje ich tváre, ktoré vyzerajú ani strašidelné ministerské protokoly. Už dávno dali zhasiť všetky lustre, aby svet z ulice nevidel bohatstvo paláca. V tichu počuť hlasy. Deti sa naháňajú po uliciach, plačú, kričia, nasledujú ich ženy, ktoré svojím krikom prehlušujú všetky zvony mesta, ženy zúfalo kričia: „Chlieb! Sme hladní!“ Akoby popri paláci chodili celé sprievody, akoby na prepychovom zariadení ostávali visieť zúfalé výkriky z ulice. Zinzendorf oboma rukami udiera do stola:

	– Nepovedal som vám už dávno, pred troma-štyrmi rokmi, len čo sa objavila tá žiariaca kométa – Napoleon. Hovoril som: „Toto je čosi nové, neznáme. Uzavrite s ním mier, nebojujte s ním! Lenže páni svojím rozumom nevedeli pochopiť, že na svete sa mohlo objaviť aj niečo rozumnejšie a skvelejšie než je Rakúsko. Hlúpa nadutosť! Pravdaže, Napoleon môže byť kométa, ktorá zažiari iba krátko, no napriek tomu je tu. Zapamätajte si, radil som mier už pred troma rokmi. Mohli sme sa zachrániť. Ale takto slávna Viedeň hladuje.“

	– Cisár bol v rukách svojej ženy.

	– To nebola žena, lež nevzdelané, nevychované hlúpe decko! V celej Viedni nebolo nič také bláznivé. Ani umývačka riadu nemá taký krátky rozum, a vy ste jej dovolili, aby ovládla cisára, lebo chlapovi na konci jeho mužnosti sa ešte zažiadalo mladučkého tela. Kvôli tomu sme skrachovali. Národ hladuje a my si nemáme čo kúpiť. V žiadnej dedine už niet mládenca, všetci ušli do lesov, aby sa zachránili pred cisárovým vojskom. Neviem, kedy história zaznamenala takúto biedu, ktorú nezavinil nepriateľ ani jeho slaboumnosť, ale vášeň k jednej žene. Pompadúrka a jej nasledovníčky boli dámy, no táto je len na chvíľkové radovánky! Kvôli nej štát prišiel o pol milióna vojakov a zničila svoje hospodárstvo! A navyše, aj on sa už zhovára s „bielou ženou“.

	– Áno, to je veľmi nepríjemné. Pruské noviny už o tom priniesli satirickú báseň…

	– V ktorej sa veľmi jasne píše o neviditeľnej ruke, ktorá strčila pod koberec kus dreva práve na miesto, po ktorom mala ísť tehotná Mária Terézia Sicílska.

	– A v tej satirickej básni sa ako refrén opakujú slová, že bývalá cisárovná zomrela vo februári a už v marci cisár prosil Lodoviku o ruku. Niečo také naše dejiny naozaj nepotrebovali.

	– Nie naše, ale habsburské dejiny. Keď cisárovná sa na dvore neukázala už niekoľko mesiacov. Cisár síce vychladol, ale už bolo neskoro.

	Za závesom sa zjavil lokaj a ticho oznamoval:

	– Jeho veličenstvo posiela príkaz, aby sa vaše jasnosti hneď dostavili na dvor.

	– Bude to niečo veľmi dôležité, keď nás volá hneď po zasadnutí ministerskej rady.

	Cisára Františka našli vo veľkom salóne. Bol obstúpený ministrami a poradcami. Udivilo ich to. Cisár ich pozval do veľkého kabinetu na poradu. Sadol si za vrch stola a začal:

	– Viete, koľko sme si vytrpeli, váhajúc medzi mierom a pokračovaním bojov. Nakoniec jej výsosť cisárovná demonštratívne opustila dvor. No medzičasom som dostal list, v ktorom mi oznamuje, že našla „skvelý dôvod na zmierenie,“ ale že ho chce predložiť pred všetkými ministrami a poradcami. Preto sme schôdzku stanovili na dnes o piatej popoludní. Vravím to preto, lebo mám isté dôvody…

	Páni boli veľmi prekvapení. Cisár sa významne pozrel na najmladšieho poradcu knieža Metternicha. Ten si vzal slovo:

	– Poradil som jeho veličenstvu, aby návrh prijal a pripravili sme všetko potrebné. Dvormajster to teraz oznámi cisárovnej, ktorá prišla pred hodinou.

	Na druhej strane paláca, v komnatách cisárovnej Lodoviky, je všetko v pohybe. Prvá dvorná dáma Dora Höllenbachová doprevadila svoju paniu na dvor. Posmeľuje ju:

	– Výsosť, na dvore niet muža, ktorý by mal také rozumové schopnosti ako vy. Onedlho budeme svedkami triumfu vášho umu.

	– Myslíte si, že prijmú moje návrhy?

	– Kľaknú si pred vás a budú vám so slzami v očiach ďakovať, že ste zachránili trón a štát. Och, vaša výsosť, keby Karlo, ten obľúbenec cisára Františka, bol spolupracoval so mnou, už dávno ste mohli mať v rukách všetku cisársku moc.

	Zatiaľ čo sa takto zhovárali, Dora česala cisárovnej čierne kučery do zvodnej ofinky nad čelo. Čierne Lodovikine oči sú vyzývavé. Nádherné šaty pristanú jej štíhlemu dievčenskému drieku.

	– Už je päť hodín, – pripomínala dvorná dáma. – Vaša výsosť, ste vzrušená?

	– Nie, len nechcem, aby si ma nechala osamote s cisárom po tom, ako sa zmierime. Nech ešte chvíľu žobroní…

	– Výsosť, zariadim to tak, aby cisárovná ostala v spálni so svojou matkou. Veľmi je dôležité, aby ste sa ešte držali bokom, aspoň kým sa nevrátia vojvodovia, vaši bratia. Najlepšie by bolo, keby ste vydržali dovtedy, kým nebude všetko tak, ako vy poviete. Och, výsosť, drahá cisárovná, úplne sa vyžívam vo vašom víťazstve!

	– Tešia ma tvoje slová. Vymenujem ťa za kňažnú. A teraz Lombarďanka ide prvá rozdrviť Korzičana a jeho rakúskych sluhov.

	Za cisárovnou kráča jej matka, vojvodkyňa Beatrica a dve grófky – dvoranky. Cisárov dvormajster oznamuje:

	– Jeho veličenstvo cisár František a jeho excelencie vás pokorne očakávajú.

	Sprievod sa pohol.

	Dvere veľkého kabinetu sa dokorán otvorili. Dvadsať osobností stojí v špalieri. Uprostred cisár. Všetci sa hlboko ukláňajú. Cisárovná sa správa ani prvý suverén. Cisára pozdravuje rovnako ako ostatných kývnutím hlavy. Potom si sadne za vrchstôl a pokojne prehovorí:

	– Vaše veličenstvo, vaše excelencie! Rozhodla som sa pre mier. A to znamená spásu a šťastie Rakúska a jeho veličenstva.

	Obavy prítomných sa začali rozplývať.

	– Pozdvihneme rakúske cisárstvo, aby bolo také silné ako nikdy doteraz. To je moje želanie.

	– Aj nás všetkých, – zašeptalo niekoľko hlasov a ona pokračovala:

	– Aby sme to dosiahli, v prvom rade sa treba zbaviť nepriateľa, ktorý nám poskytol mier…

	Prítomní sa udivene pomrvili, no ona neprestala hovoriť:

	– Našla som cestu k víťazstvu na bojovom poli. Ani netušíte, akú obrovskú vec sme vykonali, ja a moji bratia.

	– Vy – ko – na – li? – so strachom slabikovali páni.

	– Samozvanca Napoleona som vyhnala z celého juhu.

	Páni na seba pozreli a bolo vidieť, že pochybujú o jej zdravom rozume.

	– Pomocou svojich bratov som rozpútala revolúciu na celom juhu od Kotora po Ljubljanu!

	Slová dopadli ako delové gule. Všetci uhli hlavami, akoby sa podvedome uhýbali nebezpečenstvu. No ona ďalej rýchlo hovorila a oni od prekvapenia neboli schopní ju prerušiť.

	– Celý národ sa postavil na moju stranu, – dodala cisárovná. – Pozrite, tu je prvý list poslaný kuriérom v prvý deň ich pobytu v Záhrebe. Francesco mi píše: „…všetci nadšene súhlasili s mojou výzvou.“ V druhom liste oznamuje: „Úspech je obrovský, máme vojsko a všetky krajiny sa s nadšením postavili na stranu povstania.“

	– Prosím, aby nám to vaša výsosť vysvetlila bližšie. Nechápeme dobre, o čo ide, – odvážne podotkol Zinzendorf.

	– Všetko je veľmi jednoduché. Vyzvala som národy na juhu, aby vyhnali Napoleona a oni nadšene súhlasili. A zatiaľ čo sa my tu zhovárame, tam už Napoleonova moc skončila.

	– Aký národ? Kto ho vedie?

	– Všetky národy juhu vedie demokrat Delivuk.

	– Už nemôžem počúvať tieto bláznovstvá, – zvolal cisár a podišiel k Metternichovi.

	Ministri vstali. Cítili sa ako keby boli na plese bláznov. Cisárovná sa naďalej správala ako regentka. Cisár šepol Metternichovi:

	– Knieža, v tejto chvíli všetko odovzdávam do vašich rúk. Vykonajte všetko, čo ste mi navrhli.

	– Sú Napoleonovi vyslanci v salóne?

	– Áno, tam na mňa čakajú.

	– Výsosť, ostaňte s nimi, kým sa tento cirkus neskončí.

	Cisárovná si niečo šeptala s matkou a prvou dvornou dámou.

	Cisár vyšiel do susedného salónu a Metternich prikázal, aby otvorili všetky dvere na kabinete. Z jednej strany vstupovali vojaci a z druhej traja muži v odevoch veľmožov a s nimi desať mladých veľmožov. Cisárovná zvolala od radosti. Vybehla v ústrety bratom a začala ich objímať:

	– Bratia moji! Víťazi v revolúcii. Všetko sa skončilo! My sme pri moci!

	– Milá sestra, v tejto krajine pohŕdajú vojvodami, v žilách ktorých koluje s božím požehnaním kráľovská krv. Počúvaj a rozsúď! Obyčajní dôstojníci nám prekazili, aby sme v Brode uskutočnili svoj plán a celou cestou do Viedne nás viedli v ozbrojenom sprievode. Správali sa k nám ako keby sme boli zatknutí.

	Zatiaľ čo sa sťažovali udivenej cisárovnej, vysokí dôstojníci predkladali písomné správy vicebána a generála Kneževiča zo Záhrebu, ktorý odhaľoval pokus o takzvanú revolúciu, ktorú chceli pripraviť vojvodovia, bratia cisárovnej.

	– Všetky správy o revolúcii musím dostať ja! – začala kričať Lodovica. – Dala som už tlačiť letáky. Tlačia ich všetky viedenské tlačiarne!

	– Toto je najrozumnejšia reč, akú sme kedy od cisárovnej počuli, – milo sa ozval knieža Metternich a prikázal tajomníkovi, aby ihneď všetky letáky doniesli na dvor a aby ďalšie tlačenie zakázal pod trestom smrti.

	– Treba hneď odsúdiť na smrť vojakov, ktorí sa odvážili eskortovať mojich bratov do Viedne, – kričala cisárovná.

	– Jej výsosť totiž nevie… – začal vysvetľovať knieža.

	– Kto sa odvažuje tvrdiť, že cisárovná niečo nevie?!

	– Výsosť chcela, aby sa všetko urobilo v rodinnom kruhu. Preto sa zišli všetci ministri a takto budeme aj pokračovať…

	Metternich zamieril medzi cisárových poradcov a šepol:

	– Prosím pánov lekárov, ktorí počúvali slová cisárovnej, aby svoje názory písomne predložili cisárovi a aby teraz hneď cisárovnú odviedli pod zámienkou, že budú mať vážnu poradu…

	Šiesti páni vystúpili zo skupiny a podišli k cisárovnej:

	– Výsosť, sme pri vás a prosíme, aby sme sa šli poradiť.

	– Ach, konečne som všetkým dokázala, že mám pravdu, – zvolala a ani netušila, že ide s lekármi. Nazdala sa, že sú to ministerskí tajomníci a poradcovia. Dvere sa za nimi zatvorili.

	– Otvorte! My patríme do sprievodu cisárovnej! – kričal vojvoda Francesco.

	– Len chvíľočku, – uklonil sa Metternich a potom zamieril k dôstojníkom. Niečo im ticho prikázal a potom sa znova obrátil na vojvodov:

	– Toto je doprovod, ktorý zodpovedá vám a vašim zásluhám, – rukou ukázal na skupinu dôstojníkov, ktorí obstúpili vydesených vojvodov a odvádzali ich z kabinetu.

	– Ručíte za nich svojimi životmi, ak čo len jeden z nich ujde, – zvolal Metternich za veliteľom odchádzajúcich dôstojníkov.

	Vo vedľajšom salóne sa cisár František cítil strašne ponížený týmto výjavom. Ovládol sa však a pokojne sa začal zhovárať s francúzskymi vyjednávačmi:

	– Počuli ste, že cisárovná je nervovo chorá a nie si je vedomá svojich vyhlásení a činov. A jej bratia, ako ste si mohli všimnúť, sú traja mladí muži, ktorí prišli o zdravý rozum, lebo sú veľmi namyslení. Lekári vám písomne doručia svoje stanovisko o nemoci cisárovnej a o nevypočítateľnom správaní jej bratov. Cisárovnú pošleme na liečenie a vojvodov do domáceho väzenia, ktoré som už dal pripraviť.

	Teraz nastal pre Františka najťažšia chvíľa. Francúzskym vyjednávačom musel vyhlásiť:

	– Prosím cisára Napoleona, aby nepodnikal nič proti mne a môjmu štátu. Podrobnejšiu správu o tom šialenom nápade, z ktorého sa mohla stať veľká tragédia, predloží môj vyslanec priamo jeho veličenstvu cisárovi Napoleonovi.

	V kabinete zatiaľ knieža Metternich vysvetľoval cisárovým poradcom a ministrom:

	– O celej tej revolúcii som bol včas informovaný priamo od vicebána. Keby nebol svojim Chorvátom poradil, ako múdro postupovať, dnes by už tu mašírovalo Napoleonovo vojsko. Najčudnejšie je, že už aj v Londýne vedia, čo chceli vojvodovia podniknúť. Pozrite, tu sú listy, ktoré mi píše môj priateľ gróf Münster: „Tunajšie noviny už informujú o povstaní, ktoré má vzplanúť v bývalých rakúskych provinciách v Chorvátsku, v meste Brod.“ Gróf Münster nazýva túto revolúciu „fanatickým pokusom vojvodských desperádov“, ktorý mohol celú Európu skropiť krvou, keby nebolo chorvátskych vlastencov, čo to celé prekazili. Najsmutnejšie je, že cisárovná vo svojej nervovej horúčke vlastnoručne napísala list istému chorvátskemu demokratovi, ktorý vlastne znemožnil ich plán.

	– Chorvátsky demokrat? A kto je to?

	– Nik iný ako ten Delivuk, ktorý bol obžalovaný spolu s Martinovičom a Lackovičom. Pozrite, čo dnes vlastnou rukou píše nášmu cisárovi: „Prikladám odpis listu jej výsosti cisárovnej Lodoviky. Pripomínam, že list som si prevzal, viedol som vojakov prezlečených za sedliakov, ktorí mali aj letáky vyzývajúce k revolúcii. Vojaci sú moji bratia z druhého brehu Sávy. Týmto vyhlasujem, že ak by sa ktorémukoľvek vojakovi, dôstojníkovi alebo civilovi či ktorejkoľvek osobe – vyzvanej aby slúžila v tejto pochybnej akcii – čokoľvek stalo, ak by im čo len hrozil najmenší trest, originál listu zverejním v celej Európe. Znamená to, že opatrujem ten kus papiera na obranu svojich bratov.“

	– Krásne to zbabrali! – šepli prítomní, no Zinzendorf sa zasmial:

	– Delivuk by mal plné právo nazvať nás hlupákmi. No v skutočnosti ohrozuje nás všetkých, a to viac než celá armáda. Nezabúdajte, v jeho vrecku je list cisárovnej, ktorý nás môže zničiť v očiach celého sveta.

	Vo dverách sa zjavil cisár a spýtal sa:

	– Ako sa ten Delivuk dostal do styku s mojou ženou?

	– Vaše veličenstvo, na vlastnú päsť som urobil vyšetrovanie celého prípadu a zistil som, že cisárovná Delivuka spoznala podľa obrazu, ktorý jej doniesla prvá dvorná dáma baronesa Dora Höllenbachová.

	– Ach ták?! Tu by sa dalo kadečo odhaliť, – dôrazne povedal Zinzendorf.

	Ostatní prikývli a cisár ustarane mlčal.

	– Nuž, dnes sme vykonali veľkú a nebezpečnú úlohu, – podotkol Kinsky. – Veličenstvo, máte ešte nejaké príkazy?

	– Nadnes toho už naozaj bolo dosť. Zajtra budeme pokračovať. Pred verejnosťou musíme zahladiť túto strašnú hanbu, ako najlepšie vieme. Dnešok ma veľmi, veľmi unavil, – a cisár poprosil pánov, aby sa vzdialili. Ostal sám s Metternichom.

	– Chcel by som urobiť poriadok s Dorou Höllenbachovou, – ozval sa cisár, len čo boli sami.

	Knieža hneď vydal príkaz, aby prvú dvornú dámu pozvali do kabinetu. Vstúpila a ceremoniálne sa uklonila. Stála pokojne a čakala na príkazy s notesom v ruke.

	– Nemienim dávať nijaké príkazy, – povedal cisár.

	– Ako sa do rúk jej výsosti dostal portrét demokrata Delivuka? – znezrady sa spoza jej chrbta ozval knieža Metternich.

	Nenazdala sa, že v cisárovej prítomnosti by sa knieža odvážil klásť otázky. Aby kniežaťu dala najavo svoju nevôľu, že sa nespráva podľa dvornej etikety, ani naňho nepozrela, ale odvetila cisárovi:

	– Veličenstvo, neviem, ako jej výsosť získala obraz zradcu habsburského cisárstva.

	Odpoveď bola pokojná, jasná, akoby to nebola práve ona, čo vlastnou rukou podala obraz cisárovnej.

	– Jej výsosť vám nikdy ten portrét neukázala? – pokračoval knieža.

	Ešte stále obrátená chrbtom ku kniežaťu odpovedala iba cisárovi:

	– Veličenstvo, videla som ten obraz rovnako ako všetky dvoranky v súkromnom kabinete jej výsosti.

	– Prečo ste cisárovnú neupozornili, že je to obraz zradcu? – pýtal sa ďalej knieža.

	– Veličenstvo, nemám právo zasahovať do pocitov a zmýšľania cisárovnej, – odvetila a predstierala zdesenie, akoby teraz nechtiac priložila svoje polienko cisárovnej, ktorú prehlásili za slabomyseľnú.

	Knieža ju pozorne sledoval, skúmal každý jej pohľad, každé pohnutie tváre či prstov a pritom bezohľadne pokračoval:

	– Cisárovná nikdy nič nevedela o demokratoch, o súdoch a už vonkoncom nevedela o Delivukovi. Niekto ju na neho upozornil a doniesol jej jeho obraz. Kto to bol?

	– Veličenstvo, nebola som prítomná pri všetkých audienciách cisárovnej.

	– Nejaká osoba, ktorej bol veľmi dobre známy proces s demokratmi, doniesla obraz toho vodcu a o všetkom jej výsosť podrobne informovala. Viem to a mám na to dôkazy, dokonca viem, kto to bol, – rázne povedal knieža a prudko pristúpil k prvej dvornej dáme.

	Dora naňho pozrela veľmi pokojným pohľadom, v ktorom nebol ani náznak toho, že by sa cítila vinná alebo zmätená. Vydržala jeho prísny pohľad a potom, hľadiac ponad knieža, povedala cisárovi:

	– Vaše veličenstvo odo mňa žiada, aby som odhalila celú pravdu?

	Knieža nebadane dal cisárovi znamenie očami a cisár vzápätí dôrazne povedal:

	– Áno, chcem počuť celú pravdu! Vravte!

	Knieža sa trocha odvrátil, aby skryl strašnú zvedavosť, ktorá sa zračila na jeho tvári. Prvá dvorná dáma odpovedala:

	– Keď veličenstvo chce počuť pravdu, som nútená odpovedať aj proti želaniu svojho srdca. Totiž, jej výsosť nie je vinná, že pri tomto stole raz zastihla toho darebáka Karla, ktorý sa na smrť zamiloval do cisárovnej…

	– Čože?! Karlo sa zamiloval do cisárovnej?! – s rehotom sa pýtal cisár.

	– Áno, zaľúbil sa, kým ešte bola… – zasekla sa, akoby prehltla nejaké slovo a potom pokračovala: – Zaľúbil sa do nej, kým ešte nebola cisárovná. A on chodil…

	– A potom? – spýtal sa knieža, lebo videl, že cisár nemá odvahu ďalej sa pýtať.

	– Potom, aby vzbudil záujem jej výsosti o svoju osobu, využil jej nenávisť voči Napoleonovi. Upozornil ju na Delivuka a doniesol jeho obraz. Karlo obalamutil cisárovnú.

	Cisár a knieža si vymenili krátke pohľady a počúvali ďalej.

	– Karlo cisárovnej hovoril o tom demokratovi ako o nejakom čude, ako o človeku, ktorý tak zbožňuje cisárovnú, že by pre ňu urobil všetko na svete.

	– Vy teda tvrdíte, či cisárovná sa zamilovala do Delivuka?

	– Podľa všetkého do jeho schopností, ktoré boli prísľubom na zvrhnutie Napoleona. Len takto prefíkaný Karlo mohol totiž srdce cisárovnej… Jej výsosť bozkávala Delivukov obraz, ktorý držala vo svojom salóne, lebo bola presvedčená, že Delivuk pripraví revolúciu, o čom Karlo hovoril tak presvedčivo. Napokon, podrobnejšie o tom vie mladý, pekný gróf Pálffy, ktorý sa ako ochranca cisárovnej v Budíne od nej ani na krok nevzdialil.

	Prvá dvorná dáma sa rozhodla, že teraz si cisára získa naveky pre seba.

	– A vy ste si to nevšimli? – prísne sa spýtal cisár.

	– Lebo z hĺbky duše cisárovnú milujem.

	– Nenávidíte ju! Nenávidíte! – knieža ju hrubo prerušil.

	– Veličenstvo, prosím, aby ste ma ochránil pred touto strašnou klebetou! – rázne povedala Dora Höllenbachová.

	– To, čo vraví knieža, nie je klebeta, ale pravda. Ba čo viac, vy na cisárovnú žiarlite a usilujete sa ju odvrátiť odo mňa. Preto ste sem dovliekli Delivukov obraz a nakriatli ste ju na tú šialenú revolúciu.

	– Veličenstvo, prosím verejný súd za prítomnosti cisárovnej. Nezaslúžila som si, aby ma takto očiernili, lebo vždy som bola najvernejšou osobou vášho veličenstva.

	– Najpodlejšou, – znova prehovoril knieža. – Najpodlejšou a najzlomyseľnejšou intrigánkou, aká kedy chodila po tomto dvore.

	– Hneď odíďte do svojich služobných komnát, – prikázal cisár, – a ani sa z ich nehnite. Pred vaše dvere postavím stráže.

	– Ja, najčistejšia duša, najskvelejší charakter, ktorý malo toto mesto a tento dvor, ja sa mám dožiť takejto nespravodlivosti? Mňa zbožňuje celá Viedeň!

	– Naozaj patríte do blázninca, – povedal cisár.

	– Možno do väzenia, – prehovoril knieža, – keby pre intrigánov jestvovali také domy. No intrigáni vášho rangu by ich zborili slovami.

	Dora sa uklonila cisárovi a veľavýznamne povedala:

	– Očakávam spravodlivý verejný súd, na ktorom budem môcť vyjaviť, čo som doteraz nepovedala, a potom nech posúdia moje činy, ktoré vždy boli v službách vášho veličenstva.

	– Počkajte vo svojom úrade na naše rozhodnutie.

	Cisár sa odvrátil k oknu, kým sa ona ceremoniálne ukláňala:

	– Veličenstvo, budem čakať.

	Knieža podišiel k cisárovi:

	– Keďže ste mi všetko zverili, dovoľte, aby som ju odsúdil.

	– Rozsudok musím podpísať aj ja, a to mi je nemilé…

	– Prečo, vaše veličenstvo?

	– Nuž, slúžila mi v rozličných veciach, slúžila mi ako udavačka i ako milenka a kadečo iné, o čom by som nechcel verejne hovoriť. Nad touto ženou nemôžem vyniesť rozsudok.

	– Dobre, veličenstvo, vymyslíme niečo iné. A dovtedy nech čaká. Možno mi niečo zíde na um.

	Lokaj ohlásil cisárovho dôverníka Karla. Cisár dal príkaz, aby ho hneď uviedli.

	– Knieža, keďže ste do všetkého zasvätený, dám mu iba niekoľko otázok a ostatné prenechám na vás.

	Len čo Karlo prekročil prah, cisár sa ho hneď spýtal:

	– Ty si doviedol zradcu Delivuka?

	– Nie, veličenstvo.

	– Prečo odpovedáš tak jednoducho?

	– Hneď vám všetko vysvetlím. Keď som prišiel do Záhrebu, na generalite som dostal služobné oznámenie, že Delivuk umrel pri explózii na hranici v strážnici pri rieke Sáva.

	– A čo si robil potom?

	– Veličenstvo, neprechádzal som sa po Záhrebe s rukami za chrbtom, ale na každom kroku som sa dozvedal dôležité veci. Keď som vicebánovi ukázal dokumenty, že som vaším dôverníkom, hneď som sa dozvedel, že v Záhrebe sú vaši švagrovia, ktorí sa pripravujú do Brodu.

	– Pozrimeže, ako sa zhodujú tvoje vyhlásenia s tvrdeniami kniežaťa, – podotkol cisár.

	– Veličenstvo, Karlo do tejto chvíle hovoril úplnú pravdu. Bez vášho vedomia som poslal do Záhrebu svojich ľudí hneď v ten deň, keď cisárovná začala blúzniť o revolúcii v Brode, lebo nedostala nijaké správy od svojich bratov. Keďže nie je diplomat, nevedela, že to musí držať v najprísnejšej tajnosti. Karlo, môžete pokračovať, – povedal knieža.

	– Ako počujem, veličenstvo vie, že vojvodovia chceli v Brode rozpútať revolúciu.

	– Pravdaže viem všetko, ale ma zaujíma, čo si videl ty, a čo si si ty všimol.

	– Videl som, ako váš vlastizradca zachraňuje naše cisárstvo pred Napoleonovou pomstou.

	– Delivuka si nedoviedol?

	– Bol som povinný oslobodiť vaše veličenstvo od povinnosti bohato odmeniť svojho nepriateľa.

	Cisár si uvedomil, že jeho služobník ho prevyšuje duchom a že nemusí nič odpovedať. Preto sa obrátil na knieža, ktorý znova vzal situáciu do svojich rúk:

	– Pán Karlo, niekto nám povedal, že vy ste nahovorili cisárovnú na revolúciu v Brode.

	– Knieža, niečo také by mohol povedať len blázon, alebo vybíjaný darebák.

	– Nazdávam sa, že to bol ten druhý prípad. Mohli by ste nám povedať všetko, čo o tom viete.

	Karlo krátko a jadrne vyrozprával všetko, čo sa udialo, a potom zrazu prestal hovoriť:

	– Vaše veličenstvo, prosím, aby ste mi do zajtra dali voľno. Som úplne zničený, padám od únavy, hnevu, hnusu a bôľu.

	– Kto ti to všetko spôsobil?

	– Najväčšia hnusoba a zloba, aké môže vymyslieť ľudský mozog, diabolská skazenosť, jej telo je schránka zlomyseľnosti a duch slizký, odporný had. Veličenstvo vie, o ktorej žene hovorím. Mojej snúbenke dokazovala, že svojho času som Xéniu nesledoval do Záhrebu na váš príkaz, ale preto, lebo Xéniu milujem. A to bola vraj príčina, prečo som si nemohol vziať svoje verné dievča. Dozvedel som sa, že spáchala samovraždu. Veličenstvo, už nemôžem vydržať ani chvíľu…

	– Dobre, pošli mi písomnú správu. Potom ti určím inú službu, – aby si si mohol založiť rodinu.

	– Prineskoro, – zašomral. Uklonil sa a opustil kabinet.

	Vonku na chodbe stál lokaj a držal na hrubom remeni veľké psisko. Len čo sa Karlo objavil, pes sa začal šklbať a približovať ku Karlovi. Karlo chytil vôdzku, no nevyšiel na chodbu, ale do paláca. Prešiel cez terasu, ktorá viedla do druhého krídla. Kráčal rázne, rýchlo, akoby ho tam niekto očakával.

	Zastavil sa pred dverami, za ktorými bola Dora Höllenbachová.

	Každý jeho pohyb prezrádzal, že je veľmi rozhodný. Podchvíľou sa zohol a šepol niečo psovi do ucha.

	Uplynula polnoc. Karlo stojí pred dverami svojej zarytej protivníčky, ktorá mu otrávila život. Zrazu sa jeho výraz zmenil. Akoby potreboval vzduch, akoby sa musel zhlboka nadýchať. Vystrel sa a zaklopal. Z izby sa ozval Dorin hlas.

	– Áno, čakám, môžte vstúpiť.

	Kľučka šťukla, Karlo pootvoril dvere. Prvá dvorná dáma sedela na stoličke pri písacom stole a čakala na cisárovo rozhodnutie. No keď namiesto cisárovho sluhu zazrela Karlovu tvár, jej pohľad, ktorý bol schopný vyjadriť všetko na tomto svete, chladne a veliteľsky pozrel na cisárovho dôverníka. Karlo na ňu sústredne hľadel. Z jeho očí šľahali dva pekelné plamene, akoby ich podpálili všetky jedovaté a otravné plamene tohto sveta. Prvej dvornej dáme sa zamarilo, že v tom ohni zhoria aj jej kosti. Pokúsila sa ešte niečo urobiť.

	Karlo sa sklonil k psovi a polohlasne mu hovoril, akoby stenal a súčasne prosil:

	– Drahý, jediný priateľu, zúčtuj s ňou…! Pomsti ma! Udrela naša hodina! Pes skočil ponad písací stôl. Ozval sa strašný vresk. Karlo zabuchol dvere, dvakrát skrútol kľúč v zámke a zmizol v tme schodiska.

	Cisár nikdy v živote už nevidel svojho verného dôverníka Karla. Kdesi navždy zmizol…

	Na druhý deň na svitaní odcestovali cisárovi vyjednávači do Paríža. Viedol ich známy diplomat major Tetternborn, aby doručil cisárovo ospravedlnenie zúrivému Napoleonovi, ktorý sa začal vyhrážať.

	Na cisárovo želanie najskôr k nemu prišiel knieža Metternich a utiahol sa s ním do súkromného kabinetu. Očakával, že cisára nájde zničeného udalosťami. Všimol si však, že je úplne pokojný a veselý, čo nijako nezodpovedalo situácii, v ktorej sa nahádzal štát i on sám.

	– Vaše veličenstvo dostalo nejaké dobré správy? Francúzi vám niečo oznámili?

	– Dúfam, že Napoleon sa ponad to povznesie. Počúvajte však, čo sa stalo. Dnes ráno našli v úrade mŕtvu prvú dvornú dámu.

	„Hádam len nie je kvôli tomu taký spokojný?“ pomyslel si knieža a nahlas sa spýtal:

	– Otrávila sa?

	– Nie, roztrhal ju akýsi pes. Povráva sa, že včera večer tu bol Karlo so svojím psom. A môj dôverník sa včera nevrátil domov.

	– Znamená to, – odpovedal knieža –, skrývajúc svoje myšlienky, – že odpadá všetko, čo sme chceli proti prvej dvornej dáme podniknúť. Vybavil to za nás Karlov pes.

	Cisár vďačne pozrel na knieža, že ho takouto odpoveďou zbavil akýchkoľvek starostí s Dorou a povedal:

	– Celú noc som premýšľal o tom, aké obrovské služby ste preukázali môjmu trónu. Zachránili ste ma pred katastrofou, do ktorej ma uvrhla cisárovná. Nemienim sa s vami rozísť do konca života.

	Takto knieža Metternich začal svoju dlhotrvajúcu vládu nad cisárom Františkom a nad habsburským dvorom.

	TAJOMSTVO RAJKOVEJ MATKY

	Sneh sa topil. V duchu jari zem sa prebúdzala. Slnko hrialo a mámilo život. Úzkou poľnou cestičkou kráčala Katka. Bola zahalená v plášti a na peknej hlávke mala jarnú čiapočku. Popri nej kráčal dedinský chlapec a viedol ju cez slivkový sad. Deti a starci hľadia na ňu ako na zázrak. Náhlivými krokmi vstúpila do nižšieho domčeka. Na prahu ju s brechotom pozdravilo psíča. Chlapec otvoril dvere a ona vstúpila do biednej izby. Stuchlina jej vrazila do nosa a začalo ju dusiť. Na posteli ležala žena, ruky mala ani kostra a na tvári mŕtvolná bieloba. No ani toto nemohlo celkom zotrieť stopy jej bývalej krásy. Žena otvorila oči, veľké, čierne, smutné, vyplakané oči.

	– Vy ste slečna Katka Zdenčajová?

	– Áno, ja som to. Poslali ste ku mne chlapca. Povedzte mi všetko. Urobím pre vás všetko, čo budem môcť.

	– Chcela som vás vidieť skôr, než umriem.

	– Prečo ste ma chceli vidieť?

	– Môj syn nikoho na svete nemiloval tak ako vás.

	– Váš syn? Kto je váš syn?

	– Rajko, váš pobratim.

	– Och prečo ste ma nezavolali už skôr? Pošlem vám lekára a všetko, čo potrebujete.

	Nemocná pohla hlavou a šepla:

	– Ďakujem, už nič nepotrebujem, len to, aby som vás videla a s niečím sa vám zdôverila.

	Dievča si sadlo na okraj biednej postele, zahľadela sa do mŕtvolne bledej tváre a započúvala sa do bôľnej spovede:

	– Kedysi som bola pekná. Bolo to moje nešťastie, lebo zemepán ma vzal do svojho kaštieľa. Naveky sa okolo mňa motal… Bránila som sa a prosila, aby úbohú poddanú nechal na pokoji. Ale márne! Bol všade, kde som bola ja. Mal násilnícku povahu, no ku mne bol dobrý a milý. A bol pekný, veru tak! Stalo sa nešťastie a ja som sa do neho zaľúbila. Potom prišlo dieťa a on ma poslal na dedinu, aby som mu nestála v ceste. Ostala som sama, s prázdnymi rukami. Žila som na dedine a tajila meno vinníka. Keď Rajko podrástol, prejavila sa v ňom prudká otcova nátura. Povedali mu, že je pankhart a on sa zaprisahal, že svojho otca zabije. Chudák, zabil iného a ušiel do hory. Nikdy som mu to nepovedala, lebo by ho ešte aj dnes zabil. No teraz umieram a chcem, aby sa neverný otec dozvedel o mojej smrti. Tu je, – spod podhlavníka vytiahla malý balíček v starej deravej červenej šatke. – Tu je jeho obraz, to bolo všetko, čo som si odniesla z kaštieľa, keď ma vyhnal. Prosím vás, neotvárajte to skôr, kým neodídem z tohto sveta. Keď umriem a vy sa dozviete, kto bol Rajkov otec, prosím vás, povedzte mu, aby sa postaral o svoje dieťa. Nech nedovolí, aby bol do konca života v hore. Rajko nikoho nemá tak rád ako svoju zbratanú sestru. Ak ho poprosíte, poslúchne vás a nezdvihne ruku na svojho otca.

	– Sľubujem vám, že ho zadržím, aby nespáchal zlý skutok.

	Nemocná vzdychla, zahľadela sa do stropu a povedala:

	– Čo zlé som spravila, že môj jedináčik sa musí skrývať v hore ako hajduk? Čo som spravila, že život ma takto bije?

	Na jej vychudnutej tvári a vyschnutých rukách ležala celá tragédia duše, ktorá sa celý život prebíjala cez tŕnie a teraz doráňaná a skrvavená klesla na ceste, aby vydýchla naposledy.

	Katka sa zhrozila nad tragédiou, ktorá sa začala v malej biednej izbietke, na schátralej posteli. Prečo? Môže byť osud taký krutý?

	– Rajko nevie, že umieram, – znova prehovorila chorá. – Bol u mňa vtedy, keď ho prenasledovali tak ako psi honia ranenú zver. Ak ho neuvidím skôr, než umriem, povedzte mu, že ho prosím, aby otcovi odpustil tak, ako mu ja odpúšťam.

	Oprela hlavu o slamník, zahľadela sa na Katku veľkými čiernymi očami. Dievča sa k nej naklonilo a začalo ju utešovať:

	– Hneď pošlem lekára a dobré jedlo. Vyzdraviete a budete šťastná so svojím synom.

	No ona sa iba trpko usmiala a odvetila:

	– Nad týmto domom nikdy nepreletelo šťastie.

	Jej smutné oči hľadeli na Katku. Akoby to boli Rajkove oči.

	– No nesmiem sa sťažovať, – šepla nemocná. – Aspoň raz som videla tú, ktorú Rajko miluje…

	Katke vyhŕkli slzy do očí. Podala nemocnej ruku a milo sa jej prihovorila:

	– Nie, nie, vy vyzdraviete a uvidíte svojho syna slobodného a šťastného.

	Na tvári nemocnej však ostal chlad. Ani slovo už nenašlo odozvu v jej srdci. Veľké smutné oči hľadeli na dievča a z nich akoby už hľadela smrť.

	– Milá mamička, verte, že vyzdraviete. Och, prečo ste ma nezavolali skôr? Musím zariadiť, čo treba.

	A rozbehla sa domov. Hneď poslala lekára, bielizeň a jedlo. No pred očami neustále mala malú izbičku s nemocnou, v okolí ktorej každá vec hovorila iba o utrpení, biede a smútku.

	Prebrala sa až vtedy, keď do izby vstúpil mladík zahalený do jarnej kabanice.

	– Xénia! – skríkla Katka. – Ako dlho sme sa nevideli? Celé tri mesiace! Prečo prichádzate tak zavčasu? Ešte nie je tma.

	– Teraz ma stráže pustia, nemusím čakať na tmu, – odvetila Xénia. – No niekoho som priviedla, – do miestnosti vstúpilo dievča a zložilo si závoj z tváre.

	– Ivka! – zvolala Katka nadšene a obe priateľky si padli do náruče.

	– Och, ako dlho sme sa nevideli! – povedala Ivka. – Od toho dňa, ako ma hajduci pustili domov a teba si ponechali. Ako som na teba myslievala! Kto mohol tušiť, že nás postihne taký osud a že našu vlasť roztrhnú na dvoje, že nebudeme môcť prejsť Sávu, aby sme sa videli. Dnes som poprosila nášho veliteľa, aby ma previedol. Chcela som konečne vidieť, ako vyzerajú Chorváti, ktorí nie sú pod Rakúskom.

	– Vidíš tú premenu?

	– Och, áno. Prechádzala som po námestí, kde bedárom rozdávajú hydinu a šatstvo. Keď som sa dívala na mešťanov, ktorí prechádzali popri mne, zdalo sa mi, že všetci sú akísi odpočinutí, že v nich žije nádej.

	– A u vás? – spýtala sa Katka.

	– U nás je všetko pochmúrne, skľúčené, pritisnuté k zemi. Všetci ťahajú za sebou okovy. Ešte si veľmi dobre spomínam, keď naši junáci umierali v Budíne. Milutinovič v poslednej chvíli povedal slová, ktoré mi navždy ostali v pamäti. Bol to odkaz, ktorý zanechal celému svetu: „Nešťastné ľudstvo, prečo nosíš reťaze, keď len na tebe je, aby si ich strhlo?“ Čím viac premýšľam o tých slovách, tým mi je jasnejšie, že ľudia sú iba dovtedy otroci, kým sú zbabelci. Ale čo ti to hovorím, Katka moja! Prišla som ťa navštíviť, počuť, ako sa mávaš. Aj Xénia doniesla správy zo Záhrebu.

	Veliteľ pohraničnej stráže sa obrátil na Katku:

	– Neposlali by ste niekoho po Delivuka?

	– Veľmi ste netrpezlivá, kedy ho znova uvidíte. Chápem vás, – podotkla Katka.

	– Ach, slečna, nateraz je najdôležitejšie pomáhať jeho plánom v boji za oslobodenie národa. Nemám čas myslieť na city.

	– A ja neustále myslím na svoje city, – vzdychla Katka.

	Rozhovor prerušil pán Zdenčaj. Srdečne pozdravil Ivku i Xéniu a začal sa ich pýtať na biskupa Vrhovca a iných priateľov zo Záhrebu. Keď sa dozvedel všetko čo chcel, obrátil sa na Ivku:

	– Ako sa vám páči moja Katka? Dvaja gavalieri sa uchádzajú o jej ruku. Mladý markíz Contades a poručík Krmpotič.

	Katka dala najavo, že jej je to nepríjemné, Zdenčaj však pokračoval:

	– Prosím vás, pán poručík, aby ste zašli do môjho úradu. Očakávam Delivuka a ostatných, aby sme sa dohodli o tom, čo súvisí s našimi plánmi.

	Xénia a Zdenčaj nechali Ivku a Katku osamote.

	Dievčatá sa rozhovorili o dňoch, keď boli rukojemníčky, hovorili o tej strašnej noci plnej hrôzy, keď sa zbehovia spätili až pred spomienkou na popraveného Lackoviča, zaspomínali na zbratanie s Rajkom. Dievčatá hlboko spájali spoločné zážitky.

	– Oslobodili všetkých zbehov? – spýtala sa Ivka.

	– Áno, všetkých, a sám maršal podpísal Rajkovo omilostenie.

	– A teraz? Čo budeš robiť? Tvoj otec sa hnevá, že sa nevieš rozhodnúť. Nemiluješ ani jedného zo svojich pytačov? – zaujímala sa Ivka.

	– Keď Krmpotič zachránil Xéniu, aby mi vyhovel, uzmierili sme sa a odvtedy neustále k nám chodieva. Je pekný, ale čosi ma od neho odvracia.

	– A markíz?

	– Je pekný, duchaplný, skvelý a strašne zaľúbený. Páči sa mi, ale ja by som chcela zažiť takú lásku, aká je medzi Xéniou a Delivukom, medzi tebou a Lackovičom.

	Ivka sa usmiala na Katku ako na dieťa, ktoré nevie, čo hovorí.

	– Och, milá moja, to sú lásky, čo vznikli v boji za ideály. Zrodili sa pri pohnutiach ducha, a nie tela. To je láska najušľachtilejšieho ľudského ducha. Také lásky pocíti ľudstvo, keď sa oslobodí spod barbarstva a bude žiť slobodne, bude prechovávať len vrúcne city.

	V rozhovore ich prerušil lekár, ktorý sa vrátil z dediny. Oznámil, že urobil všetko, čo mohol, no nešťastná sedliačka vydýchla krátko po tom, ako prišiel.

	Dievčaťa sa zmocnil hlboký smútok a keď lekár odišiel, vyrozprávala svojej priateľke príbeh Rajkovej matky.

	– Všetko poviem otcovi a poprosím ho, aby ju dal riadne pochovať. Nech aspoň hrob má krásny, keď ju život pripravil aj o to, čo dáva najhorším ľuďom.

	Zatiaľ čo sa priateľky zhovárali, v Zdenčajovej miestnosti sa zišli Karlovčania. Prišiel aj Delivuk a Krmpotič. Pozorne počúvali, čo im vykladal Magdalenič. Len Delivuk, Zdenčaj a Krmpotič vedeli, kto sa skrýva v uniforme dôstojníka, ktorý práve hovoril:

	– Profesor Marič a jeho priatelia v Záhrebe sa nazdávajú, že nastala doba zjednotenia. Národ je rozhorčený. Nemôže zabudnúť na to, že rakúska vláda odovzdala Napoleonovi Chorvátsko ako náhradu za dobyté nemecké krajiny. Odkedy vyhlásili Francúzsku Ilýriu, zjednotené Ilýrske provincie, a zaviedli tam nové zákony, ktoré sedliakom i mešťanom priniesli slobodu, rozhorčenie je čoraz väčšie. Najlepšie to počuť, keď sa národ zíde na Markovom námestí a na Kaptole, lebo tam sa medzi nich neodvážia rakúski špicli. Vtedy počuť, ako ľudia šeptajú: „Len si predstav, ten Napoleon, proti ktorému sme bojovali, zjednotil naše krajiny, dal im slobodnú správu a vzrastá ich blahobyt… a tí, za ktorých sme dávali svoje životy, nás nechávajú hladovať a ešte nás bijú svojím bičom. Nesmieš na druhý breh Sávy, kričia.“ Inteligencia je zúfalá a vyzýva nás, aby sme sa oslobodili od vlády násilia.

	– A čo vraví biskup Vrhovac? – spýtal sa Delivuk.

	– Mlčí. No my rozumieme tomu mlčaniu. Preto vám profesor Marič odkazuje, že udrela hodina. Tamtí vás čakajú. Vicebán po tieto dni odcestuje…

	– Dobre, – súhlasil Delivuk. – Sáva už nebude deliť našu zem, ale ju zachráni.

	Po hodine, keď Katka pohostila Ivku a Xéniu večerou, muži odprevadili dievčatá. Na Sáve ich čakal čln, do ktorého Ivka a Xénia nasadli, aby sa pod závojom noci preplavili na druhú stranu rieky.

	Katka a páni sa vracali smerom ku Karlovcu.

	Katka po celej ceste myslela na Rajkovu matku. Úbohú ženu mala neustále pred očami. Toľko biedy ešte nikdy nevidela, a to ju strašne trápilo. Prečo tak biedne žila? A jej zvodca? Kto je ten netvor? Spomenula si na to, čo sľúbila úbohej sedliačke a rozhodla sa, že hneď ako sa vráti domov, otvorí uzlík a urobí všetko, čo sľúbila Rajkovej matke.

	Len čo sa ocitla vo svojej izbe, odomkla písací stôl, vytiahla uzlík a rozvinula prederavenú šatku. Koľko biedy, nedostatku a sĺz skrývala v sebe tá červená šatka! S úctou začala rozväzovať uzlíky, ktoré narobila vyschnutá, mozoľnatá ruka. Z uzlíka vypadol malý olejom maľovaný obrázok. Katka strnulo hľadí na obraz ako na novú tragédiu, ktorú po sebe zanechala nešťastná matka.

	– Beda, veď to je otec poručíka Krmpotiča!

	Aký strašný osud! Rajko sa zaprisahal, že zabije otca i Krmpotiča, ktorý je vlastne jeho bratom! A pred očami jej ožil výjav, keď Rajko v hore rozprával o neznámom otcovi, pre ktorého má vo svojej pištoli nachystanú guľku. V myšlienkach jej ožil aj ďalší výjav, keď stál v jej izbe s tou istou pištoľou a prisahal, že zabije poručíka, ktorý je krv jeho krvi. Katkino telo sa striaslo. Aké tragédie si ľudia robia sami sebe svojou zlobou!

	Katka nemohla zaspať celú noc. Hľadela na obrázok, vôkol nej sa vznášali výjavy, ktoré mala tak hlboko vryté v duši. Znova si spomenula na chvíle, ktoré strávila ako rukojemníčka. Až nadránom, ako v horúčke, usnula.

	Keď sa pred poludním prebudila, vstúpila chyžná. Katka na prvý pohľad videla, že jej prináša novinky. Takmer so strachom sa spýtala:

	– Čo sa stalo?

	– Poručík Krmpotič dá o pol noci nastúpiť všetkých vojakov a budú hľadať zbeha Rajka po celom Dubovci.

	– Nemá právo naňho siahnuť, lebo maršal Marmont podpísal jeho milosť.

	– No najskôr ho musia predviesť pred súd a až tam mu prečítajú, ako bolo rozhodnuté. Môj vojak… ten vojak, – opravilo sa dievča, – vraví, že všetci sa čudujú, prečo Krmpotič tak nenávidí Rajka. Vojakom povedal, že im bude osobne veliť a vraj beda im, ak ho nechytia.

	– Ako Krmpotič vie, že Rajko je v Dubovci? Veď sa neobjavil od tej noci, čo skočil do rieky, – prefíkane prehovorila Katka.

	– Ľudia vravia, že ho videli živého.

	Katku správa veľmi rozrušila, vstávala z postele a chyžná pokračovala:

	– Povráva sa, že ho videli pod Dubovcom v ozajstnej husárskej uniforme, v takej istej ako nosí Krmpotič. Mnohí ešte veria, že to straší jeho duch. Kde by ten nabral husársku uniformu?

	– Teda tak? A dnes ho vojaci budú hľadať?

	– Áno. Krmpotič dal nástup o polnoci.

	– Dnes sme všetci pozvaní na večeru do dubovského kaštieľa.

	– Práve preto som vám to povedala, slečna, aby ste Krmpotiča, ktorý tiež bude na večeri, od toho odhovorili. Nech nechá na pokoji úbohého zbeha.

	– Dobre si urobila. Pokúsim sa niečo vymyslieť.

	Katka celý deň myslela na Rajka. Teraz viac než kedykoľvek predtým túžila po tom, aby sa spolu pozhovárali, lebo ho chcela nahovoriť, aby sa zriekol pomsty nad zvodcom svojej matky. Nevedela sa dočkať večera, aby mohla byť v Dubovci sledovať každý Krmpotičov pohyb. Ak ľudia videli, že Rajko sa pohybuje po okolí, potom by ho mohla aj ona stretnúť a pozhovárať sa s ním. Na Dubovci bude dnes na to príležitosť.

	NOC NA DUBOVCI

	Strieborný mesačný svit padal na zem, ktorá sa v bozku jari prebúdzala a začala dýchať mladíckym dychom.

	Všade ticho, len v starom duboveckom kaštieli pri Karlovci je hlučne a veselo. Cez okná žiari svetlo, len podchvíľou vidieť tieň kráčajúceho muža alebo ženy. Blíži sa polnoc. Z kaštieľa vyšiel Krmpotič. Je sám. Chce sa najskôr presvedčiť, či je Rajko naozaj tu, aby náhodou nevyšiel na posmech. Prešiel parkom a vykročil smerom k hradbám. Na kopčeku stojí stará pevnosť s vežami. Mesačný svit sa blyští v sklách okien a zdá sa, že okná sú zo striebra. Krmpotič zastane a skryje sa za obrovský dub.

	V tme sa ktosi zakráda po úzkej cestičke. Mieri hore. Postava sa zastavila, hľadí smerom ku Karlovcu. Mesto je tiché a ospanlivé. Vôkol neho sa krútia strieborné stužky riek. Nikde živého tvora, len mesiac putuje vesmírom a ako by jeho oči mali potešenie z krásy Karlovca.

	Nocou, pretkanou striebrom, v hrobovom tichu sa rozľahne smutný hlas. Zo svojho úkrytu Krmpotič rozoznáva záchvev smutnej melódie. Je to pieseň? Alebo je to iba prelud jarnej noci? Nevie, či niekto prechádza cez Dubovec, alebo je to iba výplod jeho fantázie naplnenej čakaním na Rajka. Vetrík mu prináša tiché slová duše zničenej na smrť. Nakoniec jasne porozumel slovám: „Orgován ti natrhám jedného dňa krásneho…“

	„Snívam, alebo ma ovládli ľudové povery? Naozaj počujem spievať. Je to však pieseň živého človeka?“

	Poručík ide za hlasom piesne, pomaly a opatrne, vystupuje čoraz vyššie až tam, kde sa vypínajú múry starej stredovekej pevnosti. Čím bližšie prichádza, tým je pieseň jasnejšia, ale ešte vždy sa chveje tak, ako keby prichádzala z druhého sveta.

	Pod starou vežou zastal. Obkolesujú ho husté kríky, pred ním je múr, na ktorý dopadá svit mesiaca ako strieborná pavučina. Dole husté čierne kríky. Zrazu všetko stíchlo – pieseň i vetrík. Smutné zvuky piesne sa rozplynuli, len ich ozvena sa ešte chveje v poručíkovej duši. Niečo sa zdvihlo v hustých kríkoch v bledom svite mesiaca. Niečo čierne sa hýbe ako hustá hmla, mrak, tieň alebo niečo podobné. A približuje sa pomaly, nehlučne, akoby sa to ani zeme nedotýkalo, iba sa vznášalo v tieni kríkov a stromov.

	Teraz už počuje kroky a vidí postavu, ktorá sa mení na muža a približuje sa k nemu, priamo k nemu…

	On čaká opretý o múr, pohľad má prikutý o postavu, ktorá je čoraz bližšie.

	Pred ním sa zastaví vysoký, štíhly, mladý muž v husárskej uniforme. Svit mesiaca dopadá na jeho tvár. Blyskli sa dve oči a v nich plameň pomsty.

	– Dobrý večer, utečenec Veljko! – zahrmel do nočného ticha hlas husára.

	Poručík Krmpotič sa strhol. Nikdy v živote sa ešte netriasol, ale teraz, v tejto chvíli, sa mu to stalo, a srdce sa mu prudko rozbúchalo. Hľadia naňho oči náčelníka zbehov, ktoré toľkokrát videl tam v hore, keď bol prestrojený za zbeha Veljka, sedel pri ohni a hľadel na Katku. Rajko sa ironicky spýtal:

	– Tak čo, hajduk, zaseklo sa ti slovo v hrdle? Teraz nebudeš hovoriť o svojich dobrodružstvách. Čo si ani vyľakaná baba? Nepoznávaš ma?

	Je to ľudský hlas? Ten, čo pred ním stojí, je naozaj z krvi a mäsa? Naozaj je to mladík, ktorý skočil do vĺn zimnej rieky?

	– Prezri si ma. Nebudeš už dlho hľadieť na mňa, ani na svit mesiaca. Rána sa nedožiješ!

	– Kto si?

	– Čo sa pýtaš, keď ma poznáš? Vlny Korany ma nechceli pohltiť. Rieka ma vyvrhla zo svojho lona, lebo vedela, že nesmiem na druhý svet bez teba.

	Mladého poručíka zalial pot, uvedomoval si, ako sa chveje na celom tele.

	– Predsa len si unikol smrti a osudu? – spýtal sa poručík.

	– Áno, ale ty sa nevyhneš ani jednému, ani druhému. Votrel si sa do mojej hajduckej koliby ako špión, a moju zbratanú sestru si nahovoril, aby ušla a tak mi urobila hanbu pred druhmi.

	– Aká sesternica, ty blázon?! Nestaraj sa ty o ňu!

	– Ja že sa o ňu nemám starať?! Ja?! Vieš, že sme sa zbratali, že je to pre mňa prvá osoba na svete?!

	– Prečo si ju teda držal v zajatí?

	– Preto, lebo tak som prisahal druhom skôr, než som ju spoznal. Bol by som ju sám odviedol domov, ako brat, úprimne a s radosťou, no prišiel si ty a nasilu ju uniesol. Myslíš si, že som nevidel tvoje rozžiarené pohľady, ktorými si ju zneucťoval vždy, keď si na ňu pozrel? Stokrát si po nej nehanebne zatúžil.

	– Kto ti dal právo, aby si ma súdil?

	– Pobratimská krv, ktorú som si s ňou pri krvnej prísahe vymenil.

	– Nestarám sa o vaše sedliacke sprostosti.

	– To nevymyslel sedliak, ale to národ zdedil po svojich predkoch.

	– Tak dosť. Bude lepšie, keď ma budeš nasledovať.

	– Budem ťa nasledovať, ale len na smrť!

	V tej chvíli sa v mesačnom svite blyskla striebrom vykladaná pištoľ.

	– Pokajaj sa za svoje hriechy a potom ideme, ty aj ja!

	Mladý poručík tasil šabľu, ale nestihol ju vytiahnuť z pošvy.

	– Ak sa pohneš, nedám ti ani toľko času, aby si sa zmieril s Bohom, – zahrmel Rajko.

	Šabľa v Krmpotičovej ruke znehybnela. Čo má robiť, keď naňho mieri pištoľou a z jeho oči vyžaruje strašná pomsta. Ešte sekundu-dve a vystrelí. Keby si bol istý, že ho nájde, aj on by si bol vzal pištoľ. Teraz mu však zišli na um jeho vojaci. Zapíska na vojakov, ktorí naňho čakajú. A keď vystrelí, vojaci ho chytia.

	V kríkoch čosi zašušťalo, ozvalo sa dychčanie a vzápätí už do striebornej noci kričal ženský hlas:

	– Rajko!

	Akoby spadla z mesiaca, žena v bielom, zaliata strieborným svitom mesiaca, sa postavila medzi nich dvoch, rozpriahla ruky a postavila sa tak, aby mala hlavu pred vražednou hlavňou.

	– Rajko, stoj!

	Všetci traja zmĺkli a skúmavo na seba hľadeli.

	– Prišla si s ním? – spýtal sa Rajko nahlas.

	– Nie, tajne som ho sledovala, lebo som si myslela… vedela som, kam ide a prišla som, lebo sa bojím, aby si si neskrvavil ruky…

	– Prečo si prišla, keď to musím urobiť? – skríkol Rajko.

	Podišla k nemu, chytila ho za ruky a zašepkala milým hlasom:

	– Zaprisahávam ťa nad hrobom tvojej matky, nesiahaj na život človeka. Nesmieš ho zabiť ani mu spôsobiť niečo zlé.

	V Rajkových očiach bola jediná otázka, ktorú po chvíli vyslovil nahlas:

	– Ty ho teda miluješ?

	Katka neodpovedala. Jej mlčanie prebehlo telami oboch mužov, rozbúrilo dve duše. Dvaja muži upreli na ňu svoje oči tak, ako keby od nej čakali rozsudok.

	– Povedz, Katka, je ti milý?

	Strnula. Myšlienky sa jej pomútili. V srdci sa jej miešali city. Strach sa jej chvel v žilách, keď hľadela na zbraň v Rajkových rukách Aj on jej hľadí priamo do očí. Z celej jeho bytosti vyžaruje otázka, ktorú jeho ústa znova vyslovujú:

	– Povedz, máš ho rada ako má dievča rada mládenca?

	Pohľad jej padol na pištoľ pripravenú zabiť a striasla sa od obáv. Jediné slovo môže z Rajka urobiť vraha svojho brata – jediné slovo môže znamenať, že poručík mŕtvy padne na zem.

	– Prečo mlčíš, sestra?

	– Nuž, či mám rada, alebo či nemám rada – prečo sa to pýtaš?

	Mladík na ňu pozrel, nepohol sa a potom prehovoril hlasom, akoby ju hladil:

	– Neboj sa, Katka, ak ho máš rada… – a hlas sa mu nechtiac zasekol.

	– Tak čo?

	– Nevztiahnem ruku na tvoje šťastie.

	Ostala udivená.

	„Čo to povedal? Ak ho milujem, tak ho nezabije? A chcel ho zabiť, lebo sa nazdal, že ma prebral. Ak ho vraj milujem, nič mu neurobí. Je pri vedomí?“

	– Odpovedz, sestrička!

	Nevedela, čo si má myslieť, nevedela presne, čo cíti, no napriek tomu sa rozhodla. Myšlienky sa jej pomútili, strach jej zovrel srdce a šepla:

	– Áno… ja ho milujem!

	V tej chvíli akoby obaja muži prestali dýchať. Vo svite mesiaca stoja ako dve kamenné sochy bez života. Akoby v tej chvíli všetko zamrzlo, počuť len tlkot jej srdca, každý úder zvoní v jej preľaknutej hrudi.

	– Dobre teda, veľa šťastia!

	A pištoľ v Rajkovej ruke klesla, akoby mu vyschla ruka.

	Všetka pomsta, všetka zlosť, všetka zúrivá túžba po pomste, to všetko v jedinom okamihu pohaslo ako sviečka, keď do nej fukne vietor. Rajko zastrčil pištoľ za opasok. Smútok v jeho očiach sa preniesol na celú tvár. Pozrel na poručíka pohasnutým pohľadom:

	– Môžte ísť kam sa vám chce.

	Katka, ešte stále nemá, hľadí na Rajka, keď mlčanie preruší poručík:

	– Nie. Ja nemôžem ísť kam sa mi chce. Som vojak a mám povinnosť odovzdať vás úradom.

	– Vezmite ma a veďte, už nemám pre čo žiť na tomto svete.

	Katka sa náhle obrátila na poručíka:

	– Čože? Vy ste schopný v takejto chvíli myslieť na svoju povinnosť?!

	– Zaväzuje ma k tomu prísaha cisárovi.

	– Na svete už nie sú väčšie veci, ako prísaha cisárovi?

	– Azda len nechcete, aby som poškvrnil svoje meno!

	– V tejto chvíli nemáte inej povinnosti, iba povinnosť k svojej cti, voči sebe samému.

	– Počúvajte muža, človeka, a nie vojaka, ktorý sa nachádza medzi dvoma pomstami.

	– Čím vám je, keď odo mňa žiadate, aby som pošliapal svoju vojenskú česť?

	
– Radšej sa spýtajte, čím je on vám!

	– Čím je on mne? Tomu vôbec nerozumiem.

	– Zajtra budete rozumieť a teraz sa vráťte medzi svojich hostí a zapamätajte si: čokoľvek by ste urobili proti nemu, bude zločinom voči sebe samému a voči mne. Napokon, on dostal milosť.

	– No treba dodržať súdny postup. Neodsudzujte ma podľa slov, ale podľa činov. Viete, že človek vo mne mi prikazuje poľaviť, ale vojak mi velí, že ho musím odovzdať úradom.

	– To je iba formalita… a vy si na to potrpíte.

	Poručík iba kývol hlavou, no bolo vidieť, že tieto slová sa ho veľmi dotkli. Pomaly vykročil dole brehom. Po chvíli sa stratil v kríkoch.

	Katka ostala sama s Rajkom pod starými múrmi v tichej noci zaliatej mesačným svitom. Mladík sa opieral o múriská a hľadel kdesi do diaľky.

	– Rajko, – šepla.

	No on sa neozval. Iba na ňu pozrel a z jeho očí hľadel smútok hlboký ako more.

	– Keď tvoja matka umierala, povedala mi: „Rajko nikoho na svete nemiluje väčšmi než vás.“ Je to pravda?

	– Načo sa to pýtaš, keď vieš.

	– Nuž, keď ma tak miluješ, potom mi sľúb, tu pod touto oblohou, kde na nás hľadí iba mesiac, že sa nikdy nepokúsiš pomstiť poručíkovi.

	– Povedal som, že nesiahnem na tvoje šťastie.

	Pocítila v srdci strašnú bolesť a vzdychla:

	– Moje šťastie? Ktohovie, kde je…

	– Tamto, schádza dole brehom.

	Katka pozrela dole a zazrela na úpätí kopca, ako sa v mesačnom svite trblietajú ozdoby na poručíkovej uniforme.

	„Azda to má byť moje šťastie?“ spýtala sa v duchu a uprela svoje oči na mesiac, ktorý sa plavil vesmírom, tajomným nekonečnom, rovnakým ako ľudský duch.

	– Prečo mlčíš, Katka?

	– Preto, lebo neviem, kde je moje šťastie.

	– On ťa nemiluje! – zlostne povedal Rajko, chytil ju za ruku a bolo vidieť, že v očiach má neskrotný hnev.

	– Och, áno, miluje ma… – preľaknuto prehovorila.

	– Beda mu, ak ťa neurobí šťastnou.

	Katka si prekrížila ruky na hrudi, ktorá sa búrlivo vypínala. Jej do krajnosti rozrušená duša sa nemohla ani trocha upokojiť. Nevedela odtrhnúť pohľad od mladíka, ktorý udusil túžbu po pomste v tej chvíli, keď mohol ohroziť jej šťastie.

	„Veď ten by bol schopný zabiť každého, kto by ma nemiloval a neurobil ma šťastnou. Tak veľmi ma miluje, no napriek tomu neprahne po mne ako muž, ale iba myslí na moje šťastie. Je vôbec možný takýto cit? Čo je v jeho duši? V nočnú hodinu mi spevom prináša orgován, príde ma navštíviť a riskuje pri tom život a prenechá ma inému. Och, ako málo som doteraz vedela o tom prekrásnom cite pobratimstva medzi mužom a ženou!“

	Katka takto premýšľala a on stál opretý o skalu a mlčal. Dievča si uvedomilo, že nadišiel čas, aby sa vrátila do kaštieľa. Preto k nemu pristúpila a mierne povedala:

	– Rajko, počúvaj, tvoje omilostenie je isté. Ibaže úrady musia zistiť, kde sa nachádzaš, musíš sa dostaviť pred súd, aby ti prečítali omilostenie a potom musíš odvrhnúť svoj doterajší život. Musíš si vytvoriť nový život…

	– Nie, – odvetil rázne. – Čo ja potrebujem? Nikdy v živote som nič nemal a ani teraz nič nepotrebujem. Ako vtáci nedozerní… – Nechcel by si mať svoj dom, svoje polia, svoju ženu?

	– Nie, ja nikdy nebudem mať ani dom, ani polia, ani ženu. Mám len sestru, s ktorou som sa zbratal a nič iné nepotrebujem.

	– A čo ak sa tvoja sestra vydá?

	– Potom k nej občas zájdem, aby som jej doniesol orgován.

	Zdola sa ozvali mužské hlasy.

	– Prichádzajú po mňa, – povedala Katka. – Povedz, kde ťa môžem nájsť?

	– Nikde. No ak veľmi chceš, povedz to Delivukovi.

	– Áno, chcem ťa vidieť.

	Hlasy zdola boli čoraz hlučnejšie. Katka si uvedomila, že to hostia prichádzajú hore. Z obáv, aby náhodou nestretli Rajka, rozbehla sa dole a zastavila sa v náručí markíza de Contadesa.

	– Slečna, niečo sa stalo? Vyzeráte, ako keby ste hore zazreli ducha.

	– Ako vás mám presvedčiť o tom, že som nič nezazrela?

	– Ak mi sľúbite jednu gavotu.

	– Aj desať! Poďme tancovať…

	Vrátili sa do kaštieľa a mládež začala tancovať.

	– Sadnime si, pán markíz. Trocha som unavená, ak vás to neotravuje, tak ma trocha zabávajte.

	– Vyzeráte veľmi čudne. Máte zlú náladu?

	– Nie, mýlite sa…

	– Nemýlim. Najskôr ste ušli k starým hradbám. Sluha mi povedal, že poručík Krmpotič vyšiel sám a vy ste ho sledovali.

	– To mi vyčítate?

	– Prosím, nehnevajte sa na mňa, no čo má znamenať to, že keď sme šli za vami, poručík sa vracal sám a až hodnú chvíľu po ňom ste dobehli vy celá rozrušená…

	– Áno, máte pravdu, pán markíz, som veľmi rozrušená, nie je mi dobre.

	– Neverím vám! Aj pán poručík sa správa akosi čudne…

	– Dnes sa mi nepáčite. Vždy ste boli najprívetivejší gavalier a nikdy ste mi nič nevyčítali.

	– Dnes som možno zašiel priďaleko, ale aj moja trpezlivosť má hranice, nuž a musím povedať, že ma premohla žiarlivosť…

	– Ale to vám nesvedčí, viac vás mám rada, keď nie ste taký.

	– Jedného dňa sa však budete musieť rozhodnúť, slečna Katka. Neistota je horšia než najväčšia katastrofa,

	– Len nie dnes, dnes nemôžem na nič myslieť…

	– Ste bledá.

	– Vidíte, že mi nie je dobre.

	– Prichádza poručík, opustím vás.

	– Ak to urobíte, vážne sa na vás nahnevám, – povedala Katka. – Zajtra sa môžem s vami pozhovárať, no teraz by ste ma mohli odprevadiť domov.

	Katka kývla na otca, keď k nej podišiel, poprosila ho, aby ju odviedol domov, lebo sa necíti dobre. Otec hneď splnil jej želanie.

	Rýchlo bola v posteli. Výjav pod hradbami jej nedovolí zaspať, hlavou jej vírili samé otázky, na ktoré nenachádzala odpoveď.

	Hneď po jej odchode aj ostatní hostia sa začali pomaly rozchádzať. V jednom koči sedeli markíz i Krmpotič, ktorí inak boli dobrí priatelia a vždy si mali čo povedať. No teraz celou cestou mlčali. Keď prišli do karloveckej pevnosti, markíz sa obrátil na poručíka:

	– Poď ku mne na chvíľu, chcem ti niečo povedať.

	– Dobre, – odvetil poručík.

	Vstúpili do vkusne zariadenej miestnosti. Markíz zapáli sviečky a ponúkol poručíka, aby si sadol. On sa posadil oproti nemu a hľadel na neho pokojným pohľadom:

	– Priateľu, sme muži a mali by sme si ako chlapi vyrovnať svoje účty. Už dávnejšie viem, že nás oboch viažu hlboké city ku slečne Katke.

	– Nechajme to tak, – prerušil ho poručík.

	– Nie, milý priateľu. Môj charakter mi prikazuje, aby sme sa zhovárali práve o tomto. Nuž teda: úprimne priznávam, že milujem Katku Zdenčajovú.

	Z Krmpotičových očí sa blyslo niečo ako hnev.

	– Nechcem ti ju prebrať, a práve preto, o všetkom hovorím tak úprimne. Neurobil som nič zlé tým, že ju milujem, rovnako ako ty si mi neurobil nič zlé tým, že ju miluješ. Na vine je, povedzme osud, alebo Katkin pôvab, ktorým si získava každého a teda aj nás dvoch. Trpíme obaja. A s touto neistotou treba skoncovať.

	Markíz na okamih zmĺkol a potom pokračoval:

	– Ty miluješ Katku. Nemôžem sa pýtať, čo ona cíti k tebe, no môžem povedať, že ona vie, ako ju milujem. Odhaľme teda závoj tajomstva.

	– Ako? Čo mieniš urobiť?

	– Poďme zajtra za pánom Zdenčajom a požiadajme o jej ruku. Nech sa rozhodne. Ak jej odpoveď bude znieť v môj prospech…

	Rozrušený Krmpotič vyskočil zo stoličky.

	– Neviem, čo v takom prípade urobíš ty, ale ja viem, čo urobím ja. Ak bude odpoveď v tvoj prospech, mužne potlačím svoje city a poprosím o preloženie.

	Na Krmpotičovej tvári sa rozhostil ironický úsmev.

	– Zdá sa, že mi veľmi neveríš.

	– Neverím.

	– V mojich žilách zrejme koluje pokojnejšia krv ako v tvojich, ale ver, ak ma odmietne, mňa to tak ľahko neprebolí. Viem však skloniť hlavu pred osudom a s bôľom v srdci ti úprimne zaželám šťastie. Chcem len jedno, aby sa tá neistota skončila. Zajtra o dvanástej idem za pánom Zdenčajom. Po mne prídeš ty.

	– Súhlasím, – povedal poručík a hneď sa rozlúčil.

	Keď Zdenčaj na druhý deň skončil svoju prácu, oznámili mu, že prišiel markíz de Contades. Začudoval sa návšteve na pravé poludnie, ale hosťa hneď prijal. A jeho rozrušenie bolo ešte väčšie, keď markíza zazrel v sviatočnom odeve.

	– Pane, – začal markíz, – vidím, že vás moja návšteva prekvapila a nečudujem sa tomu. Od včera sa udialo veľa, a to ma viedlo k tomu, aby som konečne bol úprimný.

	Zdenčaj udivene počúval tento úvod, no rýchlo sa dozvedel pravdu.

	– Medzi mnou a pánom Krmpotičom už oddávna prebiehal utajený boj o srdce vašej dcéry. Včera sme sa po vzájomnej dohode rozhodli, že tento boj ukončíme. Milujem vašu dcéru a prosím o jej ruku.

	– Rozprávali ste sa s ňou o tom?

	– Nie otvorene, ale ona to vie a prosím, aby ste jej tlmočili, že ju žiadam o ruku. Nech sa rozhodne. Ak jej rozhodnutie bude v môj prospech, budem najšťastnejším mužom na svete. Ak sa rozhodne inak, ostaneme priateľmi.

	Markíz vstal, podal Zdenčajovi ruku a začal sa lúčiť:

	– Nechcem dlhšie prekážať poručíkovi Krmpotičovi, aby aj on mohol s vami hovoriť, lebo každú chvíľu príde aj on, ak tu už nie je. Preto sa nadnes s vami lúčim a večer už neprídem na návštevu. Musíme dať slečne čas, aby sa rozhodla.

	Markíz odišiel. Zdenčaj si ešte nestihol všetko poriadne uvedomiť, keď mu už ohlásili poručíka Krmpotiča.

	Mladík stál pred Zdenčajom vo svojej slávnostnej husárskej uniforme a v prvej chvíli akoby nevedel nájsť slová, ktorými by povedal to, čo chcel. Napokon sa spamätal:

	– Raz večer, keď som prišiel z bojového poľa, aby som biskupovi Vrhovcovi priniesol dôležité správy, dozvedel som sa, že zbehovia uniesli dve dievčatá ako rukojemníkov, aby zachránili svojich druhov, čo boli vo väzení. Pribehla matka jednej z dievčat a ja som videl, aká je zúfalá z osudu svojej dcéry. Vedel som, čo to znamená, ak sa slečny dostali do rúk tých ľudí ako rukojemníci. Jedno z dievčat bola slečna Katka. Nepoznal som ani jednu ani druhú, ale cítil som, že rytierska česť mi ukladá, aby som urobil všetko na ich záchranu. Poprosil som Vrhovca, aby ma zbavil povinnosti vrátiť sa na bojisko a požiadal som ho, aby ma poslal do lesa, kde som lesťou chcel zachrániť dievčatá. Prezliekol som sa za hajduka a dostal som sa do tábora zbehov. Vtedy som po prvý raz videl slečnu Katku a zrodila sa vo mne láska. Od toho dňa nemôžem svoju lásku ničím zatieniť.

	– Už ste jej o tom hovorili?

	– Áno, v ten deň, keď som ju uniesol z tábora, som sa jej priznal s tým, čo ona sama už tušila.

	– A čo vám povedala?

	– Neodmietla ma úplne, ale keď sa dozvedela, že som zorganizoval útok na Rajka a jeho tábor, a že som jej to tajil, vzplanula hnevom.

	– A odmietla vás kvôli tomu?

	– Áno. Oddala sa čudnej viere prostého ľudu, ktorý pobratimstvo považuje za spojenie silnejšie než povinnosť.

	– Čo bolo ďalej?

	– Nemôžem vám hovoriť o boji, ktorý potom nastal medzi mnou a slečnou Katkou, lebo mi nemôže odpustiť, že som prefíkanosťou pokoril Rajka. Možno vám ona sama o všetkom povie. Medzičasom som stratil všetky nádeje, no včera sa mi nádej vrátila.

	– Včera ste sa s ňou zhovárali pri starej pevnosti v Dubovci?

	– Nehovoril som priamo, ale stalo sa niečo a slová, ktoré povedala, ma oprávňujú, aby som vás dnes požiadal o jej ruku.

	– Viete o tom, že ju požiadal o ruku aj markíz?

	– Áno. Katka sa rozhodne.

	Krmpotič sa uklonil a rozlúčil.

	Otec ostal veľmi ustaraný. Dvaja v jeden deň požiadali o ruku jeho dcéry a neustále je reč o náčelníkovi zbehov. Mal nejasné, ale veľké obavy. To, čo počul od Krmpotiča, mu poskytlo dosť dôvodov o otcovské obavy. Zatúžil všetko čím skôr vyriešiť. Dcére oznámil, že sa chce s ňou zhovárať medzi štyrmi očami.

	Keď sa ocitli sami, Zdenčaj jej povedal:

	– Dieťa moje, dnes som prijal dvoch pytačov, prišli jeden po druhom a žiadajú ťa o odpoveď. Myslím, že ich nemusím menovať, sú to markíz a poručík Krmpotič. Čakajú na tvoje rozhodnutie. A to si želám aj ja. No nech je tvoje srdce úplne samostatné…

	– Musím sa ti priznať, moje rozhodnutie by mohlo byť osudné pre iných…

	– Prečo, povedz prečo, dieťa moje.

	– Poviem ti. A pánom odkáž, že sa s nimi chcem zhovárať s každým osamote.

	– Markíz sa dal odviezť za maršalom Marmontom, kamsi za Karlovac.

	– V tom prípade popros Delivuka, aby hneď prišiel ku mne.

	– Dcéra moja, azda nie o…

	– Otče, dôveruj mi a urob, o čo som ťa požiadala.

	Utrápený Zdenčaj odišiel od dcéry, aby zariadil, o čo ho požiadala. O krátky čas už bol Delivuk v jej izbe.

	– Práve som sa chystal na schôdzku, keď mi váš otec oznámil…

	– Že sa chcem s vami rozprávať. Počúvajte teda. Na Delivuka sa obracia každý, keď treba riešiť komplikované situácie. Prepáčte, že dnes som aj ja tak urobila, ale dôvodom je otázka života a smrti – nie mojej, ale dvoch mužov, ktorí ešte môžu byť prospešní vlasti.

	Delivuk pozorne počúval.

	– Dobre viete, čo sa stalo mne a Ivke. Veď ste o tom hovorili aj maršalovi a pochválili ste aj statočnosť dezertérov. Na základe toho zbehovia dostali milosť a maršal podpísal milosť aj pre Rajka. Včera som sa dozvedela, že Krmpotič bude Rajka hľadať v Dubovci, lebo vraj sa tam objavuje „jeho duch“. Tajne som ho sledovala a bola som svedkom toho, ako Rajko mieril na Krmpotiča a chcel ho zastreliť. Rajko sa zbehom zaprisahal, a to je vám iste známe, že rukojemníkov bude držať dovtedy, kým nedostanú všetci milosť. No keďže milosť neprichádzala, Krmpotič ma z tábora dezertérov uniesol. Rajko ostal zahanbený a ponížený, lebo kvôli mne opustil svojich druhov. Potom boli všetci zatknutí a sami viete, ako by sa to bolo skončilo, keby ste sa neboli za nich prihovorili. Rajko sa zaprisahal, že ho zabije a svojho času sa zaprisahal, že zabije aj zvodcu svojej matky, lebo celú svoju mladosť sa musel dívať na jej poníženie a biedu. Nemal ani kúsok zeme, ktorú by obrábal, nemohol žiť s matkou tak ako ostatní sedliaci. Jeho nenávisť rástla zo dňa na deň. Medzičasom ma jeho matka pozvala, aby som ju prišla navštíviť. Našla som ju na smrteľnej posteli. Odhalila mi tajomstvo Rajkovho narodenia.

	– Kto bol Rajkov otec? – živo sa spýtal Delivuk.

	– Rozhodla som sa to zveriť iba vám. Zvodca nie je nik iný ako Krmpotičov otec, ktorý dodnes žije neďaleko Karlovca na svojich majetkoch.

	– Rajko sa nikdy nesmie dozvedieť jeho meno.

	– Preto som Rajka poprosila, aby nestrieľal na Krmpotiča a on na veľké šťastie svojej sestry hneď odhodil pištoľu a upustil od pomsty.

	Obaja na chvíľu zmĺkli a potom Katka pokračovala:

	– A teraz by mal upustiť aj od svojej dosť pochopiteľnej pomsty voči jemu neznámemu otcovi.

	– Túto úlohu preberám ja.

	– No ešte som vám nepovedala o všetkom, čo sa stalo v Dubovci. Rajko neprestal pištoľou mieriť na Krmpotiča len tak. Spýtal sa ma, či Krmpotiča milujem. Bola som vydesená a nevedela som hneď nájsť takú odpoveď, aby ustúpil od svojho úmyslu. Až keď sa ma opýtal, či Krmpotiča milujem ako dievča miluje mládenca, uvedomila som si, že pre šťastie svojej zbratanej sestry urobí naozaj všetko na svete. Preto som prikývla. Až na tieto slová sklonil pištoľ a povedal, že nevztiahne ruku na muža, ktorý znamená šťastie pre jeho sesteru. Videla som, že jeho oči a tvár znežneli. A to ma strašne zarmútilo, lebo som si myslela, že ten mladík ma miluje viac a inak ako svoju zbratanú sestru. Neskončili sme rozhovor a ja som sa musela vrátiť do spoločnosti. Dnes, po tej strašnej noci v Dubovci, prišli dvaja pytači. Jeden je úzko spojený s Rajkovou pomstou. Nikdy som si nebola načistom, aké sú skutočné Rajkove city ku mne a možno ani s mojimi voči nemu. Myšlienka, že kvôli môjmu šťastiu odstúpil od toho, aby sa pomstil nenávidenému človeku, ma mätie a neviem, čo si o tom všetkom mám myslieť, čo mám robiť a cítiť… Prosím, aby toto všetko ostalo medzi nami.

	– Pobratimský cit je niečo veľmi hlboké v dušiach ľudí, ktorí žijú s prírodou, lebo príroda zbližuje ľudí. Príroda je najčistejší zákon, nepozná lož. Príroda nám dáva vzduch, teplo, búrku – a všetko odvážne a pravdivo. Príroda dáva do pohybu všetky najšľachetnejšie a najkrajšie city, takže často sa ocitneme udivení nádherou ducha, šľachetnosťou a celou morálkou, ktorá je prítomná v našom ľude. No aby sme to zbadali a pochopili, musíme sa dobre dívať a veľa premýšľať. Poviem vám to otvorene: Rajko sa skrýva u mňa doma a ja sa dodnes necítim za to zodpovedný. Veľa ráz som sa s ním o vás zhováral. Raz som sa ho opýtal, čo by robil, keby k svojej zbratanej sestre pocítil to, čo cíti mládenec k dievčaťu, keď ho miluje.

	Katka bez dychu hľadela na Delivuka.

	– A on?

	– Pohotovo mi vážne odvetil: „V tom prípade by som zneucteniu mohol zabrániť iba tak, že by som zabil ju aj seba.“

	– Áno, tak mohol odvetiť, – šeplo dievča. – Taký je.

	Znova nastalo mlčanie. Delivuk pozorne sledoval zmeny na Katkinom správaní a na jej tvári. Zdalo sa, že sa pomaly upokojuje.

	– Veľmi, veľmi pekne vám ďakujem, – skončila Katka.

	– Och, milá moja, neďakujte. Musel by som žiť veľmi dlho a od rána do večera vám ďakovať, aby som sa vám dostatočne poďakoval za to, že ste mi zachránili Xéniu. Len čo vám niečo v myšlienkach alebo srdci nebude jasné, obráťte sa na svojho priateľa.

	Katka mu úprimne stisla ruku.

	Odo dňa vyhlásenia Francúzskej Ilýrie začal v Karlovci búrlivý život. Ľudia zbedačení vo vojne dostávali podporu. Predstavitelia mesta a úradníci mali celé dni plné ruky práce.

	Každý večer sa konali schôdze a stretnutia. Pozývali na ne francúzskych i domácich dôstojníkov, francúzskych i domácich predstaviteľov moci a stúpencov novej vlády.

	Marmont sa usiloval, aby Francúzi nadviazali čo najužšie styky s domácimi ľuďmi, aby sa spoznali a zblížili. Rozvinul sa spoločenský život, na čele ktorého stál urodzený pán Zdenčaj a náčelník Šporer. Striedavo poriadali chýrne večere.

	Uplynuli dva dni odvtedy, ako Zdenčaj Katke povedal o návšteve pytačov. Na tretí večer Šporer zorganizoval slávnostnú večeru, na ktorej sa zúčastnilo veľa predstaviteľov karlovackých mešťanov, dôstojníkov a známych osobností.

	Po večeri sa páni stretli v pracovni náčelníka a dlho sa zhovárali o záležitostiach chorvátsko-slovinskej provincie.

	Po schôdzi sa vrátili do dvorany, kde sa už tancovalo.

	Katka tancovala so všetkými gavaliermi a aj s pytačmi. Ani jeden z nich nespomenul, že požiadal o jej ruku. Poručík Krmpotič si s ňou vymenil iba niekoľko slov. Keď s ňou netancoval, utiahol sa do kúta a stade všetko sledoval.

	Markíz de Contades naopak, neustále sa zhováral s Katkou, akoby sa nič nestalo. Správal sa ako vždy veľmi prívetivo a milo. Obaja mladí muži čakali na Katkinu odpoveď: markíz pokojne, skrývajúc, čo sa deje v jeho duši. Avšak Krmpotič nevedel skrývať svoje rozrušenie a jeho plamenné oči neustále skúmavo hľadeli na dievča.

	Klavirista prestal hrať práve vo chvíli, keď Krmpotič tancoval s Katkou. Poručík jej ponúkol rameno a spýtal sa, či sa nechce poprechádzať po sále.

	– Nie, – odvetila, – poďme do malého salónu.

	Vstúpili do malej, pekne zariadenej miestnosti. Katka si sadla do kresla. Poručík ostal stáť pred ňou, bol bledý a zrejme si myslel: dievča si ho pozvalo preto, aby mu dalo odpoveď na jeho prosbu o ruku. Mlčal a čakal.

	– Chcem vám niečo povedať.

	Uklonil sa a ešte väčšmi zbledol.

	– Nikomu ste nepovedali, že vodca zbehov Rajko sa neutopil?

	– Nie, lebo som to nepovažoval za dôležité.

	– Budete o tom mlčať aj v budúcnosti?

	– To nie je dôležité.

	Jeho tvár prezrádzala, že je strašne sklamaný.

	„Zatiaľ čo čakám na odpoveď, ktorá by mala rozhodnúť o mojom osude, ona hovorí o hajdukovi!“

	Zrejme sa táto myšlienka odrazila aj na jeho tvári, lebo Katka ho pozorne sledovala a potom znova prehovorila:

	– Niečo ma viedlo k tomu, aby som sa s vami pozhovárala o Rajkovi.

	– Prečo práve o ňom?! – spýtal sa s neskrývaným rozhorčením.

	– Preto, lebo to súvisí s vami.

	– Zrejme ma chcete dať s ním do nejakej súvislosti.

	– Nie ja. Do súvislosti s ním vás dal niekto iný.

	– Povedzte mi jeho meno, vyzvem ho na súboj.

	– Hádžete rukavicu sám sebe.

	– Slečna, čo ste tým chceli povedať?

	– Chcem tým povedať, že vy aj Rajko máte jedného otca.

	– Kto niečo také tvrdí, bude sa mi zodpovedať s mečom v ruke! – vzplanul Krmpotič.

	– Rajkovou matkou bola sedliačka, ktorá nedávno umrela. Bola na dvore šľachtica, ktorý jej dvoril a zviedol ju…

	– So sedliačkou môže šľachtic robiť čo chce.

	– Ak niečo takéto tvrdíte, demokrati musia vaše meno vyčiarknuť zo svojich zoznamov. Dovoľte však, aby som dokončila. Tá sedliačka toho šľachtica milovala. No keď urodzený pán videl, čo sa stalo, vyhnal ju z kaštieľa. Narodilo sa jej dieťa, s ktorým žila v biede a v biede aj umrela. Na smrteľnej posteli sa mi so všetkým priznala. Syn tej sedliačky a šľachtica je Rajko!

	Poručík mlčal. Zrejme to ešte nechápal. Katka sa ho preto spýtala:

	– Zdá sa, že netušíte, kto je Rajkov otec?

	– Nie. Načo taká otázka.

	Krmpotič zvraštil obrvy a jeho tvár prezrádzala, že je urazený.

	– Sedliačka mi dala obraz Rajkovho otca a ja ho opatrujem, aby som ho ukázala synovi.

	Katka položila obraz na stôl.

	– Môj otec! Áno, je to on, – ozval sa Krmpotič, napodiv už dosť pokojne.

	– Nič ste o tom nevedeli?

	– Vedel som, že môj otec mal po dedinách nemanželské deti.

	– A nikdy ho svedomie nepálilo, aby pomohol svojim deťom v biede?

	– V tých časoch to tak chodilo.

	– Aby ste vedeli, žena, ktorú váš otec zviedol, umrela v biede a hlade. Mám aj lekársku správu.

	– Prečo nežiadala pomoc od otca?

	– Zrejme žiadala, ale on odmietol.

	– A on, Rajko, o tom vie?

	– Keby to vedel, už by ste nemali otca.

	Poručík uprel pohľad na Katku.

	– Viete, prečo sa Rajko stal vrahom? Zabil človeka, ktorý prišiel za jej matkou, lebo si myslel, že je to zvodca. No bol to len provízor, ktorý od vášho cynického otca doniesol odpoveď tej žene.

	– Hovoríte pravdu?

	– Áno, váš otec poslal provízora za Rajkovou matkou. Chudera ho zrejme o niečo prosila a on svoju zamietavú odpoveď poslal po tom človeku.

	– Znamená to, že doteraz nevie, kto je jeho otec?

	– Nevie. Matka mu to nechcela povedať, lebo Rajko sa zaprisahal, že ho zabije. Úbohá žena ma poprosila, aby som jeho otcovi pripomenula jeho povinnosti k synovi. To, že Rajko sa dnes túla po lese, zapríčinil váš otec.

	Poručík sklonil hlavu a zamyslel sa.

	– Oznámite vášmu otcovi, že váš brat žije v lese ani zver?

	– Urobím to, ale nemôžem vplývať na jeho rozhodnutie. To je všetko, kvôli čomu ste ma zavolali?

	– Najskôr som musela splniť svoju povinnosť, sľub, ktorý som dala žene na smrteľnej posteli.

	– Svoju povinnosť ste splnili. Nemáte mi už nič iné povedať?

	– Mám vám dať odpoveď.

	– Čakám na ňu od tej noci v Dubovci.

	– Spomínate si, ako som vás odmietla, keď som sa dozvedela, že ste ma podvodom odlákali z tábora zbehov a tí mohli zle pochodiť, keby nebolo Delivuka a jeho šľachetnosti?!

	– Čo urobil?

	– To v tejto chvíli nie je dôležité, no najmä kvôli tomu som vás odmietla.

	– Znamená to, že vy sa nazdávate, že ja som oklamal hajduka.

	– Už dávno ste mali prestať s tým, aby ste Rajka nazývali hajdukom. Ak nie pre iné, tak pre to, čo vyhlásil Marmont. Zdá sa, že maršalove výroky na vás vôbec nezapôsobili. Poďme však ďalej. Odo dňa, keď ste tak múdro zachránili Xéniu a Delivuka, som si zmenila názor o vás, zistila som, že vo vás je niečo, čo som dovtedy nepoznala. Lenže udalosti tej noci, keď ste na Dubovci chceli Rajka zatknúť, hoci ho Marmont omilostil, sa ma znova veľmi dotkli. No ani to by nebolo rozhodujúce pre moju odpoveď, keby tu nebola oveľa väčšia a vážnejšia prekážka…

	– Aká?

	– Vy ste brat človeka, ktorý raz v noci zachránil moju česť a jedného dňa i život. A vy toho človeka nenávidíte, pohŕdate ním, hoci ja si ho vážim a ctím.

	– Mienite si ho vziať za muža?

	– Načo toľká irónia a nenávisť voči tomu človeku? A ešte niečo – nikdy by som sa nemohla stať ženou pobratima, aj keby po tom neviem ako túžil. Budem mu iba naveky povďačná za všetko, čo pre mňa urobil.

	Mladý poručík si uvedomil svoj omyl, svoje poblúdenie. Zmocnila sa ho zúrivosť, lebo pochopil, že prehrá. No vzápätí ho upokojili jej mierne slová:

	– Keby som vás aj veľmi milovala, musela by som sa zriecť manželstva s vami, lebo my dvaja by sme nemohli byť šťastní kvôli tomu, že naveky by sme sa nachádzali medzi vaším otcom a Rajkom. A to je nesporné. Aká by sme to boli rodina?

	– Beriem to na vedomie, – povedal a s veľmi bledou tvárou sa uklonil a odišiel.

	Katka sa znova objavila v tanečnej sále. Mladí muži žobronili, aby si s nimi zatancovala, ale dnes ju to netešilo. Markíz de Contades ostal pokojne v pozadí. Celý večer, ako napokon vždy, sa správal veľmi milo a bol veselý. Len jeho veselosť mu dnes nesedela. Keď si všimol, že Krmpotič už nie je v sále, jeho rozrušenie vzrástlo, no Katke to nedal ani slovom najavo. Keď sa večierok chýlil ku koncu, Katka markíza poprosila:

	– Nechcete, aby sme sa chvíľu poprechádzali po dvorane?

	Od vzrušenia mu takmer stŕplo rameno, ktoré jej podával. Katka sa milo usmiala, no bol to smiech nasilu.

	– Nemám najlepšiu náladu, lebo sa stalo niečo, čo ohrozuje život istého človeka. Buďte trocha trpezlivý. Dnes večer by som ani nebola prišla, keby som to nesľúbila náčelníkovi.

	– Prosím, slečna, počkám, ako sa vy rozhodnete.

	– Vedela som, že budete mať pochopenie. A teraz už odchádzam domov. Do skorého videnia.

	Na druhý deň markíz stretol pred kasárňou poručíka Krmpotiča. Len čo ho poručík zazrel, tvár sa mu zachmúrila a hrubo sa ho spýtal:

	– Teda vy ste ten šťastný snúbenec?

	– Nie, nie som snúbenec.

	– V tom prípade pred nami oboma uprednostnila hajduka.

	– Počúvaj, nedovolím, aby si v neprítomnosti slečny hovoril o jej osobných veciach, citoch a spojeniach, a to ešte posmešne.

	– To je francúzsky spôsob dvorenia?

	– Nebuď neslušný. Ak sa budeš takto hrubo správať, budem nútený prerušiť s tebou všetky styky.

	Rozhovor Krmpotiča presvedčil, že ani markíz nezískal Katku. To trocha upokojilo jeho neskrotnú náturu a ticho povedal:

	– Máš pravdu, správam sa hrubo, mám to po otcovi. Ver mi, že práve preto som prišiel o to pôvabné dievča. A práve preto som požiadal o preloženie.

	Markíz v jeho priznaní nenašiel nijakú útechu. Poručíkova odpoveď totiž jasne znamenala, že jestvuje tretí – a to zbeh. Vidí pred sebou statného, mladého, pekného dezertéra, ako si ho predstavoval podľa Katkinho rozprávania. Takmer sa preľakol vlastných myšlienok a predstáv. Ale čo ak naozaj sa dievčaťu do srdca vkradol ten čudný človek? Je to príčina, pre ktorú mu ešte nedala odpoveď? Povedala mu, že je ohrozený ľudský život. Záhada sa mu videla neriešiteľná. Rozhodol sa spoliehať sa na jej sľub, že mu všetko povie a odhalí. Musí však čakať. Spoľahol sa na jej sľub a rozhodol sa, že všetky sily vynaloží na to, aby sa ovládol. Už len chvíľa strpenia a všetko bude jasné…

	ŠIALENSTVO KORUNOVANEJ HLAVY

	Letné ráno. Slnko rozsypalo svoje teplé lúče nad starou gričskou pevnosťou. Znova sa otvorila Kamenná brána, Mäsiarska brána a všetky ostatné brány, ktoré sa na noc zatvárajú. Gričskí mešťania sa toho naďalej držia, lebo, ako vravia, pokojnejšie spávajú, keď vidia, že pevnosť je zatvorená. V takom čase sa cítia bezpečnejší pred cisárovými špiónmi, ktorý vyhľadávajú krčmy ďalej od hradieb, lebo sú presvedčení, že tam budú cisárovi najlepšie slúžiť.

	Prví predavači sa náhlia na trh. Mesto sa prebúdza.

	Veľký štvorzápražný koč sa štverá po Mäsiarskej ulici a zastal pred veľkou bránou do banských dvorov na Markovom námestí.

	Vicebán Vrhovac už od rána sedí v pracovni teraz pustého bánskeho dvora. Vo vedľajšej miestnosti pracuje mlčanlivý tajomník, bývalý profesor Marič. Vytrhlo ich náhle otváranie dverí. Do miestnosti vstúpil gardista a privádzal muža v odeve veľmoža. Maričovi sa veľmi ospravedlňoval, že neznámy bol neodbytný.

	Príchodiaci hneď hľadal vicebána. Neočakávaný hluk a zhon viedli Vrhovca k tomu, aby sa pozrel, čo sa deje. Keď zazrel príchodiaceho, pocítil, že znova zažije niečo nepríjemné. Napriek tomu sa vľúdne spýtal:

	– Prosím, s kým mám tú česť?

	– Som osobným adjutantom jeho veličenstva, barón Kutscher.

	Vyslovil to naduto, pyšne. Vrhovac ho uviedol do svojej kancelárie. Teraz už takmer naisto vedel, že zažije niečo nepríjemné.

	Cisárov adjutant bol mocného vzrastu, odev mal vojenský, no zvláštneho strihu. Tvár zachmúrenú, ale črty prirodzené. Muž mohol mať asi tridsať rokov. Návštevník nič nehovoril, čakal, kedy ostane osamote s vicebánom. Keď Marič odišiel a zatvoril za sebou dvere, Kutscher pristúpil k stolu a povedal:

	– Poslali ma, aby ste ma podrobne informovali o tom, čo sa tu deje. Vo Viedni sme sa dozvedeli isté veci, no jeho veličenstvo si želá podrobnejšie správy.

	– Vaša excelencia, predovšetkým, sú tu predstavitelia polície a armády a tí by ma iste informovali, keby sa bolo stalo niečo nové. Nič mimoriadne sa však nestalo.

	– Všetko vrie a kypí proti cisárovi, všetci obracajú zrak na druhý breh Sávy. Vari to nevidíte?

	– Vaša excelencia, ráčte hneď začať vyšetrovanie a presvedčíte sa, že všetko je to výmysel.

	– My to vieme s istotou a vy ako vicebán by ste to tiež mali vedieť.

	Musel by som byť vševedúci, aby som mohol preniknúť do myslí našich mešťanov.

	Odpoveď rozzúrila adjutanta. No nemohol reagovať, lebo Vrhovac hovoril pokojným, dôstojným hlasom. Aby skryl hnev, vzal a papier a dôrazne povedal:

	– Ak nič neviete, potom zaiste aspoň poznáte veliteľa pohraničnej stráže na Sáve. Vidí sa mi, že to je nejaká rieka, ktorá oddeľuje Rakúske Chorvátsko od Napoleonovho.

	– Áno, tam je dôležitá strážnica, no veliteľ stráže nikdy u mňa nebol na audiencii, lebo jeho predstaveným je barón Hoffenberg.

	– Mali by ste chodiť aj na takéto miesta a zoznamovať sa s ľuďmi, ktorí sú za to zodpovední.

	– Vaša excelencia, musíte mi prepáčiť, ale keby som to urobil, veľmi významne by som prekročil okruh pôsobnosti bána.

	– Na Sávu a toto miesto mienime osobitne dohliadať, lebo sa zistilo, že veliteľ stráže je bratom vlastizradkyne Xénie, ktorá sa pokúsila zachrániť demokratov. Informoval nás o tom barón Hoffenberg, ktorý je teraz vo Viedni na dovolenke.

	– Barón to iste musí vedieť, keď je komandantom pohraničnej stráže.

	– Vy teda neviete nič o bratovi tej zradkyne?

	– Nikdy som nemal možnosť zapodievať sa touto časťou polície.

	– Na toho veliteľa treba hneď nasadiť dobrých špicľov. Určite vie, kde sa nachádza jeho sestra.

	– Nestala sa manželkou grófa Ruspolliho?

	– V tom je celý problém: všetko si to vymyslel jej otčim. No mohlo by sa za tým skrývať sprisahanie proti cisárovi, lebo ona nie je v Taliansku. Napokon, velitelia pohraničných stráží by mali byť rakúski policajti. Chorvátski dôstojníci nie sú spoľahliví.

	– Urážate chorvátsky dôstojnícky zbor!

	– Všetci sú zradcovia!

	– Azda aj tí, ktorí padli na bojovom poli za cisára a Rakúsko?

	– Museli sa podriadiť cisárovým rozkazom.

	– Vaša excelencia, ráčite toto všetko povedať komandantovi Kneževičovi?

	– Je lojálny Rakúsku a cisárovi?

	– Takáto otázka je ťažká urážka.

	– Mňa sa netýkajú nijaké urážky. Kde je ten komandant?

	Namiesto odpovede Vrhovac dal zvončekom znamenie svojmu tajomníkovi. Vstúpil Marič.

	– Oznámte generálovi Kneževičovi, aby sa hneď ráčil unúvať ku mne. Prišli vážne správy z Viedne.

	Maričova tvár je strnulá. Zrejme počul hrubiánsky hlas nadutého adjutanta a odišiel bez toho, aby sa naňho pozrel.

	Adjutant sa rozzúril ešte väčšmi:

	– Metternich má pravdu. Všetci Slovania sú nespoľahliví. Nijakým korbáčom z Chorváta nikdy neurobíš Nemca, a kým sa to nedosiahne, treba všetkých zaradom… V tomto meste, v plesových dvoranách, sa skrývali demokrati. A v Chorvátsku sa narodili vlastizradcovia ako Zrínsky a sedliak Matija Gubec. Kto má veriť takému národu?

	– Vaša excelencia mi zrejme doniesla nejaké osobitné príkazy, – prerušil ho Vrhovac, lebo nemohol už počúvať tieto urážky.

	– Áno, – významne povedal adjutant a bolo vidieť, ako sa vyžíva v tom, čo teraz povie. – Prinášam príkazy, ktoré treba hneď vykonať.

	Postavil sa ako diktátor a spustil:

	– Ihneď treba zorganizovať tajnú policajnú službu na hraniciach s Napoleonovým Chorvátskom. Sídlom tajnej polície bude Záhreb.

	Vicebán stál pokojne, mlčky hľadel na adjutanta, ktorý s pôžitkom pokračoval:

	– V tomto úrade bude zamestnaných sedemdesiat najspoľahlivejších ľudí.

	– Zariadi to šéf tunajšej polície?

	– Nie, všetci prichádzajú z Viedne. Po prvé, a to som už zdôraznil, treba začať sledovať brata tej zradkyne. Chcel by som sa vrátiť do Viedne s istotou, že je v našich rukách.

	– Excelencia, dovoľte, ale ja si myslím, že o tom všetkom by ste sa mali dohodnúť s predstaviteľom polície.

	– Nie. Nepotrebujem ho, lebo na čele tajnej polície bude vicebán.

	– Excelencia sa iste mýli.

	– Nie, to je cisárovo želanie.

	Vrhovac zbledol.

	– Ja mám viesť tajnú políciu?

	– Ráčte si prečítať pokyny.

	Vrhovac vzal papier, prečítal si ho a odvetil:

	– Prepáčte na pár minút, rád by som dal odpoveď písomne.

	Vtom vstúpil generál Kneževič. Vrhovac ho predstavil a oznámil mu, čo pred chvíľou hovoril adjutant.

	– Jeho excelencia dôrazne potvrdila vašu lojálnosť a vernosť. Som povinný vám to oznámiť.

	Na generálovej tvári bol prísny, chladný výraz, keď prehovoril na adjutanta:

	– Nemôžem uveriť, že by jeho veličenstvo mohlo zapochybovať o mojej lojálnosti, lebo som dostal pochvalu za to, že sme sa nám podarilo v úplnej tajnosti prekaziť „povstanie“ vojvodov, cisárových švagrov.

	Adjutanta tieto slová zmiatli. Zrejme mu bolo nepríjemné, že dal priechod svojej nenávisti voči všetkému slovanskému. Preto povedal:

	– Nebolo mi známe meno generála, ktorý zachránil povesť Rakúska. Ak ste to vy, odvolávam všetko, čo som povedal. Chcem vedieť váš názor na poručíka Magdaleniča, – rýchlo dodal, aby skrútol rozhovor iným smerom.

	– Nemám proti nemu nejaké námietky. Keď bolo treba v Brode prekaziť povstanie vojvodov, postupoval veľmi svedomite a múdro prispel k úspechu mojich rozkazov.

	– Mám príkaz, aby bol obklopený najbdelejšími strážcami tajnej polície, ktorá oddnes začína v Záhrebe svoju činnosť.

	– To nepatrí do mojej kompetencie. Prosím pána vicebána, aby mi dovolil sa rozlúčiť.

	Už pri odchode mu adjutant povedal:

	– Ak budete čokoľvek potrebovať, ráčte sa na mňa obrátiť.

	Keď generál odišiel, adjutant povedal Vrhovcovi:

	– A teraz by som vám rád nadiktoval povinnosti šéfa tajnej polície.

	– Vaša excelencia, dovoľte, aby som vás najskôr oboznámil s obsahom môjho listu. „Vaše veličenstvo, prosím, aby ste milostivo vzali na vedomie toto moje vyhlásenie: nikdy by som nemohol česť a post bána pošpiniť tým, že by som prijal velenie tajnej polície. Za toto rozhodnutie vám dávam k dispozícii vlastný život, slobodu a postavenie. Maximilián Vrhovac.“

	Adjutant vyskočil z kresla ako obarený. Takmer preľaknuto, s ustaraným výzorom na tvári podišiel k Vrhovcovi, hľadel do jeho pokojnej, no odhodlanej tváre.

	– Čo je vám? Zrejme nie ste pri zmysloch. Vy odmietate cisárov príkaz?

	– Každý bán či vicebán by mojom mieste urobil to isté.

	– Odmietate príkaz jeho apoštolského veličenstva?

	– Apoštoli nemali špiónov.

	– Čo je to za odpoveď? Toto je naozaj krajina revolucionárov! Tu nestačí polícia, tu sa musí zaviesť štatárium! Aj vy revoltujete, vy, ktorý stojíte na čele tejto krajiny?

	– Excelencia, jeho veličenstvo i vás niekto mylne informoval. Ráčte sa o všetkom presvedčiť na vlastné oči, ráčte všetko posúdiť a potom robiť závery o mojej krajine. Pozvem veliteľa polície, aby ste sa od neho dozvedeli všetko, čo vás zaujíma. Ráčte do salónu.

	Adjutant bol vydesený. Ešte raz sa spýtal:

	– Naozaj odmietate byť hlavným veliteľom tajnej polície?

	– Prečítal som vám svoj list jeho veličenstvu. Ostávam pri svojom rozhodnutí.

	Otvoril dvere a pozval Mariča:

	– Tento list adresovaný jeho veličenstvu treba ihneď odoslať do Viedne po najrýchlejšom kuriérovi. Buďte k službám jeho excelencii, ak by čokoľvek potrebovala. A ihneď zavolajte šéfa polície.

	Adjutant znova oslovil vicebána, biskupa Vrhovca:

	– Zahrávate sa so svojou hlavou.

	– Počuli ste, dávam k dispozícii postavenie, slobodu i život.

	Udivený a zaskočený Vrhovcovým správaním adjutant bez slova vykročil do salónu, kde mal počkať na šéfa polície. Usúdil, že táto krajina je naozaj strašná a že by sa cítil ponížený, keby musel zmeniť názor.

	Z úradu vicebána sa smerom ku Kaptolu náhli tajomník Marič. Cíti ťarchu udalosti. Vrhovac nehovoril veľa, ale jeho pohľad prezrádzal, že Chorvátsku hrozí niečo strašné. Bol presvedčený, že Ivku nájde na kaptolskom dvore, a preto sa ponáhľal, aby ju čím skôr videl. Dal sa hneď ohlásiť Ivke. Tá ho hneď prijala a keď zatvoril za sebou dvere, ticho sa spýtala:

	– Budeme mať dnes schôdzku?

	– Nie. Ani dnes, ani v najbližších dňoch. Do Záhrebu prichádza tajná polícia, ktorá bude dozerať na všetok pohyb.

	– Dnes určite príde Delivuk. Chodí cez Sávu podľa plánu.

	– Ak dnes príde, už ho nik nezachráni.

	– Čo je vám dnes?

	– Dozvedel som sa o úžasnom útoku na Záhreb, na Chorvátsko, na najprirodzenejšie práva človeka. Dnes prišiel cisárov adjutant s návrhmi starého žandára. Počúvajte.

	Vydesená Ivka so založenými rukami počúvala jeho výklad:

	– Prichádza oddiel tajnej polície. Všetci prichádzajú priamo z Viedne. Vrhovac bude odvolaný, lebo odmietol cisárov príkaz byť šéfom tajnej polície. Aké poníženie pre neho, aká urážka! A to ešte nie je všetko. Dali mi kopírovať pokyny pre tajných policajtov. Všetci majú vystupovať tak, ako keby boli proti cisárovi, aby ľahšie oklamali ľudí… Vopchajú nos všade, budú všetko počúvať, sledovať. Budú na námestiach, na trhoch, v obchodoch i krčmách a všade budú počúvať, čo sa hovorí, či ľudia nespievajú vlastenecké piesne, alebo či sa niekto neučí po francúzsky. Budú sledovať, kto nosí odev modrej alebo bielej farby, alebo čokoľvek, čo pripomína Francúzsko. Budú dávať pozor, kto sa díva na druhý breh Sávy a kto sa pokúsi prejsť cez rieku, každého zastrelia. Komu sa podarí ujsť na druhý breh, tomu postrieľajú celú rodinu, všetkých priateľov a známych…

	– Preboha, prestaňte, príde mi zle…

	– Och, aká temnica nám hrozí!

	– Zbojnícky brloh urodzených a veľkomožných bláznov! Hanbím sa žiť.

	– Ivka, musíme zvolať všetkých našich ľudí a oboznámiť ich s tým, aké nebezpečenstvo hrozí národu. Musíme sa chrániť skôr, ako by sadli na lep provokatérom. To je teraz naša prvoradá povinnosť. Musíme všetkých upozorniť na túto strašnú hrozbu, ktorá je nebezpečná rovnako pre mešťanov ako pre sedliakov.

	– Kto nám uverí, že zo strany trónu je možné takéto zbojstvo?!

	– Och, vy ste vždy boli výnimkou. Vás všetci poznajú a všetci si vás vážia. Obíďte trh a napomeňte každú ženu. My vám pomôžeme. Ak to neurobíme, bude z našej krajiny jedno veľké väzenie Františka Prvého. Beda mu. Teraz vzal do rúk katovskú sekeru jeho prvý obľúbenec knieža Metternich a ten nestrpí ani jedného Slovana. Nikoho, komu v žilách koluje čo len kvapka slovanskej krvi.

	Dvere sa náhle otvorili a do miestnosti vpadol muž.

	– Smetanovič! Čo je, čo sa vám stalo? – spýtala sa Ivka.

	– Som zúfalý…

	– Vravte, človeče…

	– Slečna Ivka, ak je ona v Chorvátsku…

	– Kto?

	– Xénia. Ak je tu, potom je stratená.

	– Kto to vraví?

	– Cisárov adjutant má príkaz.

	– Aký? Kedy ho dostal?

	– V tejto chvíli. Musíme prehľadať všetky domy, každý kútik…

	– Och, ako dobre, že ste tajomníkom šéfa polície.

	– Nie. To nie je dobre. Radšej by som sa zabil. Pozrite, tu mám zatykači list na Xéniu.

	– Ona nie je v Záhrebe.

	– Potom je to veľké šťastie. Nenávidia ju tak, že farárom zakázali používať pri krste meno Xénia.

	– Tak to je už úplné šialenstvo!

	– Adjutant vraví, že nik nesmie nosiť meno velezradkyne, lebo to znamená jej popularizovanie.

	– Čo ešte je v zatykači na Xéniu?

	– Cisár ju chce obesiť uprostred Viedne, aby všetkým demokratom stuhla krv v žilách. Poradil mu to Metternich, lebo proti Delivukovi nič nezmôžu. Preto majú prísne dozerať na poručíka Magdaleniča, lebo ten vraj musí vedieť, kde je jeho sestra.

	– Čože?

	– Smetanovič je dobre informovaný. Aj ja som počul o tom, že treba vytvoriť skupinu špicľov, ktorá bude dozerať na poručíka.

	– Dnes o tretej ho už majú zatknúť a predviesť šéfovi polície.

	– Dajú ho na mučidlá, aby priznal, kde je jeho sestra.

	– To je odmena za to, čo urobil v Brode? Veď tí ľudia potratili rozum.

	– Milá Ivka, nemáme veľa času na rozhovor, lebo nášmu poručíkovi hrozí smrť. Smetanovič, poďme, pokúsime sa poručíka zachrániť.

	– Marič, počkajte, vy ostaňte so mnou a Smetanovič nech beží do kasární za nadporučíkom Obradovičom. Nech mu pošepne naše heslo „Katova sekera“. To je znamenie vrcholného nebezpečenstva a toho, že sa s ním urýchlene potrebujeme stretnúť. Stručne mu povedzte, o čo ide, možno sa mu podarí upozorniť poručíka.

	– Hneď idem. A ešte niečo. Je možné, že vo vašom dome kvôli Xénii urobia prehliadku.

	Smetanovič vykročil k dverám, no náhle sa zastavil:

	– Priatelia, dnes sme mali mať schôdzku.

	– Musíme ju odložiť, ak prehliadajú domy.

	– A čo keby sme zorganizovali pitku, – navrhol Smetanovič.

	– Nie. To by bolo smrteľne nebezpečné.

	– Lenže dnes má prísť Delivuk.

	– Tajnými signálmi ho už nemôžeme varovať…

	– Čo teraz?

	– Skočím do Sávy a pokúsim sa preplávať na druhý breh, – rozhodol sa Marič.

	– A čo ak sa ti to nepodarí?

	– Delivuk nesmie prekročiť Sávu. Nielen kvôli ohrozeniu jeho života, ale aj kvôli životom záhrebských demokratov.

	– Čo budeme robiť?

	– Smetanovič, vy sa ponáhľajte do kasárne, medzičasom nám možno zíde na um, ako zachrániť Delivuka.

	Len čo Smetanovič odišiel, Ivka pokračovala.

	– Magdaleniča musíme zachrániť za každú cenu, to je mimoriadne dôležité. Musím vám však odhaliť tajomstvo. Dodnes som ho strážila, ale sa teraz vám musím zveriť, aby ste vedeli, prečo je dôležité zachrániť poručíka. Poručík Magdalenič nie je nik iný ako Xénia. Na dokumenty nebohého brata a v jeho uniforme žije, pracuje a pomáha demokratom.

	Marič sa chytil za hlavu.

	– Dnes je tam?

	– Samozrejme. No to by bolo dlhé rozprávanie, na ktoré teraz nemáme čas. Dôležité je zachrániť poručíka. O tretej popoludní má nastúpiť do služby a vtedy ho chcú zatknúť. Bola by to katastrofa. No ak by ste vy šli za poručíkom, teda za Xéniou, bolo by to veľmi nebezpečné. Aj vás potrebujeme, no pre Xéniu musíme urobiť všetko.

	– Ivka, počúvajte, čo sa mi môže stať, ak zájdem na strážnicu, aby som sa poručíka Magdaleniča spýtal, či sa Chorváti na druhom brehu Sávy spoliehajú na Francúzov. Budem predstierať, že to potrebuje vedieť biskup Vrhovac.

	– To by ste si museli pýtať dovolenie od ujka. Ale na to je už neskoro.

	– Mám nápad! Obradovič predsa môže kedykoľvek vykonať prehliadku.

	– Počkajme na Smetanoviča, iste sa rýchlo vráti.

	Prešli do vedľajšej miestnosti. Ivka hľadela von oknom a Marič sa skryl za záclony. Na ulici videli množstvo kočov, v ktorých sedeli samí muži a koče mierili ku Kamennej bráne. Mešťania ani netušili, kto to prichádza na návštevu.

	– Cez Kamennú bránu nikdy neprešiel nijaký nepriateľ, ani Turek, a dnes na kočoch prichádzajú najhorší a najzákernejší nepriatelia.

	– V tejto chvíli by mi boli milší aj Huni! Lebo tí verejne zbíjali. Bol to divý národ. Ale títo prichádzajú na kočoch, aby špehovali naše myšlienky. Ako ľudstvo hlboko kleslo, namiesto toho aby urobilo pokrok. Veď sú horší ani divosi. Tí nebojujú zákerne, – povedala Ivka a na tvári bolo vidieť, aký odpor pociťuje voči viedenským špicľom.

	Ohlásili Obradoviča, ktorý prišiel za Vrhovcom. Ivka vedela, o čo ide, a rýchlo prešla do salónu, Marič ju hneď nasledoval.

	– Prišiel som cez kostol, ak by náhodou vypočúvali vaše služobníctvo.

	– Musíme vám vysvetliť dve veľmi dôležité veci: poručíka Magdaleniča treba hneď poslať na druhý breh a Delivuka zadržať, aby sem nechodil. Je to veľmi, veľmi dôležité aj pre vás. Ide o ich životy.

	– Prečo mu nepoviete všetko? – spýtal sa Marič.

	– Ak by sme mu všetko povedali, Obradovič by nemohol dať čestné slovo, ak by ho vypočúvali. Takto je to lepšie. Na vysvetľovanie je dosť času.

	– Mesto bude onedlho plné špicľov. Delivuk bude vo veľkom nebezpečenstve.

	– Dobre, to chápem, no nechápem, prečo odrazu hrozí Magdaleničovi toľké nebezpečenstvo.

	– Ivka, napriek všetkému si myslím, že by bolo lepšie, keby ste povedali pravdu o Magdaleničovi. Obradovič už bude vedieť, ako sa zachovať, ak by ho náhodou vypočúvali.

	– Dobre teda. Magdalenič je v skutočnosti Xénia, a preto sa okamžite musí dostať na druhý breh. Iba takto ju možno zachrániť.

	– Neuveriteľné. Počkajte, niečo mi zišlo na um. Hneď musím niečo napísať.

	– A čo ak ten list nájdu?

	– Skôr ako by mi siahli do vrecka, zhoria im ruky od žiary slov, ktoré napíšem.

	Obradovič rýchlo napísal list, dal ho do obálky a povedal:

	– A teraz sa už musím ponáhľať.

	– Čo ak sú už na ceste za Magdaleničom?

	– V tom prípade ho od nich úradne vyzdvihnem. Pre všetkých ostatných platí, že som bol na spovedi v kostole. Kaplán mi to môže dosvedčiť.

	Všetci traja sa chveli. Keď Obradovič odišiel, Ivka a Marič spoza záclony sledovali, ako vyskočil do sedla.

	Obkolesený štyrmi vojakmi Obradovič cvála na koni, nie veľmi rýchlo smeruje k sávskej doline. Prechádza popri úrodných poliach a obrobených záhradách. Cestou stretol nejedného sedliaka a pastiera. Čím bližšie boli k Sáve, tým menej ľudí stretávali a dokonca nenaďabili na ozbrojené stráže.

	Nadporučík sa potil, preto si podchvíľou utrel čelo. Po celý čas myslel iba na nebezpečenstvo tohto podujatia. Pred očami všetkých ide priamo na rakúsku strážnicu, aby spáchal zradu Rakúska, no súčasne poskytol zadosťučinenie svojmu chorvátskemu srdcu, že zachráni tých, ktorí denno-denne riskujú svoj život za demokratické ideály. Srdce mu bije, každý nerv sa chveje, no jeho vôľa je rovnako silná ako jeho telo. O seba nemá obavy ani na okamih. Od prvého dňa, keď sa zblížil s tými, čo oplakávali Martinoviča, sa rozhodol, že keby ho v tej chvíli zatkli, strelí si guľku do hlavy. Teraz má jednu jedinú starosť: ako vykonať krkolomnú úlohu, od ktorej závisia životy takých dôležitých ľudí.

	Konečne prišli k strážnici. Odkedy Magdalenič prefíkane vyhodil strážnicu do vzduchu, aby zachránil Delivukovi život, postavili novú pevnú budovu, akoby mala naveky plniť svoju úlohu – byť hranicou medzi dvoma časťami krajiny. Nenávistne pozrel na budovu. Vojaci mu pridržali koňa. Vyšiel po niekoľkých schodoch a vstúpil do veľkej kancelárie. „Bude tu Magdalenič? Alebo je niekde na obchôdzke?“ pomyslel si a otvoril dvere, rezkejšie než inokedy. Za stolom sedel veliteľ stráže. Obradovičovi hneď bolo ľahšie na duši. Pozdravil ho, a keďže bol prítomný jeden desiatnik, skríkol hlasnejšie než zvyčajne:

	– Poručík, je vám známe, že z našej strany každý deň traja ľudia preplávajú na druhý breh Sávy?!

	– Pán nadporučík, zvyčajne sa to stane až po našej obchôdzke.

	– Áno, tak je. No odteraz musí byť iný rozpis stráží. Prišiel som však preto, aby som vás požiadal o splnenie vlasteneckej povinnosti.

	– Som pripravený.

	– Dnes v noci do Ilýrie prešla skupina siedmich ľudí.

	– To nie je možné! Na ktorom mieste?

	– Ďaleko pod mestom. Viem to celkom iste. Ako viete, hranicu zväčša prestupujú mešťania a sedliaci, lebo na druhej strane majú majetky a príbuzných. Musíme s tým skoncovať. V Ilýrsku máte dievča, ktoré vás túto zimu zachránilo?

	– Áno, informoval som o tom komandanta baróna Hoffenberga.

	– Naskytuje sa vám príležitosť vykonať veľký čin. Musíte sa dozvedieť mená utečencov. Budeme ich mať v rukách, lebo na tomto brehu iste ostali ich príbuzní.

	– Vykonám, ako si želáte, ale budem na to potrebovať celý deň, kým sa to moje dievča dozvie.

	– Poďme do vedľajšej izby, mám pre vás aj osobitné pokyny.

	Prítomný desiatnik všetko počul a to bolo pre Obradoviča veľmi dôležité. Otvoril im dvere do vedľajšej miestnosti a oni vstúpili. Len čo sa dvere zatvorili, Obradovič ticho šepol:

	– Magdalenič, ako vidíte, zariadil som, aby váš prechod na druhý breh bol služobnou záležitosťou, ak by vás niekto zastavil…

	– Tu ma nemá kto zastaviť.

	– Počúvajte. Do Záhrebu prišiel oddiel rakúskych špicľov a aj cisárov osobný adjutant. Hľadajú vás a vašu sestru.

	– V tom prípade musím ostať, aby som neohrozil záhrebských demokratov.

	– Nie, – lebo by ste zapríčinili Delivukovu smrť. Delivuk sa dnes chytá na našu stranu, lebo má schôdzku v Záhrebe. Musíte tomu zabrániť, utečenci, o ktorých som hovoril, vám uľahčia okamžitý prechod na druhý breh. Delivukovi zanesiete tento list. V obálke je plno strelného prachu. Ak by vás niekto chytil, podpáľte obálku.

	– Dobre.

	– Musíte odísť okamžite. Nesmiete tu ostať už ani minútu.

	– Čo mi hrozí? Čo sa vlastne deje?

	– Už som povedal, prišiel cisárov adjutant. Všetci Chorváti sú mu podozriví. Vás majú zatknúť o tretej, aby od vás dostali, kde sa nachádza vaša sestra…

	Keď toto hovoril, hľadel poručíkovi do tváre, ktorá smrteľne zbledla a ruka siahla po pištoli.

	– Pištoľ použite, ale nie teraz.

	Do miestnosti vstúpil muž z Obradovičovho sprievodu.

	– Pán nadporučík, od záhrebskej pevnosti prichádzajú akísi ľudia.

	– Poručík, ja na nich počkám. Vaša úloha je nebezpečná a obrovská! Do toho!

	Všetci vyšli. Zo schodov bolo jasne vidieť oddiel vojakov a štyroch civilistov, ako jazdia krížom cez polia a záhrady a ženú sa k Sáve.

	– Hneď pripravte čln, – prikázal nadporučík.

	Vojaci vykonali rozkaz.

	– Nastúpte, poručík. Francúzi na druhom brehu nemajú stráže. V lehote do štyridsaťosem hodín očakávam od vás vykonanie rozkazu! Ponáhľajte sa!

	Všetci hľadeli, ako Magdalenič vesluje na druhý breh Sávy a stáli tam dovtedy, kým sa nestratil na druhom brehu.

	Nadporučík si utrel pot z čela. Bol veľmi rozrušený, ale aj šťastný, že vyprevadil Magdaleniča a že sa všetko skončilo skôr, než prišiel šéf polície a vojaci. Už nič nepodnikal, rozhodol sa, že ostane tu, kde môže využiť svoje vojenské práva.

	– Kto ste?

	– Šéf polície. Ihneď potrebujeme poručíka Magdaleniča.

	– Civili nemajú právo rozkazovať vojenským osobám.

	– Adjutant jeho veličenstva chce, aby sa Magdalenič k nemu okamžite dostavil.

	– Ľutujem, že som to nevedel skôr, ale poručík práve odišiel splniť dôležitú úlohu.

	– Pošlite za ním niekoho, aby sa hneď vrátil.

	– Znova ľutujem, – povedal Obradovič a podišiel bližšie k veliteľovi, ale poslal som ho na druhý breh Sávy, aby vykonal dôležitú úlohu.

	– Ako ste mohli dať taký rozkaz za bieleho dňa?

	– Musím mať do štyridsaťosem hodín zoznam ľudí, ktorí ušli do Ilýrska. A len on to môže vykonať, lebo tam má dievča, ktoré ho chráni a je stúpencom Rakúska.

	– Tak toto je dobrá správa. Znamená to, že aj tu sú ľudia naklonení rakúskemu cisárovi. Okamžite idem informovať adjutanta, a vy za ním pošlite poručíka, len čo sa vráti.

	– Keď príde, hneď ho pošlem k jeho milosti.

	Šéf polície sa vrátil do mesta.

	V paláci vicebána Ivka a Marič rozochvene čakali správy. Konečne im jeden stúpenec doniesol správu, že Obradovičovi sa to podarilo. Upokojili sa a ticho sa zhovárali o udalosti.

	– Milá Ivka, prepáčte, ale rád by som sa s vami o niečom pozhováral.

	– Zdá sa, že máte veľké starosti…

	Ivka súhlasila s rozhovorom, no najskôr odišla do záhrady a priniesla veľkú kyticu, dala ju do vázy, ku ktorej postavila dve sviečky.

	– Ivka, roky máme rovnaké názory, spolu sme sledovali popravu, spolu pracujeme, spolu chodíme na schôdze a otvorene sa o všetkom zhovárame, no ešte sme sa nezhovárali o veľkom cite.

	– Sme priatelia…

	– Áno, úprimní priatelia. Roky však v mojej duši ukrývam jeden kvet, ktorý nikdy nezvädne ani neodkvitne.

	Ivka mlčala a hľadela na kyticu na stole.

	– Všetko viete, no neviem, čo si o tom myslíte dnes, čo cítite teraz.

	– Ťažko sa mi o tom hovorí.

	– Ťažko? V tom prípade sú moje city beznádejné.

	– Milý priateľu, každý rok v tento deň kladiem na stôl kyticu kvetov.

	– Veď nie je výročie Lackovičovej smrti.

	– Nie. No v deň tohto výročia sa ma pred rokmi spýtal: „Ak sa mi v boji za slobodu niečo stane, čo si počneš, Ivka?“

	– A môžem poznať vašu odpoveď? – ticho prehovoril Marič.

	– To si želám. Odvetila som mu: „Ak umrieš v boji – ostanem snúbenicou junáka.“

	– Roky uplynuli. My sa spolu skláňame pred jeho obeťou. Lenže… – Marič zmĺkol.

	– Počúvajte, priateľu, treba voliť medzi mŕtvymi a živými.

	– Aby sme si uľahčili život.

	– Tak čo mám robiť?

	– Dajte ruku tomu, ktorý po nej prahne…

	– Spomínate si, čo sa mi stalo medzi dezertérmi, keď som spomenula jeho meno? Nespáchali zločin. On ma aj mŕtvy obránil. Mŕtvy mi ochránil česť, mŕtvy mi ochráni život, lebo by som sa musela vrhnúť do pažerákov svorke vlkov. On mŕtvy spôsobil, že prostí chlapi v lese dosiahli vrchol toho, čo môže dosiahnuť človek. Nespáchali zločin. S úctou sa sklonili pred Lackovičovou smrťou. A ja by som ho mala opustiť? Nesplniť dané slovo a nemilovať ho ďalej? Môžete niečo také odo mňa žiadať? Bola by som nehodná jeho ideálov, keby som takto nekonala.

	Nastalo hlboké mlčanie. Marič sklonil hlavu. Nič nevravel. Ivka po chvíli pokračovala:

	– Budem vám vždy priateľkou. Veď je tu dosť skvelých dievčeniec. Vyberte si jednu a založte si rodinu…

	Marič zdvihol zrak, pozrel jej do očí a prehovoril:

	– Vidím, že mŕtvi sú mocnejší než živí. Podrobujem sa osudu. Ale domov bez vás, Ivka, by bol pre mňa väzením. Ostanem sám. Pravdaže, ťažko budem znášať samotu v krušných dňoch, ktoré nám hrozia, no bude ma tešiť myšlienka na takého hrdinu ako ste vy. Popri vás sa dá vykonať všetko. Hlavná vec, že sme zachránili Xéniu a Delivuka.

	– A to je vaša zásluha, priateľu môj milý!

	– Teraz sa ponáhľam do úradu, aby som počul, ako budú plesať, že poručík Magdalenič odišiel vo vašich službách. Do videnia, Ivka!

	Rozlúčil sa s ňou ako každý deň. Hlboko zatlačil bolesť, ktorú mu spôsobili jej slová, že všetky jeho nádeje sú márne. Sklonil hlavu. Prijal to, čo mu osud nadelil.

	Rýchlymi krokmi mieril na Grič.

	V NÁRUČÍ ŠPIÓNA

	Nádherný les, plný stromov s veľkými korunami, poskytuje príjemný chládok svojim obyvateľom, ale aj tým, čo tadeto prechádzajú náhodou, alebo za istým cieľom. Poručík Magdalenič sa ženie na juh a onedlho naďabí na novostavbu skrytú uprostred lesa. Neozýva sa ani živá duša. Keď vstúpi, v dome zastihne niekoľko ľudí, ktorí spoza záclon dávali pozor na tých, ktorí sem prídu či už ako utečenci, alebo ako špióni. Hneď prezerajú papiere a spisy, porovnávajú pečate.

	– Vy ste poručík Magdalenič? Máme príkaz o vašom príchode ihneď informovať radcu maršala Marmota pána Delivuka, – oznamoval poručíkovi veliteľ domu.

	– Prosím vás, ak je to možné, bol by som rád, keby ma vaši ľudia odprevadili do Zdenčajovho domu. Tam mi bude príjemnejšie čakať na Delivuka, lebo on je v Švaričoch a to je trochu ďaleko.

	– V poriadku. Moji dvaja ľudia vás odprevadia.

	Zvonilo poludnie, keď chyžná Katke oznamovala príchod poručíka Magdaleniča.

	Domáca pani vybehla zo svojej izby do salónu a veľmi srdečne objala hosťa.

	– Xénia, keby si vedela, koľko na teba myslím. S Delivukom sa o tebe často zhovárame. Dnes sa chystá na druhý breh Sávy.

	– Nemôže, nesmie. Mojou životnou úlohou je mu v tom zabrániť.

	– A čo ak už odišiel?

	– Katka, musíme ho hneď vyhľadať, hoci by sme mali naruby obrátiť celý Karlovac a jeho okolie. Ak dnes prejde na druhý breh Sávy, dostane sa priamo na popravisko. A ja by som ho nasledovala…

	– Nie, nie, počkaj! Hneď pošlem svojich ľudí na všetky strany, aby nešiel na druhý breh.

	Zašli za Zdenčajom a ten hneď rozposlal všetko svoje služobníctvo hľadať Delivuka.

	Keď sa vrátili domov, boli sklamaní a rozrušení. Po Delivukovi nikde ani stopy. Nakoniec ktosi priniesol správu, že Delivuk mieri k Sáve, ktorú chce prekročiť.

	Zdenčaj sa odviezol do Švarče, aby o udalosti informoval maršala Marmonta. Len čo maršal počul, o čo ide, prikázal, aby celé pobrežie Sávy pozorne strážili a každému zabránili prechod.

	Strach o Delivuka rástol každou chvíľou. Nemali o ňom nijaké správy. Keď sa začalo zmrákať, starého chladnokrvného maršala sa zmocnil veľký nepokoj. Vtom si spomenul na list, ktorý mu doniesla Xénia. Poslal po Zdenčaja, aby mu list priniesol.

	V dome sedela ustaraná Katka a Xénia. Vstúpil Zdenčaj a Katka prehovorila:

	– Xénia, veľmi sa obávam, že odišiel už včera.

	– Katka, nemaľuj čerta na stenu, – karhal otec dcéru. – Prišiel som po ten list.

	Xénia odovzdala Zdenčajovi list a odišla do inej miestnosti. Katka sa onedlho vrátila k otcovi a zbadala strašnú zmenu na jeho tvári. Bolo vidieť, že hrozí niečo naozaj strašné.

	– Otče, povez nám, o čo ide, musíme to vedieť. Najmä Xénia má na to právo, – poprosila Katka.

	– To je strašné. Musím hneď poslať poslov do Švarče.

	Celý dom bol odrazu na nohách. Všetci videli, že domáci pán prežíva muky.

	– Katka, choď do salónu za poručíkom, – prikázal otec dcére.

	Katka preniesla strach aj na hosťa, Xénia bola smrteľne bledá. Rozhodla sa, že ak Delivuk prekročil Sávu a zatknú ho, ona pôjde a dobrovoľne sa vzdá.

	– Viem, že nepotrebuješ útechu. Máš dosť síl i rozhodnosti, no to, čo sa deje dnes, to je naozaj priveľa…

	Dvere sa otvorili. Na prahu stál mladý, pekný markíz. Zazrel niečo, čo ešte v živote nevidel: milovaná, pôvabná Katka drží v náručí akéhosi muža. Videl ho len od chrbta, ale uvedomil si, že má vojenskú čiapku a telo čudne pokrútené…

	Zastavil sa mu dych. Dlho utajovaná láska prebudila v ňom obrovskú žiarlivosť, chcel tomu mužovi niečo vyviesť. Zdvihol ruky, no nevedel, čo má s nimi urobiť, tak si iba zakryl tvár.

	– Pardón! – ozval sa a zmizol ako gáfor. Po schodoch sa rútil k východu. V šere brány prechádzal popri ňom akýsi muž.

	– Čo je, Jean? Kam sa tak ženieš? Poď so mnou hore.

	Nedostal odpoveď, preto sa za ním rozbehol a chytil ho za plecia:

	– Ostaň, musíš počuť, čo sa stalo.

	– Nechaj ma, na ničom mi nezáleží.

	– Ani na mne, človeče? Čo je s tebou, vari si rozum potratil?

	Markíz si až teraz uvedomil, že je to Delivuk. Prišiel k vedomiu a spýtal sa:

	– Nejaká dôležitá konferencia? Prepáč, prišlo mi zle…

	– Veľmi dôležité! Nechýbalo veľa a bolo by po mne. Chápeš? Maršal ma zastavil v poslednej chvíli, keď som už bol v člne.

	Onedlho už boli v Zdenčajovej pracovni, kde bolo niekoľko chlapov. Všetci počúvali, čo Zdenčaj hovoril:

	– Marmontova ostrá akcia zabránila tragédii. Delivuk sa práve chystal prekročiť Sávu, keď ho naši zastavili. Počujte, čo píše Obradovič: „Cisár chce Delivuka a Xéniu obesiť uprostred Viedne. Za týmto účelom mal byť dnes popoludní zatknutý poručík Magdalenič, aby na mučidlách priznal, kde je Xénia, ktorú vyhlásili za vlastizradcu, lebo svojho času chcela zachrániť demokratov.“

	Do miestnosti vstúpila Xénia. Delivuk sa k nej rozbehol a všetci začali prevolávať na slávu. Iba markíz onemel. Nik nechápal prečo. Zahanbil sa sám pred sebou, no bol to pre neho veľký úder. „Nikdy som ani netušil, ako milujem Katku, ospravedlňoval sám seba, zatiaľ čo Xénia hovorila, ako sa Obradovičovi v poslednej chvíli podarilo poslať ju za hranice.“

	– Ešte som vám neprečítal celý list, – povedal Zdenčaj. – Obradovič na konci listu píše: „Poručík Magdalenič sa už nikdy nesmie vrátiť späť. Postarajte sa o to.“

	– Xénia sa už nikdy nevráti na druhú stranu! – rázne zvolal Delivuk.

	Potom sa ešte celú hodinu zhovárali a Delivuk nakoniec poprosil Zdenčaja, aby Xénia u neho ostala cez noc, kým on pôjde za Marmontom, aby sa o všetkom dohovorili. Potom ešte povedal, aby všetci ostali spolu.

	Návštevníci ostali v Zdenčajovom kabinete a markíz vyšiel, aby sa dal ohlásiť u domácej panej.

	Privítala ho v salóne a bola sama. Naoko veľmi pokojne sa uklonil, akoby to bola úplne cudzia žena, no rázne povedal:

	– Určite vás strašne prekvapil môj neočakávaný príchod. Prišiel som vás poprosiť o prepáčenie. Zajtra už budem na ďalekej ceste. Prosím teda, aby ste mi prepáčili.

	– Kedy sa vrátite?

	– Nikdy!

	Katkina tvár zrumenela. Čierne oči naňho napäto hľadeli, ale po krátkej chvíli sa usmiala:

	– Aj ja som sa sklamala. Bola som presvedčená, že medzi nami je dohoda, ale ak ju vy porušujete…

	– Splnenie dohody ste odkladali a ja teraz…

	– Našli ste ma v náručí nášho „špióna“ a…

	– V tej chvíli som stratil vedomie…

	– Nezvykla som sa s vami zhovárať ako vojak s desiatnikom. Sadnite si, prosím, a počúvajte. Povedala som vám, aby ste počkali na odpoveď, lebo v tú noc sa v Dubovici udiali vážne veci. Milý priateľu, počúvajte, čo vám poviem: Rajko sa zaprisahal, že zabije otca, teda zvodcu svojej matky, ktorú ten muž nechal umrieť v biede a hlade a jeho vyhnal do lesa. Po druhé, zaprisahal sa, že zabije Krmpotiča, lebo ma podvodom vylákal z jaskyne a Rajko ostal zahanbený pred priateľmi. Dal im totiž slovo, že ma nepustí, kým všetci nebudú omilostení.

	Katka mu potom podrobne porozprávala o všetkom, čo sa stalo v Dubovici. Nakoniec dodala:

	– Na druhý deň ste sa objavili vy a Krmpotič ako pytači. Krmpotiča som odmietla a vám som povedala, aby ste počkali…

	– Trocha pridlho, no nemusíte nútiť svoje srdce k niečomu…

	– Dovoľte, aby som dohovorila, – skočila mu do reči. – Čakala som na Krmpotičovo premiestnenie, lebo som sa bála, že keď Rajko zistí, že Krmpotiča nemilujem, tak sa mu pomstí. Strašne som sa toho bála. Poručík odcestoval iba včera ráno. Delivuka som poprosila, aby Rajkovi vyhovoril túžbu po pomste. To všetko som robila preto, aby som mala voľné ruky a pokojné svedomie. Delivuka som sa ešte na to nestihla opýtať. Vy ste ma medzičasom našli v náručí „rakúskeho špióna“. Uznávam, zaslúžim si, aby ma miloval jedine pravý muž!

	– To som ja! Nemohol som vydržať neistotu a nemohol som ani tušiť, aké prekážky vám stoja v ceste. A dnes, v tejto chvíli, neviem čo sa stalo, na krátku chvíľu som stratil vedomie, zabudol som na všetko a takmer som zhrešil proti svojim citom…

	– Teraz ma tak nenávidíte, že chcete odísť a nikdy sa nevrátiť?

	– Nepovedal som vám pravdu: nič iné si neželám len to, aby som celý život žil po vašom boku a s vami…

	– Aj ja si to želám. Už netajím, že ste mi boli veľmi milý od prvej chvíle, ako som vás zazrela.

	– A budeš moja, navždy?

	– Navždy, – odvetila.

	Jeho bozk ju naplnil dôverou, že si vybrala najlepšiu cestu svojho života.

	Delivuk sa onedlho vrátil a v Zdenčajovej miestnosti pokračovala rozprava. Oznámil im vážne rozhodnutie:

	– Maršal vyhlásil, že poručík Magdalenič sa už nikdy nesmie vrátiť na svoje miesto. Aby nikoho z jeho stúpencov nemohli volať na zodpovednosť, zajtra v Dubovci vypáli popravná čata salvu na Magdaleniča, ktorého sme zatkli, keď zisťoval mená utečencov. Týmto spôsobom veliteľ rakúskej pohraničnej stráže navždy zmizne.

	A čo bude s Xéniou? – spýtal sa Bedekovič, no nedokončil, lebo Delivuk povedal:

	– Osud Xénie je spečatený, ale čo s ňou bude, to sa dozviete, keď na to bude príhodná chvíľa.

	Všetci sa rozišli do svojich domov. Len Delivuk zašiel za Katkou, aby ho zaviedla ku Xénii. Indendant Ilýrskej provincie povedal Zdenčajovi:

	– Zajtra predpoludním prídem za vami, aby som vám oznámil veľmi dôležitú vec.

	– Prosím, urobte to hneď, aby som netrpel nespavosťou. Toľko sa toho udialo a ja už strácam trpezlivosť. No tak, prosím, bez akýchkoľvek formalít.

	– Pravda je, že som cudzinec, ale milujem a hlboko si vážim váš národ, s ktorým nás spojil osud. Moje srdce sa ocitlo v šťastnom zajatí vašej slečny dcéry. Dnes, keď mi prisľúbila, že sa stane mojou ženou, dávam vám slovo, že vaši vnukovia budú mať vždy na pamäti, že ich vlasťou je úcty hodné Chorvátsko.

	Hlboko dojatý Zdenčaj bez slov objal svojho budúceho zaťa.

	BIELY DOM

	Medzi briežkami na okolí Žumberku, neďaleko od Samoboru sa rozkladá dedina Delivuk. V zeleni sa belie domček ako holubník v konároch košatého stromu. Biely domček sa usmieva na zelené briežky, usmieva sa na modré nebo i zlaté slnko. Ten úsmev je odrazom nádherného tichého šťastia. Na bielom múre modré rámy okien naznačujú, že budova má viac miestností pre celú rodinu, ktorú dobrý osud doviedol pod tento prostý, všedný krov. Domček obkolesený zo všetkých strán záhradou a ovocnými stromami žiari na všetky strany. Uprostred tejto krásy sa domček usmieva, radostne sa smeje – mnohí si to už všimli.

	– Ó, to ste vy, pán Delivuk?

	Spoza plota sa vynorí Rajkova hlava s učesanými vlasmi a rozosmiatou tvárou:

	– Idem vášho koňa vyviesť na prechádzku. Rýchlo ste jazdili. Viem. Nijaká cesta z Karlovca do Samoboru vám nie je dosť krátka, aby ste rýchlo videli svoju ženu.

	– Dobre si si to všimol, priateľu, no myslím, že aspoň dnes som si zaslúžil, aby som bol šťastný.

	– Keby všetci ľudia boli ako vy, mnohí by boli šťastnejší. A keby tak žila moja mama, túto záhradu by premenila na pravý raj. Každý deň myslím na to, ako som hrdlačil a ako mi dnes cvendží to narábanie motykou, – povedal a zatriasol vreckom, z ktorého sa ozval cinkot mincí. Zasmeje sa, chytí koňa za uzdu a odvádza ho pomalými krokmi, aby zviera vychladlo.

	Delivuk vojde do domu. Prechádza potichu chodbou, ktorá vedie do záhrady. Tu otvorí jedny dvere a nazrie do izby. Hlas má jasný a veselý:

	– Slniečko moje, o čom tak hlboko premýšľaš?

	– Ach, ale si sa poponáhľal. Premýšľala som o niečom.

	– Práve som prišiel.

	Podišli jeden k druhému. Objali sa spontánne, srdečne a milo. Hľadia si do očí, akoby nemali nijaký iný pozdrav, akoby boli vždy objatí, aj vtedy, keď sú fyzicky jeden od druhého ďaleko.

	Keď na chodbe začuli kroky, odstúpili od seba a sadli si k okrúhlemu stolu pri okne. Staršia žena s milou tvárou prináša riad a prestiera jedlo. Xénia jej pomáha a Delivuk chytí džbán s vodou. Vo chvíli je obed na stole a oni dvaja sa navzájom vysluhujú. Po obede sa pohodlne usalašia na diván. Delivuk na ňu hľadí s dôverou a spýta sa:

	– Čo tak zaujalo tvoju myseľ, drahá?

	– Jeden problém z minulosti. Veľa som o tom premýšľal. Povedz mi, ako to, že Martinovič chcel urobiť demokratickú revolúciu zhora. Prečo nešiel dole, medzi ľud? Matija Gubec postavil dedinu na nohy.

	– Och, milá moja. Hneď uvidíš, že to bolo veľmi prirodzené. Ozajstnú revolúciu pripravili Francúzi v osemnástom storočí. Ale ktorí Francúzi? Vedci. Voltaire a Rousseau, vymysleli ju duchovne a vykonala ju pokroková mladá generácia a mučeníci. Sedliak, ktorý kŕmi všetkých, podľa napísaných i vymyslených zákonov, je určený na to, aby bol rabom – poddaným. Slovo sa k nemu nikdy nedostalo. Únava od ťažkej práce prirodzeným spôsobom umŕtvila jeho mozog a on nerozmýšľal, nedali mu príležitosť myslieť, lebo bolo veľa takých, ktorí žili z jeho práce. Tohto zákona sa kŕčovito drží rakúsky cisár, a tým zákonom sú pre sedliaka a želiara okovy.

	– Kto by im mohol strhnúť tie okovy?

	– Pozri, Matija Gubec so svojimi oddielmi sa o to pokúsil, ale cisárske vojsko ho premohlo a veľmoži zničili. Práve preto Martinovič chcel revolúciu bez krvi. Povedal, aby sme urobili revolúciu zhora.

	– Prečo sa tak priatelil s veľmožmi?

	– Priatelil sa nielen s veľmožmi, ale aj vysokými hodnostármi. Najskôr sme vytvárali program. Každý z nás musel povedať svoj názor, no do všetkého sme boli zasvätení iba dvadsiati, pričom niektorí boli v Rakúsku, iní v Uhorsku a Chorvátsku. Mali sme za úlohu neustále sa pohybovať v najvyšších kruhoch, skúmať, kto môže mať nejaké dôvody na to, aby sa postavil proti vláde. Potom sme takých ľudí zoznamovali a spájali. Poriadali sme spoločenské stretnutia s bálmi, koncerty, kde sme do programov šikovne pridávali básne Lackoviča a profesora Mariča. V Pešti to organizoval Szentmarjay. Ku koncu sme mali zorganizovanú veľkú skupinu šľachticov, korí boli nespokojní s oligarchickým poriadkom a na ich čele stál gróf Szigray. Martinoviča radi vídali v kruhoch veľmožov kvôli veľmi dobrej povesti grófa Potockého, lebo bol jeho tajomníkom. Takto sa mu podarilo vypracovať sa na post tajného informátora ministra polície.

	– A ten bol očarený Martinovičovými schopnosťami. Kam to však viedlo?

	– My dvadsiati sme o všetkom vedeli. Gróf Szigray, ktorým veľmoži opovrhovali, lebo nie všetci z jeho rodiny boli grófovia, bol pripravený na pomstu a pomocou neho Martinovič chcel pripraviť reformy, ktoré boli tak geniálne vymyslené, že ani gróf Zinzendorf si nevšimol, že obsahujú demokratické prvky. Keby sa nám bolo podarilo dostať do Prešporku, za reformy by bola hlasovala viac ako polovica snemu. Ba aj veľmoži by boli za, lebo nevedeli presne, o čo ide.

	– Prijatie reforiem by bolo stačilo na nový poriadok?

	– Áno, reformami sa mohla začať budovať demokracia v meste i na dedine, lebo to bola jediná cesta, ako sa dostať k sedliakovi, ktorý bol sputnaný a nevedomý.

	Xénia premýšľala so sklonenou hlavou a Delivuk na ňu mlčky hľadel.

	– Čo ti nie je jasné, drahá?

	– Viem, môj otčim dva roky hovoril o tom, že vraj cisár František sa neustále trasie, lebo všade vidí demokratických sprisahancov. Celý dvor sa obával demokratov. Všade samí vojaci a špicli. Viem aj to, že vaše schôdzky bol dobre maskované, vaše úmysly zahalené, no predsa sa našiel darebák, ktorý všetko zradil a napokon bola z toho tragédia.

	– Vždy sa nájdu aj takí. V našom prípade najväčšiu zradu spáchal ten herec, ktorý recitoval u grófa Szigraya. Doniesol na políciu súpis všetkých, ktorí sa schôdze zúčastnili. Obvinili aj jeho, ale obžaloba ho spomenula iba ako človeka, ktorý vykonal svoju povinnosť a pustili ho na slobodu.

	– Myslím, že kvôli tomu ho svedomie poriadne hryzie. A ešte niečo: neponáhľali ste sa priveľmi s revolúciou?

	– Áno, máš pravdu, Xénia. Priveľmi sme sa ponáhľali, uznávam, no možno sme neboli ďaleko od toho, aby sa naše idey dostali dole, k ľuďom. Keby sme svoje básne neboli dali čítať človeku, ktorého povolanie je presiaknuté márnomyseľnosťou! Bez najmenších výčitiek svedomia všetko udal na polícii. A prečo? Aby sa mu dostalo úcty a slávy za jeho herecké umenie. Táto márnomyseľnosť znamenala, že štyridsaťosem najvýznamnejších demokratov skončilo svoje životy alebo na popravisku, alebo vo väzeniach. Aké šťastie pre nás, že cisár František dal polovicu Chorvátska Napoleonovi, že tu žijeme úplne inak ako na druhom brehu Sávy. Preto by som rád vedel, ako dlho budeme čakať, aby boli slobodní aj naši bratia na druhom brehu.

	– V rakúskom žalári sa ťažko čaká na oslobodenie.

	– Príde deň, keď oslobodíme celý Záhreb a všetky kraje na druhom brehu Sávy. Jedného dňa musí ten deň prísť.

	Vtom prišiel Rajko a zahvízdal. Xénia chytila muža za ruku a povedala:

	– Chcela som ťa upozorniť na Rajka. Zapôsobil si naňho veľmi dobre. Myslím, že by sme mali niečo urobiť aj pre jeho budúci život. Všimla som si, že rád premýšľa a ver mi, že jeho myšlienky ma často veľmi prekvapia. Mali by sme ho naučiť čítať a písať. Viem, že v jeho veku je to smiešne, ale sám sa presvedčí, aké mu to bude užitočné.

	– Viem, čo chceš povedať. Potrebuje školu, ženu a domov. Vieš, že som mu o tom hovoril ešte pred našou svadbou i vtedy, keď som ho pozval k nám, aby bol priateľom našej rodiny a nášho domu. On však odmietol.

	– Odmietol? Prečo?

	– Povedal mi: načo mi bude žena a dom? Ženu nepotrebujem…

	Vtom prišiel dnu Rajko a oznamoval:

	– Bol som dole pod Okičgradom a v diaľke som zazrel koč a jazdcov. Nemôžu zabočiť inam iba sem.

	– Ach, Xénia, zabudol som ti povedať, že k nám príde návšteva.

	Keď Rajko vyšiel, Xénia podotkla:

	– Neprechováva tento človek ešte stále nenávisť k svojmu otcovi?

	– Všetko som mu vysvetlil a on mi sľúbil, že sa nepomstí.

	Onedlho sa pred domom zastavili štyri koče a veľa jazdcov. Do veľkej izby s okrúhlym stolom prišli hostia z Dalmácie: Dane Trumbič, Vicko Radulo, Ante Matič a bratia Kataliničovci. Delivuk zvolal:

	– Najslávnejší muži Dalmácie preukazujú česť malému bielemu domčeku!

	– A v ňom hrdinom demokracie, Delivukovi a Xénii, – odvetil vo svojej slávnostnej reči veľký vlastenec z Dalmácie Katalinič.

	Za nimi nasledovali sudca Zdenčaj, náčelník Šporer, Bedekovič a Jagič s manželkami. Prišli priamo z Karlovca.

	– Kde je moja drahá Katka? – spýtala sa Xénia.

	– Skryla sa, lebo sa bojí, aby ju jej mladý muž zas nepristihol v náručí poručíka.

	Vtom sa vo dverách zjavila mimoriadne pôvabná a milá tvár. Katka si viedla za ruku intendanta, markíza.

	– No poď, ale zakry si tvár rukami, lebo poručíka znova veľmi srdečne objímem.

	A ona vybozkáva Xéniu. Objíma ju a šeptá:

	– To tvoje objatie v ten večer bolo úvodom do jeho objatí. Aby si vedela, na ten večer nikdy nezabudnem.

	Xénia sa potom milo zvítala s Jelenou Bedekovičou a ženou náčelníka Šporera. Bedekovič pristúpil ku Xénii so slovami:

	– Spomínate si na Jelenu zo Záhrebu? Nemala možnosť zapodievať sa našimi politickými vecami, ale teraz ma poprosila o dovolenie, aby mohla niekedy za vami zájsť, aby ste sa pozhovárali o demokratických ideáloch a ich budúcnosti.

	– Vonku som videla Rajka, – prehovorila Katka. – Môžem ísť za ním a pozhovárať sa s ním? Aby ste vedeli, pripomenul mi to môj manžel…

	– Áno, musíš sa s ním pozhovárať ako kedysi, aby si nepomyslel, že si sa popanštila a odcudzila od pobratima.

	– Ty si najrozumnejší a najpozornejší manžel, – šepla mu Katka do ucha a opustila izbu, aby vyhľadala Rajka.

	Našla ho zamysleného sedieť v záhrade. Hľadel na vrchy. Ona naňho zavolala, priateľsky sa usmievala a hovorila:

	– Prišla som ťa priateľsky pozdraviť, aby si mi povedal, ako žiješ.

	Rajko vstal a vykročil k nej:

	– Nikdy v živote mi nebolo tak dobre ako vtedy, keď si sa so mnou zbratala a ako dnes, keď som v službách tvojho priateľa Delivuka.

	– Och, Rajko, keby si vedel, ako ma teší, že si spokojný a šťastný, – povedala a hľadela naňho tak ako vtedy, keď bola jeho rukojemníčkou.

	– Ešte neviem, či som šťastný…

	– Samozrejme. Byť šťastný znamená mať svoj dom, ženu…

	– Nikdy nebudem mať ani ženu, ani dom.

	– Prečo? – spýtala sa Katka placho.

	– Vieš, sestrička moja, zabil som človeka, ktorý nebol vinný za biedu mojej matky. Páli ma svedomie. Keby som bol zabil toho prekliateho chlapa, toho šľachtica, bol by som šťastný. Viem, čo chceš povedať, viem, že ma chceš od toho odvrátiť, no keby som stretol toho darebáka, čo mi je otcom, skántril by som. Delivuk ma však presviedča, aby som to nerobil. Lenže ja budem šťastný iba vtedy, keď sa dozviem, že už nežije. Mohol tej chudere zabezpečiť aspoň nejakú prácu, slamený domček, a nie… – Katka si všimla, ako sa mu rozhorela tvár, a preto sa ho pokúšala upokojiť:

	– Určite už nežije a ktovie, ako skončil.

	– Neverím, že už nežije. Cítim to… A teraz by som rád počul, a kvôli tomu som už chcel ísť do Karlovca. Ako sa mávaš, si šťastná?

	– Som, Rajko, som šťastná.

	– Znamená to, že Krmpotiča si nemilovala?

	– Vtedy som to povedala len preto, aby si ho nezabil a neskrvavil si ruky…

	– A tvoj indendant? Miluje ťa?

	– Veľmi ma miluje.

	– Potom je to v poriadku. Vidíš, mojím šťastím je to, že mám sestru, ktorá je šťastná. Žijem a čo iné potrebujem? Povedz svojmu mužovi: beda mu, ak vždy nebude taký!

	– Neboj sa, je to skvelý človek, v živote sú pre neho dôležité len dve veci: Katka a práca. Ale už musím ísť k domácim.

	– Aj ja musím ísť po víno. Pán Delivuk iste bude chcieť dobrého vína pre svojich hostí.

	– Do videnia, – rozlúčila sa Katka a podala mu ruku. Rajko odišiel s veselou tvárou, lebo bol rád, že jeho zbratanej sestre sa dobre vodí.

	Keď sa Katka vrátila, všetci sa začali zaujímať o jej rozhovor s Rajkom. Všetko im vyrozprávala. Prítomní dlho zamyslene mlčali a napokon sa ozval Delivuk:

	– Vieme len to, že iba Katka vie zistiť, čo sa v ňom skrýva. Ešte stále myslí na pomstu, ktorá bola do jeho duše zasiata ešte keď bol chlapec a roky rástla. Aby som vám úprimne povedal, nezáleží mi ani tak na tom šľachticovi, ale Rajko…

	– Čo by sa stalo, keby som Rajka odviedol so sebou? – navrhol Katalinič. – Umožnili by sme mu vzdelanie, výchovu a našli by sme mu aj nejakú službu. Je mladý, mocný a slušný, ako stvorený za námorníka.

	– Skvelé! Veľmi dobrý nápad, priateľu, – potešil sa Delivuk i všetci ostatní. – Raz by sa mohlo stať, že Rajko by stretol svojho otca, a to by bolo pre neho osudné. Stal by sa vrahom. A tomu musíme zabrániť.

	Delivuk vzal na seba, že pohovorí s Rajkom o Kataliničovom návrhu.

	– Niekoľkokrát sa zahľadel na tento olejový obraz a čudoval sa, ako môže byť voda taká veľká a modrá, – Xénia ukázala na obraz, ktorý kedysi nakreslil Katalinič. – Možno nebude také ťažké nahovoriť ho na to.

	Domáca pani ponúkla hosťom olovrant. Pri jedle sa spýtala:

	– Čo je nové v Záhrebe? Už sa rozchýrila správa o veliteľovi pohraničníkov tak, ako sme chceli?

	– Vie sa len toľko, že poručíka Magdaleniča chytili a zastrelili ako špióna. Naši priatelia samozrejme tušia pravdu, lebo Obradovič iste niektorým prezradil obsah listu.

	– Kedy sa zjednotíme? Kedy to bude? – vzdychol Bedekovič.

	Delivuk živo odvetil:

	– Musíme mať trpezlivosť, kým Napoleon neskončí ostatné svoje záležitosti. On sám vraví, že je to jeho veľkým želaním, ale sa musí tak stať bez krviprelievania, lebo národy už preliali dosť krvi za cisárov.

	– Dnes sme dostali správu, – ozval sa markíz, – že pri Sáve na každých päťdesiat metrov stojí jeden strážny. Priviedli ich rovno z Viedne.

	– O pár rokov oslobodíme našich bratov z toho cisárskeho väzenia, – rázne prehovoril Delivuk.

	Potom sa zhovárali o všetkom, čo ich skľučovalo i čo ich tešilo. Nadšene hovorili o budúcom zjednotení a slobode, ktorá musí prísť čo nevidieť.

	– Maršal Marmont je nadšený naším národom a bol by rád, keby sme sa čím skôr zjednotili. Viete, že je priam zaľúbený do Karlovca?

	– Karlovac je mesto ako stvorené na obranu národa, – podotkli iní.

	Potom sa zhovárali o svojej krajine a po chvíli Bedekovič vytiahol noviny, ktoré vychádzali v Ljubljani po chorvátsky i po francúzsky. Povedal im o tom, že v novinách našiel článok známeho francúzskeho odborníka na hudbu a umenie, ktorý opisuje, čo všetko videl a počul pri cestách po našich dedinách.

	– Píše o tom, že chorvátski sedliaci radi tancujú kolo a majú nádherné piesne. Píše, vraj chorvátsky národ je súčasne básnikom i hudobným skladateľom a že jeho melódie sú originálne a poukazujú na hudobnú kultúru prostého ľudu. Ďalej píše: „Budeme to ešte podrobnejšie skúmať a publikovať.“ Vedec je nadšený aj ľudovými krojmi. V časopise Dalmatin sa píše, že naše výšivky sú jasným dôkazom o autochtónnej kultúre chorvátskeho národa a že o tom treba informovať svetovú verejnosť…

	– Nuž vidíte, habsburskí cisári nás iba okrádali, aby mohli žiť v prepychu a Francúzi s našou kultúrou chcú oboznamovať celý svet. Aké milé!

	Potom sa rozvinula živá debata o kultúre našich národov. No rozhovor prerušil akýsi krik a vrava, ktoré doľahli zvonku. Počuli akýsi hrubý mužský hlas, ktorý znel veľmi útočne. Všetci vyskočili na nohy a vybehli z domu. Akýsi vznešene oblečený veľmož sa so svojím sprievodom zastavil pred domom. Niekoľko jeho sprievodcov vtrhlo do Delivukovej záhrady a mocovali sa s Rajkom.

	Delivuk ihneď prikázal, aby Rajka pustili a nechali na pokoji. Potom sa spýtal, čo vlastne sa stalo.

	– Tento veľmož so svojím sprievodom chcel precválať cez našu záhradu, aby si skrátil cestu. Postavil som sa proti tomu a on ma chcel biť a odviesť so sebou.

	– Kto je tu pánom?! – prísne sa spýtal Delivuk.

	– Jeho milosť veľmož so siedmimi erbami, príslušník vznešeného rodu Krmpotič, – odvetil vznešene odetý kastelán.

	Všetci Delivukovi hostia pokojne stáli a sledovali, čo sa deje. Vtom kastelán zrúkol:

	– Páni zabudli na dobré správanie. Na kolená, vy sedliaci, – ziapal kastelán.

	– Budete sa zodpovedať za urážku! – skríkol Delivuk. – Už dávno sme zabudli na predpotopné zákony o tom, ako sa správať k veľmožom. Nepadneme na kolená pred nikým!

	– V tom prípade nám musíte dať zadosťučinenie.

	– Čo ste zošaleli? Zabudli ste, že sme v slobodnej krajine a nie v rakúskej temnici? – kričali Delivukovi hostia.

	Pán s prešedivenými vlasmi, celý v zamate, ich porovnal s chlievom a hnojom. Tieto slová už rozrušili všetkých, a preto začali kričať:

	– S takým prostorekým človekom nemôže byť ani reči o zadosťučinení.

	Strhla sa zvada a veľmož Krmpotič skríkol na členov svojho sprievodu:

	– Mládenci, tamtoho darebáka dorazte!

	Hostia obstúpili Rajka a indendant zvolal:

	– Ja som úradná osoba a vystupujem úradne.

	Všetci súhlasili s markízovým správaním.

	– Ak hneď neprestanete s týmto násilím, budem nútený postupovať tak, ako si za takéto urážky zaslúžite: dám vás zatvoriť.

	Veľmož zrumenel v tvári a kričal ani zmyslov zbavený:

	– Svojim ľuďom rozkazujem ja, veľmož a môj zákon ich odsúdi na smrť, ak hneď nevykonajú môj príkaz.

	– Vaše zákony Ilýrska provincia neuznáva!

	– Ale uznáva ich Rakúsko!

	Veľmož sa neustále obracal na Rajka. Akoby do nepríčetnosti ho rozpaľoval jeho posmešný úškľabok. A to ho hnevalo väčšmi než slová pánov šľachticov.

	– Preč z Ilýrska! Choďte si do Rakúska! – kričali Dalmatínci i Karlovčania.

	– Ktorý nebojsa má toľko odvahy, aby sa postavil proti mne?! – skríkol veľmož Krmpotič.

	Všetci sa prihlásili, všetci sa chceli s ním pobiť. No zasiahol Delivuk:

	– Dom patrí mne. Bol zhanobený môj majetok, moji ľudia a moji hostia. Preto mne prislúcha potrestať útočníka.

	– A vy ste kto? Nejaký sedliačisko, – zvolal veľmož. – Ani môj kastelán by nechcel bývať v takomto dome.

	– Dosť bolo urážok! – povedal Delivuk. – Pane, vy ste darebák, ktorý vo svojej mladosti popáchal strašné svinstvá, nuž treba, aby ste sa aspoň raz v živote za to zodpovedali.

	– Ako sa odvažujete takto hovoriť?! Chcem počuť o tých svojich darebáctvach, lebo inak prídete o hlavu.

	– Zviedli ste isté dievča a potom ju odvrhli.

	– Hahaha, veľmož má právo vziať si každú svoju poddanú, ktorá sa mu páči a má právo ju odvrhnúť. A ja som veľmož. Ak na mňa bude tamtá pani tak hľadieť, neodíde odtiaľto len tak, – povedal a ukázal smerom na Xéniu.

	Delivuk vzplanul a zrúkol na veľmoža:

	– Zoskočte z koňa a ukážte svoju silu!

	Starý veľmož rýchlo zoskočil z koňa, vytasil meč a odvetil:

	– Veľmi rýchlo to oľutuješ, ty tiežpán!

	Postavil sa pred svojho protivníka, posmešne naňho hľadel a držal meč pripravený a boj.

	– Chcem vidieť vašu… – no vetu nedokončil, lebo Delivuk jediným úderom vyrazil starému Krmpotičovi meč z ruky. Meč odletel ďaleko do trávy a špička Delivukovho meča sa opierala o krk nadutého útočníka.

	Priatelia nadšene kričali. Xénia sa spokojne usmievala. Dobre vedela, aký je Delivuk majster v šerme. Sprievod veľmoža Krmpotiča stál zahanbene.

	Starý veľmož rozzúrený svojou porážkou sa zmohol iba na výkrik:

	– Pomstím sa, – vo chvíli sedel na koni a so sprievodom bez slova odcválal.

	Domáci pán zavolal hostí do domu, no intendant dal zavolať vojakov, aby strážili dom, lebo tento nadutý a surový veľmož mohol dom uprostred noci podpáliť.

	Keď sa hostia znova vrátili do domu, Rajko dal Katke znamenie.

	Mladá žena k nemu podišla a on jej šepol:

	– Sestrička moja, vieš, kde má majetky ten veľmož?

	– Kdesi tam za kopcami, ale neviem presne kde. Prečo sa pýtaš?

	– Chcel by som ísť k nemu na návštevu.

	– Rajko, nikam nechoď. Ten dostane svoje, môj muž sa o to postará.

	– Tak ho nenávidím ako svojho otca, ktorého túžim zabiť. Tohoto by som…

	– Rajko, prosím ťa, nechaj to tak. Draho zaplatí za útok na teba.

	– No aj tak by som ho rád vyhľadal…

	– Nesmieš urobiť nič bez toho, aby o tom Delivuk nevedel. Sľúb mi to, Rajko.

	Podala mu ruku a cítila, ako sa celý chveje od túžby po pomste. Rýchlo sa vrátila do domu a tlmočila spoločnosti svoj rozhovor s Rajkom.

	– Sledovala som Rajka po celý čas, – vravela Xénia. – Cítila som, že je v ňom akási podvedomá nenávisť voči tomu veľmožovi. Akoby tušil, že je to jeho otec. Bojím sa, že ak neopustí tento kraj, stane sa katastrofa. Keby ste boli videli ten plameň v jeho očiach! A vycítil to aj ten veľmož, preto dal svojim ľuďom rozkaz, aby ho zabili.

	– To je strašné. Som šťastná, že Rajko nevie, kto je jeho otec. Ešte jedno takéto stretnutie a všetko sa odhalí. Preto musí čím skôr odísť, – skončila Katka.

	– Pred chvíľou som sa s ním o tom zhováral, – prerušil ju Delivuk, – Rajko je nadšený možnosťou dostať sa na more. Využime teda šľachetnú ponuku pána Kataliniča, že urobí z neho dobrého námorníka.

	– Odvediem ho ešte dnes, – súhlasil Katalinič.

	Potom sa ešte o kadečom zhovárali. Večer prišli vojaci. Hostia sa začali lúčiť s domácim pánom a jeho ženou. Rajko odišiel s pánom Kataliničom a bol veľmi spokojný.

	Padla noc, jasná, hviezdnatá. Xénia a jej manžel sa prechádzali po malej záhradke, v ktorej rástlo niekoľko krásnych stromov. Delivuk zrazu zastal:

	– Čo vidíš?

	– Vidím to, čo som videla raz večer v prepychovom paláci ministra Pergena, keď ty si stál proti mne a čítal môj list na rozlúčku, ktorý som napísala matke a otčimovi…

	A on ticho pokračoval:

	„…Odlomila som sa od vás ako zelený konár od suchého stromu. Chcem žiť nie ako dieťa veľmožov, ale prirodzene, ľudsky…“ A potom si mi povedala, túžim po domčeku…

	– Bielom domčeku, kde je všetko prirodzené, obyčajné, čestné, po čistom domčeku, záhradke… Áno, to som vtedy šeptala, to šťastie mi padlo…

	– Vybojovala si si ho v krutom boji. Ó, aké je skvelé užívať si zaslúžené šťastie…

	– Áno, je to prekrásne, Xénia milovaná.

	Mlčky sa oprela o jeho hruď a hľadela na biely malý domček, ktorý sa usmieval na nebo posiate hviezdami.

	Uplynuli plné štyri roky. Malý domček je plný kriku dvoch malých chlapcov, malých Delivučkov, čo sa preháňajú po záhrade. Celé okolie je plné ich veselého kriku.

	Všetko, čo vidia vôkol seba, zelené vŕšky, biele cesty, pestrofarebné kvety, všetko akoby na nich volalo a vyzývalo ich, aby kričali ešte prenikavejšie, aby sa ich hlasy dostali až hore k slnku. „Malí vĺčkovia“, ako ich nazývala celá dedina, akoby dnes chceli svojím krikom naháňať slnko po celom vesmíre.

	Pred domom, ktorý žiaril na slnku, sa zastavili jazdci. V ústrety im ide domáca pani Xénia. Chlapci stíchli, na tvárach sa im zračí údiv. Hľadia na cudzích ľudí, ktorí v takom počte prišli s ich otcom. Chlapcom sa zrejme nepáčia ich veľmi vážne tváre, alebo cítia niečo v pohľadoch rodičov, ktoré v tejto chvíli spôsobili, že zmĺkol ich nádherný zvonivý smiech.

	– Prečo Marko a Jurko tak náhle onemeli? – ticho sa spýtal Delivuk Xénie.

	– Možno z nás priveľmi vyžaruje pravda a deti už podvedome niečo čakajú.

	Všetci vošli do domu a zatvorili sa do izby. Prišiel Šporer, Zdenčaj a markíz de Contades.

	– Teda? – prvá prehovorila Xénia. – Správa je pravdivá?

	– Žiaľ, – odvetil Contades. – Už predtým mi priatelia z Paríža oznamovali, že cisár Napoleon stráca moc. No a teraz sa vracia porazený, skľúčený, a to pre nás všetkých znamená veľkú nevôľu. Rozhodli sme sa, že sa z našich krajín stiahneme skôr, než by mal nastať konflikt medzi našimi oddielmi a Rakúšanmi. Tí budú pripravení okamžite zaútočiť, ale my nechceme preliať ani kvapku vašej krvi. No teraz ide o jeden problém. Pán Delivuk, vy viete, čo čaká demokratov, našich stúpencov, ktorí nadšene privítali Napoleonovu vládu?

	– O tom sme sa dnes zhovárali a prijali sme rozhodnutie. My, čo sme boli veľmi exponovaní, odchádzame s vami. Mňa cisár František niekoľkokrát odsúdil na smrť a toto jeho želanie mu vonkoncom nechcem splniť, – odvetil Delivuk.

	– Sprevádzal by som intendanta už kvôli Katke a nemienim tu čakať na vládu cisára Františka. Aj ja patrím medzi odsúdených, napokon, naše vyhnanstvo nebude trvať naveky, – povedal Zdenčaj.

	Rozhodli sa, že všetci exponovaní stúpenci Napoleonovej vlády opustia svoju vlasť.

	Na druhý deň malý biely domček, zaliaty slnkom, onemel. No úsmev, tichý, utiahnutý a skrytý akoby šeptal kopcom a okolitým dedinám: – Nesmúťte, Delivukovci nevymrú…

	 

	EPILÓG

	Veľká, jasná meštianska izba. Jednu stranu steny pokrýva široká mapa, na ktorej dve hrubé čiary označujú krivoľaké rieky. Medzi nimi mestá a dediny. Dvaja mladíci hľadia na mapu. Na tvárach mladíkov, ale aj v ich očiach vidieť niečo dojímavé. Na mapu hladia ako na čosi milé, čosi, čo potrebujú k svojmu životu. Potom sa šeptom zhovárajú:

	– Spomínaš si, Jurko, ako sme tu, uprostred Paríža strávili celé hodiny nad zemepisnou mapou a hľadeli na našu milú, peknú Sávu?

	– A ja som bol nahnevaný, že ty si videl a zapamätal si si tú rieku, lebo si mal už tri roky, keď rodičia opúšťali vlasť.

	– Aké krásne chvíle sme strávili nad touto mapou, keď nám rodičia hovorili o mestách, dedinách a riekach.

	– Áno, Marko, a preto, keď prídeme do svojej vlasti, budeme v nej poznať každý kútik, ako keby sme tam vyrástli.

	– Budeme si ceniť každé zákutie. Matka i otec vedeli tak krásne hovoriť a vysvetľovať, že vytvorili v našich dušiach nádherné obrazy našich krajov. Preto sa mi teraz vidí, že cestujeme tam, kde sme už dávno boli a kde všetko poznáme.

	Jurko pozrel na druhú stenu, na ktorej visel obrázok bieleho domčeka medzi briežkami a podotkol:

	– Pozri na ten biely domček. Marko, iste si naň pamätáš. Aký pôvabný, aký milý!

	– Akoby som si nepamätal, – povedal starší brat. – Matka a otec ho museli mať veľmi radi, lebo často sme ich našli sedieť pred týmto obrazom. V tých chvíľach ich pohľady prezrádzali hlboké a nám neznáme city.

	– Určite ich k domčeku pútali spomienky na prvé šťastné chvíle v ich živote, ktoré strávili spoločne.

	– Jurko, už neraz som o tom premýšľal. Naši rodičia žili len pre ideu, pracovali a dýchali pre demokratické ideály, nedbali na seba a na svoje šťastie. Aký život žili? Nádherný, ale ťažký, najkrajšie roky svojej mladosti obetovali idei. Kvôli nej sa na celé roky rozlúčili a iba šťastnou náhodou sa v Karlovci znova stretli.

	– Niektorí ľudia žijú len pre svoje ideály, no musia byť na svete takí ľudia, lebo oni prinášajú ľudstvu pokrok. A demokracia je prvou podmienkou a pravou cestou, ktorá vedie k lepšiemu životu.

	– No tá idea by bola najväčšia iba vtedy, keby ju prijali všetci, keby všetci siahli po tom drahokame, ktorý sa núka ľuďom, aby sa ho zmocnili. Lenže oni popri ňom prechádzajú a nevidia ho. Ale keď ho chce niekto zdvihnúť zo zeme, odrúbu mu hlavu.

	– My sme deti dvoch pravých demokratov a preto budeme vo svojej vlasti rozosievať demokraciu. A semeno musí vyklíčiť, ak je zem čo len trocha dobrá a úrodná.

	Dvere sa otvorili. Obaja sa pohli. Na prahu sa zjavila vysoká žena v prostých šatách. Na hlave mala prirodzené kučery, ktoré síce boli čierne, ale už kde-tu pretkané šedinami. No oči mala jasné, veselé a mladícke. Jej tvár prezrádzala, že kedysi bola krásavica. Hľadela chvíľu na chlapcov a potom k nim podišla:

	– Už sa rozlúčte s mapou i malým bielym domčekom! Musím vás prerušiť, lebo prišli naši priatelia, aby sa s vami rozlúčili. Poďte, deti, do jedálne.

	Šli za ňou. V jedálni stálo niekoľko starších mužov, no spolu s nimi bolo i niekoľko mladších i celkom mladých. Uprostred nich stál Delivuk, ešte stále mocný a silný, napriek tomu, že mal biele vlasy, vyžarovala z jeho osoby sviežosť až bujnosť. Vyzeral ani straší brat svojich synov. Zhováral sa s markízom de Contadesom a jeho ženou, ktorí sa usmievali a boli veselí. Katka sa ešte nezbavila svojich dievčenských pohybov ani dievčenského hlasu.

	Delivuk objal svojich synov, niečo im pošepol a Xénia pozvala hostí k stolu.

	Večera plynula veľmi príjemne. Po celý čas sa zhovárali iba o svojej vlasti. Každý kúsok jedla bol okorenený spomienkami na ďalekú domovinu a bývalú Ilýrsku provinciu. Markíz de Contades hlasnejšie podotkol:

	– Často premýšľam o tom, ako Napoleon nečakane prehral vojnu s Ruskom. Nijakovsky nemôžem pochopiť, ako taký génius mohol všetko prehrať prakticky od večera do rána. Čo bolo príčinou?

	Delivuk sa obrátil na svojho priateľa:

	– Veľký nemecký básnik Goethe napísal o Napoleonovi, že načúval srdce a duch národa, len kým bol generálom. A keď sa stal konzulom, hľadal okolo seba ľudí s veľkými prednosťami. No keď ich nenašiel, vzal všetku moc do svojich rúk. A ja by som dodal ešte toto: keď Napoleon prišiel k moci, zabudol na vlastné cnosti a prednosti, a preto vykročil cestou ostatných panovníkov.

	– To je veľká škoda.

	Katka sa obrátila ku Xénii, ktorá niekoľkokrát siahla do vrecka, akoby niečo skrývala, a hlasne sa jej spýtala:

	– Čo to skrývaš vo vrecku? Nazdávam sa, že je to niečo, čo by nás mohlo zaujať.

	– Áno, bude vás to zaujímať. Po tieto dni som dostala list zo Záhrebu. Od našej Ivky.

	Správa vzbudila obrovskú zvedavosť. Papier zašušťal a Xénia začala čítať:

	„Drahí, milí priatelia! Váš posledný list zanechal v nás hlboký dojem. Chápem, že po toľkých rokoch chcete vedieť, čo všetko sa dialo v našej vlasti. Doteraz sme sa vám nemohli ohlásiť, lebo hranice boli uzavreté.

	Už 14. januára 1813 vstúpil do Ilýrskych provincií generál barón Lackermann ako guvernér. Národ na druhom brehu Sávy banoval za časmi pod Napoleonom. Dúfal, že útechou bude aspoň to, že znova budeme spolu a Sáva už nebude hranicou. No ľud sa sklamal. Cisár dal všetky krajiny, ktoré boli pod Napoleonom, pod hrôzovládu rakúskych generálov a rozhodol, že všetci úradníci musia hneď zložiť prísahu vernosti rakúskemu cisárovi. Vrhovac vlastnoručne napísal: »Kým žijem, nikdy nebudem prisahať rakúskemu cisárovi. Prisahal som uhorsko-chorvátskemu kráľovi.«

	Toto vyhlásenie tak preľaklo rakúske úrady, že Vrhovca nepotrestali, ani mu nedali nijakú odpoveď. V Karlovci sa zišlo 328 šľachticov, ktorí vyhlásili, že rakúske zákony neuznávajú, a prísahu cisárovi nezložia. A slovo dodržali. Cisár z pomsty poslal do Karlovca rakúskych úradníkov, učiteľov, zaviedol rakúske školstvo i rakúske zákony. Rakúska byrokracia nedovoľuje dopisovať si s našimi bratmi. Nad celou krajinou celé roky visia dve zástavy: hlad a dane. Všetci cisári a králi sa stretli vo Viedni a dohodli alianciu, ktorá vyhlásila: »Všetci vladári sú členmi jednej rodiny, lebo im bolo dané neohraničené právo vládnuť nad národmi sveta.« Táto deklarácia dopadla ako sekera. Veľmoži sa prispôsobili a začali ešte väčšmi poklonkovať trónu. Veľká časť chorvátskych veľmožov sa priklonila mocným uhorským veľmožom, aby spolu užívali privilégiá.

	Aj kata našej trpiacej vlasti stihol trest. Hneď po smrti svojej tretej ženy Lodoviky pripravil obrovskú svadobnú hostinu. Keď sa po štvrtý raz ženil, bol presvedčený, že ešte dlho si bude užívať po boku mladej ženy a vládnuť strachom nad svojimi poddanými. No zmýlil sa. Štvrtá žena sa stala vdovou a na trón nastúpil jeho brat Ferdinand, ktorého radcovia zrejme cítia nebezpečenstvo doterajšej hrôzovlády a zmierňujú režim. Otvorili hranice a konečne spojili rozdelené Chorvátsko.

	Jedinou útechou v tomto strašnom, stuchnutom a katovskom väzení mi boli rozhovory, ktoré som v duchu viedla s mojím snúbencom Lackovičom. Aj dnes som ešte presvedčená, že nepoložil svoj život nadarmo. Áno, Martinovič, Lackovič, Delivuk a ostatní, ktorí padli alebo sa rozutekali po svete, boli prvými záchvevmi demokracie a budú príkladom pre vaše deti i pre budúce generácie. Cítim, ako okolo mňa pučia nové výhonky toho, čo ste vy zasiali, vidím mládež, ako milo a ticho spieva buditeľské piesne, ktoré sa dožadujú slobody, spravodlivosti a rovnosti.

	Čakala som, presvedčená, že sa tak musí stať, lebo je to prirodzené. A dočkala som sa. Potom, milá Xénia, dostala som tvoj a Delivukov list, v ktorom mi oznamujete, že vaši synovia skončili školy a posielate ich do vlasti, aby jej boli na osoh, aby spolupracovali na našom oslobodení. Nevieme sa dočkať, kedy prídu. Budeme sa usilovať, aby sme im aspoň čiastočne nahradili rodičov v každodennom živote, lebo v duchovnom toho nie sme schopní. Všetci, ktorí milujú svoju vlasť a naše ideály, všetci cítia, že ich príchod bude mať nesmierny význam. Každý deň počúvam šum peknej Sávy a každý deň cítim, že v tom šume je niečo nové, niečo, čo sa ženie vpred, aby nám bolo lepšie.“

	Xénia dočítala list a oni akoby chceli, aby teraz ešte len pokračoval. Všetci svoje pohľady obrátili na Xéniu a Delivuka. Ich synovia sedeli ako napnuté struny, ktoré čakajú na dotyk sláka. Tváre mali jasné, oči im žiarili. Všetkých hostí si získali dvaja mladíci, ktorých šťastie dalo rodičom, čo si v živote toľko vytrpeli.

	– Áno, – povedal Delivuk, – oni budú pokračovať v idei pochovanej v neznámych hroboch prvých obetí demokracie. Mysleli si, že stínaním hláv a skrývaním hrobov zničia a pochovajú ideál demokracie. No tie hroby sa stali semenišťom ideálov demokracie, miestom, na ktorom sa rozvinie a oplodní duch nových generácií. A ako to urobia, nech vám povie Marko.

	Mladík s rozpálenou tvárou a žiariacimi očami, plný nadšenia odpovedal:

	– Od rodičov sme počuli, že tragédia prvých demokratov bola v tom, že chceli čím skôr ustanoviť demokratickú vládu. Stanovili veľmi odvážne ciele. Chceli, aby na prešporskom sneme jeden šľachtic prečítal zoznam všetkých krívd, ktoré Uhorsku napáchalo Rakúsko a chceli žiadať oslobodenie Uhorska spod rakúskej dvornej kancelárie. Župy, ktoré vtedy mali veľkú moc, mali súhlasiť so snemom a mali vyzvať ľud do povstania. Členovia spolku demokratov mali vyhlásiť uhorsko-chorvátsku republiku, ako to na jednej schôdzke Martinovič povedal Vrhovcovi.

	– Celý plán sme mali vymyslený a spísaný, – povedal Delivuk, – no v deň, keď sme dostali správu, že sú nám na stope, sme v Martinovičovom byte spálili všetky písomnosti, ktoré obsahovali základy ústavy prvého uhorsko-chorvátskeho štátu. Ešte aj dnes mi v ušiach znejú Martinovičove slová, ktoré hovoril, kým oheň hltal papier: „Prvá demokratická ústava ostáva zapísaná v našich mysliach, v našom duchu a toho ducha nikdy nijaký oheň nepohltí.“

	– Nepohltil, – prerušil jeho slová Marko, – a ani nikdy nepohltí. Ukázal nám, že cesta revolúcie musí byť prirodzená, hoci veľmi dlhá, ale bezpečná. Tá cesta vedie k ľudu, ktorý treba prebudiť, aby vzal zástavu do svojich rúk, lebo iba ľud môže tú zástavu doviesť k víťazstvu.

	Spoločnosti sa zmocnilo obrovské vzrušenie. Všetci s pôžitkom počúvali slová mladíkov, ktoré boli prísľubom novej sily, nových udalostí a zvratov.

	Na druhý deň Jurko a Marko raňajkovali spolu s rodičmi. Keď dojedli, Delivuk sa obrátil na chlapcov a milo im povedal:

	– Vaša matka a ja sme šťastní, že sme vás oboch vychovali ako zdravých a mocných bojovníkov za slobodu, rovnosť a bratstvo. Ak má ľudstvo tieto tri veci, potom ľudia budú najšťastnejšími stvoreniami na svete. Matka i ja sme hlboko presvedčení, že obaja si budete dobre počínať v boji za šťastie ľudí.

	– Budeme, to je jediné, čo si želáme, – povedali mladíci.

	– Vidíme to a veríme vám. A preto sme šťastní, – skončil Delivuk.

	Onedlho slúžka oznámila, že už prišiel koč. Mladíci vstali a dvere sa otvorili. Na chodbe stáli pripravené ich kufre. Na okamih zastali, postavili sa pred rodičov, akoby sa báli rozlúčky, no Delivuk pokojne prehovoril:

	– Deti, píšte nám o všetkom, o čom budete môcť písať. Vraciate sa slúžiť vlasti, jej ideálom, za ktoré bojovali vaši rodičia.

	– Pod žumberskými briežkami nájdete biely domček, – povedala Xénia, – odkiaľ pochádzajú Delivukovci. A nezabudnite, rodinu máme aj na okolí Delivuka, na Švarči.

	– V tom malom domčeku ste sa narodili. Medzi žumberskými a samoborskými briežkami sme prežili štyri roky. Pozdravte náš dom.

	Otec a matka mladíkov objali srdečne, oddane a vrúcne. Nik nezaplakal, akoby všetci verili, že sa znova stretnú.

	Keď sa vyobjímali, chlapci zbehli pred dom, zamávali a nasadli do koča, ktorý sa hneď pohol dolu ulicou. Xénia a Delivuk dlho ostali na schodoch, mocne sa držali za ruky, akoby jeden druhého chceli podoprieť. Potom Delivuk ticho povedal Xénii:

	– Milovaná moja, toto sme boli povinní dať vlasti na znamenie vďaky, že sme sa ešte zaživa našli.

	 

	Marija Jurič Zagorka: Cisárova špiónka 2

	Z chorvátskeho originálu Republikanci,

	Stvarnost, Liber, Sveučilišna naklada, Zagreb 1989,

	preložil Emil Hantel.

	Obálka s použitím návrhu Igora Kordeja
a grafická úprava Design SIČO.

	Vydala JUGA ako svoju 35. publikáciu.

	Vytlačila Kníhtlačiareň Svornosť, Bratislava 1996.

	 

	ISBN 80-85506-44-0 – 2. zväzok

	ISBN 80-85506-42-4 – súbor

	 


cover_image.jpg
Cisarova Spionka 2





